
Observă că are sânge pe mâini abia când şi le puse pe 
volan. Palmele i se lipeau de învelişul din piele. Dar le 
ignoră, băgă schimbătorul de viteză în marşarier şi demară 
cam agresiv de pe aleea de acces din faţa garajului. Auzi 
cum anvelopele împrăştie pietrişul în toate direcţiile. 

Îi aştepta un drum lung. Aruncă o privire spre bancheta 
din spate. Sam dormea înfofolit în pătură. De fapt, ar fi 
trebuit să-i pună centura de siguranţă, dar nu-i venea să-l 
trezească. Trebuia să conducă foarte atent. Din reflex, 
ridică uşor piciorul de pe pedala de acceleraţie. 

Cerul nocturn de vară începuse deja să se lumineze. Cele 
câteva ore de întuneric se terminau încă înainte de a-şi fi 
intrat în drepturi. Şi totuşi, noaptea asta părea 
interminabilă. Nimic nu mai era la fel. Ochii căprui ai lui 
Fredrik se holbau înmărmuriţi la tavan; ea înţelese că n- 
avea încotro. Fusese obligată să se salveze, pe ea şi pe 
Sam. N-avea voie să se gândească la sânge sau la Fredrik. 

Se putea refugia într-un singur loc. 

Ajunseră după şase ore. Fjällbacka începea să se tre- 
zească. Parcă maşina lângă Salvamari şi se întrebă preţ de 
o secundă cum o să care totul. Sam dormea dus în 
continuare. Scoase un pachet de şerveţele din torpedou şi 
îşi şterse mâinile cât putu de meticulos. Sângele uscat se 
îndepărta greu. Apoi scoase geamantanele din portbagaj şi 
le trase cât putu de repede spre Badholmen, unde era 
ancorată barca. Se temea că Sam o să se trezească, dar 
încuiase maşina ca nu cumva să iasă şi să cadă în apă. 
Aşeză cu chiu, cu vai geamantanele în barcă şi desfăcu 


parâma legată acolo ca să împiedice un eventual furt. Apoi 
alergă aproape până la maşină şi răsuflă uşurată când văzu 
că Sam dormea la fel de liniştit ca înainte. ÎI ridică şi-l duse, 
înfăşurat în pătură, până la barcă. Se strădui să vadă pe 
unde calcă şi se descurcă fără să alunece. Il puse cu grijă 
pe Sam pe podea şi răsuci cheia în contact. Motorul tuşi şi 
porni din prima încercare. Trecuse ceva timp de când 
condusese barca, dar simţea c-o să meargă. leşi cu spatele 
din chei şi părăsi portul. 

Soarele strălucea, dar nu încălzea încă. Simţi cum se 
relaxează încet, încet, cum teroarea nopţii îşi slăbeşte puţin 
strânsoarea din jurul ei. Se uită la Sam. Şi dacă ceea ce s-a 
întâmplat l-a afectat pe viaţă? Un copil de cinci ani era 
fragil, cine ştie ce s-a stricat în el? Avea să facă tot ce-i 
stătea în putinţă ca să-l repare. Avea să alunge răul prin 
pupături, ca atunci când căzuse cu bicicleta şi îşi zdrelise 
genunchii. 

Drumul îl ştia pe dinafară. Cunoştea fiecare insulă, 
fiecare stâncă. Se îndreptă spre Văderobod şi se îndepărtă 
tot mai mult de arhipelag. Valurile începuseră să se ridice şi 
prova se izbea de suprafaţa de apă ori de câte ori nimerea 
deasupra unui val. Se bucura de apa sărată care îi stropea 
faţa şi chiar închise ochii preţ de câteva secunde. Când îi 
deschise din nou, descoperi Grăskăr în depărtare. Inima îi 
zvâcni. Aşa se întâmpla de fiecare dată când zărea insula şi 
căsuţa cu farul, care se înălța mândru şi alb înspre cerul 
albastru. Era prea departe deocamdată ca să distingă 
culoarea casei, dar îşi amintea nuanţa gri-deschis şi 
colţurile albe. Şi-şi amintea şi nalbele roz care creşteau de- 
a lungul peretelui celui mai adăpostit de vânt. Acolo era 
sanctuarul ei, paradisul. Grăskăr. 


Biserica din Fjällbacka era plină ochi, şi strana părea 
inundată de flori. Coroane, buchete şi panglici de mătase 
cu mesaje de bun-rămas. 

Lui Patrik îi venea greu să se uite la sicriul alb din 
mijlocul mării de flori. In biserica mare din piatră domnea o 
linişte înspăimântătoare. La înmormântările celor în vârstă 


se auzea tot timpul un murmur discret. Oamenii 
împărtăşeau păreri de genul „avea dureri atât de mari, că a 
fost o binecuvântare, presupun”, în timp ce aşteptau cu 
nerăbdare cafeaua de după slujbă, oferită de parohie. Azi 
nu se auzea niciun fel de pălăvrăgeală. Toţi stăteau tăcuţi 
în băncile lor, cu inimile îngreunate şi senzaţia că viaţa era 
nedreaptă. Aşa ceva n-ar fi trebuit să se întâmple. 

Patrik îşi drese vocea şi se uită în tavan, încercând să 
scape de lacrimi clipind. Strânse mâna Ericăi. Costumul îi 
producea mâncărimi şi îl înţepa. Patrik trase de gulerul 
cămăşii pentru că nu mai avea aer. Avea senzaţia c-o să se 
sufoce. 

Clopotele din turn începură să bată şi ecoul răsună 
printre ziduri. Mulţi tresăriră la auzul lor şi se uitară spre 
sicriu. Lena ieşi din sacristie şi păşi spre altar. Lena fusese 
cea care îi cununase în biserica asta, cândva demult, într-o 
epocă şi realitate ce păreau dispărute. Atunci atmosfera 
fusese relaxată, oamenii făceau glume, totul era luminos. 
Acum ea era serioasă. Patrik încercă să interpreteze 
expresia de pe faţa ei. Oare şi ea gândea că ceea ce se 
întâmplă nu era în regulă? Sau se refugia în spatele ideii că 
totul avea un înţeles? 

Lacrimile îl podidiră din nou şi le şterse cu dosul palmei. 
Erica îi întinse discret un şerveţel. Când ultimele acorduri 
ale orgii amuţiră, se făcu linişte vreo câteva secunde, 
înainte ca Lena să ia cuvântul. Vocea îi tremura uşor, apoi 
deveni din ce în ce mai sigură. 

— Viaţa se poate schimba într-o clipă. Dar Dumnezeu e 
cu noi, chiar şi azi. 

Patrik îi văzu gura mişcându-se, dar încetă s-o asculte 
destul de repede. Nu voia să audă nimic. Puţina credinţă în 
Dumnezeu de când era copil, care îl însoţise de-a lungul 
vieţii, dispăruse. Nu avea niciun sens ce se întâmplase. 
Patrik strânse din nou mâna Ericăi. 


— Sunt mândru să vă înştiinţez c-am respectat termenul. 
Peste aproximativ două săptămâni va avea loc inaugurarea 
Hotelului Balneoclimateric din Fjăllabacka, în cadru festiv. 


Erling W. Larson se aplecă în faţă şi îşi plimbă privirea 
peste purtătorii de cuvânt ai municipalităţii, de parcă s-ar fi 
aşteptat la aplauze. Trebui să se mulţumească însă cu nişte 
încuviinţări, câţiva dintre ei dădură din cap, semn că le 
plăcea ce auziseră. 

— E un triumf pentru zonă, accentuă el. O lucrare de 
renovare completă a unui obiectiv pe care-l putem con- 
sidera un adevărat tezaur şi, în acelaşi timp, o să avem şi 
un centru de recreere modern, care poate concura oricând 
cu cele din judeţ. Sau un spa, cum i se zice mai nou, spuse 
şi schiţă nişte ghilimele în aer. Mai avem de aranjat 
ultimele detalii, să lăsăm câţiva clienţi să testeze serviciile 
oferite şi, bineînţeles, să terminăm tot ce mai e de făcut 
pentru petrecerea grandioasă de deschidere. 

— Sună grozav. Aş avea doar câteva întrebări. 

Mats Sverin, care ocupase postul de economist-şef al 
municipalităţii, îşi flutură stiloul ca să atragă atenţia lui 
Erling. 

Dar acesta se prefăcu că nu-l aude. Detesta tot ce era 
legat de administraţie şi dări de seamă. Brusc, declară 
şedinţa terminată şi se retrase în camera sa de lucru 
spațioasă. 

După eşecul cu serialul documentar „Fucking Tanum”, 
nimeni n-ar fi crezut c-o să-şi revină vreodată, dar iată-l 
acum aici, din nou, inițiind un proiect şi mai spectaculos, în 
ceea ce-l privea, nu se îndoise niciodată de propriile puteri, 
nici măcar atunci când criticii îi dădeau de furcă. Era un 
învingător înnăscut. 

Bineînţeles c-a avut de tras până n-a mai putut, şi tocmai 
de aceea plecase la Dalarna ca să se odihnească la centrul 
de recreere Lumina. Fusese o mişcare neaşteptat de bună, 
altfel n-ar fi cunoscut-o niciodată pe Vivianne. Întâlnirea cu 
ea însemna o schimbare radicală atât în privinţa carierei lui, 
cât şi a vieţii private. ÎI prinsese în mrejele ei ca nicio altă 
femeie înainte şi era viziunea ei ceea ce transformase 
acum în realitate. 

Nu putu rezista tentaţiei de a ridica receptorul şi de ao 
suna. O făcea pentru a patra oară în ziua aceea, dar vocea 


ei îl înfiora şi-i încălzea tot corpul. Îşi ţinu respiraţia până 
când se făcu legătura. 

— Bună, draga mea, spuse când îi răspunse. Voiam să 
aud ce faci. 

— Erling, spuse ea pe tonul ăla special care-l făcea să se 
simtă un băieţel bolnav de dragoste. Fac la fel de bine ca 
acum o oră când m-ai sunat. 

— Ce bine, spuse el şi rânji prosteşte. Voiam doar să mă 
asigur că eşti bine. 

— Ştiu, şi te iubesc pentru asta. Dar mai avem multe de 
făcut înainte de inaugurare şi bănuiesc că nu vrei să lucrez 
în fiecare seară? 

— În niciun caz, scumpo. 

Hotări să n-o mai sune şi s-o deranjeze. Serile erau sfinte. 

— Lucrează liniştită, asta o să fac şi eu. 

Îi trimise câteva sărutări telefonice înainte să închidă. 
Apoi se lăsă pe spate în scaunul de birou, îşi împreună de- 
getele la ceafă şi îşi îngădui să viseze un timp la celelalte 
bucurii care aveau să urmeze în seara aceea. 


În casă mirosea a aer închis. Annie deschise fiecare uşă 
şi fereastră şi lăsă vântul răcoros să pătrundă peste tot. Cât 
pe ce să trântească o vază pe jos, dar Annie o prinse în 
ultima secundă. 

Sam dormea în camera mică de lângă bucătărie. O 
numiseră camera de oaspeţi în toţi aceşti ani, cu toate că 
fusese camera ei. Părinţii săi dormeau sus, la etaj. Se uită 
la el, îşi puse un şal peste umeri şi dădu jos cheia mare, 
ruginită care atârna mereu pe un cui, afară, lângă uşa de la 
intrare. Apoi se duse la stânci. Vântul îi pătrunse uşor prin 
haine şi, stând cu spatele la casă, Annie privi către linia 
orizontului. Singura clădire de pe insulă, în afară de casa 
lor, era farul. Debarcaderul de lângă ponton era atât de mic 
că nu putea fi luat în serios. 

Se îndreptă spre far. Gunnar unsese sigur broasca, 
deoarece cheia se învârti surprinzător de uşor. Uşa, când o 
deschise, scârţâi. lnăuntru, treptele începeau aproape 
imediat cum intrai şi femeia se ţinu de balustradă cât urcă 


scările înguste şi abrupte. 

Priveliştea îi tăia respiraţia, întotdeauna i se păruse aşa. 
Într-o parte se vedeau doar marea şi orizontul, în cealaltă 
se întindea arhipelagul cu insulele, insuliţele şi stâncile lui. 
Farul nu mai era folosit de ani buni. Acum domnea asupra 
insulei ca un monument dintr-o epocă apusă. Lampa se 
stinsese, iar tabla şi bolţurile fuseseră măcinate încet de 
rugină, de apa mării şi de vânt. In copilărie îi plăcea să se 
joace aici, sus. Era un loc atât de înghesuit, ca o căsuţă de 
jucărie ridicată deasupra pământului. Singurele piese de 
mobilier care încăpuseră acolo fuseseră un pat, unde 
paznicii farului se odihneau când erau în tură mai mult 
timp, şi un scaun pe care puteau sta să se uite la luciul 
apei. 

Se întinse pe pat. Din cuvertură se ridică un miros 
neplăcut, dar sunetele din jurul ei erau aceleaşi cu cele din 
copilărie. Ţipătul pescăruşilor, valurile ce se izbeau de 
stânci, scârţâitul şi huruitul farului. Totul fusese atât de 
simplu pe atunci. Părinţii ei îşi făceau griji că o să se 
plictisească pe insulă, fiind singurul copil de acolo. N-ar fi 
trebuit. Adora să fie acolo. Şi nu era singură. Dar n-ar fi 
putut să le explice de ce. 


Mats Sverin oftă şi aranja distrat foile de pe biroul din 
faţa lui. Azi era o zi din aia, când nu putea să-şi ia gândul 
de la ea. În zile ca aceasta nu prea reuşea să lucreze, dar 
nu i se mai întâmpla atât de des. Nu se mai agăța atât, cel 
puţin aşa voia să creadă. Adevărul era că nu izbutea să şi-o 
scoată din minte cu totul. Îi distingea clar chipul şi acum, 
într-un fel care îl umplea de recunoştinţă, în acelaşi timp, îşi 
dorea ca imaginea să devină ştearsă, neclară. 

încercă să se concentreze din nou pe muncă. Când avea 
zile bune, i se părea de-a dreptul amuzant. Era o provocare 
să înţelegi ceva din chichiţele economice ale municipalităţii, 
cu permanentele ei pendulări între considerente politice şi 
argumente ce ţineau de cerinţele pieţei. Lucra aici de 
câteva luni şi o mare parte din timpul lui fusese consumat 
de Proiectul Balneo. Se bucura că vechea clădire fusese în 


sfârşit restaurată. Îi păruse rău să o vadă aşa, lăsată în 
paragină, de fiecare dată când trecea prin faţa clădirii 
cândva frumoase, la fel ca majorităţii localnicilor, plecaţi 
sau nu din orăşel. Dar acum ea îşi recăpătase gloria de 
odinioară. 

Să sperăm, îşi zise, că Erling n-a greşit când a făcut 
promisiuni bombastice referitoare la succesul enorm pe 
care urma să-l aibă staţiunea. Dar Mats se îndoia. Proiectul 
consumase deja o parte imensă din buget doar pentru 
renovare, iar planul de afaceri prezentat se baza pe calcule 
mult prea optimiste. Încercase să-şi exprime punctul de 
vedere în repetate rânduri, dar fără succes. În plus, avea 
senzaţia neplăcută că ceva nu era în regulă, cu toate că 
verificase de mai multe ori toate facturile, însă de fiecare 
dată era nevoit să se rezume la aceeaşi concluzie: 
cheltuielile angajate erau enorme. 

Se uită la ceas şi văzu că era vremea prânzului. De mult 
nu mai avusese poftă de mâncare, dar ştia că trebuie să 
mănânce. Azi era joi, asta însemna clătite şi supă de 
mazăre la Källaren. Ceva, acolo, tot trebuia să înghită. 


Numai cei apropiaţi urmau să fie prezenţi la coborârea 
sicriului. Ceilalţi dispărură tăcuţi în direcţii diferite, în jos, 
spre comună. Erica îl strânse puternic de mână pe Patrik. 
Mergeau chiar în spatele sicriului şi avea impresia că 
fiecare pas o fulgera drept în inimă. Incercase s-o convingă 
pe Anna să nu se expună la aşa ceva, dar sora ei insistase, 
voia o înmormântare adevărată. Şi din cauza asta se trezise 
provizoriu din starea ei de apatie, aşa că Erica renunţase la 
ideea de a o face să se răzgândească şi o ajutase cu toate 
pregătirile necesare, astfel încât Anna şi Dan să-şi poată 
îngropa fiul. 

Într-o singură privinţă nu se lăsase înduplecată de sora 
ei. Anna ar fi vrut ca toţi copiii să fie prezenţi, dar Erica 
hotărâse că cei mici aveau să rămână acasă. Venir seră 
doar copiii mai mari, fiicele lui Dan, Belinda şi Mălin. Lisen, 
Adrian, Emma şi Maja fuseseră lăsaţi în grija mamei lui 
Patrik, Kristina. Şi gemenii, desigur. Erica îşi făcuse griji că 


soacră-sa n-avea să se descurce, dar Kristina o asigurase 
pe un ton calm că sigur o să-i poată ţine în viaţă vreo două 
ore, cât dura înmormântarea. 

| se strângea inima când vedea înaintea ei capul aproape 
chel al Annei. Medicii fuseseră nevoiţi s-o radă în cap ca să-i 
poată perfora cutia craniană şi să dezamorseze tensiunea 
care se acumulase şi risca să provoace leziuni permanente 
dacă nu se luau măsuri. Intre timp îi crescuse un soi de puf, 
dar era mai închis la culoare decât înainte. 

Spre deosebire de Anna şi de şoferul din cealaltă maşină, 
care murise pe loc în urma coliziunii, în mod miraculos, 
Erica scăpase aproape fără leziuni. Suferise o comoţie 
serioasă şi îşi fracturase câteva coaste. E adevărat că 
gemenii erau mici, născuţi fiind printr-o cezariană de 
urgenţă, dar erau sănătoşi şi puternici şi medicul îi 
externase după doar două luni. 

Erica aproape că izbucni în plâns când îşi luă ochii de la 
capul acoperit cu puf al surorii sale şi se uită la sicriul alb şi 
micuţ. Pe lângă leziunile craniene suferite, Anna îşi 
fracturase şi bazinul. | se făcuse cezariană şi ei, dar 
leziunile fătului erau atât de grave, încât medicii se 
arătaseră rezervaţi. Şi după o lună, băieţelul încetase să 
mai respire. 

Dar înmormântarea a trebuit să aştepte, gândea Erica, 
pentru că Anna n-a putut să părăsească spitalul, însă ieri au 
lăsat-o să plece. Şi azi a fost înmormântat fiul ei, care ar fi 
avut o viaţă plină de iubire. Erica observă cum Dan îşi lăsă 
mâna pe umărul Annei după ce parcă atent scaunul cu 
rotile lângă mormânt. Anna îi îndepărtă însă mâna, 
scuturându-se. Aşa se comportase tot timpul după 
accident. Era ca şi când durerea ei ar fi fost prea mare ca s- 
o împartă cu cineva. In schimb, Dan simţea nevoia să şi-o 
împărtăşească pe a lui, dar nu cu oricine. Atât Patrik, cât şi 
Erica încercaseră să stea de vorbă cu el, şi toţi cei din jurul 
lui se străduiseră să facă ce le stătuse în putinţă. Dar el nu 
voia să împartă doliul cu nimeni, în afară de Anna. Şi ea nu 
era capabilă. 

Pentru Erica, reacţia Annei era totuşi de înţeles. Îşi 


cunoştea bine sora şi ştia prin câte trecuse. Viaţa fusese 
deja dură cu ea şi accidentul ăsta ameninţa să distrugă 
totul, definitiv. Dar chiar dacă înţelegea, Erica şi-ar fi dorit 
ca lucrurile să fi stat altfel. Anna avea nevoie de Dan mai 
mult decât oricând şi Dan avea nevoie de Anna. Acum 
stăteau unul lângă altul ca doi străini, în timp ce sicriul 
micuţ era coborât în groapă. 

Erica întinse mâna şi o puse pe umărul Annei. lar Anna 
nu se împotrivi. 


Annie începu să spele şi să deretice prin casă, plină de o 
energie debordantă. Era mai bine după ce aerisise, dar 
mirosul de aer închis nu ieşise din perdele şi din lenjeria de 
pat, aşa că aruncă totul într-un coş mare pentru rufe şi 
duse totul la debarcader. Înarmată cu nişte detergent lichid 
şi scândura de spălat rufe, care erau în casă de când se 
ştia, îşi suflecă mânecile şi începu chinuitoarea muncă de a 
spăla totul de mână. Din când în când arunca un ochi spre 
casă ca să se asigure că Sam nu se trezise şi nu ieşise. Dar 
băiatul dormea, în mod ciudat, şi acum. Poate că era un soi 
de reacţie-şoc, caz în care îi făcea sigur bine să doarmă pe 
săturate. Incă o oră, îşi spuse, şi după aceea o să-l 
trezească şi o să-i dea ceva să mănânce. 

Annie îşi dădu seama imediat că nu prea aveau mare 
lucru în frigider. Lăsă rufele la uscat pe suportul din faţa 
casei şi intră ca să scotocească prin cămară. Găsi doar o 
cutie cu supă de roşii Campbell şi o conservă cu cârnaţi de 
la Bullen. La data expirării nu îndrăzni să se uite. Dar genul 
ăsta de mâncare trebuia să ţină o veşnicie şi probabil că 
Sam şi ea aveau să se descurce cu atât azi. 

Nu o atrăgea deloc ideea să se ducă până în sat. Era în 
siguranţă aici. Nu voia să se întâlnească cu nimeni, voia să 
fie lăsată în pace. Cu cutiile de conservă în mână, Annie 
căzu pe gânduri preţ de câteva minute. Trebuia să-l sune 
pe Gunnar. Avusese grijă de casă după ce părinţii ei 
muriseră şi sigur putea să-l roage s-o ajute. Telefonul fix nu 
mai funcţiona, dar mobilul avea acoperire bună. Annie 
formă numărul. 


— Sverin. 

Numele îi trezi atâtea amintiri, încât tresări. Îi luă câteva 
secunde ca să se adune şi să poată vorbi. 

— Alo? E cineva acolo? 

— Da, bună, sunt Annie. 

— Annie! izbucni Signe Sverin. 

Annie zâmbi. Întotdeauna îi iubise pe Signe şi pe Gunnar 
şi afecțiunea era reciprocă. 

— Scumpa mea, tu eşti? De unde suni, din Stockholm? 

— Nu, sunt pe insulă. 

Simţi cum, spre mirarea ei, i se usucă gâtul. Dormise 
doar câteva ore şi oboseala o făcuse hipersensibilă. Işi 
drese glasul. 

— Am venit ieri. 

— Vai de mine, dar de ce nu ne-ai avertizat, puteam să 
dăm o tură până acolo şi să facem curat. Parcă văd că 
arăta ca naiba şi... 

— N-a fost cine ştie ce. 

Annie întrerupse cu tact vorbăria lui Signe. Uitase câte 
putea să zică şi cât de repede. 

— Aţi întreţinut casa foarte bine. Şi nu m-a deranjat deloc 
să spăl puţin şi să fac curăţenie. 

Signe pufni pe nas. 

— Eu tot zic c-ai fi putut să ne chemi. Oricum n-avem 
nimic de făcut în ultimul timp, eu şi Gunnar. Nepoţi de 
îngrijit, nema. Dar Matte a plecat din Göteborg, s-a dus 
acasă. S-a angajat la primărie, în Tanum. 

— Ce bine, mă bucur pentru voi. Cum de s-a hotărât să 
plece? 

Parcă-l vedea aievea. Blond, bronzat şi mereu bine 
dispus. 

— Păi, nu prea ştiu. S-a întâmplat destul de repede. Dara 
avut un accident şi mă gândeam că... Adică nu, nimic. Nu 
băga în seamă tot ce cloncăne o boşoroagă ca mine. Ce ai 
pe inimă, Annie? Te putem ajuta cu ceva? Şi omuleţul? E cu 
tine? Ce mi-ar plăcea să-l văd! 

— Da, e şi Sam cu mine. Dar e un pic bolnav. 

Annie amuţi. Nimic n-ar fi bucurat-o mai mult decât 


întâlnirea cu Signe. Dar nu înainte de-a se linişti aici, pe 
insulă, nu înainte de-a vedea cât l-au afectat cele 
petrecute. 

— Tocmai de asta mă întrebam dacă m-ai putea ajuta cu 
ceva. Stăm puţin cam rău cu mâncarea aici şi nu voiam să-l 
trezesc pe Sam ca să mergem până la... 

Nu apucă să termine fraza că Signe o şi întrerupse. 

— Păi, bineînţeles, vă ajutăm cu mare drag. Gunnar iese 
cu barca oricum după-amiaza, aşa că pot să mă duc să-ți 
fac cumpărături. Zi-mi numai ce vă trebuie. 

— Am bani la mine, o să-i dau eu lui Gunnar dacă aveţi 
să mă Împrumutați până atunci. 

— Sigur că da, drăguţo. Aşa, ia, spune, ce vrei să trec pe 
listă? 

Annie şi-o imagină pe Signe punându-şi ochelarii de citit 
pe vârful nasului, în timp ce se întindea după creion şi 
hârtie. Plină de recunoştinţă, Annie îi turui tot ce-i trecu prin 
cap, inclusiv o pungă cu dulciuri pentru Sam, altfel ar fi fost 
dezamăgit sâmbătă. Ştia foarte bine ce zi era şi începea să 
numere zilele deja de duminică, ştiind că sâmbătă avea să 
fie răsplătit!. 

După ce termină de vorbit, Annie se gândi să intre în 
casă şi să-l trezească pe Sam. Dar ceva îi spuse c-ar fi bine 
să-l mai lase puţin. 


În secţie nu muncea nimeni. Bertil Mellberg îl întrebase 
pe un ton neobişnuit de precaut pe Patrik dacă nu vrea să 
se ducă şi el la înmormântare. Dar Patrik scuturase din cap. 
Trecuseră doar câteva zile de când se întorsese la muncă şi 
toată lumea umbla pe vârfuri în jurul lui. Până şi Mellberg. 

Paula şi Mellberg fuseseră primii ajunşi la locul ac- 
cidentului. Văzând cele două maşini făcute armonică, de 
nerecunoscut, nici prin cap nu le trecuse că ar putea exista 
supraviețuitori. Se uitaseră pe geamul uneia dintre maşini 
şi o recunoscuseră imediat pe Erica. Trecuse doar 


1 L&rdagsgodis (în suedeză), „dulciuri de sâmbătă”. În Suedia se spune 
că sâmbăta toţi copiii au voie să mănânce dulciuri, chiar dacă în restul 
zilelor se încearcă reducerea consumului. (N.t.) 


o jumătate de oră de când ambulanţa îl luase pe Patrik 
de la secţie şi acum soţia lui era moartă sau în orice caz, 
fusese rănită grav. Personalul ambulanţei nu se putuse 
pronunţa în privinţa gravităţii leziunilor şi pompierii abia 
reuşiseră să-i descarcereze. 

Martin şi Gosta erau pe teren şi nu apucară să afle de 
accident şi de leşinul lui Patrik decât abia după câteva ore. 
Conduseră până la spitalul din Uddevalla şi făcură ture pe 
coridoare toată noaptea. Patrik era la terapie intensivă şi 
atât Erica, cât şi sora ei, Anna, care stătuse lângă ea în 
maşină, fuseseră operate de urgenţă. 

Dar Patrik se întorsese acum. Din fericire, nu făcuse 
infarct, cum se temuseră după diagnosticul de angină pec- 
torală. După aproximativ trei luni de concediu medical, 
doctorii îi permiteau să înceapă din nou lucrul, interzicându- 
i categoric să se streseze. De parcă se putea, gândi Gösta. 
Cu gemeni nou-născuţi şi cu ceea ce i se întâmplase surorii 
Ericăi. Şi dracul s-ar simţi stresat în situaţia asta. 

— Ar fi trebuit să ne ducem totuşi, ce zici? spuse Martin 
şi amestecă în ceaşca de cafea cu linguriţa. Poate că Patrik 
a zis doar aşa, dar, de fapt, ar fi vrut să ne împotrivim şi să 
ne ducem. 

— Nu, eu zic c-a vorbit serios. 

Gösta îl mângâie pe după urechi pe Ernst, câinele secţiei. 

— Sunt sigur că-i o grămadă de lume, oricum. Aici măcar 
nu stăm degeaba. 

— Adică, ce vrei să spui? Nu vezi că nici dracu' n-a trecut 
azi pe-aici? 

— Calmul de dinaintea furtunii, ştii cum e. O să vrei tu 
prin iulie să ai o zi ca asta, fără beţivi, spargeri şi bătăi. 

— Ai dreptate, spuse Martin. 

Întotdeauna fusese tipul nou din secţie, dar nu se mai 
simţea chiar începător. Între timp căpătase câţiva ani de 
experienţă şi participase la câteva anchete, puţin spus 
dificile. Şi-n plus, devenise şi tătic, ceea ce echivala cu 
câţiva centimetri în înălţime; în orice caz, aşa se simţise 
încă din secunda în care Pia o născuse pe fiica lor. 

— Ai văzut invitaţia pe care am primit-o? spuse Gosta, 


întinzându-se după un biscuit şi, ca de obicei, separă cu 
grijă stratul mai deschis la culoare de cel închis. 

— Ce invitaţie? 

— Se pare c-o să avem onoarea de-a servi drept şoareci 
de laborator pentru locul ăla nou pe care-l construiesc în 
Fjällbacka. 

— Ala din stațiune? făcu Martin, aproape trezit din apatie. 

— Exactamente. Noul proiect al lui Erling. Să sperăm c-o 
să-i iasă mai bine decât tâmpenia aia de Fucking Tanum. 

— Eu zic că sună mişto. Sunt o grămadă de tipi care zic 
că ce-i aia, tratament facial, dar eu m-am dus o dată la o 
din asta în Göteborg şi, mamă, ce tare a fost. Zici că aveam 
popou de bebeluş în loc de față, câteva săptămâni la rând. 

Gösta îl privi dezgustat pe colegul lui mai tânăr. Tra- 
tament facial? Nici mort n-o să-i las să mă ungă pe faţă cu 
o grămadă de balegă din aia. 

— Păi... om vedea noi cu ce se laudă. Eu unul mă axez pe 
haleală. Poate un bufet cu deserturi, „mănânci cât poţi”. 

— Vezi să nu, râse Martin. Locurile de genul ăsta au grijă 
să fii în formă, nu să-ţi umpli burdihanul. 

Gösta îi aruncă o privire ofensată. Îşi păstrase greutatea 
din liceu, nu pusese pe el nici măcar un gram. Pufni şi mai 
luă un biscuit. 


Era haos total când intrară în casă. Maja şi Lisen săreau 
pe canapea, Emma şi Adrian se băteau pentru un DVD şi 
gemenii ţipau ca din gură de şarpe. Mama lui Patrik părea 
gata să se arunce pe geam. 

— Slavă Domnului c-aţi ajuns, spuse bucuroasă c-a scă- 
pat şi le întinse câte un bebeluş lui Patrik şi Ericăi. Nu 
înţeleg ce-au păţit copiii ăştia. Zici c-au luat-o razna. Şi pe 
dumnealor am încercat să-i hrănesc simultan, dar când îi 
dădeam unuia, urla celălalt şi-atunci primul nu se mai 
concentra şi începea să ţipe şi tot aşa..., zise ea şi tăcu, 
încercând să-şi tragă sufletul. 

— Stai jos, mamă, spuse Patrik şi se duse să-i aducă un 
biberon lui Anton, care nimerise în braţele lui. Băieţelul 
avea faţa stacojie şi ţipa cât îi îngăduia corpul acela mic. 


— Îi aduci unul şi lui Noel? 

Erica încerca să-şi aline fiul, care ţipa din toţi rărunchii. 

Anton şi Noel erau încă atât de mici. Nu ca Maja, care 
fusese sănătoasă şi puternică de când se născuse. Şi totuşi, 
păreau nişte uriaşi faţă de cum arătau la spital. Stătuseră 
ca doi pui de vrabie în incubator, cu o mulţime de tuburi 
legate de braţele lor firave. Erau nişte luptători, aşa le 
spuseseră cei de la spital. Işi reveniseră repede, creşteau şi 
de cele mai multe ori mâncau cu poftă. Dar, uneori, 
neliniştea reapărea. 

— Mulţumesc. 

Erica luă biberonul de la Patrik şi se aşeză într-un fotoliu, 
cu Noel în braţe. Bebeluşul începu să înghită cu lăcomie 
amestecul din lapte praf. Patrik se aşeză în fotoliul celălalt 
cu Anton, care amuţi la fel de repede ca fratele lui. Existau 
clar nişte avantaje pentru eşecul alăptării, se gândi Erica. În 
felul ăsta puteau împărţi responsabilităţile, lucru care nu se 
putuse cu Maja, care parcă stătea lipită de sânul ei zi şi 
noapte. 

— Cum a fost? întrebă Kristina. Le luă în braţe pe Maja şi 
pe Lisen, care ţopăiau pe canapea, şi le spuse să se ducă 
să se joace în camera Majei. Emma şi Adrian dispăruseră 
deja sus, aşa că nu trebuia să se roage de ei. 

— Păi, ce-aş putea spune, zise Erica. Îmi fac griji pentru 
Anna. 

— Şi eu, zise Patrik şi se răsuci cu grijă, ca să găsească o 
poziţie mai comodă. Am impresia că-l respinge pe Dan. Că-l 
tine la distantă. 

— Ştiu. Am încercat să stau de vorbă cu ea. Dar când te 
gândeşti prin câte a trecut..., scutură Erica din cap. Mi se 
pare atât de nedrept. În ultimii ani, Anna a trăit într-un iad, 
am putea spune, dar mai nou părea că s-a liniştit. Şi era 
atât de bucuroasă pentru copilul pe care-l aştepta cu Dan. 
Nu, ce s-a întâmplat a fost nimicitor de-a dreptul. 

— Şi totuşi, Emma şi Adrian par destul de în regulă, 
spuse Kristina şi aruncă o privire spre etaj, de unde se 
auzeau râsetele vesele ale copiilor. 

— Da, poate, zise Erica. In momentul de faţă se bucură 


probabil mai mult că mama e acasă din nou. Dar nu sunt 
sigură că n-o să aibă în curând o reacţie la cele întâmplate. 

— Probabil că ai dreptate, spuse Kristina şi se uită la fiul 
ei. Şi tu? N-ar trebui să stai puţin pe-acasă ca să te 
odihneşti şi tu ca omul? N-o să-ţi mulţumească nimeni că te 
omori muncind. Accidentul ăla poţi să-l iei drept 
avertisment. 

— Eu zic că acum e mai linişte acolo decât aici, spuse 
Erica dând din cap spre gemeni. Dar, da, i-am zis şi eu 
acelaşi lucru. 

— Mă simt bine când pot să încep serviciul, dar aş sta 
acasă mai mult dacă m-ai ruga, ştii bine. 

Patrik aşeză biberonul gol pe masa din camera de zi şi-l 
luă pe Anton pe umăr cu un gest rutinat, ca să-l ajute să 
râgâie. 

— Ne descurcăm de minune acum. 

Erica vorbea serios. După naşterea Majei avusese im- 
presia că trăieşte într-o ceaţă permanentă, dar de data asta 
se simţea altfel. Probabil că felul în care se născuseră 
gemenii nu o lăsase să aibă depresii. In plus, o ajuta şi 
faptul că asistentele îi obişnuiseră cu o rutină rigidă. Acum 
dormeau şi mâncau cuminţi, la ore fixe şi, pe deasupra, 
simultan. Nu, nu-şi făcea deloc griji că n-avea să se 
descurce cu copiii. Se bucura pentru fiecare secundă pe 
care o petreceau împreună. Fusese atât de aproape să-i 
piardă! 

Inchise ochii, se aplecă şi îşi lipi nasul de creştetul lui 
Noel. Preţ de o clipă, capul pufos o duse cu gândul la Anna 
şi asta o făcu să-şi strângă pleoapele şi mai mult. Numai 
de-ar găsi o cale s-o sprijine, pentru că în clipa asta se 
simţea destul de lipsită de puteri. Inhală adânc mirosul lui 
Noel, căutând alinare în el. 

— Dragul meu, bâigui cu gura lipită de capul lui. Dragul 
meu. 


— Şi la serviciu cum mai e? 
Signe încercă să adopte un ton degajat, în timp ce punea 
pe o farfurie o porţie de ruladă de carne tocată, nişte 


mazăre, piure de cartofi şi sos de smântână. O porţie 
sănătoasă. 

De când s-a întors acasă, Matte mănâncă mai mult în 
scârbă, îşi spuse, deşi îi gătea numai felurile lui preferate, 
de fiecare dată când lua cina la ei. Signe se întreba dacă 
băga ceva în gură când era singur în apartament. In orice 
caz, aducea cu o sperietoare de ciori. Slavă Cerului că 
măcar arăta mai sănătos, acum că ultimele semne ale bă- 
tăii dispăruseră. Atunci, când îl vizitaseră la Sahlgrenska, 
nu putuse să se abţină să nu scoată un țipăt. Il bătuseră 
groaznic. Avea faţa atât de umflată, încât abia îţi dădeai 
seama că el era cel care zăcea acolo. 

— E bine. : 

Signe tresări la auzul vocii lui. li răspunsese atât de 
târziu, încât apucase deja să uite că-l întrebase ceva. Matte 
înfundă furculiţa în piure şi împunse o bucăţică de ruladă. 
Signe îşi dădu seama că îşi ţine respiraţia, urmărind cu 
privirea drumul furculiţei spre gura lui. 

— Nu te mai holba la băiat când mănâncă, mormăi 
Gunnar şi se pregăti să-şi mai pună o porţie. 

— lartă-mă, spuse ea şi dădu din cap. Doar că... mă bu- 
cur aşa de mult când văd că mănânci. 

— N-o să mor de foame, mamă. Uită-te la mine. Mănânc. 

Şi, ca să-i facă în ciudă, Matte luă un dumicat zdravăn în 
furculiţă şi îl vâri repede în gură, înainte de a-l scăpa pe jos. 

— Sper că nu te stresezi prea tare la primărie. 

Signe îndură încă o privire tăioasă din partea lui Gunnar. 
Ştia că lui nu-i plăcea când îl dădăcea prea mult pe Matte, 
c-ar fi trebuit să-l lase un pic în pace pe fiul lor. Dar nu 
putea să se abţină. Matte era singurul lor copil şi, încă din 
ziua aceea de decembrie când se născuse, cu aproape 
patruzeci de ani în urmă, Signe se trezea mereu cu cămaşa 
de noapte leoarcă de transpiraţie şi cu capul ameţit de 
coşmaruri despre tot felul de grozăvii şi pericole care-l 
păşteau. Voia să-i fie bine, nimic n-o interesa mai mult. Aşa 
fusese tot timpul. Şi ştia că Gunnar gândea la fel, că-şi 
venera la fel de mult fiul. Doar că ştiuse să-şi alunge mai 
bine gândurile negre aduse de naşterea unui copil. 


În ceea ce o privea, era conştientă că putea pierde totul 
în orice secundă. Cât Matte fusese mic, visase insuficiențe 
cardiace nedescoperite; îi obligase pe medici să-i facă 
analize amănunțite, din care reieşise că fiul ei era perfect 
sănătos. În primul an nu dormise decât câteva ore pe zi, 
pentru că se trezea tot timpul ca să verifice dacă respiră. 
Când mai crescuse şi începuse şcoala, îi făcuse „soldăţei”, 
ca nu cumva să se înece cu mâncarea. Şi avusese 
coşmaruri cu maşini care-i zdrobeau corpul moale. 

Odată cu adolescenţa, coşmarurile ei deveniseră şi mai 
cumplite. Comă alcoolică, condus în stare de ebrietate, 
bătăi. Uneori se zvârcolea atât de tare în pat, că ajungea 
să-l trezească pe Gunnar. Visa un coşmar după altul şi până 
la urmă era obligată să stea de veghe şi să aştepte până 
când Matte se întorcea acasă, cu privirea aţintită ba asupra 
uşii, ba asupra telefonului. Inima îi sărea parcă din piept de 
fiecare dată când auzea paşi în faţa casei. 

Nopțile fuseseră oarecum mai liniştite după mutarea lui 
de acasă. Lucru ciudat, pentru că, în mod normal, ar fi 
trebuit să-şi facă mai multe griji acum când nu-l putea 
supraveghea îndeaproape. Dar ştia că Matte n-avea să ia 
decizii pripite. Era precaut, atâta reuşise să-l înveţe. Şi era 
atent cu cei din jur, n-ar fi făcut rău nimănui. După logica 
ei, asta însemna că nici ceilalţi nu i-ar fi făcut rău lui. 

Zâmbi când îşi aduse aminte de toate animalele pe care 
le cărase acasă de-a lungul anilor. Rănite, părăsite sau doar 
vai de ele. Trei pisici, doi arici călcaţi de maşină şi o vrabie 
cu o aripă frântă. Plus şarpele, pe care-l descoperise din 
întâmplare voind să-i pună nişte izmene curate în sertar. 
După incidentul ăla, îşi aminti ea, l-au pus să-şi dea 
cuvântul de onoare că o să lase reptilele în pace, oricât de 
rănite sau de părăsite ar fi părut. Căzuse la învoială 
împotriva voinţei lui. 

Era surprinsă că nu se făcuse veterinar sau medic. Dar 
părea că-i place la Academia de Studii Economice şi, din 
câte înţelesese ea, se descurca de minune cu cifrele. Părea 
că-i place şi slujba la primărie. Şi totuşi avea ceva ce-o 
punea pe gânduri. Nu îşi dădea seama ce anume, dar visele 


reapăruseră. Se trezea leoarcă de sudoare în fiecare 
noapte, cu fragmente de imagini în cap. Nu era totul în 
regulă, dar întrebările ei timide nu primeau niciun răspuns. 
De asta se rezumase la a-l convinge să mănânce. Totul 
avea să se rezolve, numai de-ar fi pus câteva kilograme pe 
el. 

— Nu mai vrei puţin? îl ademeni când Matte puse fur- 
culiţa jos, fără să fi mâncat mai mult de jumătate din porţia 
aceea enormă. 

— Hai, Signe, termină, spuse Gunnar. Lasă băiatul în 
pace. 

— Nu face nimic, spuse Matte şi zâmbi vag. 

Băiatu' mamii. Nu voia s-o vadă criticată din cauza lui, 
chiar dacă, după patruzeci de ani de căsnicie, ştia că taică- 
său mai mult lătra decât muşca. Aşa om cumsecade mai 
greu de găsit. O cuprinseră remuşcările, ca de atâtea ori 
înainte. Ştia că ea era cea care greşea, că îşi făcea prea 
multe griji. 

— lartă-mă, Matte. Bineînţeles că nu te oblig să mai 
mănânci. 

| se adresă cu numele de alint pe care şi-l pusese de 
când începuse să vorbească. Nu putea, pe atunci, să-şi 
pronunţe numele corect. El singur îşi alesese acest nume şi 
ceilalţi se conformaseră. 

— Ştii cine a venit acasă, în vizită? continuă pe un ton 
prefăcut voios şi dădu să strângă farfuriile. 

— Nu, habar n-am. 

— Annie. 

Matte tresări şi o privi. 

— Annie, Annie a mea? 

Gunnar chicoti. 

— Ştiam eu că asta o să te trezească de-a binelea. Îți 
cam place de ea şi acum. 

— Ei, hai. 

Signe şi-l imagină pe adolescentul cu breton lung 
atârnându-i în ochi, în timp ce Matte explica, bâlbâit, că „şi- 
a făcut gagică”. 

— l-am dus azi nişte mâncare cu maşina, spuse Gunnar. 


E pe Gastholmen?. g 

— Aoleu, nu-i spune aşa, se cutremură Signe. li zice 
Gråskär. 

— Când a ajuns? întrebă Matte. 

— leri, cred. E cu băiatul. 

— Şi cât o să stea? 

— Mi-a zis că nu ştie. 

Gunnar îşi băgă nişte tutun de mestecat sub buza 
superioară şi se sprijini mulțumit de speteaza scaunului. 

— Arăta... arăta la fel? 

Gunnar dădu din cap. 

— Da, bineînţeles că arăta la fel, drăguţa de ea. La fel de 
frumuşică. Privirea puţin tristă, mi s-a părut, dar poate că 
mi-am închipuit eu. O fi având necazuri acasă, ce ştiu eu? 

— În privinţa asta n-are rost să facem speculaţii, se răsti 
Signe. L-ai văzut pe băiat? 

— Nu, Annie mă aştepta la debarcader şi n-aveam timp 
să stau prea mult. Dar du-te şi fă-i o vizită, sigur că da. 

Gunnar se întoarse spre Matte. 

— Sigur o să se bucure dac-o vizitezi acolo, pe 
Gastholmen. Adică Grăskăr, scuzaţi, adăugă aruncându-i o 
privire jucăuşă nevestei. 

— Astea-s numai prostii şi superstiții antice. Eu nu cred c- 
ar trebui să încurajăm aşa ceva, spuse Signe încruntându- 
se amarnic. 

— Annie crede în ele, spuse Matte încet. Mi-a zis că ea a 
ştiut dintotdeauna că există. 

— Cine? 

De fapt, Signe voia să schimbe subiectul, dar era cu- 
rioasă ce-o să-i răspundă fiul ei. 

— Morţii. Annie mi-a spus că i-a auzit de câteva ori, dar 
că nu vor nimic rău. Că doar au rămas acolo, atât. 

— Aoleu. Eu zic c-ar fi mai bine să mâncăm desertul. Am 
făcut nişte cremă de rubarbă. 

Signe se ridică brusc. 

— Dar tata are dreptate într-o privinţă, chiar dacă vor- 


2 Gast (în sued.) — strigoi. Holm (în sued.) — insulă mică, apropiată de 
uscat, de obicei neobişnuită. 


beşte o grămadă de prostii. Sigur s-ar bucura de-o vizită. 
Matte nu-i răspunse. Părea departe, cufundat în gânduri. 


Fjällbacka, 1870 


Emelie era îngrozită. Nici măcar nu văzuse marea vreo- 
dată. Cu atât mai puțin să fi călătorit într-o ambarcatiune 
atât de instabilă. Strânse tare balustrada. Avea impresia că 
valurile o aruncă încoace şi încolo, fără să se poată ține de 
ceva sau să-şi controleze corpul. Incercă să prindă privirea 
lui Karl, dar acesta stătea cu gura încleştată şi se uita fix la 
ceva ce-i aştepta acolo în depărtare. 

Cuvintele îi răsunau şi acum în urechi. Probabil că erau 
doar superstițiile prosteşti ale unei băbuțe, dar tot îi 
stăteau în minte. Bătrâna o întrebase încotro se îndreptau 
când îşi încărcaseră bagajele în micuța barcă cu pânze din 
portul din Fjällbacka. 

— Grăskăr, răspunsese ea veselă. Bărbatul meu Karl e 
noul paznic al farului de acolo. 

Dar bătrâna nu se lăsa impresionată. A pufnit doar pe 
nas şi i-a spus, râzând oarecum ciudat: 

— Grăskăr? Da, da. Aici nu-i zice nimeni aşa. 

— Chiar? 

Emelie simţise că nu e cazul s-o mai întrebe nimic, dar 
curiozitatea învinsese. 

— Şi-atunci cum îi ziceti? 

Bătrâna nu-i răspunsese imediat. Apoi rostise, cu voce 
scăzută: 

— Pe-aci îi spunem Gastholmen. 

— Gastholmen? 

Râsul nervos al lui Emelie răsunase în dimineaţa aceea 


cu ecou deasupra apei. 

— Ce straniu. De ce? 

Ochii bătrânei scăpăraseră când îi răspunsese: 

— Se spune că cei care mor nu pleacă niciodată de pe 
insulă. 

Apoi făcuse stânga-mprejur, lăsând-o pe Emelie printre 
traiste şi cufere, cu un gol ciudat în stomac în locul bucuriei 
şi speranţei de mai devreme. 

lar acum avea impresia că moartea era mai aproape de- 
cât oricând. Marea era enormă şi neimblânzită, iar lui 
Emelie i se părea că o trage în jos, în adânc. Nu ştia să 
înoate şi dacă valurile acelea, pe care Karl le numise doar 
nişte încrețituri, ar fi răsturnat barca, era convinsă că s-ar fi 
scufundat imediat. Se tinu şi mai tare de balustradă, cu 
privirea ațintită asupra podelei sau a punţii, cum îi spusese 
Karl că se numeşte. 

— Uite, se vede Grăskăr în faţă. 

Vocea lui Karl o încurajă să se uite, aşa că trase aer în 
piept şi ridică privirea spre punctul indicat de provă. şi 
frumusețea insulei o uimi. Era mică, dar casa părea că 
străluceşte în razele soarelui şi stâncile gri, la fel. Distinse 
câteva fire de nalbă la un colț al casei şi se miră cum de 
puteau creşte într-un mediu atât de ostil. Inspre vest, insula 
se povârnea brusc în mare, de parcă stânca ar fi fost 
retezată la mijloc. Dar în celelalte puncte cardinale panta 
era lină. 

Dintr-odată, valurile nu mai păreau atât de violente, încă 
mai tânjea după uscat, dar Grăskâr o fermecase. lar 
cuvintele bătrânei şi Gastholmen dispăruseră deja undeva 
în hățişurile gândurilor ei. Un loc atât de frumos n-avea 
cum să ascundă ceva rău. 


În noaptea aceea îi auzise iar. Aceleaşi şoapte, aceleaşi 
voci, ca atunci când era mică. Ceasul ei, când se trezise, 
arăta ora trei. Nu ştiuse la început ce îi tulbură somnul. 
Apoi îi auzise. Vorbeau acolo jos. Un scaun scârţâise. Dar 
despre ce discutau morţii între ei? Despre lucruri 
întâmplate înainte să moară sau despre ceea ce se 
întâmpla acum, după mulţi ani? 

Annie fusese conştientă de prezenţa lor pe insulă de 
când se ştia. Mama ei îi povestise că se trezeau cu ea râ- 
zând sau dând din mâini brusc, încă de când era bebeluş, 
de parcă ar fi văzut ceva ce ei nu puteau să vadă. Cres- 
când, devenise şi mai conştientă de existenţa lor. Auzea 
voci, ceva ce trecea pe lângă ea în grabă, avea impresia că 
mai era cineva cu ea în cameră. Dar nu voiau să-i facă rău. 
Ştia asta şi atunci, şi acum. Zăcu mult timp în pat şi le 
ascultă vocile până când zumzetul acela o adormi. 

Dimineaţa nu-şi mai aminti decât zgomotele, ca dintr-un 
vis de demult. Pregăti micul dejun pentru ea şi Sam, dar 
băieţelul nu voia să se atingă de cerealele lui preferate. 

— Haide, scumpule, te rog. Doar o linguriţă. Una mică de 
tot? 

încercă să-l convingă linguşindu-l, dar nu reuşi să-l facă 
să înghită nici măcar un fulg. Oftă şi puse lingura pe masă. 

— Dar trebuie să mănânci, să ştii, spuse şi-l mângâie pe 
obraz. 

Copilul nu scosese o vorbă de când veniseră aici. Dar 
Annie încerca să-şi alunge gândurile negre. Trebuia să-i dea 
timp, nu avea voie să-l preseze. N-avea altceva de făcut 


decât să fie acolo, lângă el, în timp ce amintirile se 
depozitau undeva adânc, fiind înlocuite de altele, Grâskăr 
era locul perfect, departe de toate, aproape de stânci, 
soare şi marea sărată. 

— Ştii ceva? Uităm de micul dejun şi ne ducem să facem 
o baie. 

Văzând că nu primeşte niciun răspuns, îl ridică pur şi 
simplu în braţe şi îl duse afară, la soare. Il dezbrăcă încet, 
cu grijă, şi îl duse până la apă, de parcă ar fi avut doar un 
an, nu cinci. Apa nu era deloc caldă, dar Sam nu se 
împotrivi, ci se lăsă în voia lui Annie, lipindu-şi capul de 
pieptul ei cu un gest protector. Asta era medicamentul 
perfect. Aveau să rămână aici până la trecerea furtunii. 
Până când totul avea să fie ca înainte. 


— Am zis că te întorci abia luni. 

Annika îşi împinse ochelarii pentru calculator pe vârful 
nasului şi se uită curioasă la Patrik. Acesta se oprise în 
cadrul uşii biroului ei, care servea şi ca recepţie. 

— Erica m-a alungat. Cică s-a săturat să-mi vadă acasă 
moaca asta urâtă. 

Încercă să zâmbească, dar amintirea zilei trecute încă 
mai dăinuia printre gândurile lui, aşa că nu reuşi să ridice 
prea mult colţurile gurii. 

— O înţeleg perfect, spuse Annika, dar privirea ei era la 
fel de tristă ca a lui Patrik. Moartea unui copil nu lăsa rece 
pe nimeni, şi de când Annika şi soţul ei Lennart aflaseră că 
îşi puteau aduce în curând din China fiica adoptivă mult 
aşteptată, se emoţiona şi mai mult când era vorba despre 
copii suferinzi. 

— E vreo mişcare pe aici? 

— Nu, n-aş zice. Cele obişnuite. Ştii, tanti Stromberg. Mă 
sună din două în două zile şi zice că vrea s-o omoare 
ginere-su. Şi nişte puşti, i-au prins furând în Hedemyrs. 

— Acţiune, nu glumă! 

— Da, şi poanta zilei e că am fost invitaţi să testăm toate 
serviciile celor de la noul centru balnear. 

— Păi, asta nu sună rău deloc. Cred că mă pot sacrifica. 


— În orice caz, mă bucur că arată aşa bine, spuse Annika. 
Clădirea aia arăta de zici că mai avea puţin şi se dărâma de 
tot. 

— Da, asta-i fain. Dar mă îndoiesc c-o să meargă şi bine. 
Trebuie să-i fi costat enorm s-o renoveze şi... nu ştiu. Crezi 
că oamenii au chef să vină până aici la tratament? 

— Dacă nu, o să vadă Erling pe dracu'. Am o amică la 
primărie, cică au băgat o grămadă de bani în proiect, 
aproape tot bugetul pe anul ăsta. 

— Imi închipui. Şi toată lumea vorbeşte de petrecerea aia 
de inaugurare din Fjällbacka. Sigur n-o să fie cu intrare 
gratuită. 

— Au invitat toată secţia, dacă nu ştiai. Trebuie să ne 
punem la ţol festiv, asta e. 

— Ceilalţi sunt pe teren? schimbă Patrik subiectul. Nu 
prea se dădea în vânt după petreceri fastuoase şi haine de 
gală. 

— Da, în afară de Mellberg. E la el în birou, ca de obicei. 
Nu s-a schimbat nimic, cu toate că susţine sus şi tare că s-a 
întors mai devreme ca să nu ne ducem naibii fără el. Dar 
din câte ştiu de la Paula, au fost nevoiţi să găsească o altă 
soluţie dacă nu voiau să-l trimită la sumo pe Leo. Cred că, 
pentru Rita, ultima picătura a fost când într-o zi s-a întors 
acasă mai devreme şi l-a văzut pe Bertil lângă mixer, se 
pregătea să-i mixeze lui Leo un meniu întreg, cu hamburger 
cu tot. Rita a făcut stânga-mprejur, s-a întors direct la 
serviciu şi i-a rugat să-i reducă din orele la jumătate de 
normă timp de câteva luni. 

— Glumeşti. 

— Nu, pe bune. Aşa că acum va trebui să-l suportăm opt 
ore. Dar Ernst se bucură, oricum. Mellberg l-a lăsat aici, la 
secţie, când a rămas acasă cu Leo, şi săraca potaie murea 
de dor. Stătea doar în coş şi schelălăia. 

— Da, într-un fel e bine că totul e la fel, spuse Patrik. 


Nu voia să se mai dea niciodată jos din pat. Ar fi vrut să 
zacă doar acolo şi să se uite pe fereastră la cerul uneori 
albastru, alteori plumburiu. Preţ de o secundă şi-a dorit 


chiar să fi fost din nou la spital. Era atât de simplu acolo. 
Atât de liniştit şi de paşnic. Toţi aveau grijă de ea şi se 
purtau cu ea cu mănuşi, vorbeau încet şi o ajutau să se 
îmbrace şi să mănânce. Aici, acasă, erau o mulţime de 
lucruri care o deranjau. li auzea pe copii cum se jucau şi 
chiotele lor răsunau între pereţii casei. Din când în când 
intrau la ea şi o priveau cu ochi mari. Avea impresia că îi 
pretind ceva, ceva ce nu le putea oferi. 

— Dormi, Anna? 

Vocea lui Dan. Ar fi vrut să se poată preface că doarme, 
dar ştia că o cunoaşte prea bine. 

— Nu. 

— Am făcut ceva de mâncare. Supă de roşii cu pâine 
prăjită şi brânză de vacă. Mă gândeam că poate vrei să 
cobori şi să mănânci cu noi. Copiii întreabă de tine. 

— Nu. 

— Nu, ce? Nu vrei să mănânci sau nu vrei să cobori? 

Anna distinse frustrarea din tonul lui, dar asta n-o 
emoţionă deloc. Nimic n-o mai emoţiona. Era complet goală 
pe dinăuntru. Nici lacrimi, nici durere, nici mânie. 

— Nu. 

— Dar trebuie să mănânci ceva. Trebuie să... Vocea se 
frânse şi Dan aşeză zgomotos tava pe noptiera ei, vărsând 
puţin din supa de roşii. 

— Nu. 

— Şi eu am pierdut un copil, Anna. Şi copiii un frăţior. 
Avem nevoie de tine. Ne... 

ÎI simţi cum îşi căuta cuvintele. Dar în capul ei nu exista 
decât un singur cuvânt. Un singur cuvânt care se putea 
cuibări în vidul de dinăuntru. Îşi feri privirea. 

— Nu. 

După un timp îl auzi pe Dan ieşind. Se întoarse din nou 
spre geam. 


O îngrijora când îl vedea atât de absent. 

— Scumpul meu Sam. 

Îl legănă şi îl mângâie pe păr. Nu scotea, în continuare, 
niciun cuvânt. Îi trecu prin cap să-l ducă la un medic, dar 


alungă imediat acest gând. Nu voia să permită accesul unui 
străin în lumea lor. Era convinsă că avea să-şi revină, 
trebuia doar să trăiască într-un mediu liniştit şi să se 
odihnească puţin. 

— Vrei să dormi un pic la amiază, puiuţule? 

Băiatul nu-i răspunse, dar ea îl duse în braţe până la 
patul lui şi-l culcă. Apoi îşi făcu nişte cafea într-un ibric, îşi 
turnă în cană şi nişte lapte, ieşi şi se aşeză pe debarcader. 
Era o zi frumoasă şi azi, şi Annie se bucură de soarele care 
îi încălzea fata. Fredrik iubise soarele, sau mai bine zis o 
adorase. Se plângea mereu de frigul din Suedia şi de cât de 
rar bătea soarele. 

De ce se gândise aşa, dintr-odată, la el? Doar avusese 
grijă să-şi alunge amintirile undeva departe, în străfundurile 
mintii. El nu mai avea loc în vieţile lor. Fredrik, cu 
pretenţiile lui eterne şi nevoia lui de a controla totul şi pe 
toţi. Şi mai ales pe ea şi pe Sam. 

Aici, pe Grăskăr, nu exista niciun semn al prezenţei lui. 
Nu fusese niciodată pe insulă. Locul acela era doar al ei. El 
nu voise să vină acolo. 

— Mai bine mor decât să mă cocoţ pe o stâncă, îi spu- 
sese de mai multe ori. Şi pe ea n-o deranja deloc. Insula nu 
fusese murdărită de prezenţa lui. Era curată şi-i aparţinea 
doar ei şi lui Sam. 

Strânse tare toarta ceştii de cafea. Ce repede s-au dus 
anii. Lucrurile s-au stricat repede, se trezise prinsă în cap- 
cană, fără vreo cale de evadare, fără vreo alternativă. 
Nu ;ivea pe nimeni, în afară de Fredrik şi Sam. Unde să se fi 
dus? 

Dar acum erau liberi, în sfârşit. Simţi pe faţă briza sărată 
a mării. Scăpaseră de el. Şi ea, şi Sam. Şi, după ce-şi 
revenea, puteau trăi liniştiţi. 


Annie se întorsese acasă. Se gândise la ea toată seara, 
după cina de la părinţi. Annie, cea cu părul blond şi pistrui 
pe nas şi pe braţe. Annie care mirosea a mare şi a vară şi a 
cărei căldură o simţea şi acum în braţe. Era adevărat ce se 
spunea. Că n-avem cum să uităm prima iubire. Şi cele trei 


veri de pe Grăskăr nu puteau fi numite altfel decât magice. 
O vizitase cât de des putuse, iar insula era doara lor. 

Dar uneori îl speria. Râsul ei vesel se frângea brusc, era 
ca şi când ar fi dispărut în întuneric, într-un loc unde el nu 
putea pătrunde. Şi nu reuşea niciodată să-i explice cum se 
simţea, aşa că, după un timp, s-a învăţat s-o lase în pace 
când avea asemenea episoade. În ultima vară, întunericul 
apăruse mai des şi ea îi aluneca încet printre degete. In 
august, când o urcase în trenul spre Stockholm şi îi făcuse 
din mână, ştiuse că s-a terminat totul. 

De atunci nu mai auzise nimic de ea. Incercase s-o sune 
când părinţii ei muriseră, unul după celălalt, la un an după 
despărţirea lor, dar nu-i răspunsese decât vocea robotului. 
Ea nu-l sunase înapoi niciodată. Casa de pe Gråskär 
rămăsese pustie. Ştia că ai lui se mai duceau pe acolo să 
facă curat şi că Annie le trimitea bani pentru întreţinere. 
Dar ea nu revenise şi amintirile, odată cu trecerea timpului, 
păliseră. 

Dar iată că Annie era aici din nou. Matte se uită drept 
înainte, aşezat la masa de scris. Presimţirile lui se adeve- 
riseră şi avea destule lucruri pe care trebuia să le rezolve. 
Dar Annie se strecura tot timpul în gândurile lui. Când 
soarele după-amiezii începu să coboare peste primăria 
comunei Tanumshede, Matte îşi adună hârtiile din faţă. 
Trebuia să se întâlnească cu Annie. Părăsi biroul cu paşi 
hotărâți. Se opri şi schimbă câteva vorbe cu Erling înainte 
să se ducă la maşină. Mâna îi tremura când vâri cheia în 
contact şi porni motorul. 


— Ce devreme ai ajuns acasă, dragule! 

Vivianne îl întâmpină cu un sărut rece pe frunte, iar el nu 
se putu abţine să nu-i cuprindă mijlocul cu braţele şi să n-o 
tragă spre el. 

— Stai, linişteşte-te. Păstrează-ţi energia aia pentru mai 
încolo, se împotrivi ea, sprijinindu-se cu palmele de pieptul 
lui. 

— Eşti sigură? Ştii că în ultimul timp am fost destul de 
obosit serile. 


O trase din nou spre el. Spre marea lui dezamăgire insă, 
femeia i se strecură din nou pe sub braţe şi o apucă spre 
camera ei de lucru. 

— Va trebui să ai răbdare. Am atâtea de făcut că nici 
vorbă să mă relaxez acum. Şi ştii cum iese când nu sunt 
relaxată. 

— Da, da, ştiu. 

Erling privi în urma ei descurajat. Sigur că puteau sa 
aştepte până mai târziu, dar trecuse deja o săptămână de 
când tot adormea pe canapea. In fiecare dimineaţă se 
trezea cu o pernă de decor sub cap, sub o pătură cu care 
Vivianne îl acoperea grijulie. Nu înţelegea. Probabil că era 
epuizat de atâta muncă. Chiar că trebuia să înveţe să 
împartă sarcinile mai eficient. 

— În orice caz, am adus ceva bun, strigă. 

— Eşti un drăguţ. Ce mi-ai adus? 

— Creveţi de la Fraţii Olsson şi o sticlă de chablis de 
calitate. 

— Ce de bunătăţuri! Eu termin pe la opt, aşa că, dac-ai fi 
gata până atunci, ar fi super. 

— Sigur, scumpo, bâigui Erling. 

Ridică sacoşele şi le duse în bucătărie. Trebuia să 
recunoască, i se părea cam straniu. Cât fusese căsătorit cu 
Viveca, ea se ocupase de treburile domestice, dar de când 
Vivianne se mutase la el, toate căzuseră pe umerii lui. 
Habar n-avea cum se întâmplase, oricât s-ar fi gândit. 

Oftă zgomotos şi începu să aşeze alimentele în frigider. 
Apoi se gândi la plăcerile serii şi se mai învioră puţin. O să 
aibă el grijă s-o relaxeze. lar asta merita câteva ore 
petrecute la bucătărie. 


Erica respira greu, în timp ce se plimba prin Fjällbacka. 
Perioada cât a fost gravidă cu gemenii şi naşterea prin 
cezariană nu-i afectaseră deloc nici greutatea, nici condiţia 
fizică. Dar toate astea păreau nespus de triviale acum. 
Amândoi băieţii ei erau sănătoşi. Supravieţuiseră, şi 
recunoştinţa pe care o simţea în fiecare dimineaţă când îi 
auzea ţipând, pe la şase şi jumătate, era atât de copleşi- 


toare, încât şi acum îi mai dădeau lacrimile. 

În schimb, Anna fusese oropsită din plin, şi pentru prima 
oară Erica nu ştia cum să se apropie de sora ei. Relaţia lor 
fusese tot timpul necomplicată, dar încă de când erau mici, 
ea fusese cea care o proteja pe Anna, îi sufla pe rană şi-i 
ştergea lacrimile. Dar de data asta era altfel. Rana nu era o 
julitură, ci o prăpastie fără fund în suflet, şi Erica simţea 
cum se scurge puterea din sora ei, în timp ce ea stă şi se 
uită. Cum putea oare s-o vindece? Fiul Annei murise, dar 
oricât ar fi durut-o, Erica nu putea să-şi ascundă bucuria că 
ai ei supravieţuiseră. După accident, Anna nici măcar nu 
putuse să se uite la ea. Erica o vizitase de mai multe ori la 
spital şi stătuse lângă patul ei. Dar Anna nu se uitase în 
ochii ei nici măcar o dată. 

De când Anna se întorsese acasă, Erica nu reuşise să se 
convingă s-o viziteze. Il sunase doar de câteva ori pe Dan, 
care părea abătut şi resemnat. Nu mai putea să amâne, aşa 
că o rugase pe Kristina să vină pe la ei şi să aibă grijă de 
Maja şi de gemeni pentru un timp. Anna era sora ei. Era 
responsabilitatea ei. 

Bătu tare în uşă. Auzi copiii ţipând şi râzând înăuntru, 
apoi, după câteva secunde, Emma deschise. 

— Mătuşica Erica! strigă ea, fericită. Unde-s bebeluşii? 

— Acasă cu Maja şi cu bunica lor. 

Erica o mângâie pe Emma pe obraz. Semăna incredibil de 
mult cu Anna când era mică. 

— Mama e tristă, spuse Emma şi ridică ochii spre ea. 
Doarme întruna şi tata zice că e din cauză că e tristă. S-a 
supărat pentru că bebele din burta ei s-a hotărât să se ducă 
în rai, în loc să stea cu noi. ŞI-I înţeleg, pentru că Adrian e 
foarte neastâmpărat şi Lisen se prosteşte tot timpul. Dar eu 
aş fi fost superdrăguţă cu el. Pe bune. Superdrăguţă. 

— Ştiu, scumpi. Dar gândeşte-te ce amuzant e, pentru 
bebeluş, să sară pe o mulţime de nori acolo sus. 

— Ca pe trambuline? O grămadă de trambuline? se lu- 
mină la faţă Emma. 

— Exact aşa, ca pe o grămadă de trambuline. 

— Ah, ce mi-ar plăcea şi mie să am o grămadă de tram- 


buline, spuse Emma. Noi n-avem decât una mititică în 
grădină. Nu putem să sărim pe ea decât pe rând şi Lisen 
vrea să fie ea prima tot timpul şi mie nu-mi vine rândul 
niciodată. 

Fetiţa îi întoarse spatele şi intră în camera de zi 
bombănind. 

Erica îşi dădu seama abia acum ce spusese Emma. lIl 
numise „tata” pe Dan. Erica zâmbi. De fapt, nu era deloc 
surprinzător, pentru că Dan îi iubea pe copiii Annei şi 
sentimentul fusese reciproc încă de la început. Copilul lor ar 
fi unit şi mai tare familia. Erica înghiţi în sec şi o urmă pe 
Emma în camera de zi. Casa arăta ca după bombardament. 

— Scuze de deranj, spuse Dan jenat. Nu fac faţă, se pare. 
Am impresia că nu-s destule ore într-o zi. 

— Te înţeleg perfect. Ar trebui să vezi cum arată la mine. 

Erica zăbovi în cadrul uşii şi aruncă o privire piezişă spre 
etaj. 

— Pot să urc? 

— Da, sigur. 

Dan îşi trecu mâna peste faţă. Părea nespus de obosit şi 
de trist. 

— Vreau şi eu, spuse Emma, dar Dan se lăsă pe vine, îi 
vorbi pe un ton liniştitor şi o convinse să o lase pe Erica să 
urce singură la mama. 

Dormitorul lui Dan şi al Annei se afla chiar în dreapta, din 
hol. Erica ridică mâna, dar se opri la câţiva centimetri de 
uşă şi o împinse în lături cu grijă. Anna zăcea cu faţa spre 
fereastră şi, la lumina târzie a după-amiezii, scalpul ei 
părea că luceşte sub puful rar. Erica simţi o săgeată în 
inimă. Mereu fusese mai mult o mamă decât o soră mai 
mare pentru Anna, dar în ultimul timp relaţia lor semăna 
mai mult cu cea dintre două surori. Şi, dintr-odată, se 
întorseseră la rolurile lor vechi. Anna mică şi vulnerabilă şi 
Erica, grijulie şi protectoare. 

Anna respira calm şi regulat. Din când în când scâncea şi 
Erica îşi dădu seama că doarme. Se furişă lângă patul ei şi 
se aşeză încet pe margine, ca să n-o trezească. Cu 
blândeţe, lăsă o mână pe şoldul surorii ei. Avea să fie lângă 


ea, fie că îi convenea sau nu Annei. Erau surori. Şi prietene. 


— A venit tata! 

Patrik strigă tare şi aşteptă apoi răspunsul anticipat. 
Avea dreptate. Câţiva paşi repezi duduiră pe podea şi în 
următoarea secundă o zări pe Maja apărând de după colţ şi 
alergând spre el. 

Îl pupă pe toată faţa, de parcă s-ar fi întors acasă după o 
călătorie în jurul lumii şi nu doar după o zi la serviciu. 

— Bună, scumpa lui tata. 

O îmbrăţişă tare, lipindu-şi nasul de gâtul ei şi inhalând 
mirosul acela special de Maja care-i strângea inima lot 
timpul. 

— Credeam c-o să lucrezi doar patru ore, spuse mama lui 
şi îşi şterse mâinile cu un prosop de bucătărie, apoi îi 
aruncă privirea aceea de demult când, adolescent fiind, se 
întorcea acasă mai târziu decât promitea. 

— Da, ştiu, dar mi-a picat bine să mă întorc la lucru, aşa 
că am mai stat puţin. Dar nu mă omor. Oricum n-avem 
nimic urgent. 

— Bine, tu ştii, dar trebuie să asculţi şi ce-ţi spune orga- 
nismul. Chestiile astea nu trebuie ignorate. 

— Da, da. 

Patrik spera că mama lui avea să abandoneze subiectul 
în curând. Nu trebuia să-şi facă griji. Incă mai simţea 
sperietura aia, de pe drumul cu ambulanţa până la spitalul 
din Uddevala. Crezuse că o să moară sau, mai bine zis, era 
convins. Îşi aminti imaginile cu Maja, Erica şi bebeluşii pe 
care fusese sigur că n-avea să-i vadă niciodată, un vârtej 
mental, amestecându-se cu durerea din piept. 

Abia la secţia de terapie intensivă, revenindu-şi, şi-a dat 
seama că supravieţuise, că primise doar un avertisment din 
partea corpului, care-i spunea s-o ia mai uşor. Dar mai 
târziu aflase de accident şi o nouă durere luase locul celei 
vechi. Dus în scaunul cu rotile să-i vadă pe gemeni, primul 
impuls fusese să se întoarcă din uşă. Pentru că erau atât de 
mici şi de lipsiţi de apărare. Piepturile lor firave se ridicau şi 


se lăsau cu greu şi uneori tresăreau. Nu credea că nişte 
făpturi atât de mici puteau supravieţui, aşa că nu voise să 
se apropie de ei sau să-i atingă. Nu ştia dacă o să facă faţă, 
mai târziu, unei despărţiri. 

— Şi frăţiorii unde sunt? o întrebă pe Maja. 

O ţinea în continuare în braţe şi ea se agăța de gâtul lui 
cu braţele strânse. 

— Dorm. Dar au făcut caca. Supermultă. Bunica i-a şters 
la fund. Mirosea... beleeea. 

Fetita se strâmbă. 

— Au fost nişte îngeraşi, spuse Kristina şi se lumină la 
faţă. Au mâncat aproape două biberoane pline de căciulă şi 
apoi au tras pe dreapta, fără nicio problemă. După ce au 
făcut caca, da, vorba Majei. 

— Mă duc până sus să văd ce fac, spuse Patrik. 

De când veniseră de la spital, se obişnuise să fie mereu 
lângă ei şi le ducea mereu dorul cât era la serviciu. 

Urcă la etaj şi intră în dormitor. Nevrând să-i despartă, 
preferau să-i culce în acelaşi pat. Acum dormeau lipiţi 
strâns unul de celălalt, cu nasurile apropiate. Braţul lui Noel 
era întins peste Anton, de parcă ar fi vrut să-l apere de 
ceva. Patrik se întrebă care va fi rolul fiecăruia. Noel părea 
mai hotărât, era mai zgomotos decât Anton, care, probabil, 
putea fi descris drept un copil mulţumit. Dacă îi dădeau 
suficient să mănânce şi-l lăsau să doarmă când era obosit, 
nu se auzea dinspre el decât un gângurit fericit. In schimb, 
Noel putea să protesteze mult şi bine dacă nu era 
satisfăcut. Nu-i plăcea nici să fie îmbrăcat, nici schimbat. Şi 
cel mai rău era să-i facă baie. Ai fi zis că apa însemna 
pericol de moarte, dacă era să te iei după ţipetele lui. 

Patrik rămase aplecat peste pătuţul lor. Atât ochii lui 
Noel, cât şi cei ai lui Anton se mişcau pe sub pleoape în 
somn. Se întrebă dacă visau despre aceleaşi lucruri. 

Annie stătea pe trepte, în lumina asfinţitului, când zări o 
barcă apropiindu-se. Sam apucase să adoarmă deja. Annie 
se ridică încet şi cobori până la debarcader. 

— Pot să debarc aici? 

Vocea părea atât de cunoscută şi totuşi schimbată. Se 


simţea că trecuse prin multe de când se văzuseră ultima 
oară. Primul ei gând fu să strige: „Nu, nu pune piciorul pe 
uscat! Nu mai ai ce căuta aici!” Dar nu spuse nimic, apucă 
doar parâma aruncată de el şi, cu un gest de rutină, făcu o 
voltă ca să tragă barca. Şi în clipa următoare, bărbatul 
stătea în faţa ei, pe chei. Annie uitase cât e de înalt. Ea, 
care era la fel de înaltă ca majoritatea bărbaţilor, putea 
oricând să-şi sprijine capul de pieptul lui. Era unul dintre 
lucrurile care îl iritaseră pe Fredrik, faptul că ea era cu 
câţiva centimetri mai înaltă decât el. N-o lăsa niciodată să- 
şi pună pantofi cu toc când ieşeau undeva împreună. 

Nu te gândi la Fredrik acum. Nu te gândi... 

Nimeri în braţele lui. Nu-şi dădu seama cum, cine făcuse 
pasul acela care-i despărţea. Dintr-odată, era pur şi simplu 
acolo şi puloverul împletit îi înţepa obrajii. Se simţea în 
siguranţă în braţele lui şi inhală mirosul lui bine cunoscut, 
pe care nu-l mai respirase de atâţia ani. Mirosul lui Matte. 

— Salut, tu. 

Matte o îmbrăţişă şi mai tare, de parcă ar fi vrut s-o 
împiedice să cadă, şi asta şi făcu. Ar fi vrut să rămână în 
braţele lui pentru totdeauna, să simtă tot ce-i aparținuse 
cândva, dar dispăruse apoi într-un labirint de întuneric şi 
disperare. Insă până la urmă Matte îi dădu drumul şi o 
îndepărtă de el, cercetându-i faţa, parcă, pentru prima 
oară. 

— Eşti la fel, spuse. 

Dar Annie îi văzu ochii şi ştia că minţea. Nu era la fel, era 
alt om. Se vedea pe chipul ei, era gravat în ridurile din jurul 
gurii şi al ochilor, şi ştia că el le văzuse. Dar îl iubea pentru 
că se prefăcuse. Intotdeauna fusese talentat la asta, se 
comporta ca şi când răul ar fi dispărut dacă închidea ochii. 

— Haide, spuse ea şi întinse mâna spre el. 

Matte o prinse de mână şi urcă spre casă. 

— Insula arată la fel. 

Vântul îi purtă vocea spre stânci. 

— Da, nimic nu s-a schimbat. 

Ar fi vrut să mai spună ceva, dar Matte intra deja în casă. 
Fu nevoit să se aplece în cadrul uşii şi clipa magică dispăru. 


Aşa fusese întotdeauna cu Matte. Îşi amintea cuvintele pe 
care le purtase în ea atâta timp şi care ar fi vrut să ajungă 
la el, dar rămâneau blocate şi mute. Şi ştia că el se supăra. 
Se supăra că îl respingea când venea întunericul. 

Nici acum nu putea să-l lase să intre, dar să stea cu ea în 
casă nu dăuna nimănui. În orice caz, puţin. Avea nevoie de 
asta, de căldura lui. li fusese frig atâta timp. 

— Vrei ceai? 

Scoase ibricul fără să aştepte răspunsul. Simţea nevoia 
să se arate ocupată, ca să nu se vadă că tremură. 

— Da, mulţumesc, mi-ar prinde bine. Şi omuleţul? Unde 
e? Câţi ani are? 

Ea îl privi nedumerită. 

— Da, mama şi tata m-au ţinut la curent, spuse el 
zâmbind. 

— Are cinci ani. Şi doarme deja. 

— Aha. 

Păru dezamăgit şi asta îi încălzi inima. Era important 
pentru ea. De multe ori se întrebase cum ar fi fost dacă 
Matte ar fi fost tatăl lui Sam, nu Fredrik. Dar în cazul ăsta n- 
ar mai fi fost Sam, ci un cu totul alt copil. Şi aşa ceva ar fi 
fost imposibil. 

Se bucura că Sam adormise. Nu voia să i-l arate lui Matte 
în starea asta. Dar de îndată ce se făcea bine, îşi zise, 
Matte va avea voie să îl vadă pe băieţelul ei, ai cărui ochi 
căprui erau tot timpul plini de năzdrăvănii. Puteau să se 
vadă cu toţii, numai să fie din nou la fel de năzdrăvan. Abia 
aştepta. 

Stătură tăcuţi un timp, sorbind încet din ceaiul cald. Era o 
senzaţie ciudată să stea acolo ca nişte străini, că lăsaseră 
timpul să-şi facă de cap cu ei. Apoi începură să discute. Era 
ciudat, pentru că nu mai erau la fel. Dar regăsiră încet 
ritmul obişnuit, tonul acela specific lor, care putea să 
înlăture bariera dintre ei, lăsată în urmă de trecerea anilor. 

Când îl luă de mână şi îl conduse sus, i se păru că totul 
era aşa cum trebuie. După aceea adormi cu braţele lui 
cuprinzând-o şi cu respiraţia lui în ureche. Auzi cum 
valurile, afară, se loveau de stânci. 


Vivianne întinse o pătură peste Erling. Somniferul îl 
doborâse, ca de obicei. Începuse să se întrebe de ce aţipea 
pe canapea în fiecare seară. Vivianne ştia că trebuise să fie 
precaută. Dar nu mai era în stare să se întindă lângă el şi 
să-i simtă corpul lipit de al ei. Nu se mai putea. 

leşi în bucătărie, aruncă la gunoi resturile de creveţi, clăti 
farfuriile şi le aşeză în maşina de spălat vase. Mai rămăsese 
un strop de vin alb în sticlă. Vivianne îşi turnă într-un pahar 
curat şi se duse în camera cu televizorul. 

Mai avea atât de puţin. Începuse să se îngrijoreze. În 
ultimele zile avusese impresia că tot ce construise cu atâta 
migală ameninţa să se năruie. Ajungea să mute o piesă ca 
să se prăbuşească totul. Ştia asta. Când era mai tânără, 
avea o plăcere aproape perversă în a-şi asuma tot felul de 
riscuri. Adora senzaţia de echilibristică pe marginea unei 
prăpăstii periculoase. Dar asta se schimbase între timp. Era 
ca şi când, odată cu vârsta, ar fi tânjit din ce în ce mai mult 
după siguranţă, după starea aceea, când te poţi lăsa pe 
spate fără a fi nevoită să te gândeşti la nimic. Şi era sigură 
că Anders gândea la fel. Semănau atât de tare şi ştiau cum 
gândeşte celălalt fără să fie nevoie s-o spună cu voce tare. 
Aşa fusese mereu. 

Vivianne duse paharul la gură, dar se abţinu în ultima 
secundă, când simţi mirosul de vin. Mirosul îi aduse aminte 
de nişte întâmplări la care jurase că n-o să se mai 
gândească. Totul se petrecuse cu mult timp în urmă. Era un 
alt om şi niciodată n-avea să mai fie la fel, în nicio 
împrejurare. Acum era Vivianne. 

Ştia că avea nevoie de Anders dacă nu voia să mai cadă 
în prăpastia aia, în gaura aceea neagră a amintirilor care o 
întinau şi o făceau să se simtă mică din nou. 

Aruncă o ultimă privire spre bărbatul de pe canapea, apoi 
îşi luă geaca şi ieşi. Erling dormea dus. N-avea să-i ducă 
dorul. 


Fjällbacka 1870 


Când Karl îi ceruse mâna, Emelie se simţise în al şaptelea 
cer. Niciodată nu şi-ar fi închipuit că i se poate întâmpla aşa 
ceva. Era adevărat că visase la asta. În cei cinci ani cât 
lucrase ca servitoare la ferma părinților lui, adormise de 
multe ori cu imaginea lui Karl pe retină. Dar ştia că aşa 
ceva nu era posibil. Şi observațiile nemiloase ale lui Edith îi 
alungaseră şi ultimele speranțe. Pentru că fiul stăpânilor nu 
se însura cu servitoarea, nici măcar dacă aceasta era cu 
burta la gură. 

Karl nu o atinsese niciodată. Abia dacă i se adresase de 
câteva ori, când era liber şi venea acasă în vizită. Íi zâmbea 
doar politicos şi se dădea la o parte dacă îi era în drum. Cel 
mult o întreba ce mai face, dar niciodată nu-i dăduse de în- 
teles că o place şi el. Edith îi spusese că-i nebună şi că ar fi 
mai bine să-şi scoată ideile alea din cap şi să nu mai fie atât 
de visătoare. 

Dar visele pot deveni realitate şi rugăciunile pot fi ascul- 
tate. Intr-o zi venise la ea, zicând că are ceva să-i spună. Ea 
s-a speriat, crezând c-a făcut vreo prostie şi că el avea să-i 
spună să-şi facă bagajul şi să plece de la fermă. Dar Karl 
stătea doar cu ochii în pământ. Bretonul castaniu îi căzuse 
peste ochi şi ea se străduise din răsputeri să nu întindă 
mâna şi să i-l îndrepte. O întrebase, bâlbâindu-se, dacă îşi 
poate imagina o viață alături de el. Lui Emelie nu-i venise 
să-şi creadă urechilor, il cercetase din cap până-n picioare 
ca să-şi dea seama dacă nu o lua peste picior. Dar el 


continua să vorbească, zicea că vrea s-o ia de nevastă, da, 
şi mâine, dacă se poate. Vorbise deja şi cu ai lui, şi cu 
preotul, aşa că, dacă era de acord, puteau să rezolve totul 
într-o clipită. 

Emelie ezitase puţin, dar până la urmă izbutise să scoată 
pe gură un „da“. Karl ieşise din cameră făcând plecăciuni 
după plecăciuni şi mulțumindu-i. Emelie rămăsese acolo 
mult timp, simțind cum căldura i se răspândeşte prin tot 
pieptul şi  multumindu-i lui Dumnezeu că-i auzise 
rugăciunile rostite doar pentru sine, în şoaptă, în fiecare 
seară. Apoi se năpustise afară ca s-o caute pe Edith. 

Dar Edith nu reacționase aşa cam spera, cu mirare sau 
poate chiar cu puțină invidie. Şi-a ridicat doar sprâncenele 
negre, a scuturat din cap şi i-a spus să aibă grijă. Edith 
auzise nişte discuții ciudate, voci care urcau şi coborau în 
spatele uşilor închise, încă de când Karl se întorsese acasă 
de pe nava-far. Întoarcerea lui acasă fusese neaşteptată. 
Niciunul dintre servitorii de la fermă nu fusese anunțat că 
mezinul familiei era în drum spre casă. Şi nu aşa era de 
obicei, i-a spus Edith. Emelie nu plecase însă urechea la 
avertizările ei, ci le interpretase drept semn c-o invidia 
pentru norocul care-i ieşise în cale. Nu voia să audă astfel 
de prostii şi nici bârfe. Avea să se mărite cu Karl. 

Trecuse o săptămână de când se mutaseră în casa cea 
nouă. Emelie se surprinse fredonând. Era minunat să ai o 
casă a ta, în care să deretici. Casa era mică, ce-i drept, dar 
era frumoasă în simplitatea ei şi Emelie făcuse ordine şi 
curățenie peste tot şi acum totul strălucea şi mirosea a 
detergent. Ea şi Karl nu prea avuseseră încă timp pentru ei, 
dar sigur avea să le vină şi lor rândul. Karl era nevoit să 
lucreze zi şi noapte ca să aranjeze totul. Asistentul lui de la 
far Julian sosise şi el şi cei doi lucraseră impreună încă din 
prima noapte. 

Nu prea era sigură ce părere avea despre bărbatul cu 
care urma ca ei să împartă insula. Julian nu-i vorbise 
aproape deloc de când pusese piciorul pe Grăskăr. De cele 
mai multe ori o privea într-un fel care nu-i plăcea deloc. Dar 
probabil că era doar timid. Sigur nu era uşor să fii nevoit 


dintr-odată să trăieşti lângă un om străin. Pe Karl îl 
cunoştea încă de pe vremea când lucrau pe navă, din câte 
auzise, dar cu ea avea să-i ia un pic de timp ca să se 
acomodeze. Şi timp aveau berechet acolo, pe insulă. 
Emelie continuă să deretice prin bucătărie. Nu cumva să-i 
pară rău lui Karl că o luase de nevastă. 


Întinse mâna după el. La fel ca pe vremuri. | se păru că 
trecuseră doar câteva zile de când stătuseră culcaţi acolo, 
în pat. Dar de data asta erau adulţi. El era mai ciolănos şi 
mai păros, cu cicatrice noi, pe dinafară şi pe dinăuntru. 
Stătuse cu capul pe pieptul lui şi urmărise conturul 
cicatricelor cu degetul arătător. Ar fi vrut să-l întrebe ce s-a 
întâmplat, dar simţise că totul era încă prea fragil ca să 
reziste la întrebări legate de anii care au trecut. 

Acum patul era gol. Avea gura uscată şi era complet 
epuizată. Singură. Mâna ei continuă să caute pe cearşaf şi 
pe pernă, dar Matte dispăruse. Era ca şi când i-ar fi dispărut 
un membru în timpul nopţii. Apoi începu să spere. Poate era 
jos? Îşi tinu respiraţia şi trase cu urechea, dar nu se auzea 
niciun sunet. Annie se înfăşură strâns în pătură şi puse 
picioarele pe podeaua de lemn tocită, îşi târî încet 
picioarele până la geamul care dădea spre debarcader şi 
privi afară. Barca dispăruse. O părăsise fără să-şi ia rămas- 
bun. Annie se lăsă jos, încet, lângă perete şi simţi că începe 
s-o doară capul. Trebuia să bea ceva. 

Se îmbrăcă încet. Avea impresia că nu pusese deloc 
geană pe geană toată noaptea, dar nu era aşa. Adormise în 
braţele lui şi dormise mai liniştit decât niciodată. Şi totuşi 
capul îi zvâcnea. 

La parter era linişte. Annie intră în camera lui Sam. 
Băieţelul se trezise, dar stătea tăcut în pat. Fără să spună 
ceva, Annie îl ridică şi-l duse la masa de bucătărie. Il 
mângâie pe păr şi se apucă să-şi facă o cafea şi să bea 
nişte apă. Îi era tare sete. Dădu peste cap două pahare 


mari, până alungă senzaţia de uscăciune din gură. Se 
şterse cu dosul palmei. Oboseala deveni şi mai concretă, şi 
mai intruzivă, acum că îşi stinsese setea. Dar trebuiau să 
mănânce, şi ea, şi Sam. Fierse nişte ouă, îşi făcu un sendviş 
şi îi pregăti lui Sam nişte terci de ovăz. Toate astea cu 
mişcări mecanice. Aruncă o privire piezişă spre cutia din 
hol. Nu mai avea prea multe. Trebuia să facă economii. Dar 
oboseala şi imaginea bărcii singuratice de lângă chei o 
mânară afară. leşi cu paşi repezi pe hol şi trase sertarul de 
jos al comodei. Pipăi agitată pe sub haine, dar degetele nu 
găsiră nimic. Scotoci încă o dată, şi până la urmă azvârli 
toate hainele pe jos. Dar acolo nu era nimic. Poate că-şi 
amintea greşit sertarul. Trase şi celelalte două sertare 
rămase şi le goli conţinutul pe podea, dar nu găsi nimic. O 
cuprinse panica şi, brusc, înţelese de ce-i alunecase mâna 
peste cearşaful gol, la trezire dimineaţa. Dintr-odată, îşi 
dădu seama de ce dispăruse Matte şi de ce nu-şi luase 
rămas-bun. 

Se prăbuşi pe jos şi se chirci, strângându-şi genunchii la 
piept. Auzi cum apa pentru cafea dă pe dinafară în 
bucătărie. 


— Lasă băiatul în pace, spuse Gunnar fără să ridice 
privirea din „Bohuslănningen”, repetând aceeaşi replică pe 
care o rostise toată ziua. 

Dar poate că vrea să vină până aici să ia cina cu noi 
diseară? Sau mâine, duminică? Nu crezi? spuse Signe pe un 
ton nerăbdător. 

Gunnar suspină pe după ziar. 

— Sigur are alte planuri în weekend. E om în toată firea. 
Dacă vrea să ne vadă, sigur o să sune sau o să dea o fugă 
până aici. Nu poţi să alergi după el tot timpul. Doar a fost la 
noi la cină acum două zile. 

— Cred că-i dau un ţâr oricum. Să văd ce face, atât. 

Signe se întinse după telefon, dar Gunnar se aplecă în 
faţă şi-o împiedică. 

— Lasă-l în pace, spuse accentuând fiecare cuvânt. 

Signe îşi retrase mâna. Dar o durea tot corpul de cât 


tânjea să formeze numărul de mobil al lui Matte, să-i audă 
vocea şi să se asigure că totul e bine. După bătaia aceea, 
devenise şi mai neliniştită. Întâmplarea aceea îi confirmase 
temerile, că lumea era un loc periculos pentru Matte. 

Dacă era să gândească logic, ştia că trebuia să facă un 
pas înapoi. Dar la ce bun, dacă pe dinlăuntru o voce îi striga 
să-l protejeze? Era om matur acum. Ştia asta. Şi cu toate 
astea, nu putea să nu-şi facă griji. 

Signe ieşi pe furiş în hol şi luă telefonul de acolo. Când 
auzi vocea lui Matte pe robot, închise. De ce nu răspundea? 


— Nu ştiu ce să fac. 

Erica lăsă capul în jos. Avuseseră parte de câteva clipe 
rare de linişte în mijlocul haosului. Toţi copiii dormeau, aşa 
că puteau să stea împreună la masa din bucătărie, să 
mănânce sendvişuri calde şi să discute fără să fie întrerupţi. 
Dar Erica nu reuşea să se bucure pe deplin. Gândul la Anna 
nu-i dădea pace. 

— Nu prea ai ce să faci, doar să fii alături de ea dacă are 
nevoie. Şi îl are oricum pe Dan. 

Patrik întinse mâna peste masă şi o lăsă pe a Ericăi. 

— Închipuie-ţi... dacă mă urăşte? zise cu glas întretăiat 
tic plâns. 

— De ce să te urască? 

— Pentru că eu am doi şi ea nu are niciunul. 

— Dar nu e vina ta. E... habar n-am cum să-i zic. Soarta, 


poate. 
Patrik îi mângâie dosul palmei. 
— Soarta? 
Erica îl privi neîncrezătoare. Îi ajungea de câte ori 


avusese de-a face cu soarta. 

— În sfârşit era şi ea mai fericită şi ne-am apropiat mai 
mult. Dar acum... o să mă urască, sunt sigură. 

— Cum a fost ieri? 

Fuseseră atât de ocupați că nu apucaseră să stea de 
vorbă până atunci. Flacăra lumânării aprinse de Patrik 
pâlpâia şi chipul Ericăi era ba iluminat, ba umbrit. 

— Dormea. Am stat lângă ea puţin. Părea atât de mică. 


— Dan ce zicea? 

— Arăta disperat. Are o povară grea de cărat, se vede pe 
el, chiar dacă încearcă să te convingă că totul e-n regulă. 
Emma şi Adrian pun o grămadă de întrebări. Iintreabă unde 
a dispărut bebeluşul din burtă, de ce mama doarme toată 
ziua. Şi zice că nu ştie ce să le răspundă. 

— O să-şi revină ea şi de data asta. A dat dovadă de 
multă tărie şi mai demult. 

Patrik îşi ridică mâna de pe cea a Ericăi şi apucă din nou 
furculiţa. 

— Nu ştiu. Câte poate să ducă un om până să o ia razna 
de tot? Eu cred că Anna a atins pragul, spuse Erica şi vocea 
i se frânse. 

— Nu putem decât să aşteptăm. Om vedea mai încolo. 

Patrik auzi cum i se rotesc cuvintele în gol. Dar nu ştia ce 
să zică. Nici el nu ştia ce era de făcut. Cum te apărai 
împotriva sorții? Cum supravieţuiai după ce-ţi murea un 
copil? 

Cele două ţipete din dormitorul de la etaj îi făcură să 
tresară pe amândoi. Urcară împreună ca să-i ia în braţe, 
fiecare pe câte unul. Asta era soarta lor. Inimile li se um- 
plură de o recunoştinţă vinovată. 


— Era de la serviciul lui Matte. N-a fost nici ieri, nici azi. 
Şi nu le-a dat nici telefon c-ar fi bolnav. 

Gunnar stătea complet înmărmurit lângă telefon. 

— Nici mie nu mi-a răspuns şi l-am sunat tot weekendul, 
puse Signe. 

— Mă duc până la el să văd ce se întâmplă. 

Gunnar pornise deja spre uşă; se îmbrăcă din mers. Deci 
aşa se simţea Signe. Frica îi rodea pieptul pe dinăuntru, ca 
un animal. Aşa se simţise în toţi anii ăştia, deci. 

— Vin cu tine, spuse Signe pe un ton hotărât. Gunnar ştiu 
că nu era cazul să se împotrivească. Dădu scurt clin cap şi 
aşteptă nerăbdător până când Signe îşi puse paltonul. 

Nu rostiră o vorbă până la blocul de chiriaşi. O luă prin 
spate, nu prin comună, ci pe lângă dealul numit Şapte 
Hârtoape, unde iarna copiii se dădeau cu sania. Gunnar 
înghiţi în sec. Sigur exista o explicaţie. Poate are febră 
mare şi nu s-a gândit să sune şi să-şi anunţe colegii că e 
bolnav. Sau poate că... Nu-i trecea prin cap niciun alt motiv. 
Matte obişnuia să sune când era vorba de ceva de genul 
ăsta. Sigur ar fi anunţat dacă nu putea să ajungă la 
serviciu. 

Pe scaunul din dreapta, Signe stătea palidă şi se holba 
drept înainte, prin parbriz. Părea că se agaţă de poşeta ei, 
aflată pe genunchi. Gunnar se întrebă la ce i-o fi trebuind 
poşetă acum, dar îşi dădu seama că funcţiona drept colac 
de salvare, ceva de care putea să se ţină. 

Parcară în faţa blocului lui Matte. Scara B. Îi venea s-o 
rupă la fugă, dar de dragul lui Signe încercă să se arate 


calm şi se forţă să păşească normal. 

— Ai cheile la tine? îl întrebă Signe, care i-o luase deja 
înainte şi apucase să deschidă uşa de la intrare. 

— Poftim. 

Gunnar îi întinse legătura cu cheile de rezervă ale lui 
Matte. 

— Dar sigur e acasă şi-atunci n-o să fie nevoie... O să 
deschidă sigur şi... 

Auzi vorbele incoerente ale lui Signe în timp ce alerga în 
sus, pe trepte. Matte locuia la ultimul etaj şi cei doi 
ajunseră gâfâind în faţa uşii. Gunnar se abţinu să nu vâre 
direct cheia în broască. 

— Sunăm mai întâi. Dacă e acasă, se supără rău dacă ne 
vede că dăm buzna. Poate are musafiri, poate de asta nu s- 
a dus la serviciu. 

Signe apăsă butonul soneriei. Auziră cum ţârâitul răsună 
în apartament. Mai apăsă o dată şi încă o dată. Aşteptară 
sunetul paşilor de dinăuntru, sunetul paşilor lui Matte, care 
se grăbea, de obicei, să le deschidă. Dar înăuntru era 
linişte. 

— Fii, te rog, bun şi deschide. 

Signe îi aruncă o privire încurajatoare bărbatului ei. 

Acesta dădu din cap, îşi făcu loc pe lângă ea şi începu să 
îşi facă de lucru cu legătura de chei. Învârti cheia în 
broască şi smuci clanţa. Uşa era încuiată. Gunnar îşi dădu 
seama, confuz, că tocmai încuiase şi că, de fapt, uşa fusese 
descuiată tot timpul. O privi pe Signe şi cei doi citiră panica 
din ochii celuilalt. De ce să fie descuiată uşa dacă nu era 
acasă? Şi dacă era acasă, de ce nu le deschidea? 

Gunnar învârti din nou cheia şi auzi declicul sistemului de 
închidere. Cu mâinile tremurând incontrolabil, el pasă 
clanţa şi trase uşa spre el. 

În clipa în care aruncă o privire pe hol, înţelese că Signe 
avusese dreptate tot timpul. 


Îi era rău. Mai rău decât oricând. Mirosul de vomă îi 
umplea nările. Nu-şi amintea, dar avea impresia că vărsase 
într-o găleată de lângă saltea. Totul era în ceaţă. Annie se 


mişcă cu grijă. O durea tot corpul. Se uită cu ochii pe 
jumătate închişi şi simţi că o dor. Incercă să desluşească 
ora. Ce zi era, de fapt? Şi ce făcea Sam? 

Gândul la Sam îi dădu suficientă putere să se ridice. 
Zăcea lângă patul lui. Sam dormea. Reuşi să-şi aţintească 
destul privirea încât să distingă ceasul. Era trecut de unu. 
Sam dormea de amiază. Annie îl mângăie pe cap. 

Intr-un fel sau altul, reuşise să aibă grijă de el în ciuda 
febrei. Probabil că instinctul matern fusese mai puternic. 
Corpul i se muie de uşurare. Durerea părea mai suportabilă. 
Privi împrejur. In pat se afla o sticlă cu apă şi, împrăştiate 
pe podea, se vedeau nişte fructe, biscuiţi şi o bucată de 
brânză. In ciuda stării de rău, avusese grijă să-i dea de 
mâncare şi de băut. 

Lângă saltea se afla o găleată şi lui Annie îi veni să 
vomite de la mirosul care venea dinspre ea. Probabil că-şi 
dăduse seama c-o să i se facă rău şi pusese găleata la în- 
demână. Stomacul îi era gol, aşa că probabil vărsase tot. 

Incercă să se ridice încet în picioare. Nu voia să-l tre- 
zească pe Sam şi fu nevoită să se abţină să nu se vaite. La 
început se clătină pe picioare. Era important să mănânce şi 
să bea cât mai mult. Nu-i era foame, dar stomacul îi 
chiorăia furios, pentru că nu avea ce să digere. Scoase 
găleata din cameră încercând să nu se uite în ea. Se înfioră, 
surprinsă de frigul care o izbi când deschise uşa de la 
intrare cu umărul. Căldura verii timpurii părea că luase o 
pauză cât fusese bolnavă. 

Păşi cu grijă până la debarcader şi goli găleata, ferindu-şi 
privirea. Luă o bucată de sfoară, o legă de toartă şi clăti 
găleata cu apă de mare, pe cealaltă parte a pontonului. 

Vântul o dezechilibră când se întoarse, cu braţele strânse 
peste piept. Tot corpul i se lupta împotriva efortului. Simţi 
cum îi curge sudoarea pe piele. Smulse toate hainele de pe 
ea, dezgustată, şi se spălă cât de bine putu, apoi îşi puse 
un tricou curat şi nişte pantaloni de trening. Cu mâinile 
tremurânde, îşi făcu un sendviş, îşi turnă un pahar de suc şi 
se aşeză la masa din bucătărie. Abia după câteva 
îmbucături simţi gustul mâncării, dar apoi mai înfulecă 


două sendvişuri. Încet, încet, puterile îi reveneau. 

Aruncă din nou o privire pe ceasul de mână, pe pătratul 
mic care arăta data. După câteva calcule mentale, îşi dădu 
seama că era marţi. Zăcuse la pat aproape trei zile. Trei zile 
de vid şi vise. Ce visase, de fapt? Incercă să prindă din nou 
imaginile care i se învârteau în cap. Era una care se repeta. 
Annie scutură din cap, dar simţi cum i se face din nou rău 
din cauza mişcării. Mai luă o îmbucătură din cel de-al 
patrulea sendviş şi stomacul i se linişti din nou. O femeie. 
Visase ceva cu o femeie şi era şi o chestie cu faţa ei. Annie 
se încruntă. Ceva i se păruse cunoscut la femeia aia. Ştia c- 
o mai văzuse, dar nu-şi dădea seama unde. 

Se ridică. O să-şi aducă ea aminte, cu timpul. Dar nu 
reuşea să scape de o senzaţie. Femeia din vis părea tristă. 
Şi Annie se întoarse în cameră să vadă ce face Sam, ( u 
prinsă de acelaşi sentiment. 


Patrik dormise prost. Neliniştea Ericăi în privinţa surorii ei 
fusese contagioasă şi Patrik se trezi de mai multe ori în 
noaptea aceea, cu gânduri negre despre cât de 
schimbătoare era viaţa. Se adăuga şi accidentul lui, care îl 
făcuse să-şi piardă pentru moment echilibrul. Poate era 
bine că nu mai considera viaţa drept ceva de la sine înţeles, 
dar în acelaşi timp simţi cum o frică sâcâitoare pune 
stăpânire pe gândurile sale. Se surprinse comportându-se 
exagerat de protector şi precaut, lucru care nu-i stătea în 
fire. Nu prea voia s-o lase pe Erica să şofeze, cu copiii în 
maşină. Ar fi preferat să nu conducă deloc. Şi cel mai sigur 
s-ar fi simţit dacă ea şi copiii n-ar fi ieşit deloc pe uşă, ci ar 
fi stat în casă, departe de toate pericolele. 

Îşi dădea seama, bineînţeles, că nu era nici sănătos, nici 
raţional să gândească aşa. Dar fusese cât pe ce. Cât pe ce 
să-şi piardă viaţa, sau să-i piardă pe Erica şi pe gemeni. O 
secundă lipsise ca să dispară cu toţii. 

Apucă marginea mesei de scris şi se strădui să îşi do- 
molească respiraţia. Uneori îl cuprindea panica; poate că 
trebuia să se obişnuiască cu sentimentul acesta pentru tot 
restul vieţii. Avea oricum să-i facă faţă, pentru că nu-şi 


pierduse familia. 

— Cum merge? zise Paula apărând brusc în cadrul uşii. 

Patrik mai trase o dată aer în piept. 

— Sunt OK. Doar obosit. Hrănitul de noapte, ştii cum e, 
spuse şi încercă să zâmbească. 

Paula intră şi se aşeză. 

— Hai, scuteşte-mă. 

ÎI privi drept în ochi, semn că n-avea de gând să-i înghită 
explicaţiile şi zâmbetul fals. 

— Te-am întrebat: cum merge? 

— Când sus, când jos, îi explică Patrik împotriva voinţei 
lui. Îmi ia ceva timp să mă acomodez. Chiar dacă toţi se 
simt bine acum. În afară de sora Ericăi. 

— De ce, ea cum e? 

— Nu prea bine. 

— Aşa ceva îţi ia timp. 

— Da, probabil. Dar s-a închis în sine, pur şi simplu. Nici 
măcar Erica nu reuşeşte să comunice cu ea. 

— Şi ţi se pare ciudat? îl întrebă încet Paula. 

Patrik ştia că Paula avea talentul de a nu vorbi în plus. 
Spunea exact ce trebuia, nu ce voiai să auzi. Şi rar se 
întâmpla să greşească. 

— Voi aveţi doi copii care au supravieţuit. Anna şi l-a 
pierdut pe al ei. Poate că nu-i aşa de ciudat c-o respinge pe 
sora ei. 

— Dar tocmai de asta se teme Erica. Nu ştiu ce e de 
făcut. 

— Nimic. În clipa asta nu puteţi face nimic. Anna are 
familia ei, îl are pe bărbatul ei, tatăl copilului. Trebuie să 
găsească o cale să se apropie mai întâi de el, nu de Erica. 
Oricât de dur ar suna, eu zic că Erica trebuie să se retragă 
puţin. Asta nu înseamnă c-o abandonează pe Anna. E lângă 
ea oricum. 

— Eu înţeleg ce zici, dar nu ştiu cum să-i explic Ericăi. 

Patrik mai inspiră o dată, adânc. Discuţia cu Paula îi mai 
alunga tensiunea din piept. 

— Cred că..., începu Paula, dar fu întreruptă de nişte 
bătăi în uşă. 


— Mă scuzaţi, spuse Annika, cu faţa stacojie. Tocmai m- 
au sunat din Fjällbacka. Un bărbat a fost găsit împuşcat în 
apartamentul lui. A 

Mai întâi se făcu linişte. In secunda următoare însă, cei 
doi o porniră spre garaj, cuprinşi de o agitaţie febrilă. In 
spatele lor, Annika bătu la uşa lui Gösta şi Martin. Aveau să 
ia cealaltă maşină şi să-i urmeze. 


— Dar asta arată grozav! spuse Erling şi privi în jur 
mulţumit de centrul balnear, apoi se întoarse spre Vivianne. 
leftin n-a fost, dar primăria o să-şi recupereze banii până la 
ultimul sfanţ. Cred c-o să aibă succes. Şi dacă e să ne 
gândim la felul în care au fost investiţi banii, eu zic c-o să 
ne rămână şi nouă o părticică frumoasă după ce ne-am 
acoperit cheltuielile. Sper că nu le daţi salarii prea mari? 

Se uită bănuitor la o femeie tânără, în haine albe, care 
trecea pe lângă ei. 

Vivianne îşi strecură o mână pe sub braţul lui şi îl 
conduse la o masă. 

— Nu-ţi face griji, suntem foarte atenţi la cheltuieli. 
Anders ţine cu dinţii de bani. E meritul lui c-am avut câş- 
tiguri atât de mari cu centrul Lumina. De asta am putut 
investi aici. 

— Da, noroc că-l ai pe Anders, spuse Erling şi se aşeză la 
masa cu prăjituri şi cafea. Apropo, a dat de tine Matte? Mi-a 
zis săptămâna trecută c-ar vrea să verifice nişte chestii cu 
tine şi Anders. 

Se întinse după o chiflă, dar o puse înapoi pe farfurioară 
după o îmbucătură. 

— Ce-i asta? 

— Chifle din alac. 

— Hmmmm, mormăi Erling şi se mulţumi să-şi soarbă 
cafeaua. i 

— Nu, nu m-a sunat. Inseamnă că n-a fost ceva impor- 
tant. Trece el pe la mine sau mă sună când are timp. 

— Cam ciudat. leri n-a fost deloc la serviciu şi nici nu ne- 
a anunţat că-i bolnav. Şi nu l-am văzut nici azi-dimineaţă, 
când am plecat încoace. 


— Sigur nu s-a întâmplat nimic, spuse Vivianne şi se 
întinse după o chiflă. 

— Pot să mă aşez sau vreţi să fiţi singuri, porumbeilor? 

Nici Erling, nici Vivianne nu-l auziseră pe Anders 
apropiindu-se. Amândoi tresăriră, dar în clipa următoare 
Vivianne zâmbi şi trase scaunul de alături pentru fratele ei. 

Erling se mira de fiecare dată când vedea cât semănau. 
Amândoi erau blonzi, cu ochii albaştri şi gura la fel, cu buza 
superioară frumos arcuită. Dar în timp ce Vivianne era 
energică şi extravertită, cu un soi de şarm pe care l-ar fi 
putut numi magnetic, fratele ei părea mai degrabă 
introvertit şi tăcut. Genul contabil, se gândise văzându-l 
pentru prima oară la centrul de recreere. Nu că i s-ar fi 
părut ceva negativ. Când era vorba de sume atât de 
enorme, se simțeau în siguranţă cu un om al cifrelor alături, 
chiar şi aşa nesărat ca el, care se ocupa de finanţe. 

— Ai auzit ceva de Mats? Erling zice că voia să ne întrebe 
ceva. 

Vivianne se întoarse spre Anders. 

— Da, a trecut pe la mine vineri după-masă. N-a stat 
mult. De ce? 

Erling îşi drese vocea. 

— Păi, la sfârşitul săptămânii trecute mi-a zis că era ne- 
dumerit, voia să vă întrebe nişte chestii. 

Anders dădu din cap. 

— Cum spuneam, a trecut pe la mine şi am rezolvat nişte 
nelămuriri. 

— Foarte bine. Mă bucur că totul e în ordine, spuse | i ling 
cu un surâs satisfăcut. 


În faţa intrării blocului, o pereche de bătrâni se îm- 
brăţişau strâns. Patrik presupuse că erau părinţii victimei, 
ei fuseseră cei care găsiseră cadavrul şi sunaseră la poliţie. 
Cobori din maşină împreună cu Paula şi se îndreptară spre 
ei. 

— Patrik Hedström, poliţia din Tanum. Dumneavoastră aţi 
sunat? întrebă, deşi ştia deja răspunsul. 

— Da, noi. 


Obrajii bărbatului erau scăldaţi în lacrimi. 

Soţia lui îşi ţinea în continuare faţa lipită de pieptul său. 

— E fiul nostru..., spuse fără a ridica privirea. E.., acolo, 
sus... 

— O să urcăm, să vedem ce s-a întâmplat. 

Bărbatul dădu să-i urmeze, dar Patrik îl opri. 

— Cred că-i mai bine dacă aşteptaţi aici. Imediat vin şi 
cadrele medicale. Paula stă cu dumneavoastră până atunci. 

Patrik schiţă un gest încurajator către Paula, care îi 
conduse cu grijă ceva mai încolo pe cei doi bătrâni. Apoi se 
îndreptă spre uşă şi urcă la etajul întâi. Nu era nevoie să 
intre în apartament ca să constate că bărbatul care stătea 
întins pe burtă în hol era mort. Avea o gaură mare în ceafă. 
Sângele şi materia cenuşie împroşcaseră podeaua, peretele 
şi se solidificaseră de mult. Era locul în care se făptuise o 
crimă, aşa că nu era o idee bună să mişte ceva pe-acolo 
înainte ca Torbjörn Ruud şi echipa lui de inspectori judiciari 
să cerceteze apartamentul. Nu-i rămânea decât să coboare 
şi să discute cu părinţii decedatului. 

Ajuns iarăşi jos, Patrik o porni cu paşi repezi spre cuplul 
care, împreună cu Paula, stătea de vorbă cu personalul 
ambulanţei, sosită între timp. Femeia avea o pătură pe 
umeri şi plângea mai departe în hohote. Patrik se hotărî să 
vorbească mai întâi cu bărbatul, care părea ceva mai 
echilibrat, deşi plângea şi el. 

— E nevoie să urcăm? întrebă un asistent medical şi 
ridică bărbia spre bloc. 

Patrik scutură din cap. 

— Nu, deocamdată nu. Inspectorii judiciari sunt pe drum. 

Preţ de câteva secunde se făcu linişte. Nu se auzea decât 
plânsul sfâşietor al femeii. Patrik se apropie de satul ei. 

— Putem schimba două vorbe? 

— Noi vrem să vă ajutăm cu ce putem. Doar că nu înţe- 
legem cine a..., vocea bărbatului se frânse, dar îl urmă pe 
Patrik până la maşina poliţiei, după ce aruncă o privire spre 
soţia lui. Dar aceasta nu părea să observe nimic din ce se 
petrece în jurul ei. 

Cei doi se aşezară pe bancheta din spate. 


— Pe uşă scria Mats Sverin. E fiul dumneavoastră? 

— Da. Dar îi ziceam Matte. 

— Şi numele dumneavoastră? 

Patrik îşi lua notițe într-un carneţel în timp ce vorbea. 

— Gunnar Sverin. Pe soţia mea o cheamă Signe. Dar de 
ce... 
Patrik puse mâna pe braţul lui ca să-l liniştească. 

— O să facem tot posibilul ca să-l prindem pe cel care a 
făcut asta. Vă simţiţi în stare să răspundeţi la câteva 
întrebări? 

Gunnar dădu din cap. 

— Când v-aţi întâlnit ultima oară cu fiul dumneavoastră? 

— Joi seara. A luat cina la noi. De când s-a mutat înapoi 

în Fjällbacka, venea des pe la noi la cină. 

— Şi pe la ce oră a plecat de la dumneavoastră? 

— Era cu maşina. După nouă, cred. 

— Aţi mai auzit de el după asta? Aţi vorbit la telefon sau 
ceva? 

— Nu, nimic. Signe e o fire foarte neliniştită, a încercat 
să-l sune de mai multe ori, tot weekendul, dar n-a dat de el, 
şi eu... eu i-am spus să nu-şi facă inimă rea şi să-l lase în 
pace. 

Lacrimile îi umplură ochii, dar bătrânul şi-i şterse imediat 
cu mâneca gecii. 

— Deci ziceţi că n-a răspuns nimeni. N-aţi reuşit să-l 
prindeţi nici pe mobil? 

— Nu, mi-a răspuns doar mesageria vocală. 

— Şi vi s-a părut anormal? 

— Da, cred că da. E drept că Signe îl suna cam des, dar 
Matte era înzestrat c-o răbdare de înger. 

Gunnar îşi trecu din nou mâneca hainei peste ochi. 

— De asta aţi venit azi până aici? 

— Da şi nu. Signe era foarte agitată. Şi eu, chiar dacă m- 
am prefăcut că nu-s. Şi când m-au sunat de la primărie şi 
mi-au spus că Matte n-a fost la serviciu... Nu, aşa ceva nu-i 
stătea în fire. Întotdeauna îşi respecta termenele, ajungea 
la timp la întâlniri... Asta a moştenit-o de la mine. 

— Şi ce făcea la primărie? 


— Era de câteva luni şeful departamentului economic. 
Atunci s-a mutat înapoi. A avut noroc cu serviciul ăsta, că-n 
rest nu prea ai ce face pe-aici ca economist. 

— Dar cum de s-a mutat la Fjällbacka? Unde a stal 
înainte? 

— În Göteborg, spuse Gunnar răspunzând la cea de-a 
doua întrebare. Nu prea ştim ce l-a determinat să se mute. 
Dar a fost implicat într-o bătaie chiar înainte să se mute, 
nişte derbedei au sărit la el, în orice caz, a ajuns la spital şi 
a stat internat câteva săptămâni. Vedeţi, lucrurile de genul 
ăsta te pot pune pe gânduri. Mă rog, s-a mutat din nou 
acasă şi noi ne-am bucurat. Mai ales Signe, bineînţeles. Nu 
mai putea de bucurie. 

— Se ştie cine l-a bătut? 

— Nu, poliţia n-a reuşit să-i identifice. Matte zicea că nu-i 
cunoştea şi că oricum n-ar fi putut să-i recunoască după. 
Dar l-au bătut zdravăn. Când m-am dus la el în vizită cu 
Signe, la Sahlgrenska, abia l-am recunoscut. 

— Mmmm..., făcu Patrik şi desenă semnul exclamării în 
dreptul rândurilor referitoare la incident. 

Avea să se informeze numaidecât despre chestia asta. 
Trebuia să ia legătura cu colegii lui din Goteborg. 

— Deci nu cunoaşteţi pe nimeni care să fi vrut să-i facă 
rău lui Mats? Cineva, o persoană sau mai multe, cu care să 
aibă ceva de împărţit... 

Gunnar scutură din cap de mai multe ori. 

— Matte nu s-a certat cu nimeni de când îl ştiu. Toţi îl 
plăceau. Şi lui îi plăceau toţi. 

— Şi la serviciu? Cum îi mergea? 

— Cred că se simţea bine acolo. În fine, în joia aia când 
ne-am văzut, părea puţin neliniştit, dar poate că mi s-a 
părut. Poate că era doar preocupat. In orice caz, nu ne-a 
spus nimic, c-ar fi avut probleme cu careva. Din câte am 
înţeles, Erling e mai special, dar Matte a zis că e inofensiv şi 
că ştie cum să-l ia. 

— Şi perioada din Göteborg? Ştiaţi ceva despre cum trăia 
acolo? Despre prieteni, iubite, colegi de serviciu? 

— Nu, n-aş putea spune. Nu prea ne povestea despre aşa 


ceva. Signe mai încerca să afle câte ceva despre viaţa lui, 
despre fete şi celelalte. Dar nu prea ne dădea răspunsuri 
detaliate. Acum câţiva ani ne mai spunea câte ceva despre 
amici şi chestii de genul ăsta, dar de când a început să 
lucreze acolo în Göteborg, la penultimul lui loc de muncă, 
părea că s-a retras din viaţa socială şi, în afară de serviciu, 
nu-l mai interesa nimic. Matte putea fi foarte închis uneori, 
necomunicativ. 

— Cum era de când s-a întors în Fjällbacka? N-a început 
să iasă cu prietenii vechi? 

Gunnar scutură din nou din cap. 

— Nu, nu părea deloc interesat de aşa ceva. Bine, 
oricum, nu prea mai are prieteni vechi aici. Majoritatea s-au 
mutat în alte oraşe. Dar părea că e o decizie conştientă, să 
nu iasă cu nimeni. Pe Signe o neliniştea tare mult treaba 
asta. 

— Şi prietenă? Nu are? 

— Nu cred. Dar, sigur, în privinţa asta ne putem înşela. 

— Nu v-a prezentat niciodată pe nimeni? îl întrebă Patrik, 
surprins. Câţi ani avea? 

Gunnar îi răspunse. Era de vârsta Ericăi, se gândi Patrik. 

— Nu, pe nimeni, sincer. Dar asta nu înseamnă că n-a 
avut prietene deloc, adăugă, de parcă ar fi citit gândurile lui 
Patrik. 

— OK. Dacă vă mai amintiţi ceva, puteţi să mă sunaţi la 
numărul ăsta, spuse şi-i înmână cartea lui de vizită. Orice, 
un detaliu sau ceva ce vi se pare important. O să vrem să 
stăm de vorbă şi cu soţia dumneavoastră. Şi cu 
dumneavoastră. Sper că nu vă deranjăm. 

— Nu, nu, spuse Gunnar. Bineînţeles. 

Privi prin parbriz spre Signe, care părea că nu mai 
plânge. Probabil că primise un calmant de la paramedici. 

— Condoleanţe, spuse Patrik. 

Apoi liniştea se lăsă peste ei. Nu mai aveau ce zice. 

Torbjörn Ruud şi echipa lui tocmai parcau când cei doi 
coborâră din maşina de poliţie. Urma munca dificilă a 
adunării de probe şi indicii. 


Aşa, retrospectiv, îi venea greu să creadă că nu-l citise 
din prima pe Fredrik. Dar poate că nu era atât de uşor. Atât 
de şlefuit, şi îi făcuse curte într-un fel cum nu mai întâlnise 
la nimeni. La început râsese de el, dar asta nu făcuse decât 
să-l stimuleze să se străduiască şi mai mult, până când 
încet-încet o înduplecase. O răsfăţase, o luase cu el în 
străinătate, rezervase numai camere la hoteluri de cinci 
stele, îi oferea şampanie şi îi trimitea atâtea flori, încât nu 
mai avea loc să intre în apartament. Merita tot luxul, îi 
spunea el. Şi ea îl credea. Era ca şi când ar fi atins ceva 
dinăuntrul ei, care fusese tot timpul acolo, nedescoperit. O 
nesiguranţă şi dorinţa de-a auzi că era specială, că merita 
mai multe decât ceilalţi. De unde avea bani? Annie nu-şi 
amintea să-şi fi pus vreodată întrebarea asta. 

Vântul se înteţise, dar ea stătea tot afară, pe banca de pe 
latura sudică a casei. Cafeaua se răcise între timp, dar mai 
sorbea din ea când şi când. Mâinile, încolăcite în jurul 
corpului, îi tremurau. Se simţea în continuare nesigură pe 
picioare şi stomacul i se revolta. Ştia că o s-o ţină aşa un 
timp. Nu era nimic nou. 

Fusese ademenită treptat în lumea lui Fredrik, plină de 
petreceri, călătorii, oameni şi lucruri frumoase. O casă 
încântătoare. Se mutase la el aproape imediat după ce se 
cunoscuseră, abandonându-şi garsoniera înghesuită din 
Farsta. Cum să fi rămas acolo după ce petrecea zile şi nopţi 
în şir în vila enormă a lui Fredrik, aflată în Djurholm, unde 
totul era alb şi nou şi extrem de luxos? 

Pricepuse prea târziu cu ce se ocupa Fredrik, cum îşi 
câştiga existenţa. Vieţile lor erau deja împletite. Aveau 
prieteni comuni şi ea purta deja inel de logodnă, dar era 
şomeră pentru că Fredrik o voia acasă, să aibă grijă de 
locuinţă în lipsa lui. Dar adevărul trist era că nici măcar nu 
se revoltase prea mult din cauza asta. Ridicase doar din 
umeri, amăgindu-se cu gândul că logodnicul ei aparţinea 
ierarhiei superioare a unei industrii murdare şi că se afla 
atât de sus în conducere, încât nu era nevoit să se înhaite 
cu cei de sub el. Şi i se părea oarecum aventuros, îi plăcea 
adrenalina, senzaţia că nu ştie tot ce se petrece în jur. 


La exterior nu se vedea nimic din toate astea, bineîn- 
teles. Pe hârtie, Fredrik lucra ca importator de vinuri, ceea 
ce era, într-un fel, adevărat. Firma lui câştiga suficient în 
fiecare an şi lui Fredrik îi plăcea să-şi viziteze podgoria pe 
care o cumpărase în Toscana. Plănuia chiar să-şi lanseze 
propriul vin. De afară se vedeau doar părţile bune şi nimeni 
nu-şi punea întrebări. Uneori Annie lua cina cu personalităţi, 
oameni de viţă nobilă sau afacerişti, şi se mira cât de uşor 
se lăsau păcăliţi, cât de uşor înghiţeau minciunile lui 
Fredrik. Credeau că sumele enorme pe care le învârtea 
proveneau din afacerile lui cu firma de importuri. Dar 
probabil că aleseseră să creadă asta. Exact ca ea, de altfel. 

Totul se schimbase radical odată cu naşterea lui Sam. 
Fredrik insistase să aibă copii. Şi voia să aibă un fiu. Ea 
fusese cam sceptică. | se făcea ruşine şi acum când îşi 
aducea aminte cât se temuse c-o să-şi strice silueta, că n-o 
să mai aibă timp de prânzuri de trei ore cu prietenele sau 
de zile întregi dedicate shoppingului. Dar Fredrik era de 
neclintit şi ea se lăsase înduplecată împotriva voinţei ei. 

In clipa în care moaşa i-l pusese în braţe pe Sam, toată 
viaţa i se schimbase. Nimic nu mai avea importanţă în afară 
de el. Fredrik îşi primi fiul mult aşteptat, dar simţea în 
acelaşi timp că dispăruse undeva la periferie, că-şi pierduse 
rolul de până atunci. Nu era genul care suporta prea bine 
să fie împins de la cârmă şi gelozia lui faţă de Sam luase 
nişte forme ciudate. li interzisese să alăpteze şi angajase şi 
o dădacă, împotriva voinţei ei, să aibă grijă de Sam. Dar nu 
se lăsase nici ea înlăturată. O pusese pe Elena să calce şi 
să dea cu aspiratorul, în timp ce ea petrecea ore întregi în 
camera bebeluşului. Nimic nu putea să intervină între ei. Pe 
cât fusese de răsfăţată şi de pierdută înainte, pe atât se 
simţea de sigură în noul ei rol, cel de mamă a lui Sam. 

Dar, în clipa în care i-l puseseră în braţe pe Sam, viaţa ei 
începuse să se năruie. Avusese parte de violenţă şi înainte, 
când Fredrik bea ceva mai mult sau trăgea pe nas şi îl 
apucau pandaliile. Atunci se alegea cu vânătăi care o 
dureau câteva zile şi cu nasul însângerat. Dar nimic mai 
grav de atât. 


În schimb, după naşterea lui Sam, lucrurile luaseră o 
întorsătură mai proastă. Vântul şi amintirile o făcură să-i 
dea lacrimile. Mâinile îi tremurau atât de tare, încât vărsă 
nişte cafea pe pantaloni. Clipi ca să înlăture lacrimile şi 
imaginile. Sângele. Fusese atâta sânge. Amintirile se su- 
prapuneau, ca două negative care se amestecau şi arătau o 
singură imagine. Asta o zăpăcea. Şi o speria. 

Annie se ridică brusc. Trebuia să fie alături de Sam. Avea 
nevoie de el. 


— Da, e o zi cu adevărat tristă. 

Erling, care stătea lângă muchia scurtă a mesei de 
conferinţe, le aruncă o privire gravă colegilor săi. 

— Dar cum? 

Secretara Gunilla Kjellin îşi suflă nasul într-o batistă. 
Lacrimile îi curgeau pe obraji. 

— Prea multe n-am aflat de la polițistul care a sunat, dar 
am înţeles că Mats a fost victima unei crime sau ceva 
asemănător. 

— L-au omorât în bătaie? 

Uno Brorsson se lăsă pe spate în scaun. Mânecile cămăşii 
lui de bumbac cu pătrăţele erau suflecate până peste 
coate, ca de obicei. 

— Cum vă spuneam, deocamdată prea multe nu ştiu, dar 
mă gândesc că poliţia o să ne ţină la curent. 

— Şi cum afectează asta proiectul? zise Uno şi se trase 
un pic de mustăţi, ca de fiecare dată când se enerva. 

— Nu ne afectează deloc. Asta voiam să vă spun, acum 
că ne-am adunat aici cu toţii. Matte a muncit multe ore la 
Proiectul Balneo şi a fost printre primii care ne-au îndemnat 
să continuăm. Totul o să decurgă conform planului şi eu 
însumi o să-mi asum răspunderea pentru finanţe, până 
când găsim un înlocuitor pentru Mats. 

— Cum puteţi să vorbiţi deja despre un înlocuitor? se 
smiorcăi Gunilla. 

— Haide, Gunilla, te rog. 

Erling nu prea ştia cum să se raporteze la ieşirea asta 
nepotrivită, în ciuda situaţiei. 


— Avem o responsabilitate faţă de primărie, faţă de lo- 
cuitorii oraşului şi toţi care s-au dedicat trup şi suflet nu 
doar proiectului ăstuia, ci tuturor proiectelor menite să 
înfrumuseţeze locul. 

Făcu o pauză, mulţumit de formularea reuşită, apoi 
continuă: 

— Oricât de tragic ar fi să pierzi un om atât de tânăr, nu 
putem să lăsăm armele jos. „The show must go on*”, cum 
se zice la Hollywood. 

În sala de conferinţe era linişte totală acum şi ultima 
propoziţie sunase pur şi simplu atât de bine, încât Erling se 
simţi obligat să o repete din nou. Se îndreptă de spate, 
scoase pieptul în afară şi repetă cu un accent puternic de 
Bohuslän: 

— The show must go on, people. The show must go on. 


Stăteau înmărmuriţi, fată în fată la masa din bucătărie. 
Aşa stăteau de când poliţiştii cei prietenoşi îi aduseseră 
acasă cu maşina. Gunnar ar fi vrut să conducă el, dar 
insistaseră. Maşina lor rămăsese în parcare şi ar fi trebuit 
să se ducă până acolo pe jos ca s-o recupereze. Dar, sigur, 
aşa ar fi avut ocazia să dea o fugă până la... 

Gunnar simţi că i se taie respiraţia. Cum a putut să uite 
atât de repede, îşi zise, că Matte era mort? Cum a putut să 
uite chiar şi preţ de o secundă? Doar îl văzuseră întins pe 
preşul ţesut de Signe în perioada când îi plăcea să facă 
lucru manual. Pe burtă, cu o gaură mare în ceafă. Cum a 
putut să uite sângele? 

— Să fac o cafea? spuse, simțindu-se obligat să întrerupă 
tăcerea. Nu mai percepea decât bătăile regulate ale inimii 
lui, şi ar fi dat orice să nu le mai audă, să nu mai fie 
conştient că era viu, că respira, cu toate că fiul lui era mort. 

— Fac o cană. 

Se ridică, cu toate că nu primise niciun răspuns din 
partea lui Signe. Calmantele încă mai aveau efect, şi fe- 
meia stătea complet nemişcată, cu privirea pierdută şi cu 
mâinile împreunate aşezate pe faţa de masă cerată. 


3 „Spectacolul trebuie să continue”, în Ib. engleză. (N.red.) 


Se mişcă mecanic. Aşeză filtrul, turnă apă în rezervor, 
deschise cutia în care ţineau cafeaua, o măsură cu linguriţa 
gradată şi apăsă butonul. Cafetiera începu imediat să 
şuiere şi să pufăie. 

— Vrei ceva la cafea? Nişte chec din ăla făcut de tine? 

Întrebă toate astea pe un ton ciudat de normal. Se duse 
la frigider şi scoase resturile prăjiturii făcute de Signe cu o 
zi înainte. Dădu la o parte cu grijă folia de nailon, aşeză 
prăjitura pe fundul de lemn şi tăie două felii groase. Le puse 
pe două farfurioare şi plasă una în faţa lui Signe şi una 
dinaintea lui. Femeia nu reacţionă în niciun fel, dar Gunnar 
nu se simţea în stare să-i atragă atenţia. Auzea doar bătăile 
din piept, şi clinchetul farfurioarei împreună cu pufăitul 
cafetierei erau singurele zgomote care le acopereau pentru 
moment. 

După ce cafeaua se scurse în recipientul filtrului, Gunnar 
se întinse după două ceşti. Puterea obişnuinţei creştea 
odată cu trecerea anilor şi fiecare avea ceaşca lui 
preferată. Signe îşi bea cafeaua, întotdeauna, din ceaşca 
fragilă, albă, cu trandafiri în jurul marginii, în timp ce el 
prefera cana robustă din ceramică, pe care o cumpăraseră 
într-o excursie cu autobuzul la Gränna. El îşi bea cafeaua cu 
doar un cub de zahăr, în timp ce Signe îşi punea două şi 
adăuga şi lapte. 

— Poftim, spuse şi aşeză ceaşca lângă farfurioara cu 
chec. 

Femeia nu se clinti. Cafeaua îl arse pe gât, fiindcă luase o 
înghiţitură mult prea mare, şi Gunnar tuşi până când nu mai 
simţi fierbinţeala. Muşcă din chec, dar îmbucătura se făcu 
din ce în ce mai mare în gura lui şi se transformă într-un 
cocoloş de zahăr, ouă şi făină. Până la urmă fierea i se urcă 
în gât şi Gunnar simţi că trebuie s-o dea afară. 

Se năpusti pe lângă Signe spre toaleta de pe hol şi se 
aruncă în genunchi, lăsându-şi capul în vasul toaletei. 
Distinse cafeaua, firimituri de chec şi fiere, toate 
scurgându-se şi amestecându-se cu apa colorată în verde 
de la deodorantul pe care Signe se încăpăţâna să-l fixeze 
pe marginea vasului. 


După ce îşi goli stomacul aproape de tot, îşi auzi bătăile 
inimii. Bum, bum, bum. Se aplecă şi vomită din nou. Afară, 
în bucătărie, cafeaua lui Signe se răcea în ceaşca albă cu 
trandafiri. 


Apucase să se însereze până când terminară cu apar- 
tamentul şi împrejurimile blocului lui Mats Sverin. Afară era 
încă lumină, dar nu se mai vedea nicio activitate şi nu mai 
trecea aproape nimeni pe acolo. 

— Acum a ajuns, raportă Torbjörn Ruud. 

Inspectorul juridic arăta obosit când ajunse lângă 

Patrik, cu telefonul mobil în mână. Patrik mai lucrase cu 
Torbjörn şi echipa lui în cadrul mai multor investigaţii 
criminalistice şi îl respecta enorm pe bărbatul cu barbă 
grizonantă. 

— Când credeţi c-o să termine cu autopsia? 

Patrik îşi masă ceafa. Începuse să simtă efectele unei zile 
care se dovedise a fi foarte lungă. 

— Trebuie să vorbeşti cu Pedersen. Nu ştiu. 

— Tu ce crezi, la prima vedere? 

Patrik se înfioră în bătaia vântului pe bucăţica de peluză 
din faţa blocului. Îşi strânse mai bine geaca pe el. 

— Nu pare prea complicat, din câte îmi dau seama. Rana 
a fost provocată de o împuşcătură. Un singur glonţ şi 
moartea a survenit imediat. Glonţul a rămas blocat. Tubul 
cartuşului, pe care l-am găsit pe jos, ne arată că e vorba 
despre un pistol de nouă milimetri. 

— Aţi găsit ceva urme în apartament? 

— Am luat amprente de peste tot şi am găsit şi nişte 
urme de fibre textile. Dacă găsim un suspect, nu prea avem 
mare lucru. 

— Asta dacă suspectul e cel care a lăsat urmele de fibre 
sau amprentele, interveni Patrik. 

Tehnica pe care o foloseau era performantă, dar Patrik 
ştia din experienţă că aveau nevoie şi de noroc ca să re- 
zolve un caz de omor. Oamenii veneau şi plecau, şi putea la 
fel de bine să fie vorba despre prieteni sau membri de 
familie care lăsaseră urme. Dacă criminalul se afla printre 


aceştia, aveau de rezolvat o grămadă de alte probleme în 
caz că voiau să facă legătura între suspect şi locul crimei. 

— Nu e prea devreme să fim pesimişti? spuse Torbjörn şi- 
| înghionti pe Patrik. 

— Ba da, scuze, râse Patrik. Am cam obosit, cred. 

— Sper c-o iei uşor. Am auzit că ai avut belele peste 
belele. Aşa ceva te poate marca pe termen lung. 

— Nu prea-mi place să le numesc belele, mormăi Patrik. 
Dar ai dreptate, am primit un avertisment. 

— Las'că e bine. Incă nu te-ai ramolit şi sigur o să mun- 
ceşti încă mulţi ani la secţie. 

— Şi ce părere ai despre probele pe care le-aţi adunat? îl 
întrebă Patrik, încercând să schimbe subiectul. 

Işi amintea încă prea bine de durerea din piept. 

— Cum ţi-am spus, nu avem cine ştie ce. Tot ce-am 
adunat a fost trimis la laborator şi, după cum ştii, o să mai 
dureze un timp. Dar am de încasat nişte datorii, aşa că, 
dacă am puţin noroc, pot să grăbesc lucrurile. 

— ţi dai seama că v-am fi recunoscători dacă am primi 
rezultatele mai repede. 

Patrik tremura în continuare de frig. Era prea frig pentru 
iunie şi vremea era încă prea capricioasă. Acum aveai 
impresia că era primăvară timpurie, dar cu câteva zile în 
urmă fusese atât de cald, încât stătuseră în grădină, el şi 
Erica, doar în tricou. 

— Şi voi? Aţi ajuns la vreo concluzie? A văzut sau auzit 
cineva ceva? întrebă Torbjörn arătând din cap spre blocul 
de chiriaşi. 

— Am bătut la fiecare uşă, dar până acum fără prea mult 
folos. Un vecin zicea c-a auzit un zgomot în noaptea dintre 
vineri şi sâmbătă, dar dormea şi s-a trezit buimac, nu ştie 
ce-a fost. In rest, nimic. Se pare că Mats Sverin a fost un tip 
rezervat sau, mă rog, în ceea ce priveşte relaţia cu vecinii. 
Nimeni nu pare să-l fi cunoscut, toată lumea îl saluta doar 
când îl vedea pe casa scărilor şi atât. Dar a copilărit în 
Fjällbacka şi părinţii lui au rămas aici, aşa că lumea ştia 
cine e. Ştiau şi că lucrează la primărie şi aşa mai departe. 

— Da, da, te poţi baza pe radio şanţ aici, în Fjällbacka, 


spuse Torbjörn. Cu puţin noroc, poate ne ajută cineva pe 
calea asta, nu crezi? 

— Da, sigur. Deocamdată pare c-a trăit ca un pustnic, dar 
asta e, o să aflăm mai multe mâine. 

— Du-te acasă şi odihneşte-te, spuse Torbjörn şi-l bătu pe 
umăr pe Patrik cu un gest hotărât. 

— Aşa fac, mulţumesc, minţi Patrik. 

Sunase deja acasă şi-i spusese Ericăi c-o să întârzie. 
Trebuiau să stabilească o strategie încă din seara asta. Şi, 
după câteva ore de somn, avea să se trezească dimineaţa 
devreme. Ştia c-ar fi trebuit să se înveţe minte după pro- 
blemele avute. Dar munca avea prioritate. Aşa era firea lui. 


Erica se holba la şemineu. Încercase să nu pară 
neliniştită când o sunase Patrik. În sfârşit, începuse să arate 
mai vioi, se mişca mai energic şi prinsese culoare în obraji. 
Bineînţeles că îl înţelegea, ştia că trebuia să stea peste 
program, dar îi promisese că o s-o ia mai încet şi acum 
părea să fi uitat. 

Se întrebă cine o fi fost victima. Patrik nu-i spusese nimic 
la telefon, ci doar că fusese găsit un bărbat mort în 
Fjällbacka. Era nespus de curioasă, probabil şi din cauza 
profesiei sale. Ca scriitoare, oamenii şi întâmplările din jurul 
lor o interesau foarte mult. Avea să afle ea în curând ce s-a 
întâmplat. Chiar dacă Patrik nu-i povestea tot, în scurt timp, 
incidentul avea să fie pe buzele tuturor, până în cel mai mic 
detaliu. Ăsta era dezavantajul, dar şi avantajul când stăteai 
într-un oraş mic precum Fjällbacka. 

Încă şi acum se mai întâmpla să-i dea lacrimile când se 
gândea cât ajutor primise după accident. Toţi îi fuseseră 
alături, atât cunoscuţi, cât şi persoane pe care le ştia doar 
din vedere, oameni pe care îi saluta când şi când. Oamenii 
se oferiseră să aibă grijă de Maja, de casă, îi lăsaseră 
mâncare pe treptele din faţa casei când în sfârşit reuşiseră 
să plece din spital. Şi la spital o copleşiseră cu cărţi poştale, 
flori, ciocolată şi jucării pentru copii. Toate astea le primise 
de la oameni obişnuiţi, care locuiau în oraş. Aşa se 
întâmplase. În Fjällbacka, oamenii dădeau tot timpul 


dovadă de spirit civic. 

Dar în seara aceea se simţea totuşi singură. Primul ei 
impuls după ce vorbise cu Patrik fu să o sune pe Anna. O 
duru la fel ca de fiecare dată când îşi dădea seama că nu se 
putea şi puse la loc, cu grijă, telefonul portabil pe masă. 

Copiii dormeau în dormitorul de la etaj. Lemnele pocneau 
în şemineu şi în faţa geamurilor se lăsa întunericul. In 
ultimele luni îi fusese deseori frică, în schimb nu se simţise 
niciodată singură. Dar în seara asta totul părea liniştit. 

Când auzi plânsete de sus, se ridică imediat. Cât dura să- 
i hrănească şi să-i adoarmă pe gemeni avea să uite, 
probabil, de grijile în privinţa lui Patrik. 


— A fost o zi lungă, dar mă gândeam c-ar fi bine să mai 
zăbovim pe-aici vreo oră, să ne adunăm puţin înainte de-a 
ne duce acasă să ne odihnim. 

Patrik aruncă o privire în jur. Toţi păreau obosiţi, dar şi 
atenţi la ceea ce spunea. Abandonaseră de mult ideea de-a 
se aduna altundeva decât în bucătărie. Gösta se arătă mai 
grijuliu decât de obicei şi îi servi pe toţi cu cafea. 

— Martin, poţi să rezumi pe scurt ce informaţii aţi primit 
de la vecini? 

— Am bătut la fiecare uşă şi pe majoritatea locatarilor i- 
am găsit acasă. Mai sunt doar câteva apartamente la care 
trebuie să ne întoarcem. Bineînţeles, cel mai relevant ar fi 
dacă cineva a auzit ceva din apartamentul lui Mats Sverin. 
Ceartă, zgomote, împuşcături. Dar în privinţa asta recolta e 
aproape egală cu zero. Singurul care ne-a dat un indiciu cât 
de cât viabil a fost vecinul de lângă el, Leandersson. Ne-a 
zis că l-a trezit o pocnitură care putea fi o împuşcătură, dar 
şi altceva, nu ştie sigur. În noaptea dintre vineri şi sâmbătă. 
Îşi aminteşte vag zgomotul. Îşi aduce aminte doar că l-a 
trezit un zgomot. 

— Nimeni n-a văzut pe cineva intrând şi ieşind din bloc? 
întrebă Mellberg. 

Annika îşi lua cu febrilitate notițe, în timp ce colegii ei 
discutau. 

— Nimeni nu-şi aminteşte să fi văzut pe cineva la el vre- 


odată, vreun vizitator, cât timp a locuit în apartamentul ăla. 

— Cât timp a stat acolo? întrebă Gösta. 

— Taică-său zice că s-a mutat acolo de la Goteborg, 
destul de recent. Dar oricum mă gândeam să mai stau de 
vorbă cu ai lui şi mâine, când se mai liniştesc lucrurile, 
poate reuşesc să le pun mai multe întrebări, spuse Patrik. 

— Deci vecinii nu ne-au ajutat cu nimic, zise Mellberg şi 
se holbă la Martin de parcă l-ar fi tras la răspundere pentru 
asta. 

— Nu, nu prea, spuse Martin şi-l fixă şi el. 

Era în continuare mezinul secţiei, dar scăpase de res- 
pectul aproape înfricoşat cu care i se adresase lui Mellberg 
la începuturi. 

— Mergem mai departe, luă din nou cuvântul Patrik. Am 
stat de vorbă cu tatăl, dar mama era prea şocată ca s-o pot 
supune la interogatorii. V-am spus, mă gândeam să trec 
mâine pe acolo şi să stau de vorbă cu ei pe îndelete, să 
văd, poate mai aflu ceva. Dar din câte am înţeles de la tatăl 
lui, Gunnar, oamenii ăştia nu cunoşteau pe nimeni care să 
vrea să-i facă rău fiului lor. Nu pare să fi avut cine ştie ce 
viaţă socială de când s-a mutat înapoi, chiar dacă a copilărit 
aici. Vreau să se ducă cineva să vorbească mâine şi cu 
colegii lui de serviciu. Paula şi Gösta, vă ocupați voi? 

Cei doi se priviră, apoi dădură din cap aprobator. 

— Martin, tu îi vânezi pe vecinii cu care n-am vorbit încă. 
Ah, da, apropo, Gunnar mi-a zis că Mats a avut o altercaţie 
destul de dură în Göteborg înainte de-a se muta aici, mă 
gândeam să verific. 

Şi, la urmă, Patrik i se adresă şefului său. Făcea parte din 
rutina zilnică să se asigure că influenţa distructivă a lui 
Mellberg asupra unei anchete e redusă la minimum. 

— Bertil, spuse pe un ton grav. Avem nevoie de tine aici, 
la secţie, ca şef de anchetă. Doar e clar că tu eşti cel mai 
rezistent la stres şi nu se ştie niciodată când ne iau mirosul. 

Mellberg se învioră, deodată, în colţul lui. 

— Da, da, ai dreptate, să ştii. Mă am bine cu cei din presă 
şi am praxis, ştiu cum să-i iau pe băieţi. 

— Minunat, spuse Patrik fără pic de ironie în voce. Atunci 


toţi au cu ce să-şi înceapă dimineaţa de mâine. Annika, o 
să-ţi împart şi ţie din sarcini, mai ales c-o să avem nevoie 
de tine ca să facem rost de informaţii. 

— Sunt aici, spuse Annika şi închise carnetul de notițe. 

— Bine. Şi acum ne ducem acasă şi stăm cu cei dragi. 
Poate apucăm să mai şi dormim câteva ore. 

Când termină propoziţia, Patrik simţi cât de tare tânjea 
după casă, Erica şi copii. Era deja târziu şi nu mai putea de 
oboseală. În zece minute era în drum spre Fjăllbacka. 


Fjällbacka 1870 


Karl nu o atinsese încă în felul acela. Emelie era nedu- 
merită. Nu prea ştia multe despre astea, dar atâta lucru 
înțelegea, că săriseră peste obligațiile şi obiceiurile dintre o 
femeie şi un bărbat atunci când sunt căsătoriţi. 

Si-ar fi dorit s-o aibă lângă ea pe Edith, să nu fi fost atât 
de ciudată plecarea de la fermă. Dacă nu s-ar fi despărțit 
aşa, ar fi putut vorbi cu ea despre asta, sau cel putin i-ar fi 
putut cere sfatul într-o scrisoare. Asta pentru că o nevastă 
nu se putea aventura până într-atât încât să vorbească 
despre asemenea lucruri cu bărbatul ei. Aşa ceva nu se 
cădea. Oricum, era destul de straniu. 

Dragostea aceea spontană din Gråskär trecuse şi ea. În 
locul soarelui tomnatic se iviră vânturi puternice care 
izbeau valurile de stânci. Florile se ofiliră în grădină, lăsând 
în urmă nişte tije golaşe, triste. Şi cerul părea a fi acoperit 
tot timpul de nori grei, cenuşii. Emelie nu prea ieşea din 
casă. Afară tremura de frig, oricâte haine ar fi pus pe ea, 
dar casa era atât de mică încât avea impresia că pereții se 
apropie încet. 

Uneori îl surprindea pe Julian holbându-se la ea fără 
ruşine, dar când îi întorcea privirea, se uita mereu în altă 
parte. Incă nu îi spusese o vorbă şi Emelie nu înțelegea cu 
ce-l supărase. Poate că-i aducea aminte de o altă femeie 
care îi făcuse rău. Dar măcar îi plăcea mâncarea gătită de 
ea. Şi el, şi Karl mâncau cu poftă şi putea spune că 
devenise chiar pricepută la a încropi ceva bun din putinul 


care-i stătea la dispoziţie, adică, de cele mai multe ori, 
macrou. Karl şi Julian făceau o scurtă tură cu barca în 
fiecare zi şi se întorceau aproape tot timpul cu plasa plină 
de peşti argintii. Pe câţiva îi prăjea proaspeți şi îi servea la 
cină, cu cartofi. Restul îi punea în saramură ca să aibă toată 
iama provizii, pentru că înțelesese că o aşteptau vremuri 
grele. 

Dacă din când în când Karl i-ar fi aruncat o vorbă bună, 
viața pe insulă i-ar fi părut mult mai uşoară. Dar nu se uita 
niciodată în ochii ei, nici măcar n-o bătea vreodată pe umăr 
prieteneşte, aşa, în treacăt. Era ca şi când nici n-ar fi 
existat, ca şi când ar fi uitat că are o şotie. Nimic nu se 
împlinise din visele ei şi se mai întâmpla să-şi amintească 
de avertismentele lui Edith, care-i spusese să aibă grijă. 

Emelie alunga de fiecare dată astfel de gânduri. Ducea 
un trai greu acolo, pe insulă, dar n-avea de gând să se 
plângă. Asta era lozul pe care-l trăsese şi trebuia să profite 
cât putea de situația ei. Aşa o învățase mama ei cât mai 
trăia, şi ăsta era sfatul pe care avea să-l urmeze. Nimic nu 
e aşa cum ne-am închipuit. 


Martin nu suporta să bată la uşi. Îi amintea prea mult de 
vremea când era mic şi ai lui îl obligau să vândă lozuri, 
ciorapi şi alte idioţenii ca să adune bani pentru excursii cu 
clasa. Dar ştia că asta face parte din sarcinile lui. Trebuia 
să strângă din dinţi şi să se fâţâie pe acolo, să urce şi să 
coboare scările şi să bată la fiecare uşă. Din fericire, cu 
majoritatea vorbise deja în ziua precedentă, aşa că scoase 
lista din buzunar şi se uită la câţi rămâneau. Incepu cu cei 
se păru mai promiţător: cel de-al doilea apartament de pe 
palierul lui Mats Sverin. 

Pe uşă scria „Grip”. Martin aruncă o privire pe ceas 
înainte de-a suna. Era doar opt, dar spera să-l prindă acasă 
pe proprietar înainte să plece la serviciu. Văzând că nu-i 
deschide nimeni, oftă şi apăsă din nou pe butonul soneriei. 
Semnalul strident îl zgâria pe creier, dar dinăuntru nu se 
auzea, în continuare, nicio reacţie. Tocmai se întorsese şi 
pusese un picior pe treapta de sus când auzi o cheie 
învârtindu-se în broască. 

— Da? întrebă cineva, pe un ton morocănos. 

Martin se întoarse iute înapoi la uşă. 

— Sunt de la poliţie. Martin Molin. 

Siguranţa era pusă şi Martin zări doar o barbă stufoasă în 
crăpătura dintre uşă şi cadru. Asta, şi un nas stacojiu. 

— Ce vrei? 

Se părea că informaţia primită, cum că era poliţist, nu-l 
îndupleca prea tare pe chiriaşul Grip. 

— A avut loc o crimă în apartamentul de alături, spuse 
Martin arătând spre uşa lui Mats Sverin, sigilată cu bandă 


galbenă. 

— Da, am auzit, spuse barba şi se ivi de după uşă. Şi ce 
treabă am eu cu asta? 

— Aş putea să intru două minute? îl întrebă Martin, pe 
tonul lui cel mai prietenos. 

— De ce? 

— Ca să vă pun câteva întrebări. 

— Nu ştiu. 

Bărbatul începu să tragă uşa spre el, dar Martin puse, 
instinctiv, un picior în deschizătură. 

— Ori stăm de vorbă aici un pic, ori vă irosesc toată 
dimineaţa, pentru că o să fiu nevoit să vă iau la secţie şi să 
vă interoghez acolo. 

Martin era conştient că n-avea autoritatea necesară să-l 
târască pe Grip la secţie, dar spera că moşul nu era la 
curent cu regulile. 

— Atunci intră, spuse Grip. 

Siguranţa fu înlăturată şi uşa se deschise, astfel că 
Martin reuşi să intre. O decizie pe care o regretă imediat, 
când simţi putoarea din casă. 

— Nu, nu, n-ai voie să fugi, năzdrăvanule. 

Martin apucă să zărească ceva păros înainte ca bărbatul 
cu barbă să se năpustească şi să-l înhaţe pe motan de 
coadă. Acesta miorlăi în semn de protest, după care se lăsă 
ridicat şi cărat înapoi în apartament. 

Grip închise uşa. Martin încercă să respire pe gură, ca să 
nu vomite. Mirosea a gunoaie şi a închis, dar mirosul de 
pişat de pisică le întrecea pe toate. Explicaţia nu se lăsă 
aşteptată prea mult. Martin încremeni în pragul camerei şi 
se holbă nedumerit. Peste tot stăteau, zăceau sau se plim- 
bau pisici. Făcu o estimare rapidă şi trase concluzia că era 
vorba despre cel puţin cincizeci. Intr-un apartament care nu 
părea să aibă mai mult de patruzeci de metri pătraţi. 

— Stai jos, mârâi Grip şi alungă câteva pisici de pe 
canapea. 

Martin se aşeză cu grijă, cât de aproape putu de mar- 
ginea canapelei. 

— Hai, întreabă-mă. N-am toată ziua la dispoziţie. Am 


destulă treabă cu atâtea guri de hrănit. 

O pisică grasă, cu blana roşcată, sări pe genunchii 
bătrânului, se întinse comod şi începu să toarcă. Blana ei 
era plină de smocuri încâlcite şi avea răni pe amândouă 
picioarele din spate. 

Martin îşi drese vocea: 

— Vecinul tău Mats Sverin a fost găsit ieri mort în casă. 
Ne întrebam dacă dumneavoastră, cei care staţi aici, aţi 
auzit ceva neobişnuit în ultimele zile. 

— Da’ nu-i treaba mea să aud ceva. Eu îmi văd de ale 
mele şi mă aştept ca şi restul să facă la fel. 

— Deci n-aţi auzit nimic din apartamentul vecinului? Şi 
nici n-aţi văzut vreo persoană necunoscută în casa scărilor? 
insistă Martin. 

— Cum spuneam. Eu îmi văd de ale mele. 

Moşul mângâie pisica printre smocurile de pe spate. 

Martin închise carnetul şi hotărî să se dea bătut. 

— Apropo, cum ziceaţi că vă cheamă? 

— Gottfried Grip e numele meu. Şi bănuiesc că vrei să ştii 
cum îi cheamă şi pe ceilalţi? 

— Pe ceilalţi? spuse Martin şi aruncă o privire în jur. Mai 
locuieşte cineva în apartament? 

— Da, ea e Marilyn, spuse Gottfried şi arătă spre pisica 
din poalele lui. Nu-i plac muierile. Incepe să scuipe. 

Ascultător, Martin deschise din nou carnetul şi îşi notă tot 
ce-i spunea bătrânul. Măcar o să-i facă să râdă pe cei din 
secţie, dacă altceva nu. 

— Ala gri se cheamă Errol, ăla alb cu labe maro e 
Humphrey şi mai sunt Cary, Audrey, Bette, Ingrid, Lauren şi 
James. 

Grip continuă să turuie nume de pisici şi să le arate cu 
degetul, şi Martin continuă să scrie. Ce-o să mai râdă 
colegii lui, îşi zise Martin, când o să se întoarcă la secţie! 

Aproape de uşă, se răzgândi şi se întoarse. 

— Deci nici dumneavoastră, nici pisicile n-aţi auzit sau 
văzut nimic? 

— N-am spus că pisicile n-au văzut nimic. Am spus doar 
că eu n-am văzut nimic. Dar Marilyn a văzut o maşină 


dimineaţa devreme, sâmbătă, când stătea pe pervaz în 
bucătărie. A început să scuipe ca o nebună. 

— A văzut o maşină, ziceţi? Ce fel de maşină? întrebă 
Martin, fără să-i pese cât de ciudat suna. 

Grip îl privi cu indulgență. 

— Crezi că pisicile cunosc mărcile de maşini? Eşti dus cu 
pluta sau ce? spuse şi duse degetul la tâmplă, scuturând 
din cap şi râzând. 

Închise apoi uşa după Martin şi puse siguranţa. 


— Erling e aici? 

Gösta bătu uşor în tocul uşii primei camere de pe coridor. 
Tocmai ajunsese cu Paula la sediul primăriei din 
Tanumshede. 

Gunilla sări în sus din scaunul întors cu spătarul spre uşă. 

— Aoleu, ce m-aţi speriat, spuse şi flutură nervoasă din 
mâini. 

— N-a fost cu intenţie; spuse Gösta. Îl căutăm pe Erling. 

— E ceva legat de Mats? întrebă cu buza superioară tre- 
murând. E cumplit. 

Întinse mâna după un pachet de şerveţele şi îşi şterse 
lacrimile din coada ochilor. 

— Da, este, spuse Gosta. O să vrem să stăm de vorbă cu 
toţi colegii de aici, dar deocamdată ne gândeam să 
discutăm cu Erling, dacă e la birou. 

— Da, da, e la el în birou. Pot să vă conduc. 

Se ridică şi, după ce îşi suflă nasul zgomotos, îi conduse 
până la un birou din capătul coridorului. 

— Erling, ai musafiri, spuse şi se dădu deoparte. 

— Ah, salut. Tu erai? 

Erling se ridică şi dădu, bucuros, mâna cu Gösta. 

Apoi o privi pe Paula şi păru că scormoneşte febril printre 
amintiri. 

— Petra, nu-i aşa? Creierul ăsta e ca o maşinărie bine 
unsă. Nu uit niciodată nimic. 

— Paula, spuse femeia şi îi întinse mâna. 

Erling păru nedumerit pentru moment, apoi ridică din 
umeri. 


— Am venit să vă punem câteva întrebări legate de Mats 
Sverin, spuse repede Gösta şi se aşeză într-unul din 
scaunele din faţa biroului lui Erling, obligându-i astfel să se 
aşeze şi pe ceilalţi doi. 

— Da, e oribil. 

Faţa lui Erling se strâmbă într-un mod straniu. 

— Suntem nespus de tulburaţi, toţi cei de aici, de la 
birou, şi ne întrebăm, desigur, ce s-a putut întâmpla? Mai 
aveţi cumva vreo informaţie? 

— Nu prea multe, pentru moment, spuse Gösta clătinând 
din cap. Pot să confirm doar ce v-am spus şi ieri, când am 
sunat. Că Sverin a fost găsit mort în apartamentul lui şi că 
am început investigaţiile. 

— A fost omorât? 

— Nu pot să confirm, nici să infirm. 

Gösta auzi cât de formal sunase, dar ştia că Hederstrom 
i-ar fi sărit în cap dacă îşi dădea drumul la gură şi periclita 
investigația în vreun fel. 

— Dar am avea nevoie de ajutorul vostru, continuă. Din 
câte am înţeles, Sverin n-a apărut la birou nici luni, nici 
marţi. Atunci i-aţi sunat pe părinţi. Obişnuia să lipsească de 
la serviciu? 

— Nu, dimpotrivă. Nu cred că şi-a luat vreo zi de con- 
cediu medical de când s-a angajat la noi. N-a lipsit deloc, 
din câte îmi amintesc. N-a fost nici măcar la dentist. Era 
punctual, conştiincios şi foarte meticulos. De asta ne-am şi 
făcut griji când am văzut că nu apare şi nici nu sună. 

— Cât timp a lucrat aici? întrebă Paula. 

— Două luni. Am avut mare noroc să-l avem drept coleg. 
Dădusem anunţ de cinci săptămâni şi am avut câţiva 
aplicanţi, dar niciunul nu se compara cu el în ceea ce privea 
calificarea. Când Mats a aplicat pentru post, ne-am gândit 
că o să fie supracalificat, dar ne-a liniştit, spunând că era 
exact slujba pe care o căuta. Părea, mai ales, dornic să se 
mute înapoi la Fjällbacka. Şi cum să nu-l înţelegi? E perla 
coastei. 

Erling ridică mâinile în aer. 

— Nu v-a spus exact de ce voia să se mute înapoi? în- 


trebă Paula şi se aplecă înainte. 

— Nu, decât că vrea să scape de agitația de la oraş şi 
pentru o mai bună calitate a vieţii. Şi tocmai asta şi oferă 
comuna“ asta. Linişte şi pace şi calitate a vieţii, spuse 
Erling, apăsând pe fiecare silabă. 

— Deci vrei să zici că nu v-a dat detalii, motive perso- 
nale, ceva? 

Gösta începea să-şi piardă răbdarea. 

— Nu, era foarte discret când venea vorba de aşa ceva. 
Ştiu că era din Fjällbacka şi că părinţii lui stau acolo, dar, în 
rest, nu-mi amintesc să-l fi auzit vreodată vorbind despre 
viaţa lui privată din afara biroului. 

— A avut parte de un incident cam neplăcut înainte de a 
se muta de la Göteborg. A fost bătut atât de tare încât a 
ajuns la spital. Nici despre asta nu v-a povestit nimic? 
întrebă Paula. 

— Nu, nimic, spuse Erling uluit. Avea nişte cicatrice pe 
faţă, dar ne-a spus că i s-au prins pantalonii în lanţul de la 
bicicletă şi că a căzut. 

Gosta şi Paula schimbară priviri surprinse. 

— Cine l-a bătut? Aceeaşi persoană care l-a...? 

Erling aproape că şopti cuvântul. 

— Părinţii lui spun că e un caz de violenţă neprovocată. 
Nu credem că există vreo legătură, dar, sigur, nu putem să 
excludem nicio variantă, spuse Gösta. 

— Chiar nu v-a spus nimic despre perioada cât a stat la 
Göteborg? se încăpăţână Paula. 

Erling scutură din cap. 

— Am vorbit serios. Mats nu vorbea niciodată despre el. 
Era ca şi când viaţa lui ar fi început atunci când s-a angajat 
la noi. 

— Şi nu vi s-a părut ciudat? 

— Mă rog, nimeni nu s-a gândit la asta prea mult. Nu era 
nesociabil, asta în niciun caz. Râdea şi glumea şi contribuia 
cu tot felul de replici când vorbeam despre emisiuni sau 
mai ştiu eu ce la bucătărie, în pauza de cafea. Probabil că 

de asta nu ne-am dat seama că nu ne povestea nimic 
personal. Abia acum îmi dau seama şi eu. 

— Era bun profesionist? întrebă Gösta. 

— Mats a fost un economist excelent. Cum spuneam, era 
şi meticulos, şi ordonat, şi conştiincios. Nişte calităţi pe care 
vrei să le vezi la cineva care se ocupă de finanţe, mai ales 
când e vorba despre o activitate atât de susceptibilă ca a 
noastră, din punct de vedere politic. 

— Nu a existat nicio plângere? spuse Paula. 

— Nu, Mats a fost extraordinar de priceput în tot ce 
făcea. Şi o resursă de nepreţuit cât am lucrat la Proiectul 
Balneo. Ni s-a alăturat cam târziu, ce-i drept, dar s-a aco- 
modat repede şi ne-a ajutat să progresăm cu adevărat. 

Gosta se uită la Paula, care scutură din cap. Nu mai 
aveau întrebări pentru moment, dar Gösta nu putea să se 
abţină să constate că Mats Sverin rămânea la fel de anonim 
şi de lipsit de profil ca înainte să discute cu şeful lui. Se mai 
întreba şi ce urma să se întâmple când aveau să zgârie 
suprafaţa poleită. 


Casa familiei Sverin era amplasată într-un mediu 
încântător, chiar lângă apă, în M&rhult. Azi era mai cald, o zi 
frumoasă de vară timpurie, şi Patrik îşi lăsă haina în 
maşină. Îi sunase, anunţându-i că vine, şi când Gunnar îi 
deschise, Patrik văzu că în bucătărie masa era aranjată 
pentru o pauză de cafea”. Aşa era aici, pe coastă. Oamenii 
te serveau cu cafea şi prăjituri când sărbătoreau ceva, dar 
şi când erau în doliu. Ca poliţist, apucase să bea zeci de litri 
de cafea în timpul vizitelor sale la locuitorii comunei. 

— Intraţi. Staţi să văd dacă Signe a... 

Gunnar nu termină propoziţia, ci urcă scările care dădeau 
spre etaj. 

Patrik rămase în hol şi aşteptă. Gunnar întârzie, şi până 
la urmă Patrik hotărî să înainteze până la bucătărie. 
Liniştea umplea toată casa, aşa că Patrik îşi luă libertatea 

de-a intra în camera de zi. Era o cameră dichisită şi curată, 
cu piese de mobilier vechi şi macrameuri peste tot, ca de 
obicei într-o casă de oameni în vârstă. Peste tot se vedeau 
fotografii înrămate cu Mats. Privindu-le, Patrik îi putu urmări 
viaţa de când fusese bebeluş şi până la maturitate. li lăsă 
impresia unui om plăcut, simpatic. Părea bine dispus şi 
fericit. Avusese o copilărie fericită, dacă era să se ia după 
poze. 

— Vine imediat şi Signe. 

Patrik era atât de cufundat în gânduri, încât scăpă 
fotografia din mână când îl auzi pe Gunnar. 

— Aveţi multe poze frumoase, spuse şi aşeză cu grijă 
fotografia înrămată pe comodă, apoi îl urmă pe Gunnar în 
bucătărie. 

— Întotdeauna mi-a plăcut să fac fotografii, aşa că s-au 
adunat câteva de-a lungul anilor. Şi n-ai cum să nu te 
bucuri că e aşa. Că am rămas cu ceva, vreau să spun. 

Gunnar începu să bâjbâie încurcat cu prăjiturile şi turnă 
cafea în cești. 

— Vreţi zahăr sau lapte? Sau şi, şi? 

— O beau fără nimic, mulţumesc, spuse Patrik şi se aşeză 
pe un scaun alb de bucătărie. 

Gunnar puse o ceaşcă în faţa lui şi se aşeză, apoi, la 
capătul celălalt al mesei. 

— Putem să începem, Signe vine şi ea în curând, spuse 
după ce aruncă o privire neliniştită spre scările dinspre etaj. 
De sus nu se auzea niciun zgomot. 

— Cum se simte? 

— N-a scos o vorbă de ieri. Dar medicul o să treacă pe 
aici zilele astea, spuse bătrânul. Nu vrea decât să zacă în 
pat, dar nu cred c-a pus geană pe geană azi-noapte. 

— Aţi primit o mulţime de flori, dădu din cap Patrik spre 
masa de lucru, unde se vedeau câteva buchete de flori, în 
vaze mai mult sau mai puţin potrivite scopului. 

— Lumea e de treabă. S-au oferit să treacă pe la noi, dar 
nu cred că fac faţă la prea multe vizite acum. 

Gunnar amestecă în ceaşcă după ce-şi puse un cub de 
zahăr, apoi luă o prăjitură, o înmuie în cafea şi o vâri în 


gură. Îmbucătura părea să se umfle din nou. Fu nevoit s-o 
înghită cu o gură de cafea. 

— Ah, uite-o că vine, spuse Gunnar şi se întoarse spre 
Signe care se apropie dinspre hol. 

Nu auziseră paşii pe scări, Gunnar se ridică s-o în- 
tâmpine. O luă grijuliu de braţ, de parcă ar fi fost o bătrâ- 
nică neajutorată. Păru să fi îmbătrânit, de ieri, câţiva ani. 

— Medicul ajunge peste o oră sau cam aşa. la-ţi nişte 
cafea şi o prăjitură. Trebuie să ai ceva în stomac. Să nu-ți 
fac un sendviş? 

Femeia scutură din cap. Prima reacţie arătă că nici nu 
înţelesese ce-i spusese soţul. 

— Imi pare foarte rău. 

Patrik nu se putu abţine să nu-şi lase mâna pe mâna ei. 
Signe nu se retrase, dar nici nu-i răspunse în vreun fel. 
Mâna ei părea un membru mort sub palma lui Patrik. 

— N-aş fi vrut să vă deranjez într-un moment ca ăsta. 
Sau, mă rog, nu atât de curând. 

Ca de obicei, îşi găsea cu greu cuvintele. De când 
devenise părinte, îi era şi mai greu să întâlnească oameni 
care pierduseră un copil, fie tânăr sau adult. Ce puteai să-i 
spui cuiva căruia i-a fost smulsă inima din piept? Pentru că 
aşa îşi imagina senzaţia. 

— Ştim că trebuie să vă faceţi treaba. Şi bineînţeles că 
vrem să îl găsiţi pe cel care... a făcut asta. Vă stăm la 
dispoziţie, dacă putem să vă ajutăm cu ceva. 

Gunnar stătuse şi până acum lângă soţia sa, dar acum îşi 
apropie scaunul şi mai mult, cu un gest protector. Femeia 
nu se atinsese de ceaşca ei. 

— Bea puţin, spuse el şi apropie ceaşca de buzele ei. 

Signe sorbi un pic de cafea, fără chef. 

— Am discutat puţin ieri, e drept, dar poate îmi mai 
puteţi povesti ceva despre Mats. Ceva important sau nu, 
ceva ce simţiţi că puteţi să ne împărtăşiţi. 

— Era cuminte de bebeluş, spuse Signe cu o voce uscată, 
răguşită. Nefolosită. Dormea toată noaptea când era mic şi 
nu ne-a făcut niciodată probleme. Dar întotdeauna mi-am 
făcut griji pentru el. Era ca şi când m-aş fi aşteptat tot 


timpul să se întâmple ceva îngrozitor. 

— Ai avut dreptate. Ar fi trebuit să te iau în serios, spuse 
Gunnar coborând privirea în pământ. 

— Nu, tu eşti cel care a avut dreptate, spuse Signe şi se 
uită la el, era ca şi când s-ar fi trezit brusc din ameţeală. 
Am pierdut atâta timp făcându-mi griji, iar tu doar te 
bucurai şi erai recunoscător pentru tot ce aveam, pentru 
Matte. Oricum, nu poţi fi pregătit, chiar dacă ţi se întâmplă 
ce e mai rău. Mi-am făcut griji pentru o grămadă de lucruri 
de când mă ştiu, şi tot nu eram pregătită pentru una ca 
asta. Ar fi trebuit să mă bucur mai mult cât am avut timp, 
spuse, apoi tăcu. Ce vreţi să mai ştiţi? întrebă şi sorbi 
voluntar o gură de cafea. 

— S-a mutat direct la Göteborg când a plecat de acasă? 

— Da, după liceu a intrat la Studii Economice. Avea note 
bune, spuse Gunnar cu mândrie vizibilă. 

— Dar ne vizita des în weekenduri, adăugă Signe. 

Părea că-i face bine să vorbească despre fiul ei. Prinsese 
culoare în obraji şi privirea i se limpezise. 

— Bine, odată cu trecerea anilor, a mai rărit vizitele, dar 
în primul an venea acasă aproape în fiecare sfârşit de 
săptămână, dădu din cap Gunnar. 

— Şi studiile? Se descurca bine? Patrik decise să vor- 
bească despre lucruri care îi făceau pe Gunnar şi pe Signe 
să se simtă liniştiţi şi în siguranţă. 

— Avea numai note bune la facultate, spuse Gunnar. 
Niciodată n-am înţeles de la cine a moştenit capacitatea 
asta de asimilare. De la mine nu, în niciun caz, spuse 
zâmbind şi, preţ de o clipă, păru că uitase de ce vorbeau 
despre aşa ceva tocmai acum, apoi îşi aminti şi zâmbetul 
pieri numaidecât. 

— Şi ce-a făcut când şi-a terminat studiile? 

— Primul lui loc de muncă a fost la firma aia de revizii, 
parcă? Signe se întoarse spre soţul ei şi acesta îşi încreţi 
fruntea. 

— Da, cred, dar nu-mi amintesc nici dacă mă pici cu 
ceară cum se numea. Era o firmă americană, dar n-a lucrat 
acolo decât câţiva ani. Nu i-a plăcut niciodată prea tare. 


Prea multe cifre şi prea puţini oameni, ne-a spus. 

— Şi după asta? 

Cafeaua lui Patrik se răcise, dar continuă să bea din ea 
oricum. 

— A lucrat în mai multe locuri. Pot să aflu numele fir- 
melor dacă vă interesează în detaliu. Ştiu că în ultimii patru 
ani a fost responsabil pentru departamentul economic la o 
organizaţie nonprofit. Fristad se numeşte. 

— Ce fel de organizaţie? 

— E o ONG care oferă sprijin femeilor care au fugit de 
lângă parteneri violenţi. Le ajută să-şi pună din nou viaţa în 
ordine. Lui Matte îi plăcea mult să lucreze acolo. Nu mai 
vorbea decât despre asta. 

— Şi cum se face c-a plecat de acolo? 

Gunnar şi Signe se uitară unul la celălalt. Patrik îşi dădu 
seama că se întrebau acelaşi lucru. 

— Da, ne-am gândit că are de-a face cu ce i s-a întâm- 
plat. Poate că se simţea în pericol în oraşul ăla, spuse 
Gunnar. 

— Păi, nici aici n-a fost în siguranţă până la urmă, spuse 
Signe. 

Nu, se gândi Patrik, se pare că n-a fost deloc. Oricare ar fi 
fost motivul pentru care se mutase de la Göteborg, violenţa 
îl ajunsese din urmă. 

— Cât timp a stat internat după incident? 

— Trei săptămâni, pare-mi-se, spuse Gunnar. Am rămas 
şocaţi când l-am văzut la Sahlgrenska. 

— Arată-i pozele, spuse încet Signe. 

Gunnar se ridică şi se duse în camera de zi. Se întoarse la 
masă cu o cutie. 

— De fapt, nici nu ştiu de ce le-am păstrat. Nu e ca şi 
când ai vrea să le scoţi şi să te uiţi la ele, spuse şi scoase 
din cutie, cu degetele lui aspre, câteva fotografii. 

— Pot să mă uit? 

Patrik întinse mâna şi Gunnar îi dădu teancul subţire. 

— Aoleu! 

Nu se putuse abţine, văzând fotografiile cu Mats Sverin 
pe patul de spital. Era de nerecunoscut, în comparaţie cu 


pozele din camera de zi. Toată faţa, de fapt tot capul îi era 
umflat. Şi colorat în diferite nuanţe de albastru şi roşu. 

— Da. 

Gunnar îşi feri privirea. 

— Ne-au spus c-ar fi putut avea urmări şi mai grave. Dar 
a avut ceva noroc în tot nenorocul. 

Signe clipi, ca să înlăture lacrimile. 

— Şi din câte am înţeles, nu i-au prins pe răufăcători? 

— Nu. Credeţi că are vreo legătură cu ce i s-a întâmplat 
lui Matte? Doar erau nişte străini de pe stradă. O bandă de 
derbedei. l-a spus unuia dintre ei să nu-şi facă nevoile în 
faţa porţii lui. Nu-i mai văzuse niciodată, aşa ne-a zis. De ce 
să-i fi...? 

Vocea lui Signe deveni ascuţită. 

Gunnar o mângâie liniştitor pe braţ. 

— Incă nu se ştie nimic. Poliţia vrea doar să adune cât 
mai multe informaţii. 

— Aşa este, spuse Patrik. Deocamdată nu vrem să ne 
dăm cu părerea. Vrem doar să ştim mai multe despre Mats 
şi despre viaţa lui. Soţul dumneavoastră spunea că, din 
câte ştie, Mats nu avea prietenă? o întrebă pe Signe. 

— Nu, partea asta o păstra pentru el, spuse Signe. Sin- 
ceră să fiu, m-am resemnat în privinţa nepoților, zise, dar 
când îşi dădu seama de adevăr, că toată speranţa fusese în 
zadar, lacrimile începură iarăşi să-i curgă. 

Gunnar îi strânse mâna. 

— Cred că a avut pe cineva în Göteborg, continuă Signe, 
cu vocea îngroşată de plâns. El nu ne-a spus nimic, dar mi- 
a lăsat impresia asta. Şi uneori hainele lui miroseau a 
parfum când venea la noi în vizită. Acelaşi parfum de 
fiecare dată. 

— Dar nu v-a spus niciun nume? întrebă Patrik. 

— Nu, niciodată, şi nu pot să spun că Signe nu l-a bătut la 
cap cu întrebări, zâmbi Gunnar. 

— Da, dar nu-mi dădeam seama de ce era aşa mare se- 
cret. Doar nu se întâmpla nimic dacă o lua cu el şi ne-o 
prezenta într-un weekend, când era acasă. Putem să ne 
comportăm frumos dacă ne străduim. 


Gunnar scutură din cap. 

— E un subiect mai delicat, după cum vedeţi. 

— Aveaţi impresia că femeia asta a rămas în viaţa lui 
Mats şi după ce s-a întors la Fjällbacka? Oricine ar fi fost... 

— Păi... 

Gunnar o privi întrebător pe Signe. 

— Nu, spuse aceasta pe un ton hotărât. O mamă simte 
aşa ceva. Şi aproape c-aş spune că n-a avut pe nimeni. 

— Eu nu cred c-a uitat-o vreodată pe Annie, interveni 
Gunnar. 

— Ce vorbeşti? E o poveste de o sută de ani. Erau nişte 
copii pe atunci. 

— N-are nicio importanţă. Între el şi Annie era ceva 
special. Aşa mi s-a părut mereu şi cred că Matte... Doar ai 
văzut cum a reacţionat când i-am spus că s-a întors? 

— Da, dar câţi ani aveau? Şapteşpe, optâşpe. 

— Eu rămân ferm, spuse Gunnar ridicând bărbia. Şi voia 
să se ducă s-o viziteze. 

— Scuzaţi-mă, interveni Patrik. Cine e Annie? 

— Annie Wester. Matte şi ea au copilărit împreună. Au 
fost colegi de clasă cu soţia ta, apropo. Şi Matte, şi Annie. 

Gunnar părea că se jenează că o cunoştea pe Erica. Dar 
Patrik nu se miră. Pe lângă faptul că locuitorii din Fjällbacka 
se cunoşteau între ei, toţi o ştiau pe Erica după succesele 
pe care le avusese cu romanele ei. 

— Locuieşte tot aici? 

— Nu, a plecat de mult. S-a mutat la Stockholm şi Matte 
nu a mai vorbit cu ea de atunci. Dar e proprietara unei 
insule de aici. Grăskăr se numeşte. 

— Şi credeţi că Mats s-a dus la ea? 

— Nu ştiu dacă a apucat, spuse Gunnar. Dar nu trebuie 
decât s-o sunaţi pe Annie şi s-o întrebaţi. 

Se ridică şi aduse un bileţel de pe frigider. 

— Uitaţi numărul ei de mobil. Nu ştiu cât are de gând să 
stea acolo. E cu băieţelul ei. 

— Obişnuieşte să vină aici? 

— Nu, ne-am mirat şi noi, să ştiţi. Aproape că n-a fost aici 
de când s-a mutat la Stockholm, şi asta s-a întâmplat cu 


mulţi ani în urmă. Bunicul ei a fost cel care a cumpărat 
insula, demult de tot, şi Annie e singura care a rămas, 
pentru că nu mai are fraţi sau surori. Am ajutat-o cu în- 
treţinerea casei, dar dacă nu face nimeni nimic, farul o să 
se prăbuşească în curând. 

— Farul? 

— Da, e un far vechi de prin 1800 pe insulă. Şi o singură 
casă. Paznicul farului a locuit şi el acolo, cu familia. 

— Pare o viaţă cam singuratică, spuse Patrik şi se 
strâmbă după ultimul strop de cafea rece. 

— Singuratică sau liniştită şi frumoasă, depinde de per- 
spectivă, spuse Signe. Dar eu una n-aş putea să petrec 
nicio noapte acolo singură. 

— Nu tu ziceai că sunt prostii şi superstiții bătrâneşti? 
spuse Gunnar. 

— Ce anume? întrebă Patrik curios. 

— Oamenii numeau insula Gastholm. Conform celor de 
pe aici, e pentru că cei care mor acolo n-o părăsesc 
niciodată, spuse Gunnar. 

— E bântuită, sau cum? 

— Ei, oamenii vorbesc multe prostii, pufni Signe. 

— Oricum, o s-o sun pe Annie. Mulţumesc mult pentru 
prăjituri şi cafea şi pentru c-aţi avut amabilitatea de-a sta 
de vorbă cu mine. 

Patrik se ridică şi împinse scaunul sub masă. 

— Ne-a făcut bine să vorbim despre el, spuse Signe cu 
voce slabă. 

— Pot să împrumut astea? Patrik arătă spre fotografiile 
de la Sahlgrenska. Promit c-o să am grijă de ele. 

— Puteţi să le luaţi, spuse Gunnar şi îi înmână copiile lui 
Patrik. Avem o cameră din aia digitală, aşa că le am şi-n 
calculator. 

— Mulţumesc, răspunse Patrik şi strecură cu grijă foto- 
grafiile în geantă. 

Signe şi Gunnar îl conduseră amândoi la uşă. Când urcă 
în maşină, îşi imagină fotografiile cu Mats Sverin ca 
bebeluş, adolescent şi adult. Hotări să se ducă acasă şi să 
ia prânzul. Simţea o nevoie acută de a-i pupa pe gemeni. 


— Ce face băiatul lui bunicu'? 

Şi Mellberg plecase acasă pentru prânz. De îndată ce 
intră pe uşă, îl smulse pe Leo din braţele Ritei şi începu să-l 
arunce în sus, făcându-l să ţipe şi să râdă în acelaşi timp. 

— Da, tipic. Bunica n-are decât să îşi ia tălpăşiţa când 
apare bunicul. 

Rita făcu o faţă amărâtă, apoi se apropie şi-i sărută pe 
amândoi pe obrajii bucălaţi. 

Intre Bertil şi Leo exista o legătură specială de când Bertil 
fusese prezent la naşterea lui Leo, şi nimic n-ar fi putut s-o 
bucure mai mult pe Rita. Dar se simţise totuşi uşurată când 
Bertil acceptase să lucreze din nou cu normă întreagă. 
Fusese o idee bună s-o ajute pe Paula, dar oricât l-ar fi iubit 
pe eroul ei atipic, nu-şi făcea iluzii legate de capacitatea lui 
de decizie, care între timp se deteriorase şi mai mult. 

— Ce avem la prânz? 

Mellberg aşeză cu grijă băiatul în scaunul pentru copii şi îi 
legă o bavetă în jurul gâtului. 

— Pui şi salsa din aia făcută de mine, de care-ţi place ţie. 

Mellberg mormăi, mulţumit. Tocăniţa cu mărar şi cartofi 
fusese cea mai exotică mâncare din viaţa lui de până 
atunci, dar Rita reuşise să-l convertească. Salsa făcută de 
ea era atât de picantă, încât simţea că-i ia smalţul de pe 
dinţi, dar îi plăcea. 

— Ai stat târziu ieri, spuse femeia aşezând o farfurie cu 
mâncare mai puţin picantă, pe care o gătise pentru Leo, şi-l 
lăsă pe Bertil să-l hrănească. 

— Da, am pornit iar toate motoarele. Paula şi băieţii sunt 
pe teren, dar Hedström avea dreptate, e nevoie şi de 
cineva care să rămână la birou, cineva care ştie să facă 
faţă stresului. Şi nimeni nu-i mai potrivit pentru sarcina asta 
grea decât eu. 

Strecură o îmbucătură puţin cam mare în gura lui Leo, 
care izbuti să scuipe jumătate. 

Rita se abţinu să nu zâmbească. Se pare că Patrik reuşise 
să-l păcălească din nou pe şeful lui. li plăcea de Hedström. 
II trata exact cum trebuia pe Bertil. Cu răbdare, diplomaţie 


şi un anumit grad de linguşeală puteai să faci ce voiai cu el. 
Aşa proceda şi ea pentru ca viaţa lor de aici, de acasă, să 
decurgă cât se putea de lin. 

— Săracul de tine, o să ai destule pe cap, spuse şi-l servi 
cu o porţie zdravănă de pui şi de salsa. 

Farfuria lui Leo era goală. Mellberg începu şi el să 
înfulece. După câteva porţii, se lăsă mulţumit pe spate şi se 
bătu pe burtă. 

— A fost tare bună. Dar ştii ce ar merge perfect acum, 
Leo, amice? spuse ridicându-se şi o luă spre frigider. 

Rita îşi dădu seama c-ar trebui să-l oprească, dar în clipa 
aceea n-avu inimă s-o facă. Il lăsă să scoată trei îngheţate 
Magnum mari, pe care le împărţi vesel. Leo abia se vedea 
de după îngheţata lui. Dacă Bertil avea s-o ţină tot aşa, 
băiatul avea să fie la fel de lat pe cât era de lung. Dar era 
dispusă ca în ziua aceea să facă o excepţie. 


Fjällbacka, 1870 


Femeia se ghemui mai aproape de Karl. Acesta stătea 
lipit de perete, cu izmenele lungi şi tricoul pe el. Peste 
câteva ore trebuia să se trezească şi să-i ia locul lui Julian la 
far. Emelie puse încet o mână pe piciorul lui. II mângâie de- 
a lungul pulpei cu degete tremurânde. Nu ea ar fi trebuit să 
ia inițiativa, dar ceva nu era în regulă. De ce n-o atingea? 
De fapt, abia dacă-i arunca două cuvinte. Mormăia doar un 
„săru-mâna pentru masă” înainte de-a se ridica. In rest, 
parcă se uita prin ea. Ca şi cum ar fi fost făcută din sticlă şi 
trecea neobservată. 

Oricum, Karl nu prea stătea mult prin casă. Când era 
treaz, zăbovea mai mult în far sau deretica pe lângă casă 
sau barcă. Ori pleca în larg. Ea stătea singură cuc acasă şi- 
şi termina repede treburile casnice. Apoi îi rămâneau ore 
lungi de umplut şi începuse să creadă că avea să 
înnebunească în curând. Dacă ar fi făcut un copil, ar mai fi 
avut un suflet lângă ea şi pe cineva căruia să i se dedice. 
Atunci n-ar fi interesat-o deloc că soțul ei muncea de 
dimineaţa până seara târziu sau că nu vorbea cu ea. De-ar 
fi avut unul mic, cu care să-şi ocupe timpul. 

Dar, după perioada petrecută la fermă, ştia că trebuiau 
să se întâmple anumite lucruri ca o femeie şi un bărbat să 
aibă un copil. Lucruri care nu se întâmplaseră încă. De asta 
îşi strecurase mâna între picioarele lui Karl şi-i mângâia 
pulpele. Cu inima zvâcnindu-i în piept de nervozitate şi de 
excitare, Îşi lăsă mâna să alunece, lent, spre prohabul lui. 


Karl tresări şi se ridică în şezut. 

— Ce-ti veni? 

Ochii lui scăpărau negri, cum nu-i mai văzuse niciodată, 
şi Emelie îşi retrase repede mâna. 

— Am crezut că... mă gândeam doar... 

Nu-i veneau cuvintele. Cum să-i explice ceva atât de 
evident? Ceva ce ar fi trebuit să-i fie clar şi lui: era ciudat că 
după trei luni de căsnicie nu se apropiase niciodată de ea. 
Simti cum în ochi îi năvălesc lacrimi. 

— Mai bine dorm în far. Că văd c-aici n-are pace omu”. 

Karl se strecură pe lângă ea, îşi puse hainele şi cobori 
furtunos scările. 

Emelie se simţea de parcă ar fi fost pălmuită. Chiar dacă 
o ignorase până atunci, măcar nu-i vorbise pe tonul ăsta. 
Dur, rece şi disprețuitor. De parcă ar fi fost o târâtoare care 
apăruse de undeva de sub o piatră, aşa o privise. 

Cu lacrimile prelingânadu-i-se pe obraji, Emelie se apropie 
de fereastră şi privi afară. Pe insulă bătea un vânt puternic 
şi Karl fu nevoit să dea piept cu el ca să ajungă la far. 
Deschise uşa cu un gest smucit şi intră. Apoi îl văzu prin 
geamul turnului, unde lumina farului îl preschimbă într-o 
umbră. 

Se întinse din nou pe pat şi plânse. Casa scârțâia şi tros- 
nea. Emelie avea impresia c-o să se ridice şi-o să plutească 
deasupra insulelor, afară, în pustiul cenuşiu. Dar nu i se 
părea înfricoşător. Mai bine să-şi ia zborul, nu conta unde, 
decât să stea aici. 

Cineva o mângâie pe obraz, exact în locul unde cuvintele 
lui Karl o izbiseră ca o palmă. Emelie tresări. Nu era nimeni 
acolo. Trase pătura până în bărbie şi se holbă spre colțurile 
întunecate ale camerei. Păreau goale. Se întinse din nou. 
Sigur îşi închipuise. La fel ca toate zgomotele alea ciudate 
pe care le auzise de când venise pe insulă. Şi uşile 
dulapurilor care se deschideau, deşi era sigură că le 
închisese, sau zaharnița, care, în mod inexplicabil, se 
mutase de pe masa de bucătărie pe blatul de lucru. Toate 
astea musai că erau închipuiri. Probabil că imaginația ei şi 
pustietatea de pe insulă îi jucau feste. 


La parter se auzi un scaun scârțâind. Emelie se ridică în 
capul oaselor, cu respiraţia întretăiată. Cuvintele bătrânei îi 
răsunau în urechi, cuvinte pe care reuşise să le uite în lunile 
din urmă. Nu voia să coboare şi să verifice, nu voia să ştie 
ce se afla acolo jos sau ce era acel ceva sau cineva care 
tocmai o mângâiase pe obraz. 

Işi trase pătura peste cap, tremurând, şi se ascunse ca 
un copil ce se teme de pericole necunoscute. Zăcu acolo, 
fără să poată dormi, până când se lumină de ziuă. Nu se 
mai auzi niciun sunet. 


— Ce părere ai despre chestia asta? întrebă Paula. Ea şi 
Gösta cumpăraseră ceva de mâncare de la Konsum şi 
stăteau în bucătăria secţiei. 

— De ciudat e ciudat, asta-i clar, spuse Gösta şi luă o 
îmbucătură din peştele lui gratinat. Se pare că nimeni nu 
ştie nimic despre viaţa privată a lui Sverin. Şi, cu toate 
astea, toată lumea pare să-l fi plăcut şi zice c-a fost o per- 
soană sociabilă. Nu reuşesc să-mi fac o imagine. 

— Imm, exact la fel mă gândesc şi eu. Cum să ţii secret 
tot ce n-are legătură cu serviciul? Cineva i-o fi pus o în- 
trebare sau ceva la vreun prânz sau în pauză? 

— Ei, nu că tu erai mai brează la început. 

Paula se înroşi. 

— Aşa e, ai dreptate. Şi asta şi zic. În ceea ce mă 
priveşte, tăceam pentru că ştiam că ascund ceva ce nu 
voiam să se afle. Habar n-aveam cum o să reacţionaţi când 
o să aflaţi că trăiesc cu o femeie. Problema e: oare ce voia 
să ascundă Mats Sverin? 

— O să aflăm noi, într-un fel sau altul. 

Paula simţi că o loveşte ceva peste picioare. Ernst 
simţise mirosul de mâncare şi stătea acum proţăpit lângă 
ea, plin de aşteptări. 

— Imi pare rău, băiatu'. Ai pariat pe cine nu trebuie. N- 
am decât salată. 

Dar Ernst rămase pe loc privind-o rugător, şi Paula îşi 
dădu seama că trebuia să-i arate. Scoase o frunză de salată 
din recipientul de plastic şi i-l întinse. Câinele îşi flutură 
coada voios, dar după ce mirosi frunza se uită la ea cu ochi 


dezamăgiţi şi îi întoarse fundul, demonstrativ. Apoi îl luă în 
primire pe Gösta care întinse mâna după o prăjitură şi i-o 
strecură la repezeală pe furiş pe sub masă. 

— Să nu crezi că-i faci un serviciu, spuse Paula. Nu numai 
c-o să se îngraşe ca un purcel, dar o să se şi îmbolnăvească 
dacă tu şi Bertil continuaţi să-i daţi prostii din astea. Dacă 
mama nu ar fi făcut mişcare cu el ca o nebună, ar fi murit 
de mult. 

— Da, da, ştiu. Dar când îl văd cu privirea aia... 

— Hm. 

Paula îi aruncă lui Gösta o privire severă. 

— Să sperăm că Martin şi Patrik au aflat ceva mai de 
Doamne-ajută, spuse Gösta schimbând iute subiectul. 
Pentru că nu suntem cu mult mai deştepţi azi faţă de ieri. 

— Nu, nu cu mult. 

Paula amuţi preţ de o secundă. 

— E oribil dacă te gândeşti mai bine. Să te împuşte în 
propria ta casă, unde ar trebui să te simţi cel mai în 
siguranţă. 

— Eu zic că a fost cineva cunoscut. Uşa nu era spartă şi 
asta înseamnă că i-a dat drumul chiar el. 

— Şi mai rău, spuse Paula. Să fii împuşcat acasă de ci- 
neva pe care-l cunoşti. 

— Mă rog, nu neapărat de un cunoscut. Am citit o gră- 
madă în ziar despre indivizi care sună la uşă, cică vor să 
dea un telefon, după care fură tot ce găsesc. 

Gösta înfipse furculita în ultima bucată de peşte din 
cutie. 

— Da, dar ăştia tâlhăresc de obicei bătrâni. Nu pe cineva 
tânăr şi puternic precum Mats Sverin. 

— Aici ai dreptate. Dar nu ai cum să excluzi şi varianta 
asta. 

— N-avem decât să-i aşteptăm pe Martin şi pe Patrik. Să 
vedem ce-au mai găsit. 

Paula puse tacâmurile pe masă şi se ridică. 

— Vrei cafea după masă? 

— Da, mulţumesc, spuse Gösta şi-i mai strecură o pră- 
jitură lui Ernst. Fu răsplătit cu o limbă umedă pe mână. 


— Ah, chiar aveam nevoie de asta. 

Erling gemu tare, întins pe prici. 

Degetele lui Vivianne îl frământau cu gesturi experi- 
mentate şi Erling simţi cum se relaxează din ce în ce mai 
mult. Atâtea responsabilităţi îşi lăsau amprenta pe corpul 
lui. 

— Ăsta e tratamentul pe care o să-l oferim? întrebă cu 
capul ascuns în deschizătura din patul de masaj. 

— Ăsta e masajul clasic, e unul dintre masajele din 
ofertă. Şi o să avem masaj thailandez şi tratamente cu 
pietre fierbinţi. Şi o să poţi să alegi între masaj pe întregul 
corp sau doar pe spate. 

Vivianne continuă să-l maseze în timp ce-i vorbea pe un 
ton calm, cu efect de somnifer. 

— Minunat, absolut minunat. 

— Şi apoi o să le oferim o grămadă de tratamente spe- 
ciale, pe lângă oferta de bază. Gomaj cu sare şi iarbă de 
mare, fototerapie, tratamente faciale cu alge şi aşa mai 
departe. O să avem de toate. Dar asta o ştii deja, că doar ai 
citit prospectul. 

— Da, dar e ca o muzică pentru urechile mele. Şi perso- 
nalul? Aveţi echipa completă? 

Simţi cum se moleşeşte din cauza masajului, a luminii 
discrete şi a vocii lui Vivianne. 

— Personalul va fi în curând instruit şi gata de muncă. De 
partea asta mă ocup eu singură. Am angajat oameni foarte 
pricepuţi, tineri, entuziaşti şi ambiţioşi. 

— Minunat, minunat, spuse din nou Erling şi scoase un 
oftat prelung şi satisfăcut. O să fie un succes, simt asta. 

Se strâmbă puţin când Vivianne apăsă pe un punct 
dureros de pe spatele lui. 

— Eşti puţin încordat aici, spuse ea şi continuă să maseze 
punctul. 

— Doare, spuse el şi se trezi brusc. 

— Răul trebuie alungat prin rău, spuse Vivianne apăsând 
şi mai tare, astfel că Erling se auzi cum începe să ţipe. Nu- 
mi vine să cred cât erai de încordat. 


— Asta probabil din cauza celor întâmplate cu Mats, 
spuse Erling cu o voce chinuită. Îl duruse atât de tare, încât 
simţise că îi dau lacrimile. 

— Poliţia a fost pe la noi la birou înainte de masă şi ne-a 
pus câteva întrebări, mi s-a părut oribil. 

Vivianne înmărmuri în mijlocul gestului. 

— Ce v-au întrebat? 

Erling profită de Ocazie ca să respire, bucuros că durerea 
a încetat, chiar dacă doar pentru moment. 

— Mai ales despre cum era Mats la serviciu. Ce ştiam 
despre el, dacă îşi făcea treaba, din astea. 

— Şi voi ce-aţi răspuns? întrebă Vivianne şi începu să-l 
maseze din nou. 

Din fericire, abandonase punctul dureros. 

— Păi, nu prea aveam multe de spus. Doar ştii cât era de 
retras, nimeni nu ştia cum era ca om. Dar m-am uitat peste 
rapoartele lui, azi ,„după-masă, şi pot să spun că-şi ţinea 
lucrurile în ordine. Asta îmi uşurează treaba până când o să 
găsim un economist. 

— O să te descurci de minune, spuse Vivianne şi-i masă 
ceafa într-un fel care-i făcea pielea ca de găină. Deci zici că 
n-a lăsat în urmă nimic dubios? 

— Nu, din câte am văzut, totul era în regulă. 

Simţi cum aţipeşte din nou. Degetele Viviannei continuau 
să lucreze. 


Dan stătea la masa din bucătărie şi se uita ţintă pe 
geam. In casă era linişte. Copiii erau la şcoală şi la grădi- 
niţă. Incepuse să lucreze şi el, dar azi avea liber. Aproape 
că şi-ar fi dorit să nu fie aşa. În ultimul timp începea să-l 
doară stomacul în drum spre casă, pentru că vederea casei 
îi aducea aminte de ce pierduseră. Nu doar de copil, ci şi de 
viaţa pe care o avuseseră împreună. În adâncul sufletului 
începuse să creadă că totul era pierdut şi nu exista nicio 
cale de întoarcere; nu ştia încotro s-o apuce. Nu îi stătea în 
fire, dar de data asta simţea că era complet neajutorat şi 
ura sentimentul. 

II durea inima pentru Emma şi Adrian. La fel ca el, nici ei 


nu înțelegeau de ce nu se dă jos din pat mama lor, de ce nu 
vorbeşte cu ei, de ce nu-i pupă şi nu se uită la desenele sau 
puzzle-urile lor. Sau poate că nu înțelegeau nici cât el. Ştiau 
că fusese implicată într-un accident şi că fratele lor mai mic 
plecase în rai. Dar de ce stătea mama în pat şi se holba pe 
geam tot timpul, asta n-o mai înțelegeau. Nimic din ce 
făcea sau spunea nu reuşea să umple golul lăsat de Anna. Il 
plăceau, dar îşi iubeau mai mult mama. 

Zi după zi, Emma devenea mai introvertită şi Adrian mai 
extrovertit. Amândoi reacţionau, dar în moduri diametral 
opuse. Fusese sunat de la grădiniţă şi aflase că Adrian se 
bătea şi îi muşca pe ceilalţi copii. Şi învăţătoarea Emmei îi 
spusese cât se schimbase fata, cât de tăcută era în timpul 
orelor, faţă de cât de energică şi de veselă obişnuia să fie 
cândva. Dar el ce să facă? Aveau nevoie de Anna, nu de el. 
Pe cele trei fete ale lui reuşea să le consoleze. Veneau la el, 
îi puneau întrebări şi-l îmbrăţişau. Erau triste şi nedumerite 
şi ele, dar nu ca Emma şi Adrian. În plus, fiicele lui locuiau o 
săptămână la el, o săptămână la mama lor, Pernilla, unde 
nu trebuiau să înfrunte mâhnirea şi doliul care se întindeau 
peste întreaga sa prezenţă ca o pătură umedă şi grea. 

Pernilla fusese de mare ajutor. Divorțul nu decursese fără 
fricţiuni, dar de când cu accidentul se purta minunat cu ei. 
Ei i se datora că Lisen, Belinda şi Mălin se simțeau atât de 
bine. Emma şi Adrian n-aveau pe nimeni. Erica îşi dăduse 
silinţa, desigur, dar era ocupată până peste cap cu gemenii 
şi n-avea timp să se îngrijească şi de ei. Îşi dădea seama de 
asta şi îi aprecie eforturile. 

Până la urmă, Emma, Adrian şi el erau singuri cu frica lor 
paralizantă. Toţi se temeau de ce avea să se aleagă de 
Anna. Uneori se întreba dacă avea să zacă în pat şi să se 
uite pe fereastră tot restul vieţii. Îşi imagina cum săptă- 
mânile se transformau în luni şi apoi în ani, în timp ce Anna 
zăcea acolo şi îmbătrânea încet. Ştia că e prăpăstios când 
gândeşte în felul ăsta. Medicii ziceau că Anna avea să-şi 
revină încet-încet din depresia asta, dar că avea nevoie de 
timp. Problema era că nu-i credea. Trecuseră deja câteva 
luni de la accident şi Anna părea să se retragă din ce în ce 


mai mult din realitatea înconjurătoare. 

În faţa geamului de la bucătărie, câţiva piţigoi ciuguleau 
din hrana pentru păsări pusă în copaci de fete, care se 
încăpăţânau să îi hrănească în ciuda anotimpului călduros. 
Îi urmări cu privirea şi se gândi cu invidie la cât de lipsită de 
griji le era viaţa. Că nu trebuiau să se preocupe decât de 
cele mai banale lucruri precum hrana, somnul şi 
reproducerea. Nu tu sentimente, nu tu relaţii complicate. O 
viaţă lipsită de tristeţe. 

Gândul îi zbură la Matte. Erica sunase şi-i povestise totul. 
Dan îi cunoştea bine pe părinţii lui. El şi Gunnar ieşiseră cu 
barca de multe ori şi Gunnar îi povestise deseori, plin de 
mândrie, despre fiul lui. Dan ştia şi cine era Matte. Fusese 
coleg de clasă cu Erica, într-o clasă paralelă cu cea a lui 
Dan, dar nu prieteni apropiaţi. Gunnar şi Signe trebuie că 
erau de neconsolat. Gândul acesta îi schimbă perspectiva 
asupra propriei tristeţi. Dacă pierderea unui fiu pe care nu 
l-ai cunoscut putea să doară atât de mult, oare cât de tare 
te afecta pierderea unuia pe care îl ştii de-o viaţă şi pe care 
l-ai văzut crescând? 

Piţigoii îşi luară zborul, speriaţi. Nu în aceeaşi direcţie, ci 
se împrăştiară care încotro. În clipa următoare, Dan 
înţelese de ce. Pisica vecinului se apropiase tiptil şi se uita 
acum ţintă la coroana copacului. Dar de data asta avea să 
rămână fără pradă. 

Dan se ridică. N-avea de gând să zacă aici. Trebuia să 
stea de vorbă cu Anna din nou, să o facă să se ridice şi să 
învie din morţi. Urcă agale scările. 


— Şi tu ce ai aflat, Martin? întrebă Patrik şi se aplecă în 
scaun. Echipa se adunase din nou în bucătărie pentru o 
recapitulare. 

Martin scutură din cap. 

— Nu prea multe. Am reuşit să dau de majoritatea celor 
pe care i-am ratat ieri, dar lumea n-a văzut sau auzit nimic. 
În afară, poate, de..., spuse ezitant. 

— Da? făcu Patrik şi toate privirile se îndreptară spre 
Martin. 


— Nu ştiu dacă merită amintit. Moşul ăla e sonat rău. 

— Să auzim. 

— OK. E un moş, Grip pare-mi-se că-l chema, stă pe ace- 
laşi palier cu Sverin. Cum spuneam, pare un pic dus cu 
pluta, spuse Martin bătând cu degetul arătător în tâmplă, şi 
are dubios de multe pisici în casă, însă... 

Martin trase aer în piept. 

— Grip zice că una dintre pisicile lui a văzut o maşină 
sâmbătă dimineaţa. Cam pe la aceeaşi oră la care vecinul 
Leandersson a fost trezit de ceva ce putea fi o împuşcătură, 
adică. 

Gosta pufni: 

— Pisica a văzut o maşină, zici? 

— Taci, G5sta, spuse Patrik. Continuă. Ce-a mai spus? 

— Păi, cam atât. Nu prea l-am luat în serios. V-am zis că 
părea cam nebun. 

— Copiii şi nebunii spun tot timpul adevărul, bâigui 
Annika în timp ce îşi lua notițe. 

Martin ridică din umeri, abătut. 

— Da, ei, mai multe n-am reuşit să aflu. 

— Ai făcut o treabă bună, îl încurajă Patrik. Nu e deloc 
uşor să baţi la uşi. Oamenii ori au auzit şi văzut prea multe, 
ori nimic. 

— Da, ne-ar uşura mult treaba dacă n-am avea de-a face 
cu tot felul de martori, mormăi Gösta. 

— Dar voi ce-aţi făcut? se întoarse Patrik spre Gösta şi 
Paula, care stăteau unul lângă celălalt la masa din 
bucătărie. 

Paula scutură din cap. 

— Nu prea avem cu ce să ne lăudăm nici noi, din păcate. 
Mats Sverin nu pare să fi avut o viaţă privată, dacă e să ne 
luăm după colegii lui de serviciu. În orice caz, nimeni n-a 
auzit nimic. Nu le-a povestit niciodată despre vreun hobby, 
prieteni sau iubite. Şi, totuşi, lumea îl descrie drept 
prietenos şi sociabil. E greu să-ţi faci o idee clară. 

— Le-a povestit ceva despre perioada cât a stat la 
Goteborg? 

— Nu, nimic, scutură din cap Gösta. Cum spunea şi Paula, 


pare că n-a vorbit cu nimeni decât despre job şi alte 
banalităţi. 

— Ştiau ceva despre faza cu bătaia? 

Patrik se ridică şi începu să toarne cafea în ceştile 
colegilor lui. 

— Păi, nu prea, spuse Paula. Mats le-a spus că a căzut cu 
bicicleta şi că a trebuit să se interneze un timp. Ceea ce nu 
era tocmai adevărat, după cum ştim. 

— Şi jobul? Ceva dubioşenii? întrebă Patrik şi puse bolul 
la loc. 

— Se pare că se descurca de minune la serviciu. Colegii 
lui erau foarte mulţumiţi de munca pe care o presta. Lumea 
vorbeşte despre el ca despre cea mai mare achiziţie, vă 
daţi seama, un economist ca el, cu experienţă, tocmai de la 
Göteborg. În plus, era legat de locul ăsta. 

Gösta duse ceaşca la buze, dar îşi fripse limba. 

— Au, la dracu'! 

— Deci n-avem niciun indiciu pe care să pornim? 

— Nu, nimic, din câte am aflat noi, spuse Paula, arătând 
la fel de dezamăgită ca Martin cu câteva minute în urmă. 

— Atunci n-avem decât să ne mulţumim cu ce este. O să 
avem sigur ocazia să-i vizităm din nou. Am fost şi eu la 
părinţii lui Mats, dar mare lucru n-am aflat. Se pare că nici 
măcar faţă de ei nu era mai deschis. Dar am auzit că a avut 
o prietenă care acum e pe Grăskăr, undeva în arhipelag, şi 
Gunnar zicea că Mats avea de gând s-o viziteze. O să iau 
legătura cu ea cât de curând. 

Patrik puse pe masă fotografiile de la Sahlgrenska. 

— Şi mi-au mai dat pozele astea. 

Fotografiile începură să circule. 

— Isuse, spuse Mellberg. A luat-o pe cocoaşă, nu glumă. 

— Da, e vorba despre vătămare corporală deosebit de 
gravă, dacă e să ne luăm după poze. Ceea ce nu înseamnă 
neapărat că are de-a face cu ce i s-a întâmplat mai târziu, 
dar mă gândeam să verific mai amănunţit ce şi cum. O să 
cer fişa lui de la spital şi vreau să văd ce au scris în 
procesul-verbal, dacă există vreunul. In plus, trebuie să-i 
contactăm pe cei de la acea ONG la care a lucrat Mats. E 


interesant şi că ajutau femei maltratate. Poate că găsim un 
motiv acolo? Cel mai bine ar fi să ne deplasăm la Göteborg 
şi să discutăm cu oamenii la faţa locului. 

— Crezi că e necesar? întrebă Mellberg. Nu există nimic 
care să indice c-ar fi fost împuşcat din cauza a ceva cei s-a 
întâmplat la Göteborg. Probabil că-i vorba despre ceva 
local. 

— Având în vedere că n-am aflat mare lucru şi dacă te 
gândeşti şi la cât de discret a fost Sverin în ceea ce priveşte 
viaţa lui de acolo, eu zic că e necesar. Sunt convins. 

Mellberg se încruntă şi căzu pe gânduri. Avea de luat o 
decizie grea. 

— Bine, atunci aşa rămâne, spuse într-un final. Dar sper 
că ne alegem cu ceva mai de Doamne-ajută. Că mâine o să 
lipseşti oricum toată ziua, aproape. 

— O să ne străduim. Mă gândeam s-o iau cu mine pe 
Paula, anunţă Patrik. 

— Şi noi ce facem cât timp lipsiţi? întrebă Martin. 

— Păi, tu şi Annika aţi putea verifica registrul public. Cine 
e Mats Sverin? S-a căsătorit în secret? A divorţat? Are copii? 
Deţine ceva? Are antecedente penale? Tot ce vă trece prin 
cap. 

— Sigur, se face, spuse Annika, aruncând o privire spre 
Martin. 

— Şi tu, Gosta..., chibzui Patrik. Sună-l pe Torbjörn şi 
întreabă-l când putem să  adulmecăm puţin prin 
apartamentul lui Sverin. Şi bate-l la cap şi cu autopsia aia. 
Am avea nevoie de rezultate cât mai repede, în lipsa altor 
indicii. 

— Sigur, spuse Gosta fără prea mare entuziasm. 

— Bertil? Tu ne ţii spatele, nu? 

— Bineînţeles, spuse Mellberg şi se îndreptă de şale. Sunt 
pregătit pentru invazie. 

— Bine. Atunci, mâine ne apucăm de treabă cu forţe noi, 
spuse Patrik şi se ridică semnalând că întrunirea luase 
sfârşit. Se simţea incredibil de obosit. 


Annie tresări. Ceva o trezise. Aţipise pe canapea şi visase 


despre Matte. Încă îi simţea căldura corpului, chiar şi 
înăuntrul ei, îi auzea vocea, atât de neschimbată, atât de 
liniştitoare. Dar Matte nu părea să fi simţit acelaşi lucru şi 
Annie îl înţelesese. Matte o iubise pe Annie cea din trecut. 
Cea de acum îl dezamăgise. 

Nu mai tremura şi n-o mai dureau nici încheieturile. Dar 
era în continuare neliniştită. Simţea furnicături în mâini şi în 
picioare şi asta o făcu să se plimbe de colo-colo prin casă, 
sub privirea nedumerită a lui Sam. 

Măcar de-ar fi avut timp să-i povestească de ce s-au dus 
naibii toate în viaţa ei. li spusese câte ceva cât au stat la 
masa din bucătărie. Câteva lucruri pe care se simţea în 
stare să le pronunţe cu voce tare. Dar nu îi spusese nimic 
despre cea mai mare umilire. Despre lucrurile pe care 
fusese obligată să le facă şi care o modificaseră radical. 

Nu mai era aceeaşi, o ştia prea bine. Matte înţelesese şi 
el, văzuse cât era de stricată pe dinăuntru. 

Annie se ridică în capul oaselor. Avea impresia că nu 
poate să respire. Ridică genunchii până la bărbie şi îi 
cuprinse cu braţele. Era linişte totală, dar, dintr-odată, ceva 
ateriză pe podea. O minge, mingea lui Sam. Annie o privi 
cum se rostogoleşte încet spre ea. Sam nu se jucase nici 
măcar o dată de când erau pe insulă. Oare se trezise şi 
începuse să se joace din nou? Inima îi bătu de câteva ori, 
plină de speranţă, înainte să-şi dea seama că era imposibil. 
Uşa de la camera lui Sam se afla în dreapta ei şi mingea 
venise dinspre stânga, din bucătărie. 

Se ridică greoaie şi intră în bucătărie. Preţ de o clipă se 
sperie de umbrele ce se mişcau pe pereţi şi tavan, dar frica 
dispăru la fel de repede cum apăruse. Fu cuprinsă de un 
calm neaşteptat. Aici nu exista nimeni care să vrea să-i 
facă rău. O simţea clar, fără să ştie de ce sau cum. 

Dintr-un colt întunecat al bucătăriei se auzi un râs 
înfundat. Annie se uită într-acolo şi apucă să-l vadă preţ de 
o secundă. Un băieţel. Dar înainte de-a desluşi mai multe, 
copilul o luă din nou din loc. Alergă spre uşa de la intrare şi 
Annie se repezi după el, fără a sta prea mult pe gânduri. 
Deschise uşa brusc şi simţi vântul împingându-se în trupul 


ei. Ştia că băiatul vrea să fie urmat. 

Alerga spre far. Din când în când se întorcea, de parcă ar 
fi vrut să se asigure că e acolo, în spatele lui. Vântul îi 
răvăşea părul blond, acelaşi vânt care-i tăiase ei respiraţia 
când încercase să alerge după el. 

Uşa farului era grea, dar băiatul dăduse fuga acolo şi 
asta însemna că trebuia să intre. Urcă în grabă scările 
abrupte, îl auzi acolo sus cum se mişca şi chicotea. 

Dar când ajunse în vârf, camera rotundă era goală. 
Băiatul dispăruse, oricine ar fi fost. 


— Ei, cum vă mai merge? 

Erica se cuibări mai aproape de Patrik pe canapea. 

Ajunsese acasă la timp ca să ia cina cu ei, dar copiii 
adormiseră deja. Erica îşi dezmorţi picioarele, căscând, şi le 
ridică pe măsuţa de cafea. 

— Eşti obosită? o întrebă Patrik. 

O mângâie pe braţ, cu privirea aţintită asupra tele- 
vizorului. 

— Ca naiba. 

— Atunci du-te şi culcă-te, iubito. 

O sărută pe obraz cu o privire absentă. 

— Ar trebui, dar nu vreau, spuse ea, privindu-l. Am ne- 
voie şi de nişte activităţi de om matur, de nişte Patrik şi 
Actualităţi, ca schimbare la scutecele cu caca, bluzele cu 
vomă sau gângurit. 

Patrik se întoarse spre ea. 

— E totul în regulă? 

— Da, da, spuse ea. Nu e deloc ca atunci, cu Maja. Dar 
uneori prea mult bine strică. 

— După vară o să preiau comanda, ca să ai timp să scrii. 

— Da, ştiu. In plus, mai e şi concediul. Nu-i nicio pro- 
blemă, am avut o zi proastă, atâta tot. Şi chestia asta cu 
Matte mi s-a părut oribilă. Nu că l-aş fi cunoscut prea bine, 
dar am fost colegi de clasă un timp. Şi în gimnaziu, şi în 
liceu. 

Tăcu un timp. 

— Cum merge cu ancheta? Nu mi-ai spus. 


— Greu, oftă Patrik. Am stat de vorbă cu părinţii lui Mats 
şi cu câţiva colegi de-ai lui, dar se pare c-a fost un fel de lup 
singuratic. Nimeni n-are ceva interesant de spus despre el. 
Ori a fost cel mai plictisitor om de pe lume, ori... 

— Ori ce? întrebă Erica. 

— Ori există nişte lucruri aici pe care nu le cunoaştem. 

— Mie nu mi-a lăsat impresia asta, de tip plictisitor, la 
şcoală. Mai degrabă de copil sociabil şi vesel. Era genul 
popular, genul care urma să reuşească în viaţă, indiferent 
ce carieră ar fi ales. 

— Ah, apropo, tu erai colegă de clasă şi cu prietena lui, 
parcă, sau nu? întrebă Patrik. 

— Cu Annie? Da, aşa e. Dar ea... 

Erica încercă să găsească cuvântul potrivit. 

— Aveai impresia că se crede mai deşteaptă decât restul. 
Nu prea se potrivea cu ceilalţi colegi. Nu mă înţelege greşit, 
şi ea era populară, ea şi Matte erau perechea perfectă. Dar, 
totuşi, am avut mereu impresia că Matte... cum să spun... 
se ţinea după ea ca un căţeluş. Nimeni nu s-a mirat când s- 
a aflat că s-a mutat la Stockholm şi l-a lăsat pe Matte aici. 
El era complet distrus, cred, dar bănuiesc că nu s-a mirat 
nici el. Annie nu părea genul de care poţi să te agăţi. 
Inţelegi ce vreau să zic, sau pare superficial? 

— Nu, am înţeles. 

— De ce mă întrebi de Annie? Ştii doar c-au fost împre- 
ună în liceu. Şi chiar dacă nu-mi place să admit, a trecut o 
eternitate de atunci. 

— Annie e aici. 

Erica îl privi uimită. 

— În Fjăllbacka? N-a mai fost pe aici de nu ştiu când. 

— Nu, dar conform părinţilor lui Mats, a venit, cu fiul, pe 
insula aia pe care o deţine familia ei. 

— Pe Gastholmen? 

Patrik dădu din cap. 

— Aşa îi spune, e drept, dar n-au zis că se numeşte 
altfel? 

— Da, Gråskär, spuse Erica. Dar cei mai mulţi îi spun 
Gastholmen. Se zice că morții... 


— „..nu părăsesc niciodată insula, completă Patrik zâm- 
bind. Mersi, am auzit de superstiţiile din Bohuslän. 

— De unde ştii că-s superstiții? Am dormit acolo într-o 
noapte şi după aia şi eu, şi jumătate din clasă am fost 
convinşi că e bântuită. Era o atmosferă incredibil de ciudată 
şi am auzit şi văzut nişte chestii de am jurat că n-o să mai 
petrecem acolo nicio noapte. 

— Nu prea mă bazez pe fanteziile unor adolescenţi. 

Erica îl îmbrânci într-o parte. 

— Hai, nu mai fi atât de sobru. Nişte fantome, acolo, nu 
strică. 

— Da, poate că ai dreptate. Oricum, va trebui să stau de 
vorbă cu Annie. Părinţii lui Mats ziceau că voia s-o viziteze, 
dar nu erau siguri dacă a şi ajuns. Chiar dacă au fost 
împreună în alte vremuri, sunt sigur că erau încă apropiaţi 
şi poate că i-a povestit ceva despre viaţa lui... 

Patrik părea că gândeşte cu voce tare. 

— Atunci vin şi eu cu tine, spuse Erica. Spune-mi când 
vrei să mergi. O rog pe mama să stea cu copiii. Annie nu te 
cunoaşte, adăugă înainte ca Patrik să protesteze, dar 
măcar cu mine a fost colegă de clasă, chiar dacă n-am fost 
prietene. Poate o conving să vorbească. 

— OK, spuse Patrik pe un ton sceptic. Dar mâine trebuie 
să plec la Göteborg, aşa că rămâne pe vineri. 

— Prea bine, spuse Erica şi se ghemui mulţumită în 
braţele lui. 


Fjällbacka 1870 


— V-a plăcut? 

Emelie îi intreba asta după fiecare masă, cu toate că ştia 
c-o să primească acelaşi răspuns. 

Un mâărâit din partea lui Karl şi încă unul din partea lui 
Julian. Probabil că hrana de pe insulă era cam lipsită de 
varietate, dar asta nu din vina ei. De cele mai multe ori 
gătea ce prindeau Karl şi Julian, care ieşeau des în larg cu 
barca, mai ales macrou şi peşte plat. Şi fiindcă nu-i era 
îngăduit să-i urmeze în Fjällbacka, unde li se permitea să se 
deplaseze de câteva ori pe lună, cumpărături nu prea făcea 
nimeni. 

— Sti, Karl, mă gândeam..., spuse Emelie şi puse 
tacâmurile pe masă fără să înceapă să mănânce. N-aş 
putea să merg cu voi la Fjällbacka, de data asta? N-am mai 
văzut oameni de nu mai ştiu când şi, în plus, m-aş bucura 
tare mult să ajung măcar puțin pe uscat. 

— Nici nu vreau să mă gândesc, spuse Julian aruncânau-i 
acea privire veşnic întunecată. 

— Vorbeam cu Karl, nu cu tine, îi răspunse ea calmă, dar 
simţi cum îi zvâcneşte inima. Era prima oară când 
îndrăznea să-l contrazică. 

Julian pufni şi se uită la Karl. 

— Ai auzit? Crezi că am de gând să înghit din astea de la 
muierea ta? 

Karl cobori obosit privirea în farfurie. 

— Nu putem să te luăm cu noi, spuse şi era clar că, prin 


asta, discuţia se încheiase. Dar singurătatea o exaspera 
într-atât pe Emelie, incât nu se mai putea abtine. 

— De ce? Doar e loc destul în barcă şi m-aş putea ocupa 
de cumpărături, ca să nu mai mâncăm doar macrou cu 
cartofi, zi de zi. N-ar fi bine? 

Julian se albise la față de nervi. Continuă să se holbeze la 
Karl, care se ridică brusc de la masă. 

— Nu vii şi cu asta basta. 

Îşi puse haina şi ieşi afară, înfruntând vântul puternic. 
Uşa se trânti în urma lui. 

Din noaptea aceea, când încercase să se apropie de el, 
Karl o trata cu dispreț. Îi arăta acum, în loc de indiferență, 
un soi de dispreț asemănător cu cel al lui Julian, o dușmănie 
pe care n-o înțelegea şi de care nici nu putea să se apere. 
Chiar atât de oribil să fi fost gestul ei? Emelie încercă să-şi 
aducă aminte cum fusese când îi ceruse mâna. Se 
petrecuse foarte repede, e drept, dar sigur existase ceva 
căldură şi dor în vocea lui. Sau poate că doar i se păruse, 
poate că aşa şi-ar fi dorit să fie? Emelie cobori privirea şi 
fixă tăblia mesei. 

— Vezi ce-ai făcut? spuse Julian şi trânti tacâmurile pe 
farfurie, făcându-le să zăngăne. 

— De ce te porți aşa cu mine? Nu cred să-ți fi făcut vreun 
rău. 

Emelie nu înțelegea cum de prinsese curaj, dar trebuia să 
scape de nodul acela care-i stătea tot timpul în gât. 

Julian nu răspunse. O fixă doar cu ochii-i negri, se ridică şi 
Îl urmă pe Karl. Câteva minute mai târziu, Emelie văzu 
barca depărtându-se de chei. Cei doi plecaseră spre 
Fjällbacka. De fapt, habar n-avea de ce nu i se permitea să 
li se alăture. Compania unei neveste nu era agreată la 
cârciuma lui Abela de pe insula Fior, unde aterizau aproape 
de fiecare dată când făceau turele acelea. Aveau să se 
întoarcă înainte de lăsatul serii, întotdeauna ajungeau 
înapoi la timp ca să se ocupe de far. 

Uşa dulapului se trânti; Emelie sări în sus. Era aproape 
sigură că nu intenționau s-o sperie, dar asta nu o ajuta cu 
nimic. Uşa de la intrare era închisă, aşa că nu putea fi 


vântul. Emelie încremeni, ciulind urechea şi privind în jur. 
Nu se vedea nimic, nu era nimeni în casă. Dar dacă asculta 
bine, se auzea un sunet înfundat undeva departe. Era 
respirația cuiva, respirația liniştită şi regulată a unor fiinţe, 
şi era imposibil de spus de unde venea. Ca şi când casa 
întreagă ar fi respirat. Emelie încercă să-şi dea seama ce 
voiau. Numai că, dintr-odată, vietățile dispărură şi se făcu 
din nou linişte. 

Gândurile lui Emelie reveniră la Karl şi Julian, şi începu să 
spele vasele cu inima grea. Era o nevastă exemplară, şi cu 
toate astea găseau ceva de criticat în tot ce făcea. Şi se 
simţea nespus de singură. Deşi nu era. Începuse să le simtă 
prezența din ce în ce mai des aici, pe insulă. Auzea şi 
simțea lucruri, ca acum. Şi nu se mai temea de ei. Ştia că 
nu voiau să-i facă rău. 

Stând aplecată peste ligheanul plin de vase, cu lacrimile 
picurându-i în apa murdară, simţi o mână pe umăr. O mână 
consolatoare. Emelie nu se întoarse. Ştia că oricum n-ar fi 
văzut pe nimeni. 


Paula se întinse pe pat şi mâna ei atinse părul Johannei. 
O lăsă să se odihnească acolo. Atingerea asta o nelinişti, în 
ultimele luni, atingerile lor păreau ale unor străine. Nu se 
mai întâmpla spontan, ci era ca şi când ar fi trebuit să facă 
un efort conştient. Se iubeau, dar totul devenise tare 
ciudat. 

De fapt, nu era vorba doar de ultimele luni. Dacă era să 
fie sinceră, Paula simţise o schimbare încă de la naşterea 
lui Leo. ŞI-I doriseră mult şi luptaseră pentru el. Crezuseră 
că un copil o să le apropie şi mai tare. Şi într-un fel aşa şi 
fusese, însă numai parţial. Ea nu se schimbase prea mult 
din câte îşi dădea seama. Era aceeaşi. In schimb, Johanna 
îşi luase foarte în serios rolul de mamă şi începuse să se 
dea mare. Era ca şi cum Paula n-ar fi fost atât de 
importantă ca Johanna, pentru simplul fapt că aceasta îl 
născuse pe Leo. Ea era mama biologică a copilului. Leo nu 
primise genele Paulei, ci numai dragostea ei pe care o 
simţise încă de când Leo era în burta Johannei şi care 
devenise şi mai intensă după ce se născuse şi îl luase în 
braţe. Se simţea în aceeaşi măsură mama lui Leo ca şi 
Johanna. Problema era că Johanna era de altă părere, chiar 
dacă refuza s-o admită. 

Paula o auzi pe maică-sa dereticând prin bucătărie şi 
totodată vorbind cu Leo. Se distrau bine. Rita era plină de 
energie de dimineaţă şi n-o deranja să se trezească odată 
cu el, ca Paula şi Johanna să poată dormi ceva mai mult. ŞI 
acum, că nu putea să-şi ia concediu de maternitate din 
cauza anchetei, era alături de ele şi făcea tot posibilul ca să 


le ajute. Spre mirarea tuturor, până şi Bertil se arătase 
dispus să dea o mână de ajutor. Dar, în ultimul timp, 
Johanna criticase din ce în ce mai des felul în care Rita se 
ocupa de fiul lor. Nimeni nu părea să ştie cum să se poarte 
cu Leo, în afară de ea. 

Paula îşi aruncă piciorul peste marginea patului, oftând. 
Johanna se mişcă un pic, dar nu se trezi. Paula se aplecă şi 
îi îndepărtă o şuviţă de păr de pe faţă. Intotdeauna fusese 
sigură că relaţia lor era temeinică şi de neatins. Dar situaţia 
se schimba. Şi gândul ăsta o speria. Ştia că, dacă o pierdea 
pe Johanna, automat îl pierdea şi pe Leo. Johanna n-ar fi 
rămas sub nicio formă în Tanumshede, iar ea n-avea de 
gând să se mute în veci de acolo. Îi plăcea viaţa în 
comunitatea aceea mică, îi plăceau slujba şi colegii. 
Singurul lucru care nu-i plăcea era felul în care se 
schimbase totul între ea şi Johanna. 

Cu toate astea, abia aştepta să plece cu Patrik la 
Göteborg. Ceva îi trezise curiozitatea în privinţa lui Mats 
Sverin. Voia să afle mai multe despre el. Ceva îi spunea că 
identitatea celui care îi trimisese un glonţ în ceafă avea să 
fie elucidată de trecutul său, de partea aceea a vieţii lui 
despre care nu le povestise celor apropiaţi. 

— Bună dimineaţa, spuse Rita când Paula intră în 
bucătărie. 

Leo stătea în scaunul pentru bebeluşi. Întinse mânuţele 
spre Paula şi ea îl ridică şi-l lipi de pieptul ei. 

— Bună dimineaţa. 

Se aşeză la masa de bucătărie, cu Leo pe genunchi. 

— Mic dejun? 

— Da, mulţumesc. Mi-e foame rău. 

— Păi, rezolvăm, spuse Rita şi o servi cu un ou ochi. 

— Ne răsfeţi, mamă. 

Paula cuprinse impulsiv talia Ritei şi îşi sprijini capul de 
abdomenul ei moale. 

— Dar o fac cu cea mai mare plăcere, draga mea. Doar 
ştii. 

Rita o îmbrăţişă la rându-i şi profită de ocazie să-l sărute 
şi pe Leo pe creştet. 


Ernst sosi legănându-se, plin de speranţă, şi se aşeză pe 
podea lângă Paula şi Leo, care, înainte să apuce ceilalţi să 
reacționeze, aruncă oul pe jos. Ernst îl hăpăi bucuros, într-o 
clipită. Mulţumit că-şi hrănise favoritul, Leo se aplaudă pe 
sine. 

— Of, scumpul meu, spuse Rita şi oftă. Da, mare minune 
dacă câinele ăsta n-o să dea ortul popii într-o zi din cauza 
grăsimii. 

Se întoarse spre aragaz şi sparse un alt ou în tigaie. 

— Cum mai sunteţi? spuse apoi pe un ton mai scăzut, 
fără a se uita la Paula. 

— Adică? Cine? spuse Paula, deşi ştia prea bine la cine se 
referă mama ei. 

— Tu şi Johanna. E totul în ordine? 

— Ah, da, sigur, suntem cam stresate cu serviciul amân- 
două, atâta tot, spuse Paula şi se uită către Leo, de teamă 
că privirea avea s-o trădeze dacă Rita întorcea capul. 

— E...? Rita nu apucă să termine întrebarea. 

— Doar nu ne faci micul dejun? ` 

Mellberg intră în bucătărie, doar în izmene. Işi scărpină 
satisfăcut burta, apoi se aşeză la masă. 

— Tocmai îi spuneam mamei că ne răsfaţă prea tare, 
spuse Paula, uşurată că putea să schimbe subiectul. 

— E adevărat, spuse Mellberg şi aruncă o privire lacomă 
spre oul din tigaie. 

Rita o privi întrebătoare pe Paula, care dădu din cap. 

— Eu mai bine mănânc un sendviş. 

Rita puse oul pe farfurie. Ernst îl urmări cu privirea şi se 
mută lângă Mellberg. Poate avea noroc şi de data asta. 

— Trebuie s-o şterg, spuse Paula după ce înfulecă pe 
fugă un sendviş mare. Trebuie să ajung la Goteborg cu 
Patrik. 

Mellberg dădu din cap. 

— Baftă. Adă-mi-l pe ăla micu’, să-l drăgălesc şi eu un 
pic. 

Se întinse după Leo, care n-avu nimic împotriva 
mutatului. 

leşind din bucătărie, Paula îl surprinse cu coada ochiului 


pe Leo cum îi aruncă repede oul lui Ernst. Nu încăpea 
îndoială: pentru unii, ziua asta era una extrem de 
norocoasă. 


După ce-i aşeză pe gemeni pe jos, pe o pătură moale, 
Erica urcă în pod cu paşi repezi. Nu voia să-i lase singuri 
mai mult de câteva minute, aşa că o luă la fugă pe scările 
abrupte. Ajunsă sus, fu nevoită să se oprească şi să-şi tragă 
preţ de câteva secunde sufletul. 

Nu trebui să caute prea mult cutia. Cobori foarte încet, cu 
spatele, balansând cutia grea de carton în braţe. Băieţii nu 
păreau să-i fi dus dorul, aşa că se aşeză pe canapea, puse 
cutia lângă ea şi începu să răsfire conţinutul pe masa din 
camera de zi. Se întrebă de cât timp nu se mai uitase la 
chestiile alea. Cataloagele de la şcoală, albumele foto, 
cărţile poştale şi scrisorile acoperiră în curând tăblia mesei. 
Erau prăfuite şi o mare parte din poze deveniseră 
decolorate şi-şi pierduseră claritatea. Asta o făcu să se 
simtă, dintr-odată, bătrână. 

După câteva minute, găsi ce căuta. Un anuar şcolar şi un 
album cu fotografii. Se sprijini pe canapea şi începu să le 
răsfoiască. Anuarul era alb-negru şi plin de urechi de 
măgar. Unele feţe erau tăiate cu un x, altele erau 
încercuite, în funcţie de preferinţele ei. Unele erau însoţite 
de mici comentarii. „Arată bine”, „tâmpit la cap” şi 
„retardat” fuseseră calificativele pe care le împărţise fără 
prea multă fineţe. Adolescenţa nu era o perioadă de care să 
fii mândră, şi când ajunse la pagina cu fotografia ei, se 
îmbujoră. Să fi arătat în halul ăla, Dumnezeule? Cu freza aia 
şi cu hainele alea cretine? Era clar. Exista un motiv 
întemeiat pentru care nu mai răsfoise de mult albumul 
acela. 

Trase aer în piept şi se studie mai îndeaproape. Uitându- 
se la fotografie, îşi dădu seama că trebuie să fi fost în 
perioada Farah Fawcett. Avea părul lung şi blond, făcut 
frumos sărmăluţe cu fierul de coafat. Ochelarii îi acopereau 
jumătate din faţă, şi Erica îi mulţumi în gând celui care 
inventase lentilele de contact. 


Brusc, începu s-o doară stomacul. Asocia perioada aia de 
la liceu cu atâtea angoase! Sentimentul că nu poţi să te 
încadrezi, că nu faci parte din gaşcă. Căutarea eternă a 
ceva care să-ţi permită să te alături celor cool şi mişto. Se 
străduise. Le imitase coafurile, se îmbrăcase ca ele, folosise 
aceleaşi expresii şi formulări ca fetele din clasă, cele cu 
care ar fi vrut să semene. Fetele ca Annie. Dar nu-i ieşise 
niciodată. Nu se numărase nici printre cei hărţuiţi, ce-i 
drept, cei atât de excluşi încât ştiau că nici măcar nu merită 
să se zbată. Nu, aparținuse masei cenuşii, anonime. 
Singurii care o băgau în seamă erau profesorii. Ei o 
apreciaseră şi o încurajaseră. Dar asta n-o consolase prea 
mult. Cine voia să fie luată drept o tocilară? Cine voia să fie 
Erica, când putea să aleagă să fie ca Annie? 

Mută privirea pe fotografia cu Annie. Stătea mai în faţă, 
cu un picior pus nonşalant peste celălalt. Toţi ceilalţi pozau 
cu zel, dar Annie arăta de parcă s-ar fi trântit pe un scaun 
la nimereală. Şi totuşi, ea era cea care atrăgea toate 
privirile. Avea păr lung şi blond, care-i ajungea până la şold. 
Un păr strălucitor şi drept, fără breton, pe care uneori îl 
strângea la spate într-o coadă simplă. Tot ce făcea Annie 
părea lipsit de efort. Era originalul, şi toţi ceilalţi erau doar 
nişte copil. 

În spatele ei se vedea Matte. Poza era făcută înainte să 
se fi combinat, dar încă de atunci puteai să ghiceşti ce avea 
să urmeze. Şi asta fiindcă privirea lui Matte nu era 
îndreptată către cameră, precum cele ale colegilor săi. 
Fusese surprins când se uita pe furiş la Annie, la părul ei 
lung şi frumos. Erica nu-şi mai amintea dacă se prinsese că 
Matte era îndrăgostit de Annie, dar îşi imaginase că toţi 
băieţii din clasă erau. N-avea motive să creadă că Matte ar 
fi fost o excepţie. 

Ce drăguţ arăta, gândi Erica privind fotografia. Nu-şi 
amintea să fi fost de aceeaşi părere şi pe-atunci, dar pro- 
babil că era ocupată până peste cap cu Johann, un tip din 
clasa paralelă, faţă de care nutrise în van sentimente pe 
toată perioada liceului. Matte era chiar drăguţ, putea să 
constate asta acum. Blond, cu părul puţin ciufulit, destul de 


înalt şi cu o privire serioasă care i se părea simpatică. Puțin 
cam slăbănog, dar toţi băieţii arătau aşa la vârsta aia. In 
general, nu-şi amintea mare lucru despre el. Nu aparținuse 
aceleiaşi găşti ca el. El se numărase printre cei populari, 
fără ca asta să-l fi făcut lăudăros sau arogant. Nu ca alţi 
băieţi, care erau iritanţi, zgomotoşi, plini de ei şi de statutul 
lor în universul acela mărunt în care erau regi. Matte li se 
alătura mai degrabă discret. 

Erica lăsă deoparte anuarul şcolar şi luă în braţe albumul 
foto. Acesta era plin cu fotografii din liceu, excursii cu clasa, 
ceremonii de sfârşit de an şi câteva petreceri la care fusese 
lăsată să se ducă. O găsi pe Annie în majoritatea pozelor. 
Întotdeauna în miezul acţiunii. Era ca şi când lentila 
camerei ar fi fost atrasă de ea. La dracu', ce bine arăta, îşi 
spuse Erica şi se surprinse dorindu-şi, într-un mod cu totul 
meschin, să o vadă cu câteva kile în plus şi cu o tunsoare 
practică, de gospodină. Avea ceva care stârnea şi 
admiraţie, şi invidie. Cel mai mult ai fi vrut să fii ca ea, apoi 
să fii cu ea. Erica nu întrunea niciunul din cele două criterii. 
Şi nici nu era în vreo fotografie. Ea fusese fotograful, ce-i 
drept, dar nimeni nu-i luase aparatul din mână, invitând-o 
să pozeze şi ea alături de colegi. Era invizibilă. Ascunsă 
după lentilă, în timp ce făcea zeloasă poze cu cei cu care 
voia să semene. 

Faptul că îşi amintea de toate astea cu atâta amărăciune 
o irita. Că amintirile din perioada aceea puteau s-o facă să 
se simtă mică şi neînsemnată ca o fetiţă, şi nu o femeie 
matură aşa cum devenise. Era o scriitoare plină de succes, 
cu o căsnicie fericită şi trei copii minunaţi, o casă frumoasă 
şi prieteni buni. Şi totuşi simţi invidia apăsând-o pe piept, 
dorinţa de-a aparţine, şi durerea violentă că asta n-avea să 
se întâmple nicicând, că n-avea să fie suficient de bună, 
oricât ar fi încercat. 

Băieţii începură să se smiorcăie pe pătură. Uşurată că 
fusese smulsă din balonul acela al amintirilor, se ridică şi se 
duse să-i ia în braţe. Lăsă anuarul şi albumele foto pe 
masă. Patrik, cu siguranţă, voia să se uite şi el. 

— Cu ce începem? întrebă Paula, străduindu-se să nu se 


lase pradă răului de maşină. Începuse să îi fie greață încă 
de pe la Uddevala, şi starea i se înrăutăţise treptat. 

— Vrei să opresc puţin? o întrebă Patrik şi se uită pieziş la 
faţa ei, care căpătase o nuanţă verzuie. 

— Nu, oricum nu mai avem mult, spuse Paula şi înghiţi în 
sec. 

— Mă gândeam că am putea începe la Sahlgrenska, 
spuse Patrik cu privirea aţintită la traficul aglomerat din 
Göteborg. Ni s-a dat verde în ceea ce priveşte fişele me- 
dicale ale lui Mats şi l-am sunat şi pe medicul care l-a 
îngrijit, l-am anunţat că suntem pe drum. 

— Bine, spuse Paula şi înghiţi din nou. 

Nu suporta să i se facă rău. 

Zece minute mai târziu, când intrară în parcarea din faţa 
spitalului Sahlgrenska, se năpusti afară din maşină imediat 
ce opriră. Se sprijini de portieră şi respiră lent, trăgând aer 
în piept. Simţi cum starea de rău dispare treptat, dar un 
sentiment vag neplăcut rămase în urmă şi Paula ştia că n- 
avea să scape de el până când nu băga ceva în stomac. 

— Eşti gata? Sau vrei să mai aşteptăm puţin? întrebă 
Patrik, dar văzu că n-avea stare. Aproape că tremura de 
nerăbdare. 

— Mă simt mai bine, putem să mergem. Ştii pe unde 
trebuie s-o luăm? îl întrebă dând din cap spre clădirea 
gigantică. 

— Cred că da, spuse el şi o luă spre intrarea cea mare. 

În sfârşit, după ce se rătăciră de câteva ori, cei doi bătură 
la uşa lui Nils-Erik Lund, medicul care îl tratase pe Mats 
Sverin în cele câteva săptămâni în care fusese internat la 
Sahlgrenska. 

— Intră, se auzi o voce autoritară, şi cei doi se supuseră. 

— Sunteţi de la poliţie, bănuiesc. 

— Da, v-am sunat mai devreme. Patrik Hederstrom mă 
cheamă, iar ea e colega mea Paula Morales. 

Cei trei se salutară şi făcură schimb de amabilităţi înainte 
de-a se aşeza. 

— Am aici fişa de care cred c-aţi avea nevoie, spuse Nils- 
Erik Lund şi împinse spre ei o mapă cu hârtii. 


— Mulţumim. Ne puteţi povesti ceva despre Mats Sverin? 
Ceva ce vă amintiţi? 

— Păi, am peste o mie de pacienţi an de an, aşa că mi-e 
imposibil să-mi aduc aminte de fiecare. Dar după ce am 
citit fişa, mi-am mai amintit câte ceva. 

Medicul se trase de barba albă şi lungă. 

— Pacientul a ajuns la noi cu leziuni severe. A suferit 
vătămări grave, probabil că e vorba despre mai multe 
persoane. Mă rog, despre asta va trebui să discutaţi mai pe 
larg cu cei de la poliţie. 

— Da, o să stăm de vorbă cu ei, spuse Patrik. Darnu vă 
sfiiţi să ne împărtăşiţi impresii şi reflecţii personale. Orice 
informaţie poate fi valoroasă. 

— Ah, bine, atunci, spuse Nils-Erik Lund. N-o să mă 
complic cu termeni de specialitate, dar pot să vă spun pe 
scurt că pacientul a primit lovituri puternice la cap, care au 
provocat o hemoragie intracraniană uşoară, precum şi 
câteva fracturi faciale, umflături, leziuni ale țesutului 
epitelial şi vânătăi pe suprafaţa pielii. A fost rănit şi la 
nivelul abdomenului, rezultatul fiind două coaste fracturate 
şi splina perforată. Mi s-a părut extrem de grav şi l-am 
operat imediat. Am fost nevoiţi să-i facem şi nişte 
tomografii, ca să ne dăm seama cât de gravă era hemora- 
gia din creier. 

— Deci aţi considerat rănile drept mortale? întrebă Paula. 

— Am considerat că se afla într-o stare critică şi era in- 
conştient când a ajuns la spital. După ce am stabilit că 
hemoragia intracraniană nu era gravă şi că nu necesita o 
intervenţie chirurgicală, ne-am concentrat asupra leziunilor 
de la nivelul abdomenului. Ne temeam ca nu cumva vreuna 
dintre coastele fracturate să perforeze un plămân. N-ar fi 
fost o situaţie prea plăcută. 

— Dar aţi reuşit să-l stabilizaţi pe Mats Sverin? 

— AŞ putea spune că am făcut o treabă excelentă. Ra- 
pidă şi eficientă. O muncă grozavă de echipă. 

— Şi Mats Sverin? V-a spus ce s-a întâmplat? Ceva legat 
de incident? spuse Patrik. 

Nils-Erik căzu pe gânduri, în timp ce se trăgea de barbă. 


Era o minune că mai avea de ce se trage, îşi spuse Patrik. 

— Nu, din câte-mi amintesc. 

— Vi s-a părut speriat? Ca şi când s-ar fi simţit ameninţat 
şi ar fi încercat să ascundă ceva? 

— Hmm, nu-mi amintesc aşa ceva. Dar, cum spuneam, 
au trecut destule luni de atunci şi în faţa mea s-au perindat 
sute de pacienţi. Va trebui să-i întrebaţi pe cei care au 
investigat cazul. 

— Vă amintiţi cumva dacă a avut vreun vizitator cât timp 
a stat internat? 

— Se poate, dar despre lucruri din astea nu ştiu nimic. 

— Atunci vă mulţumim pentru timpul acordat, spuse 
Patrik şi se ridică. Astea sunt copii, nu? 

Arătă spre mapa de pe masa de scris. 

— Da, puteţi să le luaţi, spuse Nils-Erik Lund şi se ridică şi 
el. 

În drum spre ieşire, lui Patrik îi veni o idee. 

— Vrei să dăm o fugă pe la Pedersen? Să vedem dacă are 
ceva pentru noi? 

— Da, sigur, spuse Paula şi încuviinţă din cap. 

Îl urmă pe Patrik, care de data asta părea că ştie încotro 
se îndreaptă pe coridorul acela lung. Încă mai simţea o 
stare vagă de greață. Şi nu era convinsă că o vizită la 
morgă avea s-o ajute prea mult. 


Pentru ce să mai trăiască acum? Signe se dăduse jos din 
pat şi pregătise mai întâi micul dejun, apoi prânzul. Nu 
mâncase niciunul dintre ei. Aspirase tot parterul, spălase 
lenjeria de pat şi făcuse cafea, de care nu se atinsese, în 
continuare, nimeni. Făcuse tot ce obişnuia să facă, în 
încercarea de-a imita viaţa pe care o avuseseră cu câteva 
zile în urmă, dar era de parcă ar fi fost la fel de moartă ca 
Matte. Avea impresia că nu face altceva decât să-şi mute 
corpul dintr-un loc în altul, un corp pustiu, fără viaţă. 

Se prăbuşi pe canapea. Furtunul aspiratorului căzu pe 
jos, dar nu reacţionă niciunul dintre ei. Gunnar era aşezat la 
masa din bucătărie. Stătuse acolo toată ziua. Era de parcă 
ar fi făcut schimb de roluri. leri se putuse mişca, în timp ce 


ea trebuise să facă un efort enorm ca să-şi convingă 
muşchii să colaboreze cu creierul amorţit. lar azi, el era cel 
care nu se urnise din loc, în timp ce ea încerca să se 
menţină în viaţă prin mişcare şi activităţi febrile. 

Fixă ceafa lui Gunnar cu privirea şi se gândi, ca de atâtea 
ori, că Matte moştenise acelaşi vârtecuş în păr, chiar la 
ceafă, acolo unde se atingea de guler. Şi acum băieţelul 
acela blonduţ, cu păr cârlionţat, la care visase atâta cu 
ochii deschişi, n-avea să poată moşteni asta de la Matte. 
Sau o fetiţă. Băiat sau fetiţă, nu conta, amândoi ar fi fost 
primiţi cu drag, numai să fi avut un nepot sau o nepoată pe 
care să-i răsfeţe, cărora să le fi dat dulciuri înainte de masă 
şi prea multe cadouri de Crăciun. Un copilaş cu ochii lui 
Matte şi cu gura altcuiva. Pentru că era dornică s-o 
întâlnească şi pe femeia cu care ar fi apărut la ei într-o zi. 
Cum ar fi arătat ea? Ar fi găsit pe cineva care să-i semene 
sau pe cineva cu o personalitate diametral opusă? Da, nu 
putea să nege, prea curioasă nu era, dar sigur s-ar fi purtat 
frumos cu aleasa lui Matte. N-ar fi fost o soacră din aia 
oribilă, despre care auzeai în bancuri, ci una care nu se 
băga în treburile lor, una care era alături de ei, una care se 
oferea să stea cu copiii dacă i se cerea. 

Sigur că începuse să se dea bătută. Uneori se întreba 
dacă nu cumva băiatul ei era „altfel”. Ar fi trebuit să se 
obişnuiască cu ideea, e drept, şi ar fi fost păcat, dacă era să 
se gândească la nepoți, dar până la urmă ar fi acceptat şi 
una ca asta. Ar fi vrut doar să-l vadă fericit. Dar nu apăruse 
nimeni la orizont şi acum nu mai avea, oricum, niciun rost. 
Nu avea să mai aibă niciun nepoţel năzdrăvan, căruia să-i 
strecoare o bombonică înainte de masă. Şi nici cadouri de 
Crăciun nefolositoare, care scoteau prea mult zgomot şi se 
stricau după doar câteva săptămâni. Nimic, în afară de 
senzaţia de gol. Anii se aşterneau în faţa ei ca un drum de 
ţară părăsit. Se uită la Gunnar, care stătea nemişcat la 
masa din bucătărie. Pentru ce să mai trăiască acum? Pentru 
ce să mai trăiască? 


— N-ai fi vrut să te ia cu el la Göteborg? 


Annika ridică ochii din monitor şi îi aruncă o privire lungă 
lui Martin. Era protejatul ei de la secţie şi exista o legătură 
specială între ei. 

— Ba da, admise Martin. Dar e important şi ce facem aici. 

— Vrei să ştii de ce a luat-o pe Paula? îl întrebă Annika. 

— Ei, nu are nicio importanţă. Patrik poate să aleagă pe 
cine vrea, bineînţeles, spuse un pic îmbufnat. 

Înainte de apariţia Paulei, fusese întotdeauna primul ales. 
Ceea ce putea fi explicat prin faptul că pe vremea aceea 
secţia lor nu prea avea cu ce să se laude, în orice caz, nu 
putea să nege că n-avea orgoliul puţin rănit. 

— Lui Patrik i s-a părut că Paula nu prea era în apele ei în 
ultimul timp şi voia s-o distragă puţin. 

— Aoleu, n-am observat, spuse Martin simțindu-se un pic 
vinovat. Ştii cumva de ce? 

— Habar nu am. Ştii că Paula nu e prea vorbăreaţă de 
felul ei. Dar sunt de acord cu Patrik, ceva nu e în regulă cu 
ea. Pare schimbată. 

— Mă rog, dacă mă gândesc cum ar fi să stau în aceeaşi 
casă cu Mellberg... 

— Da, ai dreptate, râse Annika, dar mina ei deveni din 
nou serioasă. Dar nu cred că are de-a face cu asta. Va 
trebui s-o lăsăm în pace până când o să vrea să ne poves- 
tească ea, singură. Oricum, acum ştii şi tu de ce a luat-o pe 
ea, şi nu pe tine. 

— Mersi, spuse Martin simțindu-se în continuare puţin 
jenat de reacţia lui imatură. Doar era vorba să facă toţi 
treabă bună, nu de cine ce anume făcea. 

— Vrei să ne apucăm de lucru? spuse şi se dezmorţi. Ar fi 
drăguţ dacă am găsi ceva informaţii înainte să se întoarcă 
Sverin. 

— Sună bine, spuse Annika şi începu să bată imediat la 
taste. 

— Te gândeşti vreodată la el? 

Anders sorbi din cafea. El şi Vivianne se întâlniseră ca să 
ia prânzul împreună la Lilla Berith. Devenise un ritual 
aproape zilnic prin care voiau să evadeze din haosul de pe 
şantierul de la centrul balnear. 


— La cine? îl întrebă Vivianne, deşi ştia exact la cine se 
referea fratele ei. Anders văzu că i se albiseră încheieturile 
degetelor strângând toarta ceştii de cafea. 

— La Olof. 

Intotdeauna se refereau la el cu numele ăsta. El fusese 
cel care insistase şi nu li s-ar fi părut firesc altfel. Nu merita 
un altfel de nume. 

— Da, se mai întâmplă. 

Femeia privi micuța peluză de pe Galărbacken. Locuitorii 
comunei începuseră să se trezească la viaţă. Lumea se 
pusese în mişcare; era ca şi când Fjällbacka ar fi început să- 
şi dezmorţească încheieturile, şi-ar fi făcut încălzirea şi s-ar 
fi pregătit pentru invazie. O schimbare drastică faţă de 
amorţeala în care se afla micuța comunitate tot restul 
anului. 

— Şi la ce te gândeşti? 

Vivianne se întoarse spre el şi îi aruncă o privire severă. 

— Ce te-a apucat să vorbeşti despre el acum? El nu mai 
există. Nu mai înseamnă nimic. 

— Nu ştiu, spuse Anders. E ceva cu Fjällbacka. Mă simt în 
siguranţă aici. Suficient cât să îndrăznesc să mă gândesc la 
el. 

— Nu te acomoda prea tare. N-o să zăbovim prea mult, 
se răsti ea, dar regretă imediat că îi vorbise pe tonul ăla. 
Doar nu pe Anders era supărată, ci pe Olof şi pe faptul că 
Anders începuse să vorbească despre el chiar acum. La ce 
bun? Dar respiră adânc şi hotărî să răspundă la întrebarea 
lui. O ajutase mult, o urmase peste tot şi îi oferise siguranţa 
de care avea nevoie. Atâta lucru putea să facă, să-i dea un 
răspuns. 

— Mă gândesc la cât de mult îl urăsc, spuse cu fălcile 
strânse. Mă gândesc cât rău a făcut, cât a distrus şi de câte 
lucruri ne-a privat. Tu nu? 

| se făcu, brusc, frică. Întotdeauna fuseseră uniţi în ura 
lor împotriva lui Olof. Fusese legătura care-i ţinuse 
împreună, care îi făcuse să nu aleagă căi separate în viaţă, 
ci să rămână unul lângă altul, la bine şi la rău. 

— Nu ştiu, spuse Anders şi se întoarse cu faţa spre mare. 


Poate c-ar fi timpul să... 

— Să ce? 

— Să-l iertăm. 

Le rostise. Cuvintele pe care nu voia să le audă, gândul 
pe care nu voia să-l gândească. Cum să-l fi putut ierta pe 
Olof? Le răpise copilăria, îi transformase în nişte adulţi care 
se agăţau unul de celălalt ca nişte naufragiaţi. Era motorul 
din spatele a tot ce făcuseră, a tot ce făceau mai departe. 

— M-am gândit mult în ultimul timp, continuă Anders, şi 
mi-am dat seama că nu putem continua în felul ăsta. 
Fugim, Vivianne. Fugim de ceva de care nu avem unde să 
ne ascundem, pentru că se află aici, înăuntru. 

Anders arătă spre fruntea lui. Privirea îi era pătrun- 
zătoare şi hotărâtă. 

— Ce încerci să spui? Ţi-ai pierdut curajul acum, pe 
ultima sută de metri? 

Simti, în spatele pleoapelor, usturimea lacrimilor. Avea s- 
o părăsească acum? S-o dezamăgească precum Olof. 

— E ca şi când am căuta tot timpul comoara de la ca- 
pătul curcubeului, în speranţa că Olof o să dispară dacă o 
găsim. Dar încep să-mi dau seama că e în van. N-o s-o 
găsim niciodată, pentru că nu există. 

Vivianne închise ochii. Îşi amintea prea bine mizeria, 
mirosurile şi oamenii care se perindaseră prin casa lor, fără 
ca Olof să fie acolo, să-i apere. Olof îi ura. Le spusese asta, 
că n-ar fi trebuit să se nască niciodată, că erau pedeapsa 
care i se dăduse pentru că fusese un păcătos. Erau 
înfiorători, urâţi şi proşti. Era vina lor că le murise mama. 

Deschise repede ochii. Cum putea Anders să vorbească 
despre iertare? El, care intervenise de atâtea ori, 
protejându-i corpul cu al lui şi încasând cele mai groaznice 
lovituri! 

— Nu vreau să vorbesc despre Olof. 

Vocea ei părea forţată. Incercă să ascundă ce simţea. 
Teama o paralizase. Ce voia să-i spună Anders cu „să-l 
iertăm”, când nici nu putea fi vorba despre aşa ceva? 

— Te iubesc, surioară, spuse Anders şi o mângâie blând 
pe obraz. 


Dar Vivianne nu-l auzi. Amintirile întunecate îi ţiuiau 
puternic în urechi. 


— la te uită. Ce oaspeţi de seamă. 

Tord Pedersen se uită peste rama ochelarilor. 

— Da, ne gândeam că, dacă nu se duce Mohamed la 
munte, mai bine să se ducă muntele la Mohamed, spuse 
Patrik zâmbitor şi se duse să îi strângă mâna. Ea e colega 
mea, Paula Morales. Am fost la Sahlgrenska şi am pus 
câteva întrebări despre Mats Sverin. Ne-am gândit să pro- 
fităm de ocazie şi să auzim cum îţi mai merge. 

— Aţi venit cam devreme, spuse Pedersen şi scutură din 
cap. 

— N-ai nimic? 

— Păi, n-am apucat decât să arunc o privire. 

— Şi ce crezi? îl întrebă Paula. 

Pedersen râse. 

— N-am crezut că poate fi mai rău decât când Patrik îmi 
suflă permanent în ceafă. 

— Scuze, spuse Paula, dar îl privi de parcă ar fi aşteptat 
în continuare un răspuns. 

— Haideţi în biroul meu. 

Pedersen deschise o uşă aflată imediat în stânga lor. 

Cei doi îl urmară şi se aşezară în faţa mesei de scris, în 
timp ce Pedersen luă loc dinaintea lor, cu mâinile 
împreunate. 

— Ceea ce pot să spun, după ce am făcut nişte inves- 
tigaţii amănunțite, e că singura leziune vizibilă e cea 
provocată de un glonţ în ceafă. În schimb, există nişte 
leziuni vindecate care par destul de recente şi care par să fi 
fost provocate de un abuz de acum câteva luni. 

Patrik dădu din cap. 

— Despre asta am stat de vorbă cu medicul de la spital. 
Cât crezi că a zăcut acolo, mort? 

— Nu mai mult de o săptămână, aş zice. Dar o să ştim 
exact după autopsie. 

— Aveţi vreo idee ce armă s-a folosit? întrebă Paula 
aplecându-se înainte în scaun. 


— Glonţul e în continuare prins în cutia craniană, dar de 
îndată ce l-am pescuit de acolo, o să vă zic. Asta, mă rog, 
dacă nu e prea deformat. 

— Da, spuse Paula, dar sunt sigură c-aţi văzut de-a lun- 
gul carierei sute sau mii de leziuni provocate de gloanţe. Nu 
aveţi nici cea mai vagă idee? 

Nu aminti intenţionat cartuşul găsit şi nu-i spuse nici ce 
părere îşi formaseră fiindcă voia să afle opinia lui Pedersen. 

— Încă una care nu mă slăbeşte, râse Pedersen, care 
părea aproape încântat. Dacă promiteţi să n-o luaţi decât 
ca pe o părere intuitivă, atunci m-aş aventura să zic că e 
vorba de un pistol de nouă milimetri. Dar, cum spuneam, e 
doar o presupunere. S-ar putea să mă înşel, îi avertiză 
ridicând un deget. 

— Am înţeles, spuse Patrik. Când crezi că apuci să faci 
autopsia? Ca să vedem despre ce glonţ e vorba? 

— Stai să mă uit..., spuse Pedersen, apoi se întoarse spre 
calculator şi începu să dea clicuri cu mouse-ul. Autopsia e 
programată pentru luni, săptămâna viitoare. Aşa că vă 
trimit raportul miercuri. 

— Mai devreme nu se poate? 

— Nu, îmi pare rău. Am fost între ciocan şi nicovală luna 
asta. Nu ştiu de ce, dar oamenii au murit pe capete, ca 
muştele. Mai am şi doi colegi care şi-au luat concediu 
medical pe perioadă nedeterminată. Sunt sfârşiţi. Jobul ăsta 
îi poate uza la maximum pe unii. 

Era clar că Pedersen nu se includea el însuşi printre 
aceştia. 

— Păi, atunci, nu prea am ce să fac. Dar poţi să-mi dai un 
semn de îndată ce afli mai multe. Şi presupun că glonţul 
pleacă cât se poate de repede la SKL&. 

— Bineînţeles, spuse Pedersen cu o mină uşor ofensată. 
E drept, suntem puţin supraîncărcaţi pentru moment, dar 
ne facem treaba cu demnitate. y 

— Ştiu, îmi cer scuze, spuse Patrik ridicând mâinile. Imi 
pierd răbdarea, ca de obicei. Sună-mă când ai terminat şi-ţi 
promit că nu te mai hărţuiesc până atunci. 

— Nicio problemă, spuse Pedersen, apoi se ridică şi-şi luă 
rămas-bun. 
Miercurea aceea părea foarte îndepărtată. 


— Deci asta înseamnă că putem să intrăm în aparta- 
ment? 

Gösta părea surprinzător de entuziast. 

— Şi raportul vine mâine. Ce bine! Asta o să-l bucure pe 
Hedström. 

Zâmbi când puse receptorul în furcă. Torbjörn Ruud 
tocmai îl înştiinţase că terminase cu ancheta tehnică şi că 
aveau acces liber în apartamentul lui Mats Sverin. Brusc, îi 
veni o idee genială. Ar fi fost stupid să stea acolo, cu dege- 
tul în gură, până când Hedström şi Paula se întorceau de la 
Goteborg. Nu că n-ar fi fost una dintre activităţile sale 
preferate, dar îl enerva faptul că Patrik lua toate deciziile, 
cu toate că Bertil şi Gösta erau cei mai experimentați po- 
liţişti ai secţiei. Trebuia să admită că, într-un fel, ar fi vrut 
să-şi ia revanşa şi chiar dacă nu-i plăcea deloc să lucreze 
degeaba, ar fi fost tare de tot să le arate mucoşilor ălora 
cum se făcea treabă. Luă o decizie rapidă şi se grăbi să 
stea de vorbă cu Mellberg. In entuziasmul lui, uită să bată 
la uşă şi îl surprinse pe Bertil trezindu-se dintr-o moţăială, 
care părea extrem de plăcută, în clipa în care trânti uşa de 
perete. 

— Ce naiba?! 

Mellberg privi confuz împrejur, iar Ernst se ridică în coşul 
lui şi ciuli urechile. 

— lmi cer scuze. Am crezut că... 

— Ce-ai crezut? urlă Mellberg şi îşi aranjă meşa care-i 
alunecase de pe chelie. 

— Păi, tocmai am vorbit cu Torbjörn Ruud. 

— Da? 

Mellberg părea în continuare morocănos, dar Ernst se 
cuibări din nou în coşul lui. 

— Zice că putem să intrăm în apartament. 

— Care apartament? 

— Apartamentul lui Mats Sverin. Au terminat. Inspectorii 


judiciari, vreau să zic. Şi mă gândeam că... 

— Treci odată la subiect! 

— Da, păi, Hedström ne toacă tot timpul să facem totul 
într-o secundă şi, de preferinţă, să fim gata ieri. Aşa că ar fi 
bine să trecem la treabă imediat şi să începem ancheta 
noastră. N-are rost să aşteptăm până când se întoarce. 

Mellberg începu să priceapă. Inţelegea unde bătea Gösta 
şi îi plăcea ideea la nebunie. 

— Ai mare dreptate. Ar fi păcat să amânăm până mâine. 
Şi cine e mai competent decât noi ca să demareze an- 
cheta? întrebă zâmbind cu gura până la urechi. 

— Exact asta ziceam şi eu, spuse Gösta şi zâmbi şi el. E 
timpul să le arătăm cocoşeilor ălora ce ştiu bătrânii. 

— Eşti un geniu, amice. 

Mellberg se ridică şi o apucă spre garaj. Veteranii ieşeau 
din nou pe teren. 


Annie îi făcea din nou baie. Îi aruncă apa sărată, rece, pe 
corp, îi umezi părul şi încercă să nu-i dea în ochi. Copilul nu 
reacţiona de parcă i-ar fi plăcut, dar nici nu părea să aibă 
ceva împotrivă. Stătea nemişcat în braţele ei şi se lăsa 
spălat. 

Ştia că mai devreme sau mai târziu avea să se trezească 
din starea aceea de amorţeală. Creierul lui încerca să prelu- 
creze cele întâmplate, lucrurile la care n-ar fi trebuit să fie 
expus nimeni şi cu atât mai puţin un copil de vârsta lui. Un 
copil de cinci ani nu trebuia despărţit de tatăl lui, dar nu 
avusese de ales. Evadarea asta fusese singura lor soluţie, 
dar Sam ajunsese să plătească un preţ mare. 

Sam îl iubise pe Fredrik. El nu văzuse părţile acelea ale 
lui pe care ea le cunoştea foarte bine şi nu trecuse prin ce 
trecuse ea. Pentru Sam, Fredrik era un erou care nu putea 
să greşească cu nimic. Îl adorase pe tatăl lui şi de asta îi 
fusese atât de greu lui Annie să facă alegerea pe care o 
făcuse. În măsura în care se putea numi alegere. 

În ciuda a tot ce se întâmplase, o durea că Sam îşi 
pierduse tatăl. Orice i-ar fi făcut Fredrik, ştia că acesta 
însemna mult pentru Sam. Nu la fel de mult ca ea, dar 


destul. Şi acum Sam n-avea să-l mai vadă niciodată. 

Annie îl scoase pe Sam din apă şi-l culcă pe prosopul pe 
care îl întinsese pe chei. Tatăl ei obişnuia să spună că 
soarele făcea bine atât corpului, cât şi sufletului, iar razele 
calde chiar păreau să aibă un efect benefic. Deasupra lor se 
roteau câţiva pescăruşi şi Annie se gândi că lui Sam o să-i 
placă să se uite la ei când o să-şi revină. 

— Dragul meu drag! 

Îl mângâie pe păr. Era încă atât de mic şi de vulnerabil! 
Parcă mai ieri era un bebeluş ce încăpea uşor în braţe. 
Poate ar fi trebuit să-l ducă totuşi la un medic, dar instinctul 
ei matern tipa „nu!” Era în siguranţă aici. Nu avea nevoie 
de spitale sau de medicamente, avea nevoie de linişte şi de 
îngrijirea ei. Asta avea să-l pună din nou pe picioare. 

Annie se înfioră. Un vânt mai rece începu să bată pe chei 
şi Annie se temu ca nu cumva Sam să răcească. Se ridică 
cu greutate, ducându-l în braţe, şi o porni spre casă. 
Deschise uşa cu piciorul şi îl cără înăuntru. 

— Ţi-e foame? îl întrebă în timp ce-l îmbrăca. 

Copilul nu spuse nimic, dar Annie îl aşeză oricum pe un 
scaun şi începu să-l hrănească atentă cu fulgi de cereale. 
Cu timpul, avea să se întoarcă la ea. Marea, soarele şi 
iubirea ei aveau să îi vindece rana din suflet. 

Erica încerca să facă o plimbare în fiecare după-masă, 
când se ducea s-o ia pe Maja de la grădiniţă. Şi pentru 
băieţi, care trebuiau să iasă la aer curat, şi pentru ea, ca să 
facă puţină mişcare. Căruciorul pentru gemeni nu era deloc 
de neglijat ca aparat de fitness. Când o punea şi pe Maja pe 
bara din mijloc, la întoarcere, era o adevărată provocare să- 
i împingă până acasă. 

Azi se hotări s-o ia pe drumul mai lung, prin faţa centrului 
balnear şi pe la fabrica de conserve Lorentz, în loc să o 
apuce direct în sus, spre Galărbacken. Se opri la cheiul din 
faţa hotelului şi privi, umbrindu-şi ochii cu palma, clădirea 
cea veche care strălucea proaspăt vopsită şi albă în soare. 
Se bucura că o restauraseră. Pe lângă biserică, centrul 
balnear era primul lucru pe care-l observai când te apropiai 
de Fjällbacka cu barca, şi făcea parte din profilul comunei. 


Odată cu trecerea anilor se părăginise treptat şi ajunsese 
aproape o ruină. Acum era din nou o perlă a comunei. 

Îşi trase veselă sufletul şi râse în sine când se gândi cât o 
emoţionase o simplă clădire veche, nişte scânduri şi 
vopsea. Dar, de fapt, nu era doar atât. Avea o mulţime de 
amintiri amuzante de acolo, şi la fel ca pentru majoritatea 
locuitorilor din Fjăllbacka, clădirea ocupa un loc special în 
inima ei. Centrul era o bucăţică de istorie care devenise din 
nou actuală. Nu era ciudat că devenise sentimentală. 

Erica tocmai începuse să împingă din nou căruciorul, 
făcându-şi curaj în faţa pantei lungi şi abrupte de dinaintea 
staţiei de epurare şi a terenului de minigolf, când o maşină 
îi tăie calea. Se opri şi miji ochii, încercând să-şi dea seama 
cine era. Din maşină cobori o femeie, pe care Erica o 
recunoscu imediat. E drept că nu o mai întâlnise niciodată, 
dar toti o bârfeau încă de când se mutase în comună, cu 
câteva luni în urmă. 

— Bună! spuse femeia pe un ton vesel şi se apropie de 
ea cu mâna întinsă. Trebuie să fiţi Erica Falck. 

— Da, aşa este, spuse Erica zâmbind şi îi strânse mâna. 

— Am vrut să vă fac o vizită de mult. V-am citit toate 
cărţile şi îmi plac la nebunie. 

Erica simţi cum roşeşte, ca de fiecare dată când primea 
complimente pentru romanele ei. Încă nu se obişnuise cu 
ideea că atâţia oameni îi citiseră cărţile. In plus, după 
concediul de maternitate, era o senzaţie reconfortantă să fii 
privită drept scriitoare, şi nu doar ca mama lui Noel, Anton 
şi a Majei. 

— Îi admir nespus pe cei care au răbdarea de-a sta jos şi 
de-a scrie un roman întreg. 

— Nu e nevoie decât de un fund rezistent, râse Erica. 

Vivianne degaja un entuziasm contagios şi Erica fu 
cuprinsă de un sentiment greu de identificat. Dar în clipa 
următoare se prinse. Voia ca Vivianne să o placă. 

— Ce frumos e, spuse uitându-se spre clădirea centrului 
balnear. 

— Da, suntem extrem de mândri. 

Vivianne ridică şi ea privirea către clădire. 


— Vreţi să daţi o tură? 

Erica aruncă o privire spre ceas. Avea de gând s-o ia pe 
Maja mai devreme de la grădiniţă, dar în ultima vreme fiica 
ei se simţea foarte bine acolo şi sigur n-avea să se supere 
dacă ar fi luat-o la sfârşitul programului. l-ar fi plăcut să 
vadă dacă faţada superbă ascundea un interior la fel de 
pompos. 

— Cu mare plăcere. Dar nu ştiu cum cărăm chestia asta 
până sus, spuse arătând spre cărucior şi cercetând treptele 
abrupte. 

— Vă ajut, spuse Vivianne şi porni spre scări fără a aş- 
tepta un răspuns. 

Cinci minute mai târziu reuşiră să urce căruciorul şi Erica 
putu să-l împingă prin uşa de la intrare. Se opri în cadrul 
uşii şi privi mirată în jur. Tot ce era vechi şi uzat dispăruse, 
fără ca stilul original să fi fost pierdut. Îşi plimbă privirea 
peste toate detaliile, tot ce îi amintea de discoteca de vară 
din adolescenţă şi care acum arăta nou şi modern. Se opri 
lângă perete cu căruciorul şi-l ridică pe Noel. Când dădu să 
scoată coşul pentru Anton, auzi vocea tandră a lui Vivianne: 

— Pot să-l iau eu? 

Erica făcu semn că da. Vivianne se aplecă şi îl luă, 
atentă, în braţe pe Anton. Gemenii erau atât de obişnuiţi să 
fie îngrijiţi de tot felul de persoane, încât nu protestau deloc 
la adresa străinilor. Anton o privi cu ochi mari şi o răsplăti 
cu un zâmbet. 

— la te uită, ce cuceritor mic, îl alintă Vivianne şi îi 
scoase grijulie haina şi căciuliţa subţire. 

— Aveţi copii? 

— Nu, n-a fost să fie, spuse Vivianne şi-şi feri privirea. 
Vreţi nişte ceai? o întrebă şi o luă spre sala de mese, cu 
Anton în braţe. 

— Prefer cafeaua. Nu mă omor după ceai. 

— De obicei nu le recomandăm pacienţilor noştri să-şi 
intoxice organismul cu cofeină, dar pot să fac o excepţie. 
Să văd dacă reuşesc să fac rost de undeva de nişte cafea 
mai de soi. 

— Vă mulţumesc, spuse Erica urmând-o. 


Cafeaua era singurul lichid care o menținea alertă şi bea 
atât de multă, încât îşi imagina că în vene îi curge cafea în 
loc de sânge. 

— Un viciu tot trebuie să avem. Să nu fie mai dăunător 
decât cofeina, atât. 

— Nu spuneţi asta, spuse Vivianne fără a-şi dezvolta 
ideea. 

Probabil că-şi dăduse seama că n-ar avea cu cine să 
discute. 

— Vin imediat, luaţi loc până atunci. Facem o tură după 
cafea. 

Dispăru după o uşă glisantă care dădea sigur spre o 
bucătărie, gândi Erica. 

Preţ de o clipă, se întrebă cum avea să se descurce cu 
cafeaua şi cu un bebeluş în braţe. Ea învățase să facă 
aproape totul cu o mână, dar dacă nu erai obişnuită, putea 
fi destul de greu. Alungă gândul. Dacă Vivianne avea 
nevoie de ajutor, nu trebuia decât să-i spună. 

După ce servi cafeaua, Vivianne luă loc în faţa ei. Erica 
observă că şi scaunele, şi mesele erau noi. Erau moderne şi 
lipsite de zorzoane, dar cu toate astea se integrau perfect 
în mediul acela tradiţional. Era clar că mobilierul fusese 
ales de cineva care se pricepea. Priveliştea de la ferestrele 
înşiruite pe peretele exterior era absolut spectaculoasă. 
Fjăllbacka li se prezenta în toată splendoarea sa. 

— Când deschideţi? Erica luă o prăjitură cu un aspect 
ciudat, dar regretă imediat. Orice ar fi fost, conţinea mult 
prea puţin zahăr şi era prea sănătoasă ca să poată fi nu- 
mită prăjitură. 

— Într-o săptămână, cam aşa. În caz că terminăm totul la 
timp, oftă Vivianne şi îşi înmuie prăjitura într-o ceaşcă cu 
ceai. 

Sigur e ceai verde, îşi spuse în gând Erica şi sorbi mul- 
tumită din băutura neagră ca smoala din ceaşca ei. 

— Veniţi la petrecere, sper, spuse Vivianne. 

— Cu mare drag. Am primit invitaţia, dar încă nu ne-am 
decis. Nu e uşor să găseşti dădacă pentru trei. 

— Încercaţi să veniţi, sunt sigură că v-aţi distra. Apropo, 


sâmbăta asta, soţul dumneavoastră şi colegii lui o să fie 
primii care o să testeze oferta completă. 

— Chiar aşa? spuse Erica şi izbucni în râs. Patrik nu mi-a 
spus nimic. Nu cred c-a pus vreodată piciorul într-un spa, 
aşa că sigur o să fie o experienţă interesantă pentru el. 

— Să sperăm, zise Vivianne şi-l mângâie pe cap pe 
Anton. Ce mai face sora dumneavoastră? Sper că nu vă 
deranjează că vă întreb, dar am auzit de accident. 

— Nicio problemă. 

Erica simţi, iritată, că îi dăduseră lacrimile. Înghiţi în sec 
şi reuşi, până la urmă, să-şi controleze vocea într-o 
oarecare măsură. 

— Sinceră să fiu, nu e bine deloc. A trecut prin multe. 

Erica îşi aminti, dintr-odată, de fostul soţ al Annei, Lucas. 
Nu reuşea să-şi explice de ce, dar femeia asta avea ceva ce 
te îndemna la povestit. Şi îi povesti totul. Nu obişnuia să 
vorbească despre viaţa Annei cu nimeni, dar de data asta 
avea impresia că Vivianne o înţelegea. Când termină, 
lacrimile i se prelingeau pe obraji. 

— Chiar că nu i-a fost uşor. Ar fi avut nevoie de copil, 
spuse încet Vivianne, ca şi când ar fi citit gândurile Ericăi. 
Anna merita copilul acela. Merita să fie fericită. 

— Nu ştiu ce să fac. Pare că nici nu observă când sunt 
lângă ea. E ca şi când ar fi dispărut într-un loc necunoscut. 
Şi mă tem ca nu cumva să nu se mai întoarcă de acolo. 

— N-a dispărut, spuse Vivianne legănându-l pe Anton pe 
genunchi. Doar s-a refugiat într-un loc unde n-o doare chiar 
atât de mult. Dar ştie că sunteţi acolo. Tot ce puteţi să 
faceţi e să fiţi alături de ea, s-o atingeţi. Am uitat cât sunt 
de importante atingerile, că avem nevoie de ele ca să 
supravieţuim. Aşa că atingeţi-o şi încurajaţi-l şi pe soţul ei 
să facă la fel. Greşeala asta o facem de multe ori. Îi lăsăm 
pe cei în doliu să fie singuri. Credem că au nevoie de linişte 
sau să fie lăsaţi în pace. Omul e un animal social. Are 
nevoie de turmă, de apropierea, căldura şi atingerea celor 
din jur. Aveţi grijă ca Anna să fie înconjurată de turma ei. N- 
o lăsaţi să zacă în pat singură, n-o lăsaţi să se refugieze 
netulburată în locul ăla în care nu există durere, dar nici 


sentimente de vreun fel. Scoateţi-o cu forţa de acolo. 

Un timp, Erica nu scoase niciun cuvânt. Se gândi la cele 
spuse de Vivianne şi îşi dădu seama că avea dreptate. N-ar 
fi trebuit s-o lase pe Anna să se retragă. Ar fi trebuit să-şi 
dea silinţa mai mult. 

— Şi nu vă simţiţi vinovată, spuse Vivianne. Durerea ei n- 
are nicio legătură cu bucuria dumneavoastră. 

— Dar sunt convinsă că..., zise Erica şi lacrimile o năpă- 
diră. Sigur are impresia că eu am tot şi ea nimic. 

— Ştie că astea două n-au nicio legătură. Dacă ceva o să 
vă îndepărteze, va fi sentimentul de vină. Nu invidia sau 
furia pe care Anna o simte pentru că copiii surorii ei au 
supravieţuit. Asta nu există decât în mintea 
dumneavoastră. 

— De unde ştiţi? 

Erica voia să creadă în vorbele Viviannei, dar nu în- 
drăznea. Ce ştia ea despre sentimentele sau gândurile 
Annei? Nici măcar n-o întâlnise vreodată. Şi, în acelaşi timp, 
suna credibil şi adevărat, oarecum. 

— Nu vă pot explica de unde ştiu. Dar simt anumite 
lucruri şi ştiu destul de multe despre oameni. Va trebui să 
aveţi încredere în mine, pur şi simplu, spuse Vivianne pe un 
ton hotărât. 

Şi, spre mirarea ei, Erica simţi că tocmai asta făcea. Că 
avea încredere în ea. 

Puțin mai târziu, în drum spre grădiniţă, Erica avu 
impresia că păşeşte mai uşor decât oricând. Scăpase de 
ceea ce o îndepărta de Anna. Scăpase de sentimentul de 
neputinţă. 


Fjällbacka, 1871 


Marea, până la urnă, înghețase. În iama aceea îngheţul 
venise mai târziu, abia în februarie. Dar aşa, Emelie se 
simțea mai liberă. După câteva săptămâni, gheaţa se 
făcuse destul de groasă ca să suporte greutatea unui om, şi 
pentru prima dată de când ajunsese pe insulă putea să 
plece de acolo, singură, dacă voia. Asta ar fi însemnat o 
călătorie lungă şi chiar şi un anumit risc, pentru că se 
spunea că, indiferent de cât de gros ar fi fost stratul, 
gheața avea crăpături înşelătoare acolo unde curenții erau 
puternici. Dar posibilitatea exista totuşi. 

Pe de altă parte, se simţea şi mai închisă. Karl şi Julian nu 
mai puteau să dea turul zilnic la Fjällbacka şi, deşi de 
fiecare dată se gândea cu groază la clipa în care se 
întorceau, beti şi puşi pe ceartă, în lipsa lor mai putea să 
respire totuşi puţin. Acum se aflau mai des prin preajma ei 
şi atmosfera era tensionată. Incerca să îşi facă treaba în 
linişte şi să nu le iasă în cale. Karl nu se mai atinsese de ea 
şi nici ea nu mai încercase. Stătea în pat, lipită de peretele 
rece, pe locul ei. Dar răul fusese deja făcut. Disprețul lui 
față de ea părea că dăinuie şi Emelie se simţea tot mai 
singură. 

Vocile deveniseră mai uşor de distins şi Emelie vedea 
mai des decât înainte lucruri care n-ar fi trebuit să existe, 
cel puțin dacă era să te iei după ce-ţi spunea bunul-simţ. 
Dar ştia că nu erau doar închipuiri. Morţii o făceau să se 
simtă în siguranță, erau singura ei companie pe insula 


aceea pustie, şi tristețea lor era la fel de mare ca a ei. Nici 
viața lor nu o luase pe făgaşul cel drept. Se înțelegeau unii 
pe alţii, cu toate că soarta lor era despărțită de cel mai 
temeinic zid. Cel al morții. 

Karl şi Julian nu erau la fel de receptivi la prezența spi- 
ritelor. Dar uneori părea că îi cuprinde o nelinişte pe care n- 
o înțelegeau. Atunci le simţea groaza şi se bucura în taină. 
Nu mai trăia pentru dragostea ei față de Karl. El nu era aşa 
cum crezuse, dar nu se mai putea face nimic. Doar să se 
bucure de frica lui şi să caute alinarea printre morți. Era 
singura care ştia că sunt acolo. Erau ai ei. 

Însă, după o lună de îngheţ, începu să-şi dea seama că 
frica se citea şi pe chipul ei. Atmosfera devenise şi mai 
tensionată. Julian profita de orice ocazie ca să se certe cu 
ea şi să-şi verse nervii, frustrat că nu putea să părăsească 
insula. Karl îi privea pasiv, cu ochi reci, iar cei doi şuşoteau 
tot timpul. Stăteau pe canapeaua din bucătărie, cu ochii 
ațintiți asupra ei, şi discutau cu voci joase şi cu capetele 
apropiate. Nu auzea ce vorbeau, dar ştia că nu era de bine. 
Uneori mai surprindea câte un fragment, când credeau că 
nu-i aude. În ultimul timp vorbiseră mult despre scrisoarea 
primită de Karl de la părinţi, chiar înainte ca marea să fi 
înghețat. Discutau pe un ton revoltat, dar ea nu află 
niciodată despre ce era vorba în scrisoare. Şi adevărul era 
că nici nu voia să ştie. Vocea întunecată a lui Julian şi cea 
resemnată a lui Karl, când venea vorba de asta, îi dădeau 
fiori reci. 

Nu înțelegea de ce nu primeau vizite niciodată şi nici de 
ce ei nu îi vizitau pe părinţi. Casa părintească a lui Karl se 
afla la doar câteva ore de mers cu barca de Fjällbacka. 
Dacă se grăbeau, se puteau întoarce în aceeaşi zi, înainte 
chiar de lăsarea nopții. Dar Emelie nu îndrăznea să-l 
întrebe. De câte ori primea o scrisoare de la ai lui, Karl 
stătea imbufnat câteva zile la rând. lar acum, după cea mai 
recentă scrisoare, se făcuse mai rău decât oricând şi, ca de 
obicei, Emelie era doar un privitor pasiv, fără a şti ce se 
întâmplă în jurul ei. 


— Dichisit, spuse Gösta uitându-se prin apartament. 

Chiar dacă era mulţumit de iniţiativa lui, i se punea un 
nod în gât când se gândea la cum avea să reacționeze 
Hedström. 

— Sigur a fost homo, spuse Mellberg. 

— Pe ce te bazezi? oftă Gösta. 

— Numai la ăştia vezi aşa ordine în casă. Bărbaţii adevă- 
raţi sunt mai dezordonaţi. Şi în niciun caz nu au perdele, 
spuse strâmbând din nas şi arătând spre perdelele de cu- 
loarea untului. Toţi zic că n-a avut nicio prietenă. 

— Da, dar... Gösta suspină din nou şi renunţă la gândul 
de a-l contrazice. 

E drept că Mellberg avea două urechi, ca restul lumii, dar 
nu le folosea prea des ca să-i asculte. 

— Te ocupi tu de dormitor şi eu de camera de zi? 

Mellberg începu să scotocească printre cărţile de pe 
rafturile bibliotecii. 

Gösta dădu din cap aprobator şi cercetă camera. Era 
oarecum impersonală. O canapea bej, o măsuţă de cafea 
de culoare închisă, cu un covor deschis la culoare sub ea, 
un televizor pe un suport şi o bibliotecă cu câteva cărţi. Cel 
puţin jumătate din ele erau literatură de specialitate despre 
economie şi inspecţie financiară. 

— Ce individ dubios, spuse Mellberg. Aproape că n-are 
nimic prin casă. 

— Poate prefera un stil mai simplu, zise Gösta şi intră în 
dormitor. 

Acesta era la fel de ordonat ca şi camera de zi. Un pat cu 


tăblie albă, o noptieră, un şir de dulapuri albe şi o comodă. 

— Măcar aici ţinea o poză cu o tipă, îl anunţă Gösta pe 
Mellberg, punând mâna pe o fotografie care fusese 
sprijinită de lampa de pe noptieră. 

— la, dă-mi să văd. Arată bine? întrebă Mellberg şi intră 
în dormitor. 

— Mda... adică, da, e drăguță. 

Mellberg aruncă o privire spre fotografie şi făcu o mutră 
din care reieşea că nu era cine ştie ce impresionat. Se 
întoarse în camera de zi, dar Gösta rămase pe loc, cu poza 
în mână. Se întreba cine este tipa. Trebuie să fi însemnat 
mult pentru Mats Sverin. Părea a fi singura fotografie din 
tot apartamentul, şi-apoi o mai ţinea şi în dormitor. 

O aşeză cu grijă la loc şi începu să se uite prin sertare şi 
garderobă. În afară de haine nu găsi nimic personal. Nicio 
agendă, nicio scrisoare veche sau vreun album foto. Pipăi 
fiecare colţişor, dar, după un timp, constată că nu avea să 
dea peste nimic de interes. Era ca şi când Sverin s-ar fi 
mutat în apartamentul acela fără să fi avut vreo viaţă 
înainte. Singura dovadă contrarie era fotografia cu femeia 
aceea, din dormitor. 

Gösta se apropie din nou de noptieră şi luă poza în mână. 
Chiar i se părea drăguță. Micuţă şi delicată, cu părul lung şi 
blond, ciufulit de vânt chiar în clipa în care fusese prinsă în 
cadru. Apropie fotografia de ochi şi o cercetă în detaliu. 
Căuta ceva, orice care să-i indice cine era ea sau, cel puţin, 
unde fusese făcută poza. Pe verso nu era scris nimic şi pe 
fundal nu se vedea decât nişte frunziş. Insă, la o a doua 
privire, descoperi îndată ceva. Pe marginea din dreapta se 
vedea o mână. Cineva tocmai ieşea sau intra în cadru. Era 
o mână micuță. Fotografia era prea ştearsă ca să îşi dea 
seama sigur, dar părea o mână de copil. Gösta puse, din 
nou, poza la loc. Chiar dacă avea dreptate, asta nu era de 
ajuns ca să afle identitatea femeii din poză. Făcu stânga- 
mprejur şi dădu să iasă din dormitor, dar se răzgândi în 
ultima clipă. Se întoarse la noptieră, luă fotografia şi o vâri 
în buzunar. 

— Nu prea a meritat efortul, ce să zic, bâigui Mellberg. 


Stătea în genunchi şi se uita sub canapea. 

— Poate ar fi fost mai bine să-l lăsăm pe Hedström să se 
ocupe de treaba asta. E o mare pierdere de timp. 

— A mai rămas bucătăria, spuse Gösta fără a băga în 
seamă văicărelile lui Mellberg. 

Incepu să tragă sertarele şi să deschidă dulapurile, dar 
nu găsi nimic special. Farfuriile şi ceştile păreau a proveni 
din colecţia cea mai ieftină de la Ikea, şi nici frigiderul, nici 
cămara nu erau prea aprovizionate. 

Gösta se întoarse şi se aplecă spre blatul de lucru. Dintr- 
odată zări ceva pe masa de bucătărie. Un cablu atârna pe 
sub tăblie şi se termina într-o priză de pe perete. Ridică 
cablul şi îl privi. Era un cablu de încărcător de laptop. 

— Ştim cumva dacă Sverin a avut un laptop? strigă. 

Nu se auzi niciun răspuns, dar auzi nişte paşi târşâindu- 
se spre bucătărie. 

— De ce? întrebă Mellberg. 

— E un cablu de încărcător aici, dar nimeni nu ne-a zis de 
niciun laptop. 

— O fi la el, la serviciu. 

— Dar n-ar fi trebuit să ne zică ceva când am fost pe 
acolo cu Paula? Doar îşi dau seama că ne interesează 
laptopul lui? 

— Aţi întrebat? ridică Mellberg o sprânceană. 

Gösta fu nevoit să admită că avea dreptate. Uitaseră 
complet să ceară acces la calculatorul lui Mats Sverin. 
Probabil că se afla în continuare la primărie. Dintr-odată se 
simţi prost, stând acolo cu cablul în mână, aşa că-i dădu 
drumul şi acesta ateriză pe podea. 

— Trec mai încolo pe la primărie, spuse şi ieşi din 
încăpere. 


— Doamne, cât urăsc să aştept. Ce le-o fi luând atâta? 
mormăi iritat Patrik în timp ce intra în parcarea din faţa 
sediului poliţiei din Goteborg. 

— Mie miercurea viitoare mi se pare destul de repede, 
spuse Paula. 

Işi ţinu respiraţia când Patrik se apropie prea mult de un 


stâlp de iluminat. 

— Da, probabil că ai dreptate, spuse Patrik şi cobori din 
maşină. Dar ştim cât durează să primim rezultatele de la 
SKL. Şi mai ales, glonţul. Dacă găsim un glonţ care să se 
potrivească în registru, ar fi bine să ştim cum stăm încă de 
acum. Nu peste câteva săptămâni. 

— Asta e, nu prea avem ce să facem, spuse Paula şi porni 
spre intrare. 

Sunaseră în prealabil şi-i anunţaseră că vin, dar 
recepţionera le spuse totuşi să ia loc şi să aştepte. Peste 
zece minute apăru un bărbat bine făcut, incredibil de înalt 
şi se apropie de ei cu paşi hotărâți. Patrik aprecie rapid că 
avea în jur de doi metri, iar când se ridică şi el ca să-l 
salute, se simţi ca un liliputan. lar Paula lăsa impresia că-i 
ajunge ăluia până la mijloc. 

— Bine aţi venit. Walter Heel. Am vorbit la telefon. 

Patrik şi Paula se prezentară şi apoi îl urmară. E clar, are 
nevoie de pantofi la comandă, îşi spuse Patrik şi privi 
fascinat picioarele lui Walter. Ca nişte bărci mici. Paula îi 
dădu un brânci şi Patrik privi drept înainte. 

— Poftiţi, intraţi. Ăsta e biroul meu. Vreţi nişte cafea? 

Cei doi dădură din cap că da şi primiră câte un pahar de 
la automatul de pe hol. 

— Aveaţi nevoie de nişte informaţii privind un caz de 
abuz? 

Intrebarea suna mai degrabă ca o afirmaţie, aşa că Patrik 
încuviinţă doar din cap drept răspuns. 

— Am dosarul la îndemână, dar nu sunt sigur că pot să 
contribui cu multe. 

— Puteţi să ne faceţi un rezumat? întrebă Paula. 

— Da, staţi să vedem. 

Walter deschise dosarul şi aruncă o privire rapidă pe 
nişte hârtii. Îşi drese vocea. 

— Mats Sverin a ajuns acasă târziu, pe Erik 
Dahlbergsgatan. Întrebat ulterior, nu-şi aminteşte ora 
exactă, dar spune că undeva după miezul nopţii. A fost în 
oraş şi a luat cina cu nişte prieteni. Amintirile victimei sunt 
foarte neclare, printre altele, din cauză că a suferit nişte 


lovituri la cap şi are câteva lacune în memorie. 

Walter ridică privirea şi continuă să le vorbească liber. 

— Ce am reuşit să scoatem de la el, până la urmă, e că o 
bandă îl aştepta la intrare. Când i-a spus unuia dintre ei să 
nu se pişe acolo, l-au atacat. Dar n-a putut să ne dea 
semnalmente şi nici nu-şi amintea câţi erau. Am vorbit cu 
Mats Sverin de câteva ori după ce s-a trezit din comă, dar, 
din păcate, n-am aflat prea multe. 

Walter închise dosarul, oftând. 

— Şi ancheta n-a progresat mai mult? întrebă Patrik. 

— Nu, aveam prea puţine informaţii pe care să ne con- 
struim cazul. Nici martori n-au existat. Dar..., zise cu 
şovăială şi luă o gură de cafea. 

— Dar, ce? 

— Sunt doar speculaţii nefondate de-ale mele... 

— Ne bucurăm de orice părere împărtăşită, spuse Paula. 

— Da, ei bine, tot timpul am avut senzaţia că Mats ştia 
mai multe decât ne lăsa să înţelegem. N-am nicio dovadă în 
acest sens, dar uneori, când vorbeam cu el, mi se părea că 
ascunde ceva. 

— Vreţi să spuneţi că ştia cine l-a atacat? întrebă Patrik. 

— Habar n-am, ridică Walter braţele. Cum spuneam, mi-a 
lăsat doar senzaţia că deţine mai multe informaţii decât 
vrea să împartă cu noi. Dar ştiţi la fel de bine ca mine că 
există varii motive pentru care o victimă ori Un martor 
simte că trebuie să tăinuiască ceva. 

Patrik şi Paula dădură din cap. 

— Mi-ar fi plăcut să dedic mai mult timp cazului ăstuia şi 
să obţin ceva. Dar nu avem destule resurse şi până la urmă 
a trebuit să-l îngheţăm. Ne-am dat seama că nu putem să 
avansăm dacă nu apare nimic nou. 

— Ceea ce putem spune că s-a întâmplat acum, spuse 
Patrik. 

— Credeţi că există vreo legătură între cazul de maltra- 
tare şi cel de omor? Pe ipoteza asta vă bazaţi? 

Patrik puse un picior peste celălalt şi se gândi puţin 
înainte de-a răspunde. 

— Mmm, deocamdată nici măcar n-avem o ipoteză, 


încercăm să fim deschişi, atâta tot. E o coincidenţă cam 
dubioasă, neîndoielnic, să fie găsit împuşcat după câteva 
luni de când a fost agresat. 

— Aşa este. Spuneţi-ne dacă vă putem ajuta cu ceva. 

Walter se ridică, întinzându-se cât era de lung. 

— Ancheta noastră e în continuare deschisă, aşa că ne- 
am putea ajuta reciproc dacă apare ceva pe parcurs. 

— Sigur, spuse Patrik şi întinse mâna. Ne puteţi da o 
copie a dosarului? 

— Am pregătit deja totul, spuse Walter şi îi înmână un 
teanc de hârtii. Găsiţi drumul singuri? 

— Da, cum să nu. Apropo..., zise Patrik şi se întoarse din 
uşă. Ne gândeam să le facem o vizită foştilor colegi ai lui 
Sverin de la organizaţia aia. Puteţi să ne spuneţi pe unde 
au sediul? 

Scoase un bileţel cu adresa şi-i arătă numărul străzii. 

După câteva instrucţiuni simple din partea lui Walter, cei 
doi îşi luară rămas-bun. 

— Cu mare lucru nu ne-am ales nici de aici, oftă Paula 
când se urcară din nou în maşină. 

— Nu spune asta. Nu degeaba a ajuns să spună că vic- 
tima ascundea ceva. Probabil că va trebui să aflăm ce s-a 
întâmplat cu Sverin, de ce a fost bătut. Poate că e ceva aici 
în Göteborg, ceva sau cineva de care n-a putut să scape 
atunci când s-a mutat la Fjällbacka. 

— Şi cel mai logic ar fi să începem de la fostul lui şef de 
aici, constată Paula şi îşi puse centura de siguranţă. 

— Cred că e cel mai bun punct de pornire. 

Patrik ieşi cu spatele din pătratul în care parcase şi Paula 
închise ochii văzând că puţin îi lipsise să nu şteargă un 
Volvo 740 albastru pe care, dintr-un motiv necunoscut, nu-l 
văzuse în oglinda retrovizoare. Data viitoare avea să insiste 
să conducă ea. Nervii ei nu mai făceau faţă stilului de şofat 
al lui Patrik. 


Copiii alergau prin curte. Madeleine fuma ţigară după 
ţigară, deşi ştia că ar trebui să se lase. Dar aici, în 
Danemarca, oamenii fumau cu totul altfel. Aici fumatul 


părea mai puţin stigmatizat. 

— Mami, pot să mă duc până acasă la Mette? 

Fiica ei Vilda stătea în faţa ei cu pletele încâlcite şi cu 
trandafiri roşii în obraji, de la aerul curat şi de la agitaţie. 

— Sigur că poţi, spuse ea şi o sărută pe frunte. 

Unul dintre avantajele cu apartamentul lor era curtea cea 
mare, mai mereu plină de copii, unde toţi vecinii se 
întâlneau când voiau, ca într-o familie numeroasă. 
Madeleine zâmbi şi mai aprinse o ţigară. Era o senzaţie 
ciudată. Să se simtă în siguranţă. Locuiau la Copenhaga de 
patru luni, şi zilele se scurgeau molcom. Şi nici ea nu se 
mai ghemuia în faţa ferestrei. Acum se plimba cu spatele 
drept, fără a trage măcar perdelele. 

Se ocupaseră de tot. Nu era prima oară, dar de data asta 
era altfel. Vorbise cu ei personal, le explicase de ce trebuie 
să dispară, din nou, cu copiii. Şi o ascultaseră. In noaptea 
următoare o instruiseră să-şi facă bagajele şi să coboare la 
maşina care o aştepta cu motorul pornit. 

Se hotărâse să nu privească înapoi. Nu se îndoise nicio 
secundă că era decizia cea mai sănătoasă, dar uneori nu 
reuşea să-şi ascundă durerea. li apărea în vise, o trezea şi o 
obliga să stea trează un timp, cu ochii larg deschişi în 
întunericul din casă. Şi atunci îl vedea pe omul la care îşi 
interzisese să se gândească. 

Ţigara îi arse degetele şi Madeleine o azvârli cât colo, 
înjurând. Kevin îi aruncă o privire intensă. Fusese atât de 
adâncită în gânduri că nici nu-l observase când revenise şi 
se aşezase lângă ea pe bancă. li ciufuli părul şi el se lăsă 
chinuit. Era tare serios. Băieţelul ei mare, care, în ciuda 
celor, opt ani ai lui, trecuse deja prin atâtea grozăvii. 

Peste tot în jurul lor se auzeau chiote vesele printre 
blocuri. Observă că în vocabularul copiilor se strecuraseră 
deja câteva cuvinte în daneză. Asta o amuza, dar o şi 
speria. A abandona trecutul, ceea ce fuseseră cândva, 
însemna totodată şi o pierdere. Cu timpul, copiii aveau să-şi 
uite limba, atât suedeza în general, cât şi dialectul de 
Göteborg. Acum „acasă” însemna Copenhaga şi de acolo n- 
aveau să se mai mute niciodată. Aveau să rămână acolo şi 


să uite tot ce lăsaseră în urmă. 
Il mângâie pe obraz pe Kevin. Avea să fie, cu timpul, un 
copil obişnuit. Şi asta merita orice sacrificiu. 


Maja alergă spre ea, ca de obicei, şi i se aruncă în braţe 
când se duse s-o ia de la grădiniţă. Şi, după ce Erica se 
alese cu o îmbrăţişare şi un pupic umed, întinse mâinile ca 
să-şi mângâie frăţiorii din cărucior. 

— Cineva se dă în vânt după frăţiorii ei, spuse Ewa, care 
stătea în faţa uşii şi îi tăia de pe listă pe copiii preluaţi de 
părinţi. 

— Da, câteodată. Dar mai ies şi scântei, spuse Erica şi îl 
mângâie pe Noel pe obraz. 

— Copiii reacţionează aşa când, dintr-odată, trebuie să 
împartă atenţia părinţilor cu fraţi sau surori mai mici. 

Ewa se aplecă peste cărucior ca să-i salute pe gemeni. 

— Da, e de înţeles. Şi, de fapt, am avut foarte puţine 
probleme, spre mirarea tuturor. 

— Dorm toată noaptea? întrebă Ewa şi îi mângâie pe 
bebeluşi, lucru pentru care fu răsplătită cu două zâmbete 
ştirbe. 

— Dorm foarte bine. Singura problemă e că Maja se 
plictiseşte între timp, aşa că face tot posibilul ca să se 
furişeze la ei şi să-i trezească. 

— Îmi închipui. E o fetiţă foarte întreprinzătoare şi 
curajoasă. 

— Asta-i puţin spus. 

Gemenii începură să se foiască neliniştiţi în cărucior şi 
Erica se uită după fiica ei, care între timp dispăruse. 

— Vezi pe la tobogan. Pe-acolo îşi face veacul, spuse Ewa 
şi arătă din bărbie către terenul de joacă. 

Avea dreptate. În clipa următoare, Erica o văzu pe Maja 
dându-se pe tobogan în viteză, cu o expresie fericită. O 
convinse din câteva vorbe să se aşeze pe bara din spatele 
căruciorului, ca să poată pleca spre casă. 

— Mergi acasă? spuse Maja. 

Erica o luase spre dreapta în loc de stânga, cum obişnuia 
atunci când se duceau acasă. 


— Nu, mergem la mătuşa Anna şi la unchiul Dan, spuse şi 
fu răsplătită cu un chiot. 

— Joacă Lisen. Şi Emma. Adrian nu, o anunţă Maja pe un 
ton hotărât. 

— Serios? De ce nu vrei să te joci cu Adrian? 

— Adrian e băiat. 

Se pare că nu era nevoie de alte explicaţii pentru că fu 
singura informaţie pe care o scoase de la ea. Erica oftă. 
Oare să fi început atât de devreme cu segregarea? Ce 
aveai voie să faci şi ce nu, cu ce te îmbrăcai şi cu cine te 
jucai? Se întrebă, cu conştiinţa încărcată, dacă nu cumva 
contribuise şi ea la asta atunci când făcuse cheful fiicei ei 
pentru care totul trebuia să fie roz şi ca de prințese. 
Garderoba Majei era plină de haine roz, aceasta fiind 
singura culoare pe care voia s-o poarte. In caz contrar ieşea 
cu scandal. Poate că greşise atunci când o lăsase să decidă 
singură? 

Erica nu mai zăbovi asupra întrebării. Nu se simţea în 
stare de aşa ceva chiar atunci. Pentru moment, îi era de 
ajuns să împingă căruciorul greu din faţa ei. O luă spre 
stânga, pe Dinglevăgen. Zări casa Annei şi a lui Dan pe 
Falkeliden, dar ultima bucată o stoarse de puteri, astfel că 
se opri câteva minute în faţa uşii şi încercă să-şi tragă 
sufletul. Când pulsul i se mai linişti şi apăsă soneria, nu 
dură mai mult de câteva secunde până când uşa se dădu 
de perete. 

— Maja! ţipă Lisen. Şi bebeluşii! 

Se întoarse şi strigă către cei din casă. 

— A venit Erica şi Maja şi bebeluşii! Sunt aşa de drăguţi! 

Erica nu putu să se abţină să nu izbucnească în râs din 
cauza entuziasmului ei, apoi se dădu la o parte ca s-o lase 
pe Maja să intre. 

— E acasă tata? 

— Tata? ţipă Lisen din toţi rărunchii, drept răspuns la 
întrebarea Ericăi. 

Dan ieşi pe hol din bucătărie. 

— Ah, ce bine, spuse şi întinse mâinile, astfel ca Maja să 
se poată arunca în braţele lui. Dan era favoritul ei. 


— Intraţi, intraţi. 

O puse jos pe Maja după ce se îmbrăţişară prelung. Fetiţa 
dispăru repede în cameră cu ceilalţi copii care, după 
sunetele de acolo, se uitau la desene animate. 

— Scuze că mă tot fâţâi pe aici, spuse Erica şi îşi agăţă 
haina în cuier. 

Ridică coşurile bebeluşilor şi îl urmă pe Dan, care pornise 
înainte spre bucătărie. 

— Ne bucurăm de companie, spuse Dan şi îşi trecu o 
mână peste faţă. 

Părea nespus de obosit şi de lipsit de chef. 

— Tocmai făceam nişte cafea, spuse şi o privi pe Erica. 

— Mai întrebi? zise ea cu un zâmbet timid. 

Îi culcă pe gemeni pe o pătură scoasă din geanta cu 
lucrurile lor. 

Apoi se aşeză pe un taburet şi Dan, după ce umplu 
ceştile, luă loc în faţa ei. Un timp nu-şi vorbiseră. Se cu- 
noşteau atât de bine, încât tăcerea nu devenea niciodată 
stânjenitoare. În mod ciudat, soţul surorii ei îi fusese 
cândva iubit. Dar asta se întâmplase atât de demult încât 
abia dacă îşi mai amintea. Relaţia lor se transformase apoi 
într-una de caldă prietenie, şi Erica nu şi-ar fi putut imagina 
un soţ mai bun pentru sora ei. 

— Am purtat o discuţie interesantă azi, spuse în cele din 
urmă. 

— Da? spuse Dan şi sorbi din cafea. 

Nu era genul vorbăreţ şi ştia şi că Erica n-avea nevoie de 
multe încurajări ca să continue. 

Îi povesti despre întâlnirea cu Vivianne şi despre ce-i 
spusese aceasta despre Anna. 

— Am lăsat-o pe Anna să se retragă în carapacea ei, 
când, de fapt, ar fi trebuit să procedăm exact invers. 

— Nu ştiu, spuse Dan şi se ridică să mai toarne nişte 
cafea. Am impresia că orice aş face nu iese bine. 

— Dar eu cred că te înşeli. Sunt sigură că o ajuţi. Nu 
putem s-o lăsăm pe Anna să zacă acolo şi să se ofilească 
încet. Va trebui să stăm cu ea, cu forţa dacă-i nevoie. 

— Poate că ai dreptate, spuse bărbatul, dar părea că 


ezită. 

— Merită încercat, oricum, insistă Erica. 

Se aplecă peste marginea mesei ca să vadă dacă ge- 
menii sunt în regulă. Cei doi stăteau întinşi pe pătură şi 
dădeau din mâini şi din picioare. Păreau mulţumiţi, aşa că 
Erica se lăsă din nou pe spate. 

— Orice merită o încercare, dar... 

Dan se poticni, de parcă n-ar fi îndrăznit să-şi termine 
ideea de teamă să nu se împlinească. 

— Dar dacă n-o s-o ajute nimic? Dacă a renunţat deja? 

— Anna nu renunţă, spuse Erica. Acum e la fund, cât se 
poate de jos, dar nu renunţă niciodată şi nici tu nu trebuie 
să-ţi pierzi speranţa. Trebuie să ai încredere în Anna. 

Se uită în ochii lui Dan şi-l obligă să-i susţină privirea. 

— Poţi să fii un pic atent la băieţi? O să urc puţin până la 
ea. 

— Sigur că da, surâse Dan. 

Se ridică de pe scaun şi se aşeză pe podea lângă Anton şi 
Noel. 

Erica ieşise deja din bucătărie. Urcă la etaj şi deschise cu 
grijă uşa dormitorului. Anna stătea întinsă în aceeaşi poziţie 
ca şi ultima oară. Pe o parte, cu faţa întoarsă spre geam. 
Erica nu spuse nimic. Se întinse doar pe pat şi se lipi de 
corpul Annei. Işi petrecu braţul în jurul ei, o îmbrăţişă 
puternic şi simţi cum căldura propriului trup se transmite şi 
surorii ei. 

— Sunt aici, Anna, şopti. Nu eşti singură. Sunt aici. 


Mâncarea adusă de Gunnar începuse să se termine. Dar 
se sfia să-i sune pe părinţii lui Matte. Nu voia să se 
gândească la el, la cât de dezamăgit trebuie să fi fost. 

Annie clipi, ca să se dezbare de lacrimi şi hotări să 
aştepte până în ziua următoare. Mai aveau atât cât să se 
descurce. Oricum, Sam nu mânca mai nimic. Îl hrănea în 
continuare ca pe un bebeluş, îl obliga să înghită fiecare 
îmbucătură, ca apoi să-l vadă vărsând aproape tot. 

Se înfioră şi se cuprinse în braţe. Cu toate că, de fapt, nu 
era atât de frig afară, părea că vântul ce vuia acum peste 


insulă trecea prin pereţii casei, prin hainele ei groase, prin 
piele şi pătrundea în oase. Işi puse încă un pulover, unul 
gros, împletit, purtat tot timpul de tatăl ei la pescuit. Dar 
nici asta n-o ajută. Era ca şi când frigul ar fi venit de 
undeva dinăuntru. 

Părinţii ei nu l-ar fi plăcut pe Fredrik. Ştia asta de când îl 
întâlnise. Dar alungase gândul. Părinţii ei muriseră şi o 
lăsaseră singură, aşa că de ce ar fi avut dreptul să-i 
influenţeze viaţa în vreun fel? Pentru că aşa se simţise. 
Părăsită. 

Tatăl ei murise primul. Într-o zi făcuse infarct şi căzuse în 
casă şi nu se mai ridicase niciodată. Medicul încercase să-i 
consoleze spunându-le că murise pe loc. Trei săptămâni 
mai târziu, mama ei îşi primise şi ea sentinţa. Cancer la 
ficat. A mai trăit o jumătate de an înainte să adoarmă 
liniştită, pentru prima oară după mai multe luni, cu o 
expresie calmă, aproape fericită pe chip. Annie se aflase 
lângă ea când murise, o ţinuse de mână şi încercase să 
simtă ce trebuia. Adică tristeţe şi dor. Dar nu simţise decât 
furie. Cum au putut, îşi spunea, s-o părăsească? Avea 
nevoie de ei. Ei însemnau siguranţa, braţele în care putea 
să se întoarcă după ce greşise, ceva care îi făcea să scuture 
din cap şi să spună cu îngăduinţă: „Dar, Annie, dragă...” 
Cine avea să o pună acum la punct? Cine avea să-i 
domolească pornirile sălbatice? 

Stătuse la căpătâiul mamei ei şi, dintr-o clipă în alta, 
devenise orfană. Micuța orfelină Annie, se gândise, 
imaginându-şi filmul ei preferat din copilărie. Dar nu era o 
copiliţă cu păr roşcat şi cârlionţat care avea să fie adoptată 
de un milionar mărinimos. Era Annie, cea care lua decizii 
impulsive şi proaste, care voia să forţeze limitele, deşi ştia 
că n-ar trebui. Era Annie, cea care făcuse cunoştinţă cu 
Fredrik, lucru care i-ar fi făcut pe părinţii ei să o ia la 
discuţie pe un ton mai serios. Ar fi reuşit s-o convingă să 
renunţe la el, la viaţa care avea să ducă direct la pierzanie. 
Dar nu mai erau lângă ea. O părăsiseră şi, în sinea ei, încă 
le purta pică. 

Se aşeză pe canapea şi ridică genunchii până la bărbie. 


Matte domolise furia aceea. Pentru câteva ore, într-o seară 
şi noapte, nu se mai simţise singură, pentru prima oară de 
la moartea părinţilor. Dar acum nu mai era lângă ea. Îşi 
sprijini capul de genunchi şi izbucni în plâns. Era tot Annie 
cea mică şi părăsită. 


— Erling e aici? 

— E în biroul lui, bate la uşă, spuse Gunilla şi se ridică pe 
jumătate de pe scaun şi arătă spre uşa închisă a lui Erling. 

— Mulţumesc. Ă 

Gösta dădu din cap şi traversă coridorul. li era ciudă că 
fusese nevoit să facă un drum degeaba. Dacă şi-ar fi 
amintit să-i întrebe de laptop atunci când trecuse pe acolo 
cu Paula, n-ar mai fi trebuit să vină din nou. Dar uitaseră 
amândoi. 

— Intră! răspunse Erling, de îndată ce bătu la uşă, iar 
Gosta o deschise şi intră. 

— Dacă poliţia ne vizitează atât de des, nu trebuie să ne 
facem griji pentru siguranţa acestui departament. 

Erling afişă zâmbetul lui de politician şi scutură cu 
entuziasm mâna lui Gösta. 

— Hm, da, trebuie să verific un lucru, bâigui Gösta şi se 
aşeză. 

— Atunci întreabă-mă. Cu toţii stăm la dispoziţia poliţiei. 

— Da, păi, e treaba asta cu calculatorul lui Mats Sverin. 
Tocmai am percheziţionat apartamentul şi se pare c-a avut 
un laptop. E cumva aici? 

— Laptopul lui Mats? La asta nu m-am gândit. Stai să mă 
duc să verific. 

Erling se ridică şi ieşi pe hol, dar dispăru imediat în 
camera de alături. Se întoarse peste câteva secunde. 

— Nu, nu-i aici. Oare l-au furat? 

Se aşeză din nou la birou părând neliniştit. 

— Asta n-o ştim. Dar am vrea să intrăm în posesia lui. 

— Ai găsit servieta lui Mats? întrebă Erling. Una maro, din 
piele. O avea la el tot timpul când venea sau când pleca de 
la serviciu şi ştiu că-şi ţinea uneori laptopul în ea. 

— Nu, n-am găsit nicio servietă maro. 


— Aoleu, asta nu-i deloc bine. Dacă cineva a furat ser- 
vieta şi laptopul, înseamnă că e de rău. Nişte informaţii mai 
sensibile pot nimeri în mâini neavizate. 

— La ce te referi? 

— Mă gândesc la date legate de finanţele primăriei şi 
lucruri de genul ăsta. N-ar trebui să fie răspândite fără ca 
noi să putem controla unde şi de către cine. Sunt informaţii 
publice, bineînţeles, aici n-avem secrete, dar am vrea să 
ştim cum şi când sunt împărtăşite. Şi cu internetul n-ai cum 
să ştii unde nimeresc. 

— E adevărat, spuse Gösta. 

Era uimit că laptopul nu se afla la sediul primăriei. Unde 
putea să dispară? Oare să fi avut dreptate Erling când se 
temea că a fost furat? Sau Mats însuşi îl pusese undeva, 
într-un loc mai ferit în apartament? 

— Oricum, mulţumesc pentru ajutor, spuse Gösta şi se 
ridică. O să revenim sigur. Şi dacă laptopul şi servieta apar 
cumva, sunaţi-ne imediat, vă rog. 

— Bineînţeles, spuse Erling şi îl urmă pe Gösta pe cori- 
dor. Şi viceversa. E extrem de neplăcut să ştim că propri- 
etatea primăriei a dispărut în modul ăsta. Mai ales acum, cu 
Proiectul Balneo, cea mai mare investiţie a noastră din 
toate vremurile. 

Erling se opri brusc. 

— Apropo. Când Mats a plecat vineri de la serviciu, ne-a 
spus că sunt câteva neclarităţi care-l neliniştesc. Urma să 
stea de vorbă cu Anders Berkelin, responsabilul pentru 
banii investiţi în centrul de recreere. Puteti să vorbiţi cu el, 
să-l întrebaţi dacă ştie ceva de laptop. Poate că mă întind 
cam mult, dar, cum spuneam, vrem neapărat să-l 
recuperăm. 

— O să stăm de vorbă cu el şi bineînţeles că vă anunţăm 
dacă am găsit laptopul. 

Gösta oftă, în sinea lui, când ieşi din clădirea primăriei. 
Avea să aibă de lucru. Avea să aibă de lucru până peste 
cap. Şi sezonul de golf începuse de mult. 


Sediul organizaţiei Fristad se pierdea discret într-o clădire 


de birouri din Hisingen. Patrik nu observă uşa din prima, 
dar până la urmă o găsi, după ce se învârti cu maşina în 
jurul clădirii. 

— Ştiu că venim? întrebă Paula şi cobori din maşină. 

— Nu. Am hotărât să nu-i anunţ în prealabil. 

— Ce ştii despre activitatea lor? întrebă Paula şi dădu din 
cap spre tăbliţa cu numele organizaţiei, plasată la intrare. 

— Ştiu că ajută femei abuzate. Le oferă un refugiu” când 
sunt puse în situaţia de a fugi. De aici şi numele. Şi le oferă 
sprijin chiar şi când se află încă în relaţii distructive, şi pe 
ele, şi pe eventualii copii, ca să iasă din situaţia respectivă. 
Annika mi-a spus că n-a găsit prea multe informaţii despre 
ei. Par a-şi desfăşura activitatea cu maximă discreţie. 

— E de înţeles, spuse Paula şi apăsă pe soneria de lângă 
numele organizaţiei. Chiar dacă n-a fost deloc uşor să-i 
găsim, mă gândesc că nu primesc femeile aici, la sediu. 

— Nu, sunt sigur că mai au un sediu pe undeva. 

— Alo? Fristad. 

Receptorul interfonului gâjâia şi Paula îl privi, între- 
bătoare, pe Patrik. Polițistul îşi drese vocea. 

— Patrik Hedström e numele meu. Eu şi o colegă de la 
poliţia din Tanum am vrea să intrăm şi să vă punem câteva 
întrebări, spuse şi făcu o pauză. E vorba de Mats Sverin. 

Se făcu linişte. Apoi se auzi un zumzăit şi cei doi izbutiră 
să deschidă uşa. Sediul firmei se afla la etajul întâi. Urcară 
pe scări. Patrik observă că uşa celor de la Fristad se 
deosebea de restul uşilor din clădire. Era mai solidă, din 
oţel, şi avea un sistem de închidere mecanic. Patrik şi Paula 
sunară din nou şi un alt receptor începu să gâjâie. 

— Aici Patrik Hedström. 

Aşteptară câteva secunde înainte de-a auzi uşa 
deblocându-se. 

— Ne cerem scuze. Suntem deosebit de precauţi când 
vine vorba de vizitatori. 

Le deschise o femeie în jur de patruzeci de ani, îm- 
brăcată într-o pereche de jeanşi spălăciţi şi un tricou alb. 
Întinse mâna spre ei. 


7 Fristad (în sued.) — refugiu, sanctuar. (N.t.) 


— Leila Sundgren. Sunt directoarea organizaţiei Fristad. 

— Patrik Hedström. Ea e colega mea Paula Morales. 

Cei trei se salutară politicos. 

— Intraţi. Putem să stăm jos, aici, la mine, în birou. E 
vorba de Matte, ziceţi? 

Vocea ei trăda nelinişte. 

— Putem să discutăm după ce ne-am aşezat, spuse 
Patrik. 

Leila dădu din cap şi îi conduse într-o încăpere mică, dar 
luminoasă. Pereţii erau plini cu desene făcute de copii, dar 
masa de scris era curată şi ordonată. Spre deosebire de 
masa lui. Patrik şi Paula se aşezară. 

— Câte femei ajutaţi anual? întrebă Paula. 

— În jur de treizeci. Cam atâtea vin şi stau la noi. Dar 
cererea e imensă. Uneori am impresia că nu suntem decât 
o picătură în ocean, dar, din păcate, nu avem resursele 
necesare. 

— Şi cine finanţează activitatea organizaţiei? 

Paula părea cu adevărat curioasă, aşa că Patrik se lăsă 
pe spătarul scaunului şi îi dădu voie să pună ea întrebările. 

— Banii ne vin din două surse. Subvenţii de la primărie şi 
donaţii private. Dar, cum spuneam, nu ne ajung, şi 
întotdeauna ne dorim să fi putut face mai multe. 

— Câţi angajaţi aveţi? 

— Suntem trei cu salariu fix şi colaborăm cu un număr 
variabil de voluntari. Dar vreau să subliniez că nu e vorba 
de salarii mari. Toţi cei care lucrează aici au avut salarii mai 
mari la locurile de muncă anterioare. Nu banii ne 
stimulează pe noi. 


— Dar Mats Sverin făcea parte dintre salariaţi? interveni 
Patrik. 

— Da, fusese angajat pe post de economist. A lucrat 
pentru noi patru ani şi a făcut o treabă excelentă. În cazul 
lui, salariul era aproape o sumă simbolică, dacă ne gândim 
cât câştiga înainte. Era unul dintre cei mai pasionaţi de aici. 
Şi n-a fost greu de convins când am vrut să-l cooptez în 
tentativa asta. 

— Tentativă? întrebă Patrik. 

Leila păru că se gândeşte la o formulare potrivită. 

— Fristad e o organizaţie unică, spuse până la urmă. În 
mod normal, organizaţiile pentru ajutorarea femeilor nu au 
angajaţi de sex masculin. Aş zice chiar că e un tabu 
absolut. Dar noi am avut o repartizare egală pe sexe când 
Matte lucra aici, două femei şi doi bărbaţi, şi exact aşa mi- 
am închipuit c-o să fie când am fondat Fristad. Dar n-a fost 
uşor tot timpul. 

— In ce sens? întrebă Paula. 

Nu se gândise niciodată la asta, dar, pe de altă parte, nici 
nu avusese de-a face cu astfel de organizaţii în trecut. 

— E un subiect extrem de sensibil şi părerile sunt împăr- 
tite. Există cei care vor ca femeile să fie scutite de prezenţa 
bărbaţilor, după câte probleme au avut. Alţii, inclusiv eu, 
sunt de părere că e o abordare greşită. Eu cred că bărbaţii 
sunt importanţi în organizaţiile pentru ajutorarea femeilor. 
Ei există în lumea asta, şi, excluzându-i, n-am crea decât o 
senzaţie de falsă siguranţă pentru aceste femei. Şi, mai 


ales, e important să le arătăm că există şi un alt gen de 
bărbaţi decât cei cu care au de-a face ele de cele mai multe 
ori, sau aproape exclusiv. Cel mai important e să vadă că 
există şi bărbaţi buni. De asta am fost printre primele care 
au înotat împotriva curentului şi am ales să colaborez atât 
cu bărbaţi, cât şi cu femei. 

Leila făcu o scurtă pauză, apoi continuă: 

— Dar asta necesită un control riguros, bineînţeles. lar 
cei pe care îi angajăm sunt demni de toată încrederea 
noastră. 

— Cum de aţi ajuns să aveţi încredere în Mats? întrebă 
Patrik. 

— Era prieten bun cu băiatul surorii mele. Petreceau mult 
timp împreună şi atunci am avut ocazia să-l întâlnesc şi eu. 
Mi-a povestit cât de nesatisfăcătoare i se părea slujba lui şi 
că ar fi vrut ceva care să-l împlinească mai mult. Şi când a 
auzit despre activitatea noastră, s-a arătat extrem de 
entuziasmat şi a reuşit să mă convingă că era persoana 
potrivită pentru o astfel de misiune. Voia să ajute cu 
adevărat oamenii şi aici a avut ocazia s-o facă. 

— De ce a plecat? spuse Patrik şi o privi pe Leila. 

În ochii femeii se zări un licăr straniu, dar în clipa 
următoare lucirea dispăru. 

— Voia să meargă mai departe. Şi după ce a fost agresat 
s-a gândit, probabil, c-ar fi mai bine să se întoarcă acasă. 
Aşa ceva se întâmplă destul de des. Era cât pe-aci să iasă 
foarte urât, dar bănuiesc că ştiţi. 

— Da, am vorbit cu medicul de la Sahlgrenska, spuse 
Patrik. 

Leila trase aer în piept. 

— De ce aţi venit ca să întrebaţi de Matte? Au trecut 
câteva luni de când a plecat. 

Patrik evită să răspundă. 

— E cineva aici care a mai avut contact cu el de atunci? 

— Nu, nu petreceam timp împreună în afara serviciului, şi 
de aceea nu mi s-a părut firesc să menţin contactul cu el 
după ce şi-a dat demisia. Dar acum chiar vreau să ştiu de 
ce puneţi întrebările astea. 


Vocea ei urcase cu o octavă şi îşi încleştase mâinile pe 
tăblia mesei. 

— Mats a fost găsit mort alaltăieri. Împuşcat. 

Leila icni. 

— Nu se poate. 

— Ba da, din păcate, spuse Patrik. 

Leila se albi la fată, iar Patrik se întrebă dacă n-ar trebui 
să iasă şi să-i aducă un pahar cu apă. 

Femeia înghiţi în sec şi păru că se stăpâneşte, dar vocea 
îi tremura uşor: 

— De ce? Se ştie cine a făcut-o? 

— Deocamdată făptaşul n-a fost identificat. 

Patrik observă că se întorcea la limba de lemn a po- 
liţistului, ca de fiecare dată când situaţia căpăta o încăr- 
cătură emoţională. 

Leila părea vizibil afectată. 

— Există vreo legătură cu...? 

Nu reuşi să termine întrebarea. _ 

— Deocamdată nu ştim nimic, spuse Paula. Incercăm, pur 
şi simplu, să aflăm mai multe despre Mats şi dacă există 
cineva în viaţa lui care a avut un motiv să-l ucidă. 

— Aveţi o activitate destul de neobişnuită, spuse Patrik. 
Presupun că sunteţi obişnuiţi cu amenințările? 

— Aşa este, spuse Leila. Chiar dacă amenințările sunt 
îndreptate în general spre femei, nu spre noi, angajaţii, în 
plus, Matte era responsabil cu partea economică, în primul 
rând, şi era persoană de contact pentru puţine femei. In 
plus, cum spuneam, şi-a dat demisia de trei luni. Mi-e greu 
să cred că... 

— Nu vă amintiţi nimic ieşit din comun din perioada cât a 
lucrat aici? Nicio situaţie neobişnuită, nicio ameninţare 
îndreptată doar împotriva lui? 

Patrik avu impresia că distinge acelaşi licăr în ochii ei, 
dar acesta dispăru atât de repede, încât nu-şi dădu seama 
dacă nu era doar o închipuire. 

— Nu, nimic de genul ăsta. Matte lucra mai „în culise”. Se 
ocupa de contabilitate. Debit şi credit. 

— În ce măsură avea contact cu femeile care apelau la 


ajutorul organizaţiei? întrebă Paula. 

— Aproape deloc. Se ocupa mai ales de partea 
administrativă. 

Leila părea în continuare afectată de vestea morţii lui 
Mats. Se uită întrebătoare la Paula şi Patrik. 

— Atunci cred c-am terminat pentru moment cu în- 
trebările, spuse Patrik, apoi scoase o carte de vizită şi o 
puse pe biroul ordonat al Leilei. Dacă dumneavoastră sau 
vreun coleg îşi aminteşte ceva, vă rog să ne sunaţi. 

Leila dădu din cap şi luă cartea de vizită. 

— Sigur că da. 

După ce îşi luară rămas-bun, uşa grea de metal se 
închise zgomotos în urma lor. 

— Ei, ce zici? întrebă Patrik pe un ton scăzut, pe când 
coborau scările. 

— Cred că ascunde ceva, spuse Paula. 

— Sunt de acord cu tine. 

Patrik se încruntă. Aveau să arunce o privire mai atentă 
asupra organizaţiei Fristad. 


Fjällbacka, 1871 


Domnise o atmosferă ciudată întreaga zi. Karl şi Julian 
lucrau cu schimbul în far şi, în rest, părea că nu voiau să 
aibă de-a face cu ea. Niciunul dintre ei n-o privea în ochi. 

Ceilalţi păreau să perceapă şi ei amenințarea ce plutea în 
aer. Era mai prezentă decât de obicei, apărea într-o clipă, 
ca apoi să dispară la fel de repede. Ușile se trânteau şi 
Emelie auzi paşi la etaj, care conteniră când urcă. Voiau să- 
i transmită ceva, pricepuse, dar nu înțelegea ce. Simţise în 
repetate rânduri respirația cuiva pe obraji, şi cineva îi 
atinsese brațul şi umărul. O atingere uşoară, ca de o aripă 
de fluture, care dispăruse repede, de parcă şi-ar fi imaginat 
doar. Dar Emelie ştia că era adevărată, la fel de adevărată 
ca sentimentul că trebuia să evadeze. 

Emelie aruncă o privire tânjitoare către apa înghețată. 
Poate era cazul să işi ia inima în dinţi şi să încerce. Şi cum 
îşi termină gândul, simţi pe spate o mână care părea că 
încearcă s-o împingă spre uşă. Oare asta încercau să-i 
transmită? Că ar trebui să plece cât mai poate? Dar n-avea 
curajul. Se plimbă prin casă fără chef. Făcu curățenie, 
deretică prin camere şi încercă să nu se gândească la 
nimic. Era ca şi când lipsa privirilor răutăcioase ar fi fost 
mai prevestitoare de rău decât privirile în sine. 

În jurul ei, ceilalți încercau să-i atragă atenţia. Încercau s- 
o facă să asculte, dar oricât s-ar fi străduit, nu pricepea me- 
sajul lor. Simţi mâinile care o atingeau, auzi paşii 
nerăbdători care o urmau peste tot şi şuşotelile furioase ce 


se amestecau între ele, imposibil de desluşit. 

Când se lăsă seara, Emelie începu să tremure din toate 
încheieturile. Ştia că soțul ei avea să preia primul schimb în 
far şi trebuia să se grăbească dacă voia să termine cina la 
timp. Pregăti peştele sărat fără a se gândi la nimic. Când să 
scurgă apa de pe cartofi, mâinile îi tremurară atât de tare, 
încât mai să se opărească. 

Se așezară la masă şi, dintr-odată, auziră bubuituri şi 
pocnete de la etaj. Zgomotul deveni tot mai puternic, tot 
mai ritmat. Karl şi Julian păreau să nu audă nimic, deşi se 
foiau neliniştiți pe canapea. 

— Scoate tuica, spuse Karl cu voce răguşită şi dădu din 
cap către dulapul unde țineau băutura. 

Emelie nu ştia ce să facă. Chiar dacă se întorceau deseori 
beti turtă de la Abela, rar se întâmpla să scoată sticla şi 
acasă. 

— Ţuica, am Zis, repetă Karl şi Emelie se ridică repede. 

Deschise uşa dulăpiorului şi scoase sticla, aproape plină. 
O puse pe masă şi aduse două pahare. 

— Bei şi tu, spuse Julian. 

Ochii lui luceau atât de ameninţător, încât o trecură fiorii. 

— Nu ştiu, spuse bâlbâindu-se. 

Prefera să se abțină de la tărie. O gustase de câteva ori, 
foarte rar, şi ajunsese la concluzia că nu-i place. 

Karl se ridică iritat, scoase un pahar din dulap şi îl trânti 
în fața lui Emelie. Apoi îl umplu până la buză. 

— Nu vreau... spuse ea cu vocea întretăiată, simțind cum 
începe să tremure şi mai tare. Niciunul dintre ei nu se 
atinsese încă de mâncare. Emelie duse lent paharul la gură 
şi îşi umezi buzele. 

— Dă-l peste cap, spuse Karl. 

Se aşeză din nou şi turnă la fel de mult în paharul lui şi în 
cel al lui Julian. 

— Dă-l peste cap. Acum. 

Bubuiturile de la etaj se auzeau tot mai tare. Emelie se 
gândi la gheața care se întindea tocmai până la Fjällbacka 
şi care ar fi putut s-o poarte spre un refugiu sigur, dacă ar fi 
aplecat urechea la sfaturile lor, dacă ar fi avut curajul să 


încerce. Dar acum era întuneric şi nu mai putea să fugă. 
Dintr-odată simţi o mână pe umăr, o atingere scurtă care-i 
dădea de înțeles că nu era singură. 

Emelie ridică paharul şi îl dădu peste cap. Nu avea de 
ales, era prizonieră. De ce, nu ştia, dar înțelegea că aşa 
era. Era prizoniera lor. 

Karl şi Julian îşi goliră paharele când văzură că al ei era 
gol. Apoi Julian se întinse peste masă şi umplu din nou 
paharele, până la refuz. vărsă puțină ţuică şi pe masă. Nu 
trebuia să-i spună nimic. Ştia deja ce voiau s-o oblige să 
facă. În timp ce-şi umplu paharul, cei doi continuam să se 
holbeze la ea şi îşi dădu seama că, orice s-ar fi întâmplat, 
trebuia să-l ridice şi să bea de câte ori voiau ei. 

După un timp, simţi cum camera se învârte cu ea şi cum 
încep s-o dezbrace. Nu se impotrivi. Alcoolul îi îngreunase 
membrele şi nu putea să se apere. Şi în timp ce bubuiturile 
de la etaj deveneau tot mai puternice, până când îi umplură 
capul cu ecoul lor, Karl se lungi peste ea. Apoi o copleşiră 
durerea şi întunericul. Julian o strângea de brațe şi ultimul 
lucru pe care îl văzu fu privirea lui. Era plină de ură. 


Era o dimineaţă însorită de vineri. Erica se răsuci în pat şi 
îşi lăsă braţul peste Patrik. Se întorsese târziu acasă în 
seara trecută. Erica, fiindcă se culcase deja, reuşise să 
bâiguie doar un „salut” somnoros înainte să adoarmă la loc. 
Dar acum era trează şi simţea că-i e dor de el, de corpul lui 
şi de genul de apropiere de care nu prea avuseseră parte în 
ultimele luni. Uneori se întreba dacă aveau să mai fie 
vreodată la fel de intimi. Pentru că anul acesta era ca un 
carusel. Toţi îi spuneau că e greu cât timp copiii sunt mici, 
că perioada asta afecta relaţia dintre părinţi dacă nu îşi 
făceau timp unul pentru celălalt. Sigur, prea uşor nu fusese 
nici cu Maja. Dar relaţia dintre ea şi Patrik nu se deteriorase 
nici după ce se născuseră gemenii. Ba dimpotrivă, era mai 
sudată decât oricând după accident şi amândoi ştiau că nu- 
i poate despărţi nimeni. Doar că lipsea apropierea dintre ei. 
Partea aceea de care n-avea timp între schimbatul 
scutecelor, hrănit şi dus sau adus de la grădiniţă. 

Patrik stătea cu spatele la ea şi Erica se lipi de spinarea 
lui. Era una dintre puţinele dimineţi când se trezise de una 
singură, nu din cauza ţipetelor bebeluşilor. Se lipi şi mai 
tare de el şi-şi strecură mâna în chiloţii lui. Îl mângâie 
uşurel şi simţi reacţia. Nu se mişca nici acum, dar Erica auzi 
că respira altfel şi înţelese că era treaz. Respirația i se 
îngreuna tot mai mult. Erica se bucură de senzaţia de 
căldură care i se răspândea prin întreg corpul. Patrik se 
întoarse către ea. Cei doi se priviră în ochi într-un fel care o 
înfioră. Patrik începu să o sărute încet pe gât şi Erica gemu 
uşor, întinzându-se, ca el să poată ajunge la punctul acela 


despre care ştia cât e de sensibil. 

Mâinile lor se plimbau peste tot. Patrik îşi scoase chiloţii. 
Erica îşi trase peste cap tricoul în care dormise şi şi-i dădu 
jos şi pe ai ei, pufnind. 

— Mi se pare aproape ciudat, bâigui Patrik, în timp ce 
continuă să-i sărute blând gâtul, făcând-o să se cutremure. 

— Mmm, cred că trebuie să exersăm mai mult, spuse şi-l 
mângâie cu degetele pe spate. 

Patrik o întoarse pe spate şi tocmai se pregătea să se 
întindă peste ea, când din camera de alături se auzi un 
sunet bine cunoscut. 

— UVeeeeeee! 

Un țipăt strident fu urmat imediat de un altul şi cei doi 
auziră nişte paşi târşâiţi pe coridor. Maja se opri în cadrul 
uşii, cu degetul în gură şi cu păpuşa ei preferată sub braţ. 

— Bebeluşii ţipă, spuse încruntându-se tare. Sus, mami, 
sus, tati. 

— Da, da, venim, limbuţico, spuse Patrik şi se dădu jos 
din pat, oftând adânc. 

Îşi trase repede o pereche de jeanşi şi un tricou şi se 
îndreptă spre camera copiilor, nu înainte de a-i arunca o 
privire plină de regret Ericăi. 

Bucuriile iubirii luaseră sfârşit de data asta şi Erica se 
îmbrăcă în hainele ei de casă care zăceau pe podea, lângă 
pat, apoi o urmă pe Maja în bucătărie, ca să pregătească 
micul dejun pentru ei şi biberoanele pentru gemeni. Deşi 
corpul îi era cald în continuare, furnicăturile dispărură 
repede. 

Dar când ridică privirea spre etaj şi-l văzu pe Patrik co- 
borând scările cu câte un bebeluş somnoros pe fiecare braţ, 
le simţi din nou. Mamă, ce îndrăgostită era de bărbatul ei! 


— N-am aflat cine ştie ce, spuse Patrik când se adunară 
cu toţii. În schimb, au apărut câteva semne de întrebare de 
la care putem porni. 

— Nimic despre bătaia aia, deci? 

Martin părea abătut. 

— Nu, conform poliţiei, n-au existat martori. Singurul 


lucru pe care se puteau baza a fost declaraţia lui Mats 
Sverin, care a spus c-a fost atacat de o bandă de tineri 
necunoscuţi. 

— Mi se pare că urmează un „dar”..., spuse Martin. 

— Am stat de vorbă în drum spre casă, spuse Paula. 
Amândoi avem impresia că povestea asta e incompletă, 
aşa că vrem să mai săpăm un pic. 

— Sunteţi siguri că nu-i doar o pierdere de timp? întrebă 
Mellberg. 

— Nu pot să ofer garanţii, bineînţeles, dar cred că merită 
să aruncăm o privire mai îndeaproape, spuse Patrik. 

— Şi fostul serviciu al lui Sverin? întrebă Gösta. 

— Aceeaşi situaţie. Dar nu vrem să ne dăm încă bătuţi. 
Am discutat cu şefa organizaţiei, care părea afectată de 
vestea morţii lui Mats, dar nu era... cum să zic? 

— Nu părea chiar atât de surprinsă, completă Paula. 

— Incă un presentiment, spuse Mellberg oftând adânc. 
Nu uitaţi că resursele secţiei sunt limitate, nu putem să ne 
plimbăm după cai verzi cât vrem. Personal, cred că eo 
pierdere de timp să continuăm să râcâim în trecutul 
victimei, cel puţin în ceea ce priveşte perioada cât a stat la 
Göteborg. Experienţa mea m-a învăţat că răspunsul se află, 
cel mai des, aproape de noi. l-am luat la puricat cât trebuie 
pe părinţi, spre exemplu? Ştiţi ce spun statisticile, că cele 
mai multe omoruri sunt săvârşite de aparţinători sau de 
persoane apropiate de victimă. 

— Mmm, în cazul ăsta Gunnar şi Signe Sverin nu mi se 
par relevanţi deloc, spuse Patrik, abţinându-se să nu îşi dea 
ochii peste cap. 

— Eu zic, oricum, că nu-i putem da la o parte aşa de 
repede. Nu se ştie niciodată ce se ascunde într-o familie. 

— Poate că ai dreptate, dar în cazul ăsta nu sunt de 
acord cu tine, spuse Patrik şi îşi încrucişă braţele pe piept 
de pe locul său de lângă chiuvetă, apoi schimbă repede 
subiectul. Martin şi Annika, voi aţi găsit ceva ieri? 

Martin o privi pe Annika, dar văzând că nu spune nimic, 
hotări să ia el cuvântul. 

— Nu, totul pare să fie în regulă. Mats Sverin n-a lăsat în 


urmă nimic în registrele Evidenţei Populaţiei. N-a fost 
căsătorit niciodată şi n-are nici copii. După ce s-a mutat de 
la Fjällbacka, a fost înregistrat la trei adrese din Göteborg, 
ultima fiind pe Erik Dahigrensgatan. Păstrase apartamentul 
şi-l subînchiriase. Avea două împrumuturi la bancă, unul 
pentru a-şi plăti taxele de studii şi unul pentru maşină. 
Nicio întârziere. Era de aproape patru ani proprietarul unei 
Toyota Corolla. 

Martin făcu o pauză şi îşi consultă notițele. 

— A fost angajat la firmele de care ştim. N-a fost nicio- 
dată acuzat de vreo infracţiune. Da, cam atât am reuşit să 
adunăm. Dacă e să ne luăm după registrul public, Sverin 
pare să fi dus o viaţă obişnuită, fără ceva ieşit din comun. 

Annika dădu din cap aprobator. Speraseră să obţină mai 
multe informaţii noi, dar trebuia să se mulţumească cu atât. 

— OK, atunci ştim şi asta, spuse Patrik. Dar mai e apar- 
tamentul lui Mats. Cine ştie ce găsim acolo! 

Gösta îşi drese glasul şi Patrik îl privi nedumerit. 

— Da? 

— Păi, începu Gösta. 

Patrik ridică sprâncenele. Nu era niciodată a bună când 
Gösta îşi dregea glasul. 

— Ce vrei să spui? 

Nu era convins că vrea să audă ce se chinuia Gösta să-i 
spună. În plus, când Gösta îi aruncă o privire imploratoare 
lui Mellberg, i se puse un nod în gât. Gösta şi Bertil erau o 
combinaţie explozivă, indiferent despre ce ar fi fost vorba. 

— Situaţia stă în felul următor... Torbjörn a sunat ieri, cât 
eraţi voi la Göteborg. 

Tăcu şi înghiţi în sec. 

— Da? spuse Patrik din nou. 

Trebuia să se abţină să nu se ducă la el şi să-i scoată 
vorbele cu forţa. 

— Torbjörn ne-a dat undă verde ieri. Şi ştim că nu-ți 
place să pierzi vremea, aşa că ne-am gândit, cu Bertil, să 
dăm o fugă până la apartament şi să aruncăm o privire. 

— Ce-aţi făcut? Patrik apucă marginea blatului de lucru şi 
se obligă să respire calm. 


Îşi amintea prea bine senzaţia de presiune din piept şi 
ştia că n-avea voie să-i lase să-l scoată din pepeni sub nicio 
formă. 

— N-ai niciun motiv să te agiţi, spuse Mellberg. Poate ai 
uitat, dar din câte ştiu, eu sunt şeful aici. Ceea ce mă face 
superiorul tău. Eu am luat decizia să intrăm în apartament. 

Patrik îşi dădu seama că avea dreptate, dar asta nu 
îmbunătăţea cu nimic lucrurile. Şi chiar dacă, oficial, 
Mellberg era şeful secţiei, în realitate Patrik era cel care lua 
deciziile încă din ziua în care Mellberg ajunsese la ei, după 
ce fusese mutat acolo de la Goteborg. 

— Aţi găsit ceva? îi întrebă după un timp. 

— Nu multe, recunoscu Mellberg. 

— Părea mai degrabă o locuinţă temporară decât un 
cămin stabil, spuse Gösta. N-am găsit aproape niciun obiect 
personal. De fapt, n-am găsit niciunul. 

— Cam ciudat, spuse Patrik. 

— Laptopul lui a dispărut, spuse Mellberg leneş şi-l 
scărpină pe Emst după urechi. 

— Laptopul lui? 

Patrik simţi cum devine din ce în ce mai iritat. Nu-i venea 
să creadă că nu se gândise la asta. Bineînţeles că Mats 
Sverin trebuia să aibă un calculator şi ar fi trebuit să fie una 
din primele întrebări adresate inspectorilor judiciari. Înjură 
în gând. 

— De unde ştiţi c-a dispărut? continuă apoi. L-o fi lăsat la 
birou. Sau poate că nici n-a avut un calculator acasă? 

— Pare să fi avut doar un laptop, spuse Gösta. Am găsit 
un încărcător în bucătărie. Un încărcător de laptop. Şi Erling 
ne-a confirmat că Sverin avea un laptop pe care obişnuia 
să-l ia acasă. 

— Deci ai vorbit din nou cu Erling? 

Gösta încuviinţă din cap. 

— M-am dus ieri acolo, după ce am terminat în apar- 
tament. Părea cam neliniştit că laptopul nu era de găsit. 

— Mă întreb dacă l-a luat ucigaşul. Şi-n caz că da, de ce? 
spuse Martin. Apropo, n-ar fi trebuit să găsim şi telefonul 
mobil al lui Sverin? Sau a dispărut şi ăla? 


Patrik înjură din nou în gând. Alt lucru de care uitaseră. 

— Poate e ceva în laptopul ăla care l-a costat viaţa, ceva 
ce-l demască pe ucigaş, spuse Mellberg. Dacă găsim lap- 
topul, am rezolvat problema. 

— N-ar trebui să ne pripim cu concluziile, spuse Patrik. 
Habar n-avem unde poate fi şi cine l-a luat. Trebuie nea- 
părat să-l găsim. La fel şi mobilul. Dar cu concluziile o să 
aşteptăm până atunci. 

— Dacă-l găsim, spuse Gösta. Dar apoi se lumină la faţă. 
Erling spunea că Sverin îşi făcea griji pentru ceva, nu ştiu, 
ceva legat de finanţe. Urma să se întâlnească cu Anders 
Berkelin, care e responsabil pentru situaţia economică a 
centrului balnear. Poate că a rămas la el laptopul. Lucrau 
împreună la proiect, aşa că poate nu-i imposibil să-l fi lăsat 
la el, nu? 

— Gösta, tu şi Paula vă deplasaţi acolo şi staţi de vorbă 
cu el. Martin şi cu mine mergem la apartament. Vreau să 
arunc şi eu o privire. Nu-i aşa că Torbjörn urma să ne 
trimită raportul azi? 

— Aşa e, spuse Annika. 

— Păi, în regulă atunci. Şi, Bertil, te ocupi tu de ordine 
aici? 

— Bineînţeles, spuse Mellberg. Asta ar mai lipsi. Şi sper 
că nu uitaţi ce avem de făcut mâine. 

— Mâine? 

Ceilalţi se întoarseră spre el, nedumeriţi. 

— Da, invitaţia VIP la centrul balnear. Trebuie să fim 
acolo la unsprezece. 

— Chiar crezi că e cazul? spuse Patrik. Am presupus c-am 
anulat vizita aia, având în vedere că, pentru moment, avem 
alte priorităţi. 

— Binele comunităţii şi cel al primăriei sunt de maximă 
importanţă, spuse Mellberg şi se ridică. Suntem modele 
importante în comunitatea asta şi participarea noastră la 
un proiect local nu trebuie subestimată. Ne vedem mâine la 
unsprezece, la hotel. 

Urmă un mormăit resemnat. Ştiau când nu merita să-l 
contrazică pe Mellberg. Şi o pauză de câteva ore, cu masaj 


şi altele care bucurau corpul şi sufletul, putea face minuni 
pentru energia necesară la locul de muncă. 


— Ale naibii scări, spuse Gösta şi se opri la jumătatea 
drumului. 

— Puteam s-o luăm pe partea cealaltă şi să parcăm în 
faţa hotelului, spuse Paula şi-l aşteptă. 

— Şi asta o spui abia acum. 

Gösta trase aer în piept de câteva ori înainte de-a 
continua. Cele câteva partide de golf la care apucase să 
participe anul acela erau prea puţine ca să-i îmbunătă- 
ţească condiţia fizică. Şi chiar dacă nu-i plăcea, trebuia să 
admită că vârsta îşi spunea şi ea cuvântul. 

— Patrik n-a fost prea mulţumit că aţi intrat în 
apartament. 

Evitaseră subiectul în maşină, dar acum Paula nu se mai 
putea abţine. 

Gosta pufni. 

Paula nu spuse nimic, dar după un moment de tăcere, 
Gosta oftă. 

— OK, poate că n-a fost o idee bună să intrăm fără să 
vorbim cu el mai întâi. Uneori boşorogilor ca mine le e greu 
să accepte când o generaţie nouă le ia locul. Avantajul 
nostru sunt experienţa şi anii, dar uneori nu valorează 
nimic. _ 

— Cred că te subestimezi. Patrik te laudă tot timpul. In 
schimb, când e vorba de Mellberg... 

— Serios? 

Gösta părea plăcut surprins şi Paula spera că minciuna ei 
nevinovată n-avea să fie descoperită. Nu contribuia prea 
adesea la munca lor şi Patrik nu prea avea de ce să-l laude. 
Dar bătrânul era în regulă şi avea intenţii bune. Nu strica 
să-l încurajeze puţin. 

— Da, Mellberg e un personaj în sine. 

Gösta se opri din nou când ajunseră la capătul scărilor. 

— Şi acum să vedem cu ce fel de personaje avem de-a 
face aici. Am auzit multe despre proiect, dar cred că numai 
nişte oameni ieşiţi din comun pot să aibă răbdarea să 


lucreze în echipă cu Erling. 

Scutură din cap şi se întoarse cu spatele la centrul bal- 
near, uitându-se spre mare. Era încă o zi superbă de 
început de vară şi marea se întindea ca oglindă în 
Fjällbacka. Pe ici-colo se vedea câte un petic verde, dar 
stâncile cenuşii dominau peisajul. 

— Locul ăsta e al naibii de frumos, n-ai ce să zici, rosti el, 
de parcă ar fi spus ceva înţelept. 

— Da, e frumos. Hotelul are o poziţie superbă. Ciudat c-a 
fost lăsat în paragină atâta timp. 

— Din cauza lipsei banilor, bineînţeles. Trebuie să fi 
costat câteva milioane ca să cosmetizeze locul ăsta. Mai 
avea puţin şi putrezea. Rezultatul nu e rău deloc, dar pro- 
blema e cât din banii investiţi o să recupereze din taxele 
plătite de noi. 

— Acum te recunosc, Gösta. Începusem să-mi fac griji, 
spuse Paula zâmbind şi o luă spre intrare. 

Era nerăbdătoare să înceapă lucrul. 

— Alo? 

Cei doi strigară din pragul uşii şi, după câteva minute, un 
bărbat înalt, cu înfăţişare banală, se apropie de ei. Părul 
blond era tuns frumos şi suficient de scurt, ochelarii erau 
suficient de moderni şi strânsoarea mâinii lui suficient de 
fermă. Paula se gândi că i-ar fi greu să-l recunoască dacă |- 
ar întâlni din nou pe stradă. 

— Noi v-am sunat, spuse Paula şi se prezentă pe sine şi 
pe Gosta. 

Cei trei se aşezară la una dintre mesele din restaurant, 
unde se vedeau câteva foi împrăştiate în jurul unui laptop. 

— Ce birou drăguţ, spuse Paula şi se uită împrejur, în sala 
de mese. 

— Am o chichineaţă şi acolo, în spate, spuse Anders 
Berkelin şi flutură din mână într-o direcţie nedefinită. Dar 
îmi place să lucrez mai mult aici. Nu mă simt aşa de închis 
şi înghesuit. Dar când deschidem va trebui să mă retrag din 
nou în bârlogul meu, presupun. 

Zâmbi, şi până şi zâmbetul lui păru echilibrat, nici prea 
prietenos, nici prea artificial. 


— Aveţi nişte întrebări legate de Mats, dacă am înţeles 
bine? 

Închise capacul laptopului şi îi privi. 

— Chiar e oribil. 

— Da, pare că a fost un om iubit, spuse Paula şi îşi des- 
chise agenda. Aţi lucrat împreună încă de la început la 
Proiectul Balneo? 

— Nu, doar de când s-a angajat la primărie, adică de vreo 
câteva luni. Înainte de asta era cam debandadă pe aici, aşa 
c-a trebuit să ducem greul singuri. Mats a fost ca un dar din 
ceruri. 

— Trebuie să-i fi luat ceva timp să vă ajungă din urmă. 
Mă gândesc că un proiect din ăsta e destul de complicat, 
nu-i aşa? 

— Păi, chiar aşa de complicat nu e. Există doi finanţatori. 
Primăria şi noi, adică eu şi sora mea. Impărţim cheltuielile 
în mod egal şi la fel vom face şi cu câştigul. 

— Şi cât timp credeţi c-o să vă ia până veţi câştiga ceva 
de pe urma proiectului? întrebă Paula. 

— Am încercat să fim cât se poate de realişti în calculele 
noastre. Nu câştigă nimeni dacă construim un castel din 
cărţi de joc. Prin urmare, am estimat să atingem un break 
even peste vreo patru ani. 

— Break even? întrebă Gösta. 

— Prag de rentabilitate, clarifică Paula. 

— Aha. 

Gösta se simţea puţin prost şi îi era ruşine de 
cunoştinţele lui precare de engleză. Era adevărat că prin- 
sese câţiva termeni de la partidele alea de golf pe care le 
văzuse la televizor, dar niciunul dintre ei nu-l ajuta cu ceva 
în viaţa de zi cu zi. 

— Cum era colaborarea dintre dumneavoastră şi Mats? 
întrebă Paula. 

— Eu şi sora mea ne ocupăm de partea practică, coor- 
donăm lucrările de renovare, angajăm oameni, pe scurt, 
construim un soi de activitate. Apoi am emis facturi către 
primărie, pentru ceea ce înseamnă partea ei din cheltuieli. 
Mats verifica dacă plăţile au fost efectuate. Şi, bineînţeles, 


am purtat tot timpul un dialog despre cheltuieli şi 
eventualul câştig de pe urma proiectului. Primăria a avut 
nişte intervenţii relevante. 

Anders îşi împinse mai sus pe nas ochelarii. Ochii lui 
păreau de un albastru şters în spatele lentilelor. 

— Au existat diferenţe de opinii? întrebă Paula, luându-şi 
notițe în timp ce vorbea. Umpluse deja o pagină cu ceea ce 
păreau nişte mâzgăleli ilizibile. 

— Depinde ce înţelegeţi prin asta, spuse Anders şi îşi 
sprijini ceafa în palmele făcute căuş. Nu eram întotdeauna 
de aceeaşi părere, dar Mats şi eu am purtat un dialog 
constructiv, chiar dacă uneori aveam puncte de vedere 
divergente. 

— Şi nu ştiţi pe nimeni care să fi avut vreo problemă cu 
el? spuse Gösta. 

— Din cei implicaţi în proiect? întrebă Anders vizibil 
contrariat. Nu, deloc. În afară de neconcordanţele dintre 
părerile noastre, chestiuni de detaliu şi astea... Nu, nimic 
într-atât de grav încât să... nu, sigur nu. 

Bărbatul scutură cu putere din cap. 

— Conform spuselor lui Erling Larson, Mats urma să 
treacă pe aici vinerea trecută şi să discute cu dumnea- 
voastră despre ceva ce îl neliniştea. Aţi discutat cu el? 
întrebă Paula. 

— Da, a trecut pe la mine, dar n-a stat decât puţin. O 
jumătate de oră, parcă. Dar n-aş zice că era neliniştit, în 
niciun caz. Nişte cifre nu erau în regulă, şi prognoza trebuia 
un pic ajustată, dar asta e ceva normal. Am rezolvat totul 
pe loc. 

— Aveţi vreun martor? 

— Nu, nu eram decât eu la ora aia. A ajuns destul de târ- 
ziu, pe la cinci. Imediat după ce-a terminat la serviciu, cred. 

— Vă amintiţi dacă avea laptopul la el? 

— Mats avea tot timpul laptopul la el, aşa că aş spune că 
da, aproape sigur. Da, îmi amintesc că venise cu servieta. 

— Şi nu l-a uitat aici? spuse Paula. 

— Nu, n-am observat. De ce? A dispărut? îi întrebă 
Anders şi îi privi neliniştit. 


— Nu ştim încă, spuse Paula. Dar v-am fi recunoscători 
dacă ne-aţi contacta imediat în caz că apare pe undeva. 

— Sigur că da. Aici nu l-a lăsat, sunt sigur. Şi n-ar fi deloc 
bine dacă laptopul lui ar dispărea. Are toate datele 
Proiectului Balneo pe laptopul ăla. 

Anders îşi împinse din nou ochelarii pe nas. 

— Da, înţeleg. 

Paula se ridică, iar Gösta se simţi îndemnat să facă 
acelaşi lucru. 

— Vă rugăm să ne sunaţi dacă vă amintiţi ceva, orice 
altceva, spuse femeia. 

Îşi lăsă cartea de vizită pe masă. Anders o luă şi o 
strecură într-un suport pe care-l scoase din buzunar. 

— Aşa o să fac, spuse. 

Privirea albastră îi urmări în timp ce se îndreptau spre 
uşă. 


Şi dacă îi găseau aici? În mod ciudat, gândul acesta nu-i 
trecuse deloc prin cap până atunci lui Annie. Gråskär fusese 
întotdeauna un loc foarte sigur şi abia acum îşi dădea 
seama că puteau s-o găsească aici dacă voiau. 

Împuşcătura îi răsuna încă în cap. Se auzise cu ecou în 
liniştea nopţii, apoi se lăsase din nou tăcerea. Şi ea fugise, 
îl luase pe Sam şi lăsase haos şi dezolare în urma ei. Il 
lăsase pe Fredrik. ` 

Oamenii lui puteau s-o găsească imediat. In acelaşi timp, 
îşi dădea seama că n-avea de ales, trebuia să stea acolo şi 
să aştepte să fie găsită sau uitată. Ştiau că era slabă. In 
ochii lor nu fusese mai mult decât un accesoriu de-al lui 
Fredrik, o bijuterie frumoasă, o umbră care avea grijă să le 
umple paharele şi să-i servească cu trabucuri. Nu fusese o 
persoană adevărată pentru ei, şi asta, acum, putea fi un 
avantaj. Nimeni nu vâna umbre. 

Annie ieşi afară, la soare, şi încercă să se convingă că se 
afla în siguranţă. Se duse după colţul casei, se uită la 
suprafaţa de apă şi la insule, la uscat. Într-o zi avea să vină 
poate o barcă, şi atunci ar fi fost prinşi aici în capcană, ca 
nişte şoareci, ea şi Sam. Se aşeză pe bancă şi auzi cum 


trosneşte sub greutatea ei. Vântul şi sarea atacaseră lem- 
nul şi banca veche se sprijinea de peretele casei, obosită. 
Erau destule lucruri pe insulă care ar fi trebuit reparate şi 
îngrijite. În schimb, câteva flori din straturile aflate în faţa 
casei răsăreau tot timpul, cu încăpățânare. Nalbele şi le 
amintea cel mai bine. Când era mică, şi mama ei le îngrijea 
cu drag, nalbele năpădeau straturile din spate. Acum se 
vedeau doar câteva tulpini singuratice, nu se ştia încă de ce 
culoare. Nu înfloriseră încă, dar Annie spera că preferatele 
ei, cele  roz-deschis,  supravieţuiseră. Insă ierburile 
aromatice plantate de mama ei se uscaseră de mult. Doar 
câteva fire de arpagic arătau că acolo existase odată o 
grădiniţă care mirosea superb. 

Se ridică, se apropie de geam şi aruncă o privire în casă. 
Sam stătea întins pe o parte, cu spatele la ea. In ultima 
vreme dormea mai mult dimineaţa, iar Annie n-avea niciun 
motiv să-l trezească. Poate că visele şi somnul erau 
leacurile de care avea nevoie ca să se vindece. 

Se aşeză la loc şi, încet, încet, zgomotul ritmic al valurilor 
care se loveau de stânci îi alungă neliniştea. Se aflau pe 
Grăskăr, ea era doar o umbră şi nimeni n-avea să-i 
găsească aici. Erau în siguranţă. 


— Mama n-a putut azi? întrebă, dezamăgit, Patrik. 

Vorbea la telefonul mobil în timp ce lua cu viteză prea 
mare curba aceea cu vizibilitate redusă de la Morhult. 

— Mâine după-masă? Păi, n-avem ce face, da, o lăsăm pe 
mâine. Te pup, ne vedem. 

Termină de vorbit şi Martin îl privi întrebător. 

— Mă gândeam s-o iau cu mine pe Erica şi să stau de 
vorbă cu fosta prietenă a lui Sverin, Annie Wester. Părinţii 
lui mi-au spus că Mats avea de gând să treacă pe la ea, dar 
nu ştiau dacă a apucat s-o şi facă. 

— Nu poţi s-o suni şi s-o întrebi, pur şi simplu? 

— Ba da, teoretic aş putea. Dar de obicei e mai sănătos 
să te întâlneşti cu oamenii şi să discuţi faţă-n faţă. Vreau să 
stau de vorbă cu cât mai mulţi cunoscuţi de-ai lui Mats, 
chiar şi cu cei cu care a pierdut legătura. Omul ăsta e un 


mister şi acum. Trebuie să aflu mai multe neapărat. 

— Şi de ce vrei s-o iei şi pe Erica? 

Martin se dădu jos în parcarea din faţa blocului de 
chiriaşi. 

— Pentru că a fost colegă de clasă cu Annie. Şi cu Mats. 

— Ah, da, am auzit asta. Da, poate e bine să fie şi ea. 
Poate reuşeşte s-o facă să se mai relaxeze. 

Urcară scările şi se opriră în faţa uşii apartamentului lui 
Mats Sverin. 

— Sper că Mellberg şi Gösta n-au făcut prea mult deranj, 
spuse Martin. 

— Cu asta o să rămâi. Cu speranţa. 

Patrik nu-şi făcea iluzii prea mari c-ar fi fost prea atenţi. 
Mai ales Mellberg. Gösta mai avea uneori zile bune, când 
dădea dovadă de competenţă. 

Cei doi intrară cu grijă, ocolind urmele de sânge închegat 
din hol. 

— Cineva va trebui să curețe pe aici la un moment dat, 
spuse Martin. 

— Din păcate, din câte ştiu, astfel de sarcini ingrate le 
revin părinţilor celui decedat. Sper că pot să ceară ajutor. 
Nimeni nu trebuie obligat să curețe sângele propriului copil. 

Patrik intră în bucătărie. 

— Uite încărcătorul de care vorbea Gösta. Oare o fi găsit 
laptopul ăla? Ar fi sunat cu siguranţă dacă da, spuse ca 
pentru el. 

— De ce crezi că Sverin l-a lăsat la hotel? întrebă Martin. 
Nu, eu pun pariu că l-a furat ăla care l-a împuşcat. 

— Oricum, se pare că Torbjörn şi oamenii lui au luat 
amprente de pe încărcătorul ăsta. Numai să primim odată 
rezultatele, cine ştie, poate aflăm ceva. 

— Un ucigaş neîndemânatic? Asta vrei să zici? 

— Există destui, slavă cerului. 

— Dar am impresia că au devenit mai atenţi de când cu 
programele alea despre infracţiuni şi tehnică legală. Mai 
nou, fiecare pungaş e expert în amprente şi ADN. 

— Da, e adevărat, dar idioţi o să existe cât e lumea. 

— Atunci să sperăm că omul nostru e un idiot, spuse 


Martin ieşind din nou în hol şi îndreptându-se spre camera 
de zi. Înţeleg la ce se referea Gösta, strigă. 

Patrik se opri în mijlocul bucătăriei. 

— Cum adică? 

— Ştii, când zicea că pare o locuinţă de tranzit. Arată 
extrem de impersonal. N-are nimic după care să-ţi dai 
seama ce fel de om era, nicio fotografie, niciun bibelou, 
ceva, şi în bibliotecă n-are decât cărţi de specialitate. 

— Ti-am spus doar că-i un mister, spuse Patrik şi intră în 
camera de zi. 

— Ei, poate era o persoană mai discretă, atâta tot. De ce 
să fie neapărat un mister? Unii sunt mai retraşi decât alţii şi 
nu mi se pare aşa de ciudat că nu vorbea cu colegii lui 
despre iubite şi alte alea. 

— Da, de-ar fi doar asta, spuse Patrik plimbându-se prin 
cameră. Dar nu pare să fi ieşit cu prietenii, a locuit într-un 
apartament, cum spuneai şi tu, extrem de impersonal, a 
ascuns lucruri despre cei care l-au agresat şi... 

— Pentru asta n-ai nicio dovadă. 

— Nu, nu am. Dar ceva nu-i în regulă. Până la urmă, a 
fost găsit împuşcat în cap în holul casei lui. Vreau să spun 
că nu toţi anonimii sunt împuşcaţi aşa, nitam-nisam. 
Sistemul stereo şi televizorul sunt aici, deci dacă-i vorba de 
un jaf, avem de-a face cu un hoţ foarte neîndemânatic sau 
foarte leneş. 

— Laptopul a dispărut, sublinie Martin în timp ce trase un 
sertar al suportului pentru televizor. 

— Da, dar... ei, habar n-am, dar simt ceva. 

Patrik intră în dormitor şi începu să cerceteze încăperea. 
Era de acord cu Martin în tot ce spusese. Nu exista nicio 
bază pentru sentimentul acela apăsător, pentru bănuiala că 
exista ceva ce-l aştepta tocmai pe el ca să fie adus la 
suprafaţă. 

Le luă o oră să verifice toată casa şi să tragă apoi aceeaşi 
concluzie ca Mellberg şi Gösta. Nu găsiseră nimic. 
Apartamentul acela putea fi la fel de bine un spaţiu de 
expoziţie de la Ikea. Dar parcă şi acelea erau mai personale 
decât casa lui Mats Sverin. 


— Renunţăm? spuse Patrik oftând. 

— Da, nu prea avem ce să mai facem. Sper ca măcar 
Torbjörn să fi găsit ceva. 

Patrik  încuie uşa apartamentului. Sperase c-o să 
găsească un detaliu cât de mic care să fie relevant, care să 
poată ajuta ancheta. Dar nu se putea baza decât pe 
bănuielile lui vagi şi nici măcar el nu îndrăznea să creadă în 
ele cu adevărat. 

— Prânz la Lilla Berith? întrebă Martin când se urcară în 
maşină. 

— Da, bine, spuse Patrik lipsit de entuziasm şi scoase 
vehiculul din parcare. 


Vivianne deschise încetişor uşa sălii de mese şi se 
apropie de Anders. Acesta nu ridică privirea, ci continuă să 
bată iute la tastatură. 

— Ce voiau? 

Se aşeză în faţa lui, pe scaunul încălzit de Paula. 

— M-au întrebat de Mats şi de colaborarea noastră. Se 
întrebau dacă nu cumva şi-a uitat laptopul la noi, spuse 
Anders, cu privirea aţintită în continuare asupra 
monitorului. 

— Şi ce le-ai spus? îl întrebă femeia, aplecându-se peste 
masă. 

— Aproape nimic. Că am colaborat fără probleme şi că nu 
şi-a lăsat aici laptopul. 

— Dar asta..., ezită Vivianne. N-o să ne afecteze în vreun 
fel? 

Anders scutură din cap şi îşi privi pentru prima oară sora. 

— Nu, dacă nu îi lăsăm s-o facă. Da, a fost la mine vineri. 
Am stat de vorbă un timp şi am clarificat nişte nelămuriri. 
Când am terminat, a plecat şi niciunul dintre noi nu l-a 
văzut de atunci. Mai mult de atât n-au nevoie să afle. 

— O faci să sune atât de simplu, spuse Vivianne. 

Simţi cum o doboară, din nou, neliniştea. Neliniştea şi 
întrebările pe care nu îndrăznea să le pună. 

— Da, e simplu. 

Anders vorbea răspicat, fără emoție în voce. Dar Vivianne 


îşi cunoştea bine fratele. Ştia că era agitat, în ciuda privirii 
aceleia senine din spatele ochelarilor. Doar că nu voia să 
arate. 

— Crezi că merită? spuse ea într-un final. 

Anders o privi uimit. 

— Păi, despre asta voiam să vorbesc cu tine alaltăieri, 
dar n-ai vrut să mă asculţi. 

— Ştiu, spuse Vivianne şi-şi înfăşură o şuviţă de păr blond 
în jurul degetului arătător. De fapt, n-am îndoieli, dar aş 
vrea să se termine odată, ca să putem sta şi noi liniştiţi. 

— Crezi c-o să vină vreodată ziua aia? Poate că suntem 
deja prea stricaţi ca să găsim ce căutăm. 

— Nu spune asta, rosti ea cu severitate. 

Fratele ei adusese în discuţie cele mai ascunse temeri ale 
ei din momentele de slăbiciune, gândurile negre care i se 
furişau în minte seara, înainte de-a adormi. 

— Nu putem să spunem aşa ceva. Şi nici măcar s-o gân- 
dim, repetă subliniind fiecare cuvânt. Am tras toată viaţa 
noastră numai lozuri necâştigătoare, am luptat pentru tot, 
n-am primit nimic gratis. Merităm asta. 

Se ridică atât de brusc, încât scaunul se răsturnă şi se 
prăvăli zgomotos pe podea. Vivianne nu se atinse de el, ci 
se repezi spre bucătărie. Trebuia să lucreze, ca să-şi ocupe 
mintea cu ceva. Se apucă să verifice conţinutul frigiderului 
şi al cămării cu mâini tremurânde, vrând să se asigure că 
aveau tot ce le trebuia pentru avanpremiera de mâine. 

Mette, vecina ei din apartamentul de alături, fusese 
drăguță şi se oferise să stea cu copiii preţ de câteva ore. 
Madeleine n-avea nimic special de făcut. Spre deosebire de 
majoritatea oamenilor, viaţa ei nu era plină de sarcini 
zilnice şi de obligaţii. Avea doar nevoie să fie singură un 
timp. 

O luă agale pe pietonalul Stroget, înspre Kongens Nytorv. 
Magazinele încercau să îşi atragă clienţi cu produse 
specifice sezonului de vară. Haine, costume de baie, pălării 
de soare, sandale, bijuterii şi jucării de plajă. Lucruri pe 
care oamenii normali, cu vieţi normale, le puteau cumpăra 
fără a fi conştienţi de cât de norocoşi erau. Madeleine nu 


era nerecunoscătoare, ci mai degrabă nespus de fericită că 
se afla într-un oraş străin, care îi oferea ceva de care nu 
mai avusese parte de mulţi ani. Siguranţă. Şi, uneori, asta îi 
ajungea, dar mai avea şi zile, ca azi, când tânjea cu 
disperare după activităţi obişnuite. Nu îşi dorea lux sau să 
cumpere tot felul de produse inutile cu care să umple 
cămara. În schimb, ar fi vrut să-şi permită să poată intra 
într-un magazin şi să cumpere un costum de baie, ca să-i 
ducă pe copii la ştrand în weekendul următor. Sau să poată 
intra la BRÈ şi să cumpere lenjeria aia de pat cu Omul- 
Păianjen pentru Kevin, doar fiindcă era convinsă c-o să 
doarmă mai bine lângă idolul lui. Însă ea era nevoită să se 
scotocească în buzunare după monede daneze ca să ia 
autobuzul până în centru. Nu era nimic normal în asta, dar 
cel puţin era în siguranţă. Chiar dacă, deocamdată, doar 
creierul ei ştia asta, nu şi inima. 

Intră la Illum şi se îndreptă cu paşi hotărâți spre co- 
fetărie. Mirosea atât de bine, a prăjituri proaspăt scoase din 
cuptor şi a ciocolată, şi lui Madeleine îi lăsă gura apă când 
văzu pateurile cu umplutură de cacao. Nu mureau de 
foame, ea şi copiii. Şi vecinii probabil că îşi dădeau seama 
de situaţia lor, pentru că le mai aduceau câte ceva de 
mâncare la cină, pretextând că se nimerise să gătească 
mai mult decât le trebuia. Chiar n-avea de ce să se plângă, 
dar ar fi vrut să se ducă la fata aia de după tejghea, să-i 
arate pateurile şi să-i zică: „Trei pateuri cu ciocolată, vă 
rog”. Sau, mai degrabă: „Şase pateuri cu ciocolată, vă rog”. 
Ca să se poată desfăta pe deplin, să înfulece fără măsură şi 
fără a se gândi la consecinţe, câte două de fiecare, după 
care să-şi lingă ciocolata de pe degete, mai mult decât 
sătui. Mai ales Vilda s-ar fi bucurat. Ei îi plăcea până şi 
pralina cu lichior de cireşe din cutia Aladdin. Cea pe care n- 
o mânca nimeni. Vilda obişnuia s-o înghită cu un zâmbet 
satisfăcut, care o bucura atâta de fiecare dată. El le aducea 
mereu ciocolată Vildei şi lui Kevin. 

Îşi alungă gândurile. Nu avea voie să se gândească la el. 


3 Lanţ de magazine cu produse pentru copii, prezent atât în Suedia, cât 
şi în Danemarca. (N.t.) 


Dacă o făcea, n-avea să mai poată respira de anxietate. leşi 
repede din magazinul universal şi o luă spre Nyhavn. Când 
văzu apa, simţi că poate respira uşurată. Cu privirea 
aţintită spre cer, trecu prin cartierul vechi, unde terasele 
erau pline de oameni şi unde proprietarii mândri îşi curăţau 
de zor ambarcaţiunile ancorate pe canal. Pe malul celălalt 
se aflau Suedia şi Malmö. Nu trebuia decât să ia maşina sau 
trenul peste pod. Suedia era atât de aproape şi în acelaşi 
timp atât de departe. Poate că n-aveau să se mai întoarcă 
acolo niciodată. La gândul ăsta i se puse un nod în gât. 
Rămase surprinsă de cât de dor îi era de ţara ei natală. 
Doar nu se mutase departe, şi Danemarca semăna extrem 
de mult cu Suedia, însă, existau atâtea lucruri diferite aici, 
şi n-avea lângă ea nici familia, nici prietenii. Se întreba 
dacă avea să-i mai vadă vreodată. 

Se întoarse cu spatele la apă, ridică din umeri şi porni 
agale spre oraş. Era complet adâncită în gânduri când simţi 
deodată o mână pe umăr. Fu cuprinsă de o panică violentă. 
O găsise, o găsise oare? Se întoarse şi scoase un țipăt, gata 
să-l zgârie, să-l lovească, să-l muşte dacă era nevoie. 
Bărbatul din spatele ei o privi îngrozit. 

— Imi pare rău că v-am speriat. 

Bătrânul corpolent părea că mai are puţin şi face infarct. 
Era cam descumpănit. 

— V-aţi pierdut eşarfa şi n-aţi auzit când v-am strigat. 

— Scuze, scuze, bâlbâi ea şi izbucni în plâns, spre uimi- 
rea bărbatului. 

Fără a mai spune ceva, o rupse la fugă spre cel mai 
apropiat autobuz care avea s-o ducă acasă. Trebuia să se 
întoarcă la copii. Trebuia să le simtă braţele în jurul gâtului 
şi corpurile calde, lipite de al ei. Numai aşa se putea simţi şi 
mai departe în siguranţă. 


— A sosit raportul lui Torbjörn, spuse Annika de îndată ce 
Patrik şi Martin intrară pe uşă. 

Patrik era atât de sătul, încât abia mai răsufla. Mâncase o 
porţie prea mare de paste la Lilla Berith. 

— Unde e? spuse şi traversă repede biroul recepţionerei, 


pentru ca apoi aproape să smulgă uşa de pe coridor din 
balamale. 

— Pe biroul tău, spuse Annika. 

Patrik o porni într-acolo, secondat de Martin. 

— Stai jos, spuse şi arătă spre fotoliul din faţa biroului. 

Se trânti pe scaun şi începu să citească documentul lăsat 
acolo de Annika. 

Martin arăta de parcă ar fi vrut să smulgă hârtia din 
mâna lui Patrik. 

— Ce scrie? spuse după câteva minute, dar Patrik flutură 
doar nerăbdător din mână şi continuă să citească. 

După un timp, care păru o eternitate, puse raportul pe 
masă, cu o expresie dezamăgită. 

— Nimic? întrebă Martin. 

— Eh, nicio noutate, în orice caz. 

Patrik trase aer în piept, se lăsă pe spate şi îşi odihni 
ceafa în palme. Un timp, cei doi un rostiră o vorbă. 

— Niciun indiciu, de niciun fel? 

Martin ştia deja, înainte de-a termina întrebarea, ce 
răspuns avea să primească. 

— Poţi să citeşti şi singur, dar nu pare să fie mare lucru, 
în mod ciudat, amprentele din apartament provin doar de la 
Mats Sverin. Pe clanţa uşii de la intrare şi pe sonerie au mai 
găsit câteva. Sunt ale lui Signe şi Gunnar, mai mult ca 
sigur. Mai există una pe clanţa de dinăuntru, eventual aia 
să fie a ucigaşului... În cazul ăsta am avea o dovadă că 
cineva a pătruns în apartament, dar n-o avem în registru, 
aşa că, deocamdată, nu ne foloseşte la nimic. 

— Aha. Deci asta e. Atunci să sperăm că Pedersen ne dă 
ceva miercuri, spuse Martin. 

— Nu ştiu ce-ar putea fi. Mie situaţia mi se pare destul de 
simplă. Cineva l-a împuşcat în ceafă şi şi-a luat tălpăşiţa. 
Pare că nici n-a intrat în apartament. Sau dacă da, a făcut o 
treabă bună când şi-a şters urmele. 

— Mai scrie ceva în raport? Clanţe şterse sau aşa ceva? 

Martin se mai înviorase. 

— Bine gândit, dar cred că..., zise Patrik fără să termine 
fraza şi începu să răsfoiască din nou raportul. Se pare că 


nu. Amprentele lui Sverin au fost găsite pe suprafeţele 
anticipate: pe clanţe, pe mânerele dulapurilor, pe blatul de 
bucătărie şi aşa mai departe. Nimic nu pare şters. 

— Asta înseamnă că ucigaşul n-a ajuns mai departe de 
hol. 

— Da. Ceea ce, din păcate, înseamnă şi că nu ştim dacă 
e vorba despre o persoană cunoscută sau necunoscută de 
Mats. Poate fi oricine. 

— Şi totuşi a îndrăznit să-i deschidă uşa şi să-i întoarcă 
spatele. 

— Mmm, asta depinde de perspectivă. Poate c-a încercat 
să fugă după ce i-a deschis. 

— Ai dreptate, spuse Martin. 

Se făcu din nou linişte. 

— Şi acum ce facem? 

— Da, întrebare de baraj. 

Patrik îşi îndreptă spatele şi-şi trecu mâna prin păr. 

— Apartamentul l-am puricat, fără să găsim nimic. Au- 
dierea rudelor, nimic. Raportul tehnic, nimic. Şi probabi- 
litatea ca Pedersen să vină cu ceva nou e destul de mică. 
Aşa că, da, ce facem acum? 

Lui Patrik nu-i stătea în fire să fie atât de pesimist, dar 
aveau prea puţine indicii, atât de puţine detalii de care să 
se lege. Dintr-odată se înfurie. Trebuia să existe ceva ce nu 
ştiau despre Mats Sverin, ceva ce era crucial pentru 
rezolvarea cazului. Cum zisese mai devreme, nu oricine 
ajungea să fie împuşcat în cap, aşa, din nimic. In propria 
casă. Trebuie să fi fost ceva acolo, şi Patrik n-avea să se 
dea bătut până când nu dezlega iţele. 

— Luni vii cu mine până la Göteborg. Le mai facem o 
vizită celor de la Fristad. 

Martin se lumină la faţă. 

— Da, sigur. Ştii bine că-mi place să te însoțesc. 

Se ridică şi ieşi pe uşă cu spatele. Patrik aproape că se 
ruşină când văzu cât se bucura colegul lui că fusese 
solicitat. Probabil că-l neglijase un pic în ultimul timp. 

— la şi raportul cu tine, îi spuse lui Martin, care se oprise 
în cadrul uşii. Mai bine îl citeşti şi tu, în caz c-am omis ceva. 


— OK. 

Martin întinse mâna, entuziasmat, după hârtii. 

Când părăsi încăperea, Patrik zâmbi ca pentru sine. 
Făcuse, măcar, pe cineva bucuros. 


Orele se scurgeau nespus de încet. Umbla tăcut prin casă 
alături de Signe. N-aveau ce să-şi mai spună, abia în- 
drăzneau să deschidă gura de teamă să nu le scape ţipătul 
care se ascundea înăuntru. 

Incercase s-o convingă să mănânce un pic. Signe se 
văitase mereu că Matte nu mănâncă destul. Acum el era cel 
care-i făcea sendvişuri şi le tăia în cubuleţe mici, cu care 
încerca s-o ademenească. Ea se străduia să-i facă pe plac, 
dar Gunnar vedea că îmbucăturile o îngreţoşau. Până la 
urmă nu mai rezistase să-şi vadă propria privire oglindită în 
a ei, la capătul celălalt al mesei. 

— Mă duc să văd ce mai e cu barca. Nu stau mult, spuse. 

Signe nu-i dădu de înţeles prin nimic că l-ar fi auzit. Îşi 
puse haina cu mişcări greoaie. Se făcuse după-masă, 
târziu, şi soarele coborâse deja pe cer. Gunnar se întrebă 
dacă avea să se mai bucure vreodată de un apus. Dacă 
avea să mai simtă vreodată ceva. 

Drumul prin Fjällbacka părea foarte cunoscut şi, în 
acelaşi timp, nespus de străin. Nimic nu mai era la fel. | se 
părea ciudat până şi să meargă. Gesturile care până nu 
demult i se păruseră fireşti erau acum artificiale şi greu de 
executat. Gunnar simţea nevoia să-şi dirijeze paşii în mod 
conştient, spunându-şi că trebuie să pună un picior în faţa 
celuilalt. li părea rău că nu luase maşina. Era mult de mers 
de la Mörhult şi observă că oamenii care-i ieşeau în cale se 
holbau la el. Unii dintre ei traversau chiar când credeau că 
nu-i vede, ca să nu fie nevoiţi să se oprească şi să stea la 
taclale cu el. Probabil că n-ar fi ştiut ce să-i spună. ŞI nici el 
nu ştia, aşa că era preferabil că-l tratau ca pe un lepros. 

Barca era la cheiul din Badholmen. O aveau de mulţi ani; 
Gunnar îşi îndreptă paşii automat, spre dreapta, traversând 
micul pod de piatră. Era complet adâncit în gânduri şi nu 
observă nimic înainte să ajungă la locul lor. Barca 


dispăruse. Gunnar privi în jur, zăpăcit. Trebuia să fie aici. 
Era întotdeauna aici. O barcă mică de lemn, cu chilă 
albastră. Merse ceva mai în faţă, până la capătul 
pontonului. Poate că nimerise pe acolo dintr-un motiv 
necunoscut. Sau poate scăpase şi plutise spre celelalte 
bărci. Dar marea era netedă ca oglinda şi Matte avea grijă 
întotdeauna s-o ancoreze cum trebuie. Gunnar se întoarse 
iarăşi la locul gol. Apoi scoase telefonul mobil. 

__ Patrik tocmai intrase în casă când fu sunat de Annika. 
Incercă să echilibreze telefonul între ureche şi umărul 
drept, ca s-o poată lua în braţe pe Maja, care alerga spre el 
cu braţele întinse. 

— lartă-mă, ce ziceai? A dispărut barca sau ce? spuse 
încruntându-se. Da, sunt acasă, dar pot să mă duc până 
acolo, să mă uit. Nu, nu-i nicio problemă, rezolv eu. 

O lăsă jos pe Maja, ca să închidă telefonul, apoi o luă de 
mână şi intră în bucătărie. Erica pregătea două biberoane, 
aclamată de tipetele băieţilor, aflaţi în coşurile lor, pe 
masă. Patrik se aplecă şi le dădu câte un pupic, apoi se 
duse la nevastă şi o sărută şi pe ea. 

— Bună, cine era la telefon? întrebă Erica şi puse 
biberoanele în cuptorul cu microunde. 

— Annika. Trebuie s-o şterg iar, dar nu stau mult. Se pare 
că cineva a furat barca lui Gunnar şi a lui Signe. 

— Nu, nu se poate, şi barca? spuse Erica şi se întoarse 
spre Patrik. Cine-i atât de afurisit ca să facă aşa ceva chiar 
acum? 

— N-am idee. Gunnar spune că Mats a fost ultimul care a 
folosit-o, atunci când s-a dus s-o viziteze pe Annie. E ciudat 
c-a dispărut tocmai barca aia. 

— Atunci, hai, valea, spuse ea şi-l sărută pe gură. 

— Mă întorc într-o secundă, spuse el şi se porni spre uşa 
de la intrare. Abia mai târziu îşi dădu seama că Maja avea 
să facă o criză de isterie dacă afla că plecase iar. Dar se 
convinse, cuprins de remuşcări, că Erica avea să rezolve 
cumva problema. Şi oricum se întorcea în scurt timp. 

Gunnar îl aştepta pe Badholmen, la capătul celălalt al 
podului de piatră. 


— Nu pricep unde a dispărut barca aia, spuse şi îşi săltă 
şapca din cap pentru a se scărpina. 

— Nu se poate să o fi luat vreun curent? întrebă Patrik şi 
îl urmă pe Gunnar până la locul gol. 

— Ei, mai mult decât că barca nu mai este nu pot să 
spun, zise Gunnar şi scutură din cap. Matte era grijuliu, a 
învăţat de mic cum se ancorează. Şi în ultimul timp n-am 
avut nici furtuni, aşa că mi-e greu să cred că s-a dezlegat. 

Scutură iarăşi din cap, cu şi mai multă hotărâre. 

— Sigur a furat-o cineva. Dar la ce i-o fi trebuit vechitura 
aia, nu înţeleg. 

— Hm, o fi valorând ceva, spuse Patrik şi se lăsă pe vine. 

Işi plimbă privirea peste tot cheiul, apoi se ridică iar. 

— O să scriu un raport de îndată ce ajung la secţie. Dar 
putem să începem prin a vedea dacă e cineva acolo, la 
salvamari. Poate le zicem să fie atenţi dacă ies azi în larg. 

Gunnar nu răspunse, ci doar îl urmă pe Patrik până la 
pod. Cei doi parcurseră în tăcere drumul scurt de la 
căsuţele de pescari până la cabina în care îşi aveau sediul 
şi bărcile salvamarii. Nu părea să fie nimeni acolo. Când 
Patrik încercă uşa, văzu că era încuiată. Dar în clipa 
următoare zări pe cineva la geamul cabinei unei 
ambarcaţiuni mici, Min-Louis. Se duse şi bătu în fereastră. 
Un bărbat apăru la pupă; Hedström îl recunoscu pe Peter, 
care îi ajutase în ziua aceea nefastă din larg, când fusese 
omorâtă una dintre participantele la serialul documentar 
„Fucking Tanum”. 

— Bună ziua, cu ce vă pot ajuta azi? îi zâmbi omul şi îşi 
şterse mâinile cu un prosop. 

— Căutăm o barcă dispărută, spuse Patrik şi arătă spre 
locul gol de la chei. Barca lui Gunnar. A dispărut, dar nu 
ştim unde. Ne gândeam să vă rugăm să ţineţi ochii deschişi 
când ieşiţi în larg. 

— Da, am auzit ce s-a întâmplat, spuse Peter după un 
timp şi dădu din cap spre Gunnar. Condoleanţe. Şi bine- 
înţeles că vă ajutăm. Credeţi că s-a dezlegat singură? în 
cazul ăsta, n-a ajuns prea departe. Aş zice c-a luat-o spre 
comună, nu spre larg. 


— Nu, bănuim că a fost furată, spuse Patrik. 

— Da, oamenii pot fi ai naibii, spuse Peter clătinând din 
cap. E o barcă de lemn, nu-i aşa, Gunnar? Are chilă verde 
sau albastră? 

— Albastră. Şi la pupă scrie Sophia, spuse Gunnar şi se 
întoarse spre Patrik. Când eram tânăr, aveam o pasiune 
pentru Sophia Loren. Şi când am cunoscut-o pe Signe mi s- 
a părut că seamănă izbitor cu ea. Aşa că barca a trebuit să 
se cheme şi ea Sophia. 

— Bine că ştiu. O să dau o tură imediat şi vă promit c-o 
să mă uit după Sophia. 

— Mersi, spuse Patrik şi se uită gânditor la Gunnar. Sun- 
teţi sigur că Mats a folosit ultimul barca? 

— Nu, nu sută la sută, tărăgănă cuvintele Gunnar. Dar 
zicea că vrea să se ducă până la Annie, aşa c-am zis că... 

— În caz că n-a luat barca, vă amintiţi când aţi văzut-o 
ultima dată? 

Peter intrase în cabină ca să-şi continue treaba, iar 
Gunnar rămase singur cu Patrik pe chei. 

— Hmm, miercurea trecută, în cazul ăsta. Dar mai bine o 
întrebaţi pe Annie, nu? N-aţi luat legătura cu ea? 

— Ne-am gândit să ne ducem până acolo mâine. O să 
discut cu ea. 

— Bine, spuse Gunnar pe un ton plat, apoi tresări. Aoleu, 
asta înseamnă că nu ştie. Nu ne-a trecut prin cap s-o 
sunăm. N-am... 

Patrik puse o mână pe umărul lui, încercând să-l 
liniştească. ` 

— Aţi avut altele pe cap. li spun eu când ajung acolo. Nu 
vă faceţi griji pentru asta. 

Gunnar dădu din cap. 

— Vreţi să vă duc acasă? întrebă Patrik. 

— Da, v-aş fi recunoscător, spuse Gunnar şi oftă uşurat, 
după care îl urmă pe Patrik până la maşină. 

Cei doi nu scoaseră niciun cuvânt până la M5rhult. 


Fjällbacka, 1871 


Gheaţa incepuse să cedeze. Soarele de aprilie topea 
încet zăpada şi pe insulă se ițeau smocuri mici de verdeață. 
Amintirea celor întâmplate se estompa. Îşi aducea aminte 
de un tavan care se învârtea, de durere, de feţele lor. Dar, 
uneori, Emelie retrăia oroarea atât de intens, încât i se tăia 
respirația. 

Niciunul din ei nu vorbise despre asta. Nu fusese nevoie, 
ÎI auzise pe Julian spunându-i lui Karl că speră că taică-său 
a primit în sfârşit ce şi-a dorit. Era lesne de înteles că tot ce 
se întâmplase avea de-a face cu scrisoarea, ceea ce nu îi 
alina deloc sentimentul de ruşine şi de umilință. Fusese 
nevoie de o amenințare din partea socrului ca bărbatul ei 
să-şi îndeplinească obligațiile matrimoniale. Cu siguranţă se 
întrebase de ce nu aveau copii, ea şi Karl. 

În dimineaţa aceea se trezise îngheţată bocnă. Adormise 
pe podea, cu fusta neagră, groasă, de lână şi jupele albe 
suflecate până la şolduri. Le trăsese repede, dar în casă nu 
mai era nimeni. Plecaseră. Se ridicase, cu gura uscată şi cu 
o durere de cap sfâşietoare. O durea între picioare şi când 
jeşise la latrină văzuse sângele uscat de pe interiorul 
pulpelor. 

Câteva ore mai târziu, când Karl şi Julian coborâseră din 
far, se prefăcuseră că nu s-a întâmplat nimic. Emelie îşi 
petrecuse toată ziua curățând micuța casă cu peria şi de- 
tergent lichid. N-o deranjase nimeni. Mortii erau neobişnuit 
de liniştiţi. Pregătise apoi mâncarea, cum obişnuia, vrând 


să termine până la cinci, şi mişcările ei, în timp ce curăța 
cartofii şi prăjea peştele, erau mecanice. Doar un tremur 
uşor al mâinilor dezvăluise cum se simtea, în clipa în care 
auzise paşii lui Karl şi ai lui Julian. Dar figura ei nu arătase 
nimic când intraseră, îşi agățaseră hainele în hol şi se 
aşezaseră la masă. Aşa trecuseră zilele de iarnă. Cu 
amintiri vagi despre cele întâmplate şi gerul care aşternuse 
o pătură albă, îngheţată asupra apei. 

Dar acum gheața începea să crape şi se întâmpla uneori 
ca Emelie să iasă, să se aşeze pe banca de lângă peretele 
casei şi să işi scalde faţa în razele soarelui. Uneori se 
surprindea că zâmbeşte, pentru că acum ştia. La început nu 
fusese sigură, nu-şi cunoştea atât de bine trupul, dar nu 
mai exista îndoială. Era însărcinată. Seara aceea, care se 
transformase într-un coşmar în mintea ei, îi dăruise totuşi 
ceva minunat. Avea să aibă un micut. Unul de care să aibă 
grijă şi cu care să-şi împartă viaţa pe insulă. 

Închise ochii şi îşi lipi palma de burtă, în timp ce soarele îi 
încălzea obrajii. Cineva veni şi se aşeză lângă ea pe bancă, 
dar când dădu să se uite, nu văzu pe nimeni. Emelie închise 
iar ochii şi zâmbi. Se bucura că nu era singură. 


Soarele dimineţii tocmai sălta peste linia orizontului, dar 
Annie nu-l văzu, fiindcă stătea pe ponton şi se uita la 
insulele dinspre Fjällbacka. 

N-avea chef de vizitatori. Nu voia intruşi în universul ei şi 
al lui Sam. Insula era a lor, doar a lor. Dar nu izbutise să 
spună nu când o sunase polițistul. In plus, avea şi ea o 
problemă care trebuia rezolvată. Mâncarea aproape că se 
terminase şi nu putuse să ia legătura cu părinţii lui Matte. 
Şi dacă tot era nevoită să-i primească, îi rugase să-i cum- 
pere câte ceva. | se păruse o obrăznicie să apeleze la nişte 
necunoscuţi, dar n-avea de ales. Sam nu-şi revenise, ca să-l 
poată lua cu ea până la Fjällbacka, şi dacă nu umplea în 
curând frigiderul şi cămara, aveau să moară de foame. 
Oricum, n-avea de gând să-i lase să intre în casă. Insula era 
a ei, dar şi a lui Sam. 

Singurul pe care ar fi vrut să-l vadă acolo era Matte. 
Continua să privească spre mare, în timp ce ochii i se 
umpleau încet de lacrimi. Îi simţea şi acum braţele 
cuprinzându-i trupul şi săruturile pe piele. Mirosul atât de 
cunoscut, dar totuşi atât de schimbat, mirosul unui bărbat 
matur, nu al unui băietan. Nu ştia ce-i poate aduce viitorul, 
ce urmări putea să aibă revederea lor. Dar, pentru scurt 
timp, întâlnirea aceasta îi deschisese o fereastră şi lăsase 
să pătrundă puţină lumină în întunericul în care trăise atât 
de mult timp. 

Annie îşi şterse lacrimile cu dosul palmei. Nu putea să se 
lase doborâtă de dor şi de durere. Se agăța de viaţă cu 
disperare şi n-avea voie să slăbească strânsoarea deloc. 


Matte plecase, dar Sam era aici. Şi ea trebuia să-l apere. 
Nimeni, nici măcar Matte, nu era mai important decât el. 
Era menirea ei să-l apere, singura şi cea mai mare sarcină a 
ei. Nici acum, când aştepta oaspeţi, nu trebuia să uite de 
asta. 


Ceva se schimbase. N-o mai lăsau în pace deloc. Anna 
simţea tot timpul câte un corp lângă al ei, cineva care 
respira lângă ea şi-i transmitea căldură şi energie. Nu voia 
să fie atinsă, voia doar să dispară în lumea umbrelor cea 
pustie, dar sigură, unde se retrăsese de un timp. Viaţa de 
dincolo era prea dureroasă, iar corpul şi sufletul ei nu mai 
rezistau la loviturile pe care trebuia să le încaseze. Atinsese 
o limită. 

Şi, oricum, n-aveau nevoie de ea. Le aducea doar ghinion 
celor din jur. Emma şi Adrian fuseseră părtaşi la ceva ce 
niciun copil n-ar fi trebuit să îndure, iar tristeţea din ochii lui 
Dan, care-şi plângea băieţii, era imposibil de suportat. 

La început păreau c-o înţeleg. O lăsau în pace, să zacă. 
Uneori încercau să stea de vorbă cu ea, dar renunţaseră 
atât de repede, încât îşi dăduse seama că simțeau ce 
simţea şi ea. Că erau nefericiţi din cauza ei şi că ar fi fost 
mai bine să rămână unde era, pentru binele tuturor. 

Dar după ultima vizită a Ericăi ceva se schimbase. Anna 
simţise trupul surorii sale lipit de al ei, simţise cum căldura 
ei o trăsese afară dintre umbre, o adusese tot mai aproape 
de lumea reală şi încercase s-o convingă să se întoarcă. 
Erica nu-i spusese multe. Corpul ei îi vorbise, îi încălzise 
membrele reci, îngheţate, deşi stătea sub pătură, încercase 
să se împotrivească, se concentrase pe un punct din 
întunericul dinăuntrul ei, un punct aflat prea departe ca să 
poată fi atins de un corp cald. 

Când căldura transmisă de corpul Ericăi dispăruse, 
fusese înlocuită de o alta. Corpul lui Dan era cel mai uşor 
de învins. Energia lui era atât de plină de tristeţe, încât o 
întărise în suferinţa ei, şi nici măcar nu trebuise să facă 
eforturi ca să rămână în lumea umbrelor. Energiile copiilor 
erau mai puternice. Corpul mic şi moale al Emmei se lipea 


de spatele ei şi braţele ei abia îi cuprindeau mijlocul. Anna 
fu nevoită să-şi folosească toate puterile ca să reziste. ŞI 
apoi Adrian, mai mic şi mai nesigur decât Emma, dar cu o 
energie şi mai puternică. Nici măcar nu trebuia să se uite 
ca să-şi dea seama cine stă culcat lângă ea. Chiar dacă 
stătea întinsă pe o parte, nemişcată, cu privirea aţintită 
asupra cerului din faţa ferestrei, simţea cine e cel care îi 
transmite căldură. 

Voia s-o lase în pace să zacă acolo. Gândul că poate n-o 
să aibă destulă putere să li se împotrivească îi accentua 
teama. 

Şi acum Emma era în patul ei. Corpul ei se mişca un pic. 
Probabil că adormise, pentru că până şi în lumea umbrelor 
simţise că respiraţia i se modificase, devenise mai adâncă. 
Dar acum îşi schimbă poziţia şi se lipi şi mai tare de ea, ca 
un animal care caută adăpost. Şi Anna simţi cum e trasă 
din nou afară dintre umbre, spre energia care încerca săi 
se strecoare până şi-n cel mai mic ungher al corpului. 
Punctul, trebuia să se concentreze pe punctul întunecat. 

Uşa de la cameră se deschise. Anna simţi că patul se 
leagănă sub greutatea celui care se urca şi se ghemuia la 
picioarele ei. Două mâini micuţe le cuprinseră, de parcă n- 
ar mai fi vrut să le dea drumul. Şi căldura lui Adrian încerca 
să se apropie de ea; îi era tot mai greu să rămână printre 
umbre. Putea să le reziste când erau câte unul, dar nu şi 
când erau amândoi, când energiile lor se uneau şi 
deveneau mai puternice. Încet-încet, simţi cum se 
desprinde din umbre. Cum cineva o trage afară, către 
lucrurile din cameră şi în realitate. 

Anna se întoarse pe cealaltă parte, oftând adânc. Zări 
chipul adormit al fiicei ei, toate trăsăturile acelea bine- 
cunoscute pe care nu se simţise în stare să le privească de 
atâta timp. Şi, pentru prima oară, se cufundă într-un somn 
adânc, cu mâna pe obrazul fiicei ei şi cu vârful nasului lipit 
de nasul ei. La picioarele Annei dormea Adrian, ca un 
căţeluş. Se relaxase, degetele lui slăbiseră strânsoarea. 
Dormeau toţi. 


Când se urcă în barcă, Erica râdea atât de tare că-i 
dădură lacrimile. 

— Vrei să zici că te-ai lungit într-o cadă plină cu alge? 
spuse, îşi şterse ochii cu dosul palmei şi sughiţă de râs când 
văzu faţa nedumerită a lui Patrik. 

— Da? Bărbaţii n-au voie să se răsfeţe, adică? Din câte 
ştiu, nici tu n-ai fost mai brează. Nu ziceai că ai stat la un 
spa înfofolită în folie de nailon, unsă cu argilă, acum câteva 
luni? 

Patrik ieşi de la cheiul din Badholmen. 

— Ba da, dar... 

Erica era doborâtă de un nou acces de sughiţuri. Abia 
mai vorbea. 

— Cred că avem de-a face cu nişte prejudecăţi mai de la 
ţară, aşa, spuse Patrik şi se uită sever la ea. Băile cu alge 
fac bine bărbaţilor, în mod special. Curăţă toxinele din corp 
şi, fiindcă se pare că bărbaţii scapă mai greu de ele, 
tratamentul ăsta li se recomandă mai ales lor. 

Erica mai avea puţin şi dădea în brânci de râs. Nu reuşea 
să scoată niciun cuvânt. Patrik nu mai spuse nimic, ci îşi 
ignoră ostentativ soţia concentrându-se să iasă din port. 
Sigur că exagerase, ca s-o păcălească puţin pe Erica, dar 
adevărul era că el şi colegii savuraseră din plin 
tratamentele de la centrul balnear. 

La început se arătase cât se poate de sceptic la ideea de 
a intra într-o cadă plină cu alge. Dar apoi băgase de seamă 
că nu miroseau chiar atât de oribil cum crezuse şi că apa 
era caldă şi plăcută. Când îl rugaseră să se aplece şi 
căpătase un masaj viguros, cu legături de iarbă de mare, se 
simţise parcă trezit din morţi. Şi nu putea să nege că pielea 
lui părea complet nouă când ieşise din cadă. Mai moale, 
mai netedă şi mai strălucitoare. Dar când încercase să-i 
povestească despre asta Ericăi, soţia lui începuse să râdă 
isteric. Până şi mama lui, care venise să stea cu Maja şi cu 
gemenii, până şi ea pufnise în râs ascultându-i relatarea 
entuziastă. 

Vântul se înteţise; Patrik închise ochii, simțind curentul 
pe obraji. Oamenii încă nu ieşeau în larg cu bărcile, dar 


peste câteva săptămâni avea să fie plin de ele în jurul 
portului. 

Erica nu mai râdea şi părea serioasă. ÎI cuprinse pe 
Patrik, care stătea la cârmă, şi-şi odihni capul pe umărul lui. 

— Cum părea când ai sunat-o? 

— N-aş spune că era încântată, zise Patrik. Nu părea că-i 
arde de musafiri, dar când i-am spus să vină ea la noi dacă 
vrea, mi-a spus că preferă să ne ducem noi pe insulă. 

— l-ai spus că merg şi eu? 

Un val legănă barca de lemn şi Erica cuprinse mai strâns 
mijlocul lui Patrik. 

— Da, i-am spus că suntem căsătoriţi şi că ţi-ar plăcea să 
vii cu mine, s-o saluţi. Dar n-a reacţionat cine ştie ce. Părea 
că n-are nimic împotrivă. 

— Ce speri c-o să afli de la Annie? 

Erica îi dădu drumul lui Patrik şi se aşeză pe bancă. 

— Sincer să fiu, n-am idee. Dar tot nu ştim dacă Matte a 
fost la ea sau nu vinerea trecută. Şi trebuie să aflu. Şi-apoi, 
trebuie să-i spun ce s-a întâmplat. 

Corectă cursul bărcii cu vâsla, ca să se ferească de o 
barcă cu motor care se apropia de ei cu viteză prea mare. 

—  Idioţii, se stropşi, uitându-se lung după barca care 
trecuse prea aproape de ei. 

— Nu puteai s-o întrebi când ai sunat-o? 

Erica se uită şi ea după barcă. Nu-i recunoscu pe cei din 
ea, o gaşcă de băieţi în jur de optsprezece ani. Erau genul 
de turişti care sărbătoreau în avanpremieră vacanţa de 
vară şi Fjällbacka avea să se umple în curând de unii ca ei. 

— Da, aş fi putut s-o fac. Dar prefer să pun întrebările 
faţă-n faţă. Ai şanse mai mari să ţi se dea răspunsuri mai 
sincere. De fapt, vreau să dobândesc o imagine mai exactă 
despre Mats. Deocamdată am impresia că-i un manechin 
din carton în mărime naturală, unidimensional şi plat. 
Nimeni nu pare să ştie ceva despre el, nici măcar părinţii 
lui. Apartamentul lui arată ca un hostel. N-are aproape 
niciun obiect personal. Şi-apoi faza cu bătaia... Trebuie să 
aflu mai multe. 

— Dar, din câte am înţeles, Matte şi Annie n-au mai 


vorbit de ani buni. 

— Aşa zic părinţii lui, da. Dar nu ştim sigur. Oricum, se 
pare că ea a fost o persoană importantă în viaţa lui şi poate 
ne spune ceva despre el, ceva care să ne ajute. 

— Da, bineînţeles, spuse Erica, dar părea sceptică. 

Ea, una, insistase să vină cu el pentru că era curioasă. Se 
întreba cum o schimbaseră anii pe Annie, ce fel de om 
devenise. 

— Aia trebuie să fie Grăskăr, spuse Patrik şi miji ochii. 

Erica se ridică pe vârfuri şi se uită peste umărul lui. 

— Da, aşa e. Farul ăla e superb, spuse umbrindu-şi ochii 
cu palma ca să vadă mai bine. 

— Mie insula aia mi se pare puţin înspăimântătoare, 
spuse Patrik, dar îşi dădu seama că n-ar fi putut să zică de 
ce. Apoi fu nevoit să se ocupe de aducerea bărcii la țărm. 

O femeie înaltă şi slabă stătea pe ponton şi-i aştepta. 
Apucă parâma aruncată pe ponton de Erica. 

— Bună, spuse Annie şi-i ajută să coboare pe mal. 

E frumoasă, dar mult prea slabă, îşi spuse Patrik când îi 
apucă mâna. li simţi oasele prin piele, şi, chiar dacă nu 
părea prea voinică de fel, era clar că slăbise mult în ultimul 
timp, pentru că jeanşii erau prea mari pe ea şi se ţineau 
într-o curea bine strânsă în jurul mijlocului. 

— Fiul meu nu se simte prea bine. E în casă şi doarme, 
aşa că mă gândeam c-ar fi mai bine să bem o cafea şi să 
stăm de vorbă aici, pe ponton. 

Annie arătă spre o pătură pe care o întinsese pe 
scânduri. 

— Sigur, nicio problemă, spuse Patrik şi se aşeză. Sper 
doar că nu-i ceva serios. 

— Nu, e doar o răceală. Voi aveţi copii? 

Annie se aşeză în faţa lor şi începu să toarne cafea din 
termos. Pontonul era ferit de vânt, soarele strălucea şi aerul 
era cald. Era un loc bun. 

— Da, aş putea spune că da, spuse Erica şi râse. Îi avem 
pe Maja, care împlineşte doi ani, şi pe Noel şi Anton, care 
au aproape patru luni şi sunt gemeni. 

— Aoleu, atunci nu vă plictisiţi, spuse Annie şi zâmbi vag. 


Le întinse o farfurie cu câţiva biscuiţi. 

— Din păcate nu vă pot oferi altceva. 

— Ah, da, spuse Patrik şi se ridică. Am adus mâncarea, 
cum m-ai rugat. 

— Mulţumesc, sper că nu v-a deranjat prea tare. Acum, 
că Sam e bolnav, nu vreau să-l târăsc după mine prin 
Fjällbacka. Signe şi Gunnar m-au ajutat şi ei, dar nu voiam 
să-i deranjez prea des. 

Patrik sări în barcă şi ridică pe chei două sacoşe pline de 
la Konsum*. 

— Cât vă datorez? Annie se întinse după geanta de lângă 
ea. 

— Aă, o mie, spuse Patrik ca şi când s-ar fi scuzat. 

Annie scoase două bancnote de cinci sute din portofel şi i 
le întinse. 

— Mulţumesc, spuse din nou. 

Patrik dădu doar din cap şi se aşeză pe pătură. 

— Cred că te simţi cam izolată aici, zise cuprinzând 
insuliţa cu privirea. 

Farul se înălța deasupra lor. Arunca o umbră lungă peste 
stânci. 

— E frumos, spuse Annie şi sorbi din cafea. N-am mai fost 
aici de mulţi ani şi Sam n-a văzut niciodată insula. Mă 
gândeam că e timpul. 

— De ce tocmai acum? spuse Erica sperând să nu pară 
prea curioasă. 

Annie nu se uită la ea, ci îşi fixă privirea într-un punct 
îndepărtat de la orizont. Briza uşoară îi flutură părul lung şi 
blond, făcând-o să-şi îndepărteze şuviţele de pe faţă cu un 
gest iritat. 

— Sunt nişte lucruri la care trebuie-să mă gândesc şi 
atunci mi s-a părut firesc să mă retrag aici. Aici nu există 
nimic. Nimic în afară de gânduri. Şi timp berechet. 

— Şi fantome, din câte am auzit, spuse Erica şi dădu să ia 
un biscuit. 

Annie nu râse. 

— Te gândeşti că-i spune Gastholmen? 


? Lanţ de magazine alimentare din Suedia. (N.t.) 


— Da. Cred c-ar fi trebuit să-ţi dai seama până acum 
dacă-i adevărat sau nu. Îmi amintesc c-am înnoptat aici o 
dată cu clasa şi că ne-am speriat rău. 

— Poate, da. 

Era clar că nu voia să discute despre acest subiect şi 
Patrik trase aer în piept, pregătit să-i dea vestea ce nu mai 
putea fi amânată. În timp ce-i explica ce se întâmplase, 
Annie începu să tremure. Se holba la el de parcă n-ar fi 
înţeles. Nu zicea nimic, tremura doar incontrolabil, ca şi 
când urma să se frângă în mii de bucăţi. 

— Încă nu ştim exact când a fost împuşcat, aşa că încer- 
căm să aflăm cât putem de multe despre ultimele zile din 
viaţa lui. Gunnar şi Signe ne-au zis că voia să te viziteze 
vinerea trecută. 

— Da, a fost aici. 

Annie se întoarse cu spatele şi se uită spre casă, dar 
Patrik simţi că o face mai mult ca să-şi ascundă expresia de 
pe chip. 

Când se întoarse din nou spre ei, privirea-i era tot 
sticloasă, însă încetase să tremure. 

Erica se simţi împinsă către Annie şi-şi lăsă mâna pe 
braţul ei. Părea atât de fragilă şi de vulnerabilă încât îi 
trezise instinctul protector. 

— Tu ai fost drăguță tot timpul, spuse Annie şi-şi retrase 
apoi mâna, fără a se uita la Erica. 

— Vinerea trecută..., spuse Patrik cu precauţie. 

Annie tresări şi ochii i se înceţoşară. 

— A ajuns seara. Nu ştiam că vine. Nu ne văzuserăm de 
foarte mulţi ani. 

— De când? 

Erica nu se putu abţine să nu se uite pe furiş către casă. 
Se temea ca nu cumva fiul lui Annie să se trezească şi să 
iasă în frig. De când devenise mamă, avea impresia că 
adoptase un rol universal şi că era mama tuturor copiilor de 
pe lume. 

— Ne-am luat rămas-bun când m-am mutat la Stockholm. 
Aveam nouăsprezece ani, cred. A trecut o eternitate de 
atunci, spuse şi râse scurt, amar. 


— Aţi păstrat legătura în anii ăştia? 

— Nu. Sau, da, ne-am trimis câteva cărţi poştale la înce- 
put, parcă. Dar amândoi ştiam că n-avea niciun rost. De ce 
să prelungim tortura, prefăcându-ne că situaţia nu-i chiar 
atât de gravă? 

Annie îşi adună iarăşi câteva şuviţe blonde de pe faţă. 

— Cine a hotărât să încheie relaţia? întrebă Erica. 

Nu putea să se abţină, era curioasă. li văzuse împreună 
de atâtea ori, văzuse aura pe care o emiteau. Perechea de 
vis. 

— Probabil că n-am rostit niciodată cuvintele alea. Dar eu 
am decis să mă mut. Nu mai puteam să rămân aici. Trebuia 
să plec, să văd lumea. Să văd alte lucruri, să fac altceva, să 
întâlnesc oameni. 

Râse la fel de amar ca înainte, fără ca Erica sau Patrik să 
înţeleagă de ce. 

— Dar vineri Mats a venit până aici. Cum ai reacţionat? 
continuă Patrik, dar nu era sigur dacă are vreun rost. 

Annie părea teribil de fragilă şi avea impresia că îi putea 
face rău cu o întrebare nepotrivită. Poate că, până la urmă, 
vizita lui Mats nu avusese nicio importanţă. 

— Am rămas surprinsă. Dar ştiam de la Signe că s-a mu- 
tat iar acasă. Aşa că m-am gândit că poate o să-mi facă o 
vizită. 

— A fost o surpriză plăcută? întrebă Erica şi se întinse 
după termos. 

— La început, nu. Sau... nu ştiu. Nu cred în chestia asta 
cu privitul înapoi. Matte făcea parte din trecut. În acelaşi 
timp..., spuse şi căzu pe gânduri. În acelaşi timp, nu cred că 
l-am părăsit vreodată. Nu ştiu. Oricum, l-am lăsat să intre. 

— Îţi aminteşti pe la ce oră a ajuns aici? întrebă Patrik. 

— Hmm... cred că era în jur de şase. Nu ştiu exact. Aici 
timpul n-are prea mare importanţă. 

— Cât a stat? 

Patrik se foi şi se strâmbă. Corpul lui nu rezista prea mult 
pe o suprafaţă tare. Îşi dădu seama că-i era dor de încă o 
baie caldă cu alge. 

— A plecat noaptea, la un moment dat. 


Durerea i se citea limpede pe chip, de parcă ar fi răcnit. 

Lui Patrik îi pieri brusc cheful. Cu ce drept îi punea el 
astfel de întrebări? Cu ce drept se băga în intimitatea ei, în 
ceva ce se întâmplase între doi oameni care se iubiseră 
cândva? Dar îşi luă inima în dinţi şi continuă. Îşi aminti de 
corpul întins pe burtă în hol, cu o gaură mare căscată în 
ceafă, de balta de sânge de pe podea şi stropii de pe pe- 
rete. Atâta timp cât nu găsise încă vinovatul, trebuia să-şi 
bage nasul. Asta era sarcina lui. Dreptul la intimitate nu 
prea coexista cu încercarea de-a rezolva un caz de omor. 

— Nu-ţi aminteşti cât era ceasul? o întrebă cu blândeţe. 

Annie îşi muşcă buza şi ochii i se umeziră. 

— Nu, a plecat în timp ce dormeam. Am crezut că... 

Inghiţi în sec de câteva ori şi păru că încearcă să se 
stăpânească, de parcă n-ar fi vrut să îşi piardă controlul în 
faţa lor. 

— Ai încercat să-l suni? Sau pe Signe şi Gunnar? l-ai 
sunat să întrebi de el? spuse Patrik. 

Soarele îşi schimbase poziţia în timp ce vorbeau. 
Umbrele lungi aruncate de far se apropiau tot mai mult. 

— Nu, spuse Annie şi începu să tremure din nou. 

— Ţi-a spus ceva care să-ţi dea de înţeles că cineva ar 
vrea să-l omoare? 

Annie scutură din cap. 

— Nu, nici nu-mi pot imagina că cineva i-ar fi putut vrea 
răul. Matte era... Tu ştii, Erica. Era la fel ca atunci. Drăguţ, 
grijuliu, iubitor. Exact la fel. 

Annie cobori privirea şi se apucă să netezească pătura. 

— Da, am înţeles că a fost foarte iubit şi simpatizat, 
spuse Patrik. În acelaşi timp, există nişte detalii în viaţa lui 
pe care nu prea le înţelegem. De pildă, faptul c-a fost 
agresat de o bandă de necunoscuţi înainte de-a se muta la 
Fjällbacka. Ţi-a povestit ceva despre asta? 

— Nu multe, dar am văzut cicatricele şi l-am întrebat ce 
s-a întâmplat. Mi-a spus că, pur şi simplu, s-a aflat la locul 
nepotrivit în momentul nepotrivit. Şi că erau nişte tineri 
care au sărit la el. 

— Ţi-a povestit ceva despre serviciul lui din perioada în 


care locuia la Goteborg? 

Patrik sperase că va afla ceva despre incidentul acela, 
ceva care să-i explice de ce i se strângea stomacul de fi- 
ecare dată când se gândea la asta. Dar nu află nimic. Se 
lovea doar de bariere cu semnul „interzis”. 

— Mi-a spus că s-a simţit bine acolo, dar că era foarte 
obositor ce făcea. Contactul cu femeile alea abuzate şi 
praf... 

Vocea i se frânse şi Annie se întoarse din nou cu faţa 
spre casă. 

— N-a spus nimic care ne-ar putea fi util? Nu se simţea 
ameninţat de cineva? 

— Nu, nimic. Mi-a povestit doar ce a însemnat munca 
aceea pentru el. Şi că, la final, se simţea doar gol, că n-a 
mai rezistat şi că după spitalizarea aia s-a hotărât să se 
mute înapoi aici. 

— De tot sau doar pentru o perioadă? 

— Asta nu ştia, cred. Mi-a spus că lua zilele aşa cum 
picau. Că încerca să se vindece, atât fizic, cât şi psihic. 

Patrik dădu din cap şi ezită în faţa întrebării următoare. 

— Ţi-a povestit despre vreo femeie? Sau femei? 

— Nu, şi nici eu nu l-am întrebat. Şi nici el nu m-a 
întrebat despre soţul meu. In seara aia n-avea nicio im- 
portanță pe cine am iubit sau cu cine am fost în trecut. 

— Am înţeles, zise Patrik. Apropo, barca a dispărut, rosti 
ca din întâmplare. 

Annie nu părea să priceapă. 

— Care barcă? 

— Barca lui Signe şi a lui Gunnar. Cea cu care a venit 
aici. 

— Ce, a dispărut? A fost furată, sau ce? 

— Nu ştim. Când Gunnar s-a dus să îi arunce o privire, n- 
a găsit-o. 

— Sigur a luat-o Matte, spuse Annie. Altfel cum să fi 
ajuns pe uscat? 

— Deci a venit cu barca de lemn? Nu l-a adus altcineva? 

— Cine? spuse Annie. 

— Nu ştiu. Ştiu doar că barca a dispărut, dar habar nu am 


unde. 

— Da, a venit cu ea şi sigur a plecat tot cu ea. 

Annie îşi trecu din nou palma peste pătură. 

Patrik se uită la soţia lui, care stătuse doar şi-i ascultase, 
ceva ce nu-i stătea în fire. 

— Atunci e timpul să plecăm, spuse şi se ridică. Mulţu- 
mesc că ne-ai primit, Annie. Şi condoleanţe. 

Erica se ridică şi ea. 

— Mi-a părut bine să te revăd, Annie. 

— Şi mie, spuse Annie şi o îmbrăţişă stângaci pe Erica. 

— Ai grijă de Sam şi spune-ne dacă îţi trebuie ceva sau 
dacă te putem ajuta în vreun fel. Dacă nu se face mai bine, 
îl sunăm pe medicul din oraş, să vină să-l consulte. 

— Aşa fac, spuse Annie şi-i conduse până la barcă. 

Patrik dădu să pornească motorul. Apoi se opri. 

— Îţi aminteşti dacă Mats avea o servietă cu el? 

Annie se încruntă şi păru că se gândeşte, apoi se lumină 
la fată. 

— Una maro? Din piele? 

— Da, exact, spuse Patrik. A dispărut şi asta. 

— Stai aşa. 

Annie făcu stânga-mprejur şi alergă spre casă. După un 
minut, ieşi şi ridică ceva în aer. Când se apropie de ponton, 
Patrik reuşi să distingă conturul obiectului. Servieta. Inima îi 
zvâcni în piept. 

— A uitat-o aici şi eu am lăsat-o unde era. Sper că nu v- 
am încurcat. 

Se lăsă în genunchi pe ponton ca să-i întindă servieta lui 
Patrik. 

— Suntem bucuroşi c-am găsit-o. Mulţumesc! spuse el. 

Gândul la ce putea să găsească în ea îl ameţise deja. 

După ce ieşiră în larg şi o apucară spre Fjällbacka, Patrik 
şi Erica se întoarseră ca să-i facă cu mâna lui Annie. 
Aceasta le răspunse la fel. Umbra farului se întindea acum 
până la ponton. Arăta de parcă ar fi vrut s-o înghită. 


— Putem să ieşim puţin, s-o căutăm? 

Lui Gunnar, acolo pe chei, îi era greu să-şi stăpânească 
vocea. 

Peter se opri din ce făcea, lăsând impresia că va refuza. 
Apoi se lăsă înduplecat. 

— Putem să dăm o tură scurtă. Dar e duminică şi ar 
trebui să plec acasă imediat. 

Gunnar nu spuse nimic, ci privi în faţă, fix, cu ochi ce 
semănau cu două găuri întunecate. Peter slobozi un oftat şi 
intră în cabină ca să pornească motorul. Îl ajută pe Gunnar 
să se urce în barcă, îi puse o vestă de salvare şi ieşi din 
port, cârmuind cu mişcări sigure. Când ajunse în larg, 
acceleră. 

— Unde vrei să începem? Noi ne-am uitat deja, dar n-am 
văzut nimic. 

— Nu ştiu. 

Gunnar privi prin geamul din faţa lui. Nu putea să stea 
acasă şi să aştepte, nu mai rezista s-o vadă pe Signe stând 
nemişcată pe scaunul din bucătărie. Incetase să gătească, 
să facă prăjituri sau curăţenie, nu mai făcea nimic din 
activităţile ei obişnuite, care o făceau să fie ea. Şi el? El 
cine era fără Matte? Nu ştia. Era convins doar că trebuia să 
îşi găsească un scop în viaţa asta care îşi pierduse 
semnificaţia. 

Să găsească barca. Asta putea s-o facă, era o activitate 
care-l obliga să iasă din casa care-i amintea prea tare de 
Matte, casa în care crescuse. Urmele tălpilor sale în betonul 
turnat de Gunnar în faţa garajului, când avea cinci ani. 


Semnele pe comoda din hol, de când Matte alergase prea 
tare, alunecase pe covor şi se lovise cu dinţii din faţă de 
lemnul comodei, atât de puternic încât lăsase două urme 
vizibile. Toate detaliile acelea care dovedeau că Matte 
fusese acolo, că Matte fusese copilul lor. 

— la-o spre Dannholmen, spuse Gunnar. 

De fapt, habar n-avea unde să caute. Nu exista nimic 
care să indice că barca s-ar afla tocmai în direcţia aceea. 
Dar puteau să înceapă de acolo, la fel de bine ca şi de 
altundeva. 

— Cum vă mai merge? întrebă Peter, cu precauţie, în 
timp ce conducea. 

Arunca şi el câte o privire din când în când, ca să vadă 
dacă nu cumva barca o apucase spre uscat. 

— Merge, spuse Gunnar. 

Era o minciună, pentru că nu mergea deloc. Dar ce să 
zică? Cum să descrie golul acela care pune stăpânire pe o 
casă atunci când moare un copil? Uneori se mira că mai 
respiră. Cum putea să respire şi să trăiască, acum când 
Matte nu mai era? 

— Merge, spuse din nou. 

Peter dădu din cap şi nu mai spuse nimic. Oamenii nu 
ştiau ce să zică în situaţii ca asta. Rosteau doar strictul 
necesar, ceea ce se aştepta de la ei, şi încercau să pară 
implicaţi, în timp ce mulţumeau providenţei că nu erau ei 
cei care sufereau. Că îi mai aveau alături pe copiii lor şi pe 
cei dragi. Asta era cât se poate de uman. 

— N-avea cum să se elibereze singură... 

Gunnar nu ştia dacă vorbeşte cu el însuşi sau cu Peter. 

— Nu cred. În cazul ăsta ar fi fost luată de valuri şi dusă 
spre celelalte bărci. Nu, cred c-a luat-o cineva. Bărcile astea 
vechi din lemn s-au scumpit mult, aşa că poate fi o chestie 
la comandă. Şi-n cazul ăsta n-o s-o găsim aici. De obicei, le 
duc undeva unde le pot trage la mal şi apoi le remorchează. 

Peter coti uşor spre dreapta, pe lângă Smăsvinningarna. 

— Mergem până la Dannholmen, dar după aia trebuie să 
ne întoarcem. Altfel o să-şi facă griji ai mei. 

— Da, spuse Gunnar. Putem să ieşim şi mâine? 


Peter se uită la el. 

— Da, sigur. Vino pe la zece şi ieşim să o căutăm. Dar 
numai dacă nu apare vreo urgenţă. 

— Bine. Atunci sunt aici, spuse Gunnar, a cărui privire 
rătăcea în continuare printre insule. 


Mette îi invitase la cină. Îi invita des şi se prefăcea că e 
rândul ei, că Madeleine o invitase şi ea. Madeleine îi făcea 
jocul, deşi se simţea umilită că nu-i putea întoarce 
favoarea. Visa să-i spună aşa, în treacăt: „N-aveţi chef să 
veniţi la noi la cină? Fac ceva simplu”. Dar nu putea. Nu-şi 
permitea să-i invite pe Mette şi pe cei trei copii ai ei la cină. 
Abia îi ajungea mâncarea pentru ea, Vilda şi Kevin. 

— Eşti sigură că e OK? spuse ea şi se aşeză la masa din 
bucătăria primitoare a lui Mette. 

— Da, cum să nu. Oricum le fac de mâncare flămânzilor 
ăstora, aşa că nici nu observ încă trei. 

Mette ciufuli drăgăstos părul fiului ei mijlociu. 

— Termină, mamă, spuse acesta iritat, dar Madeleine 
văzu că, de fapt, îi plăcea. 

— Vrei nişte vin? întrebă Mette şi-i turnă vin roşu din 
cutie, fără a aştepta răspunsul lui Madeleine. 

Apoi se întoarse şi învârti în cratiţele de pe aragaz. 
Madeleine sorbi din pahar. 

— Vă uitaţi şi voi la pitici? strigă Mette înspre cameră şi 
primi drept răspuns doi de „da”. 

Avea o fată de zece ani şi pe Thomas, care avea 
treisprezece, iar Kevin şi Vilda se ţineau după ei ca doi 
căţeluşi. Cel mai mare, un băiat de şaptesprezece ani, era 
acasă mai rar în ultima vreme. 

— Riscul e c-o să-i terorizeze pe ai tăi, spuse Madeleine şi 
mai luă o înghiţitură. 

— Ei, nu, doar ştii că îi iubesc. 

Mette îşi şterse mâinile pe un prosop de bucătărie, îşi 
turnă nişte vin şi se aşeză în faţa lui Madeleine. 

Din punctul de vedere al aspectului fizic, nici că puteam 
fi mai diferite, îşi zise Madeleine, care, preţ de o secundă, 
se văzuse din exterior. Ea era mică şi blondă, cu o 


constituţie mai degrabă de copil decât de femeie. Mette îi 
amintea de statueta aceea renumită din epoca pietrei, 
reprezentând o femeie trupeşă, îşi aducea aminte de ea de 
la lecţiile de istoria artei. Masivă şi voluptuoasă, cu păr 
roşcat şi des, care părea să trăiască o viaţă proprie. Ochi 
verzi, mereu strălucitori, cu toate că primise de la viaţă 
nişte lovituri care ar fi trebuit să le răpească de mult 
strălucirea. Punctul slab al lui Mette părea a fi gustul ei la 
bărbaţi. Întotdeauna se încurca cu genul delicat, care 
devenea imediat dependent de ea şi apoi îi cerea tot felul 
de lucruri, ca un pui de pasăre cu gura căscată. Mette îi 
povestise că se sătura de ei într-un final. Dar nu trecea 
niciodată mult timp până când următorul pui golaş se muta 
în patul ei. De aceea copiii aveau taţi diferiţi, şi dacă n-ar fi 
moştenit părul roşcat al lui Mette, n-ai fi ghicit că sunt fraţi. 

— Tu ce mai faci, draga mea? o întrebă Mette şi învârti 
paharul între degete. i 

Madeleine simţi cum se blochează. In ciuda faptului că 
Mette i se destăinuise complet, împărtăşindu-i viaţa şi toate 
problemele ei, ea nu îndrăznise să se deschidă în faţa ei. 
Era atât de obişnuită să trăiască într-o teroare continuă, 
încât îi era frică mereu să nu cumva să spună prea multe. 
De asta îi ţinea pe toţi la distanţă. Aproape pe toţi. 

Dar în clipa aceea, în seara aceea de duminică din 
bucătăria lui Mette, în timp ce cratiţele pufăiau pe aragaz şi 
vinul o încălzea pe dinăuntru, nu mai rezista. incepu să 
povestească. Când lacrimile porniră să-i curgă, simţi cum 
Mette îşi mută scaunul mai aproape de ea şi o cuprinse în 
braţe. Şi-n îmbrăţişarea ei protectoare Madeleine povesti 
totul. Chiar şi despre el. Îi simţea prezenţa chiar şi acum, 
când se afla într-o ţară şi într-o viaţă străine. 


Fjällbacka, 1871 


Ura lui Karl împotriva ei părea să crească în acelaşi ritm 
cu pruncul din burtă. Pentru că acum îşi dădea seama că nu 
putea fi vorba despre altceva, chiar dacă nu înțelegea de 
ce. Ce îi făcuse? Când se uita la ea, ochii lui erau plini de 
dispreț, în acelaşi timp, observa disperarea din privirea lui, 
de animal prins în capcană. Părea captiv şi incapabil de-a 
se elibera, un prizonier ca şi ea. Dar, dintr-un motiv 
necunoscut, îi reproşa ei asta, de parcă ea ar fi fost 
supraveghetorul lui. Julian nu-i ajuta nici el. Firea lui 
întunecată părea să-l afecteze pe Karl, a cărui indiferență 
din trecut, care altădată ar fi putut chiar trece drept un soi 
de amabilitate distrată, dispăruse cu desăvârşire. Emelie 
era duşmanul lui. 

Cu vorbele aspre se obişnuise deja. Atât Karl, cât şi Julian 
o criticau, indiferent ce făcea. Mâncarea era ba prea 
fierbinte, ba prea rece. Porțiile prea mici sau prea mari. 
Casa nu era niciodată destul de curată. Nimic nu le era pe 
plac. Dar cuvintele le tolera, împotriva lor se înarmase deja 
cu o armură invizibilă. În schimb, cu loviturile se obişnuise 
mai greu. Karl nu dăduse în ea până nu demult, dar după 
ce ii povestise că e însărcinată, viaţa ei pe insulă se 
schimbase. Fusese nevoită să se înveţe cu palmele şi 
loviturile. Şi Karl îi permitea şi lui Julian să ridice mâna 
asupra ei. Asta o uimea cel mai tare. 

Dacă n-ar fi aşteptat un copil, s-ar fi înecat cu siguranţă. 
Gheaţa dispăruse de mult şi vara era pe terminate. Fără 


izbiturile acelea pe dinăuntru, care o iîmbărbătau şi o 
întremau, ar fi păşit drept în mare de pe bucăţica aia de 
plajă, spre orizont şi curenții periculoşi, până când valurile 
ar fi înghițit-o. Dar copilul îi transmitea o stare intensă de 
bucurie. După fiecare vorbă dură, după fiecare palmă, se 
putea întoarce spre viața care se dezvolta înăuntrul ei. 
Copilul era colacul ei de salvare. Amintirea serii în care îl 
concepuse o alunga într-un cotlon îndepărtat al minții. 
Acum nu mai avea nicio importanță. Copilul se mişca 
înăuntru şi era alei. 

Se ridică cu greu de jos, terminând de spălat podeaua cu 
detergent lichid. Preşurile le pusese afară, să se aerisească. 
De fapt, ar fi trebuit să le spele pe toate încă din primăvară. 
Adunase cenuşă fină din sobă toată iama, ca să aibă cu ce 
să le frece. Dar din cauza burții şi a oboselii trebuise să se 
mulțumească cu aerisitul. Copilul avea să se nască în 
noiembrie. Poate apuca să le spele înainte de Crăciun, dacă 
totul mergea bine. 

Emelie îşi îndreptă spatele amortit şi deschise uşa de la 
intrare. Făcu câtiva paşi în jurul casei, îngăduindu-şi o 
scurtă pauză. După un colț se ivi mândria ei: ierburile şi 
florile pe care le îngrijise, în ciuda mediului potrivnic. Mărar, 
pătrunjel şi arpagic, amestecat cu nalbă şi cerceii doamnei. 
Grădinița era atât de frumoasă, în mediul acela cenuşiu şi 
pustiu, încât Emelie simțea cum i se pune un nod în gât de 
fiecare dată când se ducea în spatele casei şi o privea. Era 
grădina ei, ceva ce crease singură pe insula aceea. Tot 
restul le aparținea lui Karl şi lui Julian. Cei doi erau în 
mişcare tot timpul. Când nu erau de serviciu în far sau 
dormeau, băteau cuie, reparau ceva sau tăiau cu ferăstrăul. 
Trebuia să admită că nu leneveau, dar în febrilitatea lor, în 
felul cum luptau, stoici, împotriva vântului şi a apei sărate 
care distrugea nemiloasă ceea ce tocmai reuşiseră să 
repare, era ceva aproape maniacal. 

— Uşa era deschisă. 

Karl apăru de după colț. Emelie tresări şi-şi acoperi burta. 

— De câte ori ţi-am spus s-o închizi? E chiar aşa de greu 
de priceput? 


Părea îndârjit. Emelie ştia că venea după schimbul de 
noapte şi, din cauza oboselii, ochii îi păreau şi mai 
întunecați. Speriată, încercă să se ferească de privirea lui. 

— Iartă-mă, am crezut că... 

— Ai crezut! Femeie proastă, nu ştii nici măcar să închizi 
o uşă. Îţi pierzi vremea în loc să faci ce trebuie. Eu şi Julian 
muncim ca tâmpiţii toată ziua, în timp ce tu te lălăi pe aici. 

Făcu un pas în fată şi, înainte ca Emelie să apuce să 
reacționeze, scoase din pământ o nalbă îmbobocită, cu 
rădăcină cu tot. 

— Nu, Karl. Nu! 

Nu stătu pe gânduri, văzu doar tija care atârna în pumnul 
lui strâns, ca şi când ar fi fost gâtuită. Se agăță de brațul lui 
şi încercă să-i smulgă floarea din mână. 

— Ce te-a apucat? 

Palid şi cu acelaşi amestec ciudat de ură şi disperare în 
privire, bărbatul ridică mâna ca s-o lovească. Era ca şi când 
ar fi sperat că lovitura aceea avea să-i aline propriu-i chin, 
dar de fiecare dată rămânea doar dezamăgit. Dacă măcar 
ar fi ştiut în ce consta chinul acela şi de ce părea că ea era 
cea care-l chinuie! 

De data asta însă nu se feri, ci îşi făcu curaj şi îşi intoarse 
fața ca să primească în plin palma usturătoare pe care o 
anticipa. Dar mâna se opri în aer. Îl privi nedumerită, apoi îi 
urmări privirea ațintită asupra mării, spre Fjällbacka. 

— Cineva vine încoace, spuse şi dădu drumul brațului lui 
Karl. 

În aproape un an de când era pe insulă, nu avuseseră 
niciun vizitator. În afară de Karl şi de Julian, nu văzuse pe 
nimeni din ziua în care urcase în ambarcaţiunea care avea 
să-i ducă până la Grăskăr. 

— Pare să fie preotul, spuse Karl şi cobori incet mâna în 
care ținea firul de nalbă. 

Se uită la ea de parcă s-ar fi întrebat cum de nimerise în 
mâna lui. Apoi îi dădu drumul şi-şi şterse iritat palma de 
cracul pantalonilor. 

— Ce treabă are preotul aici? 

Emelie desluşi neliniştea din ochii lui şi, preț de o se- 


cundă, nu putu să nu se bucure. Dar îşi luă seama imediat. 
Karl era bărbatul ei şi Biblia spunea că trebuie să-ți onorezi 
bărbatul. Orice ar fi făcut, oricum ar fi tratat-o, ea trebuia 
să respecte porunca aceea. 

Barca cu preotul în ea se apropia tot mai mult. Când se 
afla doar la câteva sute de metri de ponton, Karl ridică 
mâna ca să-l salute, apoi cobori ca să întâmpine vizitatorul. 
Inima lui Emelie bătea tare. Oare le voia binele sau răul? De 
ce apăruse aşa, pe neaşteptate? Îşi aşeză mâna pe burtă, 
cu un gest protector. Şi ea se simtea neliniştită. 


Pe Patrik îl enerva că nu apucase să facă mare lucru în 
ziua precedentă. Cu toate că era duminică, se dusese până 
la secţie şi redactase un raport despre barca furată, 
verificase dacă nu cumva era deja pe Blocket!* sau pe alte 
site-uri cu anunţuri, dar nu găsise nimic. Apoi, discutase cu 
Paula şi o rugase să verifice conţinutul servietei. El 
aruncase doar o privire şi constatase că laptopul era acolo, 
precum şi un teanc de hârtii. De data asta avuseseră noroc 
cu ancheta. În servietă se afla şi un telefon mobil. 

Era dimineaţa devreme şi Patrik se afla în maşină cu 
Martin, în drum spre Göteborg. Aveau multe de rezolvat. 

— De unde începem? spuse Martin. 

Ca de obicei, stătea pe scaunul din dreapta şoferului, 
deşi se străduise să-l convingă pe Patrik să-l lase să 
conducă. 

— De la serviciile sociale, mă gândeam. Am vorbit cu ei 
vineri şi am spus că ajungem pe la zece. 

— Şi apoi la Fristad? Avem vreo întrebare nouă? 

— Sper să aflăm mai multe despre activitatea lor la ser- 
viciile sociale, ceva care să ne ajute. 

— Fosta prietenă a lui Sverin nu ştia nimic? Nu i-a po- 
vestit nimic? 

Martin îşi ţinea privirea aţintită asupra drumului şi apucă 
instinctiv mânerul de deasupra uşii când Patrik depăşi 
brusc un camion cu remorcă lungă. 

— Nu, n-am aflat mare lucru. Am dat de servietă, atât. 


1 Site suedez de intermediere pentru diferite servicii sau bunuri, de 
obicei, la mâna a doua. (N.t.) 


Ceea ce s-ar putea dovedi o comoară ascunsă, dar n-o să 
ştim până când Paula nu verifică tot. De laptop nu ne 
atingem. Nu ne pricepem să spargem parole şi din astea, 
aşa că va trebui să-l expediem mai departe. 

— Cum a primit vestea Annie? 

— A fost zguduită rău. Părea foarte fragilă în general, nu 
prea am reuşit să-mi fac o imagine despre ea. 

— Nu trebuie să iei curba încolo? spuse Martin şi arătă 
spre ieşirea de pe autostradă: Patrik înjură şi făcu o ma- 
nevră atât de bruscă, încât maşina din spate abia reuşi să 
evite o tamponare. 

— Ce dracu’, Patrik, spuse Martin, alb ca varul. 

Zece minute mai târziu ajunseră în faţa sediului ser- 
viciilor sociale şi fură conduşi imediat la şeful unităţii, care 
se prezentă cu numele de Sven Barkman. După un schimb 
de replici politicoase, cei trei se aşezară în jurul unei 
măsuţe de conferinţe. Sven Barkman era mic şi firav, cu o 
faţă îngustă a cărei bărbie ascuţită era alungită şi mai mult 
de un barbişon. Patrik îşi aduse aminte de Profesorul 
Tournesol!!: asemănarea era de-a dreptul izbitoare. Dar 
vocea nu se potrivea cu aspectul fizic, ceea ce-i surprinse 
pe Patrik şi pe Martin. Pentru că bărbatul acela mărunt din 
faţa lor avea o voce adâncă şi gravă, care umplea camera. 
Părea că are talent la cântat şi, când privi în jur, Patrik văzu 
că avusese dreptate. Fotografiile, diplomele şi premiile din 
cameră arătau că Sven Barkman cânta într-un cor. Patrik 
nu-i cunoştea numele, dar părea un cor renumit. 

— Aveaţi nişte întrebări despre Fristad? spuse Sven şi se 
aplecă peste masă. Pot să vă întreb de ce? Suntem foarte 
atenţi când vine vorba de colaborarea cu organizaţiile astea 
şi bineînţeles că ne îngrijorează când se ivesc întrebări din 
partea poliţiei. In plus, Fristad e o organizaţie un pic 
specială, după cum poate ştiţi, aşa că, sincer să fiu, suntem 
şi mai precauţi când e vorba de ei. 

— Vă referiţi la faptul că au angajaţi şi bărbaţi, şi femei? 
spuse Patrik. 

— Da, e o abatere de la normă. Leila Sundgren iese în 

evidenţă cu experimentul ei, dar noi o sprijinim. 

— N-aveţi de ce să vă faceţi griji. Un fost angajat de-al lor 
a fost omorât şi încercăm să aflăm câte ceva despre viaţa 
lui. Şi fiindcă a lucrat la Fristad acum patru luni, şi având în 
vedere şi natura activităţii organizaţiei, ne-am gândit c-ar fi 
bine să aruncăm o privire mai minuțioasă. Dar n-aveţi 
niciun motiv să vă îndoiţi că nu-şi fac treaba cum trebuie. 

— Mă bucur să aud. Păi, atunci, ia, să vedem... Sven 
cercetă foaia din faţa lui şi fredonă încet o melodie. Aşa, 
asta e... hm, da. 

Bolborosi în legea lui, în timp ce Patrik şi Martin aşteptau 
răbdători. 

— Da, acum am o imagine clară. A trebuit să reîmpros- 
pătez doar nişte detalii. Colaborăm cu Fristad de cinci ani 
sau, mai exact, de cinci şi jumătate. Şi dacă e vorba de o 
anchetă, de investigarea unui caz de omor, aş zice că 
sunteţi în locul potrivit, spuse şi scoase un hohot întunecat, 
gâlgâit. Numărul cazurilor pe care le-am mediat pare să 
crească. La început am fost mai atenţi, voiam să ne 
asigurăm că funcţionează colaborarea. Dar în ultimul an le- 
am trimis patru femei. Aş zice că Fristad se ocupă de 
aproximativ treizeci de femei pe an. 

Ridică privirea spre ei şi părea că aşteaptă o nouă 
întrebare. 

— Şi cum se procedează? Ce fel de cazuri transmiteţi mai 
departe spre cei de la Fristad? Pare o cale destul de 
extremă. Bănuiesc că mai întâi încercaţi şi alte soluţii, 
spuse Martin. 

— Foarte adevărat. Lucrăm destul de mult cu astfel de 
cazuri şi organizaţiile de genul Fristad sunt ultima etapă. 
Dar suntem contactaţi în etape extrem de diferite. Uneori 
aflăm devreme că e o problemă în familie, alteori se ajunge 
foarte departe şi semnalul de avertizare parvine mult prea 
târziu. 

— Dar cum aţi descrie un caz tipic? 

— E greu de spus. Dar putem lua un exemplu. Ne 
contactează o şcoală că un elev se simte rău. Verificăm 
situaţia şi, după o vizită la familia respectivă, ne dăm 


seama destul de repede cum stă treaba. Poate exista şi 
documentaţie de mai devreme, lucruri pe care nu le-am 
observat. 

— Documentaţie? întrebă Patrik. 

— Da, poate copilul a fost internat de mai multe ori, 
poate că şcoala a făcut sesizări repetate, şi-atunci se poate 
schiţa un model. Adunăm, pur şi simplu, cât mai multe 
informaţii. La început încercăm să colaborăm cu familia, 
aşa cum e ea în clipa aceea, cu rezultate mai mult sau mai 
puţin bune. Şi, cum spuneam, femeia şi copiii, dacă are, 
sunt ajutaţi să fugă abia dacă nu există nicio altă soluţie. 
Din păcate, se întâmplă mai des decât ne-am dori. 

— Ce faceţi, practic, când trebuie să vă adresaţi unei 
organizaţii precum Fristad? 

— Păi, o sunăm, spuse Sven. De la Fristad ţinem legătura 
cu Leila Sundgren, mai ales, şi-i prezentăm situaţia în care 
se află femeia cu pricina în momentul acela. 

— Există posibilitatea să vă refuze vreun adăpost? 

Patrik îşi schimbă poziţia. Scaunul era foarte incomod. 

— Există, da. Având în vedere că în adăposturile acelea 
stau şi copii, nu acceptă niciodată femei dependente de 
droguri sau cu probleme psihice grave. Dar asta o ştim, aşa 
că nici nu le trimitem astfel de cazuri. Pentru ele avem 
altfel de adăposturi. Aşa că nu, nu s-a întâmplat să ne 
refuze. 

— Şi ce se întâmplă când preiau cazul? întrebă Patrik. 

— Stăm de vorbă cu femeia, îi dăm numele persoanei de 
contact şi avem grijă să ne mişcăm cât se poate de discret. 
Ideea e să se simtă în siguranţă şi să nu fie găsite. 

— Cum ţineţi legătura cu ele după aceea? E problematic? 
Aveţi probleme aici, la sediu? Imi imaginez că există bărbaţi 
care-şi varsă nervii pe dumneavoastră când soțiile şi copiii 
lor dispar, spuse Martin. 

— Da, adevărul e că nu dispar definitiv. Ar fi ilegal. Nu 
putem să ascundem un copil de tată dacă acesta are drep- 
tul legal de a-l vedea. Dar sigur că am avut parte de câteva 
ameninţări aici, la sediu, şi s-a întâmplat să fim nevoiţi să 
chemăm şi poliţia. Deocamdată n-au fost incidente grave, 


sper să nici nu fie. 

— Şi cum ţineţi legătura? insistă Martin. 

— Cazul e în continuare în mâinile noastre şi ţinem 
legătura necontenit cu organizaţiile cu care colaborăm. 
Scopul e să găsim o soluţie paşnică. In cele mai multe 
cazuri nu e posibil, dar au fost câteva situaţii când am 
reuşit. 

— Am auzit de cazuri în care femeile au primit ajutor să 
fugă în străinătate. Ştiţi ceva despre asta? Se întâmplă să 
dispară cineva în timp ce cercetaţi cazul? întrebă Patrik. 

Sven se foi puţintel pe scaun. 

— Ştiu la ce vă referiţi. Am citit şi eu presa de scandal. S- 
a întâmplat de câteva ori să ne dispară femei cu care 
colaboram, dar n-avem nicio dovadă c-ar fi fost ajutate, aşa 
că nu putem decât să presupunem c-au plecat de bunăvoie, 
prin mijloace proprii. 

— Dar off the record? 

— Off the record, cred că sunt ajutate într-o măsură oare- 
care de organizaţiile astea. Dar ce putem face fără dovezi? 

— Dintre femeile pe care le-aţi trimis la Fristad a dispărut 
vreuna? 

Sven tăcu câteva secunde, apoi respiră adânc. 

— Da. 

Patrik se hotărî să abandoneze subiectul. Probabil că 
avea să afle mai multe de la Fristad. Cei de la serviciile 
sociale păreau adepţii principiului „cu cât ştim mai puţin, cu 
atât mai bine” şi Patrik se îndoia că o să afle mai multe de 
la ei. 

— Atunci vă mulţumim că ne-aţi acordat câteva minute 
din timpul dumneavoastră. Sau poate mai voiai să întrebi tu 
ceva? spuse şi-l privi pe Martin, care scutură din cap. 

În drum spre maşină, Patrik simţi o apăsare în piept. Nu 
ştia că există atâtea femei obligate să fugă de acasă, şi 
chiar şi aşa, nu auzise decât de cazuri de la Fristad. Avea 
senzaţia că zgârie doar suprafaţa. 

Erica nu-şi putea lua gândul de la Annie. Era la fel ca pe 
vremuri şi, în acelaşi timp, părea schimbată. Ca o copie 

palidă a propriei personalităţi, una extrem de absentă. Aura 
de lumină care o înconjura în perioada liceului dispăruse, 
chiar dacă era la fel de frumoasă, la fel de intangibilă. 
Părea că ceva dispăruse din ea. Erica nu reuşea să descrie 
senzaţia. Ştia doar că întâlnirea cu Annie o întristase. 

Împinse căruciorul din faţa ei şi se opri de mai multe ori 
pe Galărbacken. 

— Mama obosit? spuse Maja, care se bâţâia fericită pe 
bara de pe căruciorul gemenilor. 

Băieţii tocmai adormiseră şi, cu puţin noroc, aveau să 
doarmă câteva ore. 

— Da, mama obosit, spuse Erica. 

Răsufla greu, şuierător. 

— Hopa, mama. 

Maja sări pe bară, ca s-o ajute. 

— Mulţumesc, scumpo. Hopa. 

Erica îşi adună puterile ca să poată împinge căruciorul pe 
ultima bucată din faţa merceriei. 

După ce o lăsă pe Maja la grădiniţă şi se îndreptă spre 
casă, Ericăi îi veni o idee neaşteptată. Ceva îi trezise 
curiozitatea acolo pe insulă. Umbra lungă a farului şi 
privirea lui Annie când îi vorbise despre strigoi o făceau să 
se întrebe care era povestea insulei. De ce să nu încerce să 
afle mai multe? 

Întoarse căruciorul şi o luă spre bibliotecă. Avea întreaga 
zi la dispoziţie şi putea la fel de bine să stea puţin şi acolo, 
cât dormeau gemenii. | se părea oricum mai util decât să 
petreacă timpul pe canapea, uitându-se la Oprah sau la 
Rachael Ray. 

— Hei, tu eşti? 

May zâmbi veselă când Erica plasă căruciorul în faţa uşii, 
cât putea de aproape de perete, ca să nu blocheze intrarea. 
Dar biblioteca era complet goală, aşa că nu exista nici un 
risc să se înghesuie cu alţii. 

— Şi copilaşii, drăgălaşii, spuse May şi se aplecă peste 
cărucior. Sunt la fel de drăguţi, cum arată? 

— Nişte îngeraşi, mărturisi Erica, bucurându-se că e 
adevărat. 


Pentru că n-avea de ce să se plângă. Problemele pe care 
le avusese cu Maja când era mică păreau să nici nu existe, 
ceea ce se datora cu siguranţă şi propriei atitudini. Când se 
trezeau noaptea şi începeau să ţipe, se simţea doar 
binecuvântată. In plus, nu erau nemulţumiţi prea des şi 
noaptea se trezeau o singură dată ca să ceară de mâncare. 

— Da, păi, ştii să te orientezi. Dar zi-mi dacă ai nevoie de 
ajutor. Lucrezi la ceva nou? o întrebă May cercetând-o cu 
privirea. 

Spre marea bucurie a Ericăi, întreaga comunitate se 
mândrea cu succesele ei şi îi urmărea cariera cu un interes 
deosebit. 

— Nu, încă nu m-am apucat de ceva nou. Mă gândeam să 
fac nişte cercetări aşa, de distracţie. 

— Da? În ce domeniu? 

Erica râse. Locuitorii din Fjällbacka nu puteau fi numiţi 
discreţi. Dacă nu întrebai nimic, nici nu aflai nimic. N-avea 
de ce să-i critice. Ea însăşi era mai curioasă decât 
majoritatea oamenilor, lucru pe care Patrik îl scotea în 
evidenţă de câte ori avea ocazia. 

— Mă gândeam să caut nişte cărţi despre arhipelag. Ar fi 
fain să găsesc ceva despre istoria insulei Grăskăr. 

— Despre Gastholmen? spuse May şi porni spre nişte 
rafturi mai îndepărtate. Atunci vrei să citeşti nişte poveşti 
cu fantome, bănuiesc? Ar trebui să stai de vorbă cu Stellan 
de pe Nolhotten!?. Şi apoi mai e şi Karl-Allan Nordblom, care 
ştie o grămadă despre arhipelag. 

— Mersi, o să văd ce aveţi pe aici, pentru început. Despre 
fantome, istoria farului, tot ce poate suna interesant. Crezi 
că ai ceva? 

— Mmm..., făcu May căutând concentrată printre rafturi. 

Scoase o carte, o răsfoi un pic, apoi o aşeză la loc. Luă o 
alta, se uită la ea şi o strecură sub braţ. Până la urmă găsi 
patru cărţi pe care i le înmână Ericăi. 

— Poate găseşti ceva în astea. Dar n-o să fie uşor să dai 
peste cărţi exclusiv despre Gråskär. Ai putea lua legătura 
cu Muzeul din Bohuslän, spuse şi se aşeză din nou după 

pupitru. 

— Deocamdată îmi ajung astea, spuse Erica arătând din 
cap spre teancul de cărţi. După ce constată că gemenii 
dormeau, se aşeză şi începu să citească. 


— Ce-i aia? 

Colegii de clasă se adunaseră în jurul lor, în curtea şcolii, 
şi Jon se bucură că se afla în centrul atenţiei. 

— Eu am găsit-o, cred că sunt bomboane, spuse şi ridică 
mândru punga. 

Melker îi dădu un brânci. 

— Cum adică, tu? Am găsit-o împreună. 

— Aţi scos-o din tomberon? Pfuu, ce scârbos! Arunc-o, 
Jon. 

Lisa strâmbă din nas şi plecă de lângă ei. 

— Dar sunt într-o pungă, nu vezi? spuse Jon şi deschise 
cu grijă pachetul. Şi, apropo, era într-un coş de hârtii, nu la 
tomberon. 

Fetele astea erau penibile. Când era mai mic, se juca şi 
cu fetele, dar după ce începuse şcoala, fusese ca şi când s- 
ar fi întâmplat ceva cu ele şi s-ar fi transformat. Parcă erau 
posedate de extratereştri. Doar chicoteau şi se smiorcăiau. 

— Aoleu, fetele astea-s varză, spuse cu voce tare şi fu 
aprobat de băieţii adunaţi în jurul lui. 

Toţi înțelegeau exact la ce se referea. Bineînţeles că nu 
era nicio problemă dacă dulciurile stătuseră într-un coş de 
hârtii. 

— Doar sunt în pungă, repetă Melker şi toţi băieţii dădură 
din cap aprobator. 

Aşteptaseră pauza de masă ca s-o scoată. Dulciurile erau 
interzise la şcoală, de aceea părea şi mai palpitant. Arăta a 
Hockeypulver!“, iar cei care o găsiseră se simțeau nişte 
aventurieri, ca Indiana Jones. Melker şi Jack aveau să fie 
eroii zilei. Acum se punea doar întrebarea cât trebuia să 
împartă cu ceilalţi ca să fie priviţi drept eroi în continuare. 
Dacă nu le dădeau nimic, aveau să se supere. Dacă le 

dădeau prea mult, n-avea să le rămână lor destul. 

— Puteţi să gustaţi. Inmuiaţi degetul de trei ori, fiecare, 
spuse într-un final. Dar noi, care am găsit-o, gustăm primii. 

Melker şi Jack îşi umeziră bine degetele arătătoare şi le 
vârâră în pungă. Degetele li se umplură de praf alb şi cei 
doi le linseră cu lăcomie. Oare era sărată, ca praful din 
Hockeypulver? Sau acră, ca acela din farfurioarele alea? 
Dezamăgirea fu mare. 

— Dar n-are niciun gust. E făină sau ce? spuse Melker şi 
plecă de acolo. 

Jon se uită nedumerit în pungă. Îşi umezi degetul arătător 
la fel ca toţi ceilalţi şi îl vâri adânc în pungă. Apoi îşi linse 
degetul, sperând că Melker se înşelase. Dar nu avea niciun 
gust, absolut niciunul. Doar îi pişcă puţin limba. Aruncă 
supărat punga într-un coş de hârtii şi o luă spre clădirea 
şcolii. Simţea un gust scârbos. Scoase limba, o şterse cu 
mâneca, dar fără rost. Acum începea să-i bată şi inima mai 
tare. Şi transpira, şi nu-l ascultau nici picioarele. Îi văzu pe 
Melker şi pe Jack, cu coada ochiului, prăbuşindu-se la 
pământ. Probabil că se împiedicaseră de ceva sau se 
prosteau. Apoi avu impresia că pământul năvăleşte spre el. 
| se făcu negru în faţa ochilor şi se prăvăli pe asfalt. 


l-ar fi plăcut să plece la Göteborg în locul lui Martin. Dar 
aşa, măcar, putea să cerceteze conţinutul servietei lui Mats 
Sverin, fără grabă şi fără s-o deranjeze cineva. Laptopul îl 
trimisese imediat la departamentul tehnic, unde colegii ei, 
mai pricepuţi la calculatoare decât ea, aveau să rezolve 
problema cu parola. 

— Am auzit c-aţi găsit servieta, spuse Gösta vârând capul 
pe uşa ei. 

— Da, e la mine. 

Paula arătă spre masa de scris, unde se afla servieta 
maro de piele. 

— Ai apucat să te uiţi în ea? 

Gosta intră, îşi trase un scaun şi se aşeză lângă ea. 

— Nu, n-am apucat decât să scot laptopul şi să-l trimit la 
Tehnic. 


— Da, mai bine să se ocupe ei de partea aia. Doar că 
poate dura ceva până când iau legătura cu noi, spuse Gösta 
oftând. 

Paula dădu din cap. 

— Da, dar n-avem ce să facem. Eu, una, nu îndrăznesc să 
mă ating de el. Nu vreau să risc să fac vreo prostie. Dar am 
butonat mobilul. Am terminat repede. Abia dacă avea vreun 
număr salvat şi se pare că n-a vorbit decât cu cei de la 
serviciu şi cu părinţii. Nicio poză, niciun SMS. 

— Ce tip ciudat, spuse Gösta, apoi arătă spre servietă. 
Vrei să ne uităm la ce mai e pe acolo? 

Paula trase servieta spre ea şi începu s-o golească me- 
todic. Împrăştie obiectele pe biroul din faţa lor şi când se 
asigură că e goală, puse servieta pe jos. Pe masă se 
vedeau nişte pixuri, un calculator mic, nişte agrafe de 
birou, un pachet de Stimorol şi un teanc gros de foi. 

— Vrei să le împărţim? zise Paula şi ridică teancul cu o 
expresie întrebătoare. lau eu jumătate şi tu jumătate? 

— Mmm, spuse Gösta şi luă foile. 

Le puse pe genunchi şi începu să le răsfoiască, scoțând 
câte un mormăit. 

— Nu vrei să le iei cu tine în birou? 

— Ah, ba da, cum să nu. 

Gösta se ridică şi se târî până la biroul lui, care se afla 
perete în perete cu cel al Paulei. 

De îndată ce rămase singură, Paula se apucă să citească 
documentele. Cu cât avansa mai mult, cu atât se încrunta 
mai tare. După o jumătate de oră de citit, se duse la Gösta. 

— Tu ai înţeles ceva din asta? 

— Nu, nicio iotă. Sunt doar o grămadă de cifre şi noţiuni 
pe care nu le pricep. Trebuie să ne ajute cineva. Dar cine? 

— Habar n-am, spuse Paula. 

Sperase c-o să-i poată prezenta ceva lui Patrik când se 
întorcea de la Göteborg. Dar termenii economici din 
document nu-i spuneau absolut nimic. 

— De la primărie n-avem cum să apelăm la nimeni. Ei au 
interesele lor. Trebuie să găsim un om din afară, care să se 
uite şi să ne explice cu ce se mănâncă povestea asta. Sigur 


c-am putea să le trimitem la Fraude Economice, dar atunci 
o să stăm mult şi bine până când aflăm ceva. 

— Din păcate, nu cunosc niciun economist. 

— Nici eu, spuse Paula şi bătu darabana pe cadrul uşii. 

— Dar Lennart? spuse dintr-odată Gosta şi se lumină la 
faţă. 

— Care Lennart? 

— Bărbatul Annikăi. El e economist, parcă, sau nu? 

— Aşa este, spuse ea cu degetele încleştate. Hai s-o 
întrebăm. 

Paula ieşi cu teancul în braţe, şi Gösta după ea. 

— Annika? 

Paula bătu uşor în uşa deschisă. 

Annika se roti cu scaunul spre ei şi zâmbi când o văzu pe 
Paula. 

— Da, cu ce te pot ajuta? 

— Nu-i aşa că soţul tău e economist? 

— Ba da, spuse Annika cu o expresie mirată. E economist 
la ExtraFilm. 

— Crezi că ne-ar putea ajuta cu o chestie? spuse Paula 
fluturând teancul de coli. Le-am găsit în servieta lui Mats 
Sverin. Sunt nişte calcule. Eu şi Gösta ne uităm ca mâţa-n 
calendar. Ne-ar trebui un pic de ajutor să înţelegem dacă 
prezintă vreun interes pentru caz. Crezi că Lennart ne-ar 
ajuta? 

— Pot să-l întreb. Şi când aveţi nevoie de el? 

— Azi, spuseră simultan Gösta şi Paula, iar Annika izbucni 
în râs. 

— ÎI sun în clipa asta. Dacă îi transmiteţi cumva docu- 
mentul, nu cred că e o problemă. 

— Pot să i le duc chiar acum, spuse Paula. 

Cei doi aşteptară până când Annika termină de vorbit cu 
bărbatul ei. Se întâlniseră de multe ori cu Lennart când 
venea în vizită la Annika şi era imposibil să nu-l placă. Avea 
aproape doi metri, era cel mai drăguţ om din lume. După 
mai mulţi ani fără copii, după ce Annika şi Lennart aflaseră 
că puteau să adopte o fetiţă din China, păreau amândoi că 
radiază de fericire. 


— Poţi să te duci la el cu hârtiile. Pare că n-are prea mult 
de lucru, aşa că a promis să se uite peste ele. 

— Super! Mersi! 

Paula zâmbi cu gura până la urechi. Gösta schiţă şi el un 
zâmbet vag, ceea ce-i schimbă întru totul expresia, de 
obicei morocănoasă. 

Paula se repezi pe uşă şi urcă în maşină. Nu-i luă mult să 
ajungă la Lennart şi să lase documentul, şi fluieră pe tot 
drumul de întoarcere, plină de speranţă. Dar se opri brusc 
când intră pe poartă. Gösta stătea în faţa clădirii şi o 
aştepta. Şi, judecând după expresia de pe chipul său, se 
întâmplase ceva. 


Leila deschise uşa, îmbrăcată în aceeaşi pereche de 
jeanşi jerpeliţi ca şi prima oară, cu o bluză la fel de lălâie, 
doar că de data asta gri, nu albă. La gât îi atârna un lănţişor 
lung de argint, cu un medalion în formă de inimă. 

— Intraţi, spuse şi o luă înainte spre biroul ei. 

Acesta era la fel de ordonat ca ultima dată. Patrik se 
întrebă cum puteau unii să-şi ţină lucrurile în asemenea 
ordine. In ce îl privea, oricât ar fi încercat, era ca şi când, de 
câte ori nu se uita, nişte spiriduşi îi intrau în birou şi 
întorceau totul pe dos. 

Femeia dădu mâna cu Martin şi se prezentă, apoi se 
aşeză. Martin se uită curios la desenele făcute de copii de 
pe pereţi. 

— Aţi aflat ceva despre ucigaşul lui Matte? întrebă Leila. 

— Lucrăm în continuare la caz, dar deocamdată n-avem 
nimic concret de raportat, spuse evaziv Patrik. 

— Dar bănuiesc că vedeţi o legătură între el şi noi, din 
moment ce sunteţi iar aici, spuse Leila jucându-se cu lanţul. 

Era singurul gest care dădea de înţeles că-i agitată. 

— V-am spus că n-am ajuns încă până acolo. Urmărim 
mai multe piste posibile. 

Vocea lui Patrik era calmă. Era obişnuit cu oamenii care 
se pierdeau cu firea când îl vedeau. Asta nu însemna că 
aveau ceva de ascuns. Simpla prezenţă a unui poliţist era 
de ajuns ca să-i sperie. 


— Vrem să vă punem nişte întrebări doar şi să vedem 
registrul cu femeile pe care le-aţi ajutat cât Mats a lucrat 
aici. 

— Nu ştiu dacă vă pot ajuta cu aşa ceva. Sunt nişte in- 
formaţii delicate şi nu cred că e normal să le las pe mâna 
oricui. Femeile astea o pot păţi rău de tot. 

— Vă înţeleg, dar informaţiile alea sunt în siguranţă la 
noi, bineînţeles. Şi investigăm un caz de omor. Avem 
dreptul să le vedem. 

Leila păru că stă pe gânduri. 

— Desigur, spuse în cele din urmă. Dar aş prefera să nu 
părăsească biroul ăsta. Dacă nu vă deranjează, puteţi să vă 
uitaţi peste ele aici. 

— E în regulă. Mulţumim, interveni Martin. 

— Tocmai ne-am întâlnit cu Sven Barkman, spuse Patrik. 

Leila începu să tragă din nou de lănţişor. Se aplecă spre 
ei. 

— Suntem complet dependenţi de colaborarea bună cu 
serviciile sociale. Sper că nu i-aţi făcut să creadă că activi- 
tatea noastră e dubioasă sau altcumva. Cum vă spuneam, 
suntem deja expuşi şi oamenii ne consideră un pic mai 
neortodocşi. 

— Nu, în niciun caz. Le-am explicat în detaliu ce vrem şi 
că în ceea ce ne priveşte nu există niciun semn de în- 
trebare referitor la Fristad. 

— Mă bucur să aud asta, spuse Leila, dar nu arăta nici 
acum pe deplin liniştită. 

— Sven spunea că vă trimit în jur de treizeci de cazuri 
anual. E adevărat? întrebă Patrik. 

— Da, cred că e cifra pe care v-am dat-o şi eu când aţi 
fost la noi. 

Tonul Leilei devenise mai profesionist şi femeia îşi 
împreună degetele înaintea ei, pe birou. 

— Cam de câte ori aţi avut, cum să zic... probleme? 

Martin părea aproape nerăbdător să intervină cu o 
întrebare. Patrik îşi aminti că trebuia să-i dea mai multă 
libertate. 

— Când spuneţi probleme, bănuiesc că vă referiţi la 


bărbaţi care vin aici? 

— Da. 

— Nu, n-a fost nimic de genul ăsta, trebuie să spun. Ma- 
joritatea celor care îşi bat nevestele sau copiii nu-şi dau 
seama că greşesc. În ochii lor, femeia e cea care a făcut 
ceva rău. E vorba de putere şi control. Dacă e să amenințe 
pe cineva, o să amenințe femeia, nu organizaţia. 

— Dar nu există şi un alt gen? spuse Patrik. 

— Ba da, absolut. Sunt câţiva în fiecare an. Dar despre 
ăştia auzim mai mult de la cei de la serviciile sociale. 

Privirea lui Patrik zăbovi asupra unui desen de pe pe- 
retele din spatele Leilei. O figură imensă lângă două mai 
mici. Cea mare avea colţi şi părea furioasă. Cele două mai 
mici plângeau cu lacrimi mari, care aterizau pe pământ. 
Patrik înghiţi în sec. Nu înţelegea cum putea fi cineva atât 
de cretin încât să dea într-o femeie, cu atât mai puţin într- 
un copil. Simplul gând că cineva i-ar putea face rău Ericăi 
sau copiilor îl făcu să-şi încleşteze pumnul pe braţul 
scaunului. 

— Şi cum procedaţi cu cazurile? Ca să începem de aici... 

— De obicei, primim un telefon de la serviciile sociale, ei 
ne explică pe scurt despre ce este vorba. Se întâmplă să 
vrem s-o întâlnim pe clientă înainte de-a se muta într-una 
din unităţile noastre. Deseori, vine la noi împreună cu un 
asistent social. Dar cele mai multe iau un taxi sau le aduce 
un prieten. 

— Şi apoi? întrebă Martin. 

— Depinde. Uneori ajung să stea un timp, până când si- 
tuaţia se mai calmează şi pot să rezolve problema normal. 
Uneori trebuie să le mutăm la o altă organizaţie, dacă ni se 
pare că sunt în pericol în zona în care stau. Unele au nevoie 
de expertiză juridică, cu tot ce este nevoie ca să dispară din 
sistem. Doar e vorba despre femei care au trăit ani în şir 
într-o teroare continuă. Uneori prezintă simptome pe care 
le întâlneşti la prizonierii de război şi devin complet 
paralizate. Şi atunci trebuie să intervenim şi să le ajutăm cu 
lucruri practice. 

— Şi ajutor psihologic primesc? 


Patrik privi monstrul mare şi negru, cu colţi rânjiţi. 

— Nu atât cât ne-am dori. E vorba de resurse. Dar co- 
laborăm cu nişte psihologi care lucrează ca voluntari, 
încercăm să-i ajutăm mai ales pe copii. 

— Am citit multe în ziare despre femei care sunt ajutate 
să părăsească ţara, femei care au fost acuzate că şi-au 
răpit copiii. Cunoaşteţi vreun caz de genul ăsta? 

Patrik o privi cercetător pe Leila, dar nimic nu trăda că 
întrebarea ar fi incomodat-o în vreun fel. 

— Cum spuneam, suntem dependenţi de colaborarea cu 
serviciile sociale şi nu ne putem permite să procedăm 
altfel. Există, desigur, şi femei care iau decizia asta singure 
şi intră-n pământ. Dar Fristad nu îşi asumă astfel de riscuri 
şi în niciun caz nu le ajutăm cu aşa ceva. 

Patrik se hotărî s-o lase baltă. Părea destul de con- 
vingătoare; Patrik simţi că n-avea să scoată de la ea mai 
multe dacă o presa. 

— În acele puţine cazuri cu probleme, a trebuit să le 
mutaţi pe femei la un alt adăpost? întrebă Martin. 

Leila dădu din cap. 

— Da, am putea spune că da. 

— Şi ce fel de probleme aţi avut? 

Patrik simţi cum îi vibrează telefonul din buzunar. Nu 
conta cine îl căuta, trebuia să aştepte. 

— Am avut cazuri în care bărbaţii au găsit adresa noas- 
tră, ţinută secretă, urmărind, de pildă, personalul. Am 
învăţat ceva de fiecare dată şi am mărit nivelul de sigu- 
ranţă. Dar nu trebuie subestimaţi niciodată, unii dintre ei 
chiar sunt obsedati. 

Buzunarul continuă să vibreze şi Patrik puse mâna pe 
telefon ca să blocheze sunetul. 

— Şi Mats a fost implicat în vreunul dintre aceste cazuri? 

— Nu, ne străduim ca niciunul din angajaţii noştri să nu 
fie implicat prea mult în vreun caz. Avem un program 
conform căruia femeia îşi schimbă persoana de contact 
după o perioadă. 

— Dar asta nu le face să se simtă şi mai nesigure? 

Telefonul vibră din nou şi Patrik începu să se enerveze. 


Chiar era atât de greu de înţeles că nu putea să răspundă 
în clipa aia? 

— Se poate, dar e important să lucrăm după principiul 
respectiv, ca să putem păstra distanţa. Relaţiile personale 
şi implicarea nu pot decât să mărească riscul pentru fe- 
meile astea. E pentru binele şi siguranţa lor. 

— Şi cât de sigură e noua adresă la care sunt mutate? 

Martin schimbase direcţia după ce-i aruncase o privire 
întrebătoare lui Patrik. 

Leila oftă. 

— Din păcate, în Suedia de azi nu există resursele nece- 
sare care să ofere siguranţa de care au nevoie femeile as- 
tea. Cum spuneam, de obicei le mutăm la un alt adăpost 
dintr-un alt oraş, nu dezvăluim date personale şi le dăm un 
dispozitiv prin care pot anunţa poliţia. 

— Şi cum funcţionează dispozitivul ăsta? Noi n-am lucrat 
cu aşa ceva în Tanumshede. 

— E cuplat la dispeceratul poliţiei. Dacă apeşi pe butonul 
de alarmă, sună direct la poliţie. In acelaşi timp, se 
activează un microfon, astfel încât de la capătul celălalt al 
firului se aude tot ce se întâmplă în apartament. 

— Şi cu partea legală cum staţi, cu problemele legate de 
custodia copiilor şi celelalte? Femeile nu trebuie să se ducă 
la tribunal? spuse Patrik. 

— De asta ne ocupăm noi, trimitem un reprezentant 
legal. Aşa că partea asta se poate rezolva, spuse Leila şi îşi 
dădu după ureche părul tuns scurt. 

— Am vrea să ne uităm mai îndeaproape la cazurile 
problematice cu care aţi avut de-a face când Mats lucra 
aici, spuse Patrik. 

— OK. Dar nu le avem sortate după criteriul ăsta şi n-am 
toate dosarele aici. Majoritatea le trimitem la serviciile 
sociale când femeile se mută şi nu păstrăm nimic mai vechi 
de un an. O să vă arăt ce am. Vedeţi ce găsiţi, spuse şi 
ridică un deget. V-am spus, nu vreau să părăsească 
încăperea asta, aşa că vă rog să vă luaţi notițe dacă aveţi 
nevoie. 

Se ridică şi se îndreptă spre un fişet. 


— Uitaţi aici, spuse Leila şi puse vreo douăzeci de dosare 
în faţa lor. Eu am pauză de masă acum, aşa că puteţi să 
staţi aici, că nu vă deranjează nimeni. Mă întorc peste vreo 
oră dacă mai aveţi întrebări. 

— Mulţumim, spuse Patrik şi privi deznădăjduit teancul. 

Avea să le ia ceva timp ca să le citească pe toate. Şi nici 
măcar nu ştiau ce caută. 


Nu apucă să stea prea mult la bibliotecă. Amândoi 
gemenii hotărâseră să doarmă doar puţin, dar, oricum, 
apucase să se pună în mişcare. Când scria despre cazuri de 
omor reale era nevoită să facă cercetări minuţioase, ceea 
ce îi plăcea cel puţin la fel de tare ca scrisul în sine. lar 
acum voia să cerceteze mai departe poveştile despre 
Gastholmen. 

incercă să nu se mai gândească la Grăskăr, pentru că în 
clipa în care coti cu căruciorul spre drumul din faţa casei 
din Sălvik gemenii începură să urle de foame, ca din gură 
de şarpe. Se grăbi să intre în casă şi pregăti repede două 
biberoane, simțind o bucurie vinovată că nu trebuia să-i 
alăpteze. 

— Aşa, hai, linişteşte-te, îi spuse lui Noel. 

Ca de obicei, el era mai lacom. Câteodată înghiţea atât 
de repede, încât se îneca. În schimb, Anton sorbea 
întotdeauna mai încet şi avea nevoie de timp dublu ca să 
golească un biberon: Erica se simţea ca o mamă supra- 
naturală hrănindu-i simultan, cu ambele mâini. Băieţii o 
fixau cu privirea şi Erica avu senzaţia că mai are puţin şi se 
uită cruciş, încercând să îi ţină sub ochi pe amândoi. Atâta 
dragoste dintr-odată! 

— Aşa, e mai bine acum? Credeţi că mama se poate 
schimba de hainele astea groase? spuse, râzând, când des- 
coperi că intrase cu haina pe ea şi cu pantofii în picioare. 

Il aşeză pe fiecare în coşul lui, îşi agăţă haina în cuier, 
apoi îi duse în camera de zi. După care se aşeză pe cana- 
pea şi ridică picioarele pe masă. 

— Mama o să se facă utilă imediat. Dar mai întâi trebuie 
să-şi ia porţia de Oprah. 


Băieţii păreau s-o ignore. 

— Vă plictisiţi fără surioara voastră? 

La început o lăsase pe Maja să stea acasă cât voia, dar 
după un timp observase că mai avea puţin şi-o lua razna. 
Avea nevoie să se joace şi cu alţi copii şi îi era dor de 
grădiniţă. O schimbare faţă de perioada în care, de fiecare 
dată când o lăsa la grădiniţă, izbucnea un al treilea război 
mondial. 

— Dar cred că putem s-o luăm mai devreme azi? Ce 
ziceţi? 

Interpretă tăcerea lor drept un da. 

— Aoleu, mama nu şi-a băut cafeaua încă, spuse şi se 
ridică. Şi ştiţi cum e mama când nu-şi bea cafeaua. Un poco 
loco, vorba lui tati. Nu c-ar trebui să-l băgăm prea mult în 
seamă. 

Râse şi intră în bucătărie ca să facă nişte cafea. Abia 
acum văzu că cifra unu lumina pe robotul telefonic. Cineva 
chiar îi lăsase un mesaj; Erica apăsă pe „play”. Când auzi 
vocea înregistrată, scăpă lingurita gradată pentru cafea şi- 
şi acoperi gura cu palma. 

— Salut, soră-mea. Eu sunt. Anna, adică. Asta dacă nu 
mai ai şi alte surori. Sunt un pic şifonată şi am cea mai 
urâtă coafură din lumea asta. Dar sunt aici. Cred. Aproape, 
oricum. Şi ştiu că ai venit la noi şi ţi-ai făcut griji. Şi nu pot 
să-ţi promit că... 

Vocea i se frângea. Era răguşită, schimbată şi îndurerată. 

— Voiam să-ti spun doar că sunt aici. 

Clic. 

Preţ de câteva secunde, Erica rămase înmărmurită. Apoi 
se scurse încetişor pe podea şi izbucni în plâns. Strângea în 
continuare cutia de cafea spasmodic, în mâini. 


— Nu trebuie să pleci la serviciu în curând? 

Rita îi aruncă o privire severă lui Mellberg, în timp ce-l 
schimbă pe Leo. 

— Lucrez de acasă după prânz. 

— Aşa, deci. Lucrezi de acasă..., spuse Rita cu o privire 
insinuantă spre televizor, unde se difuza un program 


despre câţiva entuziaşti care construiau maşini din fiare 
vechi, cu care participau la diverse concursuri. 

— Adun energie. Şi asta-i important. Ca poliţist, ajungi să 
te epuizezi altfel. 

Mellberg îl ridică pe Leo şi-l legănă în aer, făcându-l să 
sughiţe de râs. 

Rita se lăsă înduplecată. Nu putea să se supere pe el. 
Sigur că vedea ce vedeau şi colegii lui: că era un ţopârlan 
uneori, că putea fi extrem de necioplit şi că din când în 
când era cam tălâmb şi, pe deasupra, nu voia să mişte un 
deget dacă nu era nevoie. Dar, în acelaşi timp, vedea şi altă 
latură de-a lui. Cum îi străluceau ochii de îndată ce se afla 
în preajma lui Leo, cum nu se ferea niciodată să schimbe 
vreun scutec sau să se dea jos din pat noaptea când 
plângea copilul, că pe ea o trata ca pe o prinţesă şi o privea 
de parcă ar fi fost darul suprem al lui Dumnezeu pentru un 
bărbat. Ba chiar urmase şi un curs de salsa, pasiunea ei, şi 
o făcuse plin de entuziasm. N-avea să fie în veci un rege pe 
ringul de dans, dar o conducea destul de bine, fără s-o 
calce prea des pe picioare. Ştia şi că-l iubeşte din tot 
sufletul pe Simon, fiul lui. Copilul de aproape şaptesprezece 
ani apăruse în viaţa lui recent, cu câţiva ani în urmă, dar de 
câte ori venea vorba despre el, ochii lui Bertil străluceau de 
mândrie. Işi suna des fiul, ca să-i arate că se poate conta pe 
el. Toate astea o făceau să-l iubească pe Bertil Mellberg 
atât de mult, încât uneori simţea c-o să-i crape inima în 
piept. _ 

Se duse în bucătărie. In timp ce pregăti prânzul, se gândi 
cu îngrijorare la fete. Ceva nu era în regulă, observase. O 
durea să vadă expresia aceea nefericită de pe chipul Paulei. 
Probabil că nici ea nu prea înţelegea ce nu era în regulă. 
Johanna se închisese în sine şi se retrăsese din prezenţa 
tuturor, nu doar din faţa Paulei. Poate că nu mai suporta să 
stea aşa, la grămadă, cu toţii. Inţelegea că Johannei nu-i 
plăcea prea tare să împartă apartamentul cu mama şi cu 
tatăl vitreg al Paulei, plus doi câini. Dar, în acelaşi timp, era 
practic. Bertil şi ea puteau să aibă grijă de Leo ziua, când 
fetele erau la serviciu. 


Îşi dădea seama, desigur, că putea să ajungă chinuitor. 
De aceea le încuraja să îşi găsească un apartament doar al 
lor. Mestecă în tocăniţa cu carne şi simţi cum i se strânge 
inima la gândul că n-are să-l poată ridica pe Leo din pătuţ 
dimineţile când băieţelul stătea acolo, zăpăcit de somn, şi îi 
zâmbea. Rita îşi şterse lacrimile. O fi fost ceapa din 
tocăniţă, că altfel nu obişnuia să stea şi să plângă ziua în 
amiaza mare. Înghiţi în sec, cu speranţa că fetele aveau să- 
şi rezolve singure problemele. Gustă tocâniţa şi mai adăugă 
un pic de praf de chili. Trebuia să simţi că te furnică plăcut 
prin tot corpul. Altfel ar fi însemnat că pusese prea puţin. 

Telefonul lui Bertil începu să sune pe masa din bucătărie. 
Rita se duse şi se uită la display. Era de la secţie. Da, 
probabil că se întreabă unde a dispărut, îşi spuse şi ieşi cu 
mobilul în camera de zi. Dar se opri în cadrul uşii, cu 
mobilul sunându-i în mână. Bertil dormea pe canapea cu 
capul rezemat de spătar şi cu gura deschisă. Leo se 
ghemuise pe burta lui mare. Îşi ţinea pumnişorul încleştat 
sub obraz şi dormea respirând calm şi regulat. Pieptul i se 
umfla în acelaşi ritm cu cel al bunicului Bertil. Rita respinse 
apelul. Cei de la secţie trebuiau să aştepte. Bertil avea 
lucruri mai importante de făcut. 


— A ieşit bine sâmbătă. 

Anders o cercetă din ochi pe Vivianne. Părea obosită, iar 
Anders se întrebă dacă îşi dă seama cât o afecta asta. 
Poate că trecutul îi ajunsese din urmă. Dar ştia că n-avea 
rost să încerce să-i spună ceva, ea oricum nu-l asculta. Era 
încăpăţânată şi hotărâtă, şi tocmai de aceea şi 
supravieţuiseră, atât ea, cât şi el, probabil. Fusese 
întotdeauna dependent de ea. Se îngrijise de el, făcuse 
totul pentru el. Dar Anders se întrebă dacă nu cumva 
începea să fie invers, dacă nu cumva schimbaseră rolurile. 

— Cum merge cu Erling? spuse, iar sora lui se strâmbă. 

— Dacă n-ar dormi aşa de dus în fiecare seară, nu ştiu 
dac-aş rezista, spuse râzând fără chef. 

— Suntem aproape de finiş, rosti el pe un ton consolator, 
dar văzu că nu e băgat în seamă. 


Vivianne avusese mereu un soi de lumină care iradia 
dinăuntrul ei, şi, chiar dacă alţii nu observau, Anders îşi 
dădea seama că licărul începuse să pălească. 

— Crezi că găsesc laptopul? 

Vivianne tresări. 

— Nu, dacă era aşa, sigur îl găseau până acum. 

— Da. 

In încăpere se făcu linişte. 

— Am încercat să dau de tine ieri, spuse cu precauţie 
Vivianne. 

Anders simţi cum se încordează. 

— Serios? 

— N-ai răspuns la telefon toată seara. 

— Probabil că l-am închis, spuse el evaziv. 

— Toată seara? 

— Eram obosit, aşa că m-am băgat în cadă şi am citit 
puţin. Şi am stat un pic şi cu rapoartele alea. 

— Aha, spuse ea, dar Anders îşi dădu seama că nu-l 
crede. 

Inainte nu avuseseră niciodată secrete unul faţă de 
celălalt, dar mai nou se schimbase şi asta. Şi totuşi erau 
mai apropiaţi ca oricând. Anders nu ştia cum să facă totul 
să fie bine. Acum, când telul era aproape tangibil, nu i se 
mai părea la fel de firesc; gândurile îl ţineau treaz în pat 
nopţile. Ceea ce mai demult fusese atât de uşor, acum era 
greu. 

Dar cum putea să-i povestească? Fusese de multe ori 
aproape să rostească cuvintele, dar când deschidea gura 
nu reuşea să scoată niciun sunet. Nu putea. Îi era recu- 
noscător pentru atâtea! Mai simţea şi acum mirosul de fum 
de ţigară şi de alcool, auzea clinchetul paharelor şi sunetele 
scoase de oamenii care gemeau ca nişte animale. Vivianne 
şi el stătuseră ghemuiţi unul lângă altul sub patul ei. Ea îl 
ţinuse în braţe, deşi nu era cu mult mai mare, însă i se 
păruse un uriaş ce emana siguranţă şi îl proteja de toate 
relele de pe pământ. 

— Am auzit bine, a fost un succes sâmbătă? spuse Erling 
ieşind de la baie şi ştergându-şi mâinile umede pe pan- 


taloni. Tocmai am vorbit cu Bertil, care era de-a dreptul 
extaziat. Eşti fantastică, ştiai asta? 

Se aşeză lângă Vivianne şi-şi lăsă braţul pe umărul ei, cu 
expresia cuiva care are dreptul să deţină o femeie ca ea. 
Apoi îi plasă un sărut umed pe obraz. Anders observă că 
încerca de zor să nu se ferească. Zâmbi doar, părând 
încântată, şi luă o înghiţitură din cană. 

— Singura problemă pare să fi fost mâncarea, se încruntă 
îngrijorat Erling. Bertil nu era deloc mulţumit de ce s-a 
servit. Acum nu ştiu dacă şi ceilalţi îi împărtăşesc părerea, 
dar el e cel care dictează la secţie şi cred c-ar trebui să 
aplecăm urechea. 

— Şi ce nu i-a plăcut, mai exact? spuse Vivianne pe un 
ton rece, care părea să-i scape lui Erling. 

— Se pare c-au fost îngrozitor de multe legume şi o gră- 
madă de chestii ciudate, din câte am înţeles. Şi n-au fost 
nici sosuri. Deci, Bertil ne-a sugerat să alcătuim un meniu 
mai tradiţional, pentru un public mai larg, nişte reţete 
decente de casă, din astea. 

Erling radia de entuziasm; părea că se aşteaptă la ovaţii. 

Vivianne, în schimb, păru că auzise destul. Se ridică şi se 
holbă la Erling. 

— Degeaba ai stat la staţiunea aia. Am crezut că înţelegi 
filosofia mea, viziunea mea despre ce e important pentru 
trup şi suflet. Asta e un centru de recreere, de sănătate. 
Aici servim doar alimente sănătoase, care le conferă 
energie pozitivă şi putere clienţilor, şi nu gunoaie care 
provoacă infarct sau cancer. 

Făcu stânga-mprejur şi plecă furioasă de lângă ei. Coada 
împletită îi plesnea spatele în ritmul paşilor. 

— Aoleu, spuse Erling, vizibil surprins de felul în care 
reacţionase Vivianne la părerile lui. Se pare că am atins un 
punct sensibil. 

— Aşa se pare, spuse Anders pe un ton lipsit de interes. 

Erling poate să se comporte cum vrea, îşi zise. Oricum, în 
curând n-avea să mai aibă nicio importanţă. Apoi fu cuprins 
din nou de anxietate. Asta l-ar fi obligat să vorbească cu 
Vivianne. L-ar fi obligat să-i povestească. 


— Ce căutăm, mai exact? spuse Martin. 

ÎI privi nedumerit pe Patrik, care clătină lent din cap. 

— Nu ştiu exact. Cred că va trebui să apelăm la intuiţie, 
să citim materialul din dosare şi să pescuim de acolo de- 
taliile interesante care merită luate la puricat. 

Cei doi răsfoiră hârtiile în tăcere. 

— Să-mi bag picioarele, spuse Patrik după un timp, şi 
Martin aprobă dând din cap. 

— Şi nu sunt decât cele din anul ăsta. Sau nici măcar. ŞI 
Fristad e doar una dintre organizaţiile de acest gen. Trăim 
într-un balon de săpun, spuse Martin şi închise cu grijă un 
dosar, îl lăsă la o parte şi deschise un altul. 

— Nu înţeleg cum..., spuse Patrik formulând gândul care 
nu le dăduse pace de când puseseră piciorul în sediul 
organizaţiei. 

— Nemernici laşi, îl aprobă Martin. Şi pare că o poate păţi 
oricine. N-am văzut-o pe Anna prea des, dar aveam 
impresia că e o femeie descurcăreaţă, genul care nu s-ar 
încurca niciodată cu un tip ca fostul ei bărbat. 

— Ai dreptate. 

Patrik se întunecă la faţă când se gândi la Lucas. Slavă 
cerului că perioada aceea aparţinea trecutului, cu toate că 
individul apucase să producă destule daune în familia lor. 

— E uşor de zis că nu înţelegi de ce rămâne o femeie cu 
un bărbat care o bate. 

Martin mai puse o mapă pe masă şi inspiră adânc. 

— Mă întreb cum e pentru cei care lucrează aici şi au de- 
a face zilnic cu cazurile astea. Poate că nu-i de mirare că 
Sverin s-a săturat şi a plecat acasă. 

— Cred că e o regulă sănătoasă ceea ce ne povestea 
Leila. Că persoanele de contact se schimbă continuu. Altfel 
ar fi imposibil să nu te implici. 

— Nu crezi că asta i s-a întâmplat lui Sverin? spuse 
Martin. Că a fost bătut măr din cauza cuiva din dosarele 
astea? Ştii că Leila a folosit cuvântul „obsedat”. Poate unul 
dintre tipi şi-a închipuit că era mai mult decât o persoană 
de contact şi a hotărât să-i dea un avertisment. 


Patrik încuviinţă din cap. 

— Sigur, şi eu m-am gândit la asta. Dar cine? 

Arătă teancul de dosare. 

— Leila susţine că nu ştie nimic despre aşa ceva şi nu 
cred că merită s-o presăm în momentul ăsta. 

— Putem să stăm de vorbă şi cu ceilalţi angajaţi şi poate 
şi cu vreuna dintre femeile cliente. Sunt convins că au 
circulat o grămadă de bârfe şi în cazul ăsta, sigur s-au 
răspândit îndată. 

— Hm, ai dreptate, spuse Patrik. Dar aş vrea să am o 
bază înainte de-a începe să scormonesc pe aici. 

— Şi cum vrei să faci asta? 

Martin îşi trecu mâinile, nerăbdător, prin părul scurt şi 
roşcat, zbârlindu-l. 

— Eu zic să vorbim cu vecinii din blocul în care a stat 
Mats. Tipii ăia l-au luat la bătaie în faţa intrării şi cineva tre- 
buie să fi văzut ceva, chiar dacă n-a anunţat poliţia. Acum o 
să vedem şi numele femeilor pentru care a fost persoană 
de contact şi sper că o să avem un motiv să ne întoarcem. 

— OK, spuse Martin şi continuă să citească. 

Cei doi închiseră dosarele exact când Leila intră pe uşă. 
Îşi agăţă haina şi geanta într-un cuier de după uşă. 

— Aţi găsit ceva interesant? 

— Mmm, e greu de spus în stadiul ăsta. Dar am notat 
numele celor pentru care Mats a funcţionat drept persoană 
de contact. Mulţumim că ne-aţi lăsat să ne uităm. 

Patrik adună dosarele într-un teanc ordonat, pe care Leila 
îl băgă înapoi în fişet. 

— N-aveţi pentru ce. Sper că vă daţi seama că facem 
orice ca să vă ajutăm. 

Se sprijini cu spatele de fişet. 

— Apreciem, spuse Patrik şi se ridică odată cu Martin. 

— L-am iubit mult pe Matte. Era genul de om bun până în 
măduva oaselor. Să nu uitaţi asta când munciţi la caz. 

— Nu uităm, spuse Patrik şi întinse mâna. Credeţi-mă. 

— De ce dracu' nu răspunde niciunul? şuieră Paula. 

— Nici Mellberg? întrebă Gösta. 

— Nu, şi nici Patrik. La Martin îmi răspunde căsuţa vo- 


cală, sigur are telefonul închis. 

— De Mellberg nu mă mir, ăla-i sigur acasă şi doarme. 
Dar de obicei dăm uşor de Hedström. 

— Sigur are treabă. N-avem decât să ne ocupăm singuri 
de chestia asta şi să-i anunţăm când dăm de ei. 

Paula intră în parcarea spitalului din Uddevala şi opri 
maşina. 

— Sigur sunt la terapie intensivă, spuse şi o luă spre 
intrare, în faţa lui Gösta. 

Găsiră liftul potrivit, intrară şi aşteptară nerăbdători să 
urce. 

— Chestia asta e tare neplăcută, spuse Gösta. 

— Da, îmi dau seama ce s-au speriat părinţii lor. De unde 
naiba o fi făcut rost de mizeria aia? Doar n-au mai mult de 
şapte ani. 

Gosta scutură din cap. 

— Da, asta mă întreb şi eu. 

— Să vedem ce zic. 

Când ajunseră la secţia respectivă, Paula i se adresă 
primului medic care le ieşi în cale. 

— Bună ziua. Suntem aici ca să-i vedem pe băieţii de la 
şcoala din Fjällbacka. 

Bărbatul înalt, în halat de medic, încuviinţă din cap. 

— Eu i-am internat. Veniţi cu mine. 

O luă înainte, cu paşi de uriaş. Paula şi Gösta fură nevoiţi 
să alerge ca să ţină pasul. 

Paula încercă să respire doar pe gură. Ura mirosul de 
spital şi locul în sine. Era un mediu pe care încerca să-l 
evite cu orice preţ, dar din cauza profesiei era nevoită să-l 
viziteze mai des decât şi-ar fi dorit. 

— Sunt în afara oricărui pericol, spuse medicul înalt pe 
deasupra umărului. Cei de la şcoală au reacţionat imediat şi 
din fericire aveam şi o ambulanţă în zonă, aşa că au ajuns 
la noi relativ repede şi am reuşit să stabilizăm situaţia. 

— Sunt treji? întrebă Paula. 

Gâfâia un pic, şi-şi reaminti c-ar fi fost bine să se mai 
ducă şi pe la sală din când în când. In ultima vreme cam 
ignorase partea asta. Şi mai erau şi porţiile generoase pe 


care i le servea Rita. 

— Sunt treji. Dacă primiţi acordul părinţilor, sunteţi liberi 
să vorbiţi cu ei. 

Se opri în faţa unei uşi care se afla aproape de capătul 
coridorului. 

— Lăsaţi-mă să vorbesc mai întâi cu părinţii. Din punct de 
vedere medical nu există niciun pericol dacă vreţi să staţi 
de vorbă cu băieţii. Bănuiesc că vreţi să aflaţi unde au găsit 
cocaina. 

— Sunteţi sigur că e cocaină? spuse Paula. 

— Da, am luat nişte probe de sânge. 

Medicul deschise uşa şi intră. 

Paula şi Gosta se plimbară de colo-colo pe coridor, 
aşteptând. După câteva minute uşa se deschise din nou şi 
ieşiră nişte adulţi cu feţe serioase şi obrajii roşii de plâns. 

— Bună ziua, suntem de la poliţia din Tanum, spuse 
Paula şi dădu mâna cu fiecare din ei. 

Gösta îi urmă exemplul. Părea că-i cunoaşte pe câţiva 
dintre ei. Paula îşi aminti din nou de dezavantajele de a fi 
nou-venită. Apucase să cunoască şi ea ceva lume, dar mai 
avea nevoie de timp. 

— Ştiţi de unde au făcut rost de drogurile alea? spuse 
una dintre mame şi îşi şterse ochii cu o batistă. Ai zice că 
se află în siguranţă la şcoală... 

Vocea începu să-i tremure. Se sprijini de soţul ei, care o 
cuprinse cu un braţ. 

— Deci băieţii n-au spus nimic? 

— Le e ruşine, cred. Le-am zis că n-o să păţească nimic, 
dar n-am scos mare lucru de la ei şi nici nu vrem să-i batem 
la cap, spuse unul dintre taţi. 

Avea ochii roşii, chiar dacă părea că se stăpâneşte. 

— Am putea să stăm singuri de vorbă cu ei? Promitem să 
nu-i speriem, spuse Paula şi zâmbi încurcată. 

Bănuia că nu arăta neapărat amenințătoare. Gösta 
aducea cu un câine cuminte şi trist. Îi venea greu să creadă 
că cineva ar fi putut să se sperie de ei, iar părinţii păreau a 
fi de acord cu asta, pentru că înclinară din cap aprobator. 

— Vreti o cafea între timp? spuse tatăl cu ochii înroşiţi. 


Şi ceilalţi păreau încântați de idee. 

Bărbatul se întoarse spre Gösta şi Paula. 

— Suntem în sala aia de aşteptare. Şi ne-am bucura dacă 
ne-aţi anunţa dacă aflaţi ceva. 

— Sigur că da, spuse Gästa şi-l bătu pe umăr. 

Cei doi intrară în sală. Băieţii fuseseră culcaţi unul lângă 
altul şi arătau de-a dreptul amărâţi şi piperniciţi în paturile 
lor. 

— Salutare, spuse Paula şi primi trei răspunsuri timide. 

Se gândi lângă care să se aşeze şi, văzând că doi dintre 
ei aruncă o privire rapidă asupra celui de-al treilea, un puşti 
cu păr închis la culoare şi cârlionţat, decise să înceapă cu 
el. 

— Pe mine mă cheamă Paula, spuse şi trase un scaun 
lângă patul lui, apoi îi făcu semn şi lui Gösta să facă la fel. 
Pe tine cum te cheamă? 

— Jon, spuse acesta cu o voce gâtuită, dar nu îndrăzni s-o 
privească în ochi. 

— Cum te simţi? 

— Aşa şi-aşa. 

Băiatul se juca neliniştit cu pătura de spital. 

— Ce chestie, nu-i aşa? 

Paula se concentra doar asupra lui Jon, dar vedea cu 
coada ochiului că ceilalţi doi micuţi o ascultau cu atenţie. 

— Da..., spuse băiatul şi ridică privirea. Eşti un poliţist 
adevărat? 

Paula râse zgomotos. 

— Sigur că da. Nu arăt ca un poliţist? 

— Mmm, nu prea. Ştiu că sunt şi fete polițiste, dar tu eşti 
prea mică, spuse şi zâmbi încurcat. 

— Dar trebuie să existe şi poliţişti mici, nu credeţi? 
Gândiţi-vă, de pildă, cum ar fi dacă ar trebui să intre în 
locuri înghesuite, spuse ea şi Jon dădu din cap, ca şi când ar 
fi acceptat un lucru evident. 

— Vrei să-ţi arăt legitimaţia? 

Băiatul dădu din cap din nou, cu entuziasm, şi ceilalţi doi 
întinseră gâtul. 

— Nu vrei să le arăţi şi tu, Gösta? 


Gösta zâmbi, se ridică şi se duse la cel mai apropiat pat. 

— Wow, aveţi şi un medalion din ăla, ca în filme, spuse 
Jon. 

ÎI privi un timp, apoi i-l dădu înapoi. 

— Era cam periculoasă chestia aia pe care aţi găsit-o. Aţi 
înţeles, sper. 

Paula încerca să nu pară dură. 

— Mmm... 

Jon cobori din nou ochii şi începu să jumulească pătura. 

— Dar nimeni nu e supărat pe voi. Nici noi, nici părinţii 
voştri, nici doamna învăţătoare. 

— Am crezut că erau dulciuri. 

— Da, seamănă cu praful ăla din cutiuţă, spuse ea. Sigur 
le-aş fi încurcat şi eu. 

Gosta se aşezase din nou. Paula aşteptă să intervină şi el 
cu vreo întrebare, dar părea că o lasă pe ea să se ocupe de 
interogatoriu. Nu c-ar fi deranjat-o. Se pricepea să 
vorbească cu copiii. 

— Tata zice că erau droguri, spuse Jon şi smulse un fir din 
pătură. 

— Da, ştii ce-s alea? 

— E ca o otravă, doar că nu mori. 

— Ba da, poţi să şi mori. Dar ai dreptate, e ca otrava. De 
aceea e important să ne ajutaţi să aflăm de unde provine, 
ca nu cumva să se otrăvească şi alţii. 

Vorbea pe un ton calm şi prietenos. Jon începu să se 
relaxeze tot mai mult. 

— Sigur nu sunteţi supăraţi pe noi? spuse el şi o privi în 
ochi. 

Buza inferioară îi tremura aproape insesizabil. 

— Sută la sută sigur. Pe cuvântul meu, spuse şi speră că 
expresia nu era irecuperabil demodată. Şi nici mama sau 
tata nu sunt supăraţi. Îşi fac doar griji. 

— Eram lângă blocul ăla. leri, spuse Jon. Jucam tenis cu 
piciorul. Adică, lângă bloc. E o fabrică acolo, nu ştiu, dar 
cred că-i o fabrică, cu pereţi înalţi şi n-are geamuri, deci n- 
ai ce să spargi dacă scapi mingea. Şi înainte să plecăm 
acasă, ne-am apucat să căutăm prin coşul de gunoi din faţa 


blocului. Sticle returnabile şi cutii de bere şi atunci am găsit 
punga aia. Am crezut că sunt dulciuri. 

— Care coş de gunoi? întrebă Paula. Ştia despre ce clă- 
dire industrială vorbea Jon, dar voia să fie sigură. 

— Ăla de lângă parcare. Îl vezi imediat când ieşi prin 
poarta aia, pe unde jucam tenis. 

— Cu pădurea şi muntele pe dreapta? 

— Da. 

Paula se uită la Gösta. Coşul de gunoi în care băieţii 
găsiseră cocaina era amplasat chiar în faţa blocului lui Mats 
Sverin. 

— Mulţumesc, băieţi. Ne-aţi fost de mare ajutor, spuse şi 
se ridică. 

Simţea un gol în stomac. Poate că primiseră, în fine, 
indiciul mult aşteptat. 


Fjällbacka, 1871 


Preotul era înalt şi gras, şi apucă bucuros mâna întinsă a 
lui Karl, care îl ajuta să coboare pe ponton. Emelie zâmbi 
timidă. Nu fusese niciodată la slujbele din comună şi acum 
stătea cu obrajii îmbujorați, sperând ca nu cumva preotul s- 
o bănuiască de lipsă de bunăvoință sau de credință în 
Dumnezeu. 

— Da, e cam pustiu pe aici. Dar şi frumos, adăugă 
preotul. Mai stă cineva, parcă? 

— Julian, spuse Karl. E la far, are ceva de lucru. Dar pot 
să-l chem dacă vreți. 

— Da, cheamă-l, te rog. 

Preotul o luă spre casă din proprie inițiativă. 

— Dacă tot m-am aventurat până la insulița asta, ar fi 
bine să-i întâlnesc pe toţi locuitorii. 

Râse şi deschise uşa pentru Emelie, în timp ce Karl coti 
spre far. 

— Ce casă curată şi frumoasă, spuse preotul şi privi în 
jur. 

— Nu cred că aveți ce vedea în casa noastră modestă, 
spuse Emelie şi se surprinse că-şi ascunde mâinile în 
buzunarul şorțului. Arătau groaznic de la atâta frecat cu 
detergent şi altele, dar trebuia să admită că vorbele 
elogioase ale preotului o bucurau. 

— Nu trebuie să dispreţuim simplitatea. Şi, din câte văd, 
Karl poate să se mânarească cu o nevastă ca tine, spuse 
preotul şi se aşeză pe banca de lângă masa din bucătărie. 


Emelie se emoționă într-atât, încât nu fu în stare să răs- 
pundă şi se grăbi să pună de cafea. 

— Sper că vreți o ceşcuță de cafea, spuse întrebându-se 
dacă are ceva cu care să-l poată servi. 

Dar în afară de nişte biscuiţi uscați, făcuți de ea, n-avea 
nimic. Asta era, trebuia să se mulțumească cu atât dacă 
venise aşa, neanunțat. 

— Nu refuz niciodată o ceaşcă de cafea, spuse preotul 
zâmbind. 

Emelie începu să se relaxeze. Nu părea genul ăla de 
preot sever, ca Berg, cel din congregația de care 
aparținuse. Să fi fost obligată să stea la masă lângă omul 
ăla — îi tremurau genunchii numai când se gândea. 

Uşa se deschise şi Karl intră, urmat îndeaproape de 
Julian, cu o expresie bănuitoare pe față. Evita privirea 
preotului. 

— Deci el e Julian? 

Preotul zâmbea în continuare, dar Julian dădu doar din 
cap şi strânse încurcat mâna întinsă spre el. Karl şi Julian se 
aşezară în fața preotului, în timp ce Emelie servi cafeaua. 

— Sper că aveți grijă să nu obosească prea tare, acum că 
a fost binecuvântată. Vedeţi ce frumos îngrijeşte casa? 
Sigur sunteti mândru de ea. 

Karl nu răspunse imediat, dar până la urmă admise: 

— Da, Emelie e pricepută. 

— Haideţi, luaţi loc, spuse preotul şi bătu pe scaunul de 
lângă el. 

Emelie făcu cum i se spuse, dar nu se putu abtine să nu 
se holbeze la sutana neagră şi la gulerul alb”. Nu mai 
stătuse niciodată atât de aproape de un preot. Cu bătrânul 
Berg nici nu se putea pune problema să stai la palavre şi la 
cafea. Turnă cafeaua în ceşti, cu mâinile tremurânde. Lăsă 
ceașca ei la urmă. 

— Nu ştiam că aveți treabă chiar atât de departe de oraş, 
spuse Karl şi lăsă intrebarea să plutească în aer. 

Ce voia, de fapt, preotul? 


'5 În Suedia, preoţii protestanți poartă straie asemănătoare cu ale celor 
catolici. (N.t.) 


— Da, păi, n-aţi prea fost la slujbe, spuse preotul şi sorbi 
zgomotos din cafea. 

Pusese în ea trei cuburi de zahăr. Emelie se gândi că tre- 
buie să fi fost îngrozitor de dulce. 

— Mada, aveți dreptate, dar nu putem să plecăm de aici 
aşa de uşor. Suntem numai noi doi, păzim farul şi nu prea 
ne mai rămâne timp pentru altceva. 

— Dar de cârciuma lui Abela aveți timp, din câte-am 
înțeles. 

Karl păru dintr-odată mic şi pierdut, şi în clipa aceea 
Emelie nu mai ştiu de ce îi fusese atât de frică de el. Apoi 
îşi aminti de seara aceea şi duse mâna la burta umflată. 

— Probabil că n-am fost la biserică atât cât ar fi trebuit, 
spuse Julian şi plecă capul. 

Încă nu-l privise în ochi pe preot. 

— Dar Emelie ne citeşte Biblia aproape în fiecare seară, 
aşa că nu e o casă necreştinească. 

Emelie îl privi îngrozită. Avea curajul să stea şi să-l mintă 
în față pe preot? Era adevărat că în casa aceea se citea 
Biblia, dar ea era cea care se aşeza şi citea câte puțin, când 
apuca, nu ei. Nici Julian şi nici Karl nu se arătau interesați 
de Sfânta Scriptură, ba dimpotrivă, de câteva ori ii râseseră 
în nas. 

Dar preotul dădu din cap. 

— Mă bucur să aud. Mai ales într-un loc pustiu ca ăsta, 
unde se ajunge anevoie şi care-i departe de lăcaşul lui 
Dumnezeu, mai ales aici trebuie să aveți grijă să căutați 
singuri consolare şi călăuzire în Biblie. Asta mă bucură. şi 
m-aş bucura şi mai tare dacă v-aş vedea mai des la 
biserică, şi mă refer şi la dumneata, dragă Emelie, spuse şi 
o bătu pe genunchi, făcând-o să tresară. 

Era de-ajuns că stătea atât de aproape de el, dar dacă o 
mai şi atingea, nu, la asta nu făcea față. Se abținea din răs- 
puteri să nu se ridice brusc de pe canapea şi să se 
năpustească afară. 

— ȘI apoi am stat de vorbă şi cu mătuşa dumneavoastră. 
Era puţin îngrijorată, pentru că nu v-a mai văzut de mult. Şi 
acum, că Emelie e însărcinată, poate ar fi bine s-o vadă un 


doctor. Ca să fiți siguri că totul e în regulă. 

Preotul se uită cu severitate la Karl, care îşi feri şi el 
privirea. 

— Da, bâigui şi se holbă la tăblia mesei. 

— Bine, atunci ne-am înţeles. Data viitoare când mergeti 
la Fjällbacka, o luați şi pe Emelie şi o duceți la un medic. Și 
mătuşa dumneavoastră s-ar bucura şi de o vizită. 

Făcu din ochi şi se întinse după un biscuit. 

— Foarte buni, spuse lăsând să îi scape câteva firimituri 
din gură. 

— Mulţumesc. 

Emelie nu-i mulțumea doar pentru laude. Acum putea să 
se ducă în comună şi să vadă şi alti oameni. Poate, cu 
ocazia asta, Karl avea s-o lase să meargă şi la biserică. Asta 
ar ajuta-o să îndure mai uşor viata de aici, îşi zise. Ar ajuta- 
o nespus. 

— Ei, s-o fi săturat să mă aştepte şi Karlsson. A fost 
drăguţ din partea lui că m-a adus aici, dar cred că e timpul 
să ne întoarcem acasă. Mulţumesc pentru cafea şi pentru 
biscuiții gustoşi. 

Preotul se ridică şi Emelie făcu la fel, grăbindu-se să-i 
facă loc. 

— Vezi, avem burţțile la fel de mari, spuse preotul. 

Emelie se ruşină atât de tare, încât simţi că se înroşeşte 
toată. Apoi nu se putu abtine să nu zâmbească. li plăcea de 
preot, s-ar fi putut arunca la picioarele lui să i le sărute, 
recunoscătoare că avea să poată merge din nou la 
Fjăllbacka. 

— Ați auzit ce se vorbeşte despre insulă? spuse preotul 
râzând, în timp ce Emelie şi Karl il conduceau la ponton. 

Julian mormăise un „la revedere” grăbit şi se întorsese la 
far. 

— La ce vă referiti? spuse Karl şi-l ajută pe preot să 
coboare în barcă. 

— Că e bântuită. Dar sunt vorbe goale, bineînțeles. Sau 
ați văzut ceva? spuse şi obrajii bucălați îi tremurară de râs. 

— Noi nu credem aşa ceva, spuse Karl şi aruncă parâma 
pe care tocmai o dezlegase. 


Emelie nu spuse nimic. Dar în timp ce-i făcea cu mâna 
preotului se gândi la cei care îi erau singurii tovarăşi, 
singura ei companie pe insulă. Nu putea să-i povestească 
aşa ceva şi, oricum, n-ar fi crezut-o. 

Când se duse din nou spre casă, îi văzu cu coada ochiu- 
lui. Nu se temea de ei. Nici măcar acum, când începeau să i 
se arate. Nu-i voiau niciun rău. 


— Bună, Annika. M-a căutat Paula, şi acum nu dau eu de 
ea. 

Patrik stătea în faţa intrării de la Fristad, cu o palmă 
peste urechea stângă şi telefonul în mâna dreaptă. Dar tot 
n-o auzea bine pe Annika, din cauza zgomotului din trafic. 

— Ce-ai spus? La şcoală? Stai aşa, că n-aud... Cocaină. 
OK, am înţeles. La spitalul din Uddevala, deci. 

— Ce-a fost asta? întrebă Martin. 

— Nişte elevi de-a întâia din Fjällbacka au găsit o pungă 
cu cocaină şi au şi înghiţit din mizeria aia. 

Patrik păşi încrâncenat spre maşină. 

— Să dea naiba! Şi cum se simt? 

— l-au dus la spital, dar se pare că sunt în afara oricărui 
pericol. Gösta şi Paula sunt acolo. 

Patrik se aşeză pe scaunul şoferului şi Martin se urcă prin 
partea cealaltă. Demarară, iar Martin privi gânditor pe 
geamul lui. 

— Clasa întâi. Ai crede că sunt în siguranţă la şcoală, mai 
ales într-o comună ca Fjällbacka. Doar nu-i un cartier 
periculos dintr-un oraş mare. Şi tot sunt expuşi la pericole. 
Chestiile astea te sperie ca dracu'. 

— Ştiu. Nu poţi să spui că-i ca pe vremea noastră. Sau, 
mă rog, pe vremea mea, spuse cu un zâmbet amar. 

Era o diferenţă de vârstă considerabilă între el şi Martin. 

— Cred că acelaşi lucru se poate spune şi despre vremea 
mea, spuse Martin. Chiar dacă noi am învăţat să calculăm 
cu calculatorul, nu cu biluţele. 

— Ha, ha, ce amuzant. 


— Era tare simplu pe-atunci. Te jucai în curtea şcolii cu 
bilele sau cu mingea de fotbal. Acum am impresia că toţi se 
grăbesc să se maturizeze. Trebuie să fumeze, să facă sex şi 
să bea înainte de liceu. 

— Da, spuse Patrik şi simţi cum i se strânge pieptul. 

Maja avea să înceapă îndată şcoala. Ştia că Martin are 

dreptate. Nu mai era ca pe vremea lor. Voia ca fetiţa să 
rămână mică atât cât era posibil şi să stea acasă, dacă se 
putea, până la patruzeci de ani. 

— Dar, oricum, nu cred că se întâmplă prea des să gă- 
sească cocaină, spuse, mai mult ca să se liniştească. 

— Nu, au avut mare ghinion. Bine că au scăpat teferi. 
Putea să iasă rău de tot. 

Patrik dădu din cap. 

— Nu vrei să mergem acolo? spuse Martin când Patrik luă 
curba spre oraş, în loc să iasă pe E6. 

— Presupun că Paula şi Gösta se descurcă şi singuri. O 
să-i dau un ţâr Paulei să verific, dar aş prefera să stau de 
vorbă cu chiriaşul lui Mats şi cu ceilalţi vecini, dacă tot 
suntem aici. N-are rost să ne întoarcem tocmai acum. 

Martin ascultă încordat cum Patrik o sună pe Paula, care 
răspunse, în sfârşit. Patrik termină de vorbit în câteva 
minute. 

— Totul e sub control, aşa că putem să facem ce ne-am 
propus. Putem să ne oprim la spital în drum spre casă, dacă 
o să mai fie acolo. 

— Bine. A aflat unde au găsit chestia aia? 

— Într-un coş de hârtii din faţa blocului lui Mats Sverin. 

Martin nu spuse nimic preţ de câteva secunde. 

— Crezi că are vreo legătură cu cazul? 

— Cine ştie, ridică din umeri Patrik. Ştim prea bine că în 
blocul ăla stau destui care ar fi putut să plaseze cocaina 
acolo. Dar te pune într-adevăr pe gânduri că a fost găsită 
tocmai în faţa blocului lui Mats. 

Martin întinse gâtul şi citi numele străzii. 

— Pe aici trebuie s-o iei. Erik Dahlbergsgatan. Ce număr 
era? 

— Patruzeci şi opt. 


Patrik frână brusc. O doamnă în vârstă traversa pe 
trecere, fără grabă. Patrik o aşteptă, nerăbdător, apoi de- 
mară zgomotos. 

— la-o mai uşor. 

Martin se lovise de portieră. 

— Uite, aici, spuse Patrik fără să-l bage în seamă. Patru- 
zeci şi opt. 

— Sper că e cineva acasă. Poate ar fi trebuit să sunăm 
înainte. 

— Sunăm şi vedem dacă avem noroc. 

Cei doi coborâră din maşină şi se duseră la intrare. Era o 
clădire frumoasă din piatră, mai mult ca sigur cu 
apartamente cu stucaturi şi podele de lemn. 

— Cum îl chema pe chiriaş? întrebă Martin. 

Patrik scoase un bileţel din buzunar. 

— Jonsson. Rasmus Jonsson. Şi apartamentul e la parter. 

Martin dădu din cap şi apăsă pe butonul interfonului, în 
dreptul căruia era scris Sverin. Fu răsplătit aproape imediat 
cu un răspuns gâjâit: 

— Da? 

— Suntem de la poliţie. Am vrea să stăm de vorbă cu 
dumneavoastră. Sunteţi amabil să ne deschideţi? 

Martin vorbi cât putu de clar în microfonul interfonului. 

— De ce? 

— Vă explicăm dacă ne lăsaţi să intrăm. Ne puteţi des- 
chide, vă rugăm? 

Se auzi un clic şi uşa începu să zumzăie. 

Cei doi urcară o scară şi studiară numele de pe uşi. 

— Aici. 

Martin arătă spre uşa din stânga. 

Sună. Când auziră pe cineva în spatele uşii, făcură un pas 
înapoi. Uşa se deschise, dar lanţul era pus. Un tânăr de cam 
douăzeci de ani îi privi bănuitor prin deschizătură. 

— Dumneavoastră sunteţi Rasmus Jonsson? întrebă 
Patrik. 

— Cine întreabă? 

— Suntem de la poliţie, cum v-am spus. Vrem să vă 
punem nişte întrebări legate de Mats Sverin, cel care v-a 


închiriat apartamentul. 

— Aşa? 

Vocea era aproape obraznică şi lanţul rămase pe loc. 

Patrik simţi că iritaţia îi dă târcoale şi se uită drept în 
ochii tânărului. 

— Ori ne lăsaţi să intrăm ca să stăm omeneşte de vorbă, 
ori dau nişte telefoane, după care colegii mei o să vă per- 
cheziţioneze casă, timp în care o să staţi la secţie, poate 
toată ziua, poate şi o parte din ziua de mâine. 

Martin se uită la colegul său. Nu îi stătea în fire să vină cu 
ameninţări fără obiect. Doar n-aveau niciun motiv să 
percheziţioneze apartamentul sau să-l reţină pe Jonsson. 

Se făcu linişte timp de câteva secunde. Apoi uşa fu 
deblocată. 

— Fascişti nenorociţi, spuse Rasmus Jonsson şi se retrase 
în hol. 

— O decizie înţeleaptă, spuse Patrik. 

Simţi mirosul greu de haşiş în toată casa şi înţelese de ce 
zăbovise tânărul atât. Când intră în camera de zi şi văzu 
teancul de cărţi anarhiste şi posterele cu acelaşi mesaj, 
înţelese şi mai bine. Era clar că se aflau pe teritoriul 
inamicului. 

— Nu vă faceţi prea comozi. Învăţ pentru nişte examene 
şi n-am timp de chestii din astea. 

Rasmus se aşeză la un birou mic plin de cărţi şi de 
caiete. 

— Ce studiaţi? întrebă Martin. 

În Tanumshede nu existau prea mulţi anarhişti şi chiar 
era curios. 

— Ştiinţe politice, spuse Rasmus. Ca să înţeleg mai bine 
cum am ajuns în căcatul ăsta şi cum am putea schimba 
societatea în care trăim. 

Părea că ţine o prezentare pentru nişte elevi de clasa 
întâi; Patrik îl privi amuzat. Se întreba cum aveau să-i 
afecteze anii şi realitatea idealurile. 

— Apartamentul îl închiriaţi de la Mats Sverin? 

— Adică? spuse Rasmus. 

Soarele pătrunse prin fereastra camerei de zi şi Patrik îşi 


dădu seama că era prima persoană pe care o întâlnise cu 
păr la fel de roşcat ca al lui Martin. Dar Rasmus îşi lăsase 
barbă, ceea ce-i conferea un aspect mai ieşit din comun. 

— Repet: închiriaţi apartamentul de la Mats Sverin? 

Tonul lui Patrik era calm, dar simţea că-şi pierde 
răbdarea. 

— Da, e adevărat, spuse Rasmus fără chef. 

— Imi pare rău să vă anunţ că Mats Sverin e mort. A fost 
omorât. 

Rasmus se holbă la ei. 

— Omorât? Ce dracu’ vreţi să spuneţi? Şi ce legătură are 
asta cu mine? 

— Sper că niciuna, dar încercăm să aflăm mai multe 
despre Mats şi viaţa lui. 

— Nu-l cunosc, aşa că nu vă pot ajuta. 

— Lăsaţi-ne pe noi să decidem, spuse Patrik. Aţi închiriat 
apartamentul mobilat? 

— Da, toate lucrurile astea-s ale lui. 

— N-a luat nimic cu el? 

Rasmus ridică din umeri. 

— Nu cred. A împachetat tot ce era personal, fotografii şi 
din astea, dar le-a dus la staţia de deşeuri. A zis că vrea să 
scape de vechituri. 

Patrik aruncă o privire în jur. Nici aici nu păreau a fi mai 
multe lucruri personale decât în apartamentul din 
Fjällbacka. De ce, nu ştia, dar ceva îl obliga pe Mats Sverin 
s-o tot ia de la capăt. Se întoarse din nou spre Rasmus. 

— Cum aţi găsit apartamentul? 

— Printr-un anunţ. Voia să scape de el repede. Fusese 
bătut sau ceva şi voia să dispară din oraş. 

— V-a zis ceva despre asta? interveni Martin. 

— Despre ce? 

— Despre bătaie, spuse Martin, răbdător. 

Substanţa care împrăştiase mirosul acela dulceag prin tot 
apartamentul nu-l făcea tocmai alert pe tânărul student. 

— Mnu, nu cred. 

Rasmus tărăgăna cuvintele. Patrik simţi ceva în vocea lui. 

— Dar? 


— Dar ce? 

Rasmus începu să se rotească, brusc, cu scaunul de 
birou. 

— Dacă ştiţi ceva despre seara aia, v-am fi recunoscători 
dacă ne-aţi povesti. 

— Nu colaborez cu copoii. 

Ochii i se îngustară. 

Patrik trase aer în piept de câteva ori, ca să se calmeze. 
Tipul ăsta chiar îl călca pe nervi. 

— Oferta rămâne valabilă. O discuţie liniştită cu noi, sau 
aduc toată gaşca să vă scurme pe-aici şi dumneavoastră 
faceţi o vizită cu noi la secţie. 

Rasmus tăcea. Apoi oftă. 

— Eu n-am văzut nimic, aşa că n-aveţi de ce să vă legaţi 
de mine. Dar vorbiţi cu moşul de sus, Pettersson. Se pare c- 
a văzut destul. 

— Şi atunci de ce nu le-a spus nimic poliţiştilor? 

— Ei, întrebaţi-l. Eu ştiu doar ce-am auzit de la vecini. Că 
bătrânul ştie ceva. 

Rasmus îşi încleştă gura şi cei doi înţeleseră că nu aveau 
să mai afle nimic de la el. 

— Mulţumim pentru ajutor, spuse Patrik. Uitaţi cartea 
mea de vizită dacă vă mai amintiţi ceva. 

Rasmus se uită la cartea de vizită întinsă de Patrik, o luă 
şi o ţinu între degetul mare şi cel arătător, de parcă nu i-ar 
fi plăcut cum miroase. Apoi o aruncă demonstrativ în coşul 
de gunoi. 

Patrik şi Martin ieşiră uşuraţi în casa scărilor şi lăsară în 
urmă fumul gros de haşiş. 

— Al dracu’, ce papagal, spuse Martin scuturând din cap. 

— Lasă c-o să-i vină şi lui rândul, spuse Patrik, sperând 
că nu devenise la fel de cinic cum sunase. 

Urcară un etaj şi sunară la uşa pe care scria F. 
Pettersson. Le deschise un om mai în vârstă. 

— Ce vreţi? 

Părea la fel de irascibil ca Rasmus, vecinul de la parter. 
Patrik se întrebă dacă nu cumva era ceva în apă care 
influenţa dispoziţia celor din bloc. Toţi păreau să se fi trezit 


cu faţa la cearşaf. 

— Suntem de la poliţie şi am vrea să vă punem câteva 
întrebări referitoare la un fost chiriaş, Mats Sverin, care a 
stat în apartamentul de sub dumneavoastră. 

Patrik simţea că răbdarea lui cu moşi îmbufnaţi şi 
anarhişti furioşi ajunsese la limită şi fu nevoit să se stră- 
duiască să îşi păstreze calmul. 

— Mats, da, o scumpete de băiat, spuse bărbatul fără a 
schiţa vreun gest care să dea de înţeles că ar vrea să-i lase 
să intre. 

— A fost bătut aici, în faţa blocului, înainte să se mute. 

— Da, poliţia a mai fost aici şi ne-a întrebat dacă am 
văzut ceva. 

Bărbatul bătu cu bastonul în podea. Dar în clipa ur- 
mătoare păru că ezită. Patrik făcu un pas înainte. 

— Avem motive să credem că ştiţi mai multe decât le-aţi 
povestit colegilor noştri. 

Pettersson cobori privirea şi arătă cu capul spre interiorul 
apartamentului. 

— Intraţi, spuse şi o luă înainte şchiopătând. 

Apartamentul acesta era mai luminos decât cel de sub el, 
dar şi mai frumos decorat, cu mobilier clasic şi tablouri pe 
pereţi. 

— Staţi jos, spuse bătrânul şi arătă cu bastonul spre o 
canapea din camera de zi. 

Patrik şi Martin se conformară, apoi se prezentară. Aflară 
că F-ul de pe uşă venea de la Folke. 

— N-am cu ce să vă servesc, spuse Folke, de data asta 
pe un ton mult mai puţin arţăgos. 

— Nu face nimic, oricum ne grăbim, spuse Martin. 

— Deci, cum spuneam, îşi drese vocea Patrik. Din câte 
am înţeles, dumneavoastră ştiţi ce s-a întâmplat când l-au 
maltratat pe Mats Sverin. 

— Mm, nu ştiu, spuse Folke. 

— E important să ne spuneţi adevărul. Mats Sverin a fost 
omorât. 

Patrik se simţi oarecum satisfăcut văzând chipul tulburat 
al bărbatului. 


— Nu se poate! 

— Mă tem că da, şi dacă ne puteţi povesti ceva despre 
bătaia aceea, v-aş fi foarte recunoscător. 

— Dar ştiţi cum e, oamenii nu vor să se bage în aseme- 
nea chestii. Nu se ştie de ce-s în stare de-alde ăia, spuse 
Folke şi aşeză bastonul pe podea, în faţa lui. 

Îşi împreună mâinile pe genunchi şi dintr-odată păru 
foarte bătrân şi ramolit. 

— Ce vreţi să spuneţi cu „de-alde ăia”? Chiar Mats le-a 
spus poliţiştilor că a fost o gaşcă de tineri. 

— Tineri, auzi, pufni Folke. N-aş zice. Nu, au fost nişte 
indivizi cu careţi mai bine să nu te încurci. Nu ştiu cum a 
putut nimeri într-o bandă ca aia un băiat simpatic ca Mats. 

— Bandă? La ce vă referiţi? spuse Patrik pe un ton 
politicos. 

— Ştiţi, din ăia, cu motociclete. 

— Din ăia cu motociclete? 

Martin îl privi nedumerit pe Patrik. 

— Din ăia despre care scrie în ziare. Hells Angels şi Ban- 
diţii şi cum s-or mai numi, dracu’ să-i pieptene. 

— Bandidos, îl corectă Patrik automat, în timp ce mintea 
îi lucra la maximum. Deci, dacă am înţeles corect, n-au fost 
nişte adolescenţi, ci o gaşcă de motociclişti? 

— Da, nu asta am zis? N-auzi bine, băiete? 

— De ce i-aţi minţit pe colegii mei şi le-aţi spus că n-aţi 
văzut nimic? Am auzit că nu există niciun martor, că nici un 
locatar n-a văzut nimic. 

Patrik se simţi frustrat. Doamne, de-ar fi ştiut asta de la 
început. 

— Nu-i bine să te încurci cu de-alde ăştia, insistă Folke. 
Eu n-am treabă cu ei şi nici nu vreau să-mi bag nasul în 
treaba altora. 

— Şi de asta aţi spus că n-aţi văzut nimic? 

Patrik nu reuşi să îşi ascundă disprețul din ton. Era unul 
dintre lucrurile care îl deranjau cel mai mult: oamenii care 
stăteau şi se uitau, apoi ridicau din umeri, spunând că nue 
treaba lor. 

— Nu-i bine să te încurci cu de-alde ăştia, repetă Folke, 


dar fără să-i privească în ochi. 

— Aţi văzut ceva anume? Ceva din care să ne dăm 
seama cine sunt? spuse Martin. 

— Aveau un vultur pe spate. Un vultur mare, galben. 

— Mersi, spuse Martin şi se ridică să dea mâna cu el. 

După un moment de ezitare, Patrik făcu la fel. 

Câteva minute mai târziu, cei doi erau în drum spre 
Uddevalla. Amândoi adânciţi în gânduri. 

Erica nu mai putea aştepta. Imediat ce îşi recăpătase 
cumpătul, o sunase pe Kristina şi, auzind portiera trântindu- 
se afară, îşi aruncase repede haina pe ea, o zbughise afară 
şi condusese până la Falkeliden. Apoi zăbovise în maşină 
mult timp. Poate ar fi fost mai bine să stea deoparte un 
timp şi să-i lase în pace. Mesajul scurt al Annei nu spunea 
multe. Poate că îl interpretase greşit. 

Erica strânse tare volanul, rămasă acolo, cu motorul 
oprit. Nu voia să dea cu bâta-n baltă, s-o grăbească pe sora 
ei. Anna o acuzase de câteva ori că nu e destul de atentă şi 
că se bagă prea mult în viaţa ei. Şi, de multe ori, aşa şi era. 
In copilărie, Erica încercase să compenseze ceea ce credea 
că era lipsă de afecţiune din partea mamei lor. Acum ştia 
că nu fusese asta, şi Anna ştia şi ea la rându-i. Elsy le 
iubise, dar nu ştiuse să-şi exprime sentimentele. Erica şi 
Anna deveniseră mai apropiate în ultimii ani, mai ales după 
povestea cu Lucas. 

Dar de data asta era nesigură. Anna avea familie. Îi avea 
pe Dan şi pe copii. Poate voiau să fie singuri. Dintr-o dată, 
zări silueta Annei la geamul bucătăriei. Trecu repede prin 
faţa lui, ca o fantomă, se întoarse şi privi spre maşina 
Ericăi. Ridică o mână şi-i făcu semn să intre. 

Erica deschise brusc portiera şi urcă cu paşi repezi pe 
scări. Dan îi deschise uşa înainte să fi apucat să sune. 

— Hai înăuntru, spuse şi Erica ghici nenumărate emoţii 
contradictorii pe chipul său. 

— Mulţumesc. 

Păşi cu grijă peste prag, îşi agăţă haina în cuier şi intră în 
bucătărie cu o senzaţie ciudată, de dragoste respectuoasă. 

Anna stătea pe un scaun, la masa din bucătărie. Nu 


zăcuse tot timpul în pat, aşa că Erica o mai văzuse prin 
casă. Dar după accident nu păruse deloc prezentă. Altfel 
decât acum. 

— Am ascultat mesajul tău, spuse Erica şi se aşeză pe 
scaunul din faţa Annei. 

Dan turnă cafea în două ceşti şi apoi ieşi discret la 
năzdrăvanii din camera de zi, ca surorile să poată discuta în 
tihnă. 

Mâna Annei tremura încet când duse ceaşca la gură. 
Părea transparentă. Fragilă. Dar  privirea-i era 
neşovăielnică. 

— Mi-a fost aşa de frică, spuse Erica şi simţi cum o po- 
didesc lacrimile. 

— Ştiu. Şi mie. Ca să mă întorc. 

— De ce? Adică, da, ştiu, înţeleg... 

Se chinui să găsească formularea potrivită. Cum ar fi 
putut descrie durerea Annei, când adevărul era că nu 
înţelegea şi nu ştia nimic? 

— Era întuneric. Şi era mai puţin dureros să rămân în 
întuneric decât să fiu aici, cu voi. 

— Dar acum, spuse Erica şi vocea îi tremura, acum eşti 
aici? 

Anna dădu încet din cap şi sorbi din cafea. 

— Unde sunt gemenii? 

Erica nu ştia ce să-i răspundă, dar Anna părea că în- 
ţelege. Zâmbi. 

— Sunt curioasă să-i văd. Cu cine seamănă? Seamănă 
unul cu celălalt? 

Erica o privi precaută, în continuare. Nu ştia la ce să se 
aştepte. 

— Să ştii că nu prea. Nici măcar la temperament. Noel e 
mai scandalagiu, ştie când vrea ceva şi e foarte hotărât. Şi 
încăpățânat ca un catâr. Anton e exact opusul. Nu se 
enervează niciodată şi lasă impresia că viaţa, în general, e 
super. E genul mulţumit, ştii. Dar nu ştiu cu cine seamănă. 

Zâmbetul Annei deveni mai luminos. 

— Glumeşti, sau cum? Tocmai te-ai descris pe tine şi pe 
Patrik. Şi nu tu eşti cea mulţumită, dacă-mi permiţi. 


— Ei, dar..., începu Erica, însă tăcu dându-şi seama că 
Anna avea dreptate. 

Se descrisese pe sine şi pe Patrik, deşi ştia că soţul ei nu 
era întotdeauna la fel de liniştit la serviciu ca acasă. 

— AŞ vrea să-i văd, spuse Anna din nou şi o fixă pe Erica. 
Ştii şi tu bine că nu există nicio legătură între ce ni s-a 
întâmplat. Băieţii voştri n-au supravieţuit fiindcă a murit 
copilul meu. 

De data asta, Erica nu mai putu să-şi reţină lacrimile. 
Sentimentul de vinovăţie care o apăsase în ultimele luni 
începea să dispară încet. Se îndoia în continuare de spusele 
Annei. Avea să-i ia mult timp să se lase convinsă. 

— Pot să trec cu ei pe la voi, dacă vrei. De îndată ce te 
simţi în stare. 

— Nu poţi să-i aduci acum? Dacă nu e prea complicat? 
spuse Anna. 

Obrajii ei prinseseră culoare. 

— Pot s-o sun pe Kristina, s-o întreb dacă nu vrea să-i 
aducă ea cu maşina. 

Anna dădu din cap şi, câteva minute mai târziu, Erica 
vorbi cu soacra ei să vină acolo cu băieţii. 

— E încă greu, spuse Anna. Zonele alea negre sunt încă 
aici, pe-aproape. 

— În orice caz, acum eşti aici. 

Erica îşi lăsă palma pe braţul ei. 

— Am venit pe la voi când stăteai sus, în pat. A fost 
înfiorător. Aveam impresia că e doar un înveliş gol care 
zace acolo. Nu tu. 

— Şi cred că aşa şi era. Aproape că intru în panică şi 
acum când îmi dau seama că, într-un fel, e tot aşa. Mă simt 
ca un recipient gol şi nu ştiu cum să mă umplu. E aşa de 
gol. Aici. 

Îşi puse mâna pe pântece şi îl mângâie încetişor. 

— Îţi mai aminteşti ceva de la înmormântare? 

— Nu, spuse Anna şi scutură din cap. Ştiu că voiam o 
înmormântare pe bune. Mi s-a părut necesar. Dar nu-mi 
amintesc nimic din ceremonia propriu-zisă. 

— A fost frumoasă, spuse Erica şi se ridică pentru a um- 


ple ceştile. 

— Dan mi-a spus că tu ai venit cu ideea să faceţi cu 
schimbul. Să vă întindeţi în patul meu, vreau să spun. 

— Nuu, nu e chiar aşa. 

Erica se aşeză din nou şi îi povesti surorii sale despre 
Vivianne. 

— Salut-o şi mulţumeşte-i din partea mea. Altfel, cred c- 
aş fi rămas în întuneric şi poate m-aş fi înfundat şi mai rău. 
Atât de tare încât n-aş fi reuşit să mă întorc prin propriile 
puteri. 

— O să-i spun. 

Se auzi soneria. Erica se lăsă pe spate şi întinse gâtul ca 
să vadă până în hol. 

— Cred că-i Kristina cu gemenii. 

Şi aşa şi era, Dan tocmai îi deschidea uşa. Erica se ridică 
şi vru s-o ajute. Constată cu bucurie că amândoi băieţii 
erau treji. 

— Au fost ca nişte îngeraşi, spuse Kristina şi aruncă pri- 
viri piezişe spre bucătărie. 

— Nu vrei să intri? întrebă Dan, dar Kristina scutură din 
cap. 

— Nu, cred că mai bine mă retrag în bârlogul meu. Să 
staţi şi voi liniştiţi. 

— Mulţumesc, spuse Erica şi o îmbrăţişă pe Kristina. 

Chiar dacă ajunsese s-o placă mult pe soacra ei, ştia că 
tactul nu era printre punctele ei forte. 

— N-aveţi pentru ce. Ştii că vă ajut cu plăcere. 

Kristina plecă grăbită. Erica luă câte un coş în fiecare 
mână şi duse gemenii în bucătărie. 

— Ea e mătuşa Anna, spuse şi îi aşeză cu grijă pe podea, 
lângă scaunul Annei. Şi ei sunt Noel şi Anton. 

— Nu încape îndoială cine e tatăl copiilor, spuse Anna 
aşezându-se pe jos lângă ei; Erica îi urmă exemplul. 

— Sunt frumoşi, spuse Anna. 

Vocea îi tremura şi Erica, brusc, se pierdu. Nu era sigură 
că procedase corect aducându-i aici. Poate era prea 
devreme, poate ar fi trebuit s-o refuze pe sora ei. 

— E în regulă, spuse Anna de parcă ar fi citit gândurile 


Ericăi. Pot să-i ţin în braţe? 

— Sigur că da, spuse Erica. 

Simţi prezenţa lui Dan, fără să-l vadă. Probabil că-şi ţinea 
respiraţia la fel ca ea, nefiind sigur dacă era bine sau nu ce 
făceau. 

— Atunci o iau pe micuța Erica mai întâi, spuse Anna 
zâmbind şi îl ridică pe Noel. Şi tu eşti încăpățânat ca maică- 
ta? Înseamnă c-o să îi dai mult de furcă. 

Îl lipi de ea, adulmecându-l în porţiunea dintre bărbie şi 
gât. Apoi îl culcă la loc, îl ridică pe Anton şi repetă aceeaşi 
procedură. Dar pe el nu-l mai puse jos. 

— Sunt superbi, Erica, spuse Anna şi îşi privi sora peste 
capul golaş al lui Anton. Absolut superbi. 

— Mulţumesc, spuse Erica. Mulţumesc. 


— Aţi mai aflat ceva? 

Patrik părea nerăbdător. intrase cu Martin în sala de 
aşteptare a spitalului. 

— Păi, ţi-am zis cam tot la telefon, spuse Paula. Băieţii au 
găsit o pungă cu praf alb în coşul de hârtii din faţa blocului 
care dă spre Tetra Pak. 

— OK, şi punga-i la noi? întrebă Patrik şi se aşeză. 

— Da, e acolo, spuse Paula şi-i arătă o pungă de hârtie 
maro aflată pe masă. Şi înainte să mă întrebi: da, am avut 
grijă. Dar, din păcate, a trecut prin mai multe mâini înainte 
să ajungă la noi. Ale copiilor, ale profesorilor şi ale 
personalului medical. 

— O să punem totul pe hârtie. Vezi să ajungă la SKL, ca 
să le luăm amprentele celor care au intrat în contact cu ea. 
Începe prin a obţine aprobarea părinţilor. Va trebui să le 
luăm amprente şi băieţilor. 

— Sigur, dădu din cap Gösta. 

— Cum se simt puştii? întrebă Martin. 

— Medicii spun c-au avut un noroc chior. Putea să se 
termine cât se poate de rău, dar, din fericire, n-au apucat 
să consume o cantitate prea mare. Au gustat doar. Altfel nu 
ne-am fi întâlnit aici, ci la morgă. 

Se lăsă o tăcere lungă. Era un gând oribil. 


Patrik aruncă o privire piezişă spre pungă. 

— Trebuie să vedem dacă nu cumva găsim şi vreo am- 
prentă de-a lui Mats Sverin. 

— Crezi că uciderea lui are vreo legătură cu drogurile? 

Paula îşi încreţi fruntea şi se lăsă pe spate în canapeaua 
incomodă. Nu reuşi să găsească nicio poziţie comodă, aşa 
că fu nevoită să se aplece iarăşi în faţă. 

— Aţi găsit ceva la Goteborg care să indice asta? 

— Nu, n-aş zice. Avem alte indicii pe care trebuie să le 
verificăm în amănunt, dar mă gândeam că putem să 
discutăm despre asta la şedinţă, la secţie. 

Patrik se ridică. 

— Eu şi Martin o ştergem la Fjällbacka şi încercăm să 
dăm de vreun profesor de la şcoala băieţilor. Te ocupi tu de 
punga aia, Paula? Zi-le că e urgent. 

Paula zâmbi. 

— O să presupună asta oricum, ştiind că-i de la tine. 


Annie se simţea un pic neliniştită de când o vizitaseră 
Patrik şi Erica. Poate era cazul să cheme medicul până 
acolo? Sam nu scosese o vorbă de când veniseră pe insulă. 
Dar, în acelaşi timp, simţea că instinctul ei n-o minţea. 
Copilul n-avea nevoie de nimic, în afară de timp. Timp să-şi 
vindece sufletul, nu corpul, singurul care putea fi examinat 
de un medic. 

Nu era în stare să se gândească la noaptea aceea. Creie- 
rul ei se bloca imediat ce-şi amintea de frica şi de teroarea 
de atunci. Aşadar cum ar fi putut să ceară sufleţelului lui să 
facă faţă situaţiei? Trecuseră prin aceeaşi oroare, ea şi 
Sam. Şi se întreba dacă le era la fel de frică de viitor, de 
faptul că amintirile aveau să îi ajungă din urmă şi acolo, pe 
insulă, încercase să-l liniştească prin vorbe dulci, să-i spună 
că erau în siguranţă. Că oamenii răi n-aveau să-i găsească. 
Dar nu ştia dacă tonul ei transmitea acelaşi mesaj precum 
cuvintele. Pentru că nici ea nu credea ce spunea. 

Măcar dacă Matte... Mâna îi tremură când se gândi la el. 
El i-ar fi putut apăra. Nu voise să-i povestească totul în 
seara şi noaptea pe care le petrecuseră împreună. li 


spusese câte ceva, suficient ca el să înţeleagă că nu mai 
era aceeaşi persoană. Ştia că până la urmă i-ar fi povestit şi 
restul. Dacă ar fi petrecut mai mult timp împreună, ar fi 
putut să aibă iarăşi încredere în el. 

O  podidi plânsul; respiră adânc, încercând să se 
stăpânească. Nu voia ca Sam să-i observe dezamăgirea. 
Copilul avea nevoie de siguranţă. Era singurul lucru care 
putea şterge zgomotul împuşcăturii din mintea lui, ima- 
ginea sângelui, sângele tatălui lui, şi era sarcina ei să-l 
peticească la loc. Matte nu-l mai putea ajuta. 


Le luă ceva timp ca să adune toate amprentele de care 
aveau nevoie. Dar le lipseau încă două. Personalul ambu- 
lanţei era pe teren şi avea să mai dureze puţin înainte să se 
întoarcă. Paula avea totuşi senzaţia că pierdeau vremea cu 
strânsul atâtor amprente. Ceva îi spunea că mai important 
era să afle dacă amprentele lui Mats se aflau pe punga 
aceea, şi mai ştia că aveau nevoie de un răspuns rapid. 

Paula bătu uşor la uşă. 

— Intră. 

Când păşi înăuntru, Torbjörn ridică privirea. 

— Bună ziua, sunt Paula Morales, de la poliţia din Tanum. 
Ne-am mai întâlnit de câteva ori. 

Se simţi dintr-odată încurcată. Doar ştia care erau 
etapele unei anchete şi totuşi voia să îl roage să ignore 
toate regulile şi protocolul. Nu era stilul ei. Regulile existau 
ca să fie respectate, dar uneori era nevoie de o anumită 
flexibilitate. Ca, de pildă, acum. 

— Da, îmi amintesc că ne-am întâlnit. 

Torbjörn îi făcu semn să se aşeze. 

— Cum vă mai merge? Aţi mai auzit ceva de la Pedersen? 

— Nu, a zis că ne trimite raportul miercuri. Altfel, n-am 
prea avut după ce să ne luăm şi n-am avansat cât am fi 
vrut... 

Paula tăcu, îşi trase sufletul şi se gândi cum să pună 
întrebarea. 

— Dar azi s-a întâmplat ceva şi încă nu ştim dacă are sau 
nu de-a face cu crima, spuse ea într-un final şi puse punga 


de hârtie pe masă. 

— Ce-i aia? spuse Torbjörn şi întinse mâna după pungă. 

— Cocaină, spuse Paula. 

— Unde aţi găsit-o? 

Paula povesti la iuţeală ce se întâmplase în ziua aceea şi 
ce-i spuseseră copiii. 

— De obicei nu mi se pune o pungă cu cocaină pe masă, 
spuse Torbjörn şi o privi. 

— Da, ştiu, spuse ea şi simţi cum se înroşeşte. Dar ştiţi 
cum e, dacă o trimitem la analiză, o să aşteptăm re- 
zultatele mult şi bine. Şi simt că e ceva important aici, aşa 
că mă gândeam c-am putea fi un pic mai flexibili. Dacă m- 
aţi ajuta să-mi dau seama de un lucru, o să mă ocup eu de 
formalităţi după. Şi sigur că-mi asum toată răspunderea. 

Torbjörn tăcu preţ de câteva secunde. 

— Ce vreţi să fac? spuse apoi, dar nu părea convins că 
era bine. 

Paula îi spuse ce voia şi Torbjörn încuviinţă solemn din 
cap. 

— Treacă de la mine, de data asta. Dar dacă se întâmplă 
ceva, vă asumaţi toată răspunderea, exact cum aţi spus. 
Vreau să aveţi grijă să arate OK. 

— Promit, spuse Paula şi simţi cum se încordează de 
nerăbdare. Avea dreptate şi ştia asta. Acum îi rămânea 
doar să dovedească. 

— Bun, atunci veniţi cu mine, spuse Torbjörn şi se ridică. 

Paula se grăbi să-l urmeze. Avea să-i rămână datoare 
vândută. 


— Sper că nu mi-ai luat-o în nume de rău, spuse Erling. 

Nu îndrăznea s-o privească în ochi. 

Vivianne râcâi prin mâncare fără un cuvânt. De fiecare 
dată când se făcea de ruşine, se simţea rău fizic. N-ar fi 
trebuit să repete comentariile lui Bertil, îşi spuse Erling. 
Habar n-avea ce-o fi fost în capul lui. Vivianne ştia ce face 
şi nu era cazul să se amestece în treburile ei. 

— lubito, sper că nu eşti supărată pe mine, rosti 
mângâindu-i mâna. 


Nu primi niciun răspuns; nu ştia ce să facă. De obicei 
reuşea s-o binedispună gudurându-se pe lângă ea, dar de 
data asta Vivianne părea extrem de furioasă. 

— Apropo, se pare că sunt o grămadă care au confirmat 
că vin la petrecerea de inaugurare de sâmbătă. Toată 
crema G6teborgului. Vedete adevărate, nu de mâna a 
doua, ca Robinson-Martin. În plus, am reuşit să-i conving şi 
pe cei de la Arvingarna. 

Vivianne se încruntă. 

— Credeam c-o să cânte cei de la Garage. 

— O să fie formaţia de deschidere sau ceva de genul 
ăsta. Nu pot să-i refuz pe Arvingarna, îţi dai seama. O să 
atragă o mulţime de public. 

Începea să îşi uite indispoziţia de mai înainte. Proiectul 
Balneo avea de obicei efectul acesta. 

— Banii îi primim abia săptămâna viitoare, miercuri. Sper 
că eşti de acord. 

Vivianne ridică privirea din farfurie. Părea mai destinsă. 

Încântat, Erling continuă în aceeaşi notă. 

— Nu-i nicio problemă. Deocamdată primăria ne ajută şi 
majoritatea furnizorilor au fost de acord să aştepte cu 
facturarea, pentru că ne-au acceptat ca garant. Aşa că nu 
trebuie să-ţi baţi capul cu asta. 

— Mă bucur să aud. Dar Anders e cel care se ocupă de 
astea, deci bănuiesc că e informat. 

Acum chiar avea o urmă de zâmbet pe buze. Erling simţi 
fluturi în stomac. După prânz, după episodul ăla penibil, 
începuse să-şi formuleze în cap un plan. Nu-i venea să 
creadă că nu se gândise la asta până atunci. Dar, din 
fericire, era un om care tăcea şi făcea, şi ştia cum să obţină 
anumite lucruri fără prea multe pregătiri prealabile. 

— Draga mea, spuse. 

— Mmm, făcu Vivianne şi mai luă o gură din tocăniţa 
vegetariană gătită de ea. 

— Voiam să te întreb ceva... 

Vivianne se opri din mestecat şi ridică ochii, lent, spre el. 
Preţ de o clipă, Erling avu impresia că distinge un soi de 
frică acolo, dar frica dispăru repede. Erling se gândi că 


poate îşi imaginase. De la nervi. 

Se lăsă ceremonios în genunchi lângă scaunul ei şi 
scoase o cutiuţă din buzunarul interior al hainei. Pe capac 
scria „Nordholms Ur och Gold”1* şi nu era nevoie de prea 
multă fantezie ca să ghiceşti ce se ascundea în ea. 

Erling îşi drese vocea. Era un moment important. 
Cuprinse mâna lui Vivianne şi spuse, pe ton oficial: 

— Aş vrea să te întreb dacă n-ai vrea să-mi faci onoarea 
de-a fi soţia mea. 

Ceea ce sunase atât de elegant în gândurile lui, acum 
părea doar ridicol. Incercă din nou: 

— Ei bine, da, mă gândeam că da, să ne căsătorim. 

Nu era cu mult mai bine. Erling îşi auzi inima bătând în 
piept cât aşteptă răspunsul ei. De fapt, nu se îndoia de ce 
avea să urmeze, dar nu se ştia niciodată. Femeile puteau fi 
capricioase. 

Vivianne tăcu, cam mult, şi Erling simţi că încep s 
doară genunchii. Cutiuţa îi tremura în mână şi începea s 
sâcâie şi spatele. 

În cele din urmă, Vivianne trase aer în piept. 

— Bineînţeles c-o să ne căsătorim, Erling. 

Bărbatul scoase inelul din cutie, uşurat, şi i-l puse pe 
deget. Nu fusese foarte scump, dar Vivianne nu se dădea în 
vânt după lucruri materiale, aşa că de ce să irosească mulţi 
bani pentru un inel? li dăduseră un preţ bun, îşi spuse 
mulţumit. Şi în seara asta spera să fie recompensat. 
Trecuse neliniştitor de mult timp, dar acum aveau să 
sărbătorească. 

Spatele îi pocni când se ridică. Se aşeză pe scaun şi 
ridică paharul spre Vivianne, cu o expresie triumfătoare, iar 
femeia ciocni cu el. Preţ de o secundă avu impresia că îi 
citeşte în ochi aceeaşi frică inexplicabilă, dar îşi alungă 
gândul şi luă o înghiţitură de vin. In seara aceea chiar n- 
avea să doarmă. 


să-l 
să-l 


— Suntem toţi? spuse Patrik. 
Era o întrebare retorică. Nu erau atât de mulţi ca să nu-i 


16 Ceasuri şi (bijuterii din) aur. (N.t.) 


poată număra. Patrik încerca să potolească zarva din 
bucătărie. 

— Da, suntem toţi, spuse Annika. 

— Atunci avem ceva de discutat. 

Patrik scoase caietul cel mare, în care treceau notițele la 
toate şedinţele informative. 

— In primul rând: băieţii sunt bine şi se pare că nu s-au 
ales cu sechele. 

— Slavă Domnului! 

Annika părea uşurată. 

— Mă gândeam să lăsăm povestea cu cocaina deoparte, 
pentru moment, şi să trecem în revistă ce s-a întâmplat azi. 
Ce-aţi găsit în servietă? 

— Deocamdată nu ştim nimic concret, spuse Paula re- 
pede. Dar sperăm să aflăm mai multe în curând. 

— Am găsit o grămadă de calcule, explică Gösta arun- 
când o privire spre Paula. Noi nu ne pricepem la chestii din 
astea, aşa că i le-am dat lui Lennart, bărbatul Annikăi. A zis 
că aruncă o privire înainte să le trimitem mai departe, dacă 
e cazul. 

— Bine, spuse Patrik. Când crezi că termină? 

— Poimâine, spuse Paula. In ceea ce priveşte telefonul 
mobil, n-am găsit nimic demn de interes. Laptopul l-am 
trimis la băieţii de la calculatoare, dar Dumnezeu ştie când 
o să fie gata. 

— Al dracului de frustrant, dar nu putem să facem nimic, 
spuse Patrik cu braţele încrucişate pe piept. 

„Lennart, miercuri”, scrise cu litere mari în caiet. 

— Şi vechea pasiune a lui Mats? V-a spus ceva? zise 
Mellberg. 

Tresăriră cu toţii şi Patrik îl privi mirat. N-ar fi crezut că 
Mellberg ştie cu ce se mănâncă ancheta aia. 

— Mats a fost la ea vineri seara, dar a plecat cândva în 
timpul nopţii, spuse şi îşi notă asta în caiet. Asta restrânge 
perioada în care a fost comisă crima. Adică nu se putea 


întâmpla mai devreme de sâmbătă noaptea, ceea ce se 
potriveşte cu povestea vecinului care a auzit bubuitura. 
Sper c-o să primim şi datele alea de la Pedersen, ca să 
stabilim ora exactă. 

— Părea dubioasă sau...? Nu s-a plâns de vremurile 
apuse? continuă Mellberg. 

Ernst reacţionă la vocea stăpânului şi înălţă curios capul, 
pe care îl lăsase pe picioarele lui. 

— N-aş folosi cuvântul „dubios” ca s-o descriu pe Annie. 
Poate un pic distantă. Stă pe insulă cu fiul ei. Se pare că ea 
şi Mats n-au mai avut contact de mulţi ani. Lucru confirmat 
şi de părinţii lui, de altfel. Probabil că în seara aceea au 
retrăit vremurile bune. 

— De ce a plecat la miezul nopţii? spuse Annika şi se 
întoarse automat spre Martin, care îi susţinu privirea, 
ofensat. Între timp devenise un tată devotat, dar înainte de 
asta avusese o viaţă amoroasă activă, unde obiectul 
pasiunii sale era diferit de la săptămână la săptămână, 
lucru pentru care trebuia să suporte şi acum glumele ce- 
lorlalţi. Dar de când o cunoscuse pe Pia, întorsese spatele 
vieţii aceleia şi nu regretase niciodată. 

Nu îşi amintea cu plăcere de vremurile apuse. 

— Şi ce vi se pare atât de ciudat? Uneori n-ai chef de 
trăncăneala aia de dimineaţă, după ce ţi-ai făcut treaba. 

Toţi îl priviră amuzaţi. 

— Ce-i? Bărbaţi-s bărbaţi. 

Se îmbujoră şi pistruii începură să-i strălucească în roşu- 
aprins. 

Patrik nu se putu abţine să nu zâmbească, dar se strădui 
imediat să afişele o expresie serioasă. 

— Mă rog, indiferent ce motiv ar fi avut, ştim c-a plecat 
acasă în noaptea de vineri spre sâmbătă. Intrebarea e: 
unde a dispărut barca lui? Doar n-avea cum să ajungă 
acasă altfel. 

— V-aţi uitat pe Blocket? 

Gösta se întinse după o prăjitură pe care o înmuie în 
cafea. 

— M-am uitat pe câteva site-uri de mică publicitate ieri, 


dar deocamdată n-am văzut nimic, spuse Patrik. Am 
raportat-o ca fiind furată şi am vorbit şi cu salvamarii. Sunt 
cu ochii-n patru şi ei. 

— Mi se pare o coincidenţă ciudată că barca a dispărut 
chiar acum. 

— Da, dar cu maşina lui cum a rămas? Am 
percheziţionat-o? întrebă Paula îndreptându-se de spate şi 
uitându-se la Patrik. 

Acesta dădu din cap a încuviinţare. 

— Torbjörn şi oamenii lui au verificat-o în amănunt. Era 
parcată în faţa blocului lui Mats. Dar de găsit n-au găsit 
nimic. 

— Aha, spuse Paula şi se lăsă iarăşi pe bancheta 
canapelei. 

Crezuse că le-a scăpat ceva, dar se pare că Patrik avea 
situaţia sub control. 

— Ce-aţi aflat în Göteborg? spuse Mellberg şi-i strecură o 
prăjitură lui Ernst. 

Patrik şi Martin se priviră. 

— Da, s-a dovedit a fi un drum cu folos. Martin? Vrei să le 
povesteşti puţin despre întâlnirea de la serviciile sociale? 

Decizia de a-i da mână liberă celui mai tânăr coleg al lui 
fu primită cu entuziasm imediat. Martin se lumină la faţă. 
Relată clar şi răspicat ce le spuseseră Sven Barkman şi cei 
de la Fristad şi cum colaborau. După ce îi aruncă o privire 
întrebătoare lui Patrik, continuă cu vizita lor la sediul 
organizaţiei Fristad. 

— Deocamdată nu ştim dacă au existat ameninţări la 
adresa lui Mats din cauza muncii lui. Şefa organizaţiei 
susţine că n-a auzit nimic de genul ăsta, dar ne-a permis să 
verificăm documentaţia privitoare la femeile ajutate de ei în 
ultimul an în care Sverin a lucrat acolo. Sunt vreo douăzeci 
de cazuri, ceva de genul ăsta. 

Patrik aprobă din cap. Martin continuă: 

— Din lipsă de indicii, e imposibil de ştiut dacă merită să 
cercetăm vreun caz. Am luat notițe şi am trecut pe caiet 
numele tuturor femeilor pentru care Mats a fost persoană 
de contact. Şi-o să continuăm pe linia asta. Dar dac-aţi şti 


ce deprimant e să stai acolo şi să citeşti despre toate 
cazurile alea... Majoritatea femeilor au avut o viaţă de 
coşmar. Nici nu vă puteţi imagina... Ei, în orice caz, e greu 
de descris. 

Martin tăcu încurcat, dar Patrik înţelesese perfect la ce se 
referea. Fusese la fel de impresionat de soarta acelor femei 
cu care făcuseră cunoştinţă prin dosarele de la Fristad. 

— Ne gândim dacă ar fi bine să stăm de vorbă şi cu 
ceilalţi angajaţi. Şi poate şi cu câteva femei care au primit 
ajutor de la Fristad în perioada în care Mats a lucrat la ei. 
Dar poate n-o să fie nevoie. Am primit câteva informaţii de 
la un martor şi asta ne ajută să mergem mai departe. 

Făcu o pauză de efect şi observă că toţi îl urmăreau cu 
maximă atenţie. 

— Mie mi s-a părut tot timpul dubioasă povestea aia cu 
bătaia. Aşa că am zis, cu Martin, să riscăm. Ne-am deplasat 
până la blocul în care a stat Mats la Göteborg. După cum 
ştiţi, a fost agresat chiar în faţa intrării şi a fost de ajuns să 
stăm de vorbă cu un vecin ca să aflăm că n-a fost vorba de 
nişte adolescenți, aşa cum declarase Mats. Conform 
vecinului care a fost martor la tot incidentul, era o gaşcă 
mult mai... matură. „Din ăia cu motociclete”, ca să-l citez. 

— Ce naiba, spuse Gösta. Dar de ce o fi minţit Sverin? Şi 
vecinul ăla de ce n-a spus nimic înainte? 

— Cu vecinul e, cum ştim, vechea poveste. Nu voia să se 
amestece, i-a fost frică. Lipsă de spirit civic, cu alte cuvinte. 

— Şi Sverin? El de ce a minţit? insistă Gösta. 

Patrik scutură din cap. 

— Nu ştiu. Poate i-a fost frică şi lui, pur şi simplu. Dar tipii 
ăia nu atacă oamenii pe stradă de obicei, aşa că sigur au 
avut un motiv. 

— Şi se pot identifica? întrebă Paula. 

— Un vultur, spuse Martin. Vecinul spunea că aveau un 
vultur pe spate. Aşa că n-ar trebui să fie o problemă să 
aflăm despre ce bandă e vorba. 

— Vorbeşte cu colegii noştri de la Göteborg. Sigur ne pot 
ajuta, spuse Mellberg. Doar am zis-o tot timpul. E un 
dubios, Sverin ăsta. Dacă s-a încurcat cu ăştia, nu-i de 


mirare că acum e la morgă cu un glonţ în cap. 

— Nu m-aş aventura până acolo, spuse Patrik. Nu ştim ce 
treabă avea cu ei Mats, asta dacă avea vreo treabă, şi 
deocamdată nimic nu arată c-ar fi fost implicat în ceva 
ilegal. Mă gândeam să începem cu Fristad şi să-i întrebăm 
dacă ştiu ceva de gaşca asta.. Şi, cum spunea şi Bertil, ar 
trebui să discutăm cu colegii de la Göteborg şi să vedem ce 
ştiu ei. Da, Paula? 

Paula flutură din mână. 

— Eh, făcu, şovăielnică. Chestia e că v-am luat-o puţin 
înainte azi. N-am trimis punga aia la analiză, am preferat s- 
o duc la Torbjörn Ruud. Ştiţi şi voi cât le ia să ne trimită 
rezultatele şi dacă mai nimeresc şi pe fundul teancului... 

— Da, ştim. Continuă, spuse Patrik. 

— Am stat de vorbă puţin cu Torbjörn şi aş putea spune 
că l-am rugat să-mi facă o favoare. 

Paula se foi fâstăcită pe scaun, neştiind dacă iniţiativa ei 
va fi aprobată sau nu de colegi. 

— Da, în final, l-am rugat, pur şi simplu, să facă o com- 
paraţie rapidă între amprentele de pe pungă şi cele pe care 
i le-am luat lui Mats, spuse şi trase aer adânc în piept. 

— Da, zi mai departe, spuse Patrik. 

— S-au potrivit. Amprentele lui Mats se regăsesc şi pe 
punga cu cocaină. 

— Ştiam eu, zise Mellberg şi schiţă un gest triumfător în 
aer. Narcotice şi apartenenţă la o bandă de infractori. Am 
simţit eu că pute de la un kilometru. 

— Şi totuşi eu zic să ne calmăm un pic, spuse Patrik, dar 
părea să fi căzut pe gânduri. 

| se învârteau tot soiul de gânduri în minte şi încerca să 
găsească o logică în ele. Intr-un fel, trebuia să-i dea 
dreptate lui Mellberg, dar mai ales voia să protesteze faţă 
de acuzaţiile pe care acesta i le adusese lui Mats Sverin. Nu 
era imaginea pe care şi-o făcuse despre el după ce vorbise 
cu Annie, sau cu părinţii şi colegii lui. Chiar dacă tot timpul i 
se păruse că ceva nu era în regulă, nu putea să fie de acord 
cu noua imagine a lui Mats. 

— Torbjörn era sută la sută sigur? 


— Da, sută la sută. Sigur că materialul poate fi trimis mai 
departe şi trebuie verificat şi formal. Dar Torbjörn zicea că 
garantează că Mats Sverin a pus mâna pe punga aia. 

— Asta schimbă puţin lucrurile. Va trebui să luăm legă- 
tura cu drogaţii pe care-i cunoaştem. Să vedem dacă au 
avut de-a face cu Mats. Dar vreau să spun că treaba asta 
sună..., se poticni Patrik şi scutură din cap. 

— Prostii, pufni Mellberg. Sunt convins că, dacă despicăm 
firul în patru, o să dăm în scurt timp de făptaş. N-ar trebui 
să fie prea greu de rezolvat. Se pare că l-a lăsat pe vreunul 
fără bani. 

— Mmm..., zise Patrik. Dar de ce să fi aruncat punga în 
faţa blocului lui? În orice caz, trebuie să vedem ce în- 
seamnă asta. Paula, Martin, puteţi să staţi un pic, mâine, de 
vorbă cu „clienţii fideli”? 

Paula dădu din cap. Patrik îşi notă ceva în caiet. Ştia că 
Annika îşi lua întotdeauna notițe la şedinţe, dar îi plăcea să 
aibă o perspectivă cuprinzătoare. 

— Gosta, eu şi cu tine o să vorbim cu colegii lui Mats şi o 
să le punem câteva întrebări mai precise de data asta. 

— Mai precise? 

— Da, dacă au auzit sau observat ceva care să ne poată 
explica de ce deţinea Mats o pungă cu cocaină. 

— Vrei să-i întrebăm dacă ştiau că ia droguri? 

Gösta nu părea încântat de sarcină. 

— Asta nu ştim încă, spuse Patrik. Raportul lui Pedersen 
ne parvine abia poimâine şi până atunci nu ştim ce sub- 
stanţe erau în organismul lui Mats. 

— Şi părinţii? întrebă Paula. 

Patrik înghiţi în sec. Nu-i venea deloc să facă asta, dar 
ştia că Paula are dreptate. 

— Da, va trebui să discutăm şi cu ei. Mă ocup eu cu 
Gosta. 

— Şi eu ce fac? întrebă Mellberg. 

— M-aş bucura dacă te-ai ocupa de frontul de aici, de 
acasă, în calitatea ta de şef, spuse Patrik. 

— Da, cred că-i mai bine. 

Mellberg se ridică, vizibil uşurat, şi Ernst îl urmă 


îndeaproape. 

— Gata, noi doi ne ducem să ne facem somnul de fru- 
museţe. O să avem multă treabă mâine, dar n-o să mai 
dureze mult. Simt c-o să rezolvăm cazul cât de curând. 

Mellberg îşi frecă mâinile, dar nu primi niciun răspuns de 
la subalternii săi. 

— Aţi auzit ce-a zis Bertil. Ne ducem acasă şi ne culcăm, 
şi mâine o luăm de la capăt cu puteri noi. 

— Cu indiciul de la Göteborg ce facem? întrebă Martin. 

— Deocamdată începem din capătul ăsta. Şi apoi deci- 
dem împreună, când o să ştim mai multe. Dar chiar dacă nu 
mâine, miercuri sigur dăm o tură până acolo. 

Şedinţa se termină. Patrik intră în maşină. Conduse tot 
drumul spre casă adâncit în gânduri. 


Fjällbacka, 1871 


I se permisese să părăsească Grăskăr abia la începutul 
toamnei. Călătoria cu barca fu la fel de tulburătoare ca 
drumul spre insulă, dar de data aceasta nu intră în panică. 
Trăise aproape de mare şi îi învățase schimbările şi vuietul, 
şi dacă n-ar fi fost ținută prizonieră de ea pe insulă, 
probabil că s-ar fi împăcat cu capriciile sale. Acum marea o 
purta înspre port. 

Suprafața mării era netedă ca oglinda şi Emelie nu re- 
zistă tentanţției de-a trasa linii cu mâna prin apă. Se sprijini 
de balustradă, ca să ajungă până jos, şi cealaltă mână o 
tinu pe burtă, protejând-o. Karl era la cârmă. Părea atât de 
schimbat dintr-odată, de când părăsiseră insula şi umbra 
farului. Nu se mai gândise la asta de mult. Răutatea din 
privirea lui îl urâţise. Dar dacă îl privea acum, stând acolo 
cu privirea ațintită înainte, îşi aducea aminte ce o atrăsese 
cândva la el. Poate că insula îl schimbase, îşi spuse Emelie. 
Poate era ceva acolo care scotea la iveală tot răul din el. 
Dar işi alungă imediat gândul. Ce proastă era! Insă 
avertismentul lui Edith îi răsuna în continuare în urechi. 

Oricum, azi aveau să fie departe de insulă, chiar dacă 
doar pentru câteva ore. li aştepta întâlnirea cu alţi oameni, 
apoi vizita la doctor. Nu era neliniştită. Ştia că totul este în 
regulă cu copilul, care o lovea de zor cu picioruşele în 
burtă. Dar ar fi fost o binecuvântare să i se confirme asta. 

Inchise ochii şi zâmbi. Vântul o mângâia plăcut pe piele. 

— Stai ca lumea, spuse Karl şi Emelie tresări. 


Îşi aduse din nou aminte de prima călătorie cu barca. 
Căsătorită de curând şi plină de aşteptări. Karl se purta încă 
frumos cu ea. 

— lartă-mă, spuse şi cobori privirea. 

Nici ea nu ştia de ce îşi cere scuze. 

— Nu mai trăncăni atâta. 

Vocea îi era rece. Era din nou acelaşi Karl de pe insulă. 
Cel urât, cu ochii haini. 

— Da, Karl. 

Îşi tinu privirea aţintită spre podea. Copilul o izbi puter- 
nic, făcând-o să simtă că i se taie răsuflarea. 

Julian se ridică brusc de pe locul din faţa ei şi se aşeză 
lângă ea. Prea aproape. O strânse tare de braț. 

— Ai auzit ce-a zis Karl. Taci din gură. Să nu te prind că 
zici ceva despre ce se întâmplă pe insulă. Asta ne priveşte 
doar pe noi. 

— Nu, spuse şi îi dădură lacrimile de durere. 

— Stai liniştită aici în barcă. Să ştii că poţi să cazi uşor 
peste bord, spuse Julian cu vocea joasă, apoi îi dădu drumul 
şi se ridică. Se aşeză din nou pe locul din față, privind 
Fjällbacka, care apăruse la orizont. 

Tremurând, Emelie îşi puse mâinile pe burtă. Simţea că 
le duce dorul celor pe care ii lăsase pe insulă. Cei care 
rămăseseră acolo şi nu puteau să plece niciodată. Işi 
promise că o să se roage pentru ei. Poate Dumnezeu o s-o 
audă, îşi zise, şi o să fie milostiv cu sufletele lor rătăcite. 

Când acostară lângă cheiul din piața centrală, Emelie 
clipi ca să-şi înlăture lacrimile şi simţi că începe să zâm- 
bească. Se afla din nou printre oameni. Incă putea să pără- 
sească insula. 


Mellberg fluiera în drum spre serviciu. Simţea că aceasta 
avea să fie o zi bună. Dăduse câteva telefoane în seara 
precedentă şi acum avea o jumătate de oră ca să se 
pregătească. 

— Annika, strigă imediat ce ajunse la recepţie. 

— Sunt aici, nu-i nevoie să ţipi. 

— Fii drăguță şi pregăteşte sala de conferinţe. 

— Sala de conferinţe? Nu ştiam că avem aşa ceva aici. 

Femeia îşi scoase ochelarii protectori şi îi lăsă să se 
legene pe şiretul de la gât. 

— Da, da, ştii tu la care mă refer. Singura încăpere în 
care putem băga mai multe scaune. 

— Scaune? 

Annika simţi că i se strânge stomacul. Faptul că Mellberg 
venise la serviciu atât de devreme şi că părea atât de bine 
dispus nu anunţa nimic bun. 

— Da, câteva rânduri. Pentru presă. 

— Pentru presă? întrebă Annika şi simţi că stomacul i se 
strânge şi mai mult. 

Oare ce i-o fi dat prin cap? 

— Da, presa. Mamă, dar greu se mai mişcă lumea pe aici 
azi. O să organizez o conferinţă de presă aici şi atunci o să 
am nevoie de nişte scaune, tu ce zici? 

Vorbea răspicat, de parcă i-ar fi predicat unui copil. 

— Patrik ştie de chestia asta? 

Annika aruncă o privire piezişă spre telefon. 

— Hedström o să afle când o să ne onoreze cu prezenţa 


la serviciu. E opt şi două minute, spuse Mellberg şi ignoră 
faptul că el însuşi nu ajungea aproape niciodată înainte de 
zece. Deci, cum spuneam, conferinţă de presă la opt şi 
jumătate. Şi avem nevoie de un spaţiu. 

Annika aruncă din nou o privire spre telefon, dar îşi dădu 
seama că Mellberg n-o să se dea bătut până când nu-şi 
ridica fundul de pe scaun şi nu pregătea singura cameră 
adecvată. Spera că după asta avea să intre în biroul lui, ca 
să-l sune pe Patrik şi să-l avertizeze de ce se petrecea 
acolo. 

— Ce se întâmplă aici? 

Vocea lui Gösta se auzi dinspre uşă în timp ce Annika 
aşeza scaunele. 

— Se pare că Mellberg vrea să ţină o conferinţă de presă. 

Gösta se scărpină la ceafă şi privi în jur. 

— Şi Hedström ştie? 

— Asta l-am întrebat şi eu pe Bertil. Nu, se pare că nu. E 
una dintre ideile lui grozave şi deocamdată n-am putut să 
dau de Patrik ca să-l previn. 

— Să mă previi? 

Capul lui Patrik apăru în spatele lui Gösta. 

— Ce faci? 

— O să avem conferinţă de presă peste..., spuse Annika 
şi se uită la ceas, zece minute. 

— Glumeşti, nu? întrebă Patrik, dar expresia de pe faţa 
Annikăi indica exact opusul. 

— Afurisitul... 

Patrik făcu stânga-mprejur şi mărşălui spre biroul lui 
Mellberg. Apoi se auzi o uşă deschizându-se, urmată de 
câteva voci revoltate şi o uşă trântită. 

— Aolică, spuse Gösta şi se scărpina din nou la ceafă. 
Cred că o să intru în bârlogul meu. 

Se retrase atât de repede, că Annika se întrebă dacă într- 
adevăr fusese acolo sau i se păruse doar. 

Continuă să aranjeze scaunele mârâind, dar ar fi dat 
orice să fie o muscă pe peretele biroului lui Mellberg. Auzi 
voci ridicând şi coborând tonul, dar nu reuşi să distingă 
niciun cuvânt. Apoi cineva sună la uşă şi Annika fu nevoită 


să iasă şi să deschidă. 

Peste un sfert de oră, un grup de jurnalişti se prezentau 
la fata locului. În sală se auzea un zumzet înfundat. Unii se 
cunoşteau: erau reporteri de la Bohusläningen, Strömstads 
Tidning şi de la celelalte ziare locale. Şi postul de radio local 
era prezent. Nu puteau lipsi nici reprezentanţii presei de 
scandal, „presa naţională”, oaspete rar în comună. Annika 
îşi muşcă buza de nervi. Mellberg şi Patrik nu apăruseră 
încă şi nu ştia dacă trebuia să zică ceva sau să aştepte. 
Optă pentru ultima variantă, dar privind tot timpul pe furiş 
spre uşa lui Mellberg. Până la urmă, uşa se deschise şi 
Mellberg se năpusti afară, cu faţa stacojie şi părul ciufulit. 
Patrik rămase în cadrul uşii, cu mâinile în şolduri, şi Annika 
citi iritarea din privirea lui, chiar dacă era departe. În timp 
ce Mellberg înainta spre ea, Patrik intră în biroul lui şi trânti 
uşa, zgâlţâind toate tablourile de pe coridor. 

—  Mucosul, bâigui Mellberg făcându-şi loc pe lângă 
Annika. Auzi, să-mi zică el cum să-mi fac treaba. 

Se opri, trase aer în piept şi îşi aranjă părul. Apoi intră în 
sală. 

— Suntem toţi? spuse cu un zâmbet larg şi primi un „da” 
mormăit. 

— Bine, atunci îi dăm drumul. Cum v-am spus şi ieri, 
ancheta privind uciderea lui Mats Sverin a luat o nouă 
turnură. 

Făcu o pauză, dar nimeni nu păru să aibă vreo întrebare 
deocamdată. 

— Voi, cei de la presa locală, aţi aflat deja, sigur, că ieri a 
avut loc un incident. Patru băieţi de clasa întâi au ajuns la 
urgenţă la spitalul din Uddevalla. 

Câţiva jurnalişti dădură din cap. 

— Puştii găsiseră o pungă cu pudră albă. Au crezut că e 
ceva dulce şi au gustat din ea. Dar s-a dovedit a fi cocaină, 
aşa că li s-a făcut rău şi a trebuit să fie duşi la spital cu 
ambulanta. 

Făcu din nou o pauză şi îşi dezmorţi membrele. Acum era 
în elementul lui. Adora conferințele de presă. 

Reporterul de la Bohusläningen ridică mâna. Mellberg 


dădu din cap, cu o expresie gravă. 

— Unde au găsit băieţii punga? 

— În Fjällbacka, într-un coş de hârtii din faţa blocului de 
lângă Tetra Pak. 

— Şi care au fost urmările? 

Pusese întrebarea, fără să-şi aştepte rândul, un jurnalist 
de la un ziar de scandal. 

— Medicii spun că o să-şi revină complet. Din fericire, n- 
au apucat să înghită prea multă. 

— Credeţi că e vreun dependent de droguri cunoscut 
care a pierdut punga? Sau are de-a face cu omorul? Aţi 
spus ceva de genul ăsta la început, interveni reporterul de 
la Strömstads Tidning. 

Lui Mellberg îi făcea plăcere să vadă că atmosfera se 
încinge. Vedeau că are ceva important de spus şi voia să 
profite la maximum de momentul acela. După o pauză mai 
lungă, spuse: 

— Punga se afla într-un coş de hârtii din faţa blocului lui 
Mats Sverin, spuse el şi îşi plimbă privirea, cu încetineală, 
peste cei prezenţi. 

Toate privirile erau aţintite asupra lui. 

— Şi am găsit amprentele lui pe pungă. 

În încăpere se făcu rumoare. 

— Ce chestie, spuse tipul de la Bohus/ânningen, şi câteva 
mâini se ridicară în aer. 

— Credeţi că e vorba de o afacere cu droguri care s-a 
terminat prost? 

Jurnalistul de la GT” îşi lua de zor notițe, în timp ce 
fotograful făcea poză după poză. Mellberg îşi aminti să-şi 
sugă burta. 

— Deocamdată nu vrem să dăm prea multe declaraţii, 
dar e o ipoteză, da. 

Îi făcea plăcere să-şi audă propria voce. Dacă ar fi ales o 
altă carieră, i-ar fi plăcut să fie purtătorul de cuvânt al 
Poliţiei Capitalei, sau aşa ceva. Ar fi apărut la televizor când 
fusese omorâtă Anna Lindh, ar fi stat pe canapeaua 
emisiunilor matinale şi ar fi dezbătut cazul Palme. 


17 Goteborgs Tidning. (N.t.) 


— Mai e ceva care indică c-ar fi vorba de droguri? întrebă 
reporterul de la GT. 

— Nu pot să spun, zise Mellberg. 

Era important să nu le arunce mai mult de câteva oase. 
Nu prea multe şi nici prea puţine. 

— Aţi cercetat antecedentele lui Mats? Aţi găsit ceva 
legat de droguri? 

De data asta reporterul de la Bohusläningen era cel care 
reuşise să intervină cu o întrebare. 

— Aş prefera să mă abţin de la declaraţii. 

— Şi autopsia? E gata? continuă reporterul de la GT şi fu 
răsplătit cu priviri iritate de către colegii lui mai politicoşi. 

— Nu, rezultatele ne parvin în cursul săptămânii. 

— Aveţi vreun suspect? 

Tipul de la Göteborgs-Posten reuşise să răzbată şi el. 

— Deocamdată nu. Da, ei bine, nu cred că avem mai 
multe informaţii. Aţi primit toate informaţiile pe care le 
deţinem şi noi şi o să vă ţinem la curent cu ce mai aflăm pe 
parcursul investigaţiei. Dar cred că vom avea de-a face cu o 
descoperire spectaculoasă. 

Remarca lui fu întâmpinată cu o avalanşă de întrebări, 
dar Mellberg scutură doar din cap. N-aveau decât să se 
mulţumească cu osul pe care li-l azvârlise. Mândru de 
prestaţia sa fantastică, ieşi din sală cu paşi apăsaţi şi 
semeţi. Uşa lui Patrik era închisă. Bosumflatul, îşi spuse 
Mellberg şi se încruntă. Hedström ar fi trebuit să-şi dea 
seama cine comanda acolo la secţie şi cine avea mai multă 
experienţă în chestiunile astea. Şi dacă nu-i convenea, n- 
avea decât să-şi caute de lucru altundeva. 

Mellberg se aşeză pe scaunul lui de birou, îşi puse 
picioarele pe masă şi îşi cuprinse ceafa în palme. Merita un 
pui de somn. 


— Cu cine vrei să începem? întrebă Martin şi cobori din 
maşină în parcarea din faţa blocului. 

— Ce zici de Rolle? 

Martin dădu din cap. 


— Da, n-am mai stat de vorbă cu el de mult. Nu strică să- 
| mai băgăm în seamă din când în când. 

— Sper doar că e în stare să vorbească. 

Cei doi urcară scările, iar când ajunseră în faţa apar- 
tamentului lui Rolle, Paula sună la uşă. Nu le deschise 
nimeni. Paula apăsă din nou butonul soneriei. Se auzi un 
lătrat de câine. 

— În mă-sa. E ciobănescul lui german. Am uitat de el. 

Martin scutură din cap, iritat. Nu-i plăceau câinii de talie 
mare, iar câinii narcomanilor i se păreau şi mai 
imprevizibili. 

— Nu e periculos. L-am văzut de câteva ori, spuse Paula 
şi apăsă din nou soneria. De această dată se auziră paşi. 
Uşa se deschise încet. 

— Da? 

Rolle părea bănuitor şi Paula făcu un pas în spate, ca s-o 
poată vedea mai bine. Câinele lătra tare între picioarele 
bărbatului şi voia să sară prin deschizătură. Martin urcă pe 
prima scară a palierului următor, fără a putea motiva de ce 
s-ar fi simţit mai sigur acolo. 

— Sunt Paula, de la Poliţia din Tanum. Ne-am mai întâlnit 
de câteva ori. 

— Da, te-am recunoscut, spuse el, fără să arate că ar 
vrea să înlăture lanţul. 

— Am dori să intrăm puţin. Să stăm de vorbă. 

— Să staţi de vorbă? Asta am mai auzit-o, spuse Rolle 
fără să se clintească din loc. 

— Da, serios. N-am venit să te săltăm. 

Paula vorbise pe un ton calm. 

Martin se holbă la ciobănescul german pe care Rolle îl 
ţinea de zgardă. 

— Salut, căţel. 

Paula se lăsă pe vine şi începu să-l scarpine pe după 
ureche. Câinele tăcu şi se lăsă mângâiat. 

— Ce fată bună, da, acolo, acolo îţi place. 

Continuă s-o scarpine pe după urechile mari. Căţeaua 
părea complet dezarmată. 

— E fată bună Nikki, spuse Rolle şi dădu drumul zgărzii. 


— Haide, Martin. 

Paula îi făcu semn să se apropie. Martin cobori neconvins 
de pe treaptă şi se apropie de Paula şi de Nikki. 

— Las-o să te salute. E foarte drăguță. l 

Martin se lăsă înduplecat, dar cu şovăială. Incepu să 
scarpine ciobănescul german şi fu răsplătit cu o limbă pe 
mână. 

— Vezi, Îi place de tine, rânji Paula. 

— Mmm, spuse Martin şi i se făcu puţin ruşine. 

De aproape, câinele nu părea chiar atât de periculos. 

— Acum trebuie să stăm puţin de vorbă cu stăpânul tău, 
spuse Paula şi se ridică. 

Nikki îşi înclină rugătoare capul, apoi se strecură în casă. 

— Îmi place cum ai decorat pe-aici, spuse Paula şi se uită 
în jur. 

Rolle închiria o garsonieră mică şi era clar că ambientul 
plăcut nu era o prioritate pentru el. Mobilierul consta dintr- 
un pat mic de lemn, cu lenjerie de pat desperecheată, un 
televizor imens şi vechi care fusese plasat pe jos, în 
mijlocul camerei, o canapea maro jerpelită şi o măsuţă de 
cafea instabilă. Totul părea pescuit dintr-un container şi 
probabil că aşa şi era. 

— Mai bine ne ducem în bucătărie, spuse Rolle şi le-o luă 
înainte. 

Martin ştia din dosarul lui că are treizeci şi unu de ani, 
dar arăta mai în vârstă cu cel puţin zece. Inalt, un pic 
cocoşat, cu părul rar care se revărsa peste gulerul cămâăşii 
spălăcite, în carouri. Jeanşii erau plini de pete uscate şi 
tăieturi care n-aveau nimic de-a face cu moda. 

— N-am cu ce să vă servesc, spuse Rolle pe un ton sar- 
castic şi pocni din degete spre Nikki, făcându-i semn să se 
întindă lângă el. 

— Nu e nevoie, spuse Paula. 

judecând după mormanul de vase din chiuvetă şi de pe 
blatul de lucru, sigur n-ar fi găsit o ceaşcă curată dacă ar fi 
vrut să-i servească cu cafea. 

— Deci? Ce vreţi de la mine? spuse Rolle oftând adânc şi 
începu să-şi roadă concentrat unghia de la degetul mare. 


La câteva degete avea răni de la atâta ros. 

— Ce ştii despre tipul de la scara cealaltă? 

Paula îi aruncă o privire hotărâtă. 

— Care tip? 

— Care crezi? spuse Martin. 

Se surprinse că-i face semn lui Nikki să se întindă lângă 
el. 

— Tipul care a fost împuşcat în cap, presupun? 

Rolle susţinu, calm, privirea Paulei. 

— Ai ghicit. Deci? 

— Ce? Doar nu credeţi că ştiu ceva? V-am spus-o deja, 
când aţi fost aici data trecută. 

Paula îi aruncă o privire întrebătoare lui Martin care dădu 
din cap. Vorbise cu Rolle când bătuseră la uşi, imediat după 
ce îl găsiseră pe Mats. 

— Da, dar de atunci au mai apărut câteva chestii. 

Tonul Paulei devenise dintr-o dată aspru. Martin îşi spuse 
că n-ar vrea să fie în pielea cuiva care o supăra. Era mică 
de stat, dar mai dură decât majoritatea bărbaţilor pe care îi 
cunoştea. 

— Aşa? 

Tonul părea nonşalant, dar Martin văzu că Rolle ciulise 
urechile. 

— Ai auzit că nişte băieţi au găsit o pungă de cocaină 
aici, în faţa intrării? spuse Paula. 

Rolle se opri din rosul unghiilor. 

— Cocaină? Unde? 

— İn coşul de hârtii din faţa blocului, spuse ea şi arătă cu 
bărbia spre coşul verde care se vedea de la geamul 
bucătăriei. 

— Cocaină la gunoi? repetă Rolle, cu o privire lacomă. 

E visul suprem al fiecărui narcoman, se gândi Martin. Să 
găsească o pungă într-un coş de gunoi. E ca şi când ai 
câştiga la loto fără să fi dat bani pe loz. 

— Da, şi puştii au gustat din ea. După care au aterizat la 
urgenţă şi ar fi putut s-o păţească rău de tot, spuse Paula. 

Rolle îşi trecu mâna prin părul rar. 

— Sună ca naiba. Copiii n-au voie să pună mâna pe aşa 


ceva. 

— Au şapte ani. Au crezut că sunt dulciuri. 

— Dar ziceai că n-au păţit nimic grav. 

— Nu, n-au păţit nimic. Şi sper că n-o să se mai apropie 
de căcatul ăla. Cu care te ocupi tu. 

— Eu n-aş vinde în veci puştilor. Doar mă cunoaşteţi, ce 
mă-sa. N-aş da niciodată aşa ceva unui copil. 

— Ştim, nici noi nu credem c-ai face-o. Au găsit-o la 
gunoi, cum spuneam, zise Paula pe un ton puţin mai blând. 
Dar există o legătură între tipul care a fost omorât şi punga 
cu cocaină. 

— Ce legătură? 

— Nu contează, spuse Paula dând din mână. Ce ne-ar 
interesa e dacă aţi avut vreun contact, dacă ştii ceva. Şi, 
nu, n-o să te trimitem la zdup dacă da, continuă înainte ca 
Rolle să apuce să spună ceva. Anchetăm o crimă şi asta e 
mult mai important. Dar poate fi în avantajul tău pe viitor 
dacă ne ajuţi acum cu ceva. 

— Îmi pare rău. L-am văzut de câteva ori în treacăt, dar 
n-am vorbit niciodată cu el. Nu era genul cu care aş fi avut 
ceva de discutat. Dar dacă e adevărat ce spuneţi, înseamnă 
c-am avut mai multe în comun decât aş fi crezut, spuse 
Rolle râzând. 

— Şi n-ai auzit nimic despre el de la contactele tale? 
interveni Martin. 

Nikki se mutase lângă el şi Martin o scărpină pe gât. 

— Nu, spuse fără chef Rolle. 

Ar fi vrut să profite de ocazie ca să câştige câteva puncte 
de avantaj, dar era clar că nu ştia nimic. 

— Dacă auzi ceva, ne suni? 

Paula îşi scoase cartea de vizită şi i-o înmână lui Rolle, 
care ridică din nou din umeri şi o strecură în buzunarul din 
spate al jeanşilor murdari. 

— Sigur. Nu vă conduc, spuse rânjind şi se întinse după 
cutia de tutun de mestecat de pe masă. Cămaşa i se ridică 
şi cei doi văzură urmele de înţepături de pe încheietură. 
Rolle prefera heroina, nu cocaina. 

Nikki îi conduse la uşă în locul stăpânului său şi Martin o 


mângâie pe îndelete înainte de a închide uşa după ei. 

— De unul am scăpat. Ne-au mai rămas trei, spuse Paula 
şi începu să coboare scările. 

— E grozav să ştii c-o să-ţi petreci toată ziua în cartierul 
cu drogaţi, spuse Martin şi o urmă. . 

— Dacă ai baftă, poate te mai întâlneşti cu câțiva câini. In 
viața mea n-am mai văzut pe cineva care să se 
îndrăgostească de un câine aşa de repede după ce-au tre- 
murat chiloţii pe el de frică. 

— Dar chiar era drăguță, bâigui Martin. Oricum, mie ăştia 
de talie mare tot mi se par înfricoşători. 


Erica se simțea de parcă i s-ar fi ridicat o greutate de pe 
umeri. În sinea ei, era conştientă că mai avea de aşteptat şi 
că Anna ar fi putut aluneca din nou în locul acela întunecat. 
Nimic nu era bătut în cuie. Dar, în acelaşi timp, ştia că Anna 
e o luptătoare. Se mai ridicase şi altă dată de la pământ, iar 
Erica era convinsă că o va face din nou. 

Patrik se bucurase şi el când, cu o seară înainte, îi po- 
vestise despre progresele Annei. Plecase la serviciu fluie- 
rând în dimineaţa aceea. Erica spera c-o să fie bine dispus 
toată ziua. Îi supraveghea dispoziţia îndeaproape, încă de 
când fusese internat la spital. Gândul că i s-ar putea 
întâmpla ceva o paraliza. Patrik era prietenul ei, iubitul ei şi 
tatăl celor trei copii minunaţi ai lor. N-avea voie să rişte 
totul stresându-se de moarte. Nu i-ar fi iertat-o niciodată. 

— Salut, am venit iar. 

Intră cu căruciorul în bibliotecă. 

— Salut, spuse veselă May. Da, ieri n-ai apucat să 
termini. 

— Nu, vreau să mă uit la câte ceva din bibliografie. Mă 
gândeam să profit de ocazie, acum că băieţii au adormit. 

— Ştii unde mă găseşti dacă ai nevoie de ajutor. 

— Mersi, spuse Erica şi se aşeză la o masă. 

Era greu să găsească ce căuta. Işi notă cu hărnicie toate 
referinţele care apăreau în carte. În cele mai multe cazuri 
nu găsi nimic, doar o grămadă de informaţii despre alte 
insule şi regiuni. Dar de câteva ori dădu peste câteva indicii 


preţioase, care o ajutară să avanseze. Ca de obicei când 
făcea research. 

Se aplecă înainte şi aruncă o privire spre cărucior. 
Gemenii dormeau liniştiţi. Îşi dezmorţi puţin picioarele şi 
continuă să citească. Descoperi că-i plăceau poveştile cu 
fantome. Nu mai citise aşa ceva de mult. Copil fiind, citise 
cele mai înfricoşătoare poveşti pe care le putuse găsi, 
începând de la Edgar Allan Poe până la poveştile populare 
nordice. Poate de asta începuse să scrie romane polițiste la 
maturitate, ca o prelungire a povestirilor de groază din 
copilărie. 

— Poţi să tragi la xerox ce ţi se pare util, spuse May cu 
amabilitate. 

Erica dădu din cap şi se ridică. Găsise câteva pagini pe 
care voia să le citească mai pe îndelete acasă. Simţi 
furnicătura aceea bine cunoscută în stomac. Adora să 
cotrobăie, să sape şi să rezolve misterul piesă cu piesă. Mai 
ales după atâtea luni în care nu avusese în cap decât be- 
beluşi; se bucura şi mai tare, acum, de o activitate de om 
matur. Editurii îi spusese c-o să se apuce de următoarea 
carte abia peste o jumătate de an şi era o decizie pe care 
voia s-o respecte. Dar avea nevoie să-şi ocupe până atunci 
mintea cu ceva, şi asta i se părea o avanpremieră bună. 

Merse domol până acasă, cu un teanc de copii în geanta 
pentru bebeluşi. Băieţii dormeau în continuare. Viaţa părea 
frumoasă. 


— Să-mi bag picioarele în el de... 

De obicei, vocabularul lui Patrik nu era atât de colorat, 
dar Gösta îl înţelegea foarte bine. De data asta, Mellberg se 
depăşise pe sine. 

Patrik izbi atât de tare tabloul de bord încât Gösta tresări, 
speriat. 

— Gândeşte-te la inimă... 

— Da, da, spuse cu lehamite Patrik, dar se convinse să 
tragă aer în piept de câteva ori şi să se liniştească. 

— Uite, acolo, rosti Gösta şi arătă spre un loc de parcare 
liber. Cum abordăm chestia asta? 


— N-avem niciun motiv să cosmetizăm lucrurile, spuse 
Patrik. Oricum o să se afle din ziare. 

— Da, ştiu. Dar acum trebuie să ne concentrăm pe cum o 
să procedăm aici, chiar dacă Mellberg a dat cu bâta-n baltă. 

Patrik îl privi pe Gösta, uimit şi oarecum ruşinat. 

— Ai dreptate. Ce-i făcut e bun făcut şi trebuie să ne 
continuăm treaba. Aş zice să începem cu Erling şi după aia 
putem să stăm de vorbă şi cu ceilalţi colegi ai lui Mats. Să 
aflăm dacă au auzit ceva ce-ar putea sugera că Mats a avut 
de-a face cu droguri sau că era dependent. 

— Ca de pildă, ce? 

Gösta spera că întrebarea lui nu sunase prostesc, dar 
chiar nu pricepuse la ce se referea Patrik. 

— Da, dacă s-a comportat vreodată ciudat sau anormal. 
E drept că părea foarte normal, dar poate îşi amintesc ceva 
ce se abate de la normă. 

Patrik cobori din maşină şi Gösta îl urmă. Nu sunaseră în 
prealabil şi nu ştiau cine e la birou, dar recepţionera le 
spuse că au noroc. Toţi erau prezenţi la serviciu. 

— Ne poate primi Erling? 

Patrik reuşi să pună întrebarea astfel încât să sune mai 
degrabă ca un ordin. 

Fata de la recepţie făcu un semn aprobator, speriată. 

— N-are nicio întâlnire acum, spuse şi arătă spre direcţia 
în care Gösta ştia că are Erling biroul. 

— Bună ziua, spuse Patrik din cadrul uşii. 

— Hai salut! 

Erling se ridică şi le ieşi în întâmpinare. 

— Intraţi, intraţi. Cum mai merge? Aţi progresat cu ceva? 
Apropo, am auzit de copiii ăia ieri. Doamne fereşte, încotro 
ne îndreptăm? 

Se aşeză din nou. 

Patrik şi Gösta făcură schimb de priviri, apoi Patrik luă 
cuvântul. 

— Chestia e că pare să fie o legătură, spuse şi îşi drese 
vocea, neştiind cum să continue. Avem motive să credem 
că Sverin are de-a face cu cocaina găsită de puşti. 

În cameră se făcu linişte completă. Erling se holbă la ei şi 


cei doi aşteptară calmi să-şi revină. Uimirea lui nu părea 
trucată. 

— Da... dar... cum..., bâigui el scuturând din cap. 

— N-ai bănuit niciodată nimic? întrebă Gösta ca să-l 
încurajeze. 

— Nu, deloc. Aşa ceva n-aş fi... nici n-aş fi putut bănui. 

li dispăruse obişnuita fluenţă verbală. 

— N-aţi văzut nimic din care să reiasă că ceva nu era în 
regulă cu Mats? Schimbări de dispoziţie bruşte, întârzieri de 
la serviciu, dacă era punctual, ori altceva ieşit din comun? 

Patrik îl privi atent, dar Erling părea cu adevărat 
nedumerit. 

— Nu, Mats era seriozitatea întruchipată, cum v-am mai 
spus. Puțin cam discret la anumite lucruri, dar atâta tot, 
spuse Erling şi tresări. Să fi fost din cauza asta? Crezi că 
poate avea de-a face cu drogurile? Atunci nu-i aşa de ciudat 
că nu vrei să povesteşti despre viaţa ta privată. 

— Asta n-o ştim. Dar s-ar putea să fi fost din cauza asta. 

— Dar e cumplit. Ar fi catastrofal dacă se află că am avut 
un angajat dependent de droguri. 

— Cred că trebuie să te avertizăm, spuse Patrik şi înjură 
iar în gând. Chestia e că Bertil Mellberg a ţinut o conferinţă 
de presă azi-dimineaţă şi vestea o să se răspândească 
sigur. 

Şi, de parcă ar fi fost un moment regizat, recepţionera 
apăru în cadrul uşii, cu obrajii îmbujoraţi şi privirea chinuită. 

— Nu ştiu ce se întâmplă, Erling, dar telefonul sună 
necontenit. Te caută de la o grămadă de ziare. Şi 
Aftonbladet, şi GT vor să dea de tine acum. 

— Dumnezeule, spuse Erling şi-şi trecu mâna peste 
fruntea plină de broboane de sudoare. 

— Nu te pot sfătui decât să fii cât se poate de discret, 
spuse Patrik. Imi pare rău că presa a fost amestecată atât 
de devreme, dar din păcate n-am putut să fac nimic. 

Vorbise pe un ton sarcastic, dar Erling părea preocupat 
exclusiv de criza pe care trebuia s-o rezolve. 

— Bineînţeles c-o să vorbesc cu ei, spuse şi se suci nedu- 
merit pe scaun. Trebuie să rezolvăm situaţia asta, dar un 


drogat în primărie... cum naiba să explic aşa ceva? 

Patrik şi Gösta îşi dădură seama că n-o să mai poată 
scoate de la el o frază coerentă, aşa că se ridicară. 

— Am vrea să stăm de vorbă şi cu ceilalţi, spuse Patrik. 

Erling ridică privirea, dar nu se putea concentra cu 
adevărat. 

— Da, sigur. Puteţi să vorbiţi cu cine vreţi. Pe mine mă 
scuzaţi, dar chiar trebuie să dau telefonul ăla. 

Işi şterse chelia cu o batistă. 

Cei doi se strecurară afară şi bătură la uşa de alături. 

— Intră, ciripi Gunilla, fără a şti ce se întâmplă în afara 
biroului ei. 

— Putem să stăm un pic de vorbă? spuse Patrik. 

Gunilla încuviinţă, veselă. Apoi se întunecă la faţă. 

— Aoleu, uitaţi-vă la mine cum râd şi mă prostesc. Dar 
bănuiesc că vreţi să vorbim despre Mats, nu-i aşa? Aţi mai 
aflat ceva? 

Patrik şi Gösta făcură din nou schimb de priviri, neştiind 
cum să abordeze subiectul. Se aşezară. 

— Am mai avea nişte întrebări legate de Mats, spuse 
Gösta bâţâind nervos din picior. Ştiau prea puţin, de fapt, 
ca să poată pune întrebări decente. 

— Da, poftim, întrebaţi-mă, spuse Gunilla şi zâmbi din 
nou. 

E genul de om mereu optimist şi vesel, ceea ce poate fi 
greu de suportat, îşi spuse Gösta. Genul pe care nu vrei să-l 
vezi în preajma ta la şapte dimineaţa, înainte să-ţi fi băut 
cafeaua. Proasta lui dispoziţie de dimineaţă fusese 
împărtăşită, din fericire, de draga lui soţie răposată, aşa că 
amândoi îşi luaseră zilnic porţia de indispoziţie. 

— leri, nişte elevi au ajuns la urgenţă pentru că au pus 
gura pe nişte cocaină găsită, spuse Patrik. Poate aţi auzit? 

— Da, îngrozitor. Dar am aflat că s-a terminat cu bine. 

— Da, puştii o să-şi revină. In schimb, se pare că există 
nişte legături cu ancheta noastră. 

— Ce legături? întrebă Gunilla, plimbându-şi privirea agilă 
de veveriţă de la Patrik la Gösta. 

— Ei bine, se pare că există o legătură între Mats Sverin 


şi cocaina aia. 

Se auzea vorbind, ştia că adoptase un ton cam formal, 
dar aşa făcea mereu când nu se simţea în largul lui. Şi 
chestia asta nu suna deloc bine. Dar era mai bine să le-o 
spună el foştilor colegi ai lui Mats decât să-i lase să citească 
în ziare. 

— N-am înţeles. 

— Da, credem că Mats a fost în posesia cocainei ăleia, 
într-un fel sau altul. 

Gösta plecă ochii în pământ. 

— Cine, Mats? spuse Gunilla şi vocea i se tăie. Nu, doar 
nu vreţi să spuneţi că Mats... 

— Deocamdată nu ştim nimic sigur despre împrejurări, îi 
explică Patrik. De asta suntem aici. Ca să vă întrebăm dacă 
aţi văzut ceva ciudat, orice vă aduceţi aminte. 

— Ceva ciudat? repetă Gunilla, şi Patrik observă că fe- 
meia începea să se înfurie. Mats era cel mai drăguţ om pe 
care l-am cunoscut vreodată şi nu pot să-mi imaginez 
nicidecum că... nu, pur şi simplu nu pot. 

— N-aţi observat nimic neobişnuit în comportamentul lui? 
Nimic care să vă fi pus pe gânduri? 

Patrik avea impresia că încearcă să găsească acul într-un 
car cu fân. 

— Mats a fost un om incredibil de cumsecade. Nu-mi pot 
imagina să fi pus mâna vreodată pe vreun drog, spuse 
Gunilla bătând cu palma în birou după fiecare silabă, ca să- 
şi accentueze cuvintele. 

— Imi pare rău, dar suntem nevoiţi să vă punem astfel de 
întrebări, se apără Gösta. Patrik se ridică, înclinând capul. 
Gunilla se uită după ei nervoasă. O oră mai târziu plecară 
de la sediul primăriei. Vorbiseră cu majoritatea colegilor lui 
Mats şi reacţiile fuseseră aceleaşi. Nimeni nu-şi putea 
măcar închipui că Mats Sverin ar fi putut fi implicat în vreo 
afacere cu droguri. 

— Asta confirmă ce simt şi eu. Şi nici măcar nu l-am cu- 
noscut pe bietul om, spuse Patrik când se urcară în maşină. 

— Da, şi ăsta a fost doar începutul. 

— Ştiu, spuse Patrik şi o porni spre Fjällbacka. 


Îi găsise. Ştia asta la fel de bine pe cât ştia şi că de data 
asta chiar n-aveau unde să mai fugă. Epuizase orice soluţie, 
orice posibilitate de-a evada. Ce simplu se destrămase 
totul! O carte poştală, fără text, fără numele expeditorului, 
cu timbru suedez, fusese de ajuns ca să-i spulbere toate 
visele legate de viitor. 

Mâna lui Madeleine tremură întorcând cartea poştală. O 
studiase pe verso, unde erau trecute doar numele şi adresa 
ei nouă. Nu era nevoie de niciun cuvânt, desenul de pe 
cartea poştală spunea totul. Mesaj mai clar de atât nu se 
putea. i 

Madeleine se apropie cu lentoare de fereastră. In curte, 
Kevin şi Vilda se jucau neştiind că viaţa lor avea să se 
schimbe din nou. Strânse tare cartea poştală. Cartonul se 
umezi de la degetele ei transpirate. Madeleine încercă să-şi 
adune gândurile şi să tragă o oarecare concluzie. Copiii 
păreau fericiţi. Se jucau împreună cu ceilalţi. Disperarea din 
ochii lor începuse să dispară încet-încet, cu toate că aveau 
să fie însoţiţi mereu de un soi de frică perpetuă. Văzuseră 
prea multe, ceva ce nu mai putea să le ia înapoi, indiferent 
cât i-ar fi iubit. Şi acum totul era distrus. Locul acela i se 
păruse singurul ei adăpost, singura şansă la o viaţă 
obişnuită. Plecarea din Suedia, faptul că-l părăsise pe el şi 
tot restul. Cum să le mai ofere siguranţă acum, când i se 
luase şi ultimul colac de salvare? _ 

Madeleine îşi lipi fruntea de geam. Era rece. Il văzu pe 
Kevin, care îşi ajută sora să urce scările toboganului. Işi 
băgă mâinile sub fundul Vildei, sprijinind-o şi făcându-i vânt 
totodată. Poate greşise când îl lăsase să preia rolul de 
„bărbat al familiei”. Doar n-avea decât opt ani. Dar Kevin 
intrase atât de uşor în rolul acela şi se îngrijise de fetele lui, 
cum le spunea, plin de mândrie. Simţul responsabilităţi îl 
maturizase şi-i dăduse siguranţă. Kevin ridică mâna şi-şi 
îndepărtă părul din ochi. Fizic, semăna mult cu tatăl lui, dar 
moştenise inima ei. Slăbiciunea ei, cum obişnuia să zică el 
când o bătea. 

Se dădu uşor cu capul de geam. Disperarea îi umplea 


fiecare por. Din viitorul pe care-l plănuise nu mai rămăsese 
nimic. Se izbi din ce în ce mai tare, simțind că durerea 
aceea bine cunoscută îi conferă un soi de linişte stranie. 
Lăsă cartea poştală să cadă pe jos. Imaginea vulturului cu 
aripi desfăcute ateriză pe podea. Afară, Vilda aluneca pe 
tobogan cu un zâmbet încântat. 


Fjällbacka, 1871 


— Cum vă merge pe insulă? 

Dagmar îi cercetă pe Karl şi pe Emelie, care stăteau 
țepeni pe canapeaua de două persoane din faţa ei. Ceşcuţa 
fragilă nu se potrivea în mâna aspră a lui Karl, dar Emelie o 
ținea frumos pe a ei şi îşi umezi buzele în băutura fierbinte. 

— E cum e, răspunse Karl fără a se uita la Emelie. Toate 
farurile sunt izolate. Dar ne descurcăm. Nu că n-aţi şti. 

Lui Emelie îi era ruşine. După părerea ei, Karl vorbise 
prea grosolan cu Dagmar care era totuşi mătuşa lui. Emelie 
fusese educată să îi trateze cu respect pe cei în vârstă şi, 
încă din clipa în care se salutaseră, simţise instinctiv că o 
plăcea pe Dagmar. Dacă era cineva care ar fi putut-o 
înțelege, acea persoană era Dagmar, care fusese la rândul 
ei nevasta unui paznic de far. Bărbatul ei, unchiul lui Karl, 
lucrase mulți ani pe un asemenea post. Fiindcă rudele se 
aşteptau ca tatăl lui Karl să administreze ferma familiei, 
mezinul putuse să aleagă mai liber pe ce cale voia s-o 
apuce. El fusese eroul lui Karl şi el îl făcuse să adopte viaţa 
pe mare şi farurile. Karl îi povestise asta când încă mai 
vorbea cu ea. Intre timp unchiul lui, Allan, murise şi Dagmar 
locuia singură într-o casă micuță de lângă Brandparken, în 
Fjăllbacka. 

— Da, cred că ştiu cum e, spuse Dagmar. Ştiai în ce te 
bagi după ce-ai auzit poveştile lui Allan. Mă întreb dacă 
acelaşi lucru e valabil şi pentru Emelie. 

— Emelie e nevasta mea şi trebuie să se adapteze. 


Lui Emelie îi era din nou ruşine pentru comportamentul 
bărbatului ei şi simţi că-i dau lacrimile. Dar Dagmar ridică 
doar sprânceana. 

— Preotul mi-a zis că te ocupi bine de casă, spuse 
întorcându-se spre Emelie. 

— Mulţumesc, mă bucur să aud asta, spuse Emelie pe un 
ton scăzut şi înclină capul ca să nu se vadă că se 
îmbujorase. Sorbi din cafea şi savură gustul. Nu se întâmpla 
des să bea cafea adevărată. Karl şi Julian se zgârceau 
întotdeauna când făceau cumpărăturile în Fjällbacka. 
Probabil că preferau să-şi cheltuie banii la Abela, gândi ea 
cu amărăciune. 

— Cum merge cu băiatul ăla care vă ajută? E un flăcău 
de treabă? Muncitor? Noi am avut parte de destule surprize, 
eu şi cu Allan. Unii dintre ei nu erau buni de nimic. 

— Da, e foarte harnic, spuse Karl şi trânti ceaşca pe 
farfurioară. Nu-i aşa, Emelie? 

— Ba da, bâigui ea, dar nu îndrăzni să se uite la Dagmar. 

— Cum l-ai găsit, Karl? Prin recomandări, sper. Că în 
anunţurile alea nu poti să ai încredere. 

— Julian avea recomandări excelente şi s-a dovedit 
imediat că se ridică la nivelul lor. Emelie îl privi surprinsă. 
Karl şi Julian lucraseră împreună mulţi ani pe vaporul-far. li 
auzise chiar ea vorbind despre asta. De ce nu menţiona 
Karl nimic? Îşi aminti de ochii negri ai lui Julian, de ura lui 
tot mai puternică, şi începu să tremure. Şi imediat simţi că 
Dagmar o măsoară din priviri. 

— Nu-i aşa că eşti programată la doctorul Albrektson azi? 
o întrebă ea. 

Emelie dădu din cap aprobator. 

— Trebuie să fiu la el peste vreo oră sau aşa. Vreau să 
vadă dacă e totul în regulă cu ăla micu’. Sau cu aia mică. 

— Mie mi se pare că e băiat, după formă, spuse Dagmar 
şi privirea ei caldă zăbovi pe burta lui Emelie. 

— Dumneavoastră aveţi copii? Karl nu mi-a spus nimic, 
spuse Emelie. 

Nu era obişnuită să o răsfeţe nimeni acordându-i prea 
multă atenţie şi ardea de nerăbdare să vorbească cu cineva 


care trecuse prin aceeaşi experiență cu minunea din corpul 
ei. Dar primi imediat un cot în coaste. 

— Nu mai fi atât de băgăreață, şuieră Karl. 

Dagmar flutură din mâini. Dar i se putea citi tristețea în 
ochi când răspunse. 

— De trei ori am purtat acelaşi noroc ca tine. Dar Domnul 
s-a împotrivit de tot atâtea ori. Micutii mei sunt acolo, sus. 

Ridică privirea şi, în ciuda durerii, părea că nu se îndo- 
jeşte de motivele Celui de Sus. 

— lertați-mă, eu... 

Emelie nu ştia ce să spună. O necăjea că nu bănuise 
NIMIC. 

— Nu face nimic, draga mea, spuse Dagmar. Se înclină şi 
puse palma, din impuls, pe cea a lui Emelie. 

Fusese prima atingere prietenoasă după mult timp. 
Emelie mai avea puțin şi izbucnea în plâns. Dar disprețul 
evident al lui Karl o făcu să se stăpânească. Rămaseră 
tăcuți un timp şi Emelie simţi că privirea bătrânei doamne 
se înfige în carnea ei, ca şi când i-ar fi depistat haosul şi 
întunericul din suflet. Mâna i se odihnea în continuare peste 
a ei, îngustă şi vânoasă după atâţia ani de lucru. Dar era o 
mână frumoasă, Îşi spuse Emelie, la fel de frumoasă ca fața 
îngustă, ale cărei îincrețituri şi riduri marcau o viaţă trăită 
bine, cu dragoste. Părul grizonant era prins într-un coc şi 
Emelie ghici că era încă des atunci când îl lăsa să-i curgă 
liber pe spate. 

— Nu prea cunoşti locurile pe-aci, aşa că mă gândeam să 
te însoțesc la doctor, spuse Dagmar într-un final şi îşi ridică 
palma de pe cea a lui Emelie. 

Karl începu imediat să protesteze. 

— Asta pot s-o fac şi eu. Găsesc eu drumul, mătuşa nu 
trebuie să se deranjeze. 

— Dar nu e niciun deranj. 

Dagmar susținu cu dârzenie privirea lui Karl. Emelie îşi 
dădu seama că între ei se dădea un soi de luptă teritorială, 
şi până la urmă Karl fu nevoit să se dea bătut. 

— Bine, dacă mătuşa vrea, n-o. să insist, spuse şi puse 
jos ceşcuța de porțelan. Atunci o să profit ca să rezolv nişte 


treburi mai importante. 

— Da, sigur, spuse Dagmar şi continuă să-l privească fix. 
O să lipsim cam o oră, aşa că vă puteţi întâlni aici. Că 
bănuiesc că nu vrei să faci cumpărături fără nevastă-ta? 

O formulase cape o întrebare, dar Karl o interpretă ca pe 
un ordin şi clătină încet din cap. 

— Păi, bine, spuse Dagmar şi se ridică făcându-i semn lui 
Emelie s-o urmeze. Atunci noi plecăm, ca să nu întârziem. 
Şi Karl n-are decât să-şi facă treaba. 

Emelie nu îndrăzni să se uite spre soțul ei. Acesta pier- 
duse şi ea ştia c-o să plătească pentru asta, mai târziu. Dar 
îşi alungă gândurile negre şi o urmă pe Dagmar spre piața 
centrală. Avea de gând să se bucure de clipa aceea, oricât 
de scump ar fi plătit pentru ea. Se împiedică de o piatră 
cubică şi Dagmar o prinse imediat de braț. Emelie se agăță 
de ea şi se simti în deplină siguranţă. 


— Ai auzit ceva de Patrik şi Gösta? 

Paula se opri lângă uşa Annikăi. 

— Nu, încă nu, spuse Annika. 

încercă să mai zică ceva, dar Paula o apucase deja spre 
bucătărie, tânjind să bea o cafea dintr-o ceaşcă curată, 
după ce petrecuse câteva ore în cartierul murdar al 
drogaţilor. Ca să fie sigură, intră la toaletă şi se spălă 
îndelung pe mâini. Când se întoarse, văzu că Martin stătea 
la coadă. 

— Gând la gând cu bucurie, spuse el râzând. 

Paula se şterse pe mâini şi-i făcu loc. 

— Să-ţi fac şi ţie o cafea? îi spuse peste umăr în drum 
spre bucătărie. 

— Da, mulţumesc, îi strigă el încercând să acopere su- 
surul apei. 

Vasul era gol, dar butonul roşu lumina. Paula înjură, opri 
cafetiera şi se apucă să curețe stratul negru depus pe 
fundul vasului. 

— Miroase a ars, spuse Martin când intră în bucătărie. 

— Vreun idiot a golit vasul şi a uitat să stingă cafetiera. 
Dar aşteaptă două minute că se face acuşi. 

— AŞ vrea şi eu o cană, spuse Annika din spatele lor. Se 
duse la masa de bucătărie şi se aşeză. 

— Ce mai zici? spuse Martin şi se aşeză lângă ea, 
cuprinzând-o cu braţul. 

— Deci n-aţi auzit, bănuiesc? 

— Ce să auzim? spuse Paula şi măsură cafeaua în filtru. 

— A fost un circ total aici azi-dimineaţă. 


Paula se întoarse şi o privi curioasă. 

— Ce s-a întâmplat? 

— Mellberg a ţinut o conferinţă de presă. 

Martin şi Paula se priviră de parcă ar fi vrut să se asigure 
că auziseră bine. 

— Conferinţă de presă? întrebă Martin şi se lăsă pe spe- 
teaza scaunului. Glumeşti, nu? 

— Nu, se pare că i-a venit o idee genială ieri-seară şi i-a 
sunat pe toţi de la ziare şi radio. Şi ăştia au înghiţit mo- 
meala. A fost plin aici, au venit până şi GT şi Aftonbladet. 

Paula trânti pe masă suportul pentru filtru. 

— Nu-i normal la cap sau ce? Ce dracu' are în capul lui? 

Simţi cum îi creşte pulsul şi se forţă să tragă aer în piept. 

— Şi Patrik ştie? 

— Da, da, ştie. S-au închis în biroul lui Mellberg şi-au stat 
acolo destul de mult. Eu nu prea am auzit nimic, dar ştiu că 
nu s-au cenzurat deloc. 

— Şi pe bună dreptate, spuse Martin. De ce dracu' o fi 
făcut Mellberg asta tocmai acum? Că bănuiesc că le-a zis 
de indiciul ăla cu cocaina? 

Annika dădu din cap. 

— Da, e prea devreme, clar. Doar nu ştim, încă, nimic, 
spuse Paula cu o uşoară disperare în voce. 

— Sunt sigură că Patrik a încercat şi el să-l lămurească, 
spuse Annika. 

— Şi cum a fost conferinţa de presă? 

Paula reuşi, în sfârşit, să apese pe butonul cafetierei şi 
apoi se aşeză în timp ce cafeaua se scurgea în vas. 

— Ehei, bufonul de Mellberg, nu-l ştii? Nu m-aş mira dacă 
ziarele de mâine ar scrie toate despre asta. 

— La dracu', spuse Martin. 

Cei trei tăcură preţ de câteva secunde. 

— Şi voi ce-aţi făcut? întrebă Annika încercând să 
schimbe subiectul. 

Avea zile când era incredibil de sătulă de manevrele lui 
Bertil Mellberg. 

— Nu mare lucru, spuse Paula şi se ridică să toarne 
cafeaua în cele trei căni. Am stat de vorbă cu câţiva tra- 


ficanţi de droguri din zonă, dar n-au nicio legătură cu Mats. 

— Nu cred că-i genul care o lălăie cu Rolle şi tovarăşii lui, 
spuse Martin şi luă cana cu cafea fără zahăr de la Paula, 
vizibil recunoscător. 

— Nu, nici eu nu-mi pot imagina, spuse ea. Dar a meritat 
să încercăm. Mă rog, aici oricum nu circulă prea multă 
cocaină, în general. Mai mult heroină şi amfetamine. 

— Şi Lennart? Nu ţi-a zis încă nimic? întrebă Martin. 

Annika scutură din cap. 

— Nu, dar vă anunţ imediat ce mă sună. Ştiu c-a stat cu 
nasul în hârtii câteva ore aseară, aşa că, în mod normal, ar 
fi trebuit să avanseze destul de mult până acum. Şi, oricum, 
zicea de miercuri. 

— Bine, spuse Paula şi gustă din cafea. 

— Când ziceai că se întorc ăştia doi? Patrik şi Gösta? 
întrebă Martin. 

— Nu ştiu, spuse Annika. Ziceau că se duc la primărie 
mai întâi şi după aceea acasă la părinţii lui Mats, în 
Fjällbacka. Aşa că le poate lua ceva timp. 

— Sper că ajung la părinţi înainte să fie sunaţi de ziare, 
spuse Paula. 

— Eu nu m-aş baza pe asta, spuse Martin şi se încruntă. 

— Al dracu’ Mellberg, spuse Annika. 

— Da, al dracu’ Mellberg, mormăi Paula. 

Cei trei rămaseră pe locurile lor, cu privirile aţintite 
asupra mesei. 


După câteva ore de citit şi căutat pe internet, Erica simţi 
că trebuie să facă puţină mişcare. Dar fuseseră ore 
petrecute cu folos. Găsise câte ceva despre Grăskăr, 
despre istoria insulei şi oamenii care locuiseră acolo. Şi 
despre cei care, conform bârfelor, nu mai scăpaseră de pe 
insulă. Faptul că nu credea deloc în istorii cu fantome n- 
avea nicio importanţă. Poveştile o fascinau şi, într-o 
anumită măsură, ar fi vrut să creadă în ele. 

— Nu-i aşa că avem nevoie de un pic de aer curat? Ce 
ziceţi? le spuse gemenilor, care stăteau întinşi unul lângă 
altul pe o pătură pusă pe jos. 


Era un adevărat tur de forţă să-i îmbrace pe amândoi şi 
să se pregătească şi ea în acelaşi timp, dar se făcuse mai 
uşor de când nu mai avea nevoie de atâtea rânduri de 
haine. Uneori mai bătea vântul, aşa că preferă să evite răul 
şi le puse câte o căciuliţă. Şi după ceva timp ieşiră. Abia 
aştepta să scape de căruciorul ăla dublu, greoi. Era greu de 
manevrat, chiar dacă prin asta mai făcea şi ea mişcare, 
lucru de care avea mare nevoie. Ştia că era penibil că îşi 
făcea griji pentru kilogramele în plus din timpul gravidităţii, 
dar nu învățase să fie mulţumită de corpul ei. Se dispreţuia 
pentru superficialitatea asta, pentru faptul că era atât de 
previzibil de „feminină”, dar vocea din capul ei care îi 
şoptea că nu era suficient de bună părea mai greu de 
eliminat decât orice altceva. 

Grăbi pasul şi simţi că începe să transpire. Nu prea era 
lume pe afară şi Erica îi salută pe toţi, ba chiar schimbă 
câteva cuvinte cu unul şi altul. Mulţi o întrebau de Anna, 
dar Erica le răspunse destul de laconic. | se părea un su- 
biect prea intim starea de sănătate a surorii ei. Incă nu voia 
să împărtăşească senzaţia aceea de fierbinţeală ce-i 
încălzea pieptul. Totul i se părea, încă, prea fragil. 

După ce trecu de şirul roşu al căsuţelor de pescari, se 
opri şi ridică ochii spre centrul spa. Ar fi vrut să schimbe 
câteva vorbe cu Vivianne şi să-i mulţumească pentru sfatul 
legat de Anna, dar scările acelea i se păreau inabordabile. 
Se gândi puţin şi îşi dădu seama c-ar putea s-o ia spre a 
doua intrare. Oricum, era mai uşor decât pe trepte. Intoarse 
căruciorul greu cu un gest hotărât şi se îndreptă spre 
cealaltă stradă. Când în sfârşit ajunse în capătul pantei 
abrupte, răsufla de parcă mai avea puţin şi îşi scuipa 
plămânii. Dar ajunsese până sus şi avea să intre în centru 
pe poarta de aici. 


— Alo? 

Făcu câţiva paşi prin interior. Gemenii rămăseseră în 
cărucior, pe care-l parcase chiar în faţa intrării. N-avea rost 
să-i scoată înainte de-a se asigura că Vivianne era acolo. 

— Salut! 

Vivianne apăru de după colţ şi se lumină la faţă când o 
văzu pe Erica. 

— Erai în trecere? 

— Sper că nu te deranjăm. Că, dacă da, să-mi spui. Nu, 
am ieşit puţin să mă plimb cu băieţii. 

— Nu mă deranjaţi deloc. Intraţi, fac cinste cu o cafea. 

Vivianne privi în jur, nerăbdătoare, şi Erica arătă spre 
cărucior. 

— l-am lăsat în cărucior. Nu eram sigură că eşti aici. 

— Am impresia că, mai nou, sunt aici non-stop, râse 
Vivianne. Te descurci singură cu ei până când pregătesc 
cafeaua? 

— Sigur că da. Oricum, n-am de ales, spuse Erica zâm- 
bind şi ieşi ca să-şi recupereze băieţii. 

Era ceva la Vivianne care o făcea să se simtă bine. Nu 
ştia exact ce, dar se simţea puternică în prezenţa ei. 

Puse coşul lui Anton şi al lui Noel pe masă şi se aşeză. 

— M-am gândit că n-am şanse să te păcălesc cu nişte 
ceai verde, aşa că ţi-am adus nişte otravă pentru vulpi. 

Vivianne clipi şi puse o ceaşcă în faţa Ericăi, care primi 
recunoscătoare lichidul negru ca smoala şi cercetă cu 
scepticism băutura incoloră din cana lui Vivianne. 

— Te obişnuieşti, crede-mă, spuse Vivianne şi luă o gură 


de ceai. Conţine o grămadă de antioxidanți. Ajută la 
prevenirea cancerului, printre altele. 

— Aha, spuse Erica şi sorbi din cafeaua ei. 

Putea fi oricât de sănătos, ea una nu putea să trăiască 
fără doza zilnică de cofeină. 

— Cum se mai simte sora ta? întrebă Vivianne şi îl mân- 
gâie pe Noel pe obraz. 

— Mai bine, mulţumesc, spuse Erica zâmbind. De asta 
am şi trecut pe la tine. Voiam să-ţi mulţumesc pentru sfat. 
Cred c-a ajutat. 

— Da, există o grămadă de studii care vorbesc despre 
efectul terapeutic al contactului fizic. 

Noel începu să se smiorcăie şi, după ce-i aruncă o privire 
întrebătoare Ericăi, Vivianne îl luă în braţe, fericită. 

— Îi place de tine, spuse Erica văzând că fiul ei tăcuse 
imediat. Nu-i place în braţe la oricine. 

— Sunt chiar superbi, spuse Vivianne şi îşi lipi nasul de 
cel al lui Noel, care încercă s-o apuce de păr cu pumnişorii 
graşi. Şi acum, sigur, te întrebi de ce nu am şi eu copii? 

Erica dădu din cap, jenată. 

— N-a fost să fie, spuse Vivianne şi îl mângâie pe spate 
pe Noel. 

Ceva îi luci la deget şi privirea Ericăi se opri asupra mâinii 
ei. 

— Nu se poate, v-aţi logodit? Ce fain! Felicitări! 

— Mulţumesc, da. E fain. 

Vivianne zâmbi fără veselie şi îşi feri privirea. 

— Scuze că zic, dar nu pari foarte entuziasmată. 

— Sunt doar obosită, spuse femeia şi-şi lăsă coada îm- 
pletită pe umăr ca s-o poată prinde Noel. Ne dăm peste cap 
aici, zi şi noapte, aşa că mi-e greu să mă entuziasmez 
pentru ceva în clipa asta. Dar sigur că mă bucur. 

— Poate...? 

Erica îl privi cu înţeles pe Noel şi simţi că exagera. Dar nu 
putea să se abţină. După cum se uita la gemeni, Vivianne 
părea că tânjeşte după copii. 

— Vom vedea, spuse Vivianne. Nu poţi să-mi povesteşti 
puţin despre planurile tale? Ştiu că eşti în concediu de 


maternitate şi eşti ocupată până peste cap, dar n-ai niciun 
proiect nou? 

— Încă nu. Deocamdată mă amuz cu nişte documentări, 
asta aşa, doar pentru mine. Ca să mă menţin în formă, să 
n-aud numai gângureli în cap. 

— Şi ce studiezi? 

Vivianne îl legăna cu grijă pe Noel> aşezat pe genunchi. 
Părea că bebeluşului îi place ritmul din mişcări. Erica îi 
povesti despre drumul lor până la Grăskăr, despre Annie şi 
numele insulei în folclorul local. i 

— Gastholmen, spuse Vivianne gânditoare. In poveştile 
astea vechi există, de obicei, un sâmbure de adevăr. 

— Hm, nu ştiu ce să zic. Nu prea cred în poveştile cu 
strigoi şi năluci, râse Erica, dar Vivianne o privi serioasă. 

— Sunt o grămadă de lucruri pe care nu le vedem, dar 
asta nu înseamnă că nu există. 

— Adică vrei să spui că tu crezi în fantome? 

— Fantomă e un cuvânt nepotrivit, aş zice. Dar, după 
atâţia ani în domeniul sănătăţii şi al recreerii, pot să spun 
din proprie experienţă că mai există ceva în afara corpului 
fizic, vizibil. Omul e compus din nenumărate energii, şi 
energia nu dispare, doar se transformă. 

— Ai observat ceva de genul ăsta? Ceva care seamănă 
cu o fantomă sau, mă rog, ce-o fi? 

Vivianne înclină creştetul, aprobator. 

— De mai multe ori. E o parte firească a prezenţei 
noastre pe Pământ. Aşa că, dacă oamenii vorbesc despre 
Grăskăr, poţi fi sigură că se iau după ceva ce există. Ar 
trebui să vorbeşti cu Annie. Sunt sigură că a văzut una-alta. 
Mă rog, dacă e receptivă. 

— Cum adică? 

Subiectul o fascina pe Erica, care sorbea fiecare vorbă a 
lui Vivianne. 

— Ei bine, unii oameni sunt mai receptivi la spirite, la 
ceea ce nu putem să percepem cu simţurile noastre 
obişnuite. E la fel ca atunci când observi că unii aud mai 
bine decât alţii. Unii sunt, pur şi simplu, mai receptivi. Dar 
toţi îşi pot antrena capacitatea asta, pornind de la anumite 


premise. 

— Eu una sunt sceptică. Dar nu m-ar deranja dacă cineva 
mi-ar demonstra contrariul. 

— Du-te până la Gråskär, spuse Vivianne şi-i făcu cu 
ochiul. Sunt destui acolo, pare-se. 

— Da, pe mine m-a fascinat mai ales istoria insulei. Aş 
vrea să stau de vorbă cu Annie, să văd dacă ştie ceva 
despre asta. Dacă nu alta, poate îi trezesc şi ei interesul. Nu 
mă deranjează s-o implic. 

— Concediul ăsta de maternitate nu-i deloc pentru tine, 
spuse Vivianne şi zâmbi. 

Erica nu putea decât s-o aprobe. Nu încăpea îndoială că 
nu era punctul ei forte. Se aplecă după Anton. Annie avea 
să se bucure, cu siguranţă, să afle mai multe despre insulă 
şi istoria ei. Şi despre strigoi. 

Gunnar îşi privi telefonul, care suna. Era un model vechi, 
cu disc şi un receptor greu, stabil. Matte încercase să-i 
convingă să-şi cumpere unul nou, portabil. Ba chiar le 
făcuse cadou un asemenea aparat de Crăciun, cu câţiva ani 
în urmă, dar încă nu-l scoseseră din cutie. Era pe undeva 
prin pivniţă şi acum. Le plăcea telefonul cel vechi, şi lui, şi 
lui Signe. Dar acum nu le mai păsa de el. 

Gunnar continuă să se holbeze la telefon. Creierul îi 
dicta, lent, că semnalul ţiuitor însemna că trebuie să ridice 
receptorul şi să răspundă. 

— Alo? spuse şi se concentră pe ce-i spunea vocea de la 
capătul firului. N-are cum să fie adevărat. Ce-s idioţeniile 
astea? Cum vă permiteţi să sunaţi aici şi să... 

Nu se simţi în stare să termine discuţia şi trânti 
receptorul. 

In clipa următoare cineva sună la uşă. Tremurând după 
discuţia recentă, Gunnar ieşi pe hol şi deschise. Un bliţ 
scăpără şi o cascadă de întrebări se revărsă către el. 
Gunnar trânti iute uşa, întoarse cheia în broască şi se 
sprijini cu spatele de uşă. Ce naiba se întâmpla? Privi spre 
scări. Signe se odihnea în dormitor. Gunnar se întrebă dacă 
nu se trezise din cauza gălăgiei şi, în caz că da, ce să-i 
spună. Nici el nu ştia ce se întâmplă. Părea atât de ridicol 


totul. 

Cineva sună din nou la uşă. Gunnar închise ochii şi simţi 
suprafaţa rugoasă a lemnului din spatele lui. Afară avea loc 
un schimb de replici, dar Gunnar nu reuşi să distingă 
cuvintele, doar tonul ridicat şi iritat. Apoi se auzi o voce 
cunoscută. 

— Gunnar, noi suntem, Patrik şi Gosta de la poliţie. Ne 
laşi să intrăm? 

Gunnar îl văzu pe Matte înaintea lui. Mai întâi viu, apoi 
întins pe podea în hol, într-o baltă de sânge, cu ceafa 
găurită. Deschise ochii din nou, se întoarse şi descuie uşa. 
Patrik şi Gösta se strecurară înăuntru. 

— Ce se întâmplă? întrebă Gunnar. 

Vocea lui părea străină şi îndepărtată. 

— Putem să ne aşezăm undeva? 

Patrik porni spre bucătărie fără să aştepte răspunsul. 

Se auzi din nou soneria şi telefonul începu să zbârnâie 
iar. Cele două semnale erau la fel de stridente. Patrik ridică 
receptorul, îl trânti la loc, apoi îl ridică din nou ca să 
întrerupă semnalul. 

— Soneria n-am cum s-o decuplez, spuse Gunnar, confuz. 

Gosta şi Patrik făcură schimb de priviri deasupra capului 
lui, apoi Gösta se duse la uşă. O deschise şi o închise 
repede la loc după el. Gunnar auzi din nou vocile iritate, 
ciorovăindu-se. Gösta intră la loc după câteva secunde. 

— Probabil c-o să se liniştească un timp, spuse şi-l mână 
grijuliu pe Gunnar spre bucătărie. 

— Am vrea să stăm de vorbă şi cu Signe, spuse Patrik. 

Nemulțumirea i se citea clar pe faţă. Gunnar deveni de-a 
dreptul neliniştit. Numai de-ar şti ce se întâmplă! 

— Mă duc s-o chem, spuse Gunnar şi se răsuci. 

— Sunt aici, spuse Signe coborând treptele, cu figură 
adormită. 

Era înfăşurată strâns într-un halat de baie şi părul îi 
stătea vâlvoi. 

— Cine tot sună la uşă? Şi voi ce faceţi aici? Aţi aflat 
ceva? întrebă şi se uită la Patrik şi Gösta. 

— Haideţi, staţi jos, spuse Patrik. 


Signe îi privi, la fel de neliniştită ca Gunnar. 

— Ce s-a întâmplat? întrebă şi cobori ultima treaptă, apoi 
intră după ei în bucătărie. 

— Staţii jos, repetă Patrik. 

Gösta trase un scaun pentru Signe înainte de-a se aşeza. 
Patrik îşi drese vocea. Lui Gunnar îi veni să-şi astupe 
urechile. Nu se simţea în stare să audă mai multe despre ce 
insinuase şi-l întrebase omul ăla la telefon. Nu voia să audă, 
dar Patrik începu să vorbească totuşi. Gunnar plecă ochii. 
Erau minciuni, minciuni sfruntate. Dar pricepea foarte bine 
ce urma să se întâmple. Minciunile acelea aveau să vadă 
lumina zilei, negru pe alb, şi aveau să se transforme în 
adevăr. Se uită la Signe şi văzu că nici ea nu înţelege. Cu 
cât vorbea mai mult polițistul, cu atât mai goală părea 
privirea ei. Nu mai văzuse pe nimeni murind în faţa lui. Şi 
nu putea să facă nimic. La fel cum nu putuse să-l apere nici 
pe Matte. Gunnar, înmărmurit, îşi privi cu tristeţe soţia, care 
se retrăgea tot mai mult în lumea ei. 

Îi vâjâia capul. Un huruit îi umplu urechile şi lui Gunnar i 
se păru ciudat că nimeni nu reacţiona. Sunetul deveni din 
ce în ce mai strident, până când nu mai auzi nimic din ce 
spuneau poliţiştii şi văzu doar gurile lor mişcându-se. Simţi 
că gura lui se mişca şi ea, formând propoziţii, spunând că 
trebuia să meargă la toaletă, simţi că picioarele îl purtau 
spre hol. Era ca şi când cineva ar fi preluat comanda asupra 
corpului său şi el se supunea ca să scape de cuvintele pe 
care nu voia să le audă şi de pustiul din privirea lui Signe. 

In spatele lui, poliţiştii continuară să vorbească şi Gunnar 
îşi târî picioarele pe hol, trecu prin faţa toaletei şi se 
apropie de uşa cea mai apropiată de cea de la intrare. 
Mâna îi fu ridicată ca de o putere exterioară, mânerul 
cobori şi uşa se deschise. Puțin îi lipsi să nu cadă pe scări, 
dar îşi recăpătă echilibrul şi cobori pas cu pas. 

Pivniţa era scufundată în întuneric, însă Gunnar n-avea 
de gând să aprindă lumina. Intunericul se potrivea cu 
huruitul şi asta îl îndemnă să meargă mai departe. Deschise 
cu gesturi nesigure dulapul de lângă centrală. Nu era 
încuiat. Dar n-avea nicio importanţă. Dacă ar fi fost, ar fi 


spart zăvorul. 

Patul armei i se păru cunoscut, după atâtea partide de 
vânătoare. Vânase elani mulţi ani. Gunnar scoase un cartuş 
din cutie, cu gesturi mecanice. N-avea nevoie decât de unu, 
n-avea niciun motiv să facă risipă şi să bage mai multe. 
Strecură cartuşul în încărcător, auzi clicul care pătrunse, în 
mod ciudat, prin huruitul ce se făcea tot mai puternic. 

După aceea se aşeză pe scaunul de lângă masa de 
tâmplărie. Nu avea de ce să ezite. Degetul îi ajungea până 
jos, la trăgaci. Tresări când simţi cum oţelul îi zgărie gingia, 
apoi nu mai rămase decât gândul că proceda corect. Că era 
necesar. 

Gunnar apăsă trăgaciul. Huruitul amuţi. 


Mellberg simţea o presiune necunoscută în coşul 
pieptului. Nu semăna cu nicio senzaţie pe care o avusese 
până atunci, dar apăruse imediat după ce Patrik îl sunase 
din Fjällbacka. O apăsare neplăcută care nu voia să dispară. 

Ernst începu să scheaune în coşul lui. Era receptiv, ca toţi 
câinii, la indispoziţia stăpânului său şi se ridică, îşi scutură 
un pic corpul masiv şi păşi spre Mellberg, apoi se întinse 
greoi pe picioarele lui. Asta îl ajută puţin, dar senzaţia 
neplăcută nu dispăruse. De unde să fi ştiut c-o să se 
întâmple una ca asta, că individul avea să coboare în 
pivniţă, avea să-şi vâre ţeava armei de vânătoare în gură şi 
să-şi împrăştie creierii pe pereţi? Chiar nu era omeneşte să- 
i ceară cineva să prevadă una ca asta. 

Dar oricât i s-ar fi învârtit prin cap gândurile acestea 
liniştitoare, tot nu reuşea să se calmeze. Mellberg se ridică 
brusc şi Ernst tresări când perna dispăru de sub capul lui. 

— Hai, bătrâne, să mergem acasă. 

Smulse lesa din cârligul din perete şi o fixă de zgarda lui 
Ernst. 

Coridorul era înspăimântător de pustiu. Toţi stăteau în 
spatele uşilor închise, însă Mellberg avea impresia că 
acuzaţiile pătrundeau prin pereţi. Le văzuse şi-n ochii lor. 
Şi, poate pentru prima oară în viaţa lui, fu cuprins de 
remuşcări. O voce interioară îi spunea că s-ar putea să fi 


greşit. 

Ernst trase de lesă şi Mellberg se grăbi afară, la aer 
curat. Încercă să alunge imaginea lui Gunnar întins pe un 
prici rece, aşezat în camera frigorifică în aşteptarea 
autopsiei. Încercă să alunge şi imaginea nevestei, sau a 
văduvei, pentru că asta era acum. Hedström îi spusese că 
părea complet absentă şi că nu scosese niciun cuvânt când 
auzise împuşcătura din pivniţă. Patrik şi Gösta alergaseră 
imediat până jos şi, când urcaseră iar, văzuseră că femeia 
nu se clintise din loc. O duseseră la spital, ca să fie ţinută 
sub observaţie, însă ceva din privirea ei îi sugerase lui 
Hedström că n-avea să mai fie niciodată om întreg. Fusese 
martor la astfel de transformări de câteva ori de-a lungul 
carierei sale. Oamenii aceia păreau că trăiesc, se mişcă şi 
respiră ca şi ceilalţi, dar erau complet goi pe dinăuntru. 

Mellberg îşi trase sufletul înainte de-a deschide uşa 
apartamentului. Panica părea că stă la pândă şi Mellberg îşi 
dori să scape odată de apăsarea aceea din piept şi ca 
lucrurile să intre din nou pe făgaşul lor firesc. Nu mai voia 
să se gândească la ce făcuse sau nu făcuse. Nu se pricepea 
deloc să-şi asume răspunderea pentru faptele lui şi nici nu- 
şi prea făcuse griji, vreodată, când ceva o luase razna. Cel 
puţin până atunci. 

— Alo, e cineva? spuse, tânjind disperat după vocea Ritei 
şi după calmul ei, care-l făcea întotdeauna să se simtă atât 
de bine. 

— Bună, dragule. Sunt în bucătărie! 

Mellberg scoase lesa lui Ernst, îşi aruncă pantofii şi se luă 
după câine, care se năpustise dând din coadă spre bu- 
cătărie. Căţeaua Ritei, Senorita, îl întâmpină pe Ernst dând 
din coadă la rândul ei şi cei doi se adulmecară bucuroşi. 

— Mâncarea e gata într-o oră, spuse Rita, cu spatele la 
el. 

Mirosea bine dinspre aragaz. Bertil se strecură pe lângă 
câini, care păreau să ocupe întotdeauna un spaţiu prea 
mare, se duse la Rita şi o luă în braţe. Corpul ei plinuţ îl 
încălzea şi-l umplea de o senzaţie plăcută. Mellberg o 
îmbrăţişă tare. 


— Vai de mine, dar ce-i cu atacul ăsta? râse Rita şi se 
întoarse ca să-şi treacă braţele pe după gâtul lui. 

Bertil închise ochii, îşi dădea seama cât e de norocos şi 
cât de rar se gândea la asta în mod conştient. Femeia din 
braţele lui era tot ce-şi putea dori şi nu înţelegea cum şi-a 
putut imagina cândva că viaţa de burlac era cea mai 
frumoasă din lume. 

— Dar ce-i cu tine? spuse ea şi se eliberă din strânsoarea 
lui, ca să-l poată privi mai bine. Hai, spune-mi, ce s-a 
întâmplat? 

Bărbatul se aşeză la masa de bucătărie şi-i povesti totul 
dintr-o răsuflare. Nu îndrăznea să o privească în ochi. 

— Dar, Bertil, spuse Rita, treaba asta n-a fost prea 
chibzuită. 

În mod ciudat, îi părea bine că Rita nu încerca să-l 
consoleze cu tot felul de banalităţi. Doar avea dreptate. Nu 
era deloc chibzuit să ia legătura cu presa. Dar nu şi-ar fi 
putut închipui niciodată una ca asta. 

— Ce vezi la mine? spuse după un timp. 

O privi drept în ochi, de parcă ar fi vrut să vadă, nu doar 
să-i audă răspunsul. Era neplăcut şi neobişnuit pentru el să 
facă un pas înapoi şi să se privească din afară. Să se 
privească prin ochii celorlalţi. Până atunci făcuse tot ce-i 
stătuse în putinţă să evite acest lucru, dar acum nu se mai 
putea. Şi nici nu-şi dorea asta. Voia să fie un om mai bun, 
un bărbat mai bun, de dragul Ritei. 

Privirile lor se întâlniră şi, preţ de câteva secunde, cei doi 
nu scoaseră nicio vorbă. Apoi femeia îl mângâie pe obraz. 

— Văd pe cineva care mă priveşte de parcă aş fi cea de-a 
opta minune a lumii. Cineva care e atât de iubitor, că ar 
face orice pentru mine. Văd pe cineva care a fost prezent la 
naşterea nepotului meu, care a fost prezent când am avut 
nevoie de el. Cineva care şi-ar da viaţa pentru un băieţel 
pentru care bunicul Bertil e cel mai grozav om din lume. 
Cineva care are mai multe prejudecăţi decât oricine, dar 
care e gata să uite de ele când realitatea îi dovedeşte că s- 
a înşelat. Şi mai văd pe cineva care are greşelile şi lipsurile 
lui, şi care poate se crede mai deştept decât restul, dar 


care acum se căieşte ştiind că a făcut ceva foarte prostesc. 

li apucă mâna şi i-o strânse. 

— Oricum, tu eşti cel lângă care vreau să mă trezesc în 
fiecare dimineaţă şi, pentru mine, eşti cât se poate de 
perfect. 

Mâncarea dădea în foc pe aragaz, dar Rita nu se mişcă. 
Mellberg simţi că presiunea slăbeşte. Şi se simţi nespus de 
recunoscător. 


Dorinţa era în continuare acolo. Femeia se întrebă dacă 
avea să scape vreodată de senzaţia aceea supărătoare, 
ştiind că tânjea după ceva ce n-avea să mai poată atinge 
niciodată. Annie se zvârcoli în pat. Era seara devreme, nu 
sosise încă ora culcării, dar Sam dormea din nou şi Annie 
încercase să se întindă în pat şi să citească puţin. Dar după 
o jumătate de oră îşi dăduse seama că nu face altceva 
decât să dea foile, fără a şti, aproape, ce carte ţine în 
mână. 

Lui Fredrik nu-i plăcea să o vadă citind. Zicea că era 
pierdere de timp şi, de câte ori o prindea cu nasul în carte, 
i-o smulgea din mână şi o azvârlea cât colo. Dar ea îşi 
dădea seama ce se întâmplă de fapt. Lui Fredrik nu-i plăcea 
să se simtă inferior şi needucat. Nu pusese în viaţa lui 
mâna pe o carte şi nu suporta ideea că ea ştia mai multe şi 
că avea acces la alte lumi, spre deosebire de el. Doar el era 
cel care trebuia să fie mai deştept şi mai rafinat. Ea trebuia 
să arate doar bine şi să-şi ţină gura, să nu pună întrebări şi 
să nu vină cu nicio părere. La o cină cu prietenii, făcuse 
greşeala să intervină în discuţiile bărbaţilor despre politica 
externă a Statelor Unite. Şi când punctul ei de vedere 
fusese apreciat ca fiind relevant şi bine argumentat, Fredrik 
nu mai rezistase. Păstrase aparențele până când musafirii 
plecaseră. Insă după aceea plătise scump. Era gravidă în 
luna a treia. 

li confiscase multe, nu doar cititul. Încet, dar sigur, îi 
luase în stăpânire gândurile, corpul, încrederea ei în sine. 
Nu ar fi putut să-l lase să i-l ia şi pe Sam. El însemna totul 
pentru ea. Fără el, viaţa ei n-avea niciun rost. 


Aşeză cartea pe plapumă şi se întoarse cu faţa la perete. 
Imediat simţi că cineva se aşeză pe pat şi-şi lăsă o mână pe 
umărul ei. Annie zâmbi şi închise ochii. Cineva îngână un 
cântec de leagăn şi vocea era frumoasă, dar slabă şi 
aproape în şoaptă. Se auzi râsetul unui copil. Un copil se 
juca la picioarele mamei lui şi asculta cântecul împreună cu 
Annie. Ar fi vrut să rămână lângă ei pentru totdeauna. Aici 
erau la adăpost, ea şi Sam. Mâna de pe umărul ei era 
moale şi îi dădea o senzaţie de siguranţă. Vocea continuă 
să cânte şi Annie vru să se întoarcă, să se uite la copil. Dar 
pleoapele i se îngreunară. 

Ultimul lucru pe care-l văzu la graniţa dintre vis şi 
realitate fu sângele de pe mâinile ei. 


— Erling te-a lăsat să pleci de bunăvoie? 

Anders o sărută pe obraz când intră pe uşă. 

— E criză la birou, spuse Vivianne şi luă bucuroasă pa- 
harul cu vin întins de fratele ei. Şi ştie că am o grămadă de 
lucru înainte de premieră. 

— Nu vrei să discutăm despre asta mai întâi? întrebă 
Anders şi se aşeză la masa din bucătărie, acoperită de 
hârtii, 

— Uneori mi se pare aşa de ridicol, spuse Vivianne şi se 
aşeză în faţa lui. 

— Dar ştii de ce facem asta. 

— Ştiu, spuse ea fixând paharul. 

Privirea lui Anders se opri asupra inelarului ei. 

— Aia ce-i? 

— Erling m-a cerut de nevastă, spuse Vivianne, apoi 
ridică paharul şi luă o înghiţitură zdravănă. 

— l-auzi. 

— Da, spuse ea. Ce putea să mai zică? 

— Am stabilit cum facem cu invitaţii? 

Anders  înţelesese că trebuie să schimbe subiectul. 
Scoase din teanc câteva foi capsate, pline cu nume. 

— Da, vineri a fost ultima zi în care ne puteau da un 
răspuns. 

— Bine, atunci partea asta e sub control. Şi mâncarea? 


— Am cumpărat tot, bucătarul pare priceput şi avem 
suficienţi chelneri. 

— Ţie chestia asta nu ţi se pare un pic absurdă? spuse 
dintr-odată Anders şi puse la loc lista cu invitaţi. 

— De ce? întrebă Vivianne cu un zâmbet în colţul gurii. 
Nu strică să ne şi distrăm din când în când. 

— Da, ştiu, dar e al naibii de mult de lucru, spuse Anders 
arătându-i teancul de hârtii. 

— Drept care vom avea o seară fantastică. O grande 
finale. 

Vivianne ridică paharul şi sorbi din vin. Dar gustul şi 
mirosul îi făcură imediat greață. Imaginile de pe retină erau 
clare şi uşor de distins. Chiar dacă trecuseră prin multe de 
atunci. 

— Te-ai gândit la ce ţi-am zis? o întrebă Anders cerce- 
tând-o cu privirea. 

— La ce anume? se prefăcu ea că nu înţelege. 

— În legătură cu Olof. 

— Ţi-am spus că nu vreau să discut despre el. 

— Nu putem să continuăm aşa. 

Vocea lui era stăruitoare şi Vivianne nu prea înţelegea de 
ce. Ce voia, de fapt? Doar nu ştiau altceva. Ea şi el. Decât 
să meargă mai departe, indiferent ce s-ar fi întâmplat. Aşa 
trăiau de când scăpaseră de el, de mirosul înţepător de vin 
roşu, fum de ţigară şi izul ciudat al bărbaţilor. Făceau totul 
împreună. Acum nu înţelegea de ce zice că nu puteau 
continua aşa. 

— Ai ascultat ştirile? 

— Da. 

Anders se ridică şi dădu să aştearnă faţa de masă pentru 
cină. Adunase toate hârtiile într-un teanc frumos şi le 
pusese pe un scaun de bucătărie. 

— Şi ce crezi? 

— Nu cred nimic, spuse el şi puse câte o farfurie în faţa 
amândurora. 

— Am fost la tine în seara aia, vineri, când Mats a fost la 
hotel. Erling dormea şi trebuia să vorbesc ceva cu tine. Dar 
nu erai acasă. 


Gata, o spusese, scăpase de gândul care o chinuia. ÎI 
privi pe Anders şi se rugă să aibă o reacţie, ceva care să o 
liniştească. Dar el nu era în stare să se uite în ochii ei. 
Inmărmurise cu privirea aţintită asupra unui punct de pe 
tăblia mesei. 

— Nu-mi prea amintesc. Poate am făcut o plimbare de 
seară. 

— Asta se întâmpla după miezul nopţii. Cine se plimbă la 
miezul nopţii? 

— Tu, de pildă. 

Vivianne simţi că încep s-o usture ochii. Faţă de ea, 
Anders nu avusese niciodată secrete. Până atunci. Şi asta o 
speria mai tare decât orice. 


Patrik îşi îngropă faţa în părul ei; cei doi rămaseră multă 
vreme în hol, nemişcaţi. 

— Am auzit, spuse Erica. 

— Telefoanele au început să sune în Fjällbacka imediat 
ce s-a scurs informaţia şi, până să ajungem la ei, au aflat 
toţi. Gunnar Sverin a coborât în pivniţă şi s-a împuşcat. 

— Dragul meu. 

Il simţea că respiră întretăiat şi, când se eliberă din 
strânsoarea lui, văzu că-i dăduseră lacrimile. 

— Ce s-a întâmplat? 

II luă de mână şi-l conduse în bucătărie. Copiii dormeau şi 
nu se auzea decât zumzetul înfundat al televizorului din 
camera de zi. Îl ajută să se aşeze pe un scaun şi începu să-i 
pregătească sendvişul preferat: pâine crocantă cu unt, 
caşcaval şi caviar, pe care o înmuia în ciocolată caldă. 

— Nu pot să mănânc, spuse Patrik cu voce gâtuită. 

— Ba da, ceva trebuie să mănânci, spuse ea pe tonul cu 
care vorbea cu copiii şi continuă să trebăluiască. 

— Al dracu’ Mellberg. De la el a plecat totul, spuse într-un 
final şi se şterse la ochi cu mâneca. 

— Am auzit azi la ştiri. Mellberg a fost cel care...? 

— Da. 

— De data asta s-a depăşit pe el însuşi, spuse Erica şi 
amestecă praful instant de ciocolată în castronul cu lapte, 


adăugând şi o linguriţă de zahăr. 

— Ne-am dat seama imediat când am auzit bubuitura de 
jos. Şi Gosta, şi eu. Zicea că se duce la toaletă, nu ne-am 
dus după el. Puteam să ne... 

| se puse un nod în gât şi fu nevoit să se şteargă din nou 
pe la ochi cu mâneca. 

— Poftim, spuse Erica şi-i întinse o bucată din prosopul 
de hârtie. 

Nu se întâmpla prea des să-l vadă plângând pe Patrik. O 
durea să-l vadă aşa. Voia să facă tot ce-i stătea în putinţă 
ca să-l înveselească din nou. li făcu două senavişuri şi îi 
turnă ciocolata fierbinte într-o cană mare. 

— Uite aici, spuse şi puse mâncarea în faţa lui, cu un gest 
hotărât. 

Patrik ştia că n-avea rost să o contrazică pe soţia lui. Vârî 
fără chef un sendviş în ciocolata caldă, până când pâinea 
crocantă începu să se înmoaie, şi mestecă apoi o bucată 
mare, sorbind din ciocolată. 

— Signe cum se simte? îl întrebă Erica şi se aşeză lângă 
el. 

— Îmi făceam griji pentru ea şi înainte, spuse Patrik şi 
înghiţi o îmbucătură mare. Dar acum... nu ştiu. | s-au 
administrat calmante şi e ţinută sub observaţie la spital. Eu 
nu cred c-o să-şi mai revină vreodată. Nu i-a mai rămas 
nimic. 

Lacrimile începură să-i curgă din nou şi Erica se ridică, 
rupse o altă bucată de prosop de hârtie şi i-o întinse. 

— Şi acum ce faceţi? 

— Ei, continuăm ancheta. Mâine mă duc cu Gösta la 
Göteborg. Avem un indiciu pe care trebuie să-l verificăm. 
Tot mâine primim şi rezultatele autopsiei de la Pedersen. 
Trebuie să muncim ca de obicei. Sau, mai bine zis, trebuie 
să tragem mai tare decât de obicei. 

— Şi ziarele? 

— Nu le putem împiedica să scrie ce vor. Dar promit că 
nimeni n-o să stea de vorbă cu cei din secţie. Nici Mellberg. 
Dacă deschide gura, o să iau legătura cu şefii noştri de la 
Göteborg. Şi ar mai fi multe de făcut. 


— Da, aşa e, spuse Erica. Vrei să mai stai puţin sau ne 
ducem să ne culcăm? 

— Ne ducem la culcare. Vreau să te ţin în braţe. Cât mai 
strâns. Se poate? 

— Sigur că da. 


Fjällbacka, 1871 


I se părea ciudat să se lase examinată de un doctor. Nu 
fusese bolnavă în viața ei şi nu era obişnuită cu atingerea 
unui bărbat străin. Dar prezența lui Dagmar o linişti. După 
ce termină, medicul le asigură că totul era în regulă şi că 
Emelie avea să nască, aproape sigur, un copil sănătos. 

Când ieşiră din cabinetul medicului, se simţea nespus de 
bucuroasă. 

— Crezi c-o să fie fetiță sau băieţel? o întrebă Dagmar. 

Se opriră ca să-şi tragă puțin sufletul şi Dagmar îşi lipi 
palma de burta lui Emelie cu un gest afectuos. 

— Băiat, spuse Emelie. 

Și era la fel de sigură cum părea. Nu putea explica de ce, 
dar era convinsă că cel care o lovea pe dinăuntru era un 
băiețel. 

— Un băiețel. Da, şi eu zic că arată ca o burtă de băiat. 

— Sper doar că nu... 

Emelie se opri la mijlocul propoziției. 

— Speri că n-o să semene cu tatăl lui. 

— Da, şopti Emelie şi simţi că bucuria i se evaporase. 

Doar gândul c-avea să urce în barcă cu Karl şi Julian şi să 
ajungă din nou pe insulă o făcea să-i vină să o ia la 
sănătoasa. 

— Karl n-a avut viață uşoară. Taică-său l-a ținut din scurt. 

Emelie vru s-o întrebe la ce se referă, dar nu izbuti. În- 
cepură să-i curgă lacrimi. Emelie le şterse repede cu 


mâneca, ruşinată. Dagmar o privi cu o expresie gravă. 

— N-a fost deloc bine la doctor, spuse. 

Emelie ridică ochii, zăpăcită. 

— Dar nu zicea că totul pare în regulă? 

— Nu, nu arăta deloc bine. Ba dimpotrivă, era atât de 
rău, încât ţi-a zis să nu te dai jos din pat şi să te ţii aproape 
de un doctor, ca să te poată ajuta în caz de nevoie. De o 
călătorie cu barca nici nu poate fi vorba. 

— Da, aveți dreptate. 

Emelie incepea să înțeleagă ce i se zice, dar nu 
îndrăznea să creadă cu adevărat. 

— Nu, nu arăta deloc bine. Dar unde să mă...? 

— Eu am o cameră pe care n-o folosesc. Doctorul a zis c- 
ar fi o idee bună dacă te-ai muta la mine, ca să ai pe cineva 
care să te țină sub observație. 

— Da, spuse Emelie şi îi dădură din nou lacrimile. Dar nu 
e prea mare deranj? N-o să vă putem plăti. 

— Nu e nevoie. Oricum, sunt o babă care stă singură într- 
o ditamai casa şi mă bucur când am companie. Şi dacă pot 
să te ajut să-l naşti pe micut, m-aş bucura tare mult. 

— Deci n-a mers prea bine la doctor, repetă Emelie cu 
precauție când începură să se apropie de piaţa centrală. 

— Nu, n-a mers bine deloc. Direct în pat, ăsta a fost 
ordinul medicului. Altfel s-ar putea să iasă rău de tot. 

— Da, aşa a spus, zise Emelie, dar simţi că inima începe 
să-i zvâcnească tare în piept când îl zări pe Karl. 

Acesta le văzu şi el şi se repezi spre ele cu o mină nerăb- 
dătoare. 

— Da’ mult v-a mai luat. Avem o grămadă de treabă şi 
imediat tre’ să plecăm. 

De obicei nu te grăbeşti atât, se gândi Emelie. Când 
aterizau la cârciumă, făceau tot posibilul să se întoarcă 
acasă cât mai târziu. Dintr-odată apăru şi Julian în spatele 
lui şi, preț de o secundă, Emelie fu cuprinsă de o panică 
îngrozitoare. | se părea c-o să moară pe loc. Apoi simţi cum 
un brat îl susține pe alei. 

— Nici nu se pune problema, spuse Dagmar pe un ton 
calm şi ferm. Doctorul i-a recomandat odihnă la pat micuţei 


Emelie. Și nu glumea deloc. 

Karl păru complet neajutorat. O privi pe Emelie şi femeia 
îşi imagină cum i se învârteau gândurile în cap ca nişte 
şobolani. Ştia că nu-şi făcea griji pentru sănătatea ei, ci că 
încearcă să-şi dea seama de consecințele spuselor mătuşii 
sale. Emelie tăcu. Îşi dezmorți un pic tălpile, pentru că după 
plimbare o dureau şi picioarele, şi mijlocul. 

— Dar nu se poate, spuse până la urmă Karl şi Emelie 
văzu că şobolanii continuau să alerge de colo-colo. Cine se 
ocupă de casă? 

— Hai, lasă că vă descurcați voi şi singuri, spuse Dagmar. 
De fiert nişte cartofi şi de prăjit nişte hering puteți şi voi. 
Sigur n-o să muriți de foame. 

— Dar unde vrei, mătuşă, să stea Emelie? Noi trebuie să 
ne ocupăm de far, nu putem să venim în oraş. Şi nu ne 
permitem să-i închiriem o cameră aici. De unde să avem 
bani? 

Se făcuse stacojiu la față. Julian se holba la el, prosteşte. 

— Emelie poate să stea la mine. Mă bucur de companie şi 
în nici un caz nu vreau să mă plătiţi. Si sunt sigură că taică- 
tău ar zice c-am făcut un aranjament excelent, dar pot să 
vorbesc cu el dacă vrei. 

Karl o privi pret de câteva secunde. Apoi lăsă privirea în 
pământ. 

— NU, sigur o să fie bine, bâigui. Mulţumesc, drăguţ din 
partea dumitale, mătuşă. 

— Îmi face cu adevărat plăcere. Sunt sigură c-o să vă 
descurcati singuri pe insulă, o să vedeți voi. 

Emelie nici nu îndrăzni să arunce o privire spre bărbatul 
ei. Nu putea să-şi ascundă zâmbetul. Slavă Domnului, nu 
trebuia să se întoarcă pe insulă. 


— Nici tu n-ai dormit astă-noapte? 

— Aşa e. 

Gösta se uită la cearcănele de sub ochii lui Patrik. Erau la 
fel de mari ca ale lui. 

— Nu, spuse Patrik. 

— In curând o să înveţi drumul ăsta pe de rost. 

Privi spre Torp în timp ce se îndreptau încă o dată spre 
Goteborg. 

Gösta pricepu aluzia şi se aplecă să pornească radioul. 
După aproximativ o oră şi prea multă muzică pop fără 
noimă, ajunseră la destinaţie. 

— Părea dornic să colaboreze când ai sunat? întrebă 
Gosta. 

Ştia din experienţă că în cadrul poliţiei colaborarea 
depindea în mare măsură de persoana cu care intrai în 
legătură. Dacă aveai ghinionul să dai de un nesimţit, nu 
puteai să obţii aproape nicio informaţie. 

— Părea de treabă. 

Patrik se duse la recepţie. 

— Patrik Hedström şi Gösta Flygare. Avem întâlnire cu Ulf 
Karlgren. 

— Eu sunt Karlgren. 

Se auzi o voce tunătoare din spatele lor şi un bărbat bine 
făcut, cu geacă neagră de piele şi cizme de cowboy le ieşi 
în întâmpinare. 

— Mă gândeam că ar fi mai bine să stăm de vorbă la 
cafenea. Biroul ăla al meu e al naibii de mic şi cafeaua e 
mai bună aici. 


— Sigur, spuse Patrik. 

Nu putu să se abţină să nu-l măsoare din cap până în 
picioare pe personajul acela neverosimil. Ulf Karlgren părea 
să nu dea doi bani pe uniformă, îşi spuse când geaca de 
piele se desfăcu şi dezvălui un tricou spălăcit, cu trupa 
AC/DC. 

— Pe aici. 

Ulf o porni cu paşi mari spre cafenea, iar Patrik şi Gosta 
încercară să ţină pasul cât de bine puteau. Din spate văzură 
că părul, rar pe creştet, îşi lua revanşa printr-o coadă lungă. 
Şi în buzunarul din spate se vedea conturul clar al cutiei de 
tutun. 

— Salutare, fetelor! Mai frumoase ca oricând, spuse Ulf şi 
le făcu cu ochiul femeilor de după tejghea, care chicotiră 
vesele. Cu ce mă puteţi servi azi? Nu de alta, dar 
dumnealui de-aici trebuie întreţinut! 

Ulf se bătu peste burta imensă de sub tricou şi Patrik se 
gândi automat la Mellberg. Dar alte asemănări nu mai găsi. 
Ulf era un personaj mult mai simpatic. 

— Câte o „prăjitura prinţesei”1%, spuse Ulf şi arătă spre 
imensele creaţii verzi. 

Patrik începu să protesteze, dar Ulf dădu doar din mână. 

— Nu strică nişte carne pe oasele alea, spuse şi puse 
prăjiturile pe tavă. 

— Şi trei cafele şi gata, suntem mulţumiţi. 

— Nu trebuie să..., dădu să zică Patrik când Ulf scoase o 
carte de credit dintr-un portofel negru, uzat. 

— Ei, de data asta fac eu cinste. Haideţi să ne aşezăm. 

Cei doi îl urmară şi luară loc la o masă. Expresia până 
atunci veselă de pe chipul lui Ulf deveni dintr-odată 
serioasă. 

— Am înţeles că vreţi să ştiţi câte ceva despre bandele 
de motociclişti. ă 

Patrik dădu din cap. li explică pe scurt ce se întâmplase 
şi ce aflaseră până atunci. Că un martor îl văzuse pe Mats 
Sverin bătut de nişte motociclişti, cu un vultur pe spatele 


18 Prinsessbakelse sau princesstărta (în sued.) — prăjitură tradiţională 
suedeză, acoperită cu un strat de marţipan verde. (N.t.) 


gecilor. 

Ulf dădu din cap. 

— Pare verosimil. S-ar putea să fie de la IE. 

— IE? 

Gosta apucase să-şi termine deja prăjitura. Patrik nu 
înţelegea ce se întâmplă cu tot ce bagă în el. Rămânea slab 
ca un ţâr. 

— Illegal Eagles. 

Ulf îşi puse patru cuburi de zahăr în ceaşcă şi mestecă 
încet. 

— Sunt numărul unu dintre toate bandele pe care le 
avem aici, în regiune. Sunt mai răi, mai urâţi şi mai nemiloşi 
decât tot restul. 

— Oh, la dracu’. 

— Dacă au vreo legătură cu ce-mi ziceţi, e bine să vă 
mişcaţi cât puteţi de atent. Noi am avut câteva confruntări 
mai nereuşite cu ei. 

— Cu ce se ocupă? întrebă Patrik. 

— Cu de toate. Droguri, prostituție, protecţie plătită, 
şantaj. Mi-ar fi mai uşor să vă zic cu ce nu se ocupă. 

— Cocaină? 

— Da, clar. Dar şi heroină, amfetamine şi anabolizante, 
într-o anumită măsură. 

— Aţi reuşit să verificaţi dacă Mats Sverin figurează în 
registrele dumneavoastră? întrebă Patrik. 

— Numele nu ne e cunoscut, spuse Ulf scuturând din cap. 
Dar asta nu înseamnă neapărat că nu-i implicat în vreun fel, 
ci doar că n-am avut noi de-a face cu el. 

— Mă rog, nu prea se încadrează în profil. Cel de membru 
într-o bandă de motociclişti, vreau să zic, spuse Gösta şi se 
lăsă pe spate, sătul şi mulţumit. 

— Baza sunt tipii cu motociclete, dar în jurul lor poţi să 
găseşti tot felul de indivizi, mai ales când e vorba de 
narcotice. Câteva anchete ne-au dus departe de tot, până 
la „crema societăţii”. 

— Se poate lua legătura cu ei? spuse Patrik şi bău şi 
ultimul strop de cafea. 

Ulf se ridică imediat ca să-i umple din nou ceaşca. 


— Poţi să iei de câte ori vrei, spuse revenind pe locul lui. 
Ziceam că nu vă recomand deloc contactul direct cu domnii 
ăştia. Noi am păţit-o cu ei de câteva ori. Mai bine apelati la 
o altă variantă, poate reuşiţi să staţi de vorbă cu persoane 
din anturajul lui Sverin. Eu asta vă sfătuiesc. 

— Am înţeles, spuse Patrik. Cum îl cheamă pe bossul de 
la IE? 

— Stefan Ljungberg. Lup bătrân, fondatorul IE cu zece ani 
în urmă. A stat la zdup de câteva ori, încă de când a 
împlinit optsprezece ani. Şi înainte de asta a fost pe la 
şcoala de corecție. Mă rog, cunoşti genul. 

Patrik dădu din cap, dar trebuia să recunoască că nu era 
prea obişnuit cu astfel de tipi. Problemele de acasă păreau 
ridicole în comparaţie cu ce era aici. 

— Ce putea să facă, să se ducă până la Fjällbacka şi să 
tragă un glonţ în capul cuiva? întrebă Gösta şi se uită atent 
la Ulf. 

— Pot exista o mulţime de scenarii diferite. Când cineva 
vrea să iasă din gaşcă se alege aproape inevitabil cu o 
gaură în cap. Dar nu pare să fie cazul aici, aşa că putem să 
ne închipuim orice altceva. Că au fost lăsaţi cu buza 
umflată după o afacere cu droguri sau că le e frică să nu 
ciripească cineva. În cazul ăsta, bătaia e primul avertis- 
ment. Dar e imposibil de ghicit. În general, vă recomand, 
cum spuneam, să-i întrebaţi pe cei din anturajul victimei, de 
obicei ştiu mai multe decât cred chiar ei. 

Patrik părea că ezită. Tocmai asta era marea problemă în 
ceea ce privea ancheta. Nimeni nu părea să ştie mare lucru 
despre Mats Sverin. 

— Mulţumim pentru ajutor, spuse şi se ridică. 

Ulf îi strânse mâna întinsă şi zâmbi. 

— N-aveţi pentru ce. Ne bucurăm că vă putem ajuta. 
Sunaţi-ne dacă mai aveţi întrebări. 

— Da, o să vă sunăm sigur, spuse Patrik. 

Totul părea atât de logic cu pista asta. Şi totuşi existau 
prea multe detalii care-i dădeau senzaţia că ceva nu e în 
regulă. Cazul ăsta îl lăsa perplex, pur şi simplu. Nu-şi dădea 
seama cine fusese cu adevărat Mats. In cap îi răsuna şi 


acum împuşcătura de ieri. 


— Şi acum ce să mai inventăm? 

Martin stătea în faţa uşii Paulei. 

— Nu ştiu. 

Se simţea la fel de lipsit de chef ca Martin. 

Evenimentele zilei precedente îi afectaseră pe toţi. Pe 
Mellberg nici nu îl văzuseră. Se încuiase în biroul lui şi poate 
că era mai bine c-o făcuse. La cum se simțeau acum, le-ar 
fi fost greu să nu-şi arate disprețul. Din fericire, Paula nu se 
întâlnise cu el nici acasă. Când se întorsese în seara 
precedentă, Mellberg dormea deja şi dimineaţa, când 
plecase, nu se trezise încă. Rita încercase să discute cu ea 
la micul dejun despre ce s-a întâmplat, dar îi dăduse de 
înţeles că n-are chef. Şi Johanna nici măcar nu-şi bătuse 
capul. Se întorsese doar pe partea cealaltă când Paula se 
lungise în pat. Zidul devenea tot mai înalt. Paula simţi că i 
se usucă gura, ca într-un atac de panică, şi o clăti cu puţină 
apă din paharul de pe masa de scris. Nu era în stare să se 
gândească la Johanna acum. 

— Nu putem să facem nimic cât sunt plecaţi? 

Martin intră şi se aşeză. 

— Lennart zicea că o să ne sune azi, spuse Paula. 

Dormise prost şi, oricât de mult ar fi aprobat nerăbdarea 
lui Martin, de data asta era prea obosită pentru iniţiative. 
Acum simţea doar că-i vâjâie capul. Dar Martin îi aruncă o 
privire insistentă. 

— Vrei să-l sunăm, să vedem dacă a terminat? o întrebă 
scoțând mobilul din buzunar. 

— Nu, nu, ne sună el de îndată ce-a apucat să se uite 
peste hârtiile alea. Sunt sută la sută sigură. 

— OK, spuse Martin şi strecură telefonul în buzunar. Dar 
atunci ce să facem? Patrik nu ne-a zis nimic înainte să 
plece. Doar n-o să stăm aici cu mâinile în sân? 

— Nu ştiu. 

Paula simţi că devine din ce în ce mai iritată. De ce 
trebuia să dea ea ordinele? Era cam de aceeaşi vârstă ca şi 
Martin şi, în plus, el lucra acolo de mai mulţi ani decât ea, 


chiar dacă ea avea experienţa de la Stockholm. Trase aer în 
piept. N-avea dreptul să-şi verse nervii pe Martin. 

— Pedersen urma să ne trimită azi raportul de la au- 
topsie. Eu zic să începem cu asta. O să-l sun, să văd dacă 
există ceva ce ne poate împărtăşi. 

— Da, poate ne dă ceva cu care să putem lucra mai 
departe. 

Martin arăta ca un căţeluş fericit care a fost mângâiat pe 
cap. Paula nu se putu abtine să nu schiţeze un zâmbet. Nu 
puteai ţine supărare pe el. 

— Sun acum. 

Martin o privi încordat cât formă numărul. Probabil că 
Pedersen stătea chiar lângă telefon, pentru că răspunse 
după primul apel. 

— Bună ziua, sunt Paula Morales din Tanumshede. Aţi 
terminat? Ce bine, spuse şi ridică degetul mare spre Martin. 
Sigur, trimiteţi-l prin fax, dar nu ne puteţi spune ceva pe 
scurt? Dădu din cap şi îşi notă câteva cuvinte într-un caiet 
de pe birou. 

Martin întinse gâtul, încercând să citească ce scria, dar 
renunţă îndată. 

— Hm... aha... OK. 

Asculta şi scria. Apoi puse încet receptorul în furcă. 
Martin se holba la ea. 

— Ce-a zis? Ceva ce ne poate fi de folos? 

— Aă, nu prea. A confirmat doar ce ştiam deja, spuse şi 
îşi privi notițele. Că Mats Sverin a fost împuşcat în ceafă cu 
un pistol de nouă milimetri. O singură dată. Moartea a 
survenit imediat. 

— Şi ora? 

— Veşti bune. A putut să constate că Mats a murit 
cândva în noaptea dintre vineri şi sâmbătă. 

— Ce bine. Şi altceva? 

— Nu există urme de substanţe narcotice în sânge. 

— Nimic? 

Paula scutură din cap. 

— Nu, nici măcar de nicotină. 

— Ceea ce nu înseamnă că n-a pus mâna pe ele. 


— Bineînţeles, dar tot te pune pe gânduri... spuse şi se 
uită la notițe. Cel mai interesant, acum, e să vedem dacă 
găsim glontul în registru. Dacă există vreo legătură cu o 
altă infracţiune, ne-ar fi mult mai uşor să găsim arma 
folosită. Şi criminalul, să sperăm. 

Annika apăru deodată în cadrul uşii. 

— Au sunat de la Salvamari. Au găsit barca. 

Paula şi Martin se priviră. Nu era nevoie să întrebe 
despre care barcă vorbea Annika. 


Împachetaseră totul. În clipa în care primise cartea 
poştală, ştiuse ce trebuie să facă. Nu mai putea să fugă 
nicăieri. Era conştientă de pericolele care o pândeau, dar ar 
fi fost la fel de periculos să rămână. Probabil că ar fi fost 
mai bine şi pentru ea, şi pentru copii dacă s-ar fi întors de 
bunăvoie. 

Madeleine se aşeză pe geamantan, ca să-l închidă. Nu 
putea să ia mai mult de o geantă cu ea. În geanta aceea 
trebuia să încapă o viaţă întreagă. Şi totuşi se arătase plină 
de speranţă la urcarea în trenul spre Copenhaga, cu copiii. 
Era tristă şi îndurerată pentru ce lăsa în urmă, dar şi 
bucuroasă de ce o aştepta. 

Se uită în jur, prin garsoniera micuță. Era jerpelită, cu un 
singur pat unde se înghesuiseră copiii şi o saltea pe jos, 
unde dormise ea. Garsoniera nu era cine ştie ce, dar, 
pentru un scurt timp, fusese paradisul. Era a lor şi asta 
însemna că se puteau simţi în siguranţă. Acum se 
transformase într-o capcană. Nu mai puteau rămâne acolo. 
Mette o împrumutase cu bani pentru bilete, fără s-o întrebe 
nimic. Probabil că-şi cumpăra un bilet spre iad, dar ce 
altceva ar fi putut să facă? 

Se ridică, luă cartea poştală de pe jos şi o strecură în 
poşetă. Cu toate c-ar fi vrut s-o rupă în mii de bucăţi, s-o 
arunce în toaletă şi să tragă apa după ea, ştia că avea ne- 
voie de ea ca să-şi amintească. Ca să nu se răzgândească. 

Copiii erau la Mette. Alergaseră înăuntru după o joacă 
prin curte. Madeleine se bucură că poate sta un pic singură, 
înainte de-a fi nevoită să-i anunţe că trebuiau să plece 


acasă. Pentru ei, cuvântul acela n-avea un înţeles pozitiv. 
Nu se aleseseră decât cu cicatrice, interne şi externe, de la 
ceea ce se numea casă. Spera că ştiau că-i iubeşte şi că n- 
ar fi făcut niciodată ceva care să-i pună în pericol, dar n- 
avea de ales. Dacă îi găsea în exil, prinşi în vizuina asta de 
iepure, nu i-ar fi cruțat pe nici unul. Singura şansă a 
iepurilor era să se întoarcă la vulpe, fără a se lăsa rugaţi de 
două ori. 

Se ridică, simţindu-şi membrele amorţite. Trebuia să 
plece imediat. Nu mai putea să amâne inevitabilul, încercă 
să se convingă că micuţii ei aveau să înţeleagă. Numai că 
şi-ar fi dorit să aibă şi ea încredere în ce făcea. 


— Am auzit de Gunnar, spuse Anna. 

Arăta în continuare ca o pasăre mică şi fragilă. Erica 
încercă să zâmbească. 

— Nu trebuie să te gândeşti la aşa ceva acum. Ai destule 
pe cap. 

Anna se încruntă. 

— Nu ştiu. În mod ciudat, uneori îmi face mai bine să 
plâng de milă altcuiva decât mie însămi. 

— Da. Trebuie să fie cumplit pentru Signe. A rămas sin- 
gură de tot. 

— Şi Patrik cum a reacţionat? 

Anna îşi trase picioarele pe canapea. Copiii erau la şcoală 
şi la grădiniţă, iar gemenii dormeau înainte de masă în 
cărucior, în faţa uşii de la intrare. 

— leri era terminat, spuse Erica şi se întinse după un 
melc cu scorţişoară. A 

Erau făcuţi de Belinda, fiica cea mare a lui Dan. Incepuse 
în perioada în care era împreună cu un tip căruia îi plăcea 
genul casnic. Între timp, acesta dispăruse din peisaj, dar 
Belinda rămăsese cu pasiunea pentru făcut prăjituri şi nu 
puteau să nu constate că era extrem de talentată. 

— Mamă, ce bunătăţuri, spuse Erica dându-şi ochii peste 
cap. 

— Da, Belinda e tare de tot. Şi s-a comportat super cu ăia 
mici, din câte mi-a zis Dan. 


— Da, v-a ajutat când aţi avut nevoie cel mai mult. 

Sigur că Belinda arăta cam înspăimântător: părul vopsit 
negru, unghiile date cu ojă neagră şi machiaj ţipător. Dar 
când Anna dispăruse, Belinda îi ocrotise pe cei mici, inclusiv 
pe Emma şi pe Adrian. 

— Dar n-a fost vina lui Patrik, spuse Anna. 

— Ştiu, am încercat să-i zic. Mai degrabă Mellberg e cel 
care ar trebui să-şi ia nişte castane, dar în mod ciudat Pa- 
trik ia tot timpul responsabilitatea asupra sa. Erau acasă la 
Gunnar când s-a împuşcat, el şi Gösta, şi zice c-ar fi trebuit 
să observe ceva. 

— Cum să observe? pufni Anna. N-o să-ţi zică nimeni în 
prealabil că are de gând să se omoare. Eu m-am gândit de 
multe ori câ..., spuse, dar se opri şi se uită la Erica. 

— N-ai face-o niciodată, Anna, spuse Erica aplecând-se şi 
privind-o în ochi pe sora ei. Ai trecut prin atâtea, prin mai 
multe decât majoritatea oamenilor, şi, dacă era s-o faci, o 
făceai deja. Tu nu eşti genul ăla. 

— De unde ştii? 

— Ştiu, pentru că nu te-ai dus în pivniţă şi nu ţi-ai băgat o 
țeavă de puşcă în gură. Şi n-ai apăsat trăgaciul. 

— Noi n-avem arme, spuse Anna. 

— Nu te prosti. Ştii bine la ce mă refer. Nu te-ai aruncat 
înaintea unei maşini, nu ţi-ai tăiat venele, n-ai înghiţit 
somnifere şi aşa mai departe. Nu ai făcut nimic de genul 
ăsta pentru că eşti mai puternică de-atât. 

— Nu ştiu dacă de putere este vorba, bâigui Anna. Am 
impresia că e nevoie de mult curaj să apeşi pe trăgaciul ăla. 

— Nu-i chiar aşa. Nu-i nevoie decât de o secundă de 
curaj. Şi după aia, gata, s-a terminat şi cei din jurul tău 
trebuie să adune resturile de pe jos, scuză-mi exprimarea. 
Pentru mine, ăsta nu-i curaj. E laşitate. Gunnar nu s-a 
gândit la Signe în clipa aia. Altfel n-ar fi făcut-o, dimpotrivă, 
ar fi avut curajul să rămână lângă ea şi s-ar fi ajutat 
reciproc. Orice altceva e laşitate şi tu n-ai ales calea asta. 

— Conform tipei ăleia, ai rezolvat totul dacă te-apuci de 
yoga, devii vegetariană şi faci exerciţii de respiraţie cinci 
minute pe zi. 


Anna arătă spre televizor, unde un guru al sănătăţii 
entuziast le explica singura cale spre fericire şi bunăstare. 

— Cum să găseşti fericirea fără carne? întrebă Erica. 

Anna nu se putu abtine să nu râdă. 

— Eşti proastă la cap, spuse şi o împunse cu cotul pe 
Erica. 

— Zise ea, care arată de parcă ar fi fugit de la balamuc. 

— Asta a fost sub centură, spuse Anna şi aruncă cu perna 
în ea. 

— Orice, numai să te văd râzând, spuse cu voce slabă 
Erica. 


— A fost doar o chestiune de timp, constată Petra 
Janssen. 

Greaţa i se urca şi-i cobora în gâtlej, dar ca mamă a cinci 
copii apucase să obţină, de-a lungul anilor, o anumită 
toleranţă faţă de mirosurile neplăcute. 

— Da, n-a fost o surpriză prea mare, spuse Konrad Spetz, 
vechiul coleg al Petrei, care părea că se descurcă mai greu 
cu senzaţia de vomă. 

— Colegii de la Narcotice trebuie să ajungă dintr-o clipă 
în alta. 

Cei doi părăsiră dormitorul. Mirosul îi urmări, dar în 
camera de zi de la parter se putea respira mai uşor. O 
femeie de cam cincizeci de ani stătea pe un scaun şi 
plângea în hohote, în timp ce un coleg mai tânăr încerca s-o 
consoleze. 

— Ea l-a găsit? întrebă Petra dând din cap către femeie. 

— Da, e menajera familiei Wester. De obicei face curat 

o dată pe săptămână, dar fiind plecaţi, n-a trebuit să vină 
decât o dată la două săptămâni. Şi când a venit azi, a 
găsit... mă rog..., spuse Konrad şi-şi drese vocea. 

— Soţia şi copiii i-am găsit? 

Petra ajunsese ultima la faţa locului. De fapt, era liberă 
azi şi se afla la Grânan* cu familia când o sunaseră ca să 
se prezinte la serviciu. 


19 Gröna Lund, numit şi Grönan — parc de distracţii din Stockholm. 
(N.t.) 


— Nu. Se pare că au plecat în Italia, conform menajerei. 
Cică lipsesc toată vara. 

— Va trebui să verificăm zborurile. Dacă avem noroc, în 
clipa asta sunt pe plajă şi se bronzează, spuse Petra, dar 
chipul ei se întunecă. Ştia cine era bărbatul întins pe patul 
de la etaj. Şi ştia şi cum arătau cei din anturajul lui. Şansa 
ca nevasta şi copiii lui să se fi bucurat de soare era mult 
mai mică decât să-i fi găsit undeva într-un şanţ dintr-o 
pădure. Sau pe fundul mării, în Nybroviken. 

— Am pus deja câţiva colegi să se uite. 

Petra dădu mulţumită din cap. Ea şi Konrad lucrau 
împreună de mai mult de cincisprezece ani şi relaţia lor 
funcţiona mai bine decât mariajul multora. Dar văzuţi din 
afară, erau un cuplu cât se poate de ciudat. Cu un metru şi 
optzeci ai ei şi constituţia robustă formată de toate sarcinile 
acelea, Petra se înălța ca un turn deasupra lui Konrad care, 
pe lângă că era scund, mai era şi slab ca un ţâr. Şi stilul lui 
straniu, asexuat, o făcea să se întrebe dacă ştia cum se fac 
copiii. Tot timpul, cât lucraseră în echipă, nu îi povestise 
nimic despre viaţa lui amoroasă, ori dacă prefera femeile 
sau bărbaţii. Şi nici ea nu-l întrebase. Ceea ce aveau însă în 
comun erau inteligenţa ascuţită, umorul negru şi un 
angajament profund faţă de profesia lor, la care ţineau în 
ciuda restructurărilor, şefilor tâmpiţi puşi acolo pe criterii 
politice şi deciziilor polițienești idioate. 

— O să-i punem sub urmărire şi o să vorbim şi cu băieţii 
de la Narcotice, adăugă el. 

— Cu băieţii şi fetele, îl corectă Petra. 

Konrad oftă. 

— Da, Petra, cu băieţii şi fetele. 

Toţi cei cinci copii ai Petrei erau fete şi drepturile femeilor 
erau un subiect sensibil pentru ea. Ştia că, în opinia Petrei, 
femeile erau superioare şi ar fi fost prostesc s-o întrebe 
dacă asta nu era tot o discriminare. Dar era mai deştept de 
atât şi îşi ţinea ideile pentru el. 

— Ce mizerie-i acolo sus, spuse Petra scuturând din cap. 

— Se pare că s-a tras de mai multe ori. Patul e ciuruit de 
gloanţe şi Wester la fel. 


— Oare ce-i face să creadă că merită? 

Petra îşi plimbă privirea peste camera de zi frumoasă şi 
luminoasă, apoi scutură iarăşi din cap. 

— Sigur, casa e printre cele mai luxoase pe care le-am 
văzut, şi sigur au trăit pe picior mare. Dar genul ăsta ştie că 
la un moment dat lucrurile o vor lua razna. Şi după aia zac 
aici, în propriul dormitor, pe aşternuturi de mătase, şi 
putrezesc plini de gloanţe. 

— Muritorii de rând ca tine sau ca mine n-au cum să 
înţeleagă aşa ceva, spuse Konrad şi se ridică de pe cana- 
peaua albă, joasă, unde se aşezase, după care ieşi pe hol. 
Cred că a ajuns gaşca de la Narcotice. 

— Bine, spuse Petra. Să vedem ce ne zic băieţii. 

— Şi fetele, spuse Konrad fără să-şi poată ascunde 
zâmbetul. 


— Şi acum ce facem? întrebă deznădăjduit Gösta. Se 
pare că nu-i o idee bună să stăm de vorbă cu tipii ăia. 

— Nu, recunoscu Patrik. Doar dacă n-o să avem altă 
soluţie. 

— Dar ce să mai inventăm acum? Suntem aproape siguri 
că IE e responsabilă pentru vătămarea şi, poate, şi pentru 
uciderea lui Mats, dar nu îndrăznim să stăm de vorbă cu ei. 
Ce poliţişti grozavi, n-am ce zice, scutură din cap Gösta. 

— Ne întoarcem la locul de muncă al lui Mats. 
Deocamdată n-am discutat decât cu Leila, dar aş vrea să 
aud ce-au de zis şi ceilalţi. E singura modalitate de-a 
avansa, cel puţin în momentul de faţă. 

Patrik porni maşina şi o luă spre Hisingen. 

Fură lăsaţi să intre imediat, dar Leila avea o expresie 
obosită pe faţă când îi conduse în biroul ei. 

— Bineînţeles că vrem să vă ajutăm, dar nu ştiu ce cre- 
deţi c-o să obţineţi dacă veniţi aici în fiecare zi, spuse 
ridicând din umeri. V-am dat tot materialul pe care-l avem 
aici şi v-am răspuns la toate întrebările. Nu ştim mai multe, 
asta e. 

— Aş vrea să stau de vorbă cu angajaţii dumneavoastră. 
Nu ziceaţi că mai aveţi doi colegi? 


Vocea lui era blândă, dar hotărâtă. Patrik îşi dădea 
seama că pentru ei era deranjant să-i vadă acolo tot timpul, 
dar în acelaşi timp, Fristad era singurul loc de unde mai 
putea obţine vreo informaţie. Mats era ca o foaie goală 
deocamdată, şi organizaţia pentru care muncise cu atâta 
pasiune ar fi putut umple lacunele. 

— OK, vă puteţi aşeza în sala de protocol, spuse Leila 
oftând şi arătă spre o uşă din dreapta. Il trimit pe Thomas şi 
îi zic s-o cheme pe Marie când aţi terminat, spuse şi-şi dădu 
părul pe după urechi. Dar după aceea v-aş fi 
recunoscătoare dacă ne-aţi lăsa să lucrăm în linişte. Inţe- 
legem perfect că poliţia trebuie să ancheteze crima asta şi 
suntem alături de părinţii lui Mats. Dar activitatea pe care o 
desfăşurăm aici e importantă şi nu prea mai avem altceva 
de adăugat. Matte a lucrat aici patru ani, dar nici măcar noi 
n-am ştiut prea multe despre viaţa lui privată şi nimeni de 
aici nu are habar cine l-ar fi putut omori. Şi-n plus, s-a 
întâmplat după ce şi-a dat demisia şi a plecat din oraş. 

Patrik dădu din cap. 

— Am înţeles. Dacă ne lăsaţi să vorbim cu angajaţii 
dumneavoastră, o să încercăm să ne ţinem departe. 

— Vă mulţumesc mult şi nu vreau să par nepoliticoasă. 

Femeia plecă. Patrik se instală în sala de protocol, 
împreună cu Gösta. 

Imediat după aceea intră un bărbat înalt, cu părul negru, 
în jur de treizeci şi cinci de ani. Patrik îl văzuse trecând iute 
pe lângă ei şi-l şi salutase cu ocazia vizitelor lui de dinainte, 
dar nu schimbaseră mai mult de două vorbe. 

— Aţi fost coleg cu Mats? 

Patrik se aplecă în faţă, cu mâinile împreunate şi coatele 
pe genunchi. 

— Da, m-am angajat la scurt timp după Matte, aşa că am 
lucrat aproape patru ani împreună. 

— Vă întâlneaţi vreodată şi în afara serviciului? întrebă 
Patrik. 

Thomas scutură din cap. Ochii săi căprui erau calmi şi 
bărbatul răspunse fără a sta prea mult pe gânduri. 

— Nu, Matte era genul foarte discret. De fapt, nici nu ştiu 


dacă ieşea cu cineva. În afară de nepotul Leilei. Dar se pare 
c-au pierdut contactul de atunci. 

Patrik oftă în sinea lui. Toţi oamenii din anturajul lui Mats 
îi spuneau acelaşi lucru. 

— Ştiţi cumva dacă avea vreo problemă? Privată sau 
legată de serviciu? interveni Gosta. 

— Nu, nimic de genul ăsta, răspunse imediat Thomas. 
Matte era, cum să zic... Matte. Incredibil de liniştit şi de 
stabil. Nu se enerva niciodată. Aş fi observat dacă ceva era 
în neregulă, spuse susţinând privirea lui Patrik fără a clipi. 

— Cum se descurca cu situaţia de aici? 

— Toţi cei care lucrează aici sunt adânc mişcaţi de sorţile 
oamenilor cu care intră în contact. In acelaşi timp, e 
important să menţinem o anumită distanţă, altfel n-am re- 
uşi să facem faţă. Din punctul ăsta de vedere, Matte se des- 
curca de minune. Era cald şi empatic, fără a fi prea angajat. 

— Cum a ajuns aici? Am înţeles că Fristad e singura 
organizaţie pentru ajutorarea femeilor care are angajaţi 
bărbaţi şi Leila a subliniat că sunteţi aleşi pe sprânceană, 
spuse Patrik. 

— Da, Leila a înghiţit multe din cauza mea şi a lui Matte. 
Matte a ajuns aici prin nepotul Leilei, poate aţi auzit. Mama 
mea e prietena cea mai bună a Leilei; o cunosc de când 
eram mic. Când m-am întors în Suedia, după un voluntariat 
în Tanzania, m-a întrebat dacă n-aş vrea să lucrez pentru 
ei. Şi n-am regretat nicio secundă. Dar e o responsabilitate 
imensă. Dacă greşesc, le dau apă la moară celor care sunt 
împotriva ideii de bărbaţi angajaţi în astfel de organizaţii. 

— A avut vreun contact special Matte? 

Patrik studie chipul lui Thomas, ca să vadă dacă nu-i 
ascunde ceva. Dar bărbatul din faţa lui îşi păstră calmul. 

— Nu, aşa ceva e strict interzis, din motivele pe care vi 
le-am enumerat. Trebuie să dezvoltăm o relaţie profesio- 
nală cu femeile şi cu familiile lor. Asta e regula numărul 
unu. 

— Şi Mats o respecta? întrebă Gösta. 

— Ca noi toţi, spuse Thomas cu o expresie uşor revoltată. 
O astfel de organizaţie nu poate exista fără o reputaţie 


bună. Cel mai mic pas greşit poate fi fatal şi poate duce la 
întreruperea colaborării cu serviciile sociale. Ceea ce, până 
la urmă, îi afectează pe cei pe care vrem să-i ajutăm. Şi, 
cum vă spuneam, ca bărbaţi, avem o responsabilitate şi 
mai mare, le spuse pe un ton mai ridicat. 

— Suntem nevoiţi să vă întrebăm, spuse Patrik împă- 
ciuitor. 

Thomas dădu din cap. 

— Da, ştiu. Mă scuzaţi dacă par revoltat. Doar că e foarte 
important să nu atragem niciun fel de bănuială şi ştiu că 
Leila se teme de efectul pe care cazul acesta îl poate avea 
asupra activităţii noastre. Mai devreme sau mai târziu, 
oamenii o să ajungă la concluzia că nu iese fum fără foc şi 
totul o să se ducă pe apa sâmbetei. Leila a riscat mult 
pentru Fristad şi ca să administreze organizaţia într-un mod 
revoluţionar. 

— Vă înţelegem perfect. Dar, în acelaşi timp, suntem 
obligaţi să vă punem tot felul de întrebări neplăcute. Ca, de 
pildă, dacă aţi observat vreun semn că Mats ar fi consumat 
sau făcut trafic cu droguri? 

— Droguri? se holbă la el Thomas. Da, am citit ziarele azi- 
dimineaţă. Am fost profund revoltați de toate mizeriile alea. 
E o nebunie totală. Numai când mă gândesc că Matte ar fi 
putut fi implicat în aşa ceva... nu, e absurd. 

— Aţi auzit de IE? 

Patrik se forţă să continue, deşi avea tot mai mult 
impresia că râcâie o rană deschisă. 

— Vă referiţi la Illegal Eagles? Da, din păcate, îi cunosc 
foarte bine. 

— Avem un martor care spune că Mats a ajuns la spital 
din cauza lor. Nu din cauza unei găşti de tineri, cum a 
susţinut Mats. 

— Şi ziceţi că au fost cei de la IE? 

— Astea sunt informaţiile pe care le avem, spuse Gösta. 
Aţi avut vreo altercaţie cu ei? 

Thomas ridică din umeri. 

— S-a întâmplat să ajutăm nişte femei de-ale lor. Dar n- 
am avut mai multe probleme cu ei decât cu majoritatea 


partenerilor sau soţilor idioţi. 

— Şi Mats nu era persoană de contact pentru vreuna din 
femeile astea? 

— Nu, din câte ştiu eu. Probabil c-a fost un incident ne- 
provocat. S-o fi nimerit în locul nepotrivit la momentul 
nepotrivit. 

— Da, asta a fost şi versiunea lui. În locul nepotrivit la 
momentul nepotrivit. 

Patrik se auzi cât de sceptic suna. Thomas ar fi trebuit să 
ştie că astfel de bande nu se încurcau cu oamenii de pe 
stradă aşa, la nimereală. De ce voia să-i convingă că 
lucrurile stăteau altfel? 

— Păi, cam asta a fost, pentru moment. Aveţi un număr 
la care să vă putem suna în caz că avem mai multe 
întrebări? Ca să nu ne tot plimbăm pe aici, spuse Patrik cu 
un zâmbet şters. 

— Sigur că da. 

Thomas notă repede un număr de telefon pe o foaie şi le- 
o întinse. 

— Vreţi să staţi de vorbă şi cu Marie? 

— Da, mulţumim. 

Cei trei făcură schimb de politeţuri în timp ce aşteptară. 
Gösta părea că înghiţise tot ce turnase Thomas şi-l 
considera demn de încredere, dar Patrik se îndoia. E drept 
că părea cinstit şi direct şi le răspunsese la întrebări fără 
să-i tremure vocea. Insă, cu toate astea, Patrik detectase 
un soi de nesiguranţă la el, dar se baza mai mult pe intuiţie 
decât pe o observaţie concretă. 

— Bună ziua. 

O femeie sau mai degrabă o fată intră în sala de protocol 
şi dădu mâna cu ei. Palmele ei erau puţin reci şi 
transpirate, iar pe gât avea pete roşii. Era vizibil agitată, 
spre deosebire de Thomas. 

— De cât timp lucraţi aici? începu Patrik. 

Marie se jucă cu fusta. Era drăguță ca o păpuşă. Cu nas 
mic şi cârn, păr lung şi blond care îi cădea tot timpul pe 
faţă, o faţă în formă de inimă şi ochi albaştri. Patrik estimă 
că n-avea mai mult de douăzeci şi cinci de ani, dar nu 


putea şti cu siguranţă. Cu anii, îi era din ce în ce mai greu 
să ghicească vârsta celor mai tineri decât el. Poate era un 
soi de vanitate faptul că îşi imagina în continuare că el 
însuşi are douăzeci şi cinci de ani. 

— M-am angajat acum un an, aproximativ, spuse ea. 

Petele de pe gât deveniseră mai roşii şi Patrik observă că 
înghiţise de mai multe ori în sec în timp ce vorbea. 

— Vă place aici? 

Voia s-o facă să se relaxeze, să nu fie atât de circum- 
spectă. Gösta părea că îl lăsase la cârmă; se lăsase pe 
spate şi-i asculta. 

— Da, foarte mult. E foarte însufleţitor să lucrezi aici sau, 
mă rog, e şi dur uneori, dar într-un mod înălţător, dacă mă 
înţelegeţi. 

Se încurca în propriile-i cuvinte şi părea că nu reuşeşte 
să-şi formuleze gândurile exact. 

— Ce părere aveaţi despre Mats? Ca tovarăş de lucru? 

— Matte era foarte drăguţ. Toţi îl plăceam. Şi noi, colegii, 
şi femeile. Se simțeau în siguranţă în prezenţa lui. 

— S-a implicat mai mult în vreun caz? 

— Nu, nu, asta e regula numărul unu. Să nu ne implicăm 
personal. 

Marie scutură atât de tare din cap că părul îi zbură în 
toate direcţiile. 

Patrik se uită pe furiş la Gösta, ca să vadă dacă îşi 
dăduse seama că era un subiect fierbinte. Dar Gösta în- 
mărmurise complet, dintr-odată. Ce naiba se întâmpla cu 
el? 

_ — Auzi... trebuie să... Putem să stăm de vorbă puţin? 
Intre patru ochi? spuse şi-l trase de mânecă pe Patrik. 

— Sigur, vrei să...? întrebă acesta şi arătă spre uşă. 

Gösta dădu din cap că da. 

— Ne scuzaţi două secunde, spuse Patrik, iar Marie păru 
uşurată de întreruperea aceea. 

— Ce-i cu tine? Tocmai când am atins un punct sensibil, 
şuieră Patrik când ieşiră pe coridor. 

Gösta părea că-şi studiază pantofii. Îşi drese glasul de 
câteva ori, apoi îl privi pe Patrik vizibil speriat. 


— Cred c-am făcut o prostie mare. 


Fjällbacka, 1871 


Trăise cea mai frumoasă perioadă din viaţa ei. Îşi dăduse 
seama ce făcuse din ea viața pe insulă abia când Karl şi 
Julian părăsiseră Fjällbacka, întorcându-se pe Grăskăr. Era 
ca şi când ar fi tras aer în piept pentru prima oară după 
mult timp. 

Dagmar o răsftățase. Emelie se simţea jenată uneori de 
cât de mult se ocupase de ea şi de faptul că nu trebuise să 
facă aproape nimic. Incercase s-o ajute la făcut curat, 
spălat vasele sau gătit pentru că voia să se facă utilă şi să 
nu fie o povară. Dar Dagmar o alunga de lângă ea şi-i 
ordona să se odihnească, aşa că până la urmă fu nevoită să 
se lase înduplecată de o voință mai puternică decât a ei. şi 
chiar era plăcut să se odihnească. Nu putea s-o contrazică. 
O săgeta spatele, o dureau membrele şi fătul o lovea tot 
timpul în burtă cu picioarele. Şi cel mai rău era cu oboseala. 
Era în stare să doarmă douăsprezece ore noaptea şi apoi să 
mai moțăie puțin şi după-masă, fără ca după aceea să se 
simtă prea odihnită. 

Era grozav să aibă pe cineva care s-o îngrijească. 
Dagmar făcea ceaiuri şi decocturi ciudate care, zicea ea, or 
s-o întremeze, şi o obliga să mănânce cele mai ciudate 
lucruri ca să-i întărească organismul. N-o ajuta prea mult, 
oboseala nu dispărea, însă vedea că lui Dagmar îi făcea 
bine să se simtă utilă. Aşa că Emelie mâncă şi bău tot ce i 
se puse în față. 

Cel mai mult îi plăceau serile. Atunci se aşezau în camera 


de zi şi discutau, în timp ce croşetau, brodau şi coseau 
hăinuțe copilului. Emelie nu era prea talentată la lucru ma- 
nual înainte să ajungă la Dagmar. O servitoare la o fermă 
trebuia să se priceapă la altele. Dagmar, în schimb, mânuia 
bine acul şi aţa şi o învăță pe Emelie tot ce ştia. Grămezile 
de hăinuțe pentru bebeluş creşteau neincetat. Croşetaseră 
căciulițe, bluzițe, ciorăpei, tot ce îi trebuia unui copil în 
primele luni de viață. Cea mai frumoasă era cuvertura 
matlasată, căreia ii dedicau câte o oră, două în fiecare 
seară. Brodau fiecare pătrat cu ce le trecea prin cap. 
Pătratele favorite ale lui Emelie erau cele cu nalbe. Când le 
privea, i se strângea un pic inima. Pentru că, oricât de 
ciudat ar fi părut, câteodată i se făcea dor de Grăskăr. Nu 
de Karl sau de Julian, nici pentru o secundă, dar insula 
devenise, într-un fel, parte din ea. 

Într-o seară încercă să stea de vorbă cu Dagmar despre 
insulă, despre ciudățeniile care existau acolo şi despre 
motivul pentru care nu se simţea niciodată singură. Dar fu 
singura dată când nu izbutise să discute cu ea ca lumea. 
Dagmar Îşi strânse buzele şi işi feri privirea într-un fel care 
îi dădu de înțeles că nu voia să audă. Poate că nu era prea 
surprinzător. Şi ei i se părea straniu când incerca să-i 
explice ce şi cum, cu toate că atunci când era pe insulă nu 
o mai mira deloc. Când se afla în preajma lor. 

Mai era un subiect pe care nu îl abordaseră deloc. Emelie 
încercase să pună câteva întrebări despre Karl, despre tatăl 
lui şi copilăria lui. Dar văzuse aceeaşi expresie pe chipul lui 
Dagmar. Îi spuse doar că tatăl lui Karl avea pretenții mari 
de la fiii lui, iar Karl îl dezamăgise. Nu cunoştea detaliile, îi 
Zise, şi nu voia să discute despre lucruri de care habar n- 
avea. Aşa că Emelie o lăsă în pace. Se mulțumea cu liniştea 
care o înconjura în casa lui Dagmar şi se bucura să 
împletească ciorăpei, în fiecare seară, pentru copilul a cărui 
naştere se apropia. Grăskăr şi Karl trebuiau să aştepte. Ei 
aparțineau unei alte lumi, unui alt timp. Acum nu existau 
decât clinchetul acelor de croşetat şi strălucirea atei albe la 
lumina lămpii cu petrol. Viaţa pe insulă avea să se întoarcă 
nu peste mult timp. Perioada asta era doar un vis scurt. 


— Cum aţi găsit-o? 

Paula strânse mâna întinsă a lui Peter şi urcă în barca 
salvamarilor. 

— Am primit un telefon. Ne-au spus că au văzut o barcă 
eşuată într-un golf. 

— Şi cum se poate că n-aţi găsit-o mai devreme? Doar aţi 
ieşit în larg şi aţi căutat-o peste tot, sau nu? întrebă Martin 
şi privi încântat în jur. 

Ştia că şalupa ajungea până la o viteză de treizeci de 
noduri. Poate reuşea să-l convingă pe Peter să accelereze 
puţin când ajungeau în larg. 

— Păi, în arhipelagul ăsta există vreo mie de golfuri, 
spuse Peter şi cârmui ambarcaţiunea spre larg cu mişcări 
experte. Ai mare noroc dacă găseşti ceva. 

— Şi sunteţi siguri că e barca noastră? 

— Cunosc barca lui Gunnar. 

— Şi cum o ducem acasă? 

Paula se uită pe geam. Fusese prea rar cu barca pe 
mare. Era incredibil de frumos. Se întoarse şi se uită spre 
Fjăllbacka, care se afla în spatele lor şi se făcea tot mai 
mică. 

— O remorcăm. Aveam de gând s-o iau cu mine din 
prima, când am găsit-o, pentru c-am recunoscut-o. Dar m- 
am gândit că poate vreţi s-o verificaţi pe loc. 

— Probabil că n-o să găsim mare lucru, spuse Martin. Dar 
nu mă deranjează să dau o tură pe mare din când în când. 

Se uită pe furiş spre schimbătorul de viteze, dar nu 
îndrăzni să întrebe. Începuseră să apară câteva ambarca- 


ţiuni şi poate că nu era cazul să accelereze chiar acum, 
chiar dacă ar fi vrut. 

— Puteţi să veniţi cu mine într-o zi ca să-i testaţi caii- 
putere, spuse Peter zâmbind amuzat, de parcă ar fi ghicit 
gândurile lui Martin. 

— Cu mare plăcere! 

Chipul palid al lui Martin se lumină şi Paula scutură din 
cap. Băieţii ăştia, cu jucăriile lor. 

— Uitaţi, aici, spuse Peter şi viră brusc. 

Avusese dreptate. Într-un golfuleţ se zărea o barcă de 
lemn legată la mal. Arăta intactă, dar părea blocată. 

— E barca lui Gunnar, sunt absolut convins, spuse Peter. 
Cine vrea să coboare pe țărm? 

Martin se uită la Paula, care se prefăcea că n-a înţeles 
întrebarea. Era un copil crescut printre betoane, în 
Stockholm. Se simţea mai mult decât dispusă să-l lase pe 
Martin să ţopăie pe nişte pietre alunecoase. Acesta se târî 
până la proră, prinse parâma şi aşteptă clipa exactă. Peter 
opri motorul şi apoi o ajută pe Paula să coboare. Cât pe ce 
să alunece pe câteva alge verzi, dar reuşi să-şi recapete 
echilibrul. Martin ar fi râs de ea o veşnicie dacă ar fi aterizat 
în apă. 

Înaintară cu grijă până la barca de lemn. Aceasta părea 
în condiţie perfectă şi văzută de aproape. 

— Cum naiba a ajuns aici? întrebă Martin scărpinându-se 
în cap. 

— Se pare că a adus-o apa, spuse Peter. 

— Credeţi c-a putut să plutească până aici din port? 
întrebă Paula, dar judecând după expresia de pe chipul lui 
Peter, îşi dădu seama că pusese o întrebare stupidă. 

— Nu, spuse acesta scurt. 

— E din Stockholm, îi explică Martin şi Paula se holbă la 
el. 

— Şi Stockholmul are arhipelag. 

Martin şi Peter ridicară amândoi sprâncenele. 

— Aia-i o pădure inundată, declarară simultan. 

— Ete, na. 

Paula dădu ocol bărcii. Uneori cei de pe coasta de vest 


erau nespus de înguşti în opinii. Dacă îi mai auzea o dată 
spunând „aaa, tu care vii de unde se agaţă harta-n cui”, 
avea să moară pe loc. 

Peter sări din nou în MinLouis, Martin legă barca de lemn 
de şalupă. Apoi îi făcu semn Paulei să se apropie. 

— Vino aici şi împinge, spuse şi încercă să scoată barca 
din crăpătură. 

Paula se căţără încet pe stâncile alunecoase ca să-l ajute. 
După câteva încercări, reuşiseră să desprindă barca şi 
aceasta alunecă elegant pe suprafaţa apei. 

— Aşa, spuse Paula şi o luă spre barca salvamarilor. 
Dintr-odată simţi că picioarele îi cedează şi nu mai văzu 
decât apă. Mama mă-sii! Colegii ei aveau să râdă de ea un 
an întreg. 


De un timp încoace n-o mai părăseau. Asta-i dădea un soi 
de siguranţă, chiar dacă de cele mai multe ori nu-i zărea 
decât cu coada ochiului. Uneori avea impresia că băieţelul 
semăna puţin cu Sam, cu părul ondulat şi privirea aceea 
năzdrăvană. Dar el era blond şi Sam, brunet. Şi nici el n-o 
scăpa pe mama lui din ochi. 

Annie o simţea mai degrabă decât o vedea. Şi-i auzea 
foşnetul fustei pe podea, micile admonestări adresate 
băiatului, avertismentele când vedea ceva ce putea fi 
periculos. Era o mamă excesiv de protectoare, ca şi ea. 
Femeia încercase să-i vorbească de câteva ori. Voia să-i 
spună ceva, dar Annie nu intenţiona s-o asculte. 

Băieţelului îi plăcea să stea în camera lui Sam. Uneori 
părea că Sam îi răspunde, că vorbeşte, dar Annie nu era 
sigură. Nu îndrăznea să se ducă la uşă, să asculte, pentru 
că nu voia să-l deranjeze dacă era aşa. Asta o făcea, întru 
câtva, să spere. Sam avea să vorbească şi cu ea la timpul 
potrivit. Chiar dacă prezenţa ei îl liniştea, Annie ştia că Sam 
o asocia cu nenorocirile la care fusese martor. 

Dintr-odată i se făcu frig, deşi în casă era cald. Şi dacă, 
cumva, nu erau în siguranţă acolo? Poate că într-o zi aveau 
să zărească o barcă la orizont, exact de ce se temea cel 
mai mult. O barcă plină de răutatea pe care încercaseră s-o 


lase în urma lor. 

Da, avusese dreptate, din camera lui Sam chiar se 
auzeau voci. Frica îi dispăru la fel de repede cum apăruse. 
Băieţelul vorbea cu Sam şi se pare că Sam îi răspundea. 
Inima îi tresări în piept de bucurie. Era greu de ştiut ce era 
bine şi ce nu. Nu putea decât să-şi urmeze instinctul, cel 
care se baza pe dragostea pentru Sam şi care îi spunea în 
continuare să-l mai lase. Să-l lase să îşi revină în linişte. 

N-o să vină nicio barcă. Repetă asta, în sinea ei, de mai 
multe ori, ca pe o mantră, stând la masa din bucătărie şi 
uitându-se pe fereastră. N-o să vină nicio barcă. Sam 
vorbea şi asta însemna, mai mult ca sigur, că se întorcea la 
ea. Vocea băieţelului se auzi din nou. Annie zâmbi. Se 
bucura că Sam îşi făcuse un prieten. 


Patrik îl privi lung pe Gösta, care începuse să se caute 
prin buzunare. 

— Eşti drăguţ să-mi spui şi mie ce naiba se întâmplă? 

După câteva secunde de scormonit, Gösta păru să 
găsească ce căutase şi îi întinse obiectul lui Patrik. 

— Ce-i asta? Sau, mai bine zis, cine e asta? 

Patrik privi fotografia din mână. 

— Nu ştiu. Dar am găsit-o acasă la Sverin. 

— Unde? 

Gösta înghiţi în sec. 

— În dormitorul lui. 

— Şi poţi să-mi explici ce caută în buzunarul hainei tale? 

— Am zis c-ar putea fi de interes, aşa că am luat-o cu 
mine. Dar am uitat de ea, spuse Gosta pe un ton umil. 

— Ai uitat? se stropşi Patrik, care vedea negru în faţa 
ochilor de furie. Cum ai putut să uiţi? Păi, numai despre 
asta am vorbit. Cât de puţin ştim despre Mats şi cât de greu 
a fost să aflăm cu cine îşi petrecea timpul. 

Colegul lui se făcu mic. 

— Da, dar ţi-o arăt acum, nu vezi? Mai bine mai târziu 
decât niciodată, sau nu? spuse el încercând să schiţeze un 
zâmbet. 

— Şi habar n-ai cine e? îl întrebă Patrik privind pentru 


prima oară mai îndeaproape fotografia. 

— N-am nici cea mai vagă idee. Dar trebuie să fie cineva 
important pentru Sverin şi mi-a venit o idee... mi-am dat 
seama când eram..., spuse şi dădu din cap spre încăperea 
unde Marie stătea şi îi aştepta. 

— Merită să încercăm. Dar n-am terminat discuţia, să ştii. 

— Am înţeles. 

Gösta plecă ochii în pământ, dar păru uşurat că fusese 
cruțat pentru moment. 

Cei doi intrară din nou în sala de protocol. Marie părea la 
fel de speriată ca atunci când ieşiseră. 

Patrik trecu direct la subiect. 

— Cine e? spuse aşezând fotografia pe masă, în faţa lui 
Marie. 

Aceasta făcu ochii mari. 

— Madeleine, zise fata şi îşi acoperi gura speriată. 

— Cine e Madeleine? 

Patrik bătu cu degetul în fotografie, ca s-o forţeze pe 
Marie să nu-şi ia privirea de la ea. Femeia nu răspunse, ci 
doar se foi pe scaun. 

— Aici anchetăm un caz de omor, şi informaţiile pe care 
ni le puteţi oferi ne-ar putea ajuta să-l găsim pe ucigaşul lui 
Mats. Bănuim că asta vreţi şi dumneavoastră. 

Marie îi aruncă o privire nefericită. Mâinile şi vocea îi 
tremurau când le povesti. Despre Madeleine. 


După ce inspectorii judiciari sosiră ca să cerceteze barca, 
Paula şi Martin se întoarseră la secţie. Paula împrumută o 
pereche de pantaloni din material impermeabil şi o bluză 
portocalie din lână, pe care salvamarii le aveau prin birou, 
şi se holbă nervoasă la toţi cei care ar fi avut de gând s-o ia 
peste picior. Porni încălzirea în maşină, furioasă. Apa fusese 
rece ca gheaţa şi dârdâia în continuare. 

Radioul era dat la maximum. Martin abia îşi auzi mobilul. 
Dădu muzica mai încet şi răspunse. 

— Foarte amabil! Putem să ne ducem acolo direct? Am 
plecat deja, aşa că putem să ne oprim în drum. 

Termină convorbirea şi se întoarse spre Paula. 


— Era Annika. Lennart a verificat documentele şi a zis că 
putem să trecem pe la el dacă vrem. 

— Perfect, spuse Paula ceva mai voioasă. 

Un sfert de oră mai târziu, cei doi se opriră în faţa 
sediului ExtraFilm. Lennart mânca la masa de scris când 
intrară, dar lăsă imediat sendvişul la o parte şi-şi şterse 
mâinile cu un şerveţel. O privi cam nedumerit pe Paula, 
îmbrăcată în hainele acelea ciudate, dar fu destul de 
deştept să nu comenteze. 

— Bine că aţi putut să veniţi, spuse. 

Lennart transmitea la fel de multă căldură ca soţia lui. 
Paula îşi spuse că fiica lor adoptivă habar n-avea cât de 
norocoasă era că ajunsese tocmai la ei. 

— Ce drăguță e, spuse ea şi arătă spre fotografia cu fe- 
tita, pe care Lennart o lipise pe panoul pentru notițe. 

— Da, este. 

Lennart zâmbi larg şi făcu un gest spre cele două scaune 
libere din fata mesei. 

— Nici nu ştiu dacă e bine să vă rog să vă aşezaţi. M-am 
uitat cât am putut de atent la tot ce mi-aţi adus, dar mare 
lucru n-am ce să vă spun. Finanţele par a fi în ordine şi n- 
am găsit nimic care să-mi sară în ochi. Dar nici nu ştiu ce să 
caut, de altfel. Primăria a cheltuit o grămadă pe proiectul 
ăsta, asta pot s-o constat şi eu, şi au negociat nişte 
perioade de facturare foarte lungi. Dar nu mi se pare nimic 
ciudat aici, spuse Lennart şi se bătu pe burtă. 

Martin dădu să spună ceva, însă Lennart continuă. 

— Fraţii Berkelin au investit o parte din bani şi restul 
banilor, majoritatea, o să le intre în cont lunea asta, con- 
form documentelor. Îmi pare rău dacă nu v-am ajutat cine 
ştie ce. 

— Ba da, cum să nu. E bine de ştiut că primăria a investit 
banii noştri cu simţul răspunderii, spuse Martin şi se ridică. 

— Da, deocamdată arată bine. Dar totul depinde acum 
dacă o să poată ademeni şi nişte clienţi. Altfel o să fie o 
afacere scumpă pentru noi, cei care plătim taxe. 

— Nouă ne-a plăcut, în orice caz. 

— Da, am auzit de la Annika, zicea c-a fost o seară reu- 


şită. Şi Mellberg a fost tratat regeşte, bănuiesc. 

Paula şi Martin izbucniră în râs. 

— Pe asta am fi vrut s-o vedem şi noi. O pasăre ne-a 
ciripit ceva despre gomaj cu stridii. Dar trebuie să ne 
mulţumim cu imaginea lui Mellberg acoperit cu cochilii, 
spuse Paula. 

— Aici aveţi tot materialul, spuse Lennart şi le înmână 
teancul de hârtii. Cum spuneam, îmi pare rău că n-am putut 
să vă ajut mai mult. 

— Nu e vina ta. O să pornim pe altă pistă, spuse Paula, 
dar era vizibil indispusă. Bucuria că găsiseră barca durase 
prea puţin şi nu era probabil că asta avea să le ofere vreun 
indiciu. 

— Te las pe tine şi mă duc acasă să mă schimb, spuse ea 
când ajunseră în apropierea secţiei, aruncându-i o privire 
de avertizare lui Martin. 

Acesta dădu doar din cap, dar Paula ştia că, de îndată ce 
intra pe uşă Martin avea să înceapă cu înfloriturile şi avea 
să facă un capăt de ţară din povestea cu căzătura ei. 

Parcă maşina în faţa blocului şi urcă scările în pas 
alergător. Încă îi era frig, de parcă apa aceea rece i-ar fi 
intrat şi în oase. Degetele îi tremurară uşor când vru să 
strecoare cheia în broască, dar până la urmă reuşi să 
deschidă. 

— Alo? strigă ea şi se aşteptă să audă vocea veselă a 
mamei sale din bucătărie. 

— Bună, se auzi din dormitor. 

Paula intră în cameră surprinsă. La ora asta, Johanna era 
de obicei la serviciu. 

— Bună, spuse Paula şi i se strânse stomacul. 

| se pregătea ceva, ceva ce o făcuse să stea trează cu 
nopţile şi să asculte respiraţia Johannei. Chiar dacă ştia că 
era trează şi ea, nu îndrăznise să îi vorbească, pentru că nu 
era sigură că vrea să ştie ce o deranja. Acum Johanna 
stătea pe patul lor, cu disperare în ochi, şi Paulei îi veni să 
se întoarcă şi să fugă. Capul îi vâjâia de atâtea gânduri, îşi 
imagină toate scenariile posibile, şi nici unul dintre ele nu-i 
convenea. Dar acum erau aici, faţă-n faţă într-un 


apartament gol şi scufundat în linişte, fără a se putea 
ascunde după gălăgia şi agitația celorlalţi. Niciun câine nu 
alerga pe acolo. Nici Rita nu cânta cu voce tare în bucătărie 
şi nu se juca cu Leo. Nici Mellberg nu înjura televizorul. Era 
linişte şi erau doar ele două. 

— Ce naiba ai pe tine? spuse într-un final Johanna şi o 
cercetă pe Paula din cap până în picioare. 

— Am căzut în apă, spuse Paula şi se uită la bluza urâtă 
care-i ajungea aproape la genunchi. Am venit acasă doar să 
mă schimb. 

— Bine, schimbă-te mai întâi. Dar trebuie să vorbim. Şi 
nu pot să port o discuţie serioasă cu tine când arăţi aşa. 

Schiţă un zâmbet, iar Paula simţi din nou că i se strânge 
stomacul. Adora zâmbetul Johannei, dar nu-l văzuse prea 
des în ultimul timp. 

— Nu vrei să faci nişte ceai până mă îmbrac şi după 
aceea să ne ducem în bucătărie? 

Johanna încuviinţă cu o mişcare din cap şi o lăsă singură 
pe Paula în dormitor. Cu degetele înţepenite de frig şi de 
frică, Paula se schimbă într-o pereche de jeanşi şi un tricou 
alb. Apoi trase adânc aer în piept şi se duse în bucătărie. N- 
avea chef de discuţia asta, dar nu prea avea încotro. Nu-i 
rămânea decât să închidă ochii şi să sară de pe marginea 
prăpastiei. 

Ura s-o mintă. Ea însemnase totul pentru el şi îl speria că, 
pentru prima oară, era gata să sacrifice legătura dintre ei. 
Anders răsufla greu din cauza efortului. Panta spre Morhult 
era abruptă şi îngustă. Fusese nevoit să iasă puţin, să plece 
de lângă Vivianne. Trebuia să admită că voia să scape de 
ea un timp. 

Uneori trecutul era incredibil de aproape. Uneori avea tot 
cinci ani şi se lungea sub pat lângă Vivianne, astupându-şi 
urechile cu palmele, cu braţul liniştitor al surorii sale pe 
spate. Învăţaseră multe despre supravieţuire sub patul 
acela. Dar nu mai voia doar să supravieţuiască, voia să 
trăiască, şi nu ştia dacă Vivianne îl ajută sau îl împiedică s-o 
facă. 

O maşină trecu în viteză pe lângă el şi fu nevoit să sară 


într-o parte, spre marginea trotuarului. Centrul balnear se 
afla în spatele lui. Marele lor proiect, singura modalitate de- 
a scăpa de toate. Erling fusese cel care le împlinise visul. 
Prostovanul ăla care o ceruse de nevastă pe Vivianne. 

Erling îl sunase şi-l invitase la cină ca să sărbătorească 
logodna. Dar Anders se îndoia că Vivianne avusese vreo 
legătură cu planul lui. Mai ales că-i invitase şi pe comisarul 
acela mic şi îndesat şi pe prietena lui. Găsise o scuză cam 
străvezie pentru a refuza invitaţia. Combinația Erling- 
Mellberg nu i se părea o reţetă pentru o seară reuşită. Şi, 
având în vedere situaţia, i s-ar fi părut oricum ciudat să 
sărbătorească. 

Incepuse să coboare. De fapt, nu ştia încotro merge, voia 
doar să se plimbe pe undeva. Anders lovi o piatră cu 
piciorul şi aceasta se rostogoli pe pantă, apoi dispăru într- 
un şanţ. Aşa se simţea şi el în clipa aceea. Se rostogolea 
din ce în ce mai repede pe pantă în jos şi se întreba în ce 
şanţ o să nimerească. Povestea asta nu putea să se 
sfârşească decât rău, pentru că nu exista o soluţie bună. 
Stătuse treaz toată noaptea şi se gândise la o soluţie, un 
compromis. Dar nu exista niciunul. La fel ca atunci când 
stăteau sub patul ăla şi simțeau scândurile cu creştetul. 

Se opri pe cheiul de dinaintea podeţului de piatră de 
peste apă. Lebedele nu se vedeau. Aflase că de obicei îşi 
făceau cuib chiar în dreapta podului şi, în fiecare an, puii 
creşteau periculos de aproape de drum. Auzise că masculul 
şi femela rămân împreună toată viaţa. Aşa voia să trăiască 
şi el. Dar deocamdată nu avusese pe nimeni în afară de 
sora lui. Nu avuseseră relaţii amoroase, bineînţeles, dar ea 
fusese partenera, cea cu care ar fi vrut să-şi petreacă tot 
restul vieţii. 

Acum totul era schimbat. Trebuia să ia o decizie, dar nu 
ştia dacă avea să fie în stare. Nu şi când simţea scândurile 
patului  apăsându-i creştetul şi braţul lui Vivianne 
protejându-i corpul. Nu şi când ştia că ea fusese tot timpul 
protectoarea lui şi prietena lui cea mai bună. 

Fuseseră atât de aproape de moarte. Alcoolul şi miro- 
surile erau prezente şi cât trăise mama lor. Dar pe vremea 


aceea existaseră şi mici insule de iubire, momente de care 
se agăţau. Când alesese să scape şi Olof o găsise în dormi- 
tor, cu o cutie goală de medicamente alături, dispăruseră şi 
ultimele reziduuri ale copilăriei lor. El îi acuzase pe ei şi 
fuseseră aspru pedepsiţi. De fiecare dată când veneau 
doamnele alea de la serviciile sociale, le fermeca cu ochii 
lui albaştri, le arăta casa şi pe Vivianne şi Anders, care îşi 
priveau tăcuţi picioarele în timp ce femeile se gudurau pe 
lângă el. Ciudat lucru, dar afla mereu când urmau să vină, 
drept care apartamentul lor era curat şi aranjat cu ocazia 
vizitelor spontane. De ce nu îi abandonase dacă tot îi ura 
atât de tare? Vivianne şi el visau ore în şir despre părinţii 
noi pe care i-ar fi putut căpăta dacă Olof i-ar fi lăsat, în 
sfârşit, în pace. 

Dar probabil că voia să-i ţină lângă el, să-i vadă cum se 
chinuie. Numai că, până la urmă, îşi spuse, l-au învins. 
Chiar dacă era mort de ani buni, el rămânea forţa lor 
motrice, cel căruia voiau să-i arate succesele lor. Și 
succesul era tangibil. Nu puteau să se dea bătuţi şi să-l lase 
pe Olof să aibă dreptate în ceea ce le spusese mereu: că nu 
erau buni de nimic şi că n-avea să se aleagă nimic de ei. 

Văzu familia de lebede apropiindu-se. Puii se legănau în 
urma părinţilor lor maiestuoşi. Erau drăgălaşi cu puful acela 
cenuşiu, arătau complet diferit faţă de cum aveau să fie 
când aveau să crească. Oare el şi Vivianne crescuseră şi 
deveniseră nişte lebede frumoase sau erau în continuare 
nişte pui mici şi gri care îşi doreau să devină altceva? 

Se întoarse şi cobori agale panta. Orice decizie urma să 
ia, trebuia s-o facă cât de curând. 


— Ştim de Madeleine, spuse Patrik şi se aşeză în faţa Leii 
ei, fără a aştepta să fie invitat. 

— Pardon? 

— Am aflat de Madeleine, repetă calm Patrik. Gösta se 
aşezase în scaunul de alături, dar ţinea privirea aţintită 
asupra podelei. 

— Aşa, şi ce..., spuse Leila şi gura începu să îi tremure. 

— Aţi susţinut că vreţi să colaboraţi cu noi şi că ne-aţi 


spus tot ce ştiţi. Dar între timp am auzit că nu-i chiar aşa şi 
v-am fi recunoscători dacă ne-aţi explica de ce, spuse pe un 
ton cât se poate de oficial. Asta avu efect. 

— N-am crezut..., făcu Leila înghițind în sec. N-am crezut 
că-i relevant. 

— Nu vă cred, asta o dată, şi doi, nu e treaba dumnea- 
voastră să decideţi dacă ceva e relevant sau nu, spuse 
Patrik şi făcu o scurtă pauză. Ce ne puteţi spune despre 
Madeleine? 

Leila tăcu preţ de câteva secunde. Apoi, deodată, se 
ridică şi se duse către un raft cu cărţi. Vâri mâna în spatele 
unui rând de volume şi pescui de acolo o cheie. Apoi se 
aplecă lângă biroul ei şi descuie sertarul cel mai de jos. 

— Uitaţi, aici, spuse încrâncenată şi puse un dosar în faţa 
lor. 

— Ce-i asta? întrebă Patrik. 

Gösta se aplecă şi el, curios. 

— E dosarul lui Madeleine. Ea e una dintre femeile care 
au avut nevoie de ajutor special. 

— Ceea ce înseamnă... ce? Patrik începu să frunzărească 
dosarul. 

— Înseamnă că i-am oferit ajutor ilegal. 

Leila îi privi încruntată. Nervozitatea de mai devreme 
dispăruse şi femeia, acum, arăta ca şi când ar fi vrut să-i 
provoace. 

— O parte dintre femeile care apelează la noi au încercat 
totul. Şi noi încercăm totul. Dar ele şi copiii lor, sunt 
ameninţaţi de bărbaţi care par să ignore legile societăţii şi 
atunci n-avem cum să-i contracarăm. Nu avem posibilitatea 
de a le proteja pe femeile astea, aşa că le ajutăm să fugă. 
Peste graniţă. 

— Şi ce relaţie era între Madeleine şi Mats? 

— Pe atunci nu ştiam, dar am aflat mai târziu că au fost 
împreună. Am muncit mult încercând să rezolvăm situaţia 
pentru Madeleine şi copiii ei. În răstimpul acesta probabil că 
s-au îndrăgostit, ceea ce, bineînţeles, e interzis. Dar, cum 
spuneam, pe atunci nu ştiam nimic..., spuse ridicând 
mâinile. Când am aflat, am rămas foarte dezamăgită. Matte 


ştia cât de importantă era implicarea bărbaţilor în astfel de 
activităţi. Şi ştia şi că privirile tuturor erau îndreptate 
asupra noastră, cei de la Fristad, şi că mulţi îşi doreau să 
eşuăm. N-am reuşit să pricep cum a putut să 
dezamăgească Fristad în halul ăla. 

— Şi ce s-a întâmplat? întrebă Gösta şi luă dosarul de la 
Patrik. 

Leila părea să fi rămas fără aer. 

— Era din ce în ce mai rău. Bărbatul lui Madeleine îi 
găsea tot timpul, pe ea şi pe copii. Luasem legătura şi cu 
poliţia, dar fără folos. Până la urmă, Madeleine n-a mai 
putut şi ne-am dat seama că situaţia devenise imposibilă. 
Dacă voiau să rămână în viaţă, trebuiau să plece din Sue- 
dia. Să-şi părăsească familia, casa, prietenii, tot. 

— Când aţi hotărât asta? întrebă Patrik. 

— Madeleine a venit la mine imediat ce Matte a fost 
atacat şi bătut şi m-a rugat s-o ajutăm. Şi, oricum, şi noi 
ajunseserăm cam la aceeaşi concluzie. 

— Dar ce părere avea Mats? 

Leila îşi cobori privirea spre tăblia mesei. 

— Păi, nu i-am cerut părerea. Totul s-a întâmplat cât era 
internat. Când s-a întors, ei dispăruseră deja. 

— Atunci aţi aflat c-au fost împreună? întrebă Gösta şi 
puse mapa pe birou. 

— Da, Matte era de neconsolat. S-a milogit de mine să-i 
spun unde s-au dus. Dar n-am putut şi nici n-aveam voie 
să-i spun. Asta i-ar fi expus pe copii şi pe ea la un pericol 
prea mare dacă cineva afla unde sunt. 

— Şi n-aţi bănuit c-ar fi o legătură între incidentul cu 
Mats şi chestia asta? 

Patrik deschise mapa şi îi arătă un nume scris pe una 
dintre hârtii. 

Leila îşi făcu un pic de lucru cu o agrafă de birou înainte 
de a-i răspunde. 

— Bineînţeles că ne-am gândit. Ar fi fost ciudat să nu ne 
fi gândit. Dar Matte susţinea că nu era nicio legătură. Și 
atunci nu prea aveam ce să facem. 

— Am vrea să stăm de vorbă cu ea. 


— Asta nu se poate, spuse Leila repede şi scutură tare 
din cap. Ar fi prea periculos. 

— Suntem gata să luăm toate măsurile de precauţie ne- 
cesare. Dar trebuie să vorbim cu ea. 

— V-am spus că-i imposibil. 

— Am înţeles că vreţi s-o protejaţi pe Madeleine şi promit 
că n-o să facem nimic care s-o pună în pericol. Am sperat c- 
o să putem rezolva problema cumva, discret, ca să nu 
facem publică povestea asta, spuse arătând spre dosar. 
Altfel o să fim nevoiţi să apelăm la alte instanţe. 

Maxilarul Leilei se încordă, dar ştia că n-are încotro. 
Patrik şi Gosta puteau să distrugă toată activitatea orga- 
nizaţiei Fristad cu un singur telefon. 

— Să văd ce pot să fac. Cred c-o să-mi ia ceva timp. 
Poate până mâine. 

— Nu contează. Daţi-ne un semn când aţi aflat ceva. 

— Da, cu condiţia să rezolvăm totul conform regulilor 
mele. E vorba despre soarta mai multor oameni, nu doar 
despre a lui Madeleine şi a copiilor. 

— Am înţeles, spuse Patrik. Ce doi se ridicară şi ieşiră ca 
să parcurgă din nou drumul spre Fjällbacka. 


— Bine aţi venit, bine aţi venit! 

Erling stătea în uşă, zâmbind larg. Se bucura că Bertil 
Mellberg şi Rita, partenera lui, putuseră să vină şi să săr- 
bătorească cu ei, mai ales că-i plăcea mult de Mellberg. 
Aveau aceeaşi atitudine pragmatică faţă de viaţă şi, în plus, 
se gândea că îi putea fi de folos să se asocieze cu el. 

Scutură cu entuziasm mâna lui Mellberg şi o pupă pe 
obraz pe Rita de două ori, ca să fie sigur. Nu prea ştia care 
erau obiceiurile în ţările de sud, dar mai bine de două ori 
decât niciodată, se gândi el. Vivianne ieşi şi ea în hol ca să-i 
salute şi-i ajută să-şi agaţe hainele în cuier. Cei doi îi 
întinseră o sticlă de vin şi un buchet de flori. Vivianne le 
mulţumi de o mie de ori, conform etichetei, apoi duse 
buchetul în bucătărie. 

— Intraţi, spuse Erling şi flutură din mână. 

Ca de fiecare dată, abia aştepta să le arate casa musa- 


firilor. Se străduise din greu să păstreze casa după divorţ, 
dar meritase. 

— Ce frumos e la voi, spuse Rita aruncând o privire în jur. 

— Da, văd că te descurci, spuse Mellberg şi-l bătu pe 
spate pe Erling. 

— N-am de ce să mă plâng, spuse Erling şi le întinse câte 
un pahar cu vin. 

— Şi ce avem la cină? întrebă Mellberg. 

Încă îşi amintea de prânzul de la centrul spa, şi, dacă şi 
în seara aceea aveau să mănânce seminţe şi nuci, atunci 
era nevoit să se oprească în drum spre casă la chioşcul de 
hotdog. 

— Nu-ţi face griji, Bertil, spuse Vivianne şi-i făcu cu ochiul 
Ritei. În seara asta am făcut excepţie de la regulă şi am 
gătit nişte mâncare cu multe calorii, doar de dragul tău. Dar 
s-ar putea să fi strecurat şi câte o legumă pe ici, pe colo. 

— Păi, asta e, o să încerc că supraviețuiesc, spuse Bertil 
şi râse cu poftă, exagerat. 

— Nu vreţi să ne aşezăm la masă? 

Erling o cuprinse cu braţul pe Rita şi o conduse spre 
sufrageria cea mare şi luminoasă. Nu putea să nege, fosta 
lui nevastă avusese gusturi rafinate în privinţa decorării 
casei. Pe de altă parte, el plătise pentru toată distracţia, 
aşa că putea spune că era opera lui, ceea ce şi făcea, cât 
putea de des. 

Trecură rapid peste aperitive şi Mellberg se lumină la faţă 
când văzu că urmează o porţie zdravănă de lasagna. 
Vivianne începu să fluture mâna stângă, demonstrativ, abia 
după desert şi după câteva înghionteli pe sub masă de la 
Erling. 

— Ei, nu se poate, e ceea ce cred? exclamă Rita. 

Mellberg îşi miji ochii ca să vadă ce provocase agitația şi 
descoperi ceva strălucitor la inelarul stâng al lui Vivianne. 

— Ce, v-aţi logodit? 

Mellberg apucă mâna lui Vivianne şi cercetă atent inelul. 
Erling, glumeţule, văd că nu te-ai zgârcit. 

— Obrazul subţire cu cheltuială se tine. Dar nu, că merită 
fata! 


— Ce frumos e, spuse Rita şi zâmbi cald. Sincere 
felicitări. 

— Da, aşa ceva trebuie sărbătorit. Nu ne serveşti cu o tă- 
rie, ceva? Mellberg se uită dezgustat la paharul de Baileys 
cu care îi servise Erling după desert. 

— Mmm, ba da, cred că nişte whisky se găseşte pe un- 
deva pe-aci, spuse Erling. Se ridică şi deschise uşa mare a 
barului. Puse două sticle pe masă şi aduse şi patru pahare 
de whisky. 

— Asta e o adevărată comoară, spuse Erling şi arătă una 
dintre sticle. Macallan, are douăzeci şi cinci de ani. Costă 
ceva, cum poate aţi ghicit. 

Turnă băutura în două pahare pe care le aşeză în faţa lui 
şi a lui Vivianne. Puse apoi dopul, luă sticla cu lichid scump 
şi o puse la păstrare la loc în bar. 

Mellberg îl urmări, mirat, cu privirea. 

— Şi noi? îi scăpă. 

Rita păru c-ar fi vrut să zică acelaşi lucru, chiar dacă nu 
cu voce tare. 

Erling se întoarse din nou la masă şi deschise cea de-a 
doua sticlă fără a se sinchisi. Era un whisky Johnnie Walker 
Red Labei, despre care Mellberg ştia că se vinde la preţul 
de două sute patruzeci şi nouă de coroane la Systemet. 

— Ar fi o risipă să vă servesc cu whiskyul ăla scump. Sunt 
sigur că nu l-aţi aprecia cum trebuie. 

Erling umplu paharul lui Mellberg şi al Ritei, zâmbind 
voios. Cei doi priviră tăcuţi Johnnie Walkerul din paharele 
lor, apoi conţinutul paharelor gazdelor, care avea o cu totul 
altă culoare. Vivianne părea că mai are puţin şi intră în 
pământ de ruşine. 

— Păi, atunci, noroc! Şi să trăim, iubito! 

Erling ridică paharul. Mellberg şi Rita îi urmară exemplul, 
în continuare muţi de uimire. 

Peste puţin timp se scuzară şi plecară acasă. Ce zgârie- 
brânză, îşi spuse Mellberg când se urcau în taxi. Era o 
lovitură dură dată unei prietenii promițătoare. 


Peronul era pustiu când coborâră din tren. Nimeni nu ştia 


că erau pe drum. Mama ei avea să rămână şocată dacă 
apăreau, dar nu putea s-o anunţe. Pentru ea era, oricum, 
periculos dacă Madeleine o ruga s-o lase să doarmă acolo. 
Şi-ar fi dorit să-i cruţe de toate astea, dar nu aveau unde să 
se ducă. Existau oameni cărora, la un moment dat, trebuia 
să le dea nişte explicaţii. Madeleine se jură că îi va returna 
banii pentru bilete lui Mette. Nu suporta să ştie că are 
datorii, dar era singura cale de-a pleca acasă cu copiii. 
Restul trebuia să aştepte. 

_ La ce avea să se întâmple nu îndrăznea să se gândească. 
In acelaşi timp, inevitabilul o făcea, în mod bizar, să se 
liniştească. Se simţea în siguranţă aşa, pusă la colţ, fără 
posibilitatea de a fugi undeva. Se dăduse bătută şi, într-un 
fel, se simţea mai bine. Fuga şi lupta asta permanentă o 
storceau de puteri şi nu se mai temea pentru viaţa ei. Copiii 
erau singurul motiv pentru care mai ezita, dar avea să facă 
totul ca ei s-o înţeleagă şi s-o ierte. El nu ridicase niciodată 
mâna asupra copiilor şi asta însemna că aveau să fie bine, 
indiferent ce se întâmpla. Oricum, trebuia să se convingă 
pe ea însăşi că aşa stăteau lucrurile. Altfel ar fi înnebunit. 

Urcară în tramvaiul numărul trei, spre Drottningtorget. 
Totul părea cunoscut. Copiii picoteau de oboseală, dar 
stăteau totuşi cu nasurile lipite de geam şi se uitau afară 
curioşi. 

— Uitaţi, acolo e închisoarea. Nu-i aşa, mami, că aia-i 
închisoarea? o întrebă Kevin. 

Madeleine dădu din cap. Da, trecuseră pe lângă Pe- 
nitenciarul Härlanda. Apoi îşi enumeră în minte toate 
staţiile care urmau: Solrosgatan, Sanatoriegatan, şi ultima, 
unde trebuiau să coboare, Kâlltorp. Şi totuşi mai să rămână 
în tramvai, pentru că uitase să apese pe buton, îşi aminti în 
ultima secundă. Tramvaiul încetini şi opri ca să-i lase să 
coboare. Era o seară de vară şi nu se întunecase încă, dar 
lămpile stradale erau deja aprinse. La cele mai multe 
ferestre se vedea lumină şi, când se uită, văzu că aşa era şi 
la părinţii ei. Inima îi bătea din ce în ce mai tare. Avea să-i 
vadă din nou pe amândoi. Grăbi paşii şi copiii o urmară 
curajoşi, împiedicându-se la tot pasul, nerăbdători să-şi 


vadă bunicii pe care nu-i mai întâlniseră de atâta timp. 
Ajunseră, în cele din urmă, în faţa uşii lor. Mâna lui 
Madeleine tremură când îşi lipi degetul de butonul soneriei. 


Fjällbacka, 1871 


Era un copil frumos foc şi naşterea se desfăşurase sur 
prinzător de bine. Aşa-i spusese şi moaşa când îl culcase pe 
pieptul ei, înfăşurat într-o păturică. Se simţea la fel de 
fericită, şi după o săptămână era ca şi când sentimentul 
acela s-ar fi întărit cu fiecare minut care trecea. 

Dagmar era la fel de fericită. Dacă Emelie avea nevoie de 
ceva, Dagmar apărea imediat şi-l schimba pe băiat de 
scutece, cu aceeaşi expresie de venerație pe care o afişa şi 
la biserică. Era un miracol pe care-l împărțeau amândouă. 

Copilul dormea într-un coş mic, lângă patul lui Emelie. 
Era în stare să se uite la el ore în şir cum doarme şi respiră 
cu pumnişorul strâns lângă obraz. Când i se mişcau buzele, 
Emelie îşi imagina că zâmbeşte, că işi exprimă bucuria de a 
trăi. 

Hăinuţele şi păturile cărora le dedicase, împreună cu 
Dagmar, atâtea ore de lucru îi erau de mare folos acum. 
Trebuia să le schimbe de mai multe ori pe zi. Băiețelul era 
tot timpul curat şi sătul. Emelie avea impresia că Dagmar, 
copilul şi ea trăiau în micul lor univers, fără griji sau 
neajunsuri. Avea să-l cheme Gustav, ca pe tatăl ei. Nici 
măcar nu se gândise să-i ceară părerea lui Karl. Gustav era 
fiul ei, doar alei. 

Karl n-o vizitase nici măcar o dată de când locuia la 
Dagmar. Dar ştia că trecuse prin Fjällbacka, că venise, ca 
de obicei, cu Julian. Şi chiar dacă se bucura că nu trebuie 
să-l vadă, o durea un pic că nu-i pasă de ea nici atâtica. 


Încercase să discute despre asta cu Dagmar, dar femeia 
se închidea în ea, ca de fiecare dată când venea vorba de 
Karl. Ingăima ceva despre copilăria lui grea şi că nu vrea să 
se amestece în problemele familiei. Şi Emelie, până la 
urmă, se resemnă. N-avea să-şi înțeleagă niciodată soțul, 
şi, oricum ar fi fost, trebuia să îndure. Până când moartea 
ne va despărți, aşa spusese preotul şi aşa avea să fie. Dar 
acum mai avea pe cineva în afara celor care îi alinaseră 
singurătatea pe insulă. Pe cineva adevărat. 

La trei săptămâni după naşterea lui Gustav, Karl veni ca 
să-i ducă pe insulă. Abia dacă se uită la fiul lui. Bătu doar 
nerăbdător pasul pe loc, în verandă, şi îi spuse să-şi facă 
bagajele, pentru că imediat ce termina cumpărăturile cu 
Julian trebuiau să plece. Şi ea trebuia să-i urmeze. 

— Mătuşa n-a auzit nimic de la tata? N-a zis nimic de 
băiat? l-am scris, dar n-am primit încă răspuns, spuse Karl 
şi se uită la Dagmar. 

Părea speriat şi, în acelaşi timp, nerăbdător, ca un elev 
ce se voia lăudat de profesor. Inima lui Emelie se înmuie 
văzându-l atât de nesigur pe sine şi şi-ar fi dorit să ştie mai 
multe şi să înțeleagă ce se întâmpla cu el. 

— Da, a primit scrisoarea ta şi a zis că se bucură şi că e 
mulțumit, spuse Dagmar ezitând. Şi-a făcut griji, să ştii. 

Cei doi schimbară priviri. Emelie stătea cu Gustav în 
brațe, lângă ei, dar nu reuşea să-şi dea seama ce e în 
sufletele lor. 

— Tata n-are de ce să-şi facă griji, se răsti Karl. Să-i 
spuneți asta. 

— O să-i spun. Dar atunci trebuie să-mi promiţți c-o să ai 
grijă de familie. 

Karl plecă ochii în pământ. 

— Sigur că o să am, spuse şi întoarse spatele. Să fii gata 
de plecare într-o oră, îi aruncă peste umăr lui Emelie. 

Aceasta încuviință, simțind însă că i se pune un nod în 
gât. În curând avea să fie din nou pe Grăâskăr. Îl strânse pe 
Gustav tare la piept. 


— A reuşit să dea de ea? întrebă Gösta. Părea încă 
ameţit. 

— Nu mi-a zis. Ne-a rugat doar să venim la birou cât 
putem de repede. 

Patrik înjură. Traficul era aglomerat şi era nevoit să facă 
slalom printre maşini. Ajuns la sediul Fristad de pe 
Hisingen, cobori din maşină şi îşi ridică un pic cămaşa. 

Era leoarcă de transpiraţie. 

— Intră, spuse cu voce joasă Leila, întâmpinându-i. Hai- 
deţi să stăm mai bine aici, e mai comod decât în biroul 
meu. Am făcut nişte cafea şi sendvişuri, dacă n-aţi luat 
micul dejun. 

Niciunul din ei nu apucase, aşa că întinseră recunoscători 
mâna după câte o chiflă şi luară loc în sala de protocol. 

— Sper că Marie n-o să aibă probleme, începu Patrik. 

Uitase de asta în timpul discuţiei de ieri, dar la culcare se 
gândise îndelung la fata aceea, biata de ea. Îi era teamă ca 
nu cumva să fie concediată din cauză că le povestise 
despre Madeleine. 

— Nu, în niciun caz. Îmi asum toată responsabilitatea. Ar 
fi trebuit să vă spun eu, dar mă temeam pentru siguranţa 
lui Madeleine. 

— Am înţeles, spuse Patrik. 

Încă îl deranja că pierduseră atâta timp, dar înţelegea 
comportamentul Leilei. Şi nu era genul ranchiunos. 

— Aţi reuşit să daţi de ea? întrebă şi băgă în gură ultima 
bucăţică de sendviş. 

Leila înghiţi în sec. 


— Din păcate, se pare c-am pierdut-o. 

— Aţi pierdut-o? 

— Da, ştiţi c-am ajutat-o să fugă în străinătate. Poate nu 
e nevoie să intru în detalii, vreau doar să spun că tot 
procesul ăsta se desfăşoară într-un fel care garantează 
securitatea victimei. În orice caz, am instalat-o cu copiii 
într-un apartament. Şi acum... se pare că au plecat şi de 
acolo. 

— Au plecat? repetă Patrik. 

— Da, apartamentul e gol, conform spuselor colabora- 
torului nostru. Vecina spune că Madeleine şi copiii l-au 
părăsit ieri. Şi se pare că n-au de gând să se întoarcă. 

— Şi unde credeţi că se puteau duce? 

— Eu aş zice că s-au întors aici. 

— De ce? întrebă Gösta şi se mai întinse după un 
sendviş. 

— A împrumutat bani de la vecină pentru nişte bilete de 
tren. Şi n-are unde să meargă altundeva. 

— Dar de ce să se întoarcă aici ştiind ce-o aşteaptă? 

Gösta vorbise cu gura plină şi o ploaie de firimituri îl 
căzuse pe genunchi. 

— N-am idee, spuse Leila clătinând din cap. Cei doi citiră 
disperarea din ochii ei. Părea foarte îngrijorată. 

— Trebuie să înţelegeţi ca e vorba de un model psiholo- 
gic extrem de complex. Mulţi se întreabă de ce femeile nu 
pleacă după prima palmă. Dar e mai complicat de atât. Se 
formează un soi de relaţie de dependenţă între persoana 
care loveşte şi cea care e lovită, şi uneori femeile agresate 
nu reacţionează deloc raţional. 

— Credeţi că s-a întors la bărbatul ei? întrebă Patrik 
bănuitor. 

— Nu ştiu. Poate că nu mai făcea faţă izolării şi îi era dor 
de familia ei. Nici măcar noi, care am avut de-a face atâţia 
ani cu problemele astea, nici măcar noi nu ştim tot timpul 
cum gândesc. Şi femeile decid singure asupra vieţii lor. 
Sunt libere să aleagă ce vor. 

— Şi cum facem ca s-o găsim? 

Patrik se simţea nespus de frustrat. Mereu i se trânteau 


uşi în faţă. Trebuia să stea de vorbă cu Madeleine. Ea era 
cheia la toate. 

Leila nu scoase nicio vorbă preţ de câteva secunde. 

— Eu aş începe cu părinţii ei, spuse ea apoi. Stau în 
Kâălltorp. S-ar putea să se fi adăpostit la ei. 

— Aveţi adresa lor? întrebă Gösta. 

— Da. Dar..., ezită ea. Aveţi de-a face cu nişte indivizi 
extrem de periculoşi şi-i puteţi pune în pericol nu doar pe 
Madeleine şi pe părinţii ei, ci şi pe voi înşivă. 

Patrik dădu din cap. 

— O să fim discreţi. 

— Aveţi de gând să staţi de vorbă şi cu el? întrebă Leila. 

— Da, e inevitabil. Dar mai întâi aş vrea să le cer părerea 
colegilor din Göteborg. Aş vrea să ştiu ce ne sfătuiesc. 

— Fiţi atenţi, spuse femeia şi le întinse o bucată de hârtie 
cu o adresă. 

— Da, o să fim, zise Patrik, dar nu se simţea atât de sigur 
pe el pe cât voia să pară. Se aflau acum pe un teritoriu 
necunoscut şi singura soluţie era să încerce să-l cerceteze 
cât puteau de bine. 


— Nicio veste de la aeroport, zici, constată Konrad. 

— Nu, spuse Petra. N-au părăsit ţara. Mă rog, în orice 
caz, nu cu numele lor. 

— Da, n-aş zice că le lipsesc banii pentru un paşaport fals 
şi o identitate nouă. 

— Şi atunci o să dureze ceva până când dăm de ei. Tre- 
buie să cercetăm, până atunci, toate celelalte variante. Ca 
să nu vorbim de cel mai posibil scenariu. 

Petra se uită în ochii lui Konrad, care stătea la biroul din 
faţa ei. Niciunul dintre ei nu trebuia să intre în detalii, 
imaginile care le circulau prin cap erau oricum destul de 
clare. 

— E destul de dur dacă au omorât un copil de cinci ani, 
spuse Konrad. 

Insă ştia că în cercurile în care se mişcau tipii ăştia o 
viată de om nu valora nimic. Poate unii dintre ei n-ar fi 
putut ucide un copil, dar sigur se găseau câţiva cărora nu le 


păsa câtuşi de puţin. Banii şi drogurile puteau să 
transforme oamenii în animale. 

— Am stat de vorbă cu câteva amice de-ale ei. Prea 
multe nu avea, din câte am înţeles, şi niciuna dintre ele nu 
pare să-i fi fost prietenă pe bune. Dar toate spun acelaşi 
lucru. Că Annie şi Fredrik urmau să plece cu fiul lor la casa 
din Toscana şi să stea acolo toată vara. Niciuna dintre ele 
nu avea vreun motiv să creadă că n-au plecat deloc. 

Petra luă o gură de apă din sticla pe care o ţinea tot 
timpul pe biroul ei. 

— De unde e ea? întrebă Konrad. Are pe cineva, vreun 
membru de familie, rude, la care să se refugieze? Se poate 
să fi intervenit ceva, poate de asta n-a putut să plece cu 
băiatul în Italia. Probleme în căsnicie. Sau poate că ea a 
fost cea care l-a împuşcat. 

— Câteva din amicele ei au încercat să-mi dea de înţeles 
că n-a fost o relaţie prea fericită, dar în stadiul ăsta nu cred 
că ne putem lansa în astfel de supoziţii. Ştii cumva dacă 
gloanţele au plecat la criminalistică? spuse şi mai luă o 
gură de apă. 

— Da, asta e prioritatea noastră numărul unu. Oamenii 
de la Narcotice îl aveau de mult în vizor pe tipul ăsta şi 
toată organizaţia din spatele lui, aşa că dosarul lui a ajuns 
în vârful teancului. 

— Bine, spuse Petra şi se ridică. Atunci văd ce pot să aflu 
despre familia lui Annie şi tu îi baţi la cap pe cei de la 
Tehnic şi-mi dai raportul de îndată ce găseşti ceva care să 
ne poată fi de folos. 

— Mmm..., spuse amuzat Konrad. 

Se obişnuise de mult cu tonul Petrei, care se comporta de 
parcă ea ar fi fost şefa, cu toate că aveau acelaşi grad. ŞI 
fiindcă nu avea orgolii, o lăsa să-şi facă de cap. Ştia că 
ascultă de el şi îi respectă părerile când trebuia s-o facă, şi 
asta era cel mai important. Ridică receptorul cu gândul să-i 
sune pe cei de la departamentul tehnic. 


— Eşti sigur că asta-i adresa corectă? 
Gösta aruncă o privire către Patrik. 


— Da, e adevărat. Şi am auzit mişcare de dinăuntru. 

— Atunci bănuiesc că e aici, şopti Gösta. Altfel ar 
deschide. 

Patrik făcu din cap că da. 

— Întrebarea e ce să facem acum. Trebuie să-i convin- 
gem cu binişorul să ne lase să intrăm. 

Se gândi puţin, apoi scoase un carneţel şi un stilou. 
Scrise câteva rânduri şi rupse foaia. Apoi se aplecă şi o 
împinse pe sub uşă, împreună cu cartea lui de vizită. 

— Ce-ai scris? 

— Am sugerat un loc unde ne putem întâlni. Sper că în- 
ghite momeala, spuse Patrik şi începu să coboare pe scări. 

— Şi dacă o şterge? spuse Gösta, aproape alergând după 
el. 

— Nu cred. Am scris că e vorba de Mats. 

— Sper să ai dreptate, spuse Gösta când se aşezară în 
maşină. Şi acum încotro? 

— Spre Delsjön, spuse Patrik şi demară. 

Parcară maşina şi porniră pe o potecă, prin pădure, spre 
o zonă de agrement. Apoi se puseră pe aşteptat. Era o 
schimbare plăcută să se afle în natură şi nici că-şi puteau 
dori o zi mai frumoasă ca aceasta, o zi perfectă de început 
de vară. Nu era nici cald, nici frig, soarele strălucea pe cerul 
senin, păsările ciripeau şi frunzele copacilor foşneau încet. 

După douăzeci de minute apăru o femeie firavă. Se uită 
în jur neliniştită, cu umerii încordaţi. 

— S-a întâmplat ceva cu Matte? zise cu o voce ca de 
fetiţă, şovăind. 

— Nu vreţi să ne aşezăm? spuse Patrik arătându-i banca 
de alături. 

— Spuneţi-mi ce s-a întâmplat, spuse ea, dar se aşeză 
totuşi. Patrik luă loc lângă ea. Gösta se dădu un pic mai 
încolo şi îl lăsă pe Patrik să vorbească. 

— Suntem de la poliţia din Tanumshede, spuse Patrik. 

Expresia de pe chipul lui Madeleine îi provocă un gol în 
stomac. Se simţea ca un idiot pentru că nu se gândise 
deloc la ce avea de făcut. Trebuia s-o anunţe că pierduse 
pe cineva drag. Că cineva care însemnase mult pentru ea 


nu mai era în viaţă. 

— Tanumshede? De ce? spuse femeia şi îşi împreună 
mâinile pe genunchi privindu-l rugătoare. Ştiu că Matte e de 
pe-acolo, dar ce... 

— Mats s-a mutat la părinţii lui din Fjällbacka după ce-aţi 
dispărut. A primit o slujbă acolo şi şi-a închiriat un 
apartament. Dar a..., ezită Patrik, apoi spuse totul dintr-o 
suflare. A fost împuşcat de aproape două săptămâni. Imi 
pare rău, dar Mats a murit. 

Madeleine rămase cu gura căscată, icnind. Ochii mari şi 
albaştri i se umplură de lacrimi. 

— Am crezut c-o să-l lase în pace, spuse ea ascunzându- 
şi faţa în palme şi începu să plângă deznădăjduită. 

Patrik, încurcat, puse o mână pe umărul ei. 

— Ştiaţi că a fost bătut de fostul dumneavoastră soţ şi de 
prietenii lui? 

— Bineînţeles c-am ştiut. N-am crezut nicio secundă în 
povestea aia tâmpită cu gaşca de adolescenţi. 

— Şi de asta aţi plecat? o întrebă Patrik pe un ton cald. 

— Credeam c-o să-l lase în pace dacă plecăm. Şi înainte 
de asta am sperat să se rezolve cumva. Că ne putem 
ascunde undeva pe aici, în Suedia. Dar când l-am văzut pe 
Matte la spital... Mi-am dat seama că n-o să fim în siguranţă 
niciunul dacă rămâneam. A trebuit să dispărem. 

— De ce v-aţi întors? Ce s-a întâmplat? 

Madeleine îşi încleştă gura. Patrik îşi dădu seama, după 
expresia de pe chipul ei, că n-o să-i răspundă. 

— N-are rost să fug. Şi Matte a murit... Asta nu arată 
decât că am dreptate, spuse şi se ridică. 

— Vă putem ajuta cu ceva? întrebă Patrik şi se ridică şi 
el. 

Madeleine se întoarse spre el. Ochii îi erau plini şi acum. 
de lacrimi, dar privirea ei era goală. 

— Nu, nu puteţi să mă ajutaţi cu nimic. Cu nimic. 

— Cât timp aţi fost împreună? 

— Depinde cum numărăm, spuse ea cu voce tremurândă. 
Aproximativ un an. Nu aveam voie, aşa că ne feream. ŞI 
trebuia să avem grijă şi din cauza... 


Nu termină fraza, dar Patrik înţelese. 

— Matte nu semăna deloc cu bărbaţii cu care eram obiş- 
nuită. Era atât de blând şi de cald! N-ar fi fost capabil să 
facă rău cuiva. Şi asta... era ceva nou pentru mine, spuse 
ea râzând amar. 

— Ar mai fi ceva, spuse Patrik, abia reuşind s-o privească 
în ochi. Ştiţi cumva dacă Mats era implicat în vreo afacere 
cu droguri? Cocaină? 

Madeleine se holbă la el. 

— Asta de unde aţi scos-o? 

— Cineva a găsit o pungă cu cocaină într-un coş do gunoi 
din faţa blocului lui Mats din Fjällbacka. Cu amprentele lui. 

— E o greşeală, sigur. Matte n-ar fi fost în stare să pună 
mâna pe aşa ceva. În schimb, ştiţi la fel de bine ca mine 
cine e cel care avea acces la droguri, spuse Madeleine cu 
voce slabă, iar lacrimile începură să-i curgă. Imi cer scuze, 
dar chiar trebuie să mă întorc la copii. 

— Păstraţi cartea mea de vizită şi sunaţi-mă dacă vă pol 
ajuta cu ceva, orice. 

— OK, spuse ea, deşi le era clar amândurora că n-avea s- 
o facă. Ce puteţi face e să-l închideţi pe cel care l-a omorât 
pe Matte. N-ar fi trebuit să..., spuse şi plecă val vârtej, cu 
lacrimile şiroind. 

Patrik şi Gösta se uitară după ea până când dispăru din 
vedere. 

— Nu i-ai pus prea multe întrebări, spuse Gösta. 

— Era destul de clar că ştia cine l-a omorât pe Mats. 

— Şi n-am deloc chef de ceea ce trebuie să facem acum. 

— Ştiu, spuse Patrik şi scoase telefonul mobil din buzu- 
nar. Dar cel mai bine ar fi să-l sunăm direct pe Ulf. O să 
avem nevoie de ajutor. 

— Asta e puţin spus, mormăi Gösta. 

În timp ce asculta semnalul, Patrik simţi că îl cuprinde o 
nelinişte sâcâitoare. Preţ de o fracțiune de secundă văzu în 
faţa ochilor imaginea Ericăi şi a copiilor. Apoi îi răspunse 
Ulf. 


— V-aţi distrat ieri? întrebă Paula. 


Era o situaţie neobişnuită: ea şi Johanna se aflau 
amândouă acasă la prânz. Şi fiindcă şi Bertil venise şi el ca 
să mănânce mâncare gătită, se adunaseră cu toţii la masa 
din bucătărie. 

— Da, depinde cum o priveşti, spuse Rita şi zâmbi. 
Gropiţele se distingeau clar în obrajii ei rotunzi. În ciuda 
orelor de dans, era la fel de rotundă şi Paula se gândea de 
multe ori cât de bine era aşa. Pentru că mama ei era 
nespus de frumoasă. N-ar fi vrut s-o schimbe pentru nimic 
în lume şi, din câte vedea, Bertil gândea la fel. 

— Nemernicul ăla zgârcit ne-a servit cu whisky ieftin, 
mormăi Mellberg. 

În mod normal îi plăcea Johnnie Walker şi nici prin cap nu 
i-ar fi trecut să cheltuie mai mulţi bani pentru un whisky. 
Dar dacă făceai cinste, nu te zgârceai. 

— Aoleu, spuse Johanna. Păi aşa ceva poate scoate din 
sărite pe oricine. 

— Erling şi-a turnat doar lui şi logodnicei sale din ăla 
scump şi nouă ne-a dat din ăla ieftin, clarifică Rita. 

— Ce zgârcit, spuse Paula uimită. N-aş fi crezut că 
Vivianne e aşa o poamă. 

— Şi probabil că nici nu e. Mie mi s-a părut foarte cum- 
secade şi aveam impresia că moare de ruşine. Dar se pare 
că Erling a vrăjit-o cumva pentru că, spre surprinderea 
noastră, ne-au anunţat că s-au logodit. Ne-au spus la de- 
sert, cum era de aşteptat. 

— Aoleu! 

Paula încercă zadarnic să şi-i imagineze pe Erling şi 
Vivianne împreună. Greu de găsit un cuplu mai ciudat, în 
afară, poate, de mama ei şi Bertil. Care, ciudat, începuse să 
i se pară combinaţia perfectă. N-o mai văzuse niciodată aşa 
de fericită pe mama ei şi asta era tot ce conta. Tocmai de 
aceea îi era mai greu să-i anunţe ce hotărâse cu Johanna. 

— Ce bine îmi pare că sunteţi amândoi acasă, spuse Rita 
şi îi servi cu supă fierbinte dintr-o oală mare, care trona în 
mijlocul mesei. 

— Da, mi s-a părut mie că eraţi cam întoarse pe dos în 
ultima vreme. 


Mellberg scoase limba la Leo, care începu să sughiţe de 
râs. 

— Ai grijă, poate se îneacă, spuse Rita, ceea ce îl con- 
vinse pe Mellberg să se oprească imediat. 

Era îngrozit că aşa ceva i s-ar fi putut întâmpla odorului 
lui. 

— Mestecă frumos pentru bunicul Bertil, spuse el. 

Paula nu se putu abţine să nu zâmbească. Chiar dacă 
Bertil era cel mai exasperant om pe care-l cunoştea, îi ierta 
tot când vedea cum îl priveşte fiul ei. Aşa că îşi drese 
glasul, conştientă că ce urma avea să fie ca o bombă pen- 
tru ei. 

— Da, cum ştiţi, am avut nişte probleme în ultimul timp. 
Dar ieri am stat de vorbă pe îndelete şi... 

— Sper că nu vă despărțiți, spuse Mellberg. E imposibil să 
vă găsiţi pe altcineva. În comuna noastră nu prea sunt 
lesbiene şi două n-o să găsiţi în veci. 

Paula ridică ochii în tavan şi se rugă pentru răbdare. 
Numără în minte de la zece la unu şi încercă din nou: 

— N-o să ne despărţim. Dar..., zise şi aruncă o privire 
spre Johanna. 

— Nu putem să rămânem aici, completă Johanna. 

— Nu puteţi să rămâneţi aici? zise Rita şi se uită la Leo cu 
ochii în lacrimi. Dar unde vreţi să vă mutaţi? Cum o să... 
Păi, şi băiatul? 

Vocea i se tăie. Vorbele nu voiau să iasă în ordinea 
potrivită. 

— Da, doar n-o să vă mutaţi la Stockholm. Sper că nici 
măcar nu v-aţi gândit la asta, spuse Mellberg. Leo nu poate 
să crească într-un oraş mare, vă daţi seama, nu? O să fie 
un golan şi un drogat şi tot ce vreţi. 

Paula se abţinu să-i aducă aminte că şi ea, şi Johanna 
crescuseră acolo fără să fi păţit nimic. Uneori n-avea niciun 
rost să te cerţi. 

— Nu, nu vrem să ne mutăm înapoi la Stockholm, spuse 
Johanna repede. Ne place aici. În schimb, cred că o să ne fie 
greu să găsim ceva de închiriat, aşa că o să căutăm şi în 
Grebbestad şi Fjällbacka. Cel mai bine ar fi să găsim ceva 


aproape de voi, bineînţeles. Dar, în acelaşi timp... 

— In acelaşi timp e absolut necesar să ne mutăm, spuse 
Paula. Ne-aţi ajutat incredibil de mult şi pentru Leo a fost 
super să vă aibă alături, dar ne trebuie ceva doar al nostru, 
spuse ea, strângând mâna Johannei pe sub masă. Şi atunci 
trebuie să luăm ce găsim. 

— Dar băiatul trebuie să se întâlnească cu bunicii lui în 
fiecare zi. E obişnuit cu asta. 

Mellberg părea că vrea să-l smulgă pe băiat din scaunul 
pentru copii, să-l ţină aproape de el şi să nu-i dea drumul 
niciodată. 

— O să facem tot posibilul, dar o să ne mutăm cât putem 
de repede. Şi vedem noi ce se mai întâmplă. 

Se făcu linişte la masă şi doar Leo era la fel de vesel ca 
de obicei. Rita şi Mellberg îşi aruncau priviri disperate. 
Fetele urmau să se mute şi să-l ia pe băiat cu ele. Poate că 
nu era sfârşitul lumii, dar lor aşa li se părea. 


Nu reuşea să uite sângele. Culoarea roşie, atât de 
stridentă pe mătasea albă. Nu i se făcuse niciodată atât de 
frică. Şi totuşi, anii petrecuţi cu Fredrik însemnaseră atâtea 
ore de frică, ore la care nu voia să se gândească şi pe care 
fusese nevoită să le depoziteze undeva într-un cotlon 
întunecat al creierului. A ales să se concentreze pe Sam şi 
pe dragostea lui. 

In noaptea aceea stătuse înţepenită de frig şi se holbase 
la sânge. Apoi se pusese în mişcare cu o încrâncenare de 
care nu se credea în stare. Bagajele erau deja făcute. Purta 
doar o cămaşă de noapte şi, în ciuda sperieturii, avu grijă 
să tragă pe ea o pereche de jeanşi şi un tricou. Pe Sam, 
rămas în pijama, îl duse în braţe la maşină abia la urmă, 
după ce împachetase totul. Nu dormea, dar nu scotea nici 
un cuvânt. 

Fusese, în general, linişte. Se auzea doar şuierul discret 
al traficului de noapte. Nu îndrăznea să-şi închipuie ce 
văzuse Sam, cum îl afectase asta şi ce însemna tăcerea lui. 
El, care sporovăia tot timpul, nu mai scosese de atunci 
niciun cuvânt. Niciunul. 


Annie, pe ponton, îşi trase genunchii până la gură şi îi 
cuprinse cu braţele. Se mira că nu se plictisise deloc în cele 
două săptămâni pe insulă. Deocamdată nu fusese în stare 
să decidă ce urma să facă şi cum va arăta viitorul ei şi al lui 
Sam. Nici măcar nu ştia dacă aveau vreun viitor. Nu ştia în 
ce măsură erau importanţi pentru anturajul lui Fredrik sau 
cât timp putea să se ascundă acolo. Cel mai mult ar fi vrut 
să se retragă, să rămână pe Grăskăr toată viaţa. Vara era 
simplu, dar la iarnă n-ar mai fi putut să stea acolo. lar Sam 
avea nevoie de prieteni şi de alţi oameni în jurul lui. 
Oameni adevăraţi. 

Dar Sam trebuia să-şi revină înainte să ia vreo decizie. 
Acum soarele strălucea şi vuietul valurilor lovindu-se de 
rocile pustii îi adormeau în fiecare noapte. Erau la adăpost 
în umbra farului. Restul trebuia să aştepte. Şi, cu timpul, 
amintirea sângelui avea să pălească şi ea. 


— Cum te simţi, iubito? 

Simti braţele lui Dan cuprinzându-o din spate şi se 
strădui din răsputeri să nu se retragă din îmbrăţişare. Chiar 
dacă scăpase de locul acela întunecat şi era din nou în 
stare să-i vadă pe copii, să fie prezentă şi să-i iubească, era 
complet moartă pe dinăuntru când Dan o atingea şi îi 
arunca priviri imploratoare. 

— Sunt OK, spuse ea şi se desprinse din braţele lui. Sunt 
puţin obosită, dar o să încerc să nu mă culc încă. Trebuie 
să-mi antrenez puţin muşchii. 

— Care muşchi? 

Anna încercă să zâmbească la gluma lui, cum făcea de 
fiecare dată când o lua peste picior. Dar nu reuşi să 
schiţeze decât o grimasă. 

— Poţi să te duci tu după copii? întrebă ea şi se chinui să 
se aplece şi să ridice o maşinuţă care fusese aruncată pe 
jos, în mijlocul bucătăriei. 

— O iau eu, spuse Dan şi ridică repede jucăria. 

— Mă descurc, se răsti ea, dar îşi regretă imediat tonul 
când văzu expresia rănită de pe chipul lui. Ce naiba se 
întâmpla cu ea? De ce nu mai avea decât un gol în piept, în 


locul sentimentelor ei pentru Dan? 

— Nu vreau să te forţezi, atâta doar. 

Dan îi mângâie obrazul. | se păru că are mâna rece şi se 
strădui din răsputeri să nu i-o smulgă de acolo. De ce 
simţea atâta aversiune faţă de Dan, pe care ştia că-l iubea 
atât de mult şi care era tatăl copilului de care se bucurase 
atât de tare? Oare sentimentele ei dispăruseră odată cu fiul 
lor? 

Dintr-odată se simţi biruită de oboseală. Nu era în stare 
să se gândească la asta acum. Voia doar să fie lăsată în 
pace şi să se odihnească până se întorceau copiii şi inima i 
se umplea din nou de dragostea pentru ei, o dragoste care 
supravieţuise. 

— Te duci după ei? bâigui ea Dan încuviinţă din cap şi 
Anna nu îndrăzni să îl privească în ochi, pentru că ştia că 
erau plini de durere. 

— Atunci mă întind puţin şi mă odihnesc câteva minute, 
spuse şi şchiopătă până la scara ce dădea spre etaj. 

— Te iubesc, Anna, strigă după ea Dan, dar cu voie slabă. 

Anna nu răspunse. 


— Alo? strigă Madeleine când intră pe uşă. 

În apartament domnea o linişte stranie. Să fi adormit 
copiii? Nu ar fi fost deloc de mirare. Ajunseseră târziu ieri- 
seară, totuşi se treziseră devreme, plini de nerăbdare şi 
bucurie că erau acasă la bunici. 

— Mamă? Tată? cobori tonul Madeleine. 

Işi scoase pantofii şi-şi agăţă în cuier haina subţire. Preţ 
de o clipă se opri în faţa oglinzii din hol. Nu voia să se 
observe c-a plâns. Ai ei erau destul de neliniştiţi oricum. În 
acelaşi timp, se bucurase tare mult să-i revadă. li 
deschiseseră uşa un pic buimaci şi în pijamale, dar 
expresiile precaute de pe feţe li se schimbaseră repede cu 
nişte zâmbete largi. Ce grozav să fii din nou acasă, îşi 
zisese, chiar dacă ştia că senzaţia de siguranţă era atât 
falsă, cât şi provizorie. 

Acum era iarăşi haos. Matte murise. Madeleine îşi dădea 
seama că, în sinea ei, nu încetase să spere nicio clipă că la 


un moment dat puteau fi din nou împreună. 

Rămase în faţa oglinzii, îşi aranjă părul după urechi şi 
încercă să se privească prin ochii lui Matte. El îi spusese că 
e frumoasă. Ea nu înţelesese de ce, dar ştia că o spune clin 
suflet. Se vedea în ochii lui de câte ori o privea. Avusese cu 
el atâtea planuri de viitor! Cu toate că ea fusese cea care 
hotărâse să fugă, nu încetase să creadă că planurile acelea 
se vor îndeplini cândva. Văzu că lacrimile o năpădesc din 
nou şi-şi îndreptă privirea în sus, ca să nu le lase să curgă. 
Clipi de câteva ori, forţându-se, şi trase adânc aer în piept. 
Trebuia să îşi vină în fire, de dragul copiilor, şi să facă ce 
trebuia. Avea destul timp să-l plângă pe Mats după aceea. 

Se îndreptă spre bucătărie. Era încăperea în care îşi 
petreceau cel mai mult timp părinţii săi: mama ei croşeta, 
iar tatăl rezolva cuvinte încrucişate sau sudoku, la care 
trecuse în ultimii ani. 

— Mami, spuse şi păşi peste prag. Apoi înlemni. 

— Bună, iubito. 

Vocea aceea blândă, dar amenințătoare. N-avea să scape 
niciodată de ea. 

Maică-sa o privea terifiată. Stătea cu faţa spre Madeleine, 
cu ţeava pistolului lipită de tâmpla dreaptă. Acele de 
croşetat îi zăceau în poală. Tatăl ei stătea pe scaunul lui 
obişnuit de lângă geam, unde un braţ musculos îl obliga să 
nu se clintească din loc. 

— Am depănat amintiri vechi, eu şi cu socrii, spuse 
Stefan liniştit, şi Madeleine văzu cum apasă şi mai tare 
pistolul în tâmpla mamei ei. Mă bucur să te văd, a trecut 
prea mult timp. 

— Copiii? dădu să întrebe Madeleine, dar scoase doar un 
soi de cârâit. 

Gura i se uscase de tot. 

— Sunt în siguranţă. Săracii copii! Trebuie să fi fost trau- 
matizant pentru ei să fie pe mâna unei psihopate şi să nu 
fie lăsaţi să se întâlnească cu tatăl lor. Dar o să recuperăm 
timpul pierdut, spuse rânjind şi dinţii îi sclipiră printre buze. 

— Unde sunt? 

Aproape uitase cât de mult îl ura. Şi cât se temea de el. 


— În siguranţă, am zis. 

Împunse din nou cu pistolul şi mama ei se strâmbă de 
durere. 

— Aveam de gând să mă întorc la tine. De asta am venii 
acasă. 

Era conştientă de tonul ei implorator. 

— Mi-am dat seama că am greşit. Aşa că m-am întors să 
îndrept lucrurile. 

— Ai primit cartea poştală? 

Era ca şi când n-ar fi auzit-o. Nu-i venea să creadă că pe 
vremuri i se păruse că arată bine. Era îndrăgostită lulea şi 
avea impresia că Stefan arată ca o vedetă de cinema cu 
părul lui blond, ochii albaştri şi trăsăturile bine definite. Se 
simţise măgulită c-o alesese pe ea, când putea să aibă pe 
cine voia. Ea n-avea atunci mai mult de şaptesprezece ani 
şi nu ştia nimic despre viaţă. Stefan îi făcuse curte şi o 
scăldase în complimente. Restul venise mai încolo, gelozia 
şi nevoia de a o controla, şi atunci era deja prea târziu. Era 
însărcinată cu Kevin şi încrederea ei în sine depindea atât 
de mult de aprecierea şi de atenţia lui Stefan încât nu 
izbutise să evadeze. 

— Da, am primit-o, spuse ea şi se linişti imediat. 

Nu mai avea şaptesprezece ani şi de data asta ştia că 
fusese iubită. Îşi imagină chipul lui Matte şi-şi dădu seama 
că trebuie să fie puternică pentru el. 

— Vin cu tine. Lasă-i în pace pe mama şi pe tata, spuse şi 
scutură din cap spre tatăl ei, care încerca să se ridice. 
Trebuie să rezolv treaba asta. N-ar fi trebuit să plec, a fost 
o greşeală. Gata, acum o să fim ca o familie. 

Stefan făcu un pas spre ea şi o lovi peste faţă cu pistolul. 
Madeleine simţi oţelul pe obraz şi se prăbuşi în genunchi. 
Din colţul ochiului, văzu cum tatăl ei fu aşezat pe scaun, cu 
forţa, de gorila lui Stefan şi îşi dori din toată inima să-i fi 
putut cruța de chinul ăsta. 

— Vedem noi, curvo. 

Stefan o prinse de păr şi începu s-o târască după el. 
Madeleine încercă să se ridice în picioare. O durea cumplit 
şi avea impresia că o să-i smulgă scalpul. Cu părul ei în 


mână, Stefan se întoarse şi îndreptă pistolul spre bucătărie. 

— Nu scoateţi niciun cuvânt despre asta. Nu faceţi nimic, 
aţi auzit? Pentru că, dacă da, e ultima oară când o vedeţi 
pe Madeleine. Aţi înţeles? 

Lipi pistolul de tâmpla lui Madeleine şi îşi plimbă privirea 
între părinţii ei. 

Cei doi aprobară din cap fără a scoate vreo vorbă. 
Madeleine nu îndrăzni să se uite la ei. Dacă o făcea, avea 
să-şi piardă tot curajul, avea să uite chipul lui Matte, care o 
îndemna să fie puternică orice s-ar întâmpla. Fixă un punct 
de pe podea şi simţi că o ustură rădăcinile părului. Pistolul 
era rece pe piele şi preţ de o secundă se întrebă cum ar fi 
fost moartea dacă ar fi apucat să simtă glonţul înfigându-i- 
se în creier sau dacă doar s-ar fi stins lumina. 

— Copiii au nevoie de mine. Au nevoie de noi. Putem să 
fim iar o familie, spuse ea, încercând să-şi controleze 
vocea. 

— Vedem noi, spuse Stefan iarăşi şi tonul lui o sperie mai 
tare decât strânsoarea din jurul părului, mai mult decât 
pistolul lipit de cap. Vedem noi. 

Apoi o târî spre uşa de la intrare. 


— E clar că Stefan Ljungberg şi gaşca lui sunt implicaţi, 
spuse Patrik. 

— Deci prietena lui s-a întors în oraş? întrebă Ulf. 

— Da, şi copiii. 

— Asta nu sună deloc bine. Ar fi trebuit să stea cât mai 
departe de el. 

— N-a vrut să ne zică de ce s-a întors. 

— Poate fi vorba de o mie de motive. Am mai avut de-a 
face cu genul ăsta de multe ori. Dorul de casă, de familie şi 
prieteni, viaţa de fugar nu e cum şi-au închipuit. Sau sunt 
găsite şi amenințate şi decid că e totuna dacă rămân sau 
dacă se întorc. 

— Deci ştiaţi că uneori organizaţiile de genul Fristad 
oferă ajutor ilegal femeilor ăstora? întrebă Gösta. 

— Da, dar preferăm să ne facem că plouă. Sau, mai bine 
zis, preferăm să nu risipim prea multe resurse pe aşa ceva. 


Pentru că adevărul este că ei le ajută atunci când socie- 
tatea le întoarce spatele. Noi nu putem să-i apărăm pe 
copiii şi pe femeile astea aşa cum ar trebui, şi atunci... da, 
ce-am putea face? spuse şi ridică mâinile. Dar crede că 
fostul ei soţ poate fi tras la răspundere pentru omorul pe 
care îl investigati? 

— Da, aşa mi s-a părut, spuse Patrik. Şi avem destule 
indicii care ne spun acelaşi lucru. Destule cât să vrem să 
stăm de vorbă cu el. 

— Cum spuneam şi data trecută, să ştiţi că n-o să fie 
deloc uşor. Pe de o parte, nu vrem să riscăm să ne ames- 
tecăm în anchete legate de IE şi de activitatea lor. Pe de 
altă parte, e vorba de nişte băieţi pe care-i mai bine să-i 
evităm. 

— Sunt conştient de asta, spuse Patrik. Dar având în 
vedere că toate indiciile duc spre Stefan Ljungberg, ar fi 
lipsă de profesionalism să nu vorbim cu el. 

— Mă temeam c-o să zici asta, oftă Ulf. Uite cum facem. 
Vin cu unul dintre cei mai tari colegi de-ai mei şi mergem 
toţi patru să discutăm cu Stefan. Fără interogatorii, fără 
chestii provocatoare sau agresive. Doar stăm puţin de 
vorbă. O luăm încet şi vedem ce iese. Ce ziceţi? 

— Ei, se pare că n-avem de ales. 

— Bine. Dar mai repede de mâine-dimineaţă nu am cum. 
Aveţi pe cineva la care să puteţi înnopta? 

— Probabil că la socrul meu, spuse Patrik şi aruncă o 
privire spre Gosta care dădu din cap. Apoi scoase telefonul 
şi-l sună pe Goran. 

Erica se supără puţin când auzi că Patrik n-avea să 
ajungă acasă decât în ziua următoare. Dar n-avea ce să 
comenteze. Era cu totul altfel pe vremea când Maja era la 
fel de mică precum gemenii. Atunci se panica la gândul că 
trebuia să rămână singură cu ea peste noapte. Nici acum 
nu-i plăcea să doarmă fără Patrik, dar n-o neliniştea deloc 
gândul că trebuia să aibă grijă singură de trei copii. Toate 
păreau să se fi aranjat între timp şi era fericită că de data 
asta putea să se bucure de bebeluşii ei altfel decât pe 
vremea Majei. Asta nu însemna că nu o iubea la fel de tare 


pe Maja, ba dimpotrivă. Doar că era mai liniştită, mai sigură 
pe ea cu gemenii. 

— Tata se întoarce mâine, îi spuse Majei, fără a primi 
vreun răspuns. 

Când era Bolibompa la televizor, Majei nu i-ar fi păsat nici 
dacă ar fi plouat cu grenade. Gemenii mâncaseră bine, 
aveau scutecele schimbate şi adormiseră mulţumiţi în 
pătuţul pe care-l împărțeau. În plus, parterul era destul de 
curat de data asta, pentru că îi venise ideea strălucită să 
facă ordine până când se întorseseră ei de la grădiniţă. 
Aproape că se simţea liniştită. 

Erica se duse în bucătărie, îşi făcu un ceai şi dezgheţă 
câteva chifle în cuptorul cu microunde. Se gândi puţin, apoi 
aduse teancul de hârtii despre Grăskâr şi se aşeză lângă 
Maja cu ceaiul, chiflele şi poveştile despre fantome, în scurt 
timp era complet cufundată în lumea stafiilor. Trebuia să-i 
arate neapărat lui Annie poveştile astea. 


— N-ar trebui să pleci acasă, la fete? 

Konrad îi aruncă o privire severă. Lămpile tocmai se 
aprinseseră în faţa biroului lor din secţia de poliţie de pe 
Kungsholmen. 

— Pelle e de serviciu în seara asta. A muncit atât de mult 
peste program în ultimul timp că sigur o să-i prindă bine 
puţină activitate casnică. 

Bărbatul Petrei avea o cafenea în Soder. Petra şi cu el se 
străduiau din răsputeri să organizeze o zi obişnuită, care să 
funcţioneze pentru toţi. Uneori, Konrad se întreba cum de 
reuşiseră să facă cinci copii, la cât de rar se întâlneau. 

— Şi ţie cum ţi-a mers? spuse şi se întinse ca să se 
dezmorţească. 

Fusese o zi lungă de muncă şi începea să-l doară spatele. 

— Părinţii sunt decedați şi fraţi nu are. Mai caut, dar se 
pare că tipa nu-i combinată cu nimeni. 

— Începi să te întrebi cum naiba s-a încurcat cu unul ca 
ăsta, spuse Konrad. Îşi aplecă capul ritmic, în stânga şi-n 
dreapta, ca să-şi relaxeze şi muşchii cervicali. 

— Nu-i greu să ghiceşti ce gen e, spuse Petra dezgustată. 


E genul de pipiţă care trăieşte de pe urma frumuseţii ei, 
care nu vrea altceva de la viată decât s-o întreţină cineva. 
Căreia nu-i pasă de unde vin banii şi care îşi petrece toată 
ziua la shopping şi la cosmetică şi se odihneşte luând 
prânzuri lungi cu prietenele sau stă pe Sturehof şi bea vin 
alb. 

— Aoleu, spuse Konrad. Cred că cineva are nişte 
prejudecăţi. 

— Eu cu mâna mea le strâng de gât pe ale mele dacă se 
fac fufe din astea. După părerea mea, tipele astea n-au 
decât să se învinovăţească pe sine dacă închid ochii la tot 
pentru că, nu-i aşa, banii n-au miros. 

— Nu uita că e implicat şi un copil mic, îi aminti Konrad şi 
văzu că expresia de pe chipul Petrei se înmuie imediat. 

Era o dură, dar în acelaşi timp se topea imediat când 
venea vorba de copii care au de suferit. 

— Da, ştiu, spuse încruntându-se. De asta stau aici, deşi 
e zece seara, în timp ce Pelle se uită acasă la o versiune 
live a „Răscoalei de pe Bounty”. In niciun caz pentru fufa 
răsfăţată a unui bogătan. 

Continuă să bată la tastatură un timp, apoi închise 
computerul. 

— Gata, mergem. Am trimis nişte întrebări şi nu cred că 
diseară o să mai avansăm. Ne întâlnim cu cei de la 
Narcotice mâine-dimineaţă la opt şi o să trecem în revistă 
totul, împreună. Mai bine dormim câteva ore, să fim 
proaspeţi mâine. 

— Eşti la fel de înţeleaptă ca de obicei, spuse Konrad şi 
se ridică. Sperăm că o să aflăm mai multe mâine. 

— Da, altfel trebuie să recurgem la presă, spuse Petra 
dezgustată. 

— Miros ei ceva oricum, o să vezi. 

Konrad încetase de mult să se enerveze din cauza 
influenţei presei de scandal asupra muncii lor. Şi nici nu i se 
părea totul alb-negru, ca Petrei. Uneori îi ajutau, alteori le 
puneau bete în roate. Oricum, n-aveau să dispară prea 
curând şi nu avea rost să lupte cu morile de vânt. 

— Noapte bună, Konrad, spuse Petra şi ieşi pe coridor cu 


paşi mari. 
— Noapte bună, spuse el şi stinse lumina. 


Fjällbacka, 1873 


Viața de pe insulă se schimbase, cu toate că multe rămă- 
neau la fel. Karl şi Julian aveau aceeaşi licărire malițioasă în 
ochi când o priveau şi uneori îi mai aruncau câte un 
comentariu jignitor. Dar nu-i păsa, pentru că acum îl avea 
pe Gustav. Era complet îndrăgostită de fiul ei fantastic şi, 
atâta timp cât îl avea pe el, putea să înghită orice. Putea să 
stea pe Gråskär până la moarte, atâta timp cât Gustav era 
lângă ea. Nimic altceva n-avea importanță. 

Siguranța asta o liniştea. La fel şi credința în Dumnezeu. 
Vocea Domnului devenea tot mai clară cu fiecare zi 
petrecută pe insula pustie. Işi dedică tot timpul liber Bibliei 
şi mesajul îi umplea sufletul, astfel că reuşi să ignore tot 
restul. 

Spre mâhnirea lui Emelie, Dagmar se prăpădise la doar 
două luni după întoarcerea ei pe insulă. Se întâmplase într- 
un mod atât de cumplit, încât Emelie abia îndrăznea să se 
gândească la asta. Cineva pătrunse într-o noapte în casa ei, 
cu gândul să-i fure putina agoniseală pe care o ţinea acolo. 
O găsise o prietenă în dimineața următoare, omorâtă în 
bătaie. Lui Emelie i se umezeau acum ochii imediat ce se 
gândea la Dagmar şi la soarta ei crudă. Uneori nu se simţea 
în stare nici măcar să se gândească la asta. Cine putea fi în 
halul ăla de nemilos şi de hain încât să curme viata unei 
bătrâne care nu deranjase pe nimeni? 

Noaptea, mortii şopteau un nume. Ei ştiau cine fusese 
făptaşul şi voiau s-o facă să îi asculte. Dar Emelie nu voia 


să ştie, nu voia să audă. Íi ducea dorul lui Dagmar din tot 
sufletul, atâta tot. S-ar fi simţit mai în siguranță ştiind-o 
acolo, în Fjällbacka, cu toate că nici acum nu i se permitea 
să-i însoțească pe bărbaţi şi nu izbutise să se mai 
întâlnească cu ea. Şi acum ea murise, iar Emelie şi Gustav 
erau singuri din nou. 

Dar nu de tot. Când revenise cu Gustav în brațe, o aș- 
teptaseră pe stânci. li uraseră bun venit pe insulă. Acum, 
de la un timp, îi vedea fără niciun efort. Gustav avea un an 
şi jumătate şi, chiar dacă nu fusese sigură la început, îşi 
dăduse seama că şi el ii vede. Uneori zâmbea cu gura până 
la urechi şi făcea semne cu mâna. Prezenţa lor îl bucura şi 
fericirea lui era singurul lucru care conta în lumea lui 
Emelie. 

Viaţa putea fi monotonă pe insulă. Toate zilele erau la fel 
şi, cu toate acestea, Emelie se simțea mai fericită decât 
oricând. Preotul venise iarăşi în vizită. Emelie avea senzația 
că îşi făcea griji şi că vrea să vadă cum o duceau. Dar nu 
era cazul să-şi facă griji. Izolarea care altădată îi dădea fiori 
reci acum n-o mai afecta deloc. li ajungea compania pe 
care o avea. Viaţa ei nu mai era lipsită de sens. Cine ar fi 
îndrăznit să ceară mai multe? Preotul plecase acasă liniştit. 
Văzuse expresia calmă de pe fata ei, văzuse Biblia uzată de 
atâta citit, deschisă pe masa de bucătărie. Îl mângâiase pe 
Gustav pe obraz, îi strecurase o bombonică şi spusese că e 
un băiat chipeş. Emelie nu-şi mai încăpuse în piele de 
mândrie. 

Karl, în schimb, îl ignora complet pe băiat. Era ca şi când 
fiul lui n-ar fi existat pentru el. Se mutase definitiv din 
dormitor şi se culca în camera de la parter. Julian trebuise 
să se mulțumească cu banca din bucătărie. Băiatul tipa 
prea mult, afirmase Karl, dar Emelie bănuise că-i trebuise 
doar o scuză ca să nu mai trebuiască să împartă patul 
conjugal cu ea. Lui Emelie nu-i păsa câtuşi de puțin. 
Dormea cu Gustav, cu bratul lui dolofan în jurul gâtului şi cu 
gurita lipită de obrazul ei. Şi asta era tot ce îi trebuia. Asta 
şi Dumnezeu. 


Petrecuseră o seară plăcută la Goran. Erica şi Anna îşi 
trăiseră o mare parte din viaţă neştiind că aveau un frate, 
dar acesta devenise repede apropiat de surorile lui mai mici 
şi atât Patrik, cât şi Dan îl plăceau mult pe cumnatul lor. 
Märta, mama lui adoptivă, care luase cina cu ei în seara 
precedentă, era o minunată doamnă bătrână care fusese 
primită cu braţele deschise de întreaga familie. 

— Sunteţi agitaţi? îi întrebă Ulf în parcarea din faţa 
secţiei de poliţie. 

Fără a aştepta răspunsul, li-l prezentă pe colegul lui, 
Javier. Acesta era şi mai înalt decât Ulf şi într-o formă mult 
mai bună. Părea mai rezervat decât colegul lui. Dădu, tăcut, 
mâna cu Patrik şi Gösta. 

— Veniţi după noi? zise Ulf şi se înghesui după volanul 
unei maşini de poliţie fără însemne. 

— Sigur, numai să nu conduci prea repede. Nu prea ştiu 
drumul pe aici, spuse Patrik şi se duse cu Gösta spre 
maşina lui. 

— O să conduc ca un instructor, strigă Ulf râzând. 

Cei patru traversară oraşul şi ajunseră într-o zonă cu mai 
puţine clădiri. După douăzeci de minute, nu se mai vedea 
aproape niciuna. F 

— Zici că suntem la ţară, spuse Gösta şi privi în jur. Aştia 
stau în pădure, sau ce? 

— Poate că nu-i de mirare că preferă să stea mai izolaţi. 
Probabil că nu le plac vecinii băgăcioşi. 

— Mai mult ca sigur. 


Ulf încetini în faţa lor şi intră în curtea unei case mari. 
Nişte câini se apropiară de maşini, lătrând violent. 

— Să-mi bag picioarele, ce urăsc câinii, spuse Gösta şi se 
holbă prin parbriz. 

Tresări când un câine mare, un rottweiler, începu să latre 
chiar în faţa portierei lui. 

Cred că mai mult latră decât muşcă, spuse Patrik oprind 
motorul. 

— Da, aşa zici tu, spuse Gosta, fără să arate că ar inten- 
ţiona să deschidă portiera. 

— Ei, haide. 

Patrik cobori din maşină, dar înlemni când se trezi 
înconjurat de trei câini care lătrau cu dinţii dezveliţi. 

— Cheamă-ţi câinii, strigă Ulf şi după un minut un bărbat 
apăru în cadrul uşii. 

— De ce? Doar îşi fac treaba. Ţin departe musafirii ne- 
poftiţi, spuse acesta cu un zâmbet amuzat şi cu braţele 
încrucişate pe piept. 

— Termină, Stefan. Vrem să stăm doar puţin de vorbă. 
Cheamă câinii ăia nenorociţi acum. 

Stefan râse şi duse o mâna la gură. Vâri degetul arătător 
şi cel mare în gură şi fluieră zgomotos. Câinii amuţiră 
imediat. Alergară la stăpânul lor şi se culcară la picioarele 
lui. 

— Gata, acum eşti mulţumit? 

Patrik nu se putu abţine să nu remarce că şeful IE arăta 
foarte bine. Dacă n-ar fi fost răceala din ochii lui, ar fi putut 
fi considerat chiar arătos. Hainele contraziceau şi ele 
impresia: purta jeanşi rupţi, un tricou pătat şi o vestă 
neagră de motociclist. În picioare avea papuci cu talpă de 
lemn. 

În jurul lui apărură mai mulţi bărbaţi. Cu aceeaşi privire 
amenințătoare şi atentă. 

— Ce vreţi? Sunteţi pe o proprietate privată, spuse 
Stefan, care părea că le urmăreşte şi cea mai mică mişcare. 

— Voiam să discutăm puţin cu tine, repetă Ulf şi ridică 
mâinile în aer încercând să demonstreze că n-are intenţii 
rele. Nu vrem scandal. Vrem doar să stăm jos şi să vorbim. 


Nimeni nu scoase o vorbă mult timp. Stefan păru că se 
gândeşte şi ceilalţi aşteptară fără să crâcnească. 

— Bine, intraţi atunci, spuse până la urmă Stefan şi ridică 
din umeri, de parcă i-ar fi fost indiferent. 

Făcu stânga-mprejur şi intră în casă. 

Ulf, Javier şi Gösta îi urmară exemplul, iar Patrik se luă 
după ei, cu inima bubuind. 

— Staţi jos. 

Stefan arătă spre câteva fotolii aflate lângă o masă 
murdară cu blat de sticlă. El se aşeză pe o canapea ţipă- 
toare de piele şi întinse braţele pe spătar. Masa era plină cu 
cutii de bere, ambalaje de pizza şi chiştoace, din care unele 
erau aruncate în scrumiere, altele direct pe masă. 

— N-am apucat să fac curat, rânji Stefan, apoi deveni 
serios. Ce vreţi? 

Ulf se uită la Patrik, care îşi drese glasul. Se simţea cât se 
poate de prost, ştiind că se află în cuibul unei bande de 
motociclişti. Dar acum nu mai era cale de întoarcere. 

— Suntem de la poliţia din Tanumshede, spuse şi con- 
stată furios că vocea îi tremura. Nu mult, dar suficient ca 
ochii lui Stefan să licărească amuzaţi. Vrem să vă întrebăm 
câte ceva legat de un caz de vătămare corporală care a 
avut loc în februarie. Pe Erik Dahlbergsgatan. Victima se 
numeşte Mats Sverin. 

Patrik se opri. Stefan îl privi, cu nedumerire jucată. 

— Da, şi? 

— Conform unui martor, se pare că a fost agresat de 
câţiva bărbaţi care purtau pe spate emblema voastră. 

Stefan râse ironic şi se uită la oamenii lui, care rămă- 
seseră pe fundal, în alertă. Hohotiră cu toţii. 

— Aha, dar tipul ce zice? Cum îl chema... Max? 

— Mats, spuse Patrik rezervat. 

Li se servea un show, asta era clar, dar deocamdată nu 
avea destule informaţii ca să distrugă faţada de siguranţă a 
lui Stefan Ljungberg. 

— Îmi cer scuze. Ce zice Mats? Ne-a identificat, sau ce? 

Stefan întinse şi mai mult braţele. Părea că vrea să ocupe 
toată canapeaua. Un câine se apropie de el şi i se culcă la 


picioare. 

— Nu, spuse Patrik fără chef. Nu a făcut-o. 

— Ei, vezi, spuse Stefan şi rânji din nou. 

— Mi se pare cam ciudat că nu te interesează cine e tipul 
ăsta de care ţi-am spus, spuse Ulf şi încercă să ade- 
menească la el câinele. 

Gösta îl privi de parcă ar fi fost nebun, dar câinele se 
ridică, se legănă până la Ulf şi se lăsă scărpinat după 
ureche. 

— Lolita n-a învăţat să urască încă mirosul de poliţai, 
spuse Stefan. Dar o învăţ eu. Şi în ceea ce-l priveşte pe 
Mats ăsta, n-am cum să ţin un registru cu toţi oamenii din 
lume. Sunt om de afaceri şi intru în contact cu o grămadă 
de oameni. 

— A lucrat pentru o organizaţie numită Fristad. Ţi se pare 
cunoscut numele? întrebă Patrik. 

Cu cât stăteau mai mult acolo, cu atât simţea că-l 
dispreţuieşte mai tare pe bărbatul din faţa lui. Şi joaca asta 
era doar frustrantă. Era convins că Stefan ştia despre ce 
vorbeau şi ştia că el ştie. Cel mai mult şi-ar fi dorit ca Ulf 
să-l cheme la secţie, ca să poată fi identificat de martorul 
de pe Erik Dahlbergsgatan. Pentru că, deşi nu li se 
confirmase că Stefan fusese la faţa locului şi că îl bătuse pe 
Mats Sverin, Patrik era convins de acest lucru. Având în 
vedere cât de personală era treaba, părea puţin probabil ca 
Stefan să-şi fi lăsat vreuna dintre gorile să se ocupe de 
sarcină. 

— Fristad? Nu, nu mi se pare cunoscut. 

— Ce ciudat. Ei te cunosc pe tine. Chiar foarte bine. 

Patrik simţea că fierbe. 

— Aha, spuse Stefan şi se prefăcu nedumerit. 

— Cum mai e cu Madeleine în ultimul timp? îl întrebă Ulf. 

Lolita se culcase pe spate lăsându-se scărpinată pe 
burtă. 

— Ei, ştii cum e cu muierile astea. Ne-am dondănii puţin, 
dar... nimic grav. 

— V-aţi ciondănit? spuse Patrik încleştându-şi fălcile, în 
vreme ce Ulf îi aruncă o privire de avertizare. 


— E acasă? întrebă. 

Javier nu scosese nicio vorbă până atunci. Simpla lui 
prezenţă emana putere fizică pură. Patrik îşi dădu seama 
de ce-l luase Ulf cu el. 

— Chiar acum nu, spuse Stefan. Dar sigur o să-i pară rău 
că v-a ratat. Muierilor le plac musafirii. 

Părea absolut calm. Patrik se abţinu cu greu să nu-i 
pocnească mutra surâzătoare. 

Stefan se ridică. Lolita sări imediat în sus şi se întoarse 
cu coada între picioare la stăpânul ei. Se lipi de picioarele 
lui, de parcă ar fi vrut să-şi ceară scuze că plecase de lângă 
el, şi Stefan se aplecă să o mângâie. 

— Dacă asta e tot... Mai am şi altceva de făcut. 

Patrik simţi că ar mai fi avut o mie de întrebări. Despre 
cocaină, despre Madeleine, despre Fristad şi crimă. Dar Ulf 
îi mai aruncă o privire de avertizare şi făcu semn din cap 
către uşă. Patrik îşi înghiţi cuvintele. Trebuia să se 
mulţumească cu atât. _ 

— Sper că şi-a revenit tipul. Ala care a fost bătut, vreau 
să spun. Chestiile astea pot scăpa de sub control. Stefan se 
postă în cadrul uşii şi aşteptă ca musafirii să plece. 

Patrik se holbă la el. 

— E mort. A fost împuşcat, spuse cu faţa atât de aproape 
de cea a lui Stefan, încât îi simţi respiraţia, ce puţea a bere 
regurgitată şi a ţigări. 

— Impuşcat? 

Rânjetul dispăru de pe faţa lui şi, pentru o fracțiune de 
secundă, Patrik avu impresia că detectează uimire ade- 
vărată în ochii lui. 


— Şi ai găsit casa pe loc, când te-ai întors ieri? zise Kon- 
rad uitându-se la Petra prin ochelarii săi cu lentile mici şi 
rotunde. 

— Da, da, spuse Petra, dar părea absentă. 

Era concentrată pe ceva de pe monitor. După un timp, 
trase scaunul şi se întoarse spre Konrad. 

— Am găsit ceva în registru. Nevasta lui Wester deţine o 
proprietate în Bohuslân, în arhipelag, aproape de..., se 


aplecă şi citi... Fjällbacka. 

— E un loc frumos. Am fost în concediu acolo, în câteva 
veri. 

Petra îl privi surprinsă pe Konrad. Nu ştia de ce, dar nu şi- 
| putea imagina făcând ceva în concediu. Se muşcă de 
limbă ca să nu-l întrebe cine îl însoţise. 

— Unde e? întrebă. Aoleu, pare că deţine o insulă 
întreagă. Grăskăr. 

— Între Uddevalla şi Strömstad, spuse Konrad. 

Verifică toate apelurile din telefonul lui Fredrik Wester. 
Apeluri date şi apeluri primite. Era o sarcină plictisitoare, 
dar trebuia făcută şi telefoanele puteau fi o mină de aur în 
privinţa anumitor anchete. Dar se îndoia că avea să 
găsească ceva. Tipii ăştia erau prea şmecheri ca să lase 
urme după ei. Toţi foloseau cartele pre-pay pe care le 
aruncau după fiecare apel mai dubios. Dar nu se ştia 
niciodată. Răbdarea era atuul lui principal. Dacă exista 
vreun indiciu interesant în lista aia interminabilă, sigur avea 
să-l găsească. 

— Eu n-am găsit încă numărul ei de mobil, aşa că mai 
bine îi întrebăm pe colegii cei noi de acolo. Asta dacă există 
vreo secţie. Că nu e chiar o metropolă. Ce zici, să sunăm 
mai bine la Goteborg? 

— Nu, la Tanumshede, spuse Konrad şi continuă să 
introducă numere de telefon ca să le compare cu baza de 
date. Cea mai apropiată secţie de poliţie e la Tanumshede. 

— Tanumshede? De ce mi se pare cunoscut? 

— Presa de scandal a făcut mare tam-tam cu cazul ăla de 
omor, ceva cu droguri. Konrad îşi scoase ochelarii şi îşi 
masă rădăcina nasului cu degetul mare şi arătătorul. 
Întotdeauna îl dureau ochii după atâta holbat la liste scrise 
mărunt pe monitor. 

— Aşa e. Se pare că nu doar în oraşe mari ai de-a face cu 
grozăvii din astea. 

— Nu, mai există şi alte locuri în afară de Stockholm. 
Poate sună ciudat, dar chiar aşa e, spuse Konrad. Ştia că 
Petra era din Stockholm şi că-şi petrecuse toată viaţa acolo. 
Nu călătorise decât arareori mai sus de Uppsala sau mai jos 


de Sodertălje. 

— Şi tu? Tu de unde eşti? îl întrebă Petra pe un ton ironic. 

Îşi dădea seama însă cât de ciudat era să pună între- 
barea asta cuiva cu care lucra de cincisprezece ani. 

— Din Gnosjö, spuse Konrad cu privirea aţintită pe listele 
lui. 

Petra se holbă la el. 

— Din Småland? Dar n-ai accent deloc. 

Konrad ridică din umeri. Petra deschise gura ca să-l mai 
întrebe ceva, dar se răzgândi. Aflase şi de unde e Konrad, şi 
unde îşi petrecea concediile. Era suficient pentru o zi. 

— Gnosjö, repetă mirată, apoi ridică receptorul. li sun pe 
colegii din Tanumshede. 

Konrad dădu din cap. Era complet pierdut în universul 
cifrelor. 


— Arăţi cam obosit, dragul meu, spuse Erica şi-l sărută 
pe Patrik pe gură. 

Îi ţinea pe ambii băieţi în braţe. Patrik îi pupă pe creştet. 

— Da, mă simt un pic şifonat, dar tu? Cum ţi-a mers? 
spuse cu o expresie vinovată. 

— N-a fost nicio problemă, să ştii. 

Era chiar surprinsă de cât de sinceră păruse, dar chiar 
vorbea serios. Nu se întâmplase nimic rău, iar acum Maja 
era la grădiniţă; gemenii tocmai mâncaseră ceva de prânz 
şi erau sătuli şi fericiţi. 

— A meritat să vă deplasaţi până acolo? Ce mai făceau 
Göran şi Märta? îl întrebă aşezându-i pe gemeni pe o 
pătură. E cafea făcută. 

— Mersi, aş bea o ceaşcă, zise Patrik şi intră după ea în 
bucătărie. Nu pot să stau mult, trebuie să mă reped până la 
secţie. 

— Stai jos câteva minute şi relaxează-te, spuse Erica şi 
aproape că-l trânti pe un scaun. 

Puse o ceaşcă de cafea în faţa lui şi Patrik sorbi din ea 
plin de recunoştinţă. 

— Uite, am făcut şi nişte chifle, spuse ea şi aşeză pe 
masă o farfurie cu chifle calde. 


— la te uită! Se pare că ai totuşi şanse să te faci gos- 
podină, spuse Patrik, dar pricepu imediat că gluma nu 
fusese apreciată, după privirea urâtă a Ericăi. 

— Hai, povesteşte-mi, spuse ea şi se aşeză la masă. 

Patrik îi povesti pe scurt ce se întâmplase la Göteborg. 
După voce, părea că se dăduse bătut. 

— Şi Goran, şi Mărta sunt bine. Vor să ne facă o vizită 
într-un weekend, cât de curând. Cică dacă avem chef. 

Erica se lumină la faţă. 

— Ar fi super! Îl sun pe Goran după-masă şi stabilim un 
weekend. Apoi deveni serioasă. Tocmai mi-am amintit ceva. 
Bănuiesc că nimeni nu i-a povestit lui Annie de Gunnar. 

Patrik se uită la ea şi-şi dădu seama că are dreptate. 

— Nu, nu cred. Dar poate c-a sunat ea la Signe. 

— Signe e la spital. Se pare că e complet dusă. 

Patrik dădu din cap. 

— O sun mâine, cu prima ocazie. 

— Bine, spuse Erica zâmbind. Apoi se ridică, îşi mută 
ceaşca de cafea mai încolo şi i se aşeză călare pe genunchi, 
îi trecu degetele prin păr şi îl sărută blând. 

— Mi-a fost dor de tine... 

— Mmm, şi mie, spuse el şi o cuprinse de mijloc. 

Din camera de zi se auzea gângureala fericită a geme- 
nilor. Patrik zări o scânteie bine cunoscută în ochii Ericăi. 

— Aveţi chef, doamnă dragă, să mă urmaţi la etaj pentru 
o clipă? 

— Da, mulţumesc, domnul meu, cu cea mai mare 
plăcere. 

— Păi, atunci ce aşteptăm? spuse Patrik şi se ridică iute, 
cât pe ce s-o răstoarne pe Erica. O luă de mână şi o con- 
duse spre scări. Dar în clipa în care puse piciorul pe prima 
treaptă îi sună mobilul. Încercă să-l ignore şi să continue să 
urce, dar Erica se împotrivi. 

— Trebuie să răspunzi, dragule. Poate fi de la secţie. 

— Pot să aştepte, zise el. Pentru că, crede-mă, asta n-o 
să ne ia mult. O trase de mână, dar fără succes. 

— Nu ştiu dacă mi-a plăcut argumentul ăsta, spuse ea 
zâmbind. Şi ştii şi tu că trebuie să răspunzi. 


Patrik oftă. Ştia că are dreptate, oricât de deprimant ar fi 
fost. 

— Altă dată? spuse şi se îndreptă spre hol, unde telefonul 
suna în buzunarul hainei sale. 

— Cu plăcere, spuse Erica şi făcu o plecăciune. 

Patrik râse şi scoase telefonul. Chiar că o iubea pe 
nevasta asta scrântită a lui. 


Mellberg îşi făcea griji. Avea impresia că toată viaţa lui 
depinde de felul în care avea să rezolve problema asta. Rita 
se plimba pe afară cu Leo şi fetele erau la serviciu. El se 
furişase afară din secţie ca să se uite puţin la canalele de 
sport. Dar, pentru prima dată, nu putu să se concentreze pe 
televizor, ci începu să se plimbe de colo-colo cu capul 
vâjâindu-i de atâtea griji. 

Dintr-odată se opri. Ehei, cum naiba să nu poată să 
rezolve! Soluţia se aflase tot timpul în faţa lui. leşi repede 
pe uşă şi cobori la biroul de la parter. Alvar Nilsson stătea în 
spatele pupitrului său. 

— Hai, salut, Mellberg! 

— Salutare, răspunse Mellberg afişând cel mai larg zâm- 
bet al lui. 

— Ce zici? Îmi ţii de urât? 

Alvar deschise sertarul de sus şi scoase o sticlă de 
whisky. 

Mellberg se luptă cu sine, dar lupta se termină scurt, ca 
de obicei. 

— Da, ce mama dracu', spuse el şi luă loc. 

Alvar îi întinse un pahar. 

— Da, păi, aş avea ceva treabă de rezolvat. Cu tine. 

Mellberg roti paharul cu whisky în mână şi savură 
momentul de dinainte de-a lua prima înghiţitură. 

— Aha, şi cu ce te pot ajuta? 

— Fetelor le-a venit ideea că vor să se mute. 

Alvar păru amuzat. „Fetele” aveau peste treizeci de ani. 

— Da, de obicei aşa evoluează lucrurile. Se lăsă pe spate 
şi-şi împreună degetele pe ceafă. 

— Problema e că eu şi cu Rita nu vrem să se mute prea 


departe. 

— Am înţeles. Dar în momentul de faţă e greu să găseşti 
un apartament în Tanumshede. 

— Tocmai de asta mă gândeam că poate m-ai putea 
ajuta. 

Mellberg se aplecă în faţă şi se uită drept în ochii lui 
Alvar. 

— Eu? Doar ştii care-i mişcarea pe-aci. N-am niciun 
apartament liber. Nici măcar o cămăruţă. 

— Ai un apartament superb, cu trei camere, chiar sub 
noi. 

Alvar îl privi uimit. 

— Singurul apartament cu trei camere e€..., apoi tăcu. 
Scutură din cap. Nu, în vecii vecilor. Nu, n-am cum. Bente 
n-o să fie de acord nici moartă. 

Alvar întinse gâtul şi privi neliniştit spre camera de 
alături, unde lucra secretara şi amanta lui norvegiană. 

— Asta deja nu-i problema mea. Dar ar putea fi a ta, 
spuse Mellberg coborând tonul. Nu cred că Kerstin ar 
aprecia... aranjamentul ăsta al tău. 

Alvar se holbă la el şi, preţ de o clipă, Mellberg îşi făcu 
griji. Dacă se pripise, Alvar putea să-l dea afară din birou în 
şuturi. Îşi ţinu respiraţia. În secunda următoare Alvar începu 
să râdă în hohote. 

— Ce mă-sa, Mellberg. Văd că te dai dur. Doar nu-ți 
închipui c-o să las o muiere să strice prietenia noastră. 
Rezolvăm noi cumva. Fac eu nişte manevre şi îi găsesc 
altceva lui Bente. Fetele se mută peste o lună, ce zici? Dar 
n-am de gând să vă zugrăvesc sau alte prostii. De asta vă 
ocupați voi. Ne-am înţeles? spuse el şi-i întinse mâna. 

Mellberg răsuflă uşurat şi strânse tare mâna lui Alvar. 

— Ştiam eu că pot avea încredere în tine, spuse. 

Îi tremura stomacul de bucurie. Băieţelul avea să se 
mute, dar numai cu un etaj mai jos. Trebuia doar să co- 
boare scările şi putea să-l viziteze de câte ori voia. 

— Atunci eu zic să sărbătorim cu o duşcă, spuse Alvar. 

Mellberg împinse paharul spre el. 


La centrul spa toată lumea muncea febril, dar lui 
Vivianne i se părea că totul se mişcă în s/ow motion. Erau 
atâtea lucruri care trebuiau aranjate şi era o miză atât de 
mare în joc! Dar, mai ales, nu se putea abţine să nu se 
gândească la răspunsul evaziv al lui Anders. li ascundea 
ceva şi asta crease o prăpastie între ei, atât de lată şi de 
adâncă, încât abia reuşea să desluşească partea cealaltă. 

— Unde vrei să punem mesele pentru bufet? 

O chelneriţă o privea, nedumerită. Vivianne fu nevoită să 
se adune. 

— Uite, acolo, în stânga. Într-un şir lung, ca să fie acce- 
sibile de pe ambele părţi. 

Totul trebuia organizat şi trebuia să iasă perfect. Mesele, 
mâncarea,  spa-ul, tratamentele. (Camerele trebuiau 
decorate cu flori şi coşuri cu fructe pentru invitaţii de 
onoare. Şi scena trebuia pregătită pentru formaţie. Nimic 
nu trebuia lăsat la voia întâmplării. 

Vocea începu să i se taie în timp ce dădea indicaţii în 
stânga şi-n dreapta. Inelul îi strălucea pe deget; se forţă să 
nu-l smulgă de acolo şi să-l dea de pereţi. N-avea voie să-şi 
piardă controlul acum, nu când era atât de aproape de ţel şi 
viaţa ei avea să ia, în sfârşit, o turnură diferită. 

— Bună, pot să te ajut cu ceva? 

Anders arăta groaznic, de parcă n-ar fi dormit deloc toată 
noaptea. Avea părul ciufulit şi cearcăne negre. 

— Am încercat să dau de tine toată dimineaţa. Unde ai 
fost? îl întrebă neliniştită. Gândurile negre nu-i dădeau 
deloc pace. N-ar fi crezut niciodată că Anders putea face 
aşa ceva, dar nu mai era sigură. De unde să ştie ce era în 
capul unui om? 

— Aveam mobilul închis. Trebuia să dorm, spuse el fără a 
o privi în ochi. 

— Dar... spuse ea şi se opri. 

Nu avea niciun rost. În ciuda a tot ce împărtăşiseră 
înainte, Anders hotărâse acum s-o lase pe dinafară. Şi nici 
n-ar fi putut să-i explice cât de mult o rănea comporta- 
mentul lui. 

— Vezi dacă avem destulă băutură, spuse ea. Şi pahare. 


Dacă faci asta, îţi rămân recunoscătoare. 

— Sigur, fac totul pentru tine. Doar ştii, spuse Anders şi, 
preţ de o clipă, adoptă vechiul său ton. Apoi se întoarse şi 
plecă spre bucătărie. 

Da, ştiu, îşi zise Vivianne. Lacrimile îi curgeau pe obraji. 
Vivianne le şterse cu mâneca bluzei şi o porni spre salonul 
spa. N-avea voie să cedeze acum. Avea timp pentru asta 
mai încolo. Acum trebuia să verifice dacă aveau destul ulei 
de masaj şi cremă de gomaj cu stridii. 


— Am primit un telefon de la Departamentul de Com- 
batere a Crimei Organizate din Stockholm. Vor să dea de 
Annie Wester. 

Patrik văzu perplexitatea de pe feţele colegilor lui. Exact 
aşa trebuie să fi arătat şi el când răspunsese la telefon, cu 
mai puţin de o jumătate de oră în urmă. Fusese sunat de 
Annika. 

— De ce? întrebă Gösta. 

— L-au găsit mort pe bărbatul ei şi îşi făceau griji să nu 
cumva să zacă şi ea în vreun şanţ, cu fiul ei. Fredrik Wester 
era printre cei mai notorii traficanţi de droguri. 

— Nu, pe bune? spuse Martin. 

— Da, mi-a picat şi mie faţa când am auzit. Dar se pare 
că cei de la Narcotice îl aveau în vizor de mult timp şi 
alaltăieri a fost găsit mort, împuşcat în pat. Se pare că a 
stat acolo ceva timp. Câteva săptămâni, cică. 

— Dar de ce nu l-au găsit mai devreme? întrebă Paula 

— Se pare că aveau bagajele făcute. Toată familia urma 
să plece în Italia, la casa lor de vacanţă, şi urma să stea 
acolo toată vara. Aşa că toţi s-au gândit că sunt plecaţi. 

— Şi Annie? spuse Gösta. 

— Cum spuneam, la început s-au temut ca nu cumva să 
zacă pe undeva, cu capul ciuruit prin vreo pădure. Dar 
acum, după ce le-am confirmat că sunt aici amândoi, ei zic 
că a fugit cu copilul de cei care l-au omorât pe bărbatul ei. 
Poate a fost chiar martoră la crimă, şi în cazul ăsta face 
bine că se ascunde. Nu este exclusă nici varianta cea mai 
rea, că poate fi ea cea care l-a omorât. 


— Şi acum ce se întâmplă? întrebă Annika, puţin 
zăpăcită. 

— Doi dintre cei care se ocupă de caz vor să vină aici 
mâine. Vor să vorbească cu ea cât de curând. Aşa că n-o să 
ne deplasăm nici noi până acolo înainte să vină ei. 

— Dar dacă sunt în pericol? întrebă Martin. 

— Deocamdată nu s-a întâmplat nimic şi mâine o să 
primim întăriri. Să sperăm că ei ştiu mai bine ce e de făcut. 

— Da, probabil că e mai bine să-i lăsăm pe cei de la 
Stockholm să se ocupe, îl aprobă Paula. Dar oare sunt 
singura care crede că... 

— Că poate exista o legătură între cazul lui Fredrik 
Wester şi cel al lui Mats Sverin? Da, mi-a trecut şi mie prin 
cap, spuse Patrik. 

Începuse să creadă că ştia cine e vinovatul, dar noutăţile 
astea întorseseră totul pe dos. 

— Şi cum a fost la Göteborg? întrebă Martin, de parcă ar 
fi ghicit gândul Paulei. 

— Şi rău, şi bine. 

Patrik le povesti ce se întâmplase în cele două zile cât 
lipsise cu Gösta. Când termină, niciunul nu scoase o vorbă, 
în afară de Mellberg, care se hlizea pe furiş de ceva ce-i 
trecea prin cap, pare-se, chiar atunci. Şi nu dădea deloc 
bine că mai mirosea şi a alcool. 

— După atâta timp fără niciun indiciu, ne-am trezit cu 
două variante. Ambele foarte credibile, concluzionă Paula. 

— Da, şi de aceea e foarte important să nu rămânem 
blocaţi pe aceeaşi placă şi să continuăm să lucrăm. Mâine o 
să vină şi colegii de la Stockholm şi atunci o să putem sta 
de vorbă cu Annie. Aştept un telefon şi de la Ulf, din 
Goteborg. Vreau să ştiu cum să procedăm mai departe cu 
cei de la IE. Şi-i mai avem şi pe băieţii de la Tehnic. Incă n- 
am identificat glonţul ăla? întrebă Patrik fără a şti cui 
adresase întrebarea. 

Paula scutură din cap. 

— S-ar putea să ne ia ceva timp. Au verificat şi barca, dar 
n-am auzit încă nimic de la ei. 

— Şi punga de cocaină? 


— Avem o amprentă neidentificată. 

— Aşa e, m-am gândit la o chestie, apropo de barcă. Ar 
trebui să vorbim cu cineva care ştie cum e cu curenţii ăştia 
de aici, cum a plutit barca aia şi de unde, toate astea. 

Patrik privi în jur şi se opri la Gösta. 

— Mă ocup eu, spuse Gösta pe un ton uşor obosit. Ştiu cu 
cine să stau de vorbă. 

— Bine. 

Martin ridică mâna. 

— Da? Patrik dădu din cap spre el. 

— Paula şi eu am vorbit cu Lennart despre hârtiile din 
servieta lui Mats. 

— Ah, da. Şi a aflat ceva? 

— Din păcate, se pare că totul e în regulă. Sau, mă rog, 
din fericire. Depinde cum o priveşti, spuse Martin şi se 
îmbujoră. 

— Lennart n-a descoperit nimic dubios, le explică Paula. 
Ceea ce nu înseamnă neapărat că nu există, dar conform 
documentelor de la Mats totul ar fi în regulă. 

— OK. Şi de laptop ce ştiţi? 

— Mai durează o săptămână, spuse Paula. 

Patrik oftă. 

— E de aşteptat o grămadă, se pare, dar trebuie să con- 
tinuăm să lucrăm cu ce avem. Eu o să stau aici şi o să iau la 
puricat tot ce am aflat până acum, ca să-mi dau seama mai 
bine cam pe unde suntem şi dacă nu ne-a scăpat ceva. 
Gösta, tu te ocupi de chestia cu barca. Martin şi Paula..., 
spuse şi se gândi puţin. Voi începeţi să săpaţi împreună şi 
încercaţi să aflaţi cât mai multe despre activitatea celor din 
IE şi despre Fredrik Wester. Colegii de la Göteborg şi cei de 
la Stockholm ne-au promis că vor colabora cu noi. O să 
primiţi datele lor de contact şi vă rog să le cereţi tot 
materialul de care dispun şi pe care îl pot difuza. Vedeţi voi 
cum vă împărţiţi sarcinile. 

— OK, spuse Paula. 

Martin dădu aprobator din cap şi ridică din nou mâna, 
timid. 

— Ce se întâmplă cu Fristad? O să-i reclamaţi? 


— Nu, spuse Patrik. Am hotărât să n-o facem. Din câte ne 
dăm seama, n-avem niciun motiv s-o facem. 

Martin păru uşurat. 

— Dar cum aţi descoperit-o pe tipa lui Sverin? 

Patrik aruncă o privire spre Gösta, care plecă ochii în 
pământ. 

— Prin muncă serioasă de poliţist. Şi puţin instinct, spuse 
el şi bătu din palme. Deci gata, la treabă. 


Fjällbacka, 1875 


Zilele se transformară în săptămâni şi lunile în ani. 
Emelie se liniştise şi se acomodase cu ritmul calm de pe 
Grăskăr. Era ca şi când ar fi trăit în armonie cu insula însăşi. 
Stia exact când înfloreau nalbele, când se făcea toamnă, 
când îngheţa marea şi când se dezgheţa. Insula era lumea 
ei şi în lumea asta Gustav era regele. Era un copil fericit. 
Emelie se mira în fiecare zi cât se bucura băiatul de 
existenta aceea limitată. 

Karl şi Julian abia mai schimbau câte o vorbă cu ea. 
Trăiau vieţi paralele, cu toate că se inghesuiau în acelaşi 
loc îngust. Nu prea-i mai aruncau nici vorbe de ocară. Era 
ca şi când n-ar mai fi fost om, cineva care îi putea agasa 
prin prezenţă. În schimb, păreau acum s-o considere 
invizibilă. Se ocupa de tot ce trebuia, dar, în rest, nu era 
nevoie să-i dea importanță. Până şi Gustav se adapta 
ordinii aceleia stranii. Nu încerca să se apropie niciodată de 
Karl sau de Julian. Erau mai puţin reali pentru el decât 
morții. Şi Karl nu-i spunea niciodată pe nume. „Băiete”, aşa 
îi zicea în puţinele ocazii când i se adresa. 

Emelie ştia exact momentul când ura din ochii lui se 
transformase în indiferență. De curând, când Gustav îm- 
plinise doi ani, Karl tocmai se întorsese din Fjällbacka cu o 
expresie greu de interpretat. De data asta el şi Julian nu se 
opriseră la Abela, şi deja acest fapt în sine i se păruse 
neobişnuit. Trecuseră câteva ore fără să fi spus nimic şi 
Emelie încercă să ghicească ce i se pregătea. Până la urmă 


Karl pusese o scrisoare pe masa din bucătărie. 

— Tata a murit, rostise. 

Şi era ca şi când ceva s-ar fi eliberat înăuntrul lui în clipa 
aceea. De parcă ar fi ştiut că e liber. Emelie îşi dorea să fi 
aflat mai multe despre Karl şi tatăl lui de la Dagmar, dar 
acum era prea târziu. Nu mai avea ce să facă şi se bucura 
că sotul ei îi lăsa în pace, pe ea şi pe Gustav. 

Odată cu trecerea anilor, devenise din ce în ce mai con- 
vinsă de prezența lui Dumnezeu în toate ființele şi lucrurile 
de pe Grăskăr. Era recunoscătoare că ea şi Gustav trăiau 
acolo şi că puteau să simtă spiritul divin în unduirea apei, 
să-i audă vocea în susurul vântului. Fiecare zi era un dar şi 
Gustav era un băiat încântător. Ştia că se apropia de limita 
îngâmfării gândina astfel despre fiul ei, propria sa zămislire. 
Dar Biblia spunea că Dumnezeu îl crease după chipul Său şi 
Emelie spera că avea să i se ierte păcatul acesta. Pentru că 
era atât de frumos, cu părul blond şi cârlionțat, cu ochii 
albaştri umbriți de gene lungi care i se lipeau de obraji când 
adormea lângă ea, în fiecare seară. Sporovăia neincetat, cu 
ea şi cu morții. Uneori se oprea şi îl asculta pe furiş, 
zâmbind. Scotea din el numai lucruri deştepte şi mortii 
aveau multă răbdare cu el. 

— Am voie să ies, mamă? 

O trase de fustă şi ridică ochii spre ea. 

— Sigur că ai voie, zise Emelie, apoi se aplecă şi-l sărută 
pe obraz. Dar ai grijă să nu aluneci în apă. 

Emelie îl privi cum dă buzna pe uşă. De fapt, nu-şi făcea 
griji. Ştia că nu era singur. Asupra lui vegheau şi morții, şi 
Dumnezeu. 


Sâmbăta sosi cu cea mai frumoasă vreme posibilă. 
Soare, cer azuriu şi o briză uşoară. Toată Fjällbacka părea 
în expectativă. Cei norocoşi, care primiseră o invitaţie la 
inaugurarea din seara aceea, dedicaseră o mare parte a 
săptămânii alegerii ţinutei şi coafurii potrivite. Toată elita 
comunei era invitată şi se zvonea că aveau să vină şi 
vedete din Goteborg. 

Dar Erica avea altele pe cap. În dimineaţa aceea îi venise 
o idee. Era mai bine dacă Annie primea vestea despre 
Gunnar de la ea, şi nu prin telefon. Se gândea să ia barca 
până acolo şi să-i înmâneze lui Annie şi materialul pe care-l 
adunase despre istoria insulei, ca un fel de surpriză. 
Trebuia să profite, acum că avea cu cine să lase copiii. 

— Sigur rezişti să stai cu ei atât? întrebă. 

Kristina pufni pe nas. 

— Cu îngeraşii ăştia? Nicio problemă. 

O ţinea pe Maja în braţe, iar gemenii dormeau în coşurile 
lor. 

— O să lipsesc destul de mult. Mai întâi trebuie să mă 
văd cu Anna şi după aceea plec spre Grăskăr. 

— Sper că eşti atentă cu barca aia, singură, spuse Kris- 
tina şi o lăsă jos pe Maja care voia să scape din strânsoarea 
ei. 

Fetiţa se aplecă şi plasă doi pupici pe frăţiorii ei, apoi fugi 
la joacă. 

— Da, sunt un cârmaci excelent, râse Erica. Spre deose- 
bire de fiul tău. 

— Aici ai dreptate, spuse Kristina, dar părea tot neliniş- 


tită. Apropo, eşti sigură că Anna e destul de puternică? 

Erica se gândise la acelaşi lucru când o sunase Anna, 
rugând-o să o însoţească până la cimitir, dar îşi dăduse 
seama că trebuia s-o lase să hotărască singură. 

— Da, cred că da, spuse părând mai sigură decât se 
simţea. 

— Mie mi se pare cam devreme, spuse Kristina şi-l ridică 
în braţe pe Noel, care începuse să se smiorcăie. Dar sper că 
ai dreptate. 

Şi eu, se gândi Erica în timp ce se îndrepta spre maşină. 
Trebuia să plece la cimitir. Îi promisese surorii ei şi nu 
putea s-o lase baltă acum. 

Anna o aştepta lângă poarta de fier cea mare de lângă 
staţia de pompieri. Părea tare mică. Părul scurt o făcea să 
pară şi mai delicată. Erica îşi reţinu impulsul de a o lua în 
braţe şi de a o legăna ca pe un copil. 

— Crezi că poţi? o întrebă cu blândeţe. Putem să venim şi 
altă dată, dacă vrei. 

Anna scutură din cap. 

— Nu, sunt bine. Şi vreau să fac asta. Nici nu-mi amintesc 
înmormântarea, la cât eram de plecată cu sorcova. 

Dar trebuie să văd unde e îngropat. 

— OK. 

Erica o luă de braţ pe Anna şi porniră spre morminte pe 
poteca pietruită şi curățată cu grebla. 

Nici că şi-ar fi putut alege o zi mai frumoasă. De dincolo 
de gard se auzea şuierul îndepărtat al traficului, în rest era 
linişte. Soarele se reflecta în pietrele de mormânt. 
Majoritatea erau bine îngrijite, cu flori proaspete lăsate. 

Anna şovăi. Erica îi arătă cu bărbia în ce direcţie se afla 
mormântul. 

— E îngropat lângă Jens. 

Erica îi arătă o piatră rotundă din granit, pe care era 
săpat numele Jens Läckberg. Jens fusese un prieten bun al 
tatălui lor şi-şi aminteau de el foarte bine: un tip mereu 
vesel, sociabil şi glumeţ, cu o burtă de om căruia îi place să 
mănânce bine. 

— Ce frumos e, spuse Anna. 


Vorbise pe un ton plat, dar chipul ei trăda tristeţe 
adâncă. Aleseseră o piatră de mormânt asemănătoare cu 
cea de alături, una rotundă, din granit. Cu aceeaşi cifră 
pentru anul naşterii şi al decesului. 

Erica simţi un nod în gât, dar se strădui să se abţină de la 
plâns. Trebuia să fie puternică, de dragul Annei. Sora ei mai 
mică se clătina uşor, uitându-se la piatră, singurul lucru 
rămas după copilul pe care şi-l dorise atât de mult. Apucă 
mâna surorii sale şi o strânse tare. Lacrimile îi curgeau 
încet. Apoi se întoarse spre Erica. 

— Ce-o să se aleagă de noi? Ce-o să fie? 

Erica o trase spre ea şi o îmbrăţişa puternic. 


— Rita şi cu mine avem o mică propunere, spuse Mell- 
berg şi o trase mai aproape pe Rita. 

Paula şi Johanna îl priviră nedumerite. 

— Da, nu ştim ce-o să ziceţi, zise Rita, ceva mai nesigură 
decât Mellberg. Aţi spus că aveţi nevoie de un apartament 
doar al vostru... Şi... mă rog, nu ştiu cât de „al vostru” o să 
fie. 

— Ce tot vorbiţi acolo? întrebă Paula şi îşi privi mama. 

— Ne întrebam dacă e în regulă să vă mutaţi doar cu un 
etaj mai jos, spuse Mellberg şi le aruncă o privire 
imploratoare. 

— Dar parcă nu era niciun apartament liber în bloc, spuse 
Paula. i 

— Ba da. Peste o lună o să fie unul. Ala cu trei camere de 
sub noi se eliberează imediat. Nici n-o să se usuce bine 
cerneala de pe contract. 

Rita le studie îndeaproape pe fete, încercând să ghi- 
cească ce le trecea prin cap. li venise să sară în sus de 
bucurie când Bertil îi povestise de apartament, dar nu ştia 
de câtă distantă aveau nevoie fetele. 

— Bineînţeles că n-o să dăm buzna peste voi aşa, tam- 
nesam, le asigură ea. 

Mellberg o privi surprins. Ba normal că aveau să vină şi 
să plece când or vrea. Dar se abţinu. Cel mai important 
lucru era ca fetele să accepte oferta. 


Paula şi Johanna se priviră. Apoi zâmbiră şi începură să 
vorbească amândouă în acelaşi timp. 

— Apartamentul ăla e superb. E luminos şi are ferestre 
pe ambele părţi. Şi bucătăria e tare dichisită. Şi camera aia 
mică, pe care Bente o foloseşte ca garderobă, am putea-o 
transforma în cameră pentru copii, şi... 

Cele două amuţiră brusc. 

— Păi Bente unde o să plece? întrebă apoi Paula. N-am 
auzit nimic că ar avea de gând să se mute. 

Mellberg ridică din umeri. 

— Habar nu am. Bănuiesc că şi-a găsit altceva. Alvar nu 
mi-a spus nimic când am vorbit cu el. În schimb, mi-a zis că 
va trebui să zugrăvim singuri. 

— Nici o problemă, spuse Johanna. Mie îmi face plăcere. 
Ne ocupăm noi, nu-i aşa, iubito? 

Ochii îi străluceau. Paula se aplecă şi o sărută pe gură. 

— Şi noi o să vă ajutăm cu Leo, interveni Rita. Cât aveţi 
nevoie, bineînţeles. N-o să ne lăsăm duşi de val. 

— O să avem nevoie de ajutor cât cuprinde, spuse Paula 
încercând s-o liniştească. Şi ni se pare grozav că Leo poate 
fi atât de aproape de tine şi de bunicul Bertil. Voiam să 
avem apartamentul nostru, atâta tot. 

Paula se întoarse spre Mellberg, care îl săltase pe Leo pe 
genunchi. 

— Mulţumesc, Bertil, spuse. 

Spre surprinderea sa, Mellberg se simţi un pic jenat. 

— Ei, n-ai pentru ce. 

Îşi vâri nasul în pliul dintre gâtul şi capul băieţelului, 
făcându-l pe Leo să râdă în hohote. Apoi ridică privirea şi se 
uită în jur. Bertil Mellberg se simţea, din nou, recunoscător 
pentru familia sa cea nouă. 


Se plimba fără ţintă prin clădire. În jurul lui, oamenii 
alergau de colo-colo, încercând să rezolve şi ultimele 
detalii. Anders ştia c-ar fi trebuit să ajute şi el, dar pasul pe 
care urma să-l facă îl paralizase complet. Voia şi nu prea. 
Nu ştia dacă era suficient de curajos ca să-şi asume 
consecinţele faptelor sale. Nu era sigur, dar în curând n- 


avea să mai poată zăbovi. Trebuia să ia o decizie. 

— Ai văzut-o pe Vivianne? îl întrebă o femeie trecând pe 
lângă el în fugă şi Anders arătă spre fundul încăperii 
Mulţumesc. O să fie super diseară. 

Toţi alergau, toţi se grăbeau. Numai el se simţea de 
parcă ar fi înaintat prin apă. 

— Ah, aici erai, viitorul meu cumnat drag, spuse Erling 
punându-şi braţul pe după umerii lui, iar Anders se abţinu 
cu greu să nu îl respingă. O să iasă grozav. Vedetele ajung 
pe la patru şi le lăsăm să se instaleze în camere. La şase 
deschidem uşile. 

— Da, toată comuna vorbeşte despre noi. 

— Ar fi culmea să nu vorbească. E cel mai tare eveni- 
ment de la..., spuse şi se opri, însă Anders îşi dădu seama 
ce voise să zică. 

Auzise de Fucking Tanum şi de cât de dezastruos se 
terminase totul pentru Erling. 

— Unde e turturica mea? 

Erling întinse gâtul şi privi în jur. 

Anders arătă în aceeaşi direcţie. Erling porni într-acolo cu 
paşi repezi. Vivianne era tare populară azi. Intră în bu- 
cătărie, se aşeză pe un scaun din colţ şi îşi masă tâmplele. 
Simţea că-l paşte o durere de cap pe cinste. Căută cutia cu 
medicamente şi înghiţi un Alvedon. În curând, îşi spuse, în 
curând avea să se decidă totul. 

Plânsul îi apăsa şi acum pieptul. Erica cârmui barca spre 
larg. Pornise din prima şi Erica se bucură de sunetul bine- 
cunoscut. Barca fusese copilaşul lui Thore, tatăl ei, şi chiar 
dacă ea şi Patrik nu erau atât de conştiincioşi, încercaseră 
s-o întreţină. Anul ăsta, probabil, trebuiau să polizeze şi să 
lăcuiască fundul. Vopseaua începuse să se curețe pe 
alocuri. Dacă Patrik se ocupa de copii, putea s-o facă 
singură. Îi plăcea mult, uneori, munca fizică, având în 
vedere că stătea mai tot timpul pe scaun din cauza 
profesiei. Şi era mai practică decât Patrik, ceea ce nu 
însemna mare lucru. 

Se uită în dreapta, spre centrul balnear. Spera să poată 
ajunge şi la festivitatea de deschidere, dar deocamdată nu 


se hotărâseră. Patrik arătase obosit în dimineaţa aceea şi 
nu era sigur că pe Kristina ar fi ţinut-o nervii şi puterile să 
stea cu copiii până seara târziu. 

În orice caz, se bucura de drumul spre Grăskăr. Când se 
dusese acolo cu Patrik, se lăsase vrăjită de atmosfera de pe 
insulă. Acum insula i se părea şi mai fascinantă, mai ales 
după tot ce citise despre ea. Se uitase la o grămadă de 
fotografii cu arhipelagul şi farul de aici i se părea printre 
cele mai frumoase. Nu o mira că Annie se simţea bine 
acolo, deşi ea însăşi ar fi luat-o razna după câteva zile fără 
contact cu lumea exterioară. Se gândi la fiul lui Annie şi 
speră că se simţea mai bine. Probabil că aşa era, din 
moment ce mama lui nu-i mai sunase şi nu le ceruse 
ajutorul. 

Peste puţin timp zări insula. Annie nu păruse prea 
entuziasmată când o sunase, dar, după câteva scuze, îl 
spusese că poate veni. Erica era convinsă că avea să se 
bucure de materialul despre istoria insulei. 

— Te descurci singură cu acostatul? strigă Annie de pe 
ponton. 

— Fără probleme. Atâta timp cât nu te temi pentru pon- 
tonul ăla. 

Zâmbi ca să arate că glumeşte şi ancoră elegant. Opri 
motorul şi îi aruncă parâma lui Annie, care fixă barca cu 
grijă. 

— Bună, spuse ea după ce cobori din barcă. 

— Bună. 

Annie zâmbea precaut, dar nu se uita în ochii ei. 

— Cum se simte Sam? zise Erica şi aruncă o privire furişă 
spre casă. 

— Mai bine, spuse Annie. 

Slăbise şi mai mult de când o văzuse ultima oară Erica şi 
oasele de la umeri i se vedeau prin tricou. 

— Am adus chifle făcute în casă, spuse Erica şi scoase o 
pungă. Ah, aveai nevoie de cumpărături? 

Se enervă că nu se gândise s-o întrebe. Annie, evident, 
nu mai voise s-o roage iarăşi. Doar nu se cunoşteau atât de 
bine. 


— Nu, nu, e în regulă. Aţi adus atâtea data trecută... Şi 
oricum, pot să îi rog pe Gunnar şi Signe. Dar nu ştiu dacă 
au chef după... 

Erica înghiţi în sec. Nu era în stare să-i dea cumplita 
veste. Trebuiau mai întâi să stea jos. 

— Am pus masa în căsuţa de lângă ponton. E aşa de 
frumos afară! 

— Da, nu e vreme de stat în casă. 

Erica o urmă pe Annie până la micul debarcader acoperit, 
unde pe o masă bătută de ploaie şi vânt se vedeau nişte 
ceşti şi bănci pe laturi. Pe pereţi atârnau scule de pescuit, 
precum şi nişte globuri de sticlă albastre şi verzi, din cele 
folosite pe vremuri pe post de flotoare. Annie turnă cafea 
dintr-un termos în ambele cești. 

— Cum poţi să trăieşti aşa de izolată? o întrebă Erica. 

— Te obişnuieşti, spuse Annie cu voce înceată şi privi 
marea. Şi nu sunt chiar singură. 

Erica tresări şi o privi nedumerită. 

— Păi, îl am pe Sam, adăugă Annie. 

Erica râse în sinea ei. Se implicase atât de mult în 
poveştile alea cu fantome, încât începuse să creadă în ele. 

— Deci nu e adevărat ce se zice despre Gastholmen? 

— Nimeni nu crede în poveşti superstiţioase cu fantome, 
spuse Annie şi se uită din nou spre întinderea de ape. 

— Dar măcar dau un aer interesant insulei. 

Erica adunase tot ce găsise despre Gråskär într-o mapă, 
pe care acum o scoase şi o împinse spre Annie. 

— E adevărat că e o insulă mică, dar are o istorie cât se 
poate de colorată. Şi, pe alocuri, foarte dramatică. 

— Da, am auzit. Tata şi mama ştiau câte ceva, dar, din 
păcate, nu prea am aplecat urechea la poveştile lor. 

Annie deschise mapa. Foile începură să fluture din cauza 
brizei uşoare. 

— Le-am aranjat în ordine cronologică, spuse Erica 
arătându-i titlurile. 

Apoi tăcu, în timp ce Annie începu să le frunzărească. 

— Oh, ce de material ai adus, spuse Annie şi obrajii îi 
prinseră culoare. 


— Mi-a făcut plăcere să le adun. Aveam nevoie de o 
ocupaţie, pe lângă schimbatul scutecelor şi hrănitul be- 
beluşilor plângăcioşi. 

Îi arătă un articol fotocopiat la care se oprise Annie. E 
episodul cel mai misterios din istoria insulei. O familie 
întreagă a dispărut fără urmă de pe Grăskăr. Şi nimeni nu 
ştie ce s-a întâmplat cu ea sau unde s-a dus. Casa arăta de 
parcă s-ar fi trezit cu toţii şi ar fi plecat de acolo. Au lăsat 
totul aşa cum era. 

Ştia că dă impresia unui entuziasm excesiv, dar poveştile 
astea i se păreau incitante. Misterele o făceau să-şi 
imagineze tot felul de lucruri şi aici era vorba despre un 
mister decupat din realitate. 

— Uite ce scrie, spuse pe un ton mai potolit. „Paznicul 
farului Karl Jacobsson şi nevasta lui Emelie, fiul lor Gustav şi 
ajutorul de far, Julian Sontag, locuiau pe insulă de mai mulţi 
ani. Apoi au dispărut, pur şi simplu, de parcă s-ar fi 
evaporat. Nu s-a găsit niciun cadavru, şi nici alte urme. Nu 
avem niciun motiv să credem că cei patru au dispărut 
voluntar.” Nu au găsit nimic. Nu ţi se pare ciudat? 

Annie se uită la articol cu o expresie stranie pe chip. 

— Ba da, spuse ea. Foarte ciudat. 

— Nu i-ai văzut prin zonă? glumi Erica, dar Annie nu 
reacţionă, ci continuă să se holbeze la articol. Mă întreb ce 
s-a întâmplat cu ei. Oare a acostat cineva pe insulă şi a 
omorât toată familia, după care s-a descotorosit de 
cadavre? Barca lor a fost găsită lângă ponton. 

Annie bâigui ceva ca pentru sine, trecându-şi un deget 
peste hârtie. Spuse ceva despre un băieţel blond, dar Erica 
nu reuşise să distingă ce anume. Se uită către casă. 

— Nu ţi-e teamă că se trezeşte şi se întreabă unde eşti? 

— Sam a adormit exact înainte să vii. Şi de obicei doarme 
mult, spuse Annie absentă. 

Se făcu linişte. Erica îşi aduse aminte, brusc, de cealaltă 
misiune a ei. Trase aer adânc în piept şi spuse: 

— Trebuie să-ţi spun ceva, Annie. 

Annie ridică privirea. 

— Legat de Matte? Se ştie cine l-a... 


— Nu, nu se ştie, dar există câţiva suspecți. Dar da, într- 
un fel e legat de Matte. 

— Ce? Hai, spune, insistă Annie. 

Mâna i se odihnea pe foaie. 

Erica trase din nou aer în piept şi îi povesti totul despre 
Gunnar. Faţa lui Annie se strâmbă. 

— Nu, n-are cum. Nu poate fi adevărat, spuse ea lăsând 
impresia că nu are destul aer. 

Erica îi povesti, cu inima grea, despre băieţii care 
găsiseră punga cu cocaină, despre amprentele lui Matte de 
pe pungă şi despre ce se întâmplase după conferinţa de 
presă. 

Annie scutură tare din cap. 

— Nu, nu, nu. Nu se poate, nu e adevărat. Nu e adevărat, 
spuse şi îşi feri privirea. 

— Toţi spun acelaşi lucru şi ştiu că şi Patrik e sceptic. Dar 
totul indică în direcţia asta şi atunci nu-i de mirare de ce a 
fost omorât. 

— Nu, spuse Annie. Matte ura drogurile, ura tot ce avea 
de-a face cu ele, spuse şi-şi încleşta gura. Săraca Signe. 

— Da, e cumplit să-ţi pierzi şi fiul, şi soţul în decursul a 
două săptămâni, spuse Erica încet. 

— Cum se simte? 

Annie o privi cu ochi plini de empatie şi mâhnire. 

— Nu prea ştiu. Ştiu doar că e internată şi că e destul de 
rău. 

— Săraca Signe, repetă Annie. Ce soartă. Ce de tragedii, 
spuse ea şi privi din nou articolul. 

— Da. Aş putea să urc puţin în far? spuse, după o pauză, 
Erica. 

— Da... sigur. Stai să aduc cheia, zise Annie şi o apucă 
spre casă, grăbită. 

Erica se ridică şi înaintă spre far. Se opri în faţa lui şi se 
uită în sus, cu capul dat pe spate. Vopseaua albă strălucea 
în razele soarelui. Câţiva pescăruşi se învârteau pe 
deasupra şi ţipau. 

— Uite, aici, se apropie Annie răsuflând greu când ajunse 
lângă ea. 


În mână ţinea o cheie mare, ruginită. 

Fu nevoie de un oarecare efort ca să descuie şi să des- 
chidă uşa cea grea. Scârţâia şi protesta în balamale. Erica 
intră şi începu să urce scările înguste şi întortocheate cu 
Annie pe urmele ei. Pe la jumătatea drumului deja gâfâia, 
dar, odată ajunsă sus, îşi dădu seama că meritase să facă 
efortul. Priveliştea era minunată. 

— Oau, spuse. 

Annie dădu din cap cu mândrie. 

— Da, nu-i aşa că e fantastic? 

— Imaginează-ţi că stăteau aici cu orele, în spaţiul ăsta 
îngust, spuse Erica şi privi în jur. 

Annie veni alături de Erica, atât de aproape că umerii li 
se atinseră. 

— Ce profesie singuratică. E ca şi când te-ai afla la capă- 
tul lumii, spuse Annie şi se cufundă în lumea ei. 

Erica adulmecă aerul. Simţea un miros ciudat, străin, dar 
cu toate astea bine cunoscut. Ştia că-l mai simţise şi 
înainte, dar nu reuşea să-l identifice. Annie înaintase ca să 
privească pe geam, spre marea întinsă, şi Erica se postă în 
spatele ei. 

— Da, sigur poţi s-o iei razna dintr-atât. 

Creierul îi lucra febril ca să identifice mirosul. Apoi îşi 
dădu seama unde îl mai simţise. Gândurile o năpădiră. 
Încet-încet, piesele începeau să se potrivească. 

— Vrei să aştepţi două minute până cobor la barcă după 
aparatul foto? Aş vrea să fac câteva poze. 

— Sigur, spuse Annie fără chef şi se aşeză pe patul 
micut. 

— Super. 

Erica cobori în grabă scările şi deluşorul pe care se afla 
farul. Dar în loc să se îndrepte spre ponton, alergă spre 
casă. Încerca să se convingă că era vorba doar de o nouă 
trăsneală de-a ei. Dar, în acelaşi timp, simţea nevoia să 
afle. 

Aruncă o privire peste umăr, spre far, şi apăsă clanţa. 


Madeleine îi auzise de la etaj. Află că erau poliţişti abia 


când Stefan urcă şi-i povesti. Între două palme. 

Îşi târî corpul plin de vânătăi la fereastră. Se ridică cu 
chiu, cu vai şi privi afară. Camera, mică, avea tavanul 
înclinat. Fereastra de mansardă era singurul loc prin care 
intra lumina. Afară se vedeau doar terenul arat şi pădurea. 

Nu consideraseră necesar să o lege la ochi, aşa că ştia că 
se află la fermă. Încăperea aceea fusese camera copiilor 
cât locuise acolo. Acum singurul lucru care îi amintea de 
prezenţa copiilor era o maşinuţă uitată, aruncată într-un 
colţ. 

Îşi lipi palma de perete şi pipăi textura tapetului. Era 
locul în care se aflase pătuţul Vildei. Patul lui Kevin fusese 
plasat de-a lungul peretelui. Parcă trecuse o veşnicie de 
atunci. Abia dacă îşi mai amintea că a locuit acolo. Fusese o 
viaţă trăită în teroare, dar totuşi atunci îi avea pe copii. 

Se întrebă unde erau acum, unde îi dusese Stefan. 
Probabil la una dintre familiile acelea care nu locuiau la 
fermă. Una dintre femeile alea îi îngrijea acum pe copiii ei. 
Dorul de ei era mai rău decât durerea fizică. li vedea 
aievea: Vilda pe tobogan, în curte la Copenhaga, şi Kevin 
privindu-şi cu mândrie sora mai mică, cu bretonul tot timpul 
în ochi. Avea oare să-i mai vadă vreodată? 

Se prăbuşi pe podea, plângând. Rămase acolo, ghemuită. 
Corpul ei era o singură vânătaie imensă. Stefan nu se 
abţinuse deloc. Greşise, greşise mult crezând că avea să fie 
în siguranţă aici, că putea să-şi ceară iertare. In clipa în 
care văzuse bucătăria din casa părintească îşi dăduse 
seama ce o aştepta. Nici vorbă de iertare. Fusese o proastă 
să creadă aşa ceva. 

Săraca mama, săracul tata. Ştia ce griji îşi făceau, ştia că 
dezbăteau dacă să sune sau nu la poliţie. Tata voia, era 
convinsă. Cu siguranţă spunea că este unica soluţie. Dar 
mama protesta, îngrozită. Se gândea că asta ar fi însemnat 
sfârşitul, că după asta nu mai exista nicio speranţă. Tata 
avea dreptate, dar, ca de obicei, se dădea bătut în faţa 
mamei. Aşa că nimeni n-avea să vină s-o salveze. 

Se ghemui şi mai tare încercând să-şi transforme corpul 
într-o minge micuță. Dar o durea fiecare mişcare, aşa că se 


strădui să-şi relaxeze muşchii. Cheia se învârti în broască. 
Madeleine încercă să nu se mişte şi să-l ignore pe cel care 
avea să intre. O mână nemiloasă o apucă de braţ şi o ridică 
cu forţa. 

— Sus cu tine, curvă proastă. 

Avea impresia că o să-i smulgă braţul din loc, parcă ceva 
plesnise la încheietură. 

— Unde sunt copiii? îl imploră. Pot să-i văd? 

Stefan îi aruncă o privire dispreţuitoare. 

— Ai vrea tu, nu-i aşa? Ca să mi-i iei şi să te cari iar. Ni- 
meni, ai înţeles, nimeni n-are voie să ia copiii de la mine. 

O târî pe uşă afară şi în jos pe scări. 

— lartă-mă. lartă-mă, se smiorcăi ea. Faţa îi era murdară 
de sânge, praf şi lacrimi. 

Oamenii lui Stefan stăteau şi-i aşteptau la parter. Cei din 
nucleul restrâns. li cunoştea pe toţi: pe Roger, Paul, Micuţu, 
Steven şi Joar. Acum stăteau cu toţii şi se uitau la ea în timp 
ce Stefan o târa după el prin cameră. Nu reuşea să se 
concentreze. Un ochi i se umflase într-atât încât părea 
aproape închis, peste celălalt se scurgea un firicel de sânge 
din rana de pe frunte. Şi totuşi vedea totul clar. In expresia 
de pe feţele bărbaţilor, în răceala unora şi simpatia 
celorlalţi. Joar, care se purtase cel mai frumos cu ea, cobori 
brusc privirea. Şi în clipa aceea înţelese. Se întrebă dacă 
mai merita să se împotrivească, să se lupte, să fugă. Dar 
încotro s-o apuce? N-avea nicio şansă şi asta n-ar fi făcut 
decât să-i prelungească chinul. 

Merse împleticit în urma lui Stefan, care o strângea în 
continuare de braţ. Aproape că alergară prin spatele casei, 
către pădure. In capul ei se derulau imagini cu Kevin şi 
Vilda. Nou-născuţi şi lipicioşi, pe pieptul ei. Mari şi râzând 
afară, pe terenul de joacă din curte. De perioada de 
dinainte nu voia să-şi amintească. Perioada în care privirile 
lor se făceau tot mai goale, când păreau resemnaţi. N-avea 
voie să se gândească la asta. Eşuase. Ar fi trebuit să-i 
apere, dar şovăise şi se lăsase doborâtă. Acum urma să-şi 
primească pedeapsa şi ea o accepta fără a se împotrivi, 
atâta timp cât copiii erau cruţaţi. 


Merseseră o bucată bună prin pădure. Păsările ciripeau şi 
razele soarelui se strecurau printre coroanele copacilor. Se 
împiedică într-o rădăcină, cât pe-aci să cadă, dar Stefan o 
smuci de acolo şi Madeleine continuă să păşească, 
împleticindu-se. În depărtare se zărea o poieniţă şi, preţ de 
o secundă, văzu faţa lui Matte. Faţa lui frumoasă, 
prietenoasă. O iubise atât de mult, dar şi el îşi primise 
pedeapsa. 

Când ajunseră în poieniţă, zări groapa. O groapă 
dreptunghiulară, adâncă de vreun metru şi jumătate. 
Lopata era înfiptă în pământ, alături. 

— Apropie-te de margine, spuse Stefan şi-i eliberă braţul. 

Madeleine se conformă. Nu mai avea voinţă proprie. Se 
opri la marginea gropii, tremurând toată. Când privi în jos, 
văzu mai multe râme grase care se zvârcoleau la suprafaţă, 
încercând să se afunde din nou în pământul întunecat şi 
reavăn. Cu o ultimă sforţare se întoarse lent cu faţa la 
Stefan. Măcar să-l oblige s-o privească în ochi. 

— Glonţul ăsta o să te nimerească exact între sprâncene. 

Stefan îndreptă pistolul spre ea, cu braţul întins, şi 
Madeleine ştiu că nu glumeşte. Era un ţintaş remarcabil. 

Un stol de păsări se ridică speriat din copaci când se auzi 
bubuitura. Dar în curând se aşezară iar pe crengi, ciripitul 
lor amestecându-se cu adierea vântului. 


Era groaznic de plictisitor să stea şi să verifice fiecare 
document: raportul medico-legal, rezultatul audierilor 
vecinilor, notițele luate pe parcursul anchetei. Se adunase 
un teanc destul de gros. Patrik îşi dădu seama, disperat, că 
nu apucase să citească decât jumătate. Se bucură când 
Annika îşi vâri capul pe uşă şi-l întrerupse. 

— Au venit oamenii de la Stockholm. Vrei să-i trimit aici 
sau vă duceţi la bucătărie? 

— La bucătărie, spuse Patrik şi se ridică. 

Spatele îi pocni, amintindu-i că trebuia să-şi dezmor- 
tească membrele din când în când. Doar un lumbago îi mai 
lipsea, după atâtea zile de concediu medical. 

Îi întâmpină pe coridor şi le întinse mâna. Femeia înaltă şi 


blondă îi strânse mâna atât de tare, că avu impresia c-o să-i 
frângă oasele. Bărbatul scund şi firav, cu ochelari, avea o 
strânsoare mult mai moale. 

— Petra şi Konrad, parcă, nu? Mă gândeam că ar fi mai 
bine să ne aşezăm în bucătărie. Ne-aţi găsit repede? 

Sporovăiră puţin înainte de-a se instala şi Patrik rămase 
uimit de cât de ciudaţi erau ca pereche. Cu toate astea, 
păreau foarte coordonaţi şi Patrik bănui că lucrau de mult 
împreună. 

— Deci am vrea să stăm de vorbă cu Annie Wester, 
spuse Petra într-un final, lăsând impresia că se săturase de 
trăncăneală. 

— Da, e aici, cum v-am spus. Pe insula ei. M-am întâlnit 
cu ea acum o săptămână. 

— Dar n-a zis nimic de bărbatul ei? 

Petra îl ţintuia cu privirea. Lui Patrik i se păru că e 
interogat. 

— Nu, nimic. Noi ne-am dus acolo ca să vorbim cu ea 
despre un fost iubit. Găsit mort în Fjällbacka. 

— Am citit despre caz, spuse Konrad şi-l chemă la el pe 
Ernst, care intrase în bucătărie. El e mascota secţiei? 

— Da, am putea spune că da. 

— E o coincidenţă cam bizară, îi întrerupse Petra. Noi 
avem un soţ împuşcat şi voi un fost iubit împuşcat. 

— Da, m-am gândit şi eu la asta. Dar în cazul nostru 
există un suspect. 

Le povesti pe scurt ce aflaseră despre Stefan Ljungberg 
şi Illegal Eagles. Petra şi Konrad rămaseră cu gura căscată 
când le spuse şi de cocaina din coşul de hârtii. 

— Încă o coincidenţă, spuse Petra. 

— Dar nu ştim decât că a avut punga în mână. 

Petra dădu din mâini nerăbdătoare. 

— În orice caz, ar trebui să aruncăm un ochi. Fredrik 
Wester se ocupa mai ales cu cocaina şi afacerile lui nu se 
limitau la clienţii din Stockholm. Poate c-au început să facă 
afaceri împreună, prin Annie. 

Patrik se încruntă. 

— Mă rog, n-aş zice că Mats Sverin era genul care... 


— Din păcate nu există niciun gen, spuse Konrad pe un 
ton amabil. Am văzut tot ce se poate vedea: copii de bani 
gata, mame cu copii mici, da, până şi un preot. 

— Aoleu, da, tipul ăla, râse Petra. 

Dintr-odată arăta mai puţin intimidant. 

— Da, înţeleg, spuse Patrik, simțindu-se ca un poliţai de 
la ţară. 

Ştia că era novice în problema asta şi că se putea să n- 
aibă dreptate. Probabil că aşa şi era. În cazul ăsta, trebuia 
să aibă încredere în experienţa colegilor de la Stockholm 
mai mult decât în instinctele sale. 

— Puteţi să ne arătaţi ce aveţi în momentul de fată? Şi 
apoi vă povestim şi noi? spuse Petra. 

Patrik dădu din cap. 

— Sigur că da. Cine vrea să înceapă? 

— Începe tu, spuse Konrad şi luă o foaie şi un creion. 

Ernst se culcă lângă el, dezamăgit. 

Patrik se gândi câteva secunde şi încercă să-şi amin- 
tească tot ce aflaseră până atunci. In timp ce Konrad lua 
notite, Petra stătea cu braţele încrucişate şi asculta 
concentrată. 

— Da, cam asta ar fi, în mare, concluzionă Patrik. Şi 
acum e rândul vostru. 

Konrad puse creionul jos şi descrise cazul. Nu avuseseră 
la fel de mult timp la dispoziţie, dar ştiau deja de dinainte 
nişte lucruri despre Fredrik Wester şi organizaţia de 
traficanţi de droguri din spatele lui. Adăugă că le dăduse 
deja câteva informaţii şi ieri, când sunase un anumit Martin 
Molin. Patrik ştia, dar voia să audă totul din gura lor. 

— Cum v-am zis, avem o colaborare strânsă cu colegii de 
la Narcotice în ceea ce priveşte cazul, rosti Konrad şi îşi 
împinse ochelarii mai sus pe nas. 

— Da, sună bine, bâigui Patrik, care începea să-şi 
formeze o teorie. Aţi comparat glonţul cu ce avem în 
registru? 

Konrad şi Petra scuturară din cap. 

— Am vorbit cu cei de la laborator ieri, spuse Konrad. 
Tocmai se apucaseră de treabă. 


— Nici noi n-am primit vreun raport, dar... 

Petra şi Konrad îl priviră cu atenţie. Ochii Petrei licăriră. 

— Dar dacă îi rugăm să compare glonţul vostru cu 
gloanţele noastre... 

— Am putea să obţinem rezultatul mai repede, cu puţin 
noroc şi trişat, spuse Patrik. 

— Îmi place cum gândeşti, spuse Petra şi-l privi încura- 
jator pe Konrad. Suni tu? Că tu eşti cel cu pila. De mine s-au 
cam săturat de când cu... 

Konrad ştia exact la ce se referea, pentru că o întrerupse 
şi scoase mobilul. 

— Sun în clipa asta. 

— Sună, eu până atunci vă aduc datele de care aveţi 
nevoie. 

Patrik se repezi în biroul lui. Se întoarse îndată cu o foaie, 
pe care o aşeză pe masă în faţa lui Konrad. 

Konrad sporovăi un timp la telefon, apoi trecu la subiect. 
Ascultă, dădu din cap şi un zâmbet se întinse pe chipul lui. 

— Eşti tare de tot. Îţi rămân dator cu o favoare. Una mare 
de tot. Mersi, mersi, zise şi termină convorbirea cu o 
expresie satisfăcută. Am discutat cu un tip de acolo, pe 
care-l cunosc. A zis că se duce la serviciu imediat şi le 
compară. Ne sună de îndată ce află ceva. 

— Incredibil, spuse Patrik, impresionat. 

Petra nu părea mişcată deloc. Era obişnuită cu micile 
miracole ale lui Konrad. 


Anna se plimbase încet între casă şi cimitir. Erica se 
oferise s-o ducă acasă cu maşina, dar o refuzase. Falkeliden 
se afla la doar o aruncătură de băț şi avea nevoie să-şi 
adune gândurile. Acasă o aştepta Dan. Se simţise jignit că 
alesese să viziteze mormântul cu Erica, şi nu cu el. Dar 
acum nu era în stare să ia în considerare sentimentele lui. 
N-avea putere decât să se gândească la ale ei. 

Inscripţia de pe piatra funerară n-avea să piară niciodată 
din sufletul ei. Micuţul. Poate ar fi trebuit să se gândească 
la un nume adevărat. După. Dar nu i se părea în regulă. 
Doar aşa-i spuseseră tot timpul cât fusese în burta ei, 


Micuţul, tot timpul cât fusese iubit. Şi aşa avea să şi 
rămână. N-avea să crească niciodată, n-avea să fie mai 
mare decât ghemotocul acela pe care nici măcar nu 
apucase să-l strângă în braţe. 

Zăcuse prea mult timp inconştientă, până ce se făcuse 
prea târziu. Dan apucase să-l ţină în braţe, înfăşurat într-o 
pătură. Reugşise să-l atingă şi să-şi ia rămas-bun şi, chiar 
dacă ştia că nu era vina lui, o durea că Dan trăise ceva ce 
ea nu mai apucase. În sinea ei, îi purta pică pentru că nu-i 
protejase, pe ea şi pe Micuţ. Ştia că era ridicol şi irațional. 
Fusese alegerea ei să urce în maşină şi Dan nici măcar nu o 
însoțea în momentul accidentului. N-ar fi putut să facă 
nimic. Dar furia ei creştea la gândul că nici măcar el nu 
reuşise s-o apere de tot răul ăsta. 

Poate că se păcălise pe sine. După toate prin câte 
trecuse, după toţi anii cu Lucas, se convinsese singură că s- 
a terminat. Că viaţa alături de Dan avea să fie ca un drum 
drept, fără gropi şi curbe neprevăzute. Nu avusese planuri 
măreţe, nici vise greu de realizat. Işi dorise doar o viaţă 
simplă într-o casă oarecare de pe Falkeliden, cu cine 
romantice în doi, antrenamentele de fotbal ale copiilor şi 
mormane eterne de pantofi în hol. Oare ceruse prea mult? 

Într-un fel, îl considerase pe Dan un garant pentru stilul 
acela de viaţă. Degaja siguranţă şi stabilitate, era mereu 
calm şi capabil să vadă soluţia, nu problema. Se sprijinise 
de el, fără să încerce să stea pe propriile-i picioare. Dar el 
căzuse şi Anna nu ştia cum şi dacă avea să-i ierte vreodată 
asta. 

Deschise uşa şi intră în hol. O durea tot corpul după 
plimbarea aceea şi îşi simţi braţele grele când le ridică să-şi 
dea jos şalul. Dan scoase capul din bucătărie şi rămase în 
cadrul uşii. Nu spuse nimic, o privi doar rugător. Dar Anna 
nu era în stare să se uite în ochii lui. 

— Mă duc sus să mă culc, bâigui. 


Împachetă totul fără grabă. Se simţise bine în aparta- 
mentul acela micuţ, pe care-l considera un cămin adevărat. 
Vivianne şi el nu avuseseră parte prea des de aşa ceva. 


Locuiseră în tot soiul de locuri şi, de fiecare dată când se 
acomodaseră şi-şi făcuseră prieteni, se văzuseră nevoiţi să 
se mute. Când apăreau nedumeririle, când vecinii şi 
profesorii începeau să se întrebe diverse şi doamnele de la 
serviciile sociale ajungeau să vadă prin faţada lui Olof, îşi 
făceau iar bagajele. 

Procedaseră la fel şi ca adulţi. Era ca şi când el şi 
Vivianne ar fi purtat nesiguranța în ei, de parcă s-ar fi 
mutat în corpul lor. Tot timpul pe fugă, părăsind oraş după 
oraş, exact ca şi cu Olof. 

Cu toate că era mort de mult, încă trăiau în umbra lui. Se 
ascundeau şi acum, încercau să nu se arate şi să nu se facă 
auziţi. Povestea se repeta. Era diferit şi totuşi la fel. 

Anders închise capacul geamantanului. Luase decizia să- 
şi asume răspunderea. |n sinea lui deja tânjea, dar nu 
puteai să faci omletă fără să spargi ouă, vorba lui Vivianne. 
Chiar dacă avea dreptate, pentru omleta asta urmau să 
spargă multe ouă şi Anders nu era sigur că avea o 
perspectivă cuprinzătoare asupra urmărilor. Dar voia să 
povestească tot. Nu putea s-o ia de la capăt fără să-şi 
asume răspunderea pentru ceea ce făcuse. li trebuiseră 
mai multe nopţi nedormite ca să ajungă la concluzia asta, 
dar hotărârea era luată. 

Anders îşi plimbă privirea prin apartament. Se simţea în 
acelaşi timp uşurat şi îngrozit. Era nevoie de mult curaj ca 
să aleagă să rămână, în loc să fugă din nou. ŞI, totodată, 
era calea cea mai simplă. Dădu jos geamantanul de pe pat 
şi îl puse pe podea. Nu mai avea timp de păreri de rău. 
Petrecerea trebuia să aibă loc. Şi trebuia să se asigure, 
împreună cu Vivianne, că avea să fie cel mai mare succes 
al secolului. Măcar atâta putea să facă pentru ea. 


Timpul nu trecea chiar atât de încet cum se temuse Pa- 
trik. Vorbiseră, aşteptând, despre investigaţiile lor, şi Patrik 
simţise cum îl invadează adrenalina. Deşi atât Paula, cât şi 
Martin erau nişte agenţi de poliţie extrem de competenţi, îşi 
dădu seama că cei din Stockholm aveau un cu totul alt 
nerv. Şi era invidios, mai ales pe buna colaborare dintre 


Petra şi Konrad. Era din ce în ce mai clar că erau făcuţi unul 
pentru celălalt. Petra se aprindea repede, îi veneau tot 
timpul idei noi şi scuipa sugestie după sugestie. Konrad era 
mai rezervat, mai gânditor şi venea cu comentarii deştepte 
de câte ori Petra avea vreo ieşire mai necumpătată. 

Când telefonul sună, săriră în sus toţi trei. Konrad 
răspunse. 

— Da?... OK... Hm... Pe bune? 

Petra şi Patrik se holbară la el. Oare voia să-i chinuie cu 
stilul ăsta laconic? Până la urmă, Konrad închise telefonul şi 
se lăsă pe spate în scaun. Cei doi continuară să se holbeze 
la el până când, în sfârşit, deschise gura. 

— Se potrivesc. Gloanţele se potrivesc. 

In cameră se făcu o linişte de mormânt. 

— Sunt absolut siguri? întrebă Patrik după un timp. 

— Sută la sută. Nu există niciun dubiu. Aceeaşi armă s-a 
folosit la ambele crime. 

— Să-mi bag picioarele, zise Petra şi zâmbi larg. 

— Ceea ce înseamnă că e şi mai important să stăm de 
vorbă cu văduva lui Wester. Trebuie să fi existat o legătură 
între cele două victime şi am o bănuială că-i vorba de 
cocaină. lar dacă ne gândim ce tipi pot fi implicaţi, eu unul 
nu m-aş simţi deloc în siguranţă în locul lui Annie. 

— Vreţi să mergem? spuse Petra şi se ridică. 

Patrik simţi că-i vâjâie capul. Abia auzea ce spunea Petra, 
atât de cufundat era în gânduri. Bănuielile acelea vagi 
începuseră să capete formă. 

— Aş vrea să verific ceva, mai întâi. Puteţi să aşteptaţi o 
oră, două? Şi după aceea mergem. 

— Da, se poate, zise Petra, dar se auzea că e nerăbadă- 
toare să plece. 

— Foarte bine. Puteţi să vă simţiţi ca acasă aici, sau, 
dacă vreţi, puteţi să vă plimbaţi prin zonă. Dacă vreţi să 
mâncaţi, vă recomand Hanul din Tanum. 

Poliţiştii din Stockholm dădură din cap. 

— Da, cred c-o să ne ducem să mâncăm. Dacă ne zici şi 
pe unde vine. 

Patrik le arătă în ce direcţie s-o ia, apoi trase cu putere 


aer în piept şi se întoarse în biroul lui. N-avea voie să facă 
nimic pripit. Trebuia să dea câteva telefoane, şi începu cu 
Torbjörn. Îşi încercase doar norocul, dar îl nimeri. Torbjörn 
răspunse imediat, deşi era sâmbătă. Patrik îi povesti pe 
scurt ce aflase despre glonţ şi se întrebă dacă Torbjörn 
putea să compare amprenta neidentificată de pe punga cu 
cocaină şi cele luate de pe uşa lui Mats Sverin, pe dinafară 
şi pe dinăuntru. ŞI-I anunţă că avea să-i trimită o amprentă 
nouă, pe care îl ruga s-o compare cu restul. Torbjörn începu 
să-i pună întrebări, dar Patrik îl întrerupse. Urma să-i 
explice totul mai încolo. 

Un alt punct pe listă era să găsească raportul potrivit. 
Ştia că se află undeva în teanc şi răsfoi tot dosarul. Până la 
urmă îl găsi şi citi raportul, scurt şi oarecum straniu. Apoi se 
ridică şi intră la Martin. 

— Am nevoie de ajutor cu o chestie. Zise şi puse hârtia 
pe biroul lui Martin. Îţi aduci aminte de vreun amănunt 
legat de treaba asta? 

Martin îl privi nedumerit, apoi scutură din cap. 

— Nu, din păcate. Chiar dacă n-o să-l uit niciodată pe 
martorul ăla. 

— Poţi să te repezi până acolo, să-i mai pui întrebări? 

— Sigur. 

Părea că mai are puţin şi explodează de curiozitate. 

— Acum, spuse Patrik văzând că Martin nu schiţă niciun 
gest să se ridice. 

— OK, OK, se ridică brusc Martin. Te sun cum am aflat 
ceva, spuse peste umăr, apoi se opri. Dar nu poţi să-mi spui 
de ce... 

— Hai, du-te, îţi zic mai încolo. 

Gata, bifase două lucruri. Mai avea unu. Se duse lao 
hartă maritimă ce se afla pe un perete de pe coridor. După 
câteva secunde de bâjbâială cu piunezele, îşi pierdu 
răbdarea şi o smulse de pe perete. Câteva colţuri rămaseră 
lipite pe perete. Apoi îl căută pe Gösta. 

— Ai vorbit cu specialistul în arhipelagul din afara 
oraşului? 

Gosta dădu din cap. 


— Da, i-am dat toate detaliile şi urma să ne dea un răs- 
puns cât mai curând. Nu e o ştiinţă exactă, dar poate ne 
oferă un indiciu. 

— Sună-l şi dă-i şi coordonatele astea, spuse şi-i arătă pe 
harta maritimă la ce se referea. 

Gösta ridică sprânceana. 

— Arde rău? 

— Da, sună-l acum şi zi-i să facă o estimare rapidă. Să-ţi 
zică dacă e posibil, atât. Sau probabil. Şi vino la mine când 
termini. 

— Mă ocup, spuse Gösta şi se întinse după telefon. 

Patrik intră în biroul lui şi se aşeză din nou la masa de 
scris. Era terminat de la atâta alergătură şi simţea că inima 
îi bate puternic în piept. Gândurile i se învălmăşeau în 
continuare în cap: mai multe detalii, mai multe semne de 
întrebare, mai multe zone neclare. În acelaşi timp, avea 
impresia că se află pe pista cea bună. Acum nu-i mai 
rămânea decât să aştepte. Ţiuitul mobilului îl făcu să 
tresară. 

Răspunse şi ascultă atent. 

— Mersi de telefon, Ulf. Să mă ţii la curent, spuse înainte 
de-a închide. 

Inima îi bubuia din nou. De data asta, de furie. Ne- 
mernicul ăla îi găsise pe Madeleine şi pe copii. Tatăl ei îşi 
făcuse curaj, sunase la poliţie şi povestise că fostul soţ al 
fiicei sale pătrunsese în apartamentul lor şi-i luase cu forţa 
pe Madeleine şi pe copii. De atunci nu mai primiseseră 
niciun semn de la ei. Patrik îşi dădu seama că trebuie să fi 
dispărut înainte ca el, Ulf şi ceilalţi să ajungă la fermă. Oare 
să fi fost acolo pe undeva, închişi şi fără ajutor? Acum îşi 
frângea mâinile de neputinţă. Ulf îl asigurase că avea să 
facă tot ce-i stătea în puteri ca s-o găsească pe Madeleine, 
dar după voce păruse resemnat. 

O oră mai târziu, Konrad şi Petra intrară pe uşă. 

— Suntem gata de plecare? întrebă imediat Petra. 

— Maa, dar mai întâi trebuie să vă zic ceva. 

Patrik nu ştia cum să-şi prezinte teoria. Nici el nu era 
absolut sigur. 


— Ce anume? ridică Petra din sprânceană. 

Era clar că nu mai voia să piardă timpul. 

— Ne adunăm cu toţii în bucătărie. 

Patrik se ridică, se duse să-i anunţe pe ceilalţi şi, după o 
scurtă ezitare, intră şi la Mellberg. 

După ce-i prezentă pe Petra şi pe Konrad, începu să-şi 
explice meticulos teoria. Nu evită nici zonele neclare, 
dimpotrivă, avu grijă să le scoată în evidenţă. Când ter- 
mină, se făcu linişte completă. 

— Şi care ar fi motivul? spuse Konrad după un timp. 

Părea încrezător, dar şi sceptic. 

— Nu ştiu. Rămâne de văzut. Dar teoria mea ţine. Chiar 
dacă există multe găuri de astupat. 

— Şi cum procedăm? întrebă Paula. 

— Am vorbit cu Torbjörn şi i-am spus că o să-i trimitem 
cât de curând o nouă amprentă, ca s-o compare cu cea de 
pe pungă şi de pe uşă. Dacă se potrivesc, o să ne fie mai 
uşor mai târziu. Atunci înseamnă că am găsit veriga lipsă, 
în ceea ce priveşte crima. 

— Crimele, spuse Petra. 

Părea ezitantă, dar şi un pic impresionată. 

— Cine vine cu noi? 

Konrad se uită la cei prezenţi. Se ridicase pe jumătate şi 
părea că vrea să plece. 

— Ajunge dacă mergem doar noi trei, spuse Patrik. Voi, 
restul, continuaţi să lucraţi cu noile informaţii. 

În clipa în care ieşiră la soare, lui Patrik îi sună telefonul. 
Când văzu că e mama lui, se gândi să ignore apelul, dar 
până la urmă apăsă pe butonul verde. Ascultă nerăbdător 
litania neliniştită a maică-sii. Nu reuşea să dea de Erica, 
încercase s-o sune de mai multe ori pe mobil, dar nu-i 
răspunse. Când află unde plecase Erica, Patrik înmărmuri. 
Fără a-şi lua rămas-bun, încheie convorbirea şi se întoarse 
spre Konrad şi Petra. 

— Trebuie să plecăm. Acum. 


Uşa se deschise şi Erica aproape căzu pe spate. Era cât 
pe-aci să vomite şi îşi dădu seama că avusese dreptate. 


Mirosea a cadavru. O putoare sufocantă şi tulburătoare, pe 
care n-o puteai uita odată ce ai simţit-o. Intră şi îşi acoperi 
nasul şi gura cu braţul, încercând să stăvilească mirosul. 
Dar era imposibil. Pătrundea oricum până la ea şi avea 
impresia că-i intră în fiecare por, la fel cum se impregnase 
şi în hainele lui Annie. 

Se uită în jur şi ochii i se umplură de lacrimi de la mirosul 
neplăcut. Avansă tot mai mult în casa micuță. Totul era 
liniştit şi paşnic. Nu se auzeau decât valurile de afară. Îi 
venea să vomite tot timpul, dar se strădui să îşi învingă 
impulsul de a ieşi la aer curat. 

De unde stătea, se vedea tot parterul. Nu exista nimic în 
afară de nişte obiecte banale, de uz cotidian. O bluză 
atârna pe un scaun de bucătărie, o ceaşcă de cafea stătea 
pe masă, cu o carte deschisă lângă ea. Nimic care să poată 
explica mirosul acela dezgustător şi groaznic care se în- 
tindea peste toate ca un voal. 

Una dintre uşi era închisă. Ericăi îi era groază s-o 
deschidă, dar ştia că trebuie s-o facă. Doar ajunsese până 
acolo. Mâinile îi tremurau şi, dintr-odată, picioarele i se 
înmuiaseră de parcă ar fi fost din jeleu. Voia să facă stânga- 
mprejur, să se năpustească pe uşă afară, să alerge la barcă 
şi să se întoarcă la cuibul sigur de acasă, la mirosul de 
capete de bebeluşi. Dar, cu toate astea, înaintă. Îşi văzu 
propria mână dreaptă, tremurândă, cum se întinde şi apucă 
de clanţă. Incă şovăia dacă s-o apese sau nu, fiindcă îi era 
teamă să se uite la ce se afla în spatele uşii. 

Un suflu neaşteptat de curent în jurul picioarelor o făcu 
să se întoarcă. Dar era prea târziu şi, dintr-odată, totul se 
făcu negru. 


Oaspeţii de onoare, veniţi de departe, coborâră 
sporovăind veseli din autocarele care sosiseră de la 
Goteborg. Li se servise deja vin spumant pe drumul spre 
Fjällbacka şi rezultatul nu se lăsase aşteptat. Toţi erau într- 
o dispoziţie excelentă. 

— O să iasă super, spuse Anders şi cuprinse umerii su- 
rorii sale în timp ce aşteptau oaspeţii. 


Vivianne zâmbi fără chef. Ăsta era începutul, dar şi 
sfârşitul. Şi nu putea să trăiască în prezent când nu conta 
decât viitorul. Un viitor care nu i se părea la fel de sigur ca 
altădată. 

Privi profilul fratelui ei, care stătea în faţa uşilor deschise 
ale centrului. Părea oarecum schimbat. Altă dată l-ar fi 
putut citi ca pe o carte deschisă, dar de data asta se 
retrăsese într-un loc inaccesibil ei. 

— Ce zi minunată, draga mea, spuse Erling şi o sărută pe 
buze. 

Părea odihnit. leri îi administrase somniferul cam pe la 
şapte, aşa că dormise neîntrerupt mai mult de treisprezece 
ore. Acum părea aproape că ţopăie în costumul lui alb şi, 
după ce o mai sărută o dată, dispăru. 

Musafirii începură să se îndrepte spre clădire. 

— Bine aţi venit. Sper că o să vă simţiţi minunat aici, la 
hotelul nostru. 

Vivianne le strânse mâinile, zâmbi şi repetă din nou şi din 
nou urările de bun venit. Arăta ca o zână în rochia ei albă 
ce ajungea până la pământ şi cu părul ei des, împletit ca de 
obicei într-o coadă lăsată pe spate. 

Când intrară aproape toţi şi rămaseră singuri, zâmbetul 
ei dispăru. Vivianne se întoarse spre fratele său. 

— Noi ne povestim tot, nu-i aşa? spuse cu voce slabă. 

O durea cât de mult tânjea să primească răspunsul pe 
care-l aştepta de la el şi ea să-l poată crede. Dar Anders îşi 
feri privirea, fără a spune nimic. 

Vivianne dădu să-l întrebe din nou, dar un oaspete 
întârziat se apropie de intrare şi ea îşi puse masca 
zâmbitoare. Pe dinăuntru se simţea rece ca gheaţa. 


— Ce voia să facă soţia ta acolo? întrebă Petra. 

Patrik conducea cât îndrăznea de repede spre Fjällbacka. 
Le explică cu ce se ocupa soţia lui şi că începuse să facă 
cercetări legate de Gråskär pentru propriul amuzament. 

— Voia să-i arate lui Annie tot ce-a găsit. 

— Nu avem niciun motiv să credem că se află în pericol, 
spuse Konrad aplecându-se înainte de pe bancheta din 


spate. 

— Da, ştiu, spuse Patrik, dar, în acelaşi timp, simţea că 
trebuie să ajungă cât poate de repede pe insulă. 

Îl sunase pe Peter, care îi promisese că pregăteşte barca, 
pentru orice eventualitate. 

— Eu tot nu ştiu care ar fi fost motivul, spuse Konrad. 

— Să sperăm c-o să aflăm în curând, dacă are dreptate 
Patrik. 

Petra tot nu părea convinsă. 

— Ziceai că Mats Sverin s-a întors acasă cu o femeie în 
noaptea în care a fost împuşcat, conform spuselor unui 
martor. Cât de credibil e martorul cu pricina? 

Konrad scoase cât putu de mult capul printre scaunele 
din faţă. În faţa geamurilor, parcelele treceau cu o viteză 
ameţitoare, dar nici Petra, nici Konrad nu păreau prea 
îngrijoraţi din cauza asta. 

Patrik ezită, neştiind cât merita să le povestească. 
Adevărul era că moşul ăla, Grip, nu era cel mai credibil 
martor audiat vreodată în cadrul unei anchete. Susţinuse, 
de pildă, că nu el, ci pisica fusese cea care o văzuse pe 
femeie. Fusese primul lucru care-i trecuse prin cap lui Patrik 
auzind că gloanţele se potrivesc. În raportul lui Martin scria 
că pisica stătuse în geam şi scuipase la vederea maşinii, şi 
cu câteva rânduri mai sus: „Lui Marilyn nu-i plac femeile. 
Scuipă”. Martin nu văzuse nicio legătură şi nici el, când 
citise ulterior raportul. Dar, împreună cu celelalte informaţii 
noi, fusese suficient ca să-l trimită pe Martin să vorbească 
din nou cu Grip. De data asta Martin reuşise să scoată mai 
multe de la bătrân, care zisese că persoana care coborâse 
din maşină şi se oprise în faţa blocului în noaptea dintre 
vineri şi sâmbătă era o femeie. După câteva clipe de 
ezitare, confirmase şi faptul că era vorba despre maşina lui 
Sverin. Din păcate, Grip susţinea în continuare că nu el, ci 
pisica văzuse toate astea, dar Patrik prefera să sară 
deocamdată peste acest detaliu. 

— Martorul e demn de încredere, spuse sperând că şi 
ceilalţi aveau să se mulţumească cu atât. 

Cel mai important era să ajungă repede la Erica şi să 


discute cu Annie, restul putea să aştepte. În plus, mai era şi 
barca. Conform tipului cu care vorbise Gösta, nu doar că 
era posibil, ci şi foarte probabil ca barca lui Sverin să fi fost 
purtată de valuri spre golful unde eşuase, împinsă de 
curenţi dinspre Grăskăr. 

În capul lui Patrik se derula un întreg şir posibil de 
evenimente. Mats plecase la Annie şi aceasta îl urmase 
apoi la Fjällbacka cu barca, dintr-un motiv necunoscut. Cei 
doi se duseseră acasă la Mats, unde ea îl împuşcase. Se 
simţea în siguranţă cu Annie şi nu se temuse să-i întoarcă 
spatele. Apoi ea revenise în port, luase barca familiei Sverin 
până la Grăskăr, după care o lăsase în apă, iar barca plutise 
liberă până la golful în care fusese găsită. Clar ca lacrima. 
Doar că habar n-avea ce o făcuse pe Annie să vrea să-l 
omoare pe Mats şi, eventual, pe soţul ei. Şi de ce plecaseră 
de pe Grăskăr la Fjällbacka în creierii nopţii? Oare să fi fost 
ceva legat de cocaină? Oare Mats fusese implicat în 
afacerile cu cocaină ale soţului lui Annie? Oare amprentele 
acelea necunoscute de pe pungă erau ale ei? 

Patrik apăsă şi mai tare pe acceleraţie. Trecură ca să- 
geata prin Fjăllbacka şi Patrik încetini puţin după ce evită o 
coliziune cu un moşulică ce se pregătea să traverseze prin 
Piaţa Ingrid Bergmans. 

Parcă în port, lângă barca salvamarilor şi sări în grabă din 
maşină. Constată, uşurat, că Peter îi aştepta deja cu 
motorul pornit. Konrad şi Petra alergară după el şi săriră în 
barcă. 

— Nu-ţi face griji, repetă Konrad. Deocamdată nu sunt 
decât nişte indicii şi n-avem de ce să presupunem că soţia 
ta se află în pericol, chiar dacă ai dreptate. 

Patrik îl privi ţinându-se de marginea şalupei, care 
părăsea portul cu o viteză nepermisă. 

— Tu n-o cunoşti. Erica are un talent de-a se băga în 
treburile altora de până şi cei care n-au nimic de ascuns 
ajung să se enerveze că pune prea multe întrebări. Aş zice 
că e cam încăpăţânată şi agresivă. 

— O femeie pe placul meu, spuse Petra şi privi fascinată 
arhipelagul prin care treceau. 


— Şi nu răspunde nici la telefon, adăugă Patrik. 

Restul drumului nu scoaseră un cuvânt. Văzură farul de 
departe şi Patrik simţea cum i se întoarce stomacul pe dos 
de frică cu cât se apropiau mai mult de insulă. Involuntar, 
se gândi la celălalt nume al insulei, la cel dat de gura 
satului, Gastholmen. Şi la motivul pentru care îl numiseră 
aşa. 

Peter încetini şi ancoră la ponton, lângă barca Ericăi şi a 
lui Patrik. Pe insulă nu se vedea nicio mişcare. Nici de om, 
nici de strigoi. 


Totul avea să fie bine. Erau împreună, ea şi Sam. ŞI 
morţii vegheau asupra lor. 

Annie stătea în apă, cu Sam în braţe, şi îngâna un cântec. 
Un cântec pe care i-l cântase mereu când era mic şi nu 
putea să adoarmă. Copilul stătea relaxat în braţele ei şi 
părea uşor, fiindcă apa o ajuta să-l ridice. Câţiva stropi 
nimeriră pe faţa lui şi Annie îi şterse cu grijă. Lui Sam nu-i 
plăcea să fie stropit pe faţă. Dar de îndată ce se făcea mai 
bine, de îndată ce-şi recăpăta puterile, avea să-l înveţe să 
înoate. Era destul de mare încât să înveţe să înoate sau să 
meargă cu bicicleta şi în curând avea să-şi piardă dinţii de 
lapte. O să fie ştirb şi drăgălaş ca toţi copiii care lăsau în 
urmă perioada aceea din copilărie în care erau doar nişte 
bebeluşi. 

Fredrik fusese nerăbdător şi atât de pretenţios cu Sam. Îi 
zicea că-l cocoloşeşte prea mult, că vrea să rămână toată 
viaţa un bebeluş. Se înşela. Ea nu-şi dorea nimic mai mult 
decât să-l vadă matur, dar trebuia să-l lase să se dezvolte 
în ritmul lui. 

Apoi vrusese să i-l ia pe Sam. Susţinuse, pe un ton 
superior, că Sam avea s-o ducă mai bine alături de o 
mămică nouă. Era o amintire prea dureroasă şi Annie 
începu să cânte mai tare ca s-o alunge. Dar vorbele 
cumplite pătrunseră în sufletul ei şi acoperiră cântecul. 
Cealaltă avea să fie mai bună, îi spusese el. Ea urma să fie 
noua mamă a lui Sam şi avea să plece cu ei în Italia. Annie 
nu mai avea voie să fie mamă. Trebuia să dispară şi atât. 


Chipul lui păruse atât de calm, atât de satisfăcut, încât 
nu se îndoise nicio clipă că vorbea serios. Cum îl ura, 
Doamne. Furia începuse să clocotească undeva în interiorul 
ei şi îi cuprinsese tot corpul, astfel că nu mai putuse să se 
abţină. Fredrik primise ce merita. N-avea să le mai facă rău. 
Îi văzuse privirea îngheţată, sângele. 

Acum ea şi Sam aveau să trăiască în pace aici, pe insulă. 
Se uită în jos, spre faţa lui. Sam stătea cu ochii închişi. 
Nimeni nu putea să i-l ia. Nimeni. 


Patrik îl rugă pe Peter să aştepte în barcă şi apoi cobori 
împreună cu Petra şi Konrad. Pe masă, în adăpostul pentru 
bărci, se vedeau resturile unei gustări şi, când trecură pe 
acolo, câţiva pescăruşi se înălţară speriaţi de pe farfuria cu 
chifle. 

— Sunt în casă sigur, spuse Petra şi privi vigilentă în jur. 

— Haideţi. Patrik nu mai avea răbdare, dar Konrad îi 
apucă de braţ. 

— O luăm uşurel, bine? 

Patrik îşi dădu seama că avea dreptate şi o porni spre 
căsuţă cu paşi liniştiţi, cu toate c-ar fi vrut s-o rupă la fugă. 
Ajuns la uşă, ciocăni. Văzând că nu le deschide nimeni, 
Petra se aplecă şi bătu mai tare. 

— Alo? strigă ea. 

Dinăuntru nu se auzea, nici acum, nimic. Patrik apăsă 
clanţa şi uşa se deschise uşor. Păşi înăuntru, dar fu cât pe- 
aci să-i dea jos pe Petra şi Konrad încercând să se retragă 
când îl izbi mirosul. 

— Ce dracu', spuse şi-şi acoperi nasul şi gura cu palma. 

Înghiţea necontenit în sec, ca să nu vomite. 

— Ce dracu', repetă ca un ecou Konrad şi păru că se 
străduieşte să nu verse. 

Doar Petra părea neimpresionată şi Patrik o privi mirat. 

— Nu prea am simţul mirosului dezvoltat, spuse ea. 

Patrik nu mai spuse nimic. Intră în casă şi privirea i se 
opri imediat asupra corpului întins pe podea. 

— Erica? 

Se năpusti spre ea şi se aruncă în genunchi. Cu inima în 


gât, o atinse, iar Erica se mişcă gemând. 

Patrik o strigă de mai multe ori. Erica întoarse cu greu 
capul spre el. Abia atunci îi zări rana de pe frunte. Femeia 
îşi duse lent mâna la rană şi căscă ochii când văzu sângele 
de pe degete. 

— Patrik? Annie a..., se smiorcăi şi Patrik o mângâie pe 
obraz. 

— Cum se simte? întrebă Petra. 

Patrik dădu din mână. Ea şi Konrad urcară la etaj, ca să 
vadă ce se află acolo. 

— Nu pare să fie nimeni, spuse Petra când coborâră. Ai 
verificat şi dincoace? întrebă ea şi arătă spre uşa lângă care 
zăcea Erica. 

Patrik scutură din cap. Petra îi ocoli cu grijă şi deschise 
uşa. 

— Vai de capul meu! Veniţi aici. 

Le făcu semn, dar Patrik nu se clinti de lângă Erica şi-l 
lăsă pe Konrad să se ducă după colega lui. 

— Ce e? întrebă şi privi la rândul lui spre uşa întredes- 
chisă, care îi bloca vederea spre cameră. 

— Orice ar mirosi, vine din camera asta, spuse Konrad cu 
mâna la nas. 

— Un cadavru? 

Preţ de o clipă se gândi că e Annie, dar în clipa ur- 
mătoare păli. 

— Băiatul? şopti. 

Petra ieşi şi ea din cameră. 

— Nu ştiu. Nu e nimeni acolo. Dar în pat e o mâzgă de-ţi 
vine să vomiţi şi pute ca dracu’. Până şi eu simt. 

Konrad dădu din cap. 

— Probabil că e băiatul. Doar aţi văzut-o pe Annie acum o 
săptămână şi cadavrul ăsta bănuiesc c-a zăcut aici de mai 
mult timp. 

Erica se chinui să se ridice şi Patrik încercă s-o ajute 
cuprinzând-o pe după umeri. 

— Trebuie să-i găsim, spuse el şi se uită la soţia lui. Ce s- 
a întâmplat? 

— Eram în far. Am simţit mirosul din hainele lui Annie şi 


asta m-a pus pe gânduri. M-am furişat afară ca să verific. 
Cred că m-a lovit în cap... 

Vocea i se stinse. 

Patrik se uită la Konrad şi la Petra. 

— Ce v-am zis? Nu se poate abţine să nu-şi bage nasul. 

Zâmbi, dar privirea îi trăda neliniştea. 

— Nu l-aţi văzut pe băiat? zise Petra şi se lăsă pe vine. 

Erica scutură din cap şi se strâmbă de durere. 

— Nu, n-am apucat să deschid uşa. Dar trebuie să-i gă- 
siţi, repetă ea vorbele lui Patrik. Eu mă descurc. Căutaţi-i pe 
Annie şi pe Sam. 

— O ducem la barcă, spuse Patrik. 

ignorând protestele Ericăi, cei trei o cărară împreună 
până la ponton şi o coborâră cu grijă în barca lui Peter. 

— Sigur eşti bine? 

Lui Patrik îi venea greu să se despartă de Erica, mai ales 
după ce îi văzuse faţa palidă şi rana însângerată de pe 
frunte. 

Erica flutură din mâini. 

— Şterge-o, ţi-am zis că n-am nimic. 

Patrik o părăsi, împotriva voinţei lui. 

— Unde s-or fi dus? 

— Probabil că sunt pe partea cealaltă a insulei, zise 
Petra. 

— Da, barca e aici, constată Konrad. 

Cei trei se îndreptară spre stânci. Insula părea la fel de 
pustie ca atunci când sosiseră şi, în afara valurilor şi a 
ţipetelor pescăruşilor, nu se auzea niciun alt sunet. 

— Poate sunt în far. 

Patrik îşi dădu capul pe spate şi se uită cu ochii mijiţi 
spre vârful farului. 

— Poate, dar cred c-ar fi mai bine să cercetăm mai întâi 
pe aici, pe insulă, zise Petra. Insă îşi duse palma la frunte şi 
încercă să desluşească ceva prin geamurile din susul 
farului. 

— Veniti? îi întrebă Konrad. 

Cel mai înalt punct al insulei se afla puţin mai încolo şi 
cei trei se uitară prin toate părţile în timp ce înaintau în 


direcţia aceea. Dacă urcau acolo, puteau să vadă aproape 
toată insula. Dar erau precauţi. Nu ştiau în ce stare mintală 
era Annie, dar ştiau că are un pistol. Întrebarea era dacă 
era gata să-l folosească. Mirosul lipicios de cadavru 
rămăsese impregnat în nările lor. Toţi se gândeau la acelaşi 
lucru, dar nu spuneau nimic. 

Urcară pe creastă. 

Veniseră cu barca, exact cum se temea. Auzise voci 
dinspre ponton şi dinspre casă. Drumul de evadare de pe 
insulă era blocat şi n-avea cum să ajungă la barcă şi să 
fugă. Erau prizonieri, şi ea, şi Sam. 

Când Erica, pe care o crezuse prietena ei, le invadase 
lumea, făcuse cele necesare. Il protejase pe Sam, exact 
cum îi promisese când i-l puseseră în braţe, la spital. li 
făgăduise că n-o să păţească nimic rău. Fusese o laşă mult 
timp şi nu se ridicase la nivelul promisiunilor ei. Dar din 
noaptea aceea se arătase puternică. Il salvase pe Sam. 

Păşi încet în apa din ce în ce mai adâncă. Jeanşii grei se 
lipeau de picioarele ei şi-o trăgeau în jos, în adânc. Sam era 
foarte cuminte. Stătea în braţele ei complet nemişcat. 

Cineva mergea pe lângă ea, avansa cu greu şi o urma 
spre larg. Annie aruncă o privire într-o parte. Femeia îşi 
ridicase fusta groasă, dar după un timp o lăsă să plutească 
în apă, în jurul ei. Nu o scăpa din priviri pe Annie. Gura i se 
mişcă, dar Annie nu voia s-o asculte. Atunci n-ar mai fi 
putut să-l apere pe Sam. Inchise ochii ca să scape de ea, 
dar când îi deschise din nou, nu se putu abţine să nu se uite 
iar într-o parte. Ceva o obliga, parcă, să se uite la femeie. 

Aceasta îşi purta acum copilul în braţe. Annie era 
convinsă că nu-l văzuse înainte, dar acum şi el o privea cu 
ochi mari şi rugători. Vorbea cu Sam. Annie voia să-şi 
astupe urechile şi să ţipe ca să acopere vocea băiatului şi a 
femeii. Dar mâinile îi erau ocupate cu Sam şi ţipătul îi 
rămase în gât. Cămaşa i se udase şi Annie respiră sacadat 
când simţi apa rece ajungându-i până la burtă. Femeia 
păşea aproape de ea. Ea şi băiatul vorbeau în acelaşi timp, 
femeia cu Annie şi băiatul cu Sam. Şi, fără să vrea, Annie 
începu să-i asculte. Vocile ajungeau la ea la fel ca apa 


sărată care-i pătrundea în haine şi îi uda pielea. 

Ajunseseră la capătul drumului, ea şi Sam. Oamenii ăia 
aveau să-i găsească dintr-o clipă în alta şi să-şi ducă 
misiunea la bun sfârşit. Amintirea sângelui care sărise pe 
pereţi şi murdărise faţa lui Fredrik îi apăru în minte preţ de 
o secundă. Annie scutură din cap ca să scape de aceste 
imagini. Erau vise, închipuiri sau realitate? Nu mai ştia. Îşi 
amintea doar acel sentiment rece al urii, al panicii şi al unei 
anxietăţi atât de mari încât o covârşise lăsând în urmă doar 
cele mai primitive şi mai distructive instincte. 

Când apa îi ajunse la subsuori, simţi că Sam se făcuse şi 
mai uşor. Femeia şi copilul erau aproape. Vocile lor se 
auzeau chiar lângă urechile ei şi distingea cu uşurinţă ce 
spuneau. Annie închise ochii şi până la urmă se lăsă în- 
duplecată. Aveau dreptate. Convingerea asta îi umplu tot 
trupul şi-i alungă neliniştea. Era atât de clar acum, când îi 
auzea pe femeie şi pe băieţel! Ştia că le voiau binele, ei şi 
lui Sam, şi rămase pe loc lăsându-se cuprinsă de calmul 
acela. 

Undeva departe, în spatele ei, i se păru că aude nişte 
voci străine. Oameni care îi strigau numele, care voiau s-o 
convingă să-i asculte. li ignoră. Erau mai puţin reali decât 
vocile de lângă urechea ei, care-i vorbeau şi acum. 

— Dă-i drumul, îi spuse femeia pe un ton blând. 

— Vreau să mă joc cu el, zise băiatul. 

Annie dădu din cap. Trebuia să-l elibereze. Asta îi 
spuseseră tot timpul, asta încercaseră să-i explice. Acum le 
aparţinea, le aparţinea celorlalţi. 

Il eliberă încet din strânsoarea ei. Lăsă marea să-l fure, îl 
lăsă să dispară sub apă şi să fie purtat departe de curenţi. 
Apoi făcu un pas, şi încă unul. Vocile vorbeau în continuare. 
Le auzea şi pe cele din apropierea ei, şi pe cele din 
depărtare, dar hotărî să nu le asculte. Voia să-l urmeze pe 
Sam şi să devină una dintre ei. Ce altceva ar mai fi putut să 
facă? 

Vocea femeii o implora, dar apa îi ajunsese până la 
urechi, sufocând toate sunetele şi înlocuindu-le cu vuietul 
sângelui care-i curgea prin vene. Păşi mai departe. Apa îi 


acoperi capul şi aerul fu scos afară din plămâni. 

Dar ceva o smulse de acolo şi o ridică la suprafaţă. 
Femeia era surprinzător de puternică. O trăgea spre su- 
prafaţă, şi Annie se înfurie din ce în ce mai tare. De ce n-o 
lăsau să-şi urmeze fiul? Se împotrivi, dar femeia refuza să-i 
dea drumul şi continuă s-o tragă înapoi spre tărâmul celor 
vii. 

Alte perechi de mâini o apucară şi o săltară. Capul i se 
ridică la suprafaţă şi plămânii se umplură cu aer. Annie 
eliberă un strigăt spre cer. Voia să se scufunde din nou, dar 
simţi cum o trăgeau spre uscat. 

Apoi femeia şi copilul dispărură. Şi dispăru şi Sam. 

Annie simţi că o ridicau şi o duceau cu ei. Se dădu 
bătută. O găsiseră până la urmă. 


Petrecerea continuase toată seara şi câteva ore din 
noapte. Mâncaseră bine, vinul cursese din belşug, oaspeţii 
de onoare şi localnicii conversaseră şi pe ringul de dans se 
legaseră noi prietenii. Cu alte cuvinte, fusese un eveniment 
extrem de reuşit. 

Vivianne se duse la Anders care stătea sprijinit de 
balustradă şi privea perechile de pe ringul de dans. 

— Trebuie să plecăm în curând. 

Fratele ei dădu din cap şi ceva din privirea lui îi întări 
neliniştea. 

— Haide, spuse ea, şi-l trase uşor de braţ. 

Anders o urmă fără a o privi în ochi. 

Îşi ascunsese geanta de voiaj într-o cameră nerezervată 
pentru invitaţi şi o cără până la uşă. 

— Unde ţi-e bagajul? Trebuie să plecăm în zece minute, 
altfel riscăm să pierdem avionul. 

Anders nu spuse nimic, se lăsă doar greu pe pat şi se 
holbă la podea. 

— Anders? zise Vivianne apucând şi strângând tare mâ- 
nerul genţii. 

— Te iubesc, şopti Anders. 

Dintr-odată, vorbele lui sunau înspăimântător. 

— Trebuie să plecăm, spuse ea, dar în sinea ei ştia deja 


că n-avea s-o urmeze. 

Muzica bubuia în depărtare. 

— Nu pot, zise el şi-şi ridică privirea. Avea ochii plini de 
lacrimi. 

— Ce-ai făcut? 

Nu voia să audă răspunsul, nu voia să i se confirme cele 
mai cumplite temeri, dar întrebarea-i scăpase. 

— Ce-am făcut? Dumnezeule, doar n-ai crezut că eu l- 
am....? 

— Nu tu ai fost? zise şi se aşeză lângă el pe pat. 

Anders scutură din cap şi izbucni în râs, ştergându-şi în 
acelaşi timp lacrimile cu dosul palmei. 

— Dumnezeule, Vivianne. Nu! 

Femeia se simţi nespus de uşurată, dar în clipa ur- 
mătoare îşi dădu seama că nu mai înţelege chiar nimic. 

— De ce? 

Vivianne îşi puse braţele în jurul umerilor fratelui ei, iar 
Anders îşi sprijini capul de al său. Era un gest care evoca o 
mulţime de amintiri. De câte ori nu stătuseră aşa, cu 
capetele lipite? 

— Ştii că te iubesc. 

— Da, ştiu. 

Şi dintr-odată înţelese. Se îndreptă de spate ca să-l poată 
privi cum trebuie. Îi cuprinse tandru faţa cu palmele. 

— lubitul meu frate. Te-ai îndrăgostit. 

— Nu pot să merg cu tine, zise el şi ochii i se umplură iar 
de lacrimi. Ştiu că ne-am promis să rămânem împreună tot 
restul vieţii. Dar călătoria asta va trebui s-o faci fără mine. 

— Dacă eşti fericit, şi eu sunt fericită. Mai simplu de atât 
nu se poate. O să-mi fie al naibii de dor de tine, dar nu-mi 
doresc nimic mai mult decât să ai o viaţă a ta, doar ata, 
spuse zâmbind. Dar trebuie să-mi spui cine e norocoasa, 
altfel nu pot să plec. 

Anders îi spuse numele şi Vivianne văzu în faţa ochilor o 
femeie cu care avuseseră contact datorită Proiectului 
Balneo. Zâmbi din nou. 

— Ai gusturi bune, zise. O să ai o grămadă de explicaţii 
de dat şi va trebui să-ţi asumi răspunderea pentru multe. 


Chiar vrei să te las singur? Să ştii că rămân dacă vrei. 

Anders scutură din cap. 

— Vreau să pleci. Să te bronzezi şi să te distrezi şi pentru 
mine. Probabil că n-o să văd lumina zilei prea repede, dar 
ea ştie tot şi mi-a promis c-o să mă aştepte. 

— Şi banii? 

— Sunt ai tăi, spuse el fără a ezita. Eu n-am nevoie de ei. 

— Eşti sigur? 

Îşi puse din nou mâinile pe faţa lui, de parcă ar fi vrut să-i 
memoreze fiecare trăsătură prin atingere. 

Anders încuviinţă din cap şi îi luă mâinile de pe faţă. 

— Sunt sigur şi trebuie să pleci. Acum. Avionul ăla n-o să 
aştepte. 

Se ridică şi apucă geanta ei de voiaj. O duse la maşină 
fără să zică nimic şi o aşeză în portbagaj. Nu-i văzuse 
nimeni. Murmurul oaspeţilor se amestecase cu muzica şi 
toţi erau ocupați cu diferite alte lucruri. 

Vivianne se urcă în maşină şi se aşeză la volan. 

— Am dat lovitura, nu-i aşa? zise şi se uită spre centrul 
balnear, care strălucea în semiîntuneric. 

— Ehei, şi încă cum! 

Cei doi tăcură. După o clipă de ezitare, Vivianne îşi 
scoase inelul de pe deget şi i-l dădu lui Anders. 

Acesta îl strecură în buzunarul pantalonilor. 

— Am eu grijă să i-l dau înapoi. 

Se priviră tăcuţi. Apoi Vivianne trânti portiera şi porni 
motorul. Anders o privi cum demarează. Apoi urcă agale 
treptele hotelului. Avea de gând să rămână ultimul la 
petrecere. 


Erling simţi cum îl cuprinde o panică interioară. Vivianne 
dispăruse. Nimeni n-o mai văzuse de la petrecerea de 
sâmbătă şi maşina ei dispăruse şi ea. Sigur se întâmplase 
ceva grav. 

Ridică receptorul şi sună la poliţie. 

— Aveţi vreo noutate? spuse de îndată ce auzi vocea lui 
Mellberg. 

Când auzi acelaşi răspuns negativ, nu se mai putu abţine. 

— Dar ce dracu' faceţi ca s-o găsiţi pe logodnica mea? 
Sigur a păţit ceva, de asta sunt sută la sută sigur. Aţi căutat 
cu scafandrii în apa de lângă chei? Da, ştiu că a dispărut şi 
maşina, dar de unde ştiţi că cineva n-a spart parapetul, cu 
tot cu Vivianne? 

Vocea începu să-i falseze. Şi-o imagină pe Vivianne în 
maşină, incapabilă să iasă, în timp ce apa urca tot mai 
mult. 

— Vreau să folosiţi toate resursele pe care le deţineţi, 
numai să mi-o găsiţi. 

Trânti receptorul. O bătaie discretă la uşă îl făcu să 
tresară. Gunilla îşi vâri capul înăuntru şi îl privi îngrozită. 

— Da? 

Ar fi vrut să-l lase în pace cu toţii. leşise şi o căutase 
toată duminica pe Vivianne; în dimineaţa aceea se dusese 
la birou doar fiindcă spera c-o să încerce să-l sune acolo. 

— Au sunat de la bancă, spuse Gunilla şi păru mai spe- 
riată decât de obicei. 

— N-am timp de aşa ceva acum, zise el fixând telefonul. 


Vivianne putea să sune dintr-o clipă în alta. 

— Ceva nu-i în regulă cu contul hotelului. Vor să-i suni. 

— Ţi-am spus că n-am timp, se răsti el, dar spre surprin- 
derea lui, Gunilla nu se clinti din loc. 

— Vor să-i suni imediat, spuse şi se refugie în biroul ei. 

Erling oftă şi ridică din nou receptorul, apoi îşi sună 
persoana de contact de la bancă. 

— Sunt Erling. Ziceaţi că e o problemă? 

Încerca să pară eficient. Voia să termine convorbirea cât 
mai repede, ca să nu ţină telefonul ocupat. Il ascultă distrat 
pe funcţionarul de la bancă, dar nu trecu mult şi se îndreptă 
de spate în scaun. 

— Cum adică nu-s bani în cont? N-aveţi decât să verificaţi 
din nou. Am depus mai multe milioane, şi Vivianne şi 
Anders Berkelin urmează să depună şi ei o sumă frumuşică 
săptămâna asta. Ştiu că avem mulţi furnizori pe care ar fi 
trebuit să-i plătim, dar banii există, zise şi-l mai ascultă un 
pic pe funcţionar. Sunteţi siguri că nu-i o greşeală? 

Erling încercă să-şi lărgească gulerul. Dintr-odată nu mai 
primea aer. Când închise telefonul, gândurile i se învârteau 
în cap. Banii dispăruseră. Vivianne dispăruse şi ea. Putea să 
adune doi şi cu doi, că doar nu era prost. Şi totuşi, nu voia 
să creadă una ca asta. 

Erling apucă să formeze primele trei cifre ale numărului 
secţiei de poliţie când Anders se opri brusc în cadrul uşii. 
Erling se holbă la el. Fratele lui Vivianne părea obosit şi 
înfrânt. La început nu spuse nimic, apoi intră în biroul lui 
Erling şi îi întinse palma deschisă. Lumina de la fereastră se 
reflectă în obiectul din palma lui, aruncând raze subţiri pe 
peretele din spatele lui Erling. Era inelul de logodnă al lui 
Vivianne. 

În clipa aceea i se risipi toată îndoiala. Formă numărul 
secţiei din Tanumshede de parcă ar fi fost anesteziat. 
Anders se aşeză pe scaunul din faţa lui şi aşteptă. Pe birou, 
strălucitor, zăcea inelul de logodnă. 


Erica fu externată miercuri dimineaţa. Aparent, lovitura 
la cap nu fusese deloc periculoasă, dar având în vedere 
leziunile suferite de ea cu ocazia accidentului de maşină, 
medicii o reţinuseră câteva zile pentru observaţii. 

— Termină, pot să merg singură, zise ea şi îl ţintui cu 
privirea pe Patrik, care o ţinea de braţ în timp ce urcau 
scările de afară. Ai auzit ce-au spus. Totul arată bine. N-a 
fost comoţie cerebrală, au trebuit doar să coasă puţin. 

Patrik descuie. 

— Da, ştiu, dar... dădu să zică, însă amuţi când văzu 
privirea Ericăi. 

— Când vin acasă copiii? întrebă ea şi-şi aruncă pantofii 
din picioare. 

— Mama ajunge cu gemenii pe la două, şi după aceea mă 
gândeam să ne ducem cu toţii s-o luăm pe Maja de la 
grădiniţă. Cred c-a murit de dor, săraca. 

— Draga de ea, spuse Erica şi o porni spre bucătărie. 

| se părea ciudat să fie acasă fără copii. Nici nu-şi mai 
amintea cum arătase viaţa lor înainte de aceştia. 

— Stai jos. Fac eu cafeaua, spuse Patrik şi se furişă pe 
lângă ea. 

Erica tocmai voia să protesteze când îşi dădu seama că 
ar trebui să profite de ocazie. Se aşeză pe un scaun şi puse 
un picior pe celălalt scaun, scoțând un oftat satisfăcut. 

— Ştii ce-o să se aleagă de centru? 

| se părea că la spital stătuse ca într-o bulă, şi voia acum 
să afle tot ce se întâmplase. Incă nu-i venea să creadă, în 
ciuda zvonurilor care circulau despre Vivianne. 


— Banii şi Vivianne au dispărut. Patrik stătea cu spatele 
şi măsura cafeaua în filtru. Am găsit maşina ei la aeroportul 
Arlanda şi verificăm plecările de săptămâna trecută. 
Bănuim că a călătorit sub nume fals, aşa că nu-i tocmai 
Uşor. 

— Şi banii? Nu puteţi să le daţi de urmă? 

Patrik se întoarse şi scutură din cap. 

— Situaţia nu-i deloc roz. l-am rugat pe cei de la Fraude 
Economice din Goteborg să ne ajute, dar se pare că, dacă 
banii au părăsit ţara, nu le mai dai de urmă aşa de uşor. Şi 
aş zice că Vivianne a planificat bine toată afacerea. 

— Anders ce zice? 

Erica se ridică şi se duse la congelator. 

— Stai jos, mă ocup eu de prăjituri. Patrik scoase o pungă 
de melci cu scorţişoară şi îi băgă în cuptorul cu microunde. 
Anders a admis că e parţial vinovat, dar a refuzat să ne 
spună unde sunt banii sau sora lui. 

— De ce n-a plecat cu Vivianne? întrebă Erica aşezându- 
se la loc. 

Patrik ridică din umeri, scoase o cutie cu lapte din frigider 
şi o puse pe masă. 

— Cine ştie? Poate şi-a pierdut curajul în ultima clipă şi n- 
a mai vrut să îşi petreacă tot restul vieţii pe fugă, în afara 
Suediei. 

— Da, poate, zise Erica şi rămase pe gânduri. Dar cum a 
primit vestea Erling? Şi ce se întâmplă cu Proiectul Balneo? 

— Erling pare destul de... resemnat. 

Patrik turnă cafea în două ceşti, scoase melcii calzi, 
decongelaţi, din cuptorul cu microunde, şi se aşeză la 
capătul celălalt al mesei. 

— În ceea ce priveşte viitorul centrului, pot să-ţi zic că e 
destul de incert. N-a fost plătit aproape niciun furnizor sau 
constructor. Problema e dacă ies în mai mare pierdere în 
caz că îl închid ori dacă merg mai departe cu proiectul. 
După petrecerea de sâmbătă, se pare că au primit o 
grămadă de rezervări, aşa că primăria s-ar putea să încerce 
să salveze totuşi ce mai poate fi salvat. Vrea să-şi 
recupereze măcar o parte din bani, logic, aşa că nu e 


exclus să continue. 

— Ar fi păcat să n-o facă. Ai văzut ce frumos l-au renovat. 

— Înmm, o aprobă Patrik şi muşcă cu poftă din melcul cu 
scorţişoară. 

— Oare cum şi-a dat seama Matte că ceva nu era în re- 
gulă? Doar ziceai că Lennart, bărbatul Annikăi, n-a găsit 
nimic. Şi mi se pare ciudat şi că ceilalţi colegi ai lui de la 
primărie n-au bănuit nimic. 

— Conform spuselor lui Anders, Matte nu era chiar 
convins, dar bănuia că ceva nu era OK. Vineri, înainte să 
plece la Annie, a trecut pe la hotel şi a stat de vorbă cu 
Anders. A pus o grămadă de întrebări. De ce adunaseră 
atâtea facturi neplătite către furnizori şi când aveau să vină 
banii pe care promiseseră că-i investesc. Şi de unde. l-a 
cerut şi date de contact ca să verifice. Şi asta l-a zguduit 
bine pe Anders. Dacă Mats n-ar fi fost împuşcat, probabil că 
ar fi continuat cu cercetările până în pânzele albe şi ar fi 
dat mai devreme în vileag escrocheria. 

Erica dădu din cap, întristată. 

— Şi ce s-a întâmplat cu Annie? 

— O să fie supusă unui examen psihiatric şi nu cred c-o 
să ajungă la închisoare. Probabil c-o să fie condamnată la 
detenţie  psihiatrică, adică internată într-un spital de 
psihiatrie. Sau aşa ar trebui, după părerea mea. 

— Crezi c-am fost proşti că nu ne-am dat seama? 

Erica lăsă jos melcul cu scorţişoară. Brusc îi pierise pofta 
de mâncare. 

— De unde să fi ştiut? Nimeni nu ştia că Sam e mort. 

— Dar cum? 

Înghiţi în sec. Gândul că Annie stătuse în casa aceea 
mică aproape două săptămâni, în timp ce cadavrul fiului 
său se degrada încet, îi întorcea stomacul pe dos. Şi de 
dezgust, dar şi de compasiune. 

— Nu ştim sigur. Şi probabil că nici n-o să aflăm nici- 
odată. Dar am vorbit cu Konrad ieri-seară şi el mi-a zis că 
bărbatul lui Annie rezervase biletele pe numele altei femei 
şi al lui Sam. Cei de la Stockholm au stat de vorbă cu ea şi 
se pare că planul era să-i urmeze în Italia. Annie trebuia să 


dispară din peisaj. 

— Şi cum avea de gând să scape de ea bărbatul lui 
Annie? 

— S-a gândit s-o şantajeze cu dependenţa ei de cocaină. 
S-o amenințe că o să-i ia custodia copilului dacă nu pleacă 
de bunăvoie. 

— Ce animal! 

— Puțin spus. Probabil că au avut o dispută cu o seară 
înainte de plecare. Când au analizat sângele din patul 
matrimonial, au descoperit două ADN-uri. Probabil că Sam 
s-a strecurat pe furiş în pat şi s-a culcat lângă tatăl lui. Şi 
când Annie a ciuruit patul şi pe bărbatul ei, cu pistolul lui, 
atunci... da, n-a ştiut că fiul lor era acolo. 

— Inchipuie-ţi cum e să-ţi dai seama că ţi-ai împuşcat 
propriul fiu. 

— Da, nici nu-mi pot imagina ceva mai oribil. Probabil că 
asta a declanşat o traumă atât de mare, încât şi-a pierdut 
de tot minţile şi a refuzat să admită că Sam a murit. 

Cei doi tăcură preţ de câteva clipe. 

Dintr-odată, Erica ridică ochii, complet nedumerită. 

— Dar de ce n-a anunţat pe nimeni amanta asta a lui 
când a văzut că tipul nu apare? 

— Fredrik Wester avea o reputaţie de om neserios. Aşa 
că, atunci când n-a apărut, femeia a presupus că a părăsit- 
o. Konrad zice că au găsit o mulţime de mesaje furioase de 
la ea în căsuţa vocală a lui Fredrik. 

Gândurile Ericăi zburaseră deja în altă direcţie. 

— Şi Matte l-a găsit pe Sam, cu siguranţă. 

— Da, şi cocaina. Am găsit amprentele lui Annie pe 
pungă şi pe uşa lui Matte. Şi fiindcă n-avem cum s-o au- 
diem, putem doar să presupunem că Mats l-a descoperit pe 
Sam. Şi a găsit şi punga. In noaptea dintre vineri spre 
sâmbătă. Apoi a luat-o cu forţa pe Annie în Fjällbacka, să 
alerteze autorităţile. 

— Şi ea a fost nevoită să-şi protejeze iluzia conform 
căreia Sam era încă în viată. 

— Da, chiar dacă asta l-a costat viaţa pe Mats. 

Patrik privi pe geam. Şi lui îi era milă de Annie, chiar dacă 


omorâse trei oameni, printre care se afla şi fiul ei. 

— Şi acum ştie? 

— Le-a spus medicilor că Sam a rămas pe Grăskăr cu 
morţii. Că ar fi trebuit să asculte de ei şi să-l fi lăsat să 
plece la ei. Aşa că, da, cred că ştie. 

— L-au găsit? întrebă cu precauţie Erica. Nu-şi putea 
imagina în ce stare trebuie să fi fost cadavrul micuţului, îi 
ajunsese să simtă mirosul acela cumplit în casă. 

— Nu. A dispărut în mare. 

— Mă întreb cum a putut să suporte mirosul. 

Ericăi i se părea că simte mirosul în nări şi acum, deşi 
fusese înăuntru doar câteva minute. Annie locuise acolo 
vreme de două săptămâni. 

— Psihicul uman e straniu. Nu e prima oară când cineva 
trăieşte alături de un cadavru mai multe săptămâni, luni 
sau chiar ani. Puterea negării e incredibilă, spuse Patrik 
sorbind din cafea. 

— Săracul micuţ. 

Erica oftă şi un timp nu mai spuse nimic. 

— Crezi că e vreun adevăr în ce se spune? 

— Adică? 

— Despre Gråskär sau Gastholmen? Că morţii nu pără- 
sesc insula niciodată. 

— Nu, cred că ai primit o lovitură cam serioasă la cap. 
Astea-s doar poveşti de adormit copiii. Superstiţii vechi, 
nimic mai mult. 

— Da, probabil că ai dreptate, spuse Erica, dar nu părea 
cu totul convinsă. 

Se gândi la articolul din ziar pe care i-l arătase lui Annie, 
despre familia paznicului de far care dispăruse fără urmă. 
Poate că mai erau pe insulă. 


Era atât de ciudat de gol înăuntru. Ştia ce făcuse, dar nu 
simţea nimic. Nicio durere, niciun sentiment de doliu. Doar 
goliciune. 

Sam era mort. Medicii încercau să abordeze subiectul cu 
precauţie, dar ea ştia deja. In clipa în care valurile se 
închiseseră deasupra capului lui Sam, pricepuse. Până la 


urmă, vocile izbutiseră să ajungă la ea şi s-o convingă să-i 
dea drumul, că era mai bine să-l lase să li se alăture, că 
aveau să aibă grijă de el. Şi se bucura că le ascultase. 

Când barca o luase de pe Grâskăr, întorsese capul şi 
privise farul şi insula pentru ultima oară. Morţii stăteau pe 
stânci şi se uitau după ea. Sam era cu ei. Stătea lângă 
femeie şi pe partea cealaltă se vedea fiul ei. Doi băieţei, 
unul cu părul castaniu şi altul blond. Sam părea bucuros şi 
privirea lui o asigură pe Annie că îi mergea bine. Ea ridicase 
mâna să-şi ia rămas-bun, dar o coborâse la loc. Nu era în 
stare să-i spună adio. O durea sfâşietor că locul lui nu mai 
era alături de ea, ci lângă ceilalţi. Cei de pe Grăskăr. 

Camera unde stătea acum era mică, dar luminoasă. Un 
pat, o masă de scris. Stătea mai mult pe pat. Uneori vorbea 
cu o femeie sau un bărbat care îi puneau întrebări pe un 
ton prietenos, întrebări la care nu putea să răspundă tot 
timpul. Dar mintea i se lumina din ce în ce mai mult odată 
cu trecerea zilelor. Era ca şi când ar fi dormit, s-ar fi trezit şi 
acum era nevoită să deosebească treptat visul de realitate. 

Vocea ironică a lui Fredrik fusese reală. Işi bătuse joc, 
lăsând-o să-şi facă bagajul înainte de a-i spune că avea să 
plece fără ea. Că o altă femeie avea să-l însoţească. Dacă 
ar fi protestat, Fredrik le-ar fi povestit autorităţilor despre 
dependenţa ei de cocaină, ca să i-l ia pe Sam. În ochii lui ea 
era slabă. Şi în plus. 

Fredrik o subestimase. Annie ieşise din cameră şi stătuse 
în bucătărie pe întuneric, în timp ce el se culcase. Se 
bucura încă o dată c-o nimicise, că îşi impusese voinţa, dar 
se înşelase. Poate că era slabă înainte de naşterea lui Sam 
şi într-o anumită măsură era slabă şi acum. Dar dragostea 
pentru Sam o întărise mai tare decât şi-ar fi putut vreodată 
imagina soţul ei. Acolo, pe un scaun de bar, cu mâinile pe 
blatul de marmură rece, aşteptase ca Fredrik să adoarmă. 
Apoi luase pistolul său şi golise încărcătorul în pătură şi pat, 
fără să-i tremure măcar mâna. Procedase cum trebuie. 
Corect. 

Abia când urcase în camera lui Sam şi îi văzuse patul gol 
intrase în panică şi pricepuse. Ştia deja. Şi, cu toate 


acestea, vederea corpului lui mic şi însângerat o şocase 
într-atât, încât leşinase pe mocheta groasă. Ceaţa se 
îngroşase şi, cu toate că ştia că trăise într-un vis, senzaţia i 
se părea încă foarte vie. 

Şi Matte. Işi amintea totul acum. Noaptea pe care au 
împărtăşit-o, corpul lui lipit de al ei, atât de cunoscut şi de 
iubit. Işi amintea cât de în siguranţă se simţise, îşi amintea 
cum un posibil viitor se alipeşte trecutului şi suspenda tot 
ce se întâmplase. 

Şi apoi zgomotul de la etaj. Se trezise şi îşi dăduse seama 
că nu mai era lângă ea. Simţea căldura corpului lui şi şi-a 
dat seama că Mats se ridicase din pat de curând. Cu o 
pătură pe ea, urcase la el şi fusese întâmpinată de privirea 
lui dezamăgită. Mats îi arătase punga cu cocaină. Uitase să 
închidă sertarul. Voise să-i explice, dar nu reuşea să scoată 
nicio vorbă. De fapt, nu avea nicio scuză şi Matte n-ar fi 
înţeles oricum. 

Cum stătea acolo, înfăşurată în pătură, cu picioarele 
goale pe podeaua rece de lemn, văzuse că Mats deschide 
uşa de la camera lui Sam. Intorsese capul, privind-o tul- 
burat, apoi o silise să se îmbrace, zicând că trebuie să plece 
pe uscat şi să cheme ajutoare. Totul se întâmplase repede 
şi ea îl urmase împotriva voinţei ei. În vis, toată fiinţa ei 
protestase, nevrând să-l lase pe Sam singur pe insulă. Dar 
plecaseră cu barca lui Matte, fără o vorbă. 

Luaseră maşina lui. Işi simţise capul ciudat de gol. Toate 
gândurile ei se îndreptau către Sam. La faptul că avea să se 
petreacă iarăşi ceva care să-l ia de lângă ea. Pusese mâna 
pe poşetă fără a se gândi şi simţise greutatea pistolului 
abia în maşină. 

In timp ce se îndreptau spre bloc, începuse să-i vâjâie 
urechea. Ca prin ceaţă, văzuse cum Matte aruncă punga 
într-un coş de gunoi. În hol, mâinile îi nimeriseră în geantă 
şi simţise răceala oţelului. El nu întorsese capul. Dacă ar fi 
făcut-o, dacă s-ar fi uitat în ochii ei, probabil că s-ar fi 
abținut. Dar mersese mai departe pe hol, cu spatele la ea, 
şi mâna ei se ridicase şi degetele ei se încleştaseră pe 
trăgaciul pistolului. 


Înapoi la Sam. Ăsta fusese singurul ei gând. Plecase spre 
chei, luase barca lui Matte şi, după ce ajunsese, o lăsase să 
plutească în larg. Apoi dispăruse orice piedică. Ceaţa îi 
năpădise mintea. Lumea înconjurătoare dispăruse. 
Rămăsese doar cu Sam, Grâskär şi gândul că trebuie să 
supraviețuiască. Fără siguranța asta nu-i mai rămânea 
nimic. 

Annie stătea pe pat şi se uita fix, pierdută. Pe retina ei se 
afla imaginea lui Sam, mânuţa în mâna femeii. Aveau să 
aibă grijă de el. li promiseseră. 


Fjällbacka, 1875 


— Mamă! 

Emelie se opri în mijlocul gestului. Apoi scăpă cratita pe 
podea şi se năpusti afară, cu neliniştea zbătându-i-se ca o 
pasăre mică în piept. 

— Unde eşti, Gustav? zise şi privirea îi rătăci de colo-colo. 

— Vino, mamă! 

Işi dădu seama că strigătul slab al copilului venea dinspre 
malul mării. Işi ridică fusta grea de lână şi alergă spre 
stâncile care formau o creastă în mijlocul insulei. De acolo 
de sus îl văzu. Stătea lângă marginea apei, se tinea de 
picior şi plângea. Fugi într-acolo şi se trânti lângă el. 

— Doare, se smiorcăi el disperat şi îi arătă piciorul. Un 
ciob mare de sticlă i se înfipsese în talpă. 

— 9393t... 

Emelie încercă să-şi liniştească fiul în timp ce se gândea 
ce e de făcut. Ciobul se înfipsese foarte adânc. Oare să-l 
scoată imediat sau să aştepte până când făcea rost de 
nişte feşe cu care să-l lege? 

Luă repede o hotărâre. 

— Ne ducem la tata. 

Se uită spre far. Karl urcase acolo cu câteva ore în urmă, 
ca să-l ajute pe Julian. De obicei nu-i cerea sfatul, dar de 
data asta nu ştia încotro s-o apuce. _ 

II ridică pe băieţelul care continua să plângă disperat. II 
luă în brațe ca pe un bebeluş, încercând să nu-i atingă 
piciorul. Nu îi era uşor să-l ducă în braţe, se făcuse mare 


de-acum. 

Când se apropiară de far, îl strigă pe Karl, dar nu primi 
nici un răspuns. Uşa era deschisă, probabil ca să intre putin 
aer. Înăuntru se făcea insuportabil de cald când soarele 
bătea drept în geam. 

— Karl, strigă din nou. Poţi să cobori? 

Nu o mira deloc că o ignora şi îşi dădu seama că va 
trebui să depună un efort şi să urce până la el. Nu putea să- 
I care pe Gustav pe scările acelea abrupte, aşa că-l lăsă cu 
grijă jos şi îl mângâie drăgăstos pe obraz. 

— Mă întorc imediat. Mă duc să-l aduc pe tata. 

Băieţelul îi aruncă o privire plină de speranță şi-şi văâri 
degetul în gură. 

Emelie respira deja greu după ce-l cărase pe Gustav 
până acolo, şi încercă să îşi liniştească gâfâitul în timp ce 
urcă scările. Pe ultima treaptă se opri ca să-şi tragă 
sufletul, apoi ridică privirea. La inceput nu pricepu ce vede. 
De ce erau în pat? Şi de ce n-aveau haine pe ei? Rămase 
înmărmurită, cu ochii cât cepele. Niciunul din ei n-o auzise. 
Se concentrau unul asupra celuilalt, se mângâiau pe părțile 
necurate, spre greata crescândă a lui Emelie. 

Gâfâi şi cei doi o văzură. Karl ridică ochii şi, pret de o 
clipă, privirile lor se întâlniră. 

— Păcătuiți! 

Cuvintele din Biblie ardeau în sufletul ei. Citise despre 
asta în Sfânta Scriptură şi ştia că era interzis. Karl şi Julian 
aveau să atragă nenorocire şi năpastă asupra lor, dar şi 
asupra ei şi a lui Gustav. Dumnezeu avea să-i blesteme pe 
toți cei de pe Grăskăr dacă nu se căiau. 

Karl nu scoase niciun cuvânt, dar era ca şi când ar fi vă- 
zut prin ea şi i-ar fi ghicit gândurile. Privirea i se răci şi 
Emelie auzi şoaptele morților. li spuneau să fugă, dar 
picioarele nu o ascultau. Nu era în stare să se clintească din 
loc şi să-şi ia ochii de la trupurile transpirate ale celor doi. 

Vocile deveniră tot mai puternice. Era ca şi când ceva ar 
fi imbrâncit-o ca s-o ia iute din loc. Se năpusti în jos pe scări 
şi îl ridică în braţe, plângând, pe Gustav. Cu o putere nebă- 
nuită, alergă cu el în brațe, fără a şti încotro s-o ia. In 


spatele ei se auzeau paşii repezi ai lui Karl şi Julian şi 
Emelie ştia că nu putea să fugă de ei. Aruncă priviri 
disperate în stânga şi-n dreapta. Casa nu-i oferea niciun 
adăpost. Chiar dacă ar fi apucat să intre şi să încuie după 
ea, puteau să spargă cu uşurinţă uşa fragilă sau să intre pe 
geam. 

— Emelie! Stai! ţipă Karl din spatele ei. 

O parte din ea voia să facă întocmai. Să se oprească şi să 
se dea bătută. Dacă ar fi fost vorba doar despre ea, ar fi 
făcut-o mai mult ca sigur, dar Gustav, care plângea speriat 
în brațele ei, o făcu să continue. Nu-şi făcea iluzii că aveau 
s-o cruțe. Lui Karl nu îi pasase niciodată de Gustav. Exista 
doar ca să-l păcălească pe tatăl lui, ca să-l convingă că 
totul era în regulă. 

Nu se mai gândise de mult la Edith, confidenta ei în toți 
acei ani petrecuți la fermă. Ar fi trebuit să plece urechea la 
avertismentele ei, dar fusese tânără şi naivă şi ignorase ce 
era cât se poate de clar şi de limpede. Julian fusese motivul 
pentru care Karl revenise acasă în grabă de pe nava-far, 
apoi se căsătorise fără voia lui cu prima femeie la 
îndemână. Până şi servitoarea fusese suficientă ca să 
salveze onoarea familiei. Şi totul se desfăşurase conform 
planului. Nu aflase nimerii ce scandal provocase mezinul 
familiei. i: 

Dar Karl îl păcălise pe tatăl lui. Il adusese pe Julian pe 
insulă, fără să-l anunțe. Considerase că merită riscul de-a 
se expune din nou furiei tatălui său. Emelie simţi că i se 
face puțin milă de el, dar când auzi paşii apropiindu-se, îşi 
aminti vorbele dure şi loviturile încasate, ca şi noaptea în 
care îl concepuse pe Gustav. N-ar fi trebuit s-o trateze atât 
de urât. Față de Julian nu simțea niciun strop de 
compasiune. Inima lui era neagră şi îşi îndreptase încă de la 
început ura impotriva ei. 

Nimeni n-o putea salva acum, dar picioarele lui Emelie 
continuau să se mişte. Dacă ar fi urmărit-o doar Karl, poate 
ar fi reuşit să-l înduplece. Fusese alt om înainte de-a fi 
forțat să trăiască în minciună. Dar Julian n-avea s-o lase 
nicicum să scape. Dintr-odată îşi dădu seama că avea să 


moară pe insulă. Şi ea, şi Gustav. N-aveau să scape de 
acolo. 

O mână bâjbâi pe la spatele ei, cât pe ce s-o prindă de 
umăr. Dar se feri exact la timp, de parcă ar fi avut ochii la 
ceafă. Morţii o ajutau. O îndemnau s-o ia spre malul mării, 
spre apa care mult timp fusese duşmanul ei, dar care acum 
avea s-o salveze. 

Emelie alergă drept spre mare, cu fiul său în brațe. Apa 
se rotea în jurul picioarelor ei şi după câțiva metri obosi 
atât de tare, încât fu nevoită să se oprească din alergat şi 
să păşească mai încet. Gustav se agățase de gâtul ei, dar 
nu mai tipa. Era ca şi când ar fi înţeles. 

In spatele lor, Emelie îi auzi pe Karl şi Julian năvălind în 
apă. Avea un avantaj de câţiva metri şi continuă să 
înainteze spre larg. Apa îi ajungea deja până la piept şi era 
pe cale să se lase cuprinsă de panică. Doar nu ştia să 
înoate. Dar apa părea s-o imbrățişeze, s-o întâmpine, de 
parcă i-ar fi promis că n-o să pățească nimic. 

Ceva o făcu să se întoarcă. Karl şi Julian stăteau puțin 
mai în spate şi se holbau la ea. Când văzură că s-a oprit, 
începură să înainteze. Emelie se retrase cu spatele. Apa îi 
ajungea aproape până la umeri, ajutând-o să-l care pe 
Gustav. Vocile celor morți îi şopteau ceva, o linişteau şi-i 
spuneau că avea să fie bine. Nimeni n-avea să le facă vreun 
rău, erau bine-veniți şi aveau să-şi găsească liniştea alături 
de ei. 

Emelie simțea cum o învăluie calmul. Avea încredere; o 
înconjurară iubitori şi pe ea, şi pe Gustav. O îndemnară s-o 
apuce către orizontul nesfârşit, şi Emelie se supuse orbeşte, 
fiindcă erau singurii ei prieteni. Cu Gustav în brațe, se 
îndreptă cu greu în direcția în care curenții erau repezi şi 
apa devenea, brusc, foarte adâncă. Karl şi Julian o urmară, 
îndreptându-se spre linia orizontului, orbiti de soare, fără s- 
o scape din ochi. 

Fu ultimul lucru pe care-l văzu înainte de-a se scufunda 
cu Gustav. Karl şi Julian fură traşi în jos de curenți. Şi poate 
de altceva. Dar Emelie era sigură că n-avea să-i mai vadă 
niciodată. N-aveau să rămână pe Grăskăr cu ea şi Gustav. 


Pentru Karl şi Julian nu exista loc decât în iad. 


